
PARTEA ÎNTÂI 

Privirea Bisericii Ortodoxe 
asupra familiei 


I 

Ierarhia 


„In dealul Mitropoliei “ 

Mare parte din informaţiile folosite în această carte provin 
de la o instanţă de judecată care a funcţionat de-a lungul seco¬ 
lului al XVTII-lea pe lângă Mitropolie. „Consiliul ecleziastic^ 
„tribunal ecleziastic^ „dicasterie“, sobor şi chiar Mitropolie 
sunt denumirile utilizate pentru a desemna această instituţie, 
primele trei se regăsesc în lucrările cercetătorilor de azi, ultimele 
două în documentele epocii. 1 Sediul tribunalului ecleziastic se 
află în dealul Mitropoliei din Bucureşti, singura curte de ju¬ 
decată, din Ţara Românească, care pe tot parcursul secolului 
al XVIII-lea beneficiază de un centru stabil 2 . Celelalte depar¬ 
tamente de judecată îşi desfăşoară activitatea în casele boierilor 
care le conduc şi uneori alegerea de judecători este condiţionată 
de deţinerea unei case cu o poziţie centrală. 


1 Am exclus din analiza noastră termenul de dicasterie întrucât el 
începe să fie întrebuinţat foarte târziu, către 1810. Vezi asupra acestui 
subiect, Valentin Al. Georgescu şi Petre Strihan, Judecata domnească 
în Ţara Românească şi Moldova, 1611-1831 , partea I, Organizarea 
judecătorească , voi. II (1740-1831), Editura Academiei Române, 
Bucureşti, 1981, p. 126; Instituţii feudale din Ţările Române. Dicţionar, 
coordonatori O vid Sachelarie şi Nicolae Stoicescu, Editura Academiei 
Române, Bucureşti, 1988, p. 156, vocea dicasterie. 

2 în Moldova, aceste pricini sunt judecate la Mitropolia din Iaşi, de 
către mitropolit. Pentru detalii a se vedea Mihai-Răzvan Ungureanu, 
Convertire şi integrare religioasă în Moldova la începutul epocii mo¬ 
derne , Ed. Universităţii „Al. Io an Cuza“, Iaşi, 2004. 

Cum nu există termene de judecată dinainte stabilite, 
curtea Mitropoliei este mai tot timpul anului plină de jeluitori 
şi pârâţi. Cel mai adesea săraci, ţăranii nu-şi pemiit să plătească 
o cameră la un han sau să închirieze o chilie la vreo mănăs¬ 
tire, aşa că dorm alături de animale în curte sub cerul liber, 
fie vară, fie iarnă. Procesul durează uneori foarte mult timp, 
cam între trei şi şase luni, perioadă în care reclamantul, însoţit 
de martori, trebuie să rămână în Bucureşti, hoinărind ziua 
pe străzile oraşului şi dormind noaptea în curte pe un mindir 
de paie alături de alţi zeci, dacă nu sute, de „năpăstuiţi", de 
unde mizerie, aglomeraţie şi o vânzoleală continuă, greu de 
controlat. In plus, anumite pricini nu pot fi judecate decât 
la Mitropolie şi numai de către mitropolit. Treptat, treptat, 
„a urca dealul Mitropoliei" devine sinonim cu a divorţa . La 
începutul secolului al XlX-lea, Anton Pann culege urmă¬ 
toarea maximă: „Duminică cununie/Şi luni la Mitropolie"; 
şi tot el este şi mai exact atunci când prezintă într-un tes¬ 
tament primul său divorţ în versurile următoare: „a fugit şi 
m-a lăsat/ şi dealul Mitropoliei/ necontenit l-am urcat,/ 
arătând la judecată/ că ea pe altu-a voit/ şi, cu mine cununată,/ 
cu minciuni s-a pomenit ". 1 

Competenţa consiliului ecleziastic 

La Mitropolie sunt judecate toate procesele considerate 
cu „caracter bisericesc", de la cele în care sunt implicaţi cle¬ 
ricii până la cele privind proprietăţile şi averea Bisericii, sau 
cele referitoare la familie şi individ. Analiza noastră le are 
în vedere mai ales pe cele din urmă. 

In secolul al XVIII-lea, familia şi individul se află sub 
protecţia Bisericii. întreaga existenţă a individului se des- 


1 Anton Pann, Povestea vorbii , Facla, Timişoara, 1991 [prima ediţie 
1834], pp. 304 şi 7. 

fâşoară sub semnul Bisericii. Aceasta participă la introduce¬ 
rea omului în lumea creştină prin taina botezului, apoi îi 
supraveghează întreaga viaţă, fie prin iniţierea în celelalte 
taine, fie prin sancţionarea abaterilor de la morala creştină. 
Tot ceea ce este considerat de Pravilă sau de cutumă ca de¬ 
viere de la morala creştină revine spre cercetare şi sancţionare 
Mitropoliei. De competenţa soborului sunt următoarele pri¬ 
cini civile cu implicaţii de drept canonic: neînţelegerile dintre 
soţi şi divorţurile, desfacerea logodnei, neînţelegerile dintre 
părinţi şi copii, pricinile pentru zestre, moştenire şi împăr¬ 
ţirea moştenirii, anularea testamentelor, dar şi următoarele 
pricini penale cu implicaţii de drept canonic: amestecarea 
de sânge, violurile şi răpirile de fecioare, seducerile şi prosti¬ 
tuţia, bigamia şi sodomia. 

Prin codul de lege Pravilniceasca Condică , publicat la 1780, 
pricinile referitoare la preacurvii, răpiri şi violuri intră în com¬ 
petenţa domnului 1 , de aceea Valentin Al. Georgescu şi Petre 
Strihan în Judecata domnească susţin că, din acest moment, 
ele încep să fie judecate de către instanţa laică 2 . Prin acelaşi 
cod de lege, marele spătar şi marele agă primesc competenţa 
de a-şi judeca slujbaşii din subordine pentru diverse pricini 
mărunte printre care se află şi adulterul, cu obligativitatea 
de a nota totul în condicile numitelor departamente, în speţă 
spătăria şi agia. In ce măsură aceşti doi dregători au pus în 
aplicare prerogativele ce le reveneau prin lege, în materie 
de adulter, nu ştim deoarece condicile nu s-au păstrat. Ei ca¬ 
pătă, mai degrabă, dreptul de a-i amenda şi a-i pedepsi pe 
cei vinovaţi de adulter şi nu de a le face şi carte de despărţire, 


1 Pravilniceasca Condică 1780, ed. critică, Editura Academiei Române, 
Bucureşti, 1957, pp. 76-77. 

2 Val. Al. Georgescu şi P. Strihan, op. cit., p. 123. Valentin Al. Geor¬ 
gescu şi Ovid Sachelarie, Judecata domnească în Ţara Românească şi 
Moldova 1611-1831 . Partea a Il-a Procedura de judecată, Editura Aca¬ 
demiei Române, Bucureşti, 1982. 

calitate pe care o are numai Biserica. 1 în practică, litigiile 
enumerate rămân mai departe şi de competenţa Bisericii, iar 
jalbele trimise chiar de domn spre cercetare şi judecare 
mitropolitului demonstrează acest lucru, fiindcă poartă, de 
regulă, această rezoluţie: „ vătaşe dă divan să înfăţişezi pe 
amândoaă părţile la Prea Sfinţia Sa Părintele mitropolit, 
ca să facă cercetarea şi izbrănirea (dezlegare , soluţionare) 
cea cuviincioasă “ 2 . Totodată, multe dintre aceste pricini sunt 
considerate chiar de domn „ca o pricină ce s-au căzut bise¬ 
ricească 6 şi împricinaţii sunt îndreptaţi către Mitropolie. 
Numeroasele documente din perioada 1730-1800 demon¬ 
strează că procesele de seducţie, viol, răpire, sodomie, adulter 
sunt trimise la diferitele departamente de judecată, dar că 
mai totdeauna ajung la sobor . Acest tip de pricini vin la 
Mitropolie pentru că implică: administrarea unor probe rezer¬ 
vate numai Bisericii (cum este proba cu jurământ), pentru 
că apare şi problema căsătoriei, de natură religioasă, pentru 
că necesită o pedeapsă canonică dat fiind păcatul trupesc. 
Soborul anchetează pricina trimisă de domn, propune o so¬ 
luţie şi trimite o anafora către cancelaria domnească. Schim¬ 
bările aduse de această perioadă sunt de altă natură. Până la 
1780, mitropolitul are întreaga independenţă asupra liti¬ 
giilor bisericeşti, el judecă şi are drept să dea atât sentinţa 
canonică, cât şi pe cea penală, punerea în aplicare a acesteia 
aparţine fie clericilor, fie slujbaşilor laici. După această peri¬ 
oadă colaborarea dintre cele două instituţii se impune: 
Mitropolia trebuie să facă cercetarea bisericească după Sfânta 
Pravilă, să propună o soluţie, să stabilească pedeapsa cano¬ 
nică şi pe cea penală, dar aprobarea şi punerea în aplicare 
a acesteia aparţine instanţei civile. Nu întotdeauna colabo¬ 
rarea se realizează şi „birocraţia" complică mult şi inutil 


1 Pravilniceasca Condică , pp. 74-76. 

2 DANIC, mss. 140, f. 123 r . 

traseul unei jalbe: cancelaria domnească, unul din departa¬ 
mentele de judecată, din nou domn, Mitropolie şi iarăşi domn. 
Cercetarea se face atât de instanţa civilă, cât şi de cea ecle¬ 
ziastică, împricinaţii se înfăţişează când la un tribunal, când 
la altul, fiecare propunând soluţii. De regulă, autoritatea şi 
prestigiul mitropolitului primează şi punctul lui de vedere 
este ascultat şi impus prin sentinţa finală dată de domn. 

Competenţa Bisericii este într-adevăr micşorată în proble¬ 
mele referitoare la moştenire, zestre sau anularea testamen¬ 
telor. In aceste domenii, mitropolitul începe să fie secondat, 
din ce în ce mai des, de boierii diferitelor departamente de 
judecată delegaţi de domn, iar decizia finală nu-i mai apar¬ 
ţine 1 . Problemele legate de logodnă, căsătorie şi divorţ (ca 
şi litigiile ce se referă la preoţi şi la caterisirea lor), rămân pe 
mai departe numai de competenţa Bisericii, iar cărţile de des¬ 
părţire sau zapisele de împăcare sunt emise de cancelaria 
mitropolitană purtând pecetea mitropolitului. 

La sfârşitul secolului al XVIII-lea şi începutul celui ur¬ 
mător se constată că justiţia funcţionează de-a valma 2 , pri¬ 
cinile sunt judecate când de instanţele laice, când de cele 
bisericeşti sau mai des şi de unele, şi de altele, fără să existe 
o evidenţă a acestora. Acest lucru îi va încuraja pe împricinaţi 
să apeleze la ambele instanţe, atunci când nu sunt mulţumiţi 
de sentinţa primită. 

Mitropolitul 

In secolul al XVIII-lea Mitropolia se confundă de fapt cu 
persoana mitropolitului. Vlădica împarte dreptatea, oficiază 
diferitele slujbe legate de alungarea lăcustelor, a ciumei sau 
de invocarea ploii, se ocupă de administrarea averii Mitropoliei, 


1 Val. Al. Georgescu, P. Strihan, op. cit., partea a Il-a, voi. II, p. 122. 

2 Ibidem, p. 161. 




28 


PRIVIREA BISERICII ORTODOXE ASUPRA FAMILIEI 


de organizarea şi buna funcţionare a Bisericii, participă la şe¬ 
dinţele şi judecăţile Divanului, tipăreşte cărţi, se implică activ 
în viaţa politică etc. Totodată, el are în grijă problemele credin¬ 
cioşilor săi. Toate procesele se judecă la Mitropolie sub supra¬ 
vegherea lui, iar competenţa sa religioasă şi juridică se întinde 
asupra întregii ţări, nici o decizie nu poate fi luată în absenţa 
sa, de fapt numai el poate da o hotărâre. Când pricinile sunt 
prea numeroase un consiliu de clerici (soboml) analizează şi 
cercetează faptele după care supune hotărârea lor spre apro¬ 
barea mitropolitului. Dar şi hotărârea sa trebuie supusă, la 
rândul ei, aprobării domnului. Procesul se încheie întotdeauna 
cu anaforaua finală, un raport trimis spre aprobare domnului 
cu următoarea menţiune: „Intr-acestaşi chip făcând cercetare, 
facem ştire Mări<i>i Tale , hotărârea cea desăvârşită rămâne 
a se face de către Măriia Ta. Şi anii Mări<i>i Tale , rugăm de 
la domnul Dumnezeu să fie mulţi şi norociţi 6 şi poartă sem¬ 
nătura mitropolitului: ,/f / Mări<i>i Tale către Dumnezeu a 
pururea fierbinte rugătoru şi smerit părinte sufletesc , Grigore 
al Ungrovlahii . £C1 Domnul răspunde în felul următor: „gă¬ 
sind dreaptă şi cu cale hotărârea Părintelui Mitropolit , o în¬ 
tărim ca să o urmeze la toate cum scrie mai jos, şi zapciu să 
o împlinească c . 

Această procedură începe cu domnul Alexandru Ipsilanti 
(1774-1782), primul domn care încearcă să-şi subordoneze 
tribunalul ecleziastic. Mitropolitul Neofit (1739-1753), de 
exemplu, nu alcătuieşte astfel de rapoarte către domn. Actele 
sunt emise în numele său şi îi poartă semnătura, închein- 
du-se astfel: „Şi aşa am judecat şi am hotărât cu fraţii arhierei 
întărind cartea aceasta cu iscălitura Smereniei NoastreT 1 2 Nici 


1 Acte judiciare din Ţara Românească 1775-1781 , ediţie întocmită 
de Gheorghe Cronţ, Alexandru Constantinescu, Anicuţa Pop eseu, Theo- 
dora Rădulescu, Constantin Tegăneanu, Editura Academiei Române, 
Bucureşti, 1973, p. 354. 

2 DANIC, mss 139, ff. 218 v -219 r . 

mitropolitul Grigore (1760-1787), în prima parte a păstoririi 
sale, nu alcătuieşte anaforale către domn. Hotărârea este luată 
de el şi de arhierei sau clericii Mitropoliei. Această practică 
are loc odată cu domnia lui Alexandru Ipsilanti şi ar trebui 
legată de întreaga activitate legislativă a acestui domn. După 
el, practica s-a păstrat, unii domni au întărit cu pecetea lor 
anaforaua trimisă de mitropolit, alţii nu s-au mai implicat. In 
toate cazurile parcurse, sentinţa dată de mitropolit a fost con¬ 
siderată de domn ca fiind cea mai bună, rareori a intervenit şi 
a făcut-o numai pentru a nuanţa lucrurile, când i s-a părut că 
mitropolitul a fost prea blând. 

Aşa procedează Alexandru Ipsilanti la 2 mai 1777, când, 
pe lângă hotărârea dată de mitropolit conform „pravilei bise¬ 
riceşti^ consideră că este necesară şi o pedeapsă conform 
„pravilei politiceşti“, deoarece pe „unii ca aceştiia să-i pe¬ 
depsim, med vârtos pentru pilda şi rău nărav al altora ase¬ 
menea carii fără dă pricină vredn ică vor să să dăsparţă LL . 
Este vorba de Maria Copcioaia din Slimnic, judeţul Râm- 
nicu Sărat, care ceruse divorţul fără să aibă un motiv serios 
(o recunoaşte şi mitropolitul, deşi i-1 acordă) şi care făcuse toate 
eforturile pentru a-1 obţine: jalbe la episcopul de Râmnic, 
jalbe la ispravnicii de judeţ, jalbe la domn şi la mitropolit. 
După obţinerea divorţului a continuat să se plângă de cel care 
nu-i mai era soţ, ba pentru zestre, ba că i-ar fî mâncat averea 
primului soţ. Insistenţele l-au supărat pe Vodă care încearcă 
prin pedepsirea femeii trimiterea la un schit de maici - să 
dea un exemplu tuturor celor care umblă prin judecăţi fără 
să aibă un motiv serios. 1 Plus, colaborarea dintre puterea laică 
şi puterea ecleziastică este necesară, iar mitropolitul, mai ales, 
resimte această necesitate, dându-şi seama de slaba eficienţă 
a pedepselor canonice şi a celorlalte tipuri de pedepse pe care 
poate să le aplice. El cere ajutorul puterii domneşti care are 


1 Acte judiciare din Ţara Românească , pp. 353-354. 

la îndemână mult mai multe mijloace coercitive, capabile 
să-i sperie pe supuşi. 

Mitropolitul nu judecă singur, o „curte de judecată“ îi stă 
întotdeauna alături. Cine face parte din această „curte“? Sobond 
Mitropoliei, cum apare în documente, este format din slujbaşii 
permanenţi ai Mitropoliei pe care îi regăsim pe parcursul mai 
multor ani ca semnatari ai anaforalei finale. Ei ocupă diferite 
trepte în ierarhia ecleziastică, cunosc Pravila şi cutuma şi fac 
întreaga cercetare: de la ancheta în teren şi până la luarea unei 
hotărâri pe care o supun apoi mitropolitului. 

La şedinţele soborului mai participă întâmplător şi alte 
personaje. Boierii Divanului fac parte deseori din curtea de 
judecată, atunci când se află din întâmplare la Mitropolie, 
cu vreo problemă personală sau trimişi de domn, sau atunci 
când au un interes în procesul respectiv, de exemplu, dorinţa 
de a proteja vreun împricinat. Episcopii, aflaţi în capitală 
cu diferite afaceri, sunt chemaţi de mitropolit să asiste la ju¬ 
decăţi. Lor li se alătură, din când în când, diferiţii patriarhi 
de Constantinopol, Antiohia, Alexandria etc. aflaţi în vizite 
canonice prin ţările române. Participarea lor la şedinţele 
soborului mitropolitan este văzută ca o adevărată binecuvântare 
cerească pentru că oferă ocazia clericilor să se îm¬ 
părtăşească din experienţa acestora. Patriarhii sunt consultaţi, 
de altminteri, ori de câte ori apare o chestiune juridică cu 
două rezolvări, una cutumiară şi alta legislativă. Dilema îi 
determină să facă apel la înţelepciunea şi cunoştinţele patriar¬ 
hului de la Constantinopol. In acest mod procedează mitro¬ 
polit Neofit care îl consultă pe patriarhul Paisie II (1742; 
1744-1748) în chestiunea moştenirii în cazul văduvilor, iar 
acesta îi răspunde, oferindu-i o soluţie. 1 In teritoriu, mitro¬ 
politul este ajutat de episcop, protopop şi preot. 


1 DANIC, mss. 139, f. 128 v , orig. gr. Mulţumim doamnei Emanuela 
Popescu-Mihuţ care ne-a pus la dispoziţie acest document. 

Episcopii 

Episcopii se ocupă rareori de astfel de pricini. Din docu¬ 
mente reiese că ei judecă mai degrabă procesele pentru zestre 
sau clarifică disputelor dintre rude, atunci când împricinaţii 
locuiesc în eparhia lor. Procesele mai grele se pare că nu le 
revin. La 8 octombrie 1776, episcopul Cozma al Buzăului ju¬ 
decă şi dă o sentinţă într-un caz de divorţ. împricinaţii locuiesc 
însă în eparhia Râmnicului şi presupunem că este mai degrabă 
vorba de poziţia şi puterea deţinute de acesta, devenit mitropolit 
la moartea lui Grigore în 1787, şi nu de o competenţă pe care 
şi-o exercită. 1 De altfel, este un caz singular. In schimb, epis¬ 
copii pot să instrumenteze procesul şi chiar să propună o sen¬ 
tinţă, dar nu să decidă. Este cazul episcopului de Râmnic, 
Parthenie, care la 4 iunie 1767 refuză să-şi dea acordul într-un 
proces pentru desfacerea logodnei, deşi jeluitoarea îi este prie¬ 
tenă. El nu poate decât să facă o anchetă asupra cazului, după 
care să trimită cercetarea Prea Sfinţiei Sale părintelui mi¬ 
tropolit, singurul în măsură să decidă. în actul dat de mitropolit, 
12 zile mai târziu, se aminteşte cercetarea făcută de episcopul 
Râmnicului: o obligaţie a acestuia, deoarece împricinaţii se 
află în eparhia sa. 2 Episcopul Iosif al Argeşului (1793-1820) 
are obiceiul de a merge prin cele două judeţe ale eparhiei sale, 
Argeş şi Olt, şi să primească jalbe, să judece, dar întotdeauna 
anaforaua cu pricina şi cu hotărârea propusă de el o trimite 
spre cercetare mitropolitului. 

Protopopul 

Numit de mitropolit, la propunerea episcopului şi ales din 
rândul preoţilor, protopopul este cel care poartă răspunderea 


1 Acte judiciare din Ţara Românească , pp. 353-354. 

2 Dumitru Stănescu, Viaţa religioasă şi influenţa ei asupra vieţii pu¬ 
blice , Bucureşti, 1906, pp. 390-395 

unui judeţ. El trebuie confirmat de domn. 1 La numirea în 
slujbă, protopopul primeşte o carte de învestire cu sarcinile 
de urmat. Printre acestea se numără cele privitoare la buna 
conduită a enoriaşilor, şi anume: ,?să cerceteze şi pentru curvii 
şi preacurvii (adulter) şi de amestecături de sânge, de frate 
cu soră, de văr cu vară, de cumetri cu cumetre, de vor face 
curvii, de fete mari şi văduve, de să vor afla greale, de ceia 
ce răpesc featele cu de-a sila şi de ceia ce ţin posadnice 
(amante) şi şăd necununaţi, şi de cei ce ţin a patra nuntă; şi 
de cei ce vor cununa pe unii ca aceştia, ori preoţi ori naşii 
lor, de votri sau voatre (proxeneţi); de fermecătoare şi de 
învrăjbitoare “ 2 . El are misiunea de a-i împăca pe împricinaţi 
prin propunerea unui compromis. De asemenea, el îi poate 
pedepsi prin privarea de libertate pe toţi cei care nu vor să 
se supună. Femeile sunt închise la închisoarea protopopului, 
iar bărbaţii la închisoarea politicească, aceasta din urmă 
aflându-se sub supravegherea ispravnicilor de judeţ. Dacă 
nu reuşeşte să-i împace, protopopul are datoria să-l anunţe 
pe „ Prea Sfinţia Sa mitropolitul ca să le facă cea după pra¬ 
vilă hotărâre de pedeapsă i“ 3 . El se ocupă şi de anchetarea 
pricinilor trimise de mitropolit, cu consemnarea în scris a 
mărturiilor, cu administrarea probelor, cu întocmirea rapor¬ 
tului de cercetare la faţa locului. Pentru fiecare împăcare, 
protopopul primeşte doi taleri şi jumătate. Realizarea anchetei 
şi scrierea de jalbe constituie alte surse de venituri, de aici 
acuzaţiile de corupţie şi abuzuri în executarea acestor sarcini. 

Astfel, vodă Ipsilanti constată că pentru împăcări nu ridică 
taxa de doi taleri şi jumătate aşa cum se prevede, ci mai mult; 
unii cer şi plata gloabei, fără să aibă un motiv real, alţii sunt 
şi mai îndrăzneţi şi fac ,prepuneri şi năpăşti ca să globească 

1 Instituţii feudale din ţările române, pp. 392-393, vocea protopop. 

2 Nicolae lorga, „Documente câmpul ungene“, în Studii şi documente , 
t. VII, Bucureşti, 1904, pp. 53-54, 21 mai 1762. 

3 Acte judiciare din Ţara Românească, pp. 744-745, 1 martie 1779. 

fără dă nu a fi vină dovedită M . Iată şi un caz concret petrecut 
în aprilie 1790. Protopopul Ştefan al judeţului Teleorman îi 
cere preotului Dumitru din satul Urluiani suma de 20 de taleri 
pentru a-i judeca o pricină bisericească a nepoatei sale. Cum 
popa n-are banii respectivi, protopopul încearcă să-l intimi¬ 
deze. „M-au spânzurat cu picioarele în sus şi am şăzut un cias 
spânzurat şi mi-au dat părintele protopop şi cinsprezece pari 
de baston, făcând părintele protopop multe fapte necuvioase, 
că cere bani de la preoţi şi dacă nu va să dea îi bate în falangă', 
povesteşte preotul. 1 2 Protopopul a pretins aşadar de cinci ori 
mai mult decât i se cuvine, ba mai mult, a folosit bătaia şi nu 
blândeţea aşa cum i-ar fi cerut poziţia deţinută. 

Tot protopopul are dreptul de a ridica gloaba (amenda) pe 
păcatul trupesc. Până la reforma lui Constantin Mavrocordat 
şi la apariţia ispravnicilor (1739), el are un concurent, în plan 
politic, în persoana vornicului care are printre competenţele 
sale abaterile de la bunele moravuri şi perceperea gloabei. 3 
După această dată, chiar dacă ispravnicul nu mai primeşte astfel 
de atribuţii, şi le asumă abuziv tocmai datorită importantei surse 
de venit pe care o reprezenta amenda. 

Preoţi şi enoriaşi 

Protopopii sunt ajutaţi întotdeauna de preoţii parohiali. 
De altfel, preotul este omul cheie al sistemului. în ierarhia ecle¬ 
ziastică preotul parohial ocupă una dintre ultimele trepte şi 
cu toate acestea rolul său în viaţa socială şi spirituală a unei 
comunităţi este foarte important. El este un instrument în 
mâinile puterii, omul din teren al mitropolitului, care pune 
în aplicare dispoziţiile ecleziastice şi care veghează la respec¬ 
tarea moralei creştine. Pe de o parte, el devine un exemplu 
care se oferă enoriaşilor, are o familie pe care trebuie s-o 


1 Acte judiciare din Ţara Românească, pp. 744—745, 1 martie 1779. 

2 D. Stănescu, op. cit , pp. 497-498. 

3 Val. Al. Georgescu, Judecata domnească, partea 1, voi. I, pp. 123-125. 

gestioneze cât mai bine cu putinţă şi, dacă se poate, fără să 
greşească. Pe de altă parte, păcatele pentru care este caterisit 
sau numai suspendat din slujbă sunt cât se poate de lumeşti 
şi aparţin societăţii din care face parte. Bigamia, incestul, 
beţia şi scandalul, furtul, curvia, iată numai câteva din păca¬ 
tele care îi sunt atribuite de documente şi împotriva cărora 
ar trebui să lupte. 

O analiză cu totul specială asupra tagmei preoţeşti între¬ 
prinde mitropolitul Antim Ivireanul (1708-1716). Manualul 
său învăţătură besericească, adresat preoţilor şi tipărit la 1710, 
reia „învăţăturile" despre tainele religioase, dar mitropolitul 
merge mai departe în încercarea de a spori importanţa preo¬ 
tului în comunitate. Familia constituie din acest moment 
competenţa Bisericii, iar preoţii sunt învăţaţi în ce domenii 
ale vieţii familiale pot interveni şi cum. Manualul, tipărit 
pentru învăţătura preoţilor, urmează a fi dăruit acestora. 1 Uti¬ 
litatea şi circulaţia manualului sunt susţinute de retipărirea 
la 1741, în tipografia şcolii de la Văcăreşti şi din nou în 1744, 
tot la Bucureşti, de către Constantin Râmniceanu. 2 Alte învă¬ 
ţături adresate preoţilor se tipăresc şi la 5 octombrie 1724 de 
către episcopul Damaschin al Râmnicului şi îşi propun să 
explice modalităţile de oficiere a celor şapte taine bisericeşti. 3 

în veacul al XVIIl-lea, comunitatea se organizează înjurai 
bisericii şi implicit în jurul preoţilor. Fiecare sat şi fiecare 
mahala au una sau două biserici la care slujeşte un preot, 
ajutat uneori de un diacon. Din a doua jumătate a secolului, 
numărul preoţilor creşte la doi sau trei pentru aceeaşi biserică. 
Aceştia se recrutează, în marea lor majoritate, din rândul ţăra¬ 
nilor în mediul rural şi din rândul mahalagiilor în mediul 

1 Antim Ivireanul, Opere. Didahii, ed. Gabriel Ştrempel, Minerva, Bucu¬ 
reşti, 1996, p. 324. 

2 Ihidem, p. XV. 

3 Grigore Tocilescu, „Teologia dogmatică şi moralicească", în BOR, 
tom XIV, 1890, nr. 1-6, pp. 438-439. 







IERARHIA 


35 


urban. 1 Un preot nu se deosebeşte cu nimic de un enoriaş. 
La sate, în afară de orele când slujeşte Sfânta Liturghie, se 
ocupă de agricultură la fel ca şi ceilalţi membri ai comunităţii. 
Astfel, diaconul Stan, aflat într-un proces la Bucureşti, îşi 
pune chezaşi că va veni oricând la judecată, dar acum „fiind 
vremea lucrului 14 trebuie să plece acasă la Reci, judeţul 
Teleorman, „pentru ca să nu mi să prăpădească ale casii“ 2 . 
La oraş, unii dintre preoţi au mici afaceri personale, o mică 
prăvălioară sau o cârciumă, aşezată de cele mai multe ori 
„strategic 44 , lângă biserică. Avantajul unei astfel de meserii 
îl constituie scutirile de dări acordate din când în când de 
unii domni. Totodată, dările plătite de preoţi sunt pe tot 
parcursul secolului mult mai uşoare decât cele ale ţăranilor. 
Din această cauză are loc sporirea neîntemeiată a numărului 
preoţilor şi dorinţa ţăranilor de a intra în cinul preoţesc. Dacă 
în vremea lui vodă Ipsilanti numărul lor se ridică la 3 500, 
sub Mihai vodă Suţu deja ajunsese la 5 850, pentru ca la 
1815 să fie înregistraţi nu mai puţin de 8 138 de preoţi. 3 

Alegerea preotului din sânul comunităţii face ca el să 
fie foarte aproape de enoriaşi şi să cunoască bine pro¬ 
blemele şi experienţele pe care aceştia le parcurg de-a 
lungul existenţei cotidiene. Atunci când ştie să scrie şi să 


1 în Franţa secolului al XVIII-lea, preoţii sunt rareori recrutaţi din 
rândul poporului. Ei aparţin clasei de mijloc (fii de mici negustori, de 
mici slujbaşi, de ţărani bogaţi sau de „arendaşi 14 , nobili şi burghezi etc.), 
iar situaţia lor materială trebuie să fie net superioară în raport cu cea a 
poporului asupra căruia păstoreşte. De altfel, înainte de a fi hirotonisiţi, 
preoţii au obligaţia de a-şi declara averea, iar familia trebuie să garan¬ 
teze în faţa notarului şi a martorilor că lasă viitorului preot o serie de bunuri 
de care se poate folosi cel puţin pe perioada cât posedă acest „benefi¬ 
ciu 44 . Vezi Jean-Pierre Gutton, La sociabili te villageoise dans la France 
d’Ancien Regime , Paris, 1979, mai ales capitolul VI, Paroisse et com- 
munaute , pp. 185-219. 

2 DANIC, mss. 141, f. 154 v , 25 mai 1797. 

3 N. Stoicescu, „Regimul fiscal al preoţilor din Ţara Românească, până 
la Regulamentul Organic 44 , în BOR , nr. 3-4, 1971, pp. 342-343. 

citească, preotul este „notarul" satului sau al mahalalei. Tot¬ 
odată, aşa cum stabileşte şi Antim Ivireanul în Capete de po¬ 
runcă^, preotul devine martorul fără de care nu se poate face 
o foaie de zestre sau un testament. Semnătura sau numai simpla 
prezenţă consemnate în document dau credibilitate actului res¬ 
pectiv. Datorită prestigiului funcţiei pe care o deţine, el este 
în acelaşi timp un martor indispensabil în derularea unui litigiu. 
El trebuie să povestească desfăşurarea faptelor şi totodată este 
cel mai îndreptăţit să vorbească despre reputaţia celui aflat la 
un moment dat în faţa justiţiei. 

Onoarea este un lucru foarte important într-o comunitate 
şi soarta celui anchetat depinde în mare măsură de buna sau 
proasta sa reputaţie. Un individ trăieşte şi munceşte într-o 
comunitate care „îl priveşte şi pe care o priveşte" 1 2 . Faima 
unei persoane constituie o mare parte din materialul unei 
anchete în cazul unui proces, indiferent de subiectul acestuia. 
Puterea încredinţează sarcina efectuării cercetării preotului 
parohial având în vedere următoarele lucruri: îşi cunoaşte 
bine enoriaşii, misiunea sa este să-i ajute pe oameni şi deci 
nu va încerca să favorizeze pe cineva, nu va ascunde nimic 
din ceea ce ştie. Această misiune vine să confirme presti¬ 
giul de care se bucură atât printre enoriaşi, cât şi în viziunea 
puterii. Onoarea este un lucru greu de menţinut într-o socie¬ 
tate „întemeiată pe rumoare, bârfă, intrigă şi schimbul de 
daruri" şi ea trebuie administrată cu mari precauţii. 3 Ca şi 
ceilalţi membrii ai comunităţii şi preotul trebuie să lupte 
pentru câştigarea şi menţinerea onoarei. 4 


1 Antim Ivireanul, op. cit., pp. 351-355. 

2 Arlette F arge, La vie fragile. Violence. pouvoirs et solidarites â Paris 
au XVIIP siecle, Hachctte. Paris, 1986, p. 58. 

3 Daniel Barbu, Scrisoare pe nisip. Timpul şi privirea în civilizaţia 
românească a secolului al XVIII-lea, Antet, Bucureşti, 1996, p. 20. 

4 Vezi şi Arlette Farge, Familiile, onoarea şi secretul, în Istoria vieţii 
private, voi. VI, Meridiane, Bucureşti, 1995, pp. 331-375 şi Julian Pitt- 
Rivers, Anthropologie de l'honneur, Hachette, Paris, 1997; Constanţa 
Vintilă-Ghiţulescu, „Vecini, reputaţii şi control social în societatea 
românească (sec. XVIII)“, în RIS, nr. 8-9, 2003-2004, pp. 144-174. 

Preoteasa are nevoie de aceeaşi bună preţuire şi reputaţie. 
Virtutea ei constituie aproape întotdeauna ţinta bârfelor din 
parohie. Alături de soţ, preoteasa joacă un rol important, iar 
conduita sa este mai expusă şi mai supravegheată decât a 
celorlalte femei din comunitate. 1 2 Câteva zvonuri, lansate pe 
uliţă despre caracterul ei, sunt suficiente pentru a distruge 
cariera şi onoarea soţului. Reputaţia acestora se confundă 
cu cea a soţilor şi mai ales cu practicarea meseriei. Nu numai 
preotul îşi asumă o misiune la hirotonisire, ci şi femeia sa. 
Printr-o astfel de situaţie trece popa Florea din Mitreni, ju¬ 
deţul Ilfov. Nu se ştie cine a răspândit zvonul că preoteasa 
ar umbla în fapte netrebnice de curvie. Ispravnicii judeţului 
au preluat zvonul, au alcătuit o jalbă către Mitropolie, pre¬ 
zentând faptele şi cerând îndepărtarea preotului. Mitropo¬ 
litul se conformează: preotului i se ridică „darul preoţiei 11 , 
soţia lui este trimisă surghiun la mănăstire să-şi plângă 
păcatele. Enoriaşii, solidari cu preotul, ştiind că atât el, cât 
şi soţia lui sunt oameni buni, cinstiţi şi cu frica lui Dumnezeu, 
reacţionează foarte repede. Ei redactează o jalbă prin care 
îşi cer preotul înapoi, lămurindu-1 pe mitropolit cum de a 
fost posibil să apară astfel de zvonuri: „nişte preoţi, tovarăşi 
de ai lui, văzând că noi sătenii ţinem la acest preot, i-au 
aruncat pricini de curvie preotesei gândindu că cu acest 
cuvânt o lipsi pă preot de la Sfânta Biserică 112 . 

De aceeaşi bună preţuire se bucură şi preoţii Pashalie din 
mahalaua Popa Soare şi Iordache din mahalaua Sârbilor 3 . 
Ambii sunt caterisiţi dintre pricina zvonurilor lansate de 
această dată chiar de soţiile lor, care, povesteşte unul dintre 


1 Arlette Farge, La vie fragile , p. 135. 

2 DANIC, mss. 143, ff. 210 r —21 l r , 29 martie 1793. 

3 Atunci când mă voi referi la mahalale voi avea în vedere capitala 
pentru că în jurul ei ne-am centrat cercetarea. Pentru celelalte oraşe, Cra- 
iova. Ploieşti sau Târgovişte, se va face referire la denumire, deoarece 
chiar locuitorii se prezintă ca atare fără a face o referire practică la o or¬ 
ganizare administrativă internă. 

documente, plecând de la atitudinea preotesei, „cam iute din 
fire din dihonie famăiască au bănuit că ar fi având a face 
cu soţia unui mahalagiu 11 . Mahalagiii fac jalbă la Mitropolie 
cerându-şi preoţii înapoi, punându-se chezaşi pentru buna 
purtare a lor şi a soţiilor lor: „noi mahalagiii pă dânsul îl 
cerem cu toată inima (este vorba de preotul Pashalie) a ne 
fi preot şi ne făgăduim înaintea lui Dumnezeu şi a Prea Sfinţii 
Sale că-1 vom avea tot într-aceiaşi evlavie ca şi mai nainte 44 '. 

Dar atunci când aceste zvonuri nu mai sunt simple bârfe 
răuvoitoare, ci fapte notorii, întreaga comunitate se aliază 
împotriva unui asemenea comportament. Fie nu-1 susţine pe 
preot în demersul său de a-şi relua slujba, fie pune la cale 
înlăturarea şi pedepsirea lui. 1 2 Deşi popa Nica este om de 
treabă, mahalaua Ceauş Radu nu se poate împăca cu com¬ 
portamentul preotesei. De aceea mahalaua, în frunte cu 
Stoian, Preda, Paraschiva, Iane şi Ilie, se prezintă la mitropo¬ 
lit cerând măsuri împotriva acestei femei, care, prin 
purtările ei, necinsteşte Sfânta Biserică. Pentru a-şi întări 
spusele, ei acceptă să jure cu mâna pe Evanghelie că 
preoteasa Maria „face curvie cu popa Vladislav, dar şi cu un 
fecior al Paraschivei, dar şi cu alţii.. ,“ 3 . Tot comunitatea este 
cea care îl demască pe popa Stoian pentru că întreţine relaţii 
netrebnice cu fina sa. Atât sătenii din Bogdăneşti, judeţul 
Vâlcea, cât şi cei din Urluiani, judeţul Teleorman, se plâng 
mitropolitului, cerând pedepsirea celui care încercă să scape 
fugind din judeţ în judeţ. 4 De remarcat cum cele două tabere, 

1 DANIC, mss. 143, ff. 56 r -57 v , I decembrie 1792. 

2 In Europa Occidentală, reforma tridentină a impus imaginea preo¬ 
tului pur şi cast. Populaţia intervine deseori pentru a-1 denunţa pe clericul 
care se îndepărtează de la acest ideal. Asupra acestei teme vezi studiul 
lui Robert Muchembled, L ’invention de I ’homme moderne. Culture et 
sensibilites en France du XV e au XVIIF siecle, Flammarion, Paris, 1988, 
pp. 71-75; Alessandro Stella, Le pretre et le Sexe. Les revelations des 
proces de l'lnquisition , Andre Versaille editeur, Paris, 2009. 

3 DANIC, mss. 139, f. 230 v . 

4 DANIC, mss. 139, f. 127 r . 

de o parte preotul şi familia sa, de cealaltă parte enoriaşii cu 
familiile lor, se supraveghează şi se sancţionează reciproc. 

Cum trebuie să se comporte un preot şi care ar trebui să 
fie relaţiile lui cu enoriaşii aflăm tot din informaţiile pe care 
ni le oferă documentele. Un tip de document ar fi angaja¬ 
mentele pe care răspopii şi le iau în momentul în care doresc 
să fie reprimiţi în slujbe. Ei prezintă mai întâi faptele ne¬ 
trebnice de care se fac vinovaţi şi pentru care au fost cateri¬ 
siţi, şi, în paralel, imaginea ideală pe care vor încerca să o 
atingă. Preoţii se angajează: „să se ferească de fapte netrebni- 
ce“, „să păzească cinul preoţesc“, „să-i cinstească, să-i iubeas¬ 
că pe mahalagii, să se poarte cu blândeţe şi cu evlavie cu toţi 11 . 
Iată angajamentul luat de preoţii de la Biserica Albă din 
Bucureşti, ce urmează a fi puşi la „opreală“ şi necinstiţi cu 
„bătaie în falangă 11 pentru că s-au îmbătat chiar în „Săp¬ 
tămâna Luminată 11 şi din trei nici unul nu şi-a adus aminte 
că trebuie să oficieze slujba. „Deci, de acum înainte, să avem 
a ne purta cu toată cinstea şi orânduiala întru toate precum 
să cade cinului preoţesc, să păzim Sfânta Biserică cu Sfintele 
Slujbe, nerămâind nici la o zi nesăvârşită. La băuturi beţive 
şi la adunări de necinste să nu mai mergem nicicum, cu 
nimenea să nu ne mai gâlcevim, ci apururea să fim în dra¬ 
goste, unul asupra altuia cum şi asupra mahalagiilor 11 . An¬ 
gajamentul poartă semnăturile preoţilor Barbu şi lane şi a 
diaconului Fotie 1 . 

în parohie, preotul ocupă un loc esenţial, loc recunoscut 
de credincioşi 2 , de puterea ecleziastică, de societate, asumat 


1 BAR, mss. 637, f. 120 r , 3 aprilie 1787. 

2 Sătenii din Creţuleşti, judeţul Ilfov, vin cu mic cu mare la Mitropolie 
şi-şi cer preotul, închis pentru că avusese îndrăzneala să-l pălmuiască 
pe un grămătic nesupus, lată discursul lor: „...şi l-au pus la închisoare 
de sânt astăzi cinci zile de când şade biserica închisă şi satu tot fără 
preot ca oile fără cioban şi sânt şi oameni bolnavi şi copii şi femei şi 
au şi murit.. ". Ei pun accentul pe prezenţa indispensabilă a preotului 
în mijlocul comunităţii sale zi de zi şi ceas de ceas (BAR, mss. 644, ff. 
144 r -l 45 r , 24 noiembrie 1802). 

de el prin glasul preotului Manole atunci când afirmă că preo¬ 
ţia este dintre „toate tagmele <cea> mai de cinste “ l . Prin 
numeroase porunci, mitropoliţii încearcă să transmită ace¬ 
laşi mesaj, cerându-le celor ce au îmbrăţişat acest cin „să 
se ferească de fapte netrebnice‘\ ,^ă păzească cinul preo - 
ţesc‘\ ,şsă-i cinstească şi să-i iubească pe mahalagii, să se 
poarte cu evlavie şi cu blândeţe cu toţt\ „să se poarte cu 
toată cinstea şi orănduiala întru toate precum se cade cinului 
preoţesc , să păzească Sfânta Biserică cu Sfintele Slujbe , 
nerămăind nici la o zi nesăvârşite“ 2 . O asumare a misiunii 
nu poate veni decât din partea unei persoane „învăţate 46 , 
căreia i s-au transmis prin filierele cunoaşterii nu numai 
importanţa destinului cât şi dimensiunea gestului social. Este 
ceea ce susţine Eufrosin Poteca predicând fără încetare şi 
în orice împrejurare „învăţătura preoţilor 46 , cerinţă ce se pare 
că-i atrage ura colegilor de breaslă şi chiar a mitropolitului 3 . 
Aflat la Pesta (1828) nu poate să nu facă comparaţii şi să 
consemneze în jurnalul său: „2. în toate bisericile catoliceşti 
şi evangheliceşti sânt preoţi oameni înţelepţi şi învăţaţi şi 
foarte buni predicatori şi pentru duminici şi pentru 


1 DANIC, mss. 141, ff. 149 r -150 v , 21 septembrie 1798. 

2 Fragmente din angajamentele preoţilor judecaţi la Mitropolie pentru 
comportamentul lor. Vezi în acest sens Constanţa Ghiţulescu, Preoţi şi 
enoriaşi , art. cit., pp. 121 136. Despre raportul dintre „cultură“ şi „moder- 
nizare“ vezi Alex Drace-Francis, The Making of Modern Romanian 
Culture. Literacy and the Development of National Identity, Taurus Aca¬ 
demic Studies, Londra, New York, 2006. 

3 BAR, mss. 1564, f. 16 v . La 1828, înainte de a pleca la Pesta, Eufrosin 
Poteca merge să-şi ia rămas-bun de la mitropolitul Grigore, dar acesta 
îl primeşte foarte rece: „ iar mai ducăndu-mă să-mi iau ziua bună , mi-au 
zis numai du-te, dar mâna nu mi-au dat-o să i-o sărut , nici nu să uita 
la mine. Eu eram foarte păcătos înaintea lui , nu atâta pentru că mâneam 
şi beam , nu pentru că nu păzeam la beserică băbeşte, nu pentru că mă 
uitam cu dragoste la fete, pentru că aşa trăiesc toţi oamenii cei înţelepţi, 
ci pentru că propovăduiam neîncetat legea dreptăţii, iertarea robilor şi 
învăţătura preoţilor 

sărbători deosebit. 3. Universitatea din Pesta este mult mai 
bună decât cea din Pisa în Italia, undefusesem noi mai ales 
la ştiinţele filosoficeşti, care toate să învaţă în limba lati¬ 
nească". „Lumina" este reprezentată de tipografie pentru că 
face posibilă cunoaşterea. De aceea tipăreşte o lucrare de 
filosofie ,jpre luminarea rumânilor carii în toate locurile 
până acum au fost foarte proşti şi neînvăţaţU 1 . 

Pentru enoriaşi preotul trebuie să fie o persoană de încre¬ 
dere la care să apelezi în orice moment. De exemplu, Anas¬ 
tasia din mahalaua Sf. Gheorghe găseşte un refugiu în casa 
preotului Ştefan, ori de câte ori este bătută şi alungată de soţul 
ei. 2 Popa Stan, duhovnic, povesteşte cum deseori a intervenit 
între Sima grecul şi Antiţa, sfâtuindu-1 pe soţ să nu mai bea 
şi să nu-şi mai bată soţia; şi tot de atâtea ori a salvat-o pe 
Antiţa din mâinile lui Sima, astfel încât acesta, nemulţumit, 
într-una din zile, l-a bătut, lovindu-1 cu pumnii în văzul tuturor. 3 
Preotul este chemat de enoriaşi să le medieze diferitele 
conflicte cotidiene, iar mitropolitul îi recunoaşte această ca¬ 
litate. Atunci când totuşi conflictul ajunge la Mitropolie, 
preotul primeşte misiunea să conducă anchete pentru afla¬ 
rea faptelor şi, dacă este posibil, cu „vorbe blânde" şi cu 
exemple biblice să-i împace pe enoriaşi. „Armele" folosite 
sunt vorbele duhovniceşti şi, uneori, chiar ameninţările cu 
răzbunarea divină ce s-ar putea abate asupra celor care nu 


1 Ibidem, ff. 26-27. 

2 DANIC, mss. 143, f. 205 r -205 v , 1793 iunie 21. Vezi şi cazul dia¬ 
conului Dragnea din satul Poienari, rănit grav de un chefliu, în timp ce 
încerca să-şi facă datoria. Chemat în miez de noapte de către Costandin 
cârciumarul să acorde împărtăşanie tatălui său, aflat pe patul de moarte, 
diaconul nu s-a putut abţine să nu apostrofeze pe unul dintre clienţii câr¬ 
ciumii: „fătul mieu de ce mănânci came şi brânză că iaste postul Cră¬ 
ciunului". Cu aburii alcoolului în cap, Ianoş, a sărit la bătaie, rănindu-1 
cu cuţitul de a zăcut numitul diacon timp de trei luni. BAR, mss. 636, 
ff. 37 v ~38 r , 13 aprilie 1781. 

2 BAR. mss. 636. ff. 81 r -82\ 

se supun. Armonia existentă în familia sa joacă, de asemenea, 
un rol important. De aceea, multe dintre cuplurile aflate în 
impas sunt îndrumate să trăiască o anumită perioadă de timp 
în casa preotului parohial, pentru a învăţa din exemplul ofe¬ 
rit de acesta şi de soţia lui, pentru a asculta de sfaturile lor. 
Raportul întocmit de acesta la sfârşitul perioadei de probă 
va cântări mult în faţa mitropolitului. 

Religia populară din secolul al XVIII-lea din lumea româ¬ 
nească ortodoxă este un amestec de creştinism, rituri păgâne, 
cult al icoanelor şi al sfinţilor, în care farmecele, vârcolacii 
şi stafiile ocupă un rol principal. Preoţii sunt produsul acestei 
religii populare şi nu al unor seminarii teologice. 1 Abia cu¬ 
nosc liturghia şi oficiază cele şapte taine după ureche, dar 
participă alături de enoriaşii lor la toate celelalte practici po¬ 
pulare pe care mitropolitul, bun cunoscător al dogmei creştine, 
le poate considera păgâne. Preotul din secolul al XVIII-lea 
este foarte aproape de enoriaşii săi. Chiar dacă nu cunoaşte 
Sfânta Liturghie sau celebrarea botezului în conformitate cu 
canoanele conciliare, el se bucură de respectul şi încrederea 
enoriaşilor. Este, totodată, singurul învestit cu putere spiri¬ 
tuală de către Dumnezeu, numai el poate oficia anumite taine, 
tot el mediază conflictele cu cei mari sau pe cele din cadrul 
familiei, le oferă sfaturi, le citeşte actele şi scrisorile, le 
redactează testamentele, este unul de-al lor. 2 

1 Asupra termenului vezi Michel Vovelle, Ideologies et mentalites, Seuil, 
Paris, 1982, mai ales partea a Ill-a Lepopulaire en question , pp. 129-210; 
Aron Gurevich, Medieval popular cui ture. Problems of belief and per- 
ception , Cambndge University Press, Editions de la Maison de l’Homme, 
1990; Peter Burke, Popular Culture in Early Modern Europe , Ashgate, 
1994, idem , What is Cultural Historyl , Polity Press, Cambridge, 2004. 

2 Pentru amănunte cu privire la preoţime vezi Constanţa Ghiţulescu, 
„Preoţi şi enoriaşi. Exemplul Ţării Româneşti în secolul al XVIII-Iea“, 
în RL nr. 1-2, 2002, pp. 121-136, şi Pompiliu Eliade în Influenţa fran¬ 
ceza asupra spiritului public în România. Originile. Studiu asupra stării 










IERARHIA 


43 


Alţi slujbaşi. Puterea îi pune la dispoziţie mitropolitului, 
atunci când este cazul, propriii ei slujbaşi. Este vorba mai 
ales de ispravnici, zapcii, armăşei, mumbaşiri şi spătărei. 
Deşi trebuie numai să-l sprijine pe protopop sau pe preot 
să-şi ducă la bun sfârşit misiunea, aceşti slujbaşi îşi arogă 
atribuţiile acestora şi contra unor sume de bani dau cărţi de 
despărţire sau judecă unele pricini care nu sunt de com¬ 
petenţa lor. Mitropolitul Grigorie intervine la 21 mai 1772, 
interzicându-le să se mai amestece în treburile protopopilor 
sub ameninţarea afuriseniei şi a pedepsei bisericeşti 1 . 


societăţii româneşti în vremea domniilor fanariote, Humanitas, Bucureşti, 
2000, pp. 39-47. 

1 Nicolae Iorga, op. cit., pp. 53-54. 

Discursul oficial al Bisericii Ortodoxe 

cu privire la familie şi la păzirea bunelor moravuri 

O asemenea politică presupune, din partea Bisericii, de¬ 
finirea atât a bunei morale creştine, cât şi a „desfrâului“. Şi 
una, şi alta, pentru a fi cunoscute şi combătute, trebuie făcute 
publice fie prin predicile clericilor, fie prin „dezbateri" la 
nivelul societăţii. Păcatele, identificate atât de către Biserică, 
cât şi de către puterea politică, sunt adulterul, curvia, bigamia, 
amestecarea de sânge, violul, seducerea, răpirea. Odată de¬ 
pistate, ele se sancţionează în public pentru a servi drept 
exemplu şi celorlalţi membri ai comunităţii. 

Şi, cu toate acestea, desfrâul n-a devenit subiect de predici 
aşa cum se întâmpla în Occidentul aceleiaşi epoci. Aici 
17,50 % din predicile publicate la sfârşitul secolului al XVII-lea 
şi în cel următor cuprind sfaturi, atenţionări şi reproşuri 
„legate de căsnicie, feciorie şi sexualitate", desfrâul ocu¬ 
pând primul loc în rândul păcatelor lumeşti. 1 Prin urmare, 
nu numai Ţara Românească se confruntă cu probleme legate 
de concubinaj, separare, prostituţie, viol, răpire, incest, seduc¬ 
ţie. Occidentul are aceleaşi probleme pe care la fel de greu 
reuşeşte să le controleze. Ceea ce lipseşte ţărilor române este 
dezbaterea din jurul acestor teme şi mai ales conştientizarea 


1 Jean Delumeau, Păcatul şi frica. Culpabilitatea în Occident (seco¬ 
lele XIII-XVIII), Polirom, Iaşi, 1998, voi. II, p. 127. 




A SPUNE ŞI A FACE „DREPTUL 


45 


lor. în Anglia, din a doua jumătate a secolului al XVlI-lea, 
proiectele de legi care privesc concubinajul, căsătoria şi 
divorţul provoacă aprinse discuţii parlamentare, antrenând 
societatea şi Biserica. 1 în Franţa, prostituţia duce la naşterea 
unui important număr de cărţi şi proiecte. Unul dintre ele 
îi aparţine lui Retif de La Bretonne. Proiectul intitulat Le 
Pornographe des idees d 'un honnete homme sur un projet de 
reglementpour Ies prostituees propre ă prevenir Ies malheurs 
qu ’occasionne le publicisme des femmes şi apărut la 1769 a 
stârnit discuţii furtunoase la Paris, poate şi pentru că autorul 
propunea înfiinţarea unei mănăstiri a dragostei. 2 O altă carte 
deosebit de importantă care analizează toate tarele societăţii 
pariziene este cea a lui Louis-Sebastien Mercier, Tableau de 
Paris, publicată între 1781 şi 1788 3 . 

în ţările române discursul Bisericii este foarte firav. Vocea 
societăţii poate fi surprinsă numai prin prisma documentelor 
judiciare, importante fiind mai ales mărturiile comunităţii şi 
mai ales scrisorile-denunţ adresate puterii. Există câteva 
încercări strict personale aparţinând unor mitropoliţi care, 
după analiza situaţiei existente, propun soluţii. Este cazul 
mitropoliţilor Antim Ivireanul (1697-1716), Neofit Creta- 
nul (1739-1760) sau Grigore (1760-1787). Primul, în pre¬ 
dicile sale, denunţă desfrâul, insulta, lipsa respectului faţă 
de părinţi, nerespectarea sărbătorilor religioase, absenţa de 
la biserică, pe scurt, „năravurile cele rele şi obiceele cele ne- 
cuvioase“. Spre îndreptare le oferă enoriaşilor pilde biblice 


1 Lawrence Stone, Thefamily sex and marriage in England 1500 1800, 
Oxford University Press, London, 1979; Idem, Road to divorce. England 
1530-1987, Oxford University Press, London, 1990; Peter Laslett, Family 
life and illicit Iove in earlier generations. Essays in historical sociolo- 
gy, Cambridge University Press, London, 1977; Daniela Lombardi, 
Matrimoni di antico regime, il Mulino, Bologna, 2001 

2 Erica-Marie Benabou, La prostitution et la police des mceurs au 
XVI1P siecle, Perrin, Paris, 1987. 

3 Louis-Sebastien Mercier, Le tableau de Paris, Paris, 1979. 

şi îi ameninţă cu judecata de apoi. 1 Mitropolitul Neofit şi suita 
sa efectuează două vizite canonice în ţară, în anii 1746 şi 1747. 
Relatările acestor călătorii sunt destul de sărace în informaţii. 
Mitropolitul este mai puţin interesat de enoriaşii săi şi de sta¬ 
rea bisericilor din mediul rural. Interesul se îndreaptă cu pre¬ 
cădere spre starea bunurilor Mitropoliei. 2 Episcopii catolici din 
Italia modernă cer mult mai multe informaţii de la preoţii paro¬ 
hiali. Chestionarele cuprind întrebări cu privire la numărul de 
credincioşi dintr-o parohie, cărţile citite de credincioşi, imagi¬ 
nile pe care le privesc, adulter, concubinaj, desfrâu etc. 3 

Biserica este sprijinită deseori în politica sa de supraveghe¬ 
re a familiei şi a individului chiar de populaţie. Denunţurile 
şi zvonurile o ajută să-i descopere pe cei căzuţi în păcat. Viaţa 
de familie nu are încă ziduri, iar scandalul, prin natura sa, 
impune prezenţa celorlalţi. „S-au făcut zvon şi au ajuns şi la 
auzul Prea Sfinţiei Sale Mitropolitul şi pe dată l-au cateri- 
sit“ sau „zvonul acesta a ajuns şi la urechile ispravnicilor 
de judeţ şi pe dată l-au ridicat şi l-au pus în fiare“. Totodată, 
devierile sexuale sunt sancţionate de cutumă. Vinovatul 
trebuie să plătească o taxă numită „ duşegiibină'" sau .gloaba 
pânteceluf . Această duşegubină se percepe de la un bărbat 
vinovat de relaţii sexuale înainte de căsătorie, o femeie care 
naşte un copil din flori, pentru orice relaţie sexuală ilegitimă 4 . 
Taxa se ridică la 12 galbeni, dar slujbaşii nu se mulţumesc 
numai cu atât şi de aici o serie de abuzuri, fiind „ridicaţi uneori 

1 Vezi predicile rostite cu prilejul diverselor sărbători şi „cuvintele 
de învăţătură 64 , în Antim Ivireanul, op. cit., pp. 3-210. 

2 „Jurnalul călătoriilor canonice ale mitropolitului Ungrovlahiei Neofit 
I Cretanul“, trad. şi prezentare de Mihai Carataşu, Paul Cemovodeanu, 
Nicolae Stoicescu, în BOR, tom 98, nr. 1-2, 1980, pp. 243-315. 

3 Peter Burke, The historical anthropology of early modern îtaly. 
Essays on perception and communication , Cambridge University Press, 
London, 1990, pp. 44^45. 

4 Instituţii feudale din ţările române , pp. 180 şi 119-120, vocile du¬ 
şegubină şi concubinaj. 

la gros“ chiar şi oameni nevinovaţi, băgaţi în închisorile is¬ 
pravnicilor sau ale protopopilor şi siliţi să plătească gloabă. 
Un asemenea caz are loc în aprilie 1793, când cei doi cuscri 
Barbu şi Petre din satul Mirceşti, judeţul Ialomiţa, se plâng 
mitropolitului că protopopul plăşii i-a globit pe amândoi, pe 
unul cu cinci taleri şi jumătate, pe celălalt numai cu cinci 
taleri, sub pretextul că „feciorul... ar fi avut păcat cu fie-sa 
până a nu se cununa 44 '. In plus, acesta le-a cerut alţi şase 
taleri pentru a oficia cununia, în timp ce taxa se ridica la nu¬ 
mai un taler. 

Gloaba este adânc înrădăcinată în mentalitatea colectivă, 
iar cel care a comis un păcat trupesc ştie că trebuie s-o dea şi, 
oricât se va ascunde, nu va scăpa. De exemplu, Marin, prins 
că a păcătuit cu stăpâna sa, fuge de teama bătăilor aplicate 
de soţul acesteia, dar nu uită să lase banii de gloabă. 1 2 

Numărul celor judecaţi la Mitropolie este foarte mare, dar 
Biserica n-a folosit informaţia strânsă în condici pentru a 
elabora manuale confesionale sau manuale dedicate familiei, 
nici nu s-a implicat într-o mai bună pregătire a slujbaşilor 
săi. Ea s-a mulţumit numai să sancţioneze şi să intervină 
pentru fiecare caz în parte cu sfaturi adecvate sau cu pedepse 
pe măsură. Pentru casnici, ea propune o dragoste creşti¬ 
nească, dând exemplul dragostei existente între Hristos şi 
Biserica sa. Evanghelistul Marcu şi sfântul Pavel sunt deseori 
invocaţi atunci când se confruntă cu problemele conjugale. 
Pasajele cele mai folosite sunt următoarele: „Că va lăsa omul 
pre tată-său şi pre mumă-sa şi să va lipi de muiarea sa şi vor 
fi amândoi un trup“ sau „ce a împreunat Dumnezeu, omul 
să nu desparţă“ sau „Bărbaţii să-şi iubească muierile ca şi 
trupurile lor, după cum şi Hristos a iubit Biserica 44 . în mănăstiri 
sau la iniţiativa vreunui mare prelat sau mare boier se copiază 
traduceri după diversele cărţi de învăţătură religioasă morală 


1 DANIC, mss.143, f. 144\ 

2 DANIC, mss, 143, ff. 103 v -104 r , 4 martie 1793. 

de origine bizantină şi slavă sau după „cărţile de desfătare 11 . 
Din prima categorie face parte, între altele, Cartea ce să chiamă 
Crinii ţarinii, sau Flori prea frumoase care s-au adunat din 
dumnezeiasca Scriptură pentru mântuirea sufletească şi s-au 
aşezat prin osteneala oareşcăruia bărbat binecredincios. După 
cum anunţă şi în titlu şi apoi în prefaţă, autorul s-a inspirat din 
„dumnezeiasca scriptură" având drept scop „aducerea aminte". 
Capitolul are printre titluri şi câteva referitoare la cum trebuie 
să se apere creştinul de „patimile cele trupeşti şi cele sufleteşti", 
cum să se „înfrâneze" sau cum să purceadă la „curăţiia inimii 
şi a minţii şi a sufletului" 1 . Manuscrisul a fost recopiat în între¬ 
gime sau numai anumite fragmente, de mai multe ori, ceea ce 
dovedeşte o oarecare circulaţie. 2 Din cea de-a doua categorie 
fac parte Floarea darurilor , Pildele fdosofeşti, Sindipa, copiate 
şi recopiate alături de alte fragmente din cărţile populare sub 
forma unor miscelanee şi ajungând să îndeplinească rol de 
„mici biblioteci portative" 3 . Floarea darurilor are un capitol 
special intitulat Viciul desfrânăm , iar Sindipa oferă citito¬ 
rului o serie de povestioare în care desfrâul, fidelitatea şi fe¬ 
meia devin personaje principale în conturarea unor sfaturi 
de conduită. 4 Lectura lor se făcea totuşi de către un grup destul 
de restrâns de privilegiaţi ai ştiinţei de carte în condiţiile în 
care analfabetismul atingea cea mai mare parte a populaţiei. 

Violurile şi răpirile. Biserica încearcă să le rezolve prin 
împăcarea paşnică a celor două părţi, trecând de multe ori 
peste gravitatea infracţiunilor. Dacă fata nu acceptă căsătoria, 

1 BAR, mss. 550, ff. 7l'-82 r . 

2 Gabriel Ştrempel, Catalogul manuscriselor româneşti. Editura Şti¬ 
inţifică şi Enciclopedică, Bucureşti, 1978. Se înregistrează 27 de manu¬ 
scrise diferite care cuprind textul acestei cărţi. 

3 Alexandru Duţu, Coordonate ale culturii româneşti în secolul al 
XVIII-lea, Editura pentru Literatură, Bucureşti, 1968, pp. 52-55. 

4 1. Gheţie şi A. Mareş (coord.), Cele mai vechi cărţi populare în litera¬ 
tura română, I, Floarea darurilor, ediţie Alexandra Moraru şi Sindipa, 
ediţie Magdalena Georgescu, Minerva, Bucureşti, 1996, pp. 178-180, 
249-315. 

mitropolitul cere răscumpărarea vinei prin plata unei sume 
de bani care să constituie o zestre destul de atractivă pentru 
un alt bărbat. Această practică folosită chiar de Biserică ajunge 
la sfârşitul secolului al XVIII-lea să nu mai poată fi contro¬ 
lată. Puterea politică şi cea bisericească încearcă, prin elabo¬ 
rarea unei anaforale la 4 iulie 1792 şi reluată apoi de mai 
multe ori, să stopeze înzestrarea fetelor pe spinarea bărba¬ 
ţilor. 1 Despre ce este vorba? Din ce în ce mai multe fete aduc 
în faţa instanţei bărbaţi pe care îi acuză de seducţie şi apoi 
de abandon, miza acestor acuzaţii fiind obţinerea unei zestre 
sau a unui soţ. Unii dintre ei, pentru a scăpa de ruşine acceptă 
compromisul propus de soborul ecleziastic şi alcătuiesc zes¬ 
trea cerută de fată, alţii „preferă să-şi piardă sufletul' 1 , cum 
spune Biserica, şi jură cu mâna pe Evanghelie că n-au avut 
de-a face cu fata respectivă. Anaforaua descrie cu amănunte am¬ 
ploarea fenomenului şi efectele negative ale acestei situaţii: 
prostituţia, infanticidul sau abandonarea copiilor, concubi¬ 
najul. Cum reacţionează Biserica? Ea cere părinţilor să-şi 
supravegheze fetele şi mai ales să le înzestreze pentru a nu 
mai apela la o astfel de practică şi, ameninţă, totodată, că 
nu va mai primi astfel de jalbe şi nu va mai face nici un fel 
de judecată pentru „înşălătorie“ şi „măglisire". 

Ba mai mult, fata, părinţii sau cei care au îndemnat-o să 
depună jalbă vor fi pedepsiţi. Anaforaua este citită în toate 
târgurile, satele şi mahalalele, trimisă la toţi ispravnicii de 
judeţe şi la toţi protopopii. Nu se bucură însă de prea mare 
succes şi este reluată în anul următor de noul mitropolit 
Filaret, tot fără efect, şi apoi în anii următori. 2 Singurul lucru 
bun adus de acest pitac este desfiinţarea gloabei. Mitropolitul 
o cere explicit, considerând, pe bună dreptate, că infanticidul 
nu reprezintă decât efectul acestei practici cutumiare. 

1 V.A. Urechia, Istoria românilor , Bucureşti, 1892, voi. IV, pp. 101-103. 
Pentru detalii vezi şi Constanţa Vintilă-Ghiţulescu, Focul amorului, pas- 
sim. 

2 DAN1C, mss. 143, ff. 194 v -195 r . 

Codul de legi şi limitele sale 

Procesele sunt judecate după îndreptarea Legii. Trebuie 
menţionat că titlul ca atare nu apare niciodată în interiorul unui 
document; se folosesc de obicei următoarele denumiri: Pra¬ 
vilă, Pravila cea Mare, Pravila cea Sfântă, Sfânta Pravilă sau 
se indică numele autorului textului citat, Constantin, Leu 
(Leon), Armenopol, Sfântul Vasile, precizându-se lista (pagina), 
glava (capitolul) şi zaceala (paragraful), invocate. Codul, 
elaborat şi publicat în vremea lui Matei Basarab (1652), îmbină 
regulile de drept canonic cu cele de drept laic din vechea 
legislaţie bizantină. 1 El a fost folosit fără întrerupere până la 
Regulamentele Organice (1831 în Ţara Românească şi 1832 
în Moldova), dar numai în pricinile administrate de către 
Biserică. între timp, alte manuale sau coduri de legi au fost 
elaborate şi publicate: Proiectele lui Mihail Fotino la 1765, 
1766,1777 sau Pravilniceasca Condică la 1780 sub Alexandru 
Ipsilanti şi, în fine, Legiuirea Caragea la 1818 sub domnul 
cu acelaşi nume. Se pare că nici una dintre aceste legiuiri nu 
intră în practica soborului ecleziastic şi că pricinile au continuat 
să fie judecate după glavele şi zacealele vechii Pravile. Cance¬ 
laria Mitropoliei dispunea probabil de o întreagă bibliotecă 
juridică, de manuscrise după Cartea romănescă de învăţătură 
sau după opere juridice străine, cca mai importantă fiind lu¬ 
crarea olandezului Hugo Grotius, De aequitate 2 . în codul penal 
al lui Alexandru vodă Ipsilanti, care n-a fost publicat, dar care 
a circulat în manuscris, sc află o serie de articole referitoare 
la familie şi la bunele moravuri. 3 Judecătorii ecleziastici s-au 

1 Îndreptarea Legii, Introducere, p. 16. 

2 Val. Al. Georgescu, „Contribuţii la studiul culturii juridice române 
în sec. al XVlll-lea“, înAIIAI, t. III, 1996, p. 219. 

3 Val. Al. Georgescu, „Presentation de quelques manuscrits juridique 
de Valachie et de Moldavie (XV1 C -XIX C siecle). Contribution â l’etude 
de la reception du droit byzantin en Roumanie 44 , 11, în RESEE, t. VII, 
nr. 2, 1969, pp. 335-365. 

inspirat cu siguranţă şi din acestea atunci când aveau spre 
instruire un caz. Unele articole din Pravilniceasca Condică, 
referitoare la judecători, vechil, pârâţi, zapcii, treapăd, mar¬ 
tori, jurământ etc., sunt însă valabile şi pentru organizarea şi 
funcţionarea soborului ecleziastic. 

Pravila este deseori invocată şi, atunci când este cazul, co¬ 
piată în anaforaua finală. Ea are rol de îndreptar, propune o 
soluţie pe care membrii soborului o pot discuta şi de la care 
pot pleca în luarea unei decizii. De exemplu, la 29 aprilie 1739 
mitropolitul judecă un caz de sodomie. Faptul este descoperit 
printr-o întâmplare, deoarece arhidiaconului Ştefan, pe lângă 
păcatul sodomiei, îi place să fure din când în când diverse 
obiecte de cult. Ancheta scoate la iveală şi inclinaţiile homo¬ 
sexuale ale diaconului care „ca un porc de câine au sărutat 
pe un cafegiu al nostru“, povesteşte un călugăr al mănăstirii 
Mihai Vodă din Bucureşti. Alţi doi slujbaşi mărturisesc „că 
i-au sărutat cu râvnă curvească, ci încă le-au grăit şi cuvinte 
asemenea sărutării “. Patru ani mai târziu, la 15 decembrie 
1742, un alt caz de sodomie ajunge în faţa mitropolitului. De 
data asta, egumenul Teofil al mănăstirii Căldăruşani este do¬ 
vedit „că au făcut sodomie cu ţiganii, însă ţiganii făcând cu 
el sodomie' “. Pravila are un capitol special intitulat „ Pentru 
sodomie, ori ce feliu va fi; şi câte feliuri de sodomie sunt; şi 
ce feliu de certare li se dcî‘. Cazurile prezentate mai sus se 
încadrează în glava 333, zaceala 8 care prevede următoarele: 
„De se va afla neştine de în clirosul bcsearicii să fie sodomlean, 
acela se va sărăci de toate, după cum scrie pravila besearicii, 
de tot binele ce va fi având de la besearică se va opri şi de 
besearică şi-l vor duce de-1 vor închide într-o mănăstire departe; 
şi mai vârtos îl vor lepăda de totul de în cinstea lui, şi atunce 
se va da pre mâna judecătoriului celui mirenesc să-l cearte cu 
moarte, ce să zice să-i taie capul.” 1 Ambele cazuri se opresc 


1 îndreptarea legii , pp. 304-305. Pentru detalii vezi şi Constanţa 
Vintilă-Ghiţulescu, Focul amorului , passim. 

numai la prima parte a pedepsei, adică la confiscarea averii 
şi la trimiterea la mănăstire. Ştefan este trimis la Snagov, 
iar Teofil la Tismana, „ca să-şi plângă păcatele acolo". Cei 
doi nu sunt caterisiţi, ci doar decăzuţi din rang devenind 
„monahi proşti" 1 . Cum nu devin mireni, pedeapsa politi- 
cească nu poate fi aplicată. Această sentinţă susţine ideea 
că Pravila are deseori rolul de „manual", mai degrabă decât 
de lege în adevăratul înţeles al cuvântului. 2 în sprijinul acestei 
ipoteze se află chiar pedepsele prevăzute de îndreptarea legii, 
unele dintre ele au un caracter sângeros - nasuri şi mâini 
tăiate altele sunt foarte grave - tăierea capului, arderea 
pe rug sau trimiterea la ocnă. în secolul al XVIII-lea, acest 
tip de sancţiuni nu mai pot fi aplicate atât de uşor, iar mitro¬ 
politul încearcă să găsească soluţii cercetând codul de drept 
canonic, sfatuindu-se cu soborul, consultând pe capii lumii 
ortodoxe. Necesitatea „reformulării" unui articol de lege şi 
adaptarea lui la noile realităţi sociale este evidentă. 

Alteori, mitropolitul se află în faţa unor fapte pe care nici 
Sfânta Pravilă nu le-a consemnat, nici nu-i sunt cunoscute din 
practică şi atunci nu ştie cum să procedeze. Aşa s-a întâmplat 
la 7 octombrie 1801, când descoperă o căsătorie între două 
femei oficiată după toate regulile bisericeşti. Stupoarea mitro¬ 
politului şi a soborului se citeşte în fiecare rând al anaforalei. 
Cercetarea Pravilei scoate la iveală că legiuitorii bizantini nu 
s-au confruntat cu o astfel de situaţie şi atunci mitropolitul 
improvizează: bătaie şi surghiun la mănăstire pentru fata ce 
s-a dat drept bărbat şi pentru naşa care a cununat-o 3 . 

1 DANIC, mss. 139, ff. 195 v , 208 r -208\ 

2 Vezi, mai ales, Emanuela Popescu-Mihuţ, Remarques sur la place 
des textes de droit criminal byzantin dans la pratique judiciare roumaine 
du XVIII 1 ' siecle, în Etudes byzantines et post-byzantines, II, studii adunate 
şi publicate de Emilian Popescu, Octavian Iliescu şi Tudor Teoteoi, Bucu¬ 
reşti, 1991, pp. 181-192. 

3 V.A. Urechia, op. cit., voi. X, tom IV, p. 94. Povestea este mult mai 
simplă decât s-ar putea crede. Femeia fugită de acasă pentru a se ascunde 

Pravila este folosită ca îndreptar şi ca autoritate, iar sen¬ 
tinţa dată apare mai degrabă ca un compromis prin care se 
încearcă nu atât mulţumirea părţilor, cât stingerea conflictu¬ 
lui. Constrângerea este folosită de cele mai multe ori pentru 
a-1 impune, iar Franz Joseph Sulzer rezumă la 1781 cel mai 
bine această idee. Aflat în judecată cu un negustor braşovean, 
el se prezintă la starostele negustorilor din Focşani pentru 
judecarea pricinii care s-a rezolvat astfel: „împacă-te cu acest 
domn, altminteri trebuie să te bag împreună cu hoţii şi tâl¬ 
harii, căci nu am decât o singură închisoare" 1 , îi spune ju¬ 
decătorul acuzatului. Cutuma, numită în limbajul epocii 
„obiceiul ţării", este de asemenea folosită. în pricinile legate 
de proprietate, moştenire, zestre, testamente, ea are întâietate. 

Dreptul trăit şi transgresarea legii 

Care sunt cunoştinţele actorilor sociali despre lege, cutumă 
şi practică atunci când se hotărăsc să se adreseze instanţelor? 
Ce este „dreptatea" pe care o reclamă cu atâta tărie în jalbe¬ 
le lor? Cine este îndreptăţit să le acorde această „dreptate"? 
Ce-i mână să meargă mai departe şi nu se mulţumesc cu 
împăciurea oferită de judecătorii locali? Care este orizontul 
lor de aşteptare? Iată câteva întrebări legitime asupra practi¬ 
cii judiciare din secolul al XVIII-lea. Procesele sunt în seco¬ 
lul al XVIII-lea un fapt de viaţă cotidiană, iar cele legate de 


de un soţ violent se deghizează în bărbat şi intră la stăpân; pentru că 
îşi îndeplineşte atribuţiile bine i se propune o alianţă matrimonială cu 
fata stăpânului. Ce ar fi putut face decât să accepte pentru a nu se trăda? 
Dar relaţia nu poate dura prea mult timp, pentru că „bărbat“ în ochii celor¬ 
lalţi, ar trebui să-şi îndeplinească atribuţiile conjugale specifice ceea ce 
nu s-ar putea realiza fără a o da de gol. Ceea ce se şi întâmplă. 

1 Călători străini despre ţările române , voi. X, partea I, volum îngri¬ 
jit de Maria Holban, Maria M. Alexandrescu-Dersca Bulgaru, Paul Cer- 
novodeanu, Editura Academiei Române, Bucureşti, 2000, p. 467. 

proprietate angrenează în dispute o mare parte a populaţiei. 
Cu puţin după 1800, Păuna din Boteni, judeţul Dâmboviţa, 
are următorul discurs: „cu lacrimi mă rog Prea Sfinţiei Tale 
ca să-mi poci afla dreptatea după mărturiile care am, că ne 
ştim că avem lege şi suntem creştini, iar nu turci‘ q . Ce sens 
îmbracă pentru această femeie cuvântul „lege“? Se referă 
oare la Pravila ţării? Sau mai degrabă la practica judiciară? 
Chiar din această frântură de discurs ne dăm seama că de 
fapt femeia face apel la legea scrisă, aşa cum a fost probabil 
sfătuită de cel care i-a redactat jalba, ea vrea să-şi afle 
„dreptatea" plecând de la veridicitatea mărturiilor şi 
credibilitatea martorilor. în acelaşi timp, există şi o „lege" 
cunoscută, dar ea nu se confundă cu Sfânta Pravilă, ci este 
mai degrabă vorba de legea creştină, de dreptul natural şi 
de principiile moralei creştine. Actul de justiţie îmbracă încă 
o importantă încărcătură divină, dacă ar fi să ne gândim că 
multe din litigii se mai rezolvă încă cu ajutorul jurământului. 

Invocarea Pravilei se face uneori de către cei veniţi la Mi¬ 
tropolie, dar se poate observa foarte uşor că acest cuvânt este 
introdus de logofătul care alcătuieşte jalba. Plângerea este 
scrisă în numele jăluitorului la persoana I singular; atunci 
când scribul intervine şi modalitatea de adresare se schimbă. 
De exemplu, „să fie luminată poruncă că de este cu cale după 
Pravilă să ia p a fie-sa în căsătorie sau s-o înzestreze", deşi 
jalba începuse în felul următor, „cu lacrimi jăluesc măriei 
tale pentru Gheorghe de la Negrcni sud Ilfov, că el cu o fată 
a mea sunt veri al doilea... şi eu fiind o văduvă săracă au 
tot măglisit-o pă Jie-mea.. .“ 1 2 Populaţia este mai aproape de 
practica judiciară decât de legislaţia după care se judecă 
anumite pricini. Atunci când au o problemă, pe care n-o pot 
rezolva prin medierea familiei sau a vecinilor, ţăranii apelea- 

1 DANIC, Fond Mitropolia Ţării Româneşti, CCCLXVII/1, <19 iulie> 
1819. 

2 DANIC, mss. 140, ff. 114 r 144*. 

ză la persoana care se bucură de prestigiu şi de o oarecare 
autoritate în comunitate: preotul sau boierul locului. Ei sunt 
cei care-i vor îndruma spre celelalte centre de putere, în speţă 
protopopul şi ispravnicii de judeţ. Abia ajunşi la acest nivel, 
oamenii sunt sfătuiţi şi, de cele mai multe ori, forţaţi să se 
adreseze mitropolitului sau domnului pentru judecarea pri¬ 
cinilor lor. 

Cunoaşterea practicii şi a autorităţilor competente se face 
din mers pe măsură ce conflictul ia amploare. Cunoaşterea 
practicii judiciare se face şi în sens invers, de la mitropolit 
spre împricinat, atunci când cercetarea este provocată de un 
zvon sau de un denunţ. Plus, flecare proces se transformă 
într-o experienţă pentru toţi cei implicaţi. Pare cea mai 
rudimentară cale de transmitere a informaţiei, dar şi cea mai 
eficace. Pentru ţărani, prezenţa în Bucureşti şi căile urmate 
de judecată reprezintă uneori noi experienţe pe care le vor 
duce cu ei în satele de unde au venit, vor povesti păţaniile 
prin care au trecut, vor da sfaturi novicilor. Fiecare împri¬ 
cinat poate fi un potenţial popularizator al practicii judiciare. 
Flecăreala la cârciumă, la clacă sau la biserică difuzează rapid 
informaţiile transmise, or, experienţa unui proces este un 
lucru demn de reţinut. 1 Mahalagiii din Bucureşti cunosc mai 
bine aceste practici şi pentru că se află în imediata apropiere 
atât a administraţiei laice, cât şi a celei ecleziastice. 

Biserica se confruntă deseori cu oameni dificili. Unii mint 
pentru a scăpa de pedeapsă şi recad în păcat chiar de a doua 
zi. Readuşi în faţa instanţei, ei se angajează, se jăluiesc, se 
vaită, promit. Iertarea şi înţelegerea sunt administrate cu 
largheţe de către mitropolit, de ele beneficiază atât enoriaşii, 
cât şi clericii. Foarte repede şi unii, şi alţii au sesizat această 
slăbiciune de care au încercat să profite. Deşi „după Pravilă 
s-ar fi cuvenit jăluitorului pedeapsă, dar fiindcă şi preotul 


1 Vezi Constanţa Ghiţulescu, „Spaţiul public / Spaţiul privat. Ţara Ro¬ 
mânească la 1800", în SMOD, voi. XIII, Bucureşti, 2001, p. 11. 

l-au iertat au rămas împăciut“, iată cum stinge mitropolitul 
Dositei un conflict izbucnit în iama lui 1799 între Hrisant, 
brutarul din Răzvad, şi preotul Hrisant din mahalaua Hanul 
lui Şerban Vodă, acuzat că întreţine o relaţie amoroasă cu 
nora primului. 1 Dintre cei 200 de preoţi, care apar în docu¬ 
mente, mai mult de jumătate au fost iertaţi şi repuşi în funcţie 
la câteva luni după caterisire, deşi acuzaţiile aduse unora 
dintre ei sunt destul de grave. 

La rândul ei, populaţia ştie să speculeze competenţa juri¬ 
dică a mitropolitului şi se angajează de formă - „ca să scăpăm 
de căzuta pedeapsă am plecat capul“, recunoaşte un acuzat. 
Căinţa şi angajamentul dat nu sunt mai niciodată sincere, 
iar revenirea la tribunal în anii următori o demonstrează cu 
prisosinţă. Pedepsele, par suportabile pentru oamenii seco¬ 
lului al XVIII-lea. De altfel, unele nici nu sunt duse până la 
capăt, pentru că executorii pot fi mituiţi. Frica de pedeapsă 
nu este prezentă în minţile oamenilor. Ciuma, războiul, biml 
sau foametea sunt probleme mult mai grave şi de care se 
tem cu adevărat. 

Respectarea unei măsuri şi punerea ei în aplicare cer nume¬ 
roase intervenţii din partea puterii. Slujbaşii „ce s-au obicinuit 
rău a li se porunci pentru câte o treabă de câte trei şi de câte 
patru ori“ nu se arată înfricoşaţi de ameninţările puterii, mai 
ales că aceeaşi putere mai întâi îi ameninţă, apoi se înduplecă 
şi reia măsura deja transmisă: „iată vă mai scriem încă o dată 
ca să nu rămână la nici unul pricină dă îndreptare că n-a ştiut" 2 , 
în plus, nici unul dintre codurile de legi ale ţării nu prevede 
cu exactitate fapta şi pedeapsa care i se cuvine, lăsându-i jude¬ 
cătorului o mare libertate în cercetarea pricinii şi luarea hotă¬ 
rârii 3 . în aceste condiţii puterea însăşi creează şi încurajează 

1 BAR, mss. 3932, ff. 118M19L 

2 Pravilniceasca Condică , Anexa I A, 27 februarie 1779, p. 171. 

3 Cu privire la arbitriu în alte civilizaţii a se vedea şi Michel Porret, 
Le crime et ses circonstances: de l ’esprit de l ’arbitraire au siecle des 

abuzul şi chiar nerespectarea legii. Când un conflict se rezolvă 
de obicei printr-un compromis, atunci şi punerea în aplicare 
a legii poate fi un compromis, o negociere cu zapciul, cu gardia¬ 
nul puşcăriei, de ce nu, chiar cu mitropolitul. Transgresarea 
legii este mai de actualitate decât respectarea ei, iar românii, 
de la ţăran şi până la marele boier, au învăţat cum să se strecoare 
prin labirintul legislativ al puterii. 

Acelaşi ţăran ştie să speculeze cu uşurinţă viciile siste¬ 
mului şi să se prevaleze de practicile pe care puterea prin 
consfinţirea sa le-a transformat în „norme". A-şi face o zestre 
de pe urma unui bărbat devine o „normă" prin sancţiunea 
dată de Nicolae vodă Mavrogheni. El rezolvă acest tip de 
acuzaţii prin căsătorii forţate sau prin obligativitatea plăţii 
unei zestre din partea bărbatului considerat vinovat. Ecoul 
acestei practici persistă patru ani mai târziu atât în mintea 
populaţiei, cât şi a judecătorilor care ştiu că „domnul Ma¬ 
vrogheni după cum îi era firea de atunci de cununa cu sila". 
Şi tot atunci judecătorii departamentelor propuneau şi ei 
căsătoria forţată ca soluţie pentru rezolvarea unui proces de 
seducţie. 1 încurajate de această practică multe dintre fetele 
sărace o îmbrăţişează, părinţii, vecinii, prietenii sprijinin- 
du-le în demersul lor. Unele dintre căsătorii s-au destrămat 
după această domnie, dar practica a continuat, puterii fiindu-i 
foarte greu s-o mai controleze. 

Cum poate Biserica sâ-i îndemne pe enoriaşi să trăiască 
în curăţenie şi să nu păcătuiască, din moment ce nu există 
responsabilitate individuală pentru faptele comise în faţa 
judecăţii divine? Dumnezeu este mare, bun şi iertător, aşa 


Lumieres selon Ies requisitoires des procureurs generata de Geneve, 
Droz, Geneve, 1995. 

1 DANIC, mss. 140, ff. 141 v -142 v . Asupra lui Nicolae Mavrogheni 
vezi şi Andrei Pippidi, „Rhigas în lumina descoperirilor de la Sibiu", în 
Rl. nr. 1-2. 1999. or». 143-150. 

cum se înfăţişează şi mitropolitul lor. Vor fi de ajuns câteva 
danii la sfârşitul vieţii şi păcătosul poate cumpăra un loc în 
rai şi iertarea păcatelor. Dacă păcatele sunt mai mari, păcă¬ 
tosul ridică un schit sau o biserică şi eventual se retrage la 
sfârşitul zilelor într-o mănăstire pentru a-şi plânge păcatele. 
Apoi cei rămaşi pe pământ au misiunea de a oficia toate ritu¬ 
alurile specifice pentru a le salva sufletele. 1 

în acelaşi timp, măsurile luate sunt insuficiente şi in¬ 
consecvente. Să luăm exemplul gloabei: ea este desfiinţată 
de unii domni şi reînfiinţată de alţii, deşi toţi sunt de acord 
că această amendă cutumiară provoacă numeroase abuzuri. 
Alexandru Ipsilanti o interzice prin actul din 6 iulie 1777, 
dar este reînfiinţată de Nicolae Caragea la 22 septembrie 
1782. Este din nou desfiinţată la 4 iulie 1792, dar reînfiinţată 
la 9 decembrie 1795, interzisă iar în 1805, şi se pare că încă 
percepută ilegal pentru că la 18 septembrie 1814 Ioan Ca¬ 
ragea cere mitropolitului să o desfiinţeze, considerând că 
Biserica nu trebuie decât „să dea sfaturi duhovniceşti şi 
ispovedania“ şi nu să ceară bani. 2 Perceperea gloabei repre¬ 
zenta o importantă sursă de venit pentru organele ecle¬ 
ziastice şi din acest motiv s-au străduit s-o menţină şi chiar 
s-o perceapă ilegal atunci când ea nu mai exista. 

* 

Mitropolitul Antim Ivireanul (1708-1716) restructurează 
prin „reformele" sale întregul sistem ecleziastic, inclusiv cel 
familial, acordând o mare importanţă preotului şi Bisericii 
în viaţa individului. în Manualul său către preoţi (1710), o 
serie de învăţături se conturează, ele sunt adresate acum 
pentru prima dată celor răspunzători de soarta enoriaşilor, 
celor ce zi de zi se află în mijlocul turmei, celor ce trebuie să 
vegheze, să ofere sfaturi, să se interpună ca arbitri, să îndrume 

individul către Prea Sfinţia Sa părintele mitropolit - adică 
autoritatea centrală - atunci când o problemă nu poate fi 
rezolvată la nivel local şi se transformă în litigiu. Sfaturile 
sale rezumă în cuvinte simple şi pe înţelesul preoţilor de 
parohie practicile matrimoniale larg abordate de pravile, 
ajutându-i astfel să disceamă, să cunoască, să identifice orice 
situaţie. Utilitatea manualului este nepreţuită într-o cultură 
a oralităţii, într-o lume în care nu există seminarii teologice 
şi, deci, o pregătire sistematică şi necesară a preotului. El 
primeşte, prin intermediul acestui manual, tot ceea ce trebuie 
să ştie, tot ceea ce trebuie să transmită, tot ceea ce nu s-a 
urmat bine până atunci şi are acum nevoie de îndreptare: 

fin partea cea dintâi s-au pus foarte pe scurt oarecarele 
din cele mai trebuincioase şi mai de folos ale sfintei beserici 
şi ale sfintelor / taine, carele sânteţi datori să le ştiţi şi sa le 
păziţi nu numai voi, ce şi bieţii creştini prin mijlocul vostru". 

fin partea a doao s-au pus învăţătura asupra ispove- 
daniei, ca să ştie fieştecare duhovnic cum să cade să îndrep- 
teze şi cu ce mijloc trebue să ispoveduiască pre cei ce vor 
veni la dânsul 

fin partea a treia s-au pus învăţături pentru câte lucruri 
s-au putut afla până întru acest ceas, carele să fac cu 
necuviinţă şi fără cale, şi trebue ca de acum înainte să nu 
să mai facă' H . 

Lucrul cel mai important, realizat de către Antim Ivi- 
reanul, îl constituie acordarea unui loc capital preotului în 
acest proces de asumare a domeniului familial ca principală 
competenţă a Bisericii: naştere, botez, logodnă, nuntă, divorţ, 
zestre, diată, moarte, fiecare etapă ar trebui să-l aibă întot¬ 
deauna în centru pe preotul parohiei, îndrumător, diac, arbitru, 
sfătuitor, supraveghetor al respectării pravilelor, cutumelor, 
bunelor moravuri. 


1 Antim Ivireanul, op. cit. p. 324. 

Cu mitropolitul Neofit Cretanul (1738-1753) un alt pas 
se realizează, iar Biserica îşi consolidează şi-şi circumscrie 
familia, moravurile, individul ca domenii de competenţă, do¬ 
vada clară constituind-o funcţionarea pe lângă Mitropolia din 
Bucureşti a unei instituţii însărcinate cu analiza litigiilor 
civile şi penale cu implicaţii de drept canonic. în fapt, 
necesitatea apariţiei unei asemenea instituţii este subliniată 
şi de Antim Ivireanul în încercările sale de a implica Biserica 
în viaţa cotidiană a individului, de a pune capăt haosului insti¬ 
tuţional în care de la preot la pârcălab, de la megieş la căpitan, 
orice notabilitate locală îşi arogă importante competenţe - 
acordarea divorţului, ridicarea gloabei, cununarea fără cerce¬ 
tare etc. Prin Manualul său, mitropolitul Antim fixează locul 
Bisericii în inima comunităţii, trasând clar obligaţiile slujito¬ 
rilor: ,Jncă-şi vă poruncim şi aceasta: nimeni din voi preoţii 
să nu îndrăzniţi a despărţi bărbat de muiare , sau muiare de 
bărbat , nici să vă uniţi la un gând cu aceia ce îndrăznesc să 
facă aceastăfărădelege , pentru că am înţeles că săface acest 
lucru necuvios în multe părţi; că numai de să întâmplă să aibă 
bărbatul cu muiarea vrajbă / între dânşii , îndatăşi să duc la 
pârcălabi , sau la altă căpetenie şi la preotul satului şi la 
megiiaşi de să despart şi-şi fac carte , care lucru nu creştinii 
ce nici păgânii nud fac. Că unde Dumnezeu au împreunat 
(zice), omul să nu despartă . Ce de va fi de despărţit să să trimiţă 
aici la scaun , pentru ca să facă despărţeală pe pravilă 4| . 
Discursul mitropolitului, dincolo de constatările abuzurilor 
săvârşite până atunci, introduce două elemente esenţiale în 
consolidarea puterii ecleziastice: Mitropolia şi Pravila. 

Neofit Cretanul, în contextul reformelor domnului Con¬ 
stantin Mavrocordat, pune în aplicare aceste deziderate: 
înfiinţarea unui tribunal ecleziastic 1 2 , slujindu-se de pravilă, 

1 Ibidem, pp. 338-339. 

2 Pentru folosirea termenilor - sobor, părinţii cleric ? 1, , Mitropolie , con- 
sistorie , duhovnicescul departament , adunare duhovnicească , vezi şi 

şi ţinerea de condici, cu consemnarea în scris a proceselor. 
Se adaugă vizitele canonice efectuate de acest mitropolit în 
anii 1746 şi 1747, de-a lungul Valahiei, cu scopul de a ob¬ 
serva starea moşiilor, bisericilor, mănăstirilor care aparţineau 
Bisericii; aceste vizite sunt însă şi un bun prilej de întâlnire 
cu credincioşii, cu preoţii, pentru a-i asculta, a-i sfătui, a le oferi 
învăţături, a efectua slujbe, a intra în contact direct cu „turma 141 . 

Mitropolitul Grigore (1760-1782) păstrează şi consoli¬ 
dează aceste prerogative ale Bisericii, luând o serie de alte 
măsuri importante. Dar tot acest proces de impunere a Bisericii 
în viaţa de zi cu zi a individului, început sub Antim Ivireanul 
şi consolidat datorită unor personalităţi puternice cum au fost 
Neofit Cretanul sau Grigore, n-a fost nici calm, nici liniar, 
nici complet. Pentru a se impune, toate aceste măsuri ar fi 
avut nevoie de participarea activă a slujitorilor din teritoriu, 
de aderarea şi asumarea fără condiţii a noi politici 
promovate de Biserică, de o pregătire în paralele a preoţilor, 
de control continuu şi de o permanentă comunicare între 
instituţia superioară, slujitorii din teritoriu, credincioşi. 

Pregătirea „judecătorilor “ 

Un proces este judecat plecând de la cunoştinţele personale 
ale unui ,judecător 44 , şi nu de la o pregătire prealabilă a 
acestuia într-o şcoală de drept. De altminteri, asemenea şcoli 


Vintilă-Ghiţulescu, Focul amorului, op. cit.-, Mihai-Răzvan Ungureanu, 
Convertire şi integrare religioasă, pp. 59-123. Dacă dicasterie este folosit 
în Moldova, în Ţara Românească, termenul apare târziu, în memoriiile 
lui Eufrosin Poteca, egumen la mănăstirea Gura Motrului. în însemnarea 
sa de la 1848, vorbeşte despre „dicasterie 11 , un departament organizat în 
interiorul Mitropoliei. (Ion Vârtosu, Pagini din autobiografia lui Eufrosin 
Poteca, BOR, nr. 7-10, 1937, p. 7). 

1 „Jurnalul călătoriilor canonice ale mitropolitului Ungrovlahiei Neofit 
1 Cretanul", art. cit., pp. 243-315. 

nici nu există în Ţara Românească, iar dreptul nu constituie 
o disciplină aparte de teoretizare şi conceptualizare aşa cum 
s-a întâmplat în Vest. 1 Mitropolitul cunoaşte atât Pravila şi 
scrierile Părinţilor Bisericii, cât şi cutuma. Clericii soborului 
cunosc şi ei Pravila, cel puţin datorită desei utilizări, dacă 
nu ca urmare a unei formări profesionale. Păstraţi mai mult 
timp în consiliu şi judecând cam acelaşi tip de pricini, 
oamenii mitropolitului învaţă din practica de zi cu zi, apoi, 
când un proces pare ceva mai complicat, protopopul sau 
preoţii locului sunt aduşi să dea mărturie asupra veridicităţii 
faptelor. 2 Pentru a da autoritate actului de justiţie, se face 
apel la legea scrisă. Pravila este deschisă, în Pravilă se caută 
la glava şi zaceala corespunzătoare pricinii: „şi am deschis 
sfânta Pravilă 41 , „şi am căutat la sfânta Pravilă 11 spun docu¬ 
mentele. Nici una dintre circularele domneşti sau ecleziastice, 
nici noul cod de legi de la 1780 nu aduc în discuţie pregătirea 
profesională a judecătorilor. în acelaşi timp, nici Biserica 
nu îşi pune problema pregătirii şi formării preoţilor. 

Unii domni se implică asiduu în acest raport între împri¬ 
cinat şi justiţie, cerând slujbaşilor atitudini pe măsura slujbei 
lor. De pildă, vodă Mavrogheni îşi trimite judecătorii în 
teritoriu pentru a afla ce se întâmplă: ,f)in luminata porunca 
măriei sale prea înălţatul nostru domn Io Nicolae Petru 
Mavrogheni voevod, ce au fost dată asupra noastră ca să 
eşim din Craiova şi să mergem din judeţ în judeţ să dove¬ 
dim şi să aflăm pă toţi hoţii şi făcătorii de rele du prin 
judeţă; să să prinză ca să fie toţi lăcuitorii înliniştiţi şi în 
odihnă şi făr’de grijă şi frică de făcători de rele. Şi deo- 
săbit iarăşi am mai avut poruncă ca pe la conacele unde 

1 Andre-Jean Amaud (dir.), Dictionnaire encyclopedique de theorie 
et de sociologie du droit , Paris, 1993, pp. 193-197. 

2 Vezi şi Val. Al. Georgescu şi O. Sachelarie, Judecata domnească , 
partea a 11-a, p 170. 

vom merge prin sate, să cercetăm şi să judecăm pricinile 
norodului ce vor avea unii cu alţii Iată cum domnul Mavro- 
gheni îi scoate din „amorţeală" pe judecătorii divanului 
din Craiova, obligându-i să meargă din judeţ în judeţ şi 
din sat în sat, ascultând şi oferind ajutor norodului. Mer¬ 
gând până la Ioan Caragea care anunţă odată cu instalarea 
în scaun că va avea totdeauna „ uşile deschise pentru orice 
pricină a norodului 1 ' 1 ’ 2 . Şi Alexandru vodă Suţu, încă de la 
15 ianuarie 1821, cerea mitropolitului şi veliţilor boieri ,jă 
vă adunaţi de astăzi înainte cu toţii la domneasca noastră 
Curte" spre a judeca , pricinile obşteşti “ ce ,^-au înmulţit 
încât nu să poate trece cu vederea nici cea mai mică prelun¬ 
gire că este mare trebuinţă a să da în grabă săvârşirea la 
toate după dreptate ca să nu pătimească norodu “ 3 . 

Alţi „specialişti" ai Mitropoliei sunt logofeţii, slujbaşii 
însărcinaţi cu ţinerea condicilor. La 1 noiembrie 1777, mitro¬ 
politul Grigore încearcă să pună ordine în rândul acestora ofe- 
rindu-ne astfel o imagine a cancelariei Mitropoliei. Cinci 
logofeţi, un diac şi un citeţ au misiunea să ţină condicile la 
zi, consemnând toate pricinile judecate. Scrisul şi păstrarea 
condicilor constituie responsabilitatea lor. De asemenea, ei 
participă obligatoriu la procese pentru a consemna, dar şi 
pentru a oferi informaţii despre alte procese de acelaşi tip 
sau despre prevederile legii scrise. Mitropolitul le cere să 
fie prezenţi în permanenţă în preajma sa, fie că e zi de lucru 
sau sărbătoare pentru că pricini pot apărea oricând. Condicile 
se păstrează în cufere speciale, iar cheia poartă numele 


1 Documente privind relaţiile agrare în veacul al XVIlI-lea, voi. I 
Ţara Românească, ed. Vasile Mihordea, Şerban Papacostea, Florin Con¬ 
stantinul, Editura Academiei Române, Bucureşti, 1961, pp. 738-741, 
14 iulie 1786. 

2 V. A. Urechia, op. cit., voi. X, tom II A, p. 498. 

3 DANIC, Fond Mitrop. Ţ. Rom., DXXXI/1. 

judeţului. Lăzile sunt la rândul lor păstrate în chilia logofe¬ 
ţilor, încuiată tot timpul „ca să nu să prăpădească cevaşi din 
lăuntru" 1 . 

Atmosfera din sala de judecată 

Atmosfera din sala de judecată pare foarte relaxată. 
Mitropolitul ascultă cu calm şi îngăduinţă pe toată lumea şi 
uneori revede un proces chiar şi de zece ori. El încearcă să 
fie mai degrabă un povăţuitor decât un judecător, oferind 
sfaturi şi îndemnând la compromis. Atitudinea membrilor 
soborului se aseamănă cu cea a confraţilor lor care fac parte 
din celelalte departamente de judecată, dar aflate sub supra¬ 
vegherea domniei. Aici domnul intervine de mai multe ori 
pentru a încerca să-i disciplineze. Astfel, mai multe porunci 
domneşti încercă să le insufle acestora dimensiunea misiunii 
pe care o aveau, aceea de a împărţi dreptatea. „Locul 
judecătoriei este loc a toată cinstea şi evlavia", sună un pitac. 2 
în actele premergătoare alcătuirii codului de legi Pravil- 
niceasca Condică, Alexandru Ipsilanti (1774-1782) trasează 
atribuţiile fiecărui dregător implicat în actul de justiţie, astfel 
de la zapcii la boierii judecători, de la logofeţi la ispravnici, 
toţi ar trebui, cel puţin teoretic, să se poarte „ cu dulceaţă, 
fără dă nici un fel dă pizmuire şi cu dăsăvârşită nepărtinire 
la nici o parte, să asculte cu bună luare aminte făr dă 
mâhnire toate cuvintele celor ce să judecă şi să nu cuteze 
a înjura pă cinevaşi sau să-l oprească de a-ş arăta curgerea 
pricinii lui orice fel ar /z“ 3 . Sau Judecătorii să aibă mâi¬ 
nile sale spălate întru Dumnezeu şi întru pravilă, adică 
să fie temător(i) de Dumnezeu şi drepţi şi să nu-ş întine 

1 Paul Mihailovici, Mărturii româneşti din Bulgaria şi Grecia 
(1468-1866), Chişinău, 1933, pp. 25-28. 

2 V. A. Urechia, op. cit., IX, pp. 432-433. 

3 Pravilniceasca Condică , pp. 161-170. 

mâinile sale cu priimiri de daruri şi mituri“ [ . Iar Pravil- 
niceasca Condică (1780), în capitolul „Pentru judecători", 
îi îndeamnă să-şi ia în serios atribuţiile şi să nu facă „ alte 
vorbe şi glume, sau să se prigonească la cercetările ce vor 
face“ 1 2 . 

Câţiva ani mai târziu Nicolae Mavrogheni (1786-1790) 
trimite judecătorilor de pe la departamente următorul sfat: 
“când stau la judecăţi să se păzească de toate alte vorbe şi 
glume sau râsuri; şederea să le fie cu cinste şi fără de 
ciubuce, fiindu-le gândul numai la trebile judecăţii şi cugetul 
la Dumnezeu, ca să lumineze la dreptate, iar să nu facă 
atuncea în vremea judecăţii glume, râsuri sau alte vorbe, 
nici să nu cuteze să bea tutun “ 3 4 , 

La rândul lor împricinaţii continuă să se certe şi chiar să 
se bată în faţa soborului şi a Prea Sfinţiei Sale Mitropolitul. 
Legea le cere să fie „cu cucernicie şi supunere 44 , „să stea în 
picere, când se judecă, şi far de îşlic“, dar pârâţii nu numai 
că îi înjură pe membrii soborului , ci chiar îi acuză în plină 
adunare că sunt corupţi şi că s-au vândut celui care a avut 
mai mulţi bani. 4 La 30 iulie 1786, se află în faţa mitropo¬ 
litului Ilinca Braşoveanca şi soţul ei Pană, ambii din Bucu¬ 
reşti. Procesul se judecă de cinci ani, deoarece femeia, 
nemulţumită de sentinţă, revine cu nenumărate jalbe. Fie¬ 
care şedinţă se transformă în spectacol. Ilinca, femeie cu o 
personalitate foarte puternică, nu acceptă să fie contrazisă 
şi, fără jenă, aruncă soţului o serie de insulte vulgare. Astfel 
„fiind înaintea săborului Mitropoliei hăl făcea că este sfrânţit, 
hoţ, beţiv, prăpăditor agoniselii şi multe care nu să pot numi 46 , 
spune condica. Cum toată lumea este împotriva ei, femeia 


1 ibidem , p. 168. 

2 Ibidem , p. 60. 

3 V. A. Urechia, op. cit., III, pp. 43-44. 

4 Pravilniceasca Condică , p. 64, vezi şi Val. Al. Georgescu şi O. Sa- 
chelarie, Judecata domnească , partea II, pp. 127-128. 

nu mai are ce pierde şi trece la atacuri dure la adresa mitro¬ 
politului şi a soborului său, „ci numai umblă ca o famie în- 
răotăţată şi cu neastâmpărare la un loc, pustiind pă clericii 
Mitropoliei că le-au dat mită soţul ei şi i s-a acoperit drep¬ 
tatea şi ia fără de a nu avea nici un fel de dreptate şi temeiu 
la zisele ei umblând supărând cu jalbe mincinoase şi pă noi“, 
se apără condicarul. 1 

Soborul ecleziastic între justiţie 

şi „voie vegheată“ 

Membrii soborului sunt deseori acuzaţi de favoritism sau 
de corupţie. Mitropolitul nu trece niciodată cu vederea aceste 
afirmaţii, el cere o anchetă asupra celor acuzaţi că au luat 
mită sau că au făcut „voie vegheată 44 în favoarea vreunui in¬ 
culpat. Rezultatul anchetelor mitropolitane nu ne-a parvenit, 
iar în condică, soborul se disculpă întotdeauna, susţinând 
netemeinicia acuzaţiilor, nici un cleric corupt n-a fost 
niciodată judecat şi nici măcar acuzat de luare de mită sau 
favoritism. Persoane influente intervin însă nu numai pe 
lângă clericii tribunalului, ci chiar pe lângă mitropolit, în 
avantajul diferiţilor „protejaţi 44 . Intervenţiile sunt vizibile mai 
ales la nivelul de sus al ierarhiei sociale, pentru că se exprimă 
deschis şi fără teamă. Unii dintre boieri au o avere consi¬ 
derabilă, bogăţie pe care o revarsă şi asupra Bisericii, alţii 
deţin dregătorii importante care le conferă prestigiu şi putere. 
Ar fi şi greu pentru Prea Sfinţia Sa să nu ţină cont de opiniile 
lor, mai ales că pe unii dintre aceştia îi frecventează sau le 
este duhovnic. 

în vara lui 1739 se judecă la Mitropolie procesul de divorţ 
dintre Marica şi Costandin Băjescu Merişanu. Mitropolitul 
Neofit respinge într-o primă instanţă jalba înaintată de soţie, 


BAR, mss. 637, ff. 10 r -13 r . 

considerând că femeia trebuie să-şi asculte bărbatul şi să se 
supună. Are încredere că Merişanu se va schimba şi va renunţa 
la băutură, la scandal, la bătăile aplicate soţiei şi la amenin¬ 
ţările cu moartea. Cum fata este îngrozită de comportamen¬ 
tul boierului, cere ajutorul unchiului ei, Grigore Greceanu mare 
vistier. Scrisoarea trimisă de acesta mitropolitului schimbă 
verdictul dat cu câteva zile mai înainte. Marele boier nu con¬ 
sideră că cere o favoare, el îşi face numai datoria de a-i pre¬ 
zenta marea nedreptate care s-a făcut prin sentinţa dată. Deşi 
întâmplător persoana suferindă îi este rudă şi tot întâmplător 
cunoaşte întreaga poveste; ar fi procedat în acelaşi mod 
pentru oricare altă persoană: „pentru care eu îmi fac datoriia 
de scriu Sfinţiei Tale, să mai socoteşti Sfinţia Ta că faptele 
sunt dovedite 41 . Boierul este foarte politicos, şi, foarte demn, 
îi înfăţişează mitropolitului situaţia aşa cum o vedea el, enu- 
merându-i toate grozăviile prin care a fost obligată să treacă 
Marica şi pe care le consideră motive suficiente pentru un 
divorţ. Nu uită să-i reamintească poziţia pe care o deţine, 
strecurându-i printre rânduri unnătorul amănunt: „aseară viind 
de la Măria Sa Vodă am găsit pă copila cumnaţii plângând 44 , 
în acelaşi timp, marele vistier încearcă să-l convingă că 
moartea fetei nu foloseşte nimănui şi dacă soţul ei o omoară 
la beţie nimeni nu mai poate s-o învieze, şi „aduc aminte 
Sfinţiei Tale că atunci poate să zică mumă-sa că n-au socotit 
că se va face moarte 44 . Şi , pentru a nu lungi explicaţiile, îi 
scrie negru pe alb: „Şi în scurt Părinte ia nu va să-l mai ia. 44 
A doua zi mitropolitul reia procesul celor doi şi îl soluţio¬ 
nează pozitiv, Marica primind carte de despărţire. 1 

Costandin Brezoianu aflat în divorţ cu soţia sa, Marica 
Filipescu, se foloseşte şi el de influenţa pe care o are pe lângă 
acelaşi mitropolit pentru a câştiga zestrea soţiei. 2 Ilinca So- 
coteanu consideră că nu-şi poate afla dreptatea pentru că cel 


1 DAN1C, mss. 139, f. 210 r -210'\ 

2 DANIC, mss. 139, ff. 218 r -219 r . 

cu care se află în gâlceava nu este nimeni altul decât ne¬ 
potul mitropolitului Grigorie. 1 Şi exemplele ar putea con¬ 
tinua la nesfârşit. Alexandru vodă Ipsilanti preocupat de 
această plagă, atât în instrucţiunile premergătoare legii cât 
şi în codul de legi, le cere judecătorilor să nu se lase supuşi 
influenţelor venite din partea unui „obraz tare“ şi mai ales 
să-şi păzească „mâinile curate“, adică „să nu ia mituri 44 . 2 

Acuzaţiile de corupţie şi luare de mită se îndreaptă şi către 
micii slujbaşi ai Mitropoliei. Este vorba de cei care fac toată 
cercetarea în teritoriu, de la protopopi şi preoţi, până la is¬ 
pravnici şi armaşi. Cum prezumţia de nevinovăţie nu există, 
acuzatori şi acuzaţi ajung în închisorile puterii sau sunt storşi 
de bani înainte chiar de a se afla rezultatul cercetării. Anas¬ 
tasie croitorul se plânge la 2 iunie 1798 că amantul soţiei 
sale l-a mituit pe agă şi în loc să-l apere „m-au pus de m-au 
bătut la falangă 44 ; mai mult, l-a închis la agie dând astfel po¬ 
sibilitate soţiei să fugă cu tot ce era în casă. La judecată 
întâmpină din nou alte greutăţi pentru că soţia se află sub 
protecţia doctorului Damaris, al cărui „hatâr 44 contează mai 
mult decât adevărul. 3 

Ţăranii, servitorii sau micii slujbaşi se află mai totdeauna 
sub protecţia unui boier. La acesta aleargă în momente de 
restrişte sau atunci când au nevoie să le descâlcească vreo 
problemă cu justiţia. Numele lui este invocat în jalbă de către 
jeluitor, dar şi de către acuzat atunci când consideră că in¬ 
fluenţa acestuia îi „acoperă 44 dreptatea. Nume ca Brâncoveanu, 
Văcărescu, Filipescu sau Pârşcoveanu revin adesea pe buzele 
împricinaţilor ca un fel de pavăză, sperându-se că ar putea 
dacă nu să-i sperie pe judecători, cel puţin să-i influenţeze 
în deciziile finale. Aceste simple invocări nu sunt luate în 
seamă în absenţa efectivă a persoanei sau măcar a unui 


1 Acte judiciare din Ţara Românească, pp. 663-665, 27 iunie 1778. 

2 Pravilniceasca Condică , p. 60. 

3 DANIC, mss. 140, ff. 24' -25 v . 

mierpus trimis cu „vorbă de la dumnealui boierul". La rândul 
. 1111 . boierul intervine de la prima cerere a clientului său şi 
încearcă, atât cât îi stă în putere, să-l sprijine. Intervenţia le 
usie utilă amândurora, petentului îi dă curaj, iar boierului 
prestigiu. 

Capacitatea de adaptare la sistem e foarte mare. Mita sau 
„hoţia legală", cum îi spune un boier la 1827 1 , intervenţia 
si favoritismul devin foarte repede practici aproape cu va¬ 
loare de normă. Mai târziu, în secolul următor, ţăranul, îna¬ 
inte de a ajunge în faţa judecătorului, trebuia să treacă mai 
întâi prin bucătăria acestuia pentru a lăsa ploconul şi abia apoi 
putea să compară în faţa judecăţii pentru a-şi spune pricina. 2 

Zilele de judecată şi perceperea timpului 

Oamenii secolului al XVIII-lea trăiesc într-un timp al Bi¬ 
sericii. Anul este jalonat de marile sărbători religioase şi de 
marile posturi. Atunci când sunt puşi să dea un soroc sau 
să stabilească cu precizie desfăşurarea unui eveniment, ţărani 
şi mahalagii vorbesc de Câşlegi, înălţare, Blagoveştenii, Du¬ 
minica Floriilor, Ignat, Postul cel Mare, Lăsata Secului. Zilele 
sfinţilor constituie de asemenea importante puncte de reper 
în plasarea faptelor, „în ziua de Sfântul Ilie", „marţi după 
Sfântul Nicolae" etc. 

Programul soborului poate fi cu greu desluşit din anali¬ 
za documentelor. Reforma domnului Alexandru Ipsilanti pre¬ 
vede un orar stabil pentru fiecare departament de judecată, 
cu zilele săptămânii când boierii judecători trebuie să se 
întâlnească pentru a judeca pricinile norodului. 3 în paralel, 
el hotărăşte şi perioada în care nu au loc judecăţi, şi anume: 


1 Memoriul lui Barbu Ştirbei de la 1827, apud Val. Al. Georgescu şi 
P. Strihan, Judecata domnească , partea 1, voi. II., p. 161. 

2 Ion Ghica, Scrisori către Vasile Alecsandri, ESPLA, Bucureşti, 1953, 
pp. 211-227. 

3 Pravilniceasca Condică , pp. 48-50. 

„pe vremea arăturilor, adică primăvara în toată luna lui apri¬ 
lie, nici pe vremea secerişului în toată luna lui iulie, nici pe 
vremea culesului de vii de la 15 ale lui septemvrie până la 
octomvrie în 15“. La acestea se adaugă zilele de sărbătoare, 
de exemplu: „12 zile ale Crăciunului' 4 , „săptămâna Paştelui 
cea dintâi", „săptămâna Patimilor" şi „săptămâna cea lumi¬ 
nată". Fac excepţie de la regulă doar tâlharii care pot fi aduşi 
la judecată în orice zi a anului. 1 Pornind de la acest „calen¬ 
dar" valabil pentru instanţele laice, vom încerca să vedem, 
cu ajutorul datelor din jalbe şi anaforale, dacă este valabil 
şi pentru instanţa ecleziastică. Care sunt, aşadar, lunile aglo¬ 
merate şi care sunt lunile mai libere? în preajma marilor 
sărbători religioase, tribunalul ecleziastic îşi întrerupe pro¬ 
gramul obişnuit. împricinaţii aflaţi deja în capitală fie rămân 
aici, fie cer încuviinţare de la mitropolit de a pleca pe la casele 
lor. Fiind în săptămâna cea mare din preajma Paştelui „când 
judecăţile nu se ţin", popa Radu din satul Cucuruzi, judeţul 
Vlaşca, cere voie să părăsească curtea Mitropoliei, promiţând 
că se va întoarce „luni după duminica Tomii" 2 . De asemenea, 
programul de judecată este jalonat de calendarul agricol. 
Lucrul la câmp în primăvară şi la cules în toamnă rarefiază 
prezenţa la tribunal a ţăranilor. Din noiembrie şi până în 
februarie durează periplul pe la uşile instanţelor de judecată, 
apoi prezenţa scade cu martie şi aprilie şi chiar prima jumătate 
a lunii mai. Ea creşte cu iunie, iulie şi august şi devine din 
nou foarte slabă pentru lunile septembrie şi octombrie. Şi totuşi 
actul de justiţie are o mare semnificaţie pentru fiecare individ 
în parte, aşa că el lasă totul ,jos“ şi pleacă să-şi afle dreptatea 
la Bucureşti, indiferent de sărbătoare sau de recoltă. O dată 
ajuns aici, după primele dificultăţi întâmpinate, îşi aduce 
aminte de muncile agricole şi cere grăbirea procesului pentru 
a se reîntoarce acasă la câmp. în ceea ce priveşte orarul, do- 


1 Ibidem, p. 154. 

2 BAR, mss. 640, f. 65 v , 1 aprilie 1792. 





A SPUNE ŞI A FACE „DREPTUL" 


71 


eumentele nu ne oferă nici un indiciu, dar este puţin proba¬ 
bil că este respectat, după cum se întâmplă şi în cazul depar- 
lamentelor unde judecătorii uită deseori că trebuie să se atle 
la slujbe în zilele respective, lucru valabil şi pentru clerici. 1 

Durata procesului şi cheltuielile presupuse 

Declanşarea conflictului presupune o seamă de cheltuieli, 
înainte chiar de a ajunge în faţa instanţei. Cel care pierde 
procesul este obligat să plătească cheltuielile de judecată. La 
acestea se adaugă plata logofătului care face jalba, drumul 
până la Bucureşti, chiria şi mâncarea pentru o perioadă ne¬ 
determinată de timp, pentru jăluitor şi uneori şi pentru 
martori, cumpărarea unei cărţi de blestem, mită pentru 
slujbaşul însărcinat cu strângerea şi înaintarea jalbelor, mită 
pentru a fi introdus mai repede în sale de judecată, bani 
pentru eliberarea unei cărţi de judecată. Procesul se pre¬ 
lungeşte la infinit şi pentru că mitropolitul refuză la o primă 
înfăţişare să dea o sentinţă, cerându-le şi chiar impunân- 
du-le împricinaţilor să se împace. La 27 iunie 1793, Lazăr aba¬ 
giul din Bucureşti cere cu insistenţă o sentinţă în procesul său 
care dura de aproape trei ani şi care l-a sărăcit. Şi toate acestea 
pentru că mitropolitul a refuzat de fiecare dată să dea o 
sentinţă, considerând că problemele pe care le are cu soacra 
nu constituie un motiv de divorţ. 2 De asemenea, în absenţa 
unuia dintre împricinaţi procesul nu poate începe. în oc¬ 
tombrie 1793 Ancuţa din Mehedinţi se prezintă la înfăţişarea 
pe care o are cu Barbul Viişoreanu. După două săptămâni 
procesul nu începuse încă pentru că Barbu nu apăruse. La 
insistenţele femeii, se hotărăşte trimiterea unui mumbaşir 
în judeţ pentru a-i aduce aminte acestuia să se prezinte la 
tribunal. Dar o altă problemă apare, martorii nu vor să rămână 


1 Val. Al. Georgescu, P. Stihan, op. cit., partea 1, voi. II, pp. 178-179. 

2 DANIC, mss. 143, ff. 215 r -217'\ 





72 PRIVIREA BISERICII ORTODOXE ASUPRA FAMILIEI 

până la venirea acuzatului. „Eu ticăloasa am venit cu marturi 
aici, se plânge Ancuţa, dă-i ţiu în cheltuială dă sunt dooă 
săptămâni. Şi acel mumbaşir ce s-au dus ca să-l aducă nici 
într-o lună de zile nu poate veni. Apoi să socotească înaintea 
înţelepciunii Mării Tale de iaste cu dreptate aceasta şi cu 
putinţă a ţinea eu aceşti martori de acum şi până într-o lună 
de zile aici în Bucureşti, o ticăloasă ca mine ? Şi mai vârtos 
că nici ei nu vor a mai şădea, aflându-se însărcinaţi cu dajdiia 
visterii." 1 Munca câmpului este un alt motiv de prelungire 
a procesului. Din mai şi până spre sfârşitul lui septembrie, 
martorii se aduc cu greu la judecată şi se ţin şi mai greu în 
Bucureşti dacă nu le spui cu precizie când pot pleca acasă. 
Unii dintre ei refuză să vină, „fiind vremea lucrului", şi 
promit că vor veni, de exemplu, abia „după praznicul Ador¬ 
mirii Maicăi Precistii“ 2 . Cererile pentru grăbirea procesului 
se fac mai ales în lunile ocupate cu agricultura, când urmă¬ 
toarea frază se invocă la nesfârşit „şi pier în cheltuială dă 
atâta vreme, acum pe vremea muncii". 

„ Citaţia “ sau aducerea la Mitropolie 

Convocarea la judecată se face prin intermediul proto¬ 
popului şi al ispravnicilor de judeţe. Pârâtul ia cunoştinţă de 
conţinutul jalbei care s-a dat împotriva sa mai mult indivi¬ 
dual, deşi, prin Pravilniceasca Condică, reclamantul are obli¬ 
gaţia să-l anunţe de acuzaţiile care i se aduc. 3 în practică însă, 
soborul îşi asumă sarcina înştiinţării acuzatului prin trimiterea 
unui ordin de cercetare, în care sunt cuprinse acuzaţiile res¬ 
pective. Totodată, conducătorul anchetei îl informează asupra 
datei de înfăţişare la judecată şi, mai ales, îl atenţionează asupra 
obligaţiei de a se prezenta în faţa instanţei. Zapciul primeşte 


1 HAR, mss., ff. 50 v -52 r . 

2 Acte judiciare din Ţara Românească , p. 665, 27 iunie 1778. 

' Pravilniceasca Condică, pp. 64, 68. 

misiunea de a-i înfăţişa pe împricinaţii „uituci”. Pentru recal- 
i ilranţi se foloseşte mumbaşirul. 1 Spre deosebire de zapciu, 
neesta percepe treapăd, o taxă care se calculează în funcţie de 
distanţa parcursă şi de timpul petrecut pe drum. Alexandru 
Ipsilanti stabileşte în Pravilniceasca Condică sumele care se 
plătesc pentru osteneala slujbaşilor. 2 Acelaşi domn constată 
ca aceşti slujbaşi îi pun pe oameni să cheltuiască o grămadă 
de bani pe băutură, mâncarea lor şi a cailor, iar atât zapciii, 
cât şi mumbaşirii iau treapăd şi de la reclamanţi, şi de la pârâţi. 3 

Procesul nu se judecă niciodată în lipsa părţilor şi se 
impune chiar prezenţa martorilor, iar citarea se face până 
când părţile se prezintă împreună la tribunal. în cazul celor 
nesupuşi poruncii, mitropolitul apelează la domn, cerându-i 
imperativ numirea unui zapciu „ca să-i aducă totdeodată 
inaintea noastră, ci când o parte vine, alta nu vine“ 4 . 

în Bucureşti, situaţia judecătorilor, dar şi cea a împricina¬ 
ţilor este mult mai uşoară. Mahalagiii pot fi aduşi la judeca¬ 
tă mult mai rapid şi fără prea mari complicaţii. La 23 iunie 
1778 se judecă la Mitropolie procesul pentru moştenire între 
văduva Pulheria Brătăşanu şi Ioniţă Brătăşanu, nepotul so¬ 
ţului decedat. Cei doi nu reuşesc niciodată să ajungă îm¬ 
preună la judecată; când ajung sunt nehotărâţi şi încă 
nepregătiţi pentru acceptarea jurământului. Când într-una din 
zile, păhămiceasa se plânge „că este de Ioniţă purtată prin 
biserici şi nu va să o pue supt jurământ”, mitropolitul le fixea¬ 
ză un ultim soroc. în dimineaţa cu pricina, Ioniţă porneşte 


1 Instituţii feudale din ţările române. Dicţionar , p. 313, vocea mum- 
haşir. Popa Radu, aflat în proces la Mitropolie, promite ca va veni sin¬ 
gur odată cu reluarea procesului. Nerespectarea angajamentului atrage 
după sine plata unui treapăd de 30 de taleri şi pedeapsa cu bătaia. BAR, 
inss. 640, f. 54 v , 1 aprilie 1792. 

2 Pravilniceasca Condică , pp. 70-71. 

3 Ibidem , Anexa I A, 27 februarie 1779, p. 172. 

4 Acte judiciare din Ţara Românească , p. 713. 

spre Mitropolie, decis să se „izbrănească“ o dată pentru tot¬ 
deauna, dar stupoare, găseşte Mitropolia goală, căci Prea 
Sfinţia Sa uitase de soroc şi de proces şi plecase să slujească 
liturghia la mănăstirea Sărindar. Cum nici păhămiceasa nu 
venise, loniţă pleacă spăşit spre casă, dar „supt poalele Mitro¬ 
poliei o întâlneşte pe dumneaei venind în grabă la judecată* 1 . 
După ce se sfătuiesc, cei doi se hotărăsc să meargă la Sărindar 
şi să termine toată cearta. Am crede că toate au luat sfârşit, 
că cei doi „s-au izbrănit**, dar sub acoperişul bisericii şi-au 
adus aminte şi de alte neînţelegeri mai vechi ce trebuiau 
musai cercetate. „Au rămas iarăşi, spune documentul, fiind 
pricină ca să mai cerceteze şi pentru altele, să să facă tot dă 
o dată pentru toate un jurământ.** 1 Documentul oferă detalii 
şi cu privire la orarul soborului , cei doi sunt chemaţi dimi¬ 
neaţa, dar şi referitoare la încălcarea lui, chiar mitropolitul 
„uită** sau pur şi simplu nu respectă orarul. Mai ciudat ni 
se pare faptul că Mitropolia era „goală** şi că părinţii clerici, 
membri ai consiliului , nu se aflau nici ei la „datorie**. Pre¬ 
lungirea procesului se datorează şi părţilor, nu numai in¬ 
stanţelor de judecată, după cum bine se remarcă din cazul 
prezentat mai sus. 

Informaţia poate ajunge distorsionată la cei însărcinaţi cu 
punerea în aplicare a poruncii. Cum identitatea celui care 
trebuie adus la tribunal este prezentată în termeni destul de 
vagi, confuziile nu pot fi evitate. Apoi domiciliul împricina¬ 
tului nu se cunoaşte, el se află pe cuprinsul judeţului, dar nu 
se ştie cu precizie unde. Ispravnicii de judeţ primesc misiunea 
să răscolească tot judeţul şi să-l dea teslim pe acuzat în mâi¬ 
nile neferului care adusese porunca. Amestecul dintre sluj¬ 
başii laici şi ecleziastici naşte confuzie şi abuzuri în executarea 
sarcinilor primite. Astfel, la sfârşitul lui august 1776 preoţii 
din satul Lichereşti, judeţul Ialomiţa, primiseră misiunea de 


1 Ibidem , pp. 640-642. 

;i-l prinde şi închide pe bărbatul Stoianei, fugit din Bucureşti 
şi recăsătorit în alt sat fără să divorţeze de prima nevastă. 
I ii se achită de misiunea primită foarte repede, dar intervenţia 
slujbaşului laic schimbă radical situaţia. Cea de-a doua soţie 
cere ajutorul căpitanului Apostolache, aflat în sat. Acesta 
intervine rapid şi „mergând la preoţi cu mare zor şi începând 
u-i bate, ar fi scos pe acel om şi pă loc au înştiinţat Mării 
laie pentru preoţi, cum că sunt răi şi zurbagii". Preoţii sunt 
aduşi în Bucureşti şi închişi la Mitropolie, unde zac o lună 
de zile fără ca cineva să se intereseze de soarta lor, fără ca 
Apostolache să vină să stea faţă şi să-şi confirme acuzaţiile 
prin mărturii demne de crezare. După o lună de zile, preoţii 
cer mitropolitului să-i lase să plece „că le piere toată vremea 
lucrului casii lor şi să păgubeşte cu tot“. Procesul se judeca 
in septembrie pe vremea culesului viilor. 1 La mai mult de 
la o lună de la jalba depusă, acuzatul nu se află încă în faţa 
instanţei, iar căutarea lui avea să mai dureze ceva vreme. 

Capacitatea juridică a femeii 

Femeia se bucură de o capacitate juridică foarte largă: are 
dreptul de a da jalbă, de a se apăra singură, de a invoca 
aceleaşi motive de separare ca şi soţul. în procesele de divorţ, 
de seducţie sau de viol, ea se prezintă singură şi încearcă 
să-şi apere interesele, să se apere de acuzaţiile care i se aduc, 
să-şi prezinte martorii şi probele. Poate în egală măsură presta 
iurământ, dacă cauza judecată o cere. în plus, pricina nu se 
poate judeca în absenţa ei, prezenţa femeii în faţa instanţei 
liind la fel de necesară ca şi cea a bărbatului. Această capaci¬ 
tate juridică se manifestă deplin în cazul văduviei sau în 
momentul separării cuplului, căci atunci când se află sub 
tutela tatălui sau a soţului, femeia rămâne în afara spaţiului 


1 Acte judiciare din Ţara Românească, p. 208. 

juridic. Cei doi bărbaţi preiau toate afacerile familiale şi asta 
nu pentru că femeia nu ar putea să se ocupe de ele, ci pentru 
că de multe ori problema îi priveşte în egală măsură şi, 
totodată, pentru că ei se bucură de o mai mare autoritate. 

Şi totuşi, în ciuda acestei poziţii juridice puternice, femeia 
continuă să fie considerată inferioară bărbatului. Pravila 
recomandă judecătorilor să se aplice femeii aflate în faţa 
instanţei un tratament mai blând datorită „neputinţii şi slă¬ 
biciunii firei“. Din acest motiv, „mai puţin se vor certa muerile 
decât bărbaţii la greşalele ce vor face“ şi „de vreme ce iaste 
mai proastă şi mai lesne spre cădeare (în păcat) decât băr¬ 
batul" se recomandă o mai mare indulgenţă din partea jude¬ 
cătorilor. 1 Milă şi indulgenţă din partea judecătorilor nu prea 
există în practică, deoarece aceeaşi Pravilă dă voie şi chiar 
recomandă bărbatului să-şi bată nevasta ori de câte ori 
consideră că este nevoie. 

Imaginea femeii se conturează numai în interiorul unui 
cuplu, ea nu există ca individ decât în situaţia extremă a 
văduviei. Tată-fiică, soţ-soţie, soră-frate, iată câteva cupluri 
permanente şi în jurul cărora prinde viaţă femeia. La rândul 
ei, femeia revendică în permanenţă prezenţa masculină şi îşi 
ţese propriul destin în raport cu cel masculin. Pentru a supra¬ 
vieţui, pentru a procrea, pentru a „şerpui" în interiorul lumii 
masculine, ea are nevoie de un partener. îl caută, îl revendică 
în numeroasele procese de seducţie, îl respinge în cele de 
divorţ, şi-l apropie atunci când are nevoie de el în procesele 
de restituire a zestrei. Singură în faţa instanţei masculine, 
femeia îşi joacă cu pricepere cărţile, transformând dezavan¬ 
tajele în avantaje. 

Construcţia masculină despre femeie înglobează o serie 
de elemente negative. Din lectura documentelor vremii se 
desprinde o imagine sterotip: femeia este proastă, limbută, 


1 îndreptarea legii, glava 364, p. 343 şi glava 211, p. 217. 

slabă şi păcătoasă. Astfel, femeia merită bătută, căci ea este 
mai aproape de bârfa şi clevetire decât bărbatul, şi asta din 
cauza naturii ei, adică „iute dă fire din dihonie fâmăiască“, 
ea răspândeşte zvonuri şi bârfe „după bănuiala şi răutatea 
lirii fameiască 11 sau din „proastă firea fâmeiască“. Totodată, 
primeşte deseori următoarele calificative „muerea rea, limbu- 
lă şi gâlcevitoare, spornică la vorbe fără de ruşinare 11 . Şi pen¬ 
tru că este mai înclinată spre păcat decât bărbatul, ea trebuie 
supravegheată şi pedepsită pentru a fi îndreptată. Biserica 
este întotdeauna alături de bărbat în această luptă de cunoaş¬ 
tere şi stăpânire a naturii feminine. Bătaia şi privarea de li¬ 
bertate se practică şi de o parte, şi de alta pentru a înţelepţi 
firea femeii. 

Şi cu toate acestea, femeia se poate apăra liber în faţa in¬ 
stanţei. Uneori ea este însoţită în sala de judecată de către 
una din rudele sale - tată, mamă, frate, unchi dar ei 
constituie de cele mai multe ori partea păgubită care îşi apără 
drepturile. 

Apariţia vechilului la sfârşitul secolului al XVIII-lea nu 
înseamnă şi micşorarea capacităţii juridice a femeii. El re¬ 
prezintă interesele femeii mai ales în pricinile legate de zestre 
şi proprietate. 



III 

A fi şi a părea: 

comportament, discurs şi mărturii 


Jalba 


Arhiva judiciară prezintă o importanţă deosebită pentru 
reconstituirea destinelor de altădată. Ajunse în faţa instanţei, 
cuplurile fac deseori bilanţul vieţii lor de până atunci, încer¬ 
când singure să descopere de ce traiul în doi nu a mers, de 
ce relaţia s-a rupt atât de brutal, analiză cu un dublu scop: per¬ 
sonală şi justificativă. Totodată, pentru a convinge, jeluitorul 
sau jeluitoarea pun în lumină şi alte aspecte mai puţin 
cunoscute ale vieţii de cuplu sau ale vieţii din comunitate 
şi care altfel ne-ar fi străine. 1 

Plângerea, sau jalba, deschide procedura de judecată. Ea 
poate fi orală sau scrisă, deosebire marcată de petent atunci 
când afirmă că a dat jalbă „prin răvaş“. O jalbă poate fi 
însoţită de o contra-jalbă, adică plângerea făcută de partea 
acuzată. Drumul unei jalbe este destul de sinuos; ea nu ajunge 
direct pe masa de analiză a tribunalului ecleziastic, ci jelbaşul 
trebuie să negocieze cu logofătul cancelariei pentru a-i fi 
primită sau pentru a „trece peste rând“. Ea singură nu poate 
niciodată să ofere şi finalitate unui proces. După primirea 




1 Pentru o cercetare comparativă asupra modalităţilor de redactare a 
unei jalbe vezi „Porter plainte: strategies villageoises et institutions judi- 
ciaires en Ile-de-France (XVIP-XVIII 5 siecles)“, număr tematic din Droit 
et Cultures, nr. 19, 1990; Natalie Zemon Davis, Pour saitver sa vie. Les 
recits de pardon au XVp siecle, Seuil, Paris, 1988. 

uilbei, mitropolitul declanşează o anchetă la faţa locului. Jalba 
I eontra-jalba pot apărea în acelaşi timp în cancelaria mitro¬ 
politană. Fie părţile sunt într-adevăr nemulţumite şi atunci 
pornesc jalbă împreună la Mitropolie, fie se pune în practică 
o strategie de deturnare a cercetării de la realitatea faptelor 
i de semănare a confuziei în rândul martorilor, 

Un proces se învârte în jurul valorilor morale ale unei 
comunităţi, asupra a „ceea ce este permis 11 şi a „ceea ce nu 
este permis 11 . Alte petiţii pun în lumină conflictele colective 
izbucnite în parohie din cauza neînţelegerilor dintre mem¬ 
brii aceleiaşi comunităţi. Bârfa şi zvonul purtate prin sat sau 
mahala îi pot nemulţumi pe unii. înjurăturile şi calomniile 
devin subiect pentru o jalbă. Suspiciunile se concretizează 
uneori în rumoare, apoi în pămială în uliţă şi chiar în bătăi în 
loată regula. Problemele economice nasc deseori conflicte 
intre părinţi şi copii, fraţi şi surori, iar ele depăşesc cadrul re- 
slrăns al familiei. Disputele între socri şi gineri, între soacre şi 
nurori se adaugă conflictelor economice. Recuperarea zestrei 
duce la izbucnirea altor scandaluri oferite spre mediere justiţiei. 

Reclamarea dreptăţii îi împinge pe aceşti actori să facă apel 
Injustiţie. Astfel, un fapt cotidian care ar fi murit cu trecerea 
vremii capătă importanţă odată cu transformarea lui într-un 
litigiu. Vorbele spuse la mânie, bătăile din uliţă, înjurăturile 
şi bârfele nu mai pot fi trecute sub tăcere, căci cartea de blestem 
ameninţă cu excomunicarea pe cel care nu vrea să mărturi¬ 
sească, să povestească. Devenit eveniment, conflictul se mută 
în instanţă şi reaprinde din nou comunitatea. Certurile dintre 
soţi, violul sau conflictele dintre vecini sunt de altminteri 
evenimente ordinare prezente în viaţa de zi cu zi, dar cu rol 
important în construirea sociabilităţii şi solidarităţii 1 . 

Imaginea familiei prezentată de această arhivă judiciară 
apare uneori ca foarte crudă şi neagră, dar nu trebuie uitat că 


1 Robert Muchembled, „Anthropologie de la violence dans la France 
moderne (XV e —XVIIP siecles)“, în Revue de synthese, nr. 1, 1987, p. 32. 

numai conflictul devine subiect pentru intervenţia puterii şi 
că în condica Mitropoliei nu sunt trecute decât situaţiile de 
tensiune. Normalitatea nu există, căci ceea ce Biserica oferă 
ca exemplu soţilor aflaţi în litigiu se apropie mai degrabă de 
utopie sau de stereotip. Aşadar, între starea de conflict şi 
utopia iubirii de oameni se strecoară realitatea cotidiană care 
le va fi îmbinat pe amândouă, dar care a înclinat cu sigu¬ 
ranţă mai mult spre prima. 

Cine face recurs la „putere“ în secolul al XVIII-lea? Ma¬ 
joritatea reclamaţiilor adresate justiţiei aparţin oamenilor 
simpli, uneori foarte săraci care îşi câştigă existenţa cu bra¬ 
ţele, fie ţărani, fie mici meşteşugari din mahalalele oraşelor 
şi târgurilor: abagii, cojocari, curelari, tăbăcari, croitori, zăbu- 
nari, condoragii, băcani, zidari, işlicari, bărbieri, dulgheri, 
lăcătuşi etc. Aceştia sunt urmaţi de micii slujbaşi din adminis¬ 
traţia statului, la fel de săraci: toată armata de polcovnici, 
postelnici, armaşi şi armăşei, logofeţi, vistieri, căpitani, ste¬ 
gari, ceuşi etc. Micii boiernaşi şi negustorii sunt de asemenea 
bine reprezentaţi în conflictele păstrate în condicile de la 
Mitropolie. Mult mai puţin numeroşi sunt marii boieri, dar 
nu pentru că ei nu divorţează, ci pentru că desfăşurarea 
procesului nu se trece întotdeauna în condică, ci cartea de 
despărţire se înmânează celui care câştigă procesul. Pe de 
altă parte, nu trebuie omis faptul că numărul lor este mult 
mai mic în raport cu restul populaţiei. Femeile sunt în marea 
lor majoritate casnice şi uneori completează venitul casei 
sau îşi asigură un venit acceptând să coasă, să ţeasă, să 
croşeteze la domiciliu sau să spele cămăşile şi „primenelile“ 
clienţilor recrutaţi din mahala. Atunci când exercită o mese¬ 
rie, ele sunt angajate ca servitoare în diferitele case boie¬ 
reşti şi negustoreşti sau deţin mici slujbe, cum ar fi: 
spălătorese, cârciumărese, vânzătoare în diverse prăvălii. 

Personajele sunt cele mai diverse: ţărani şi mahalagii ne¬ 
mulţumiţi de comportamentul consoartelor lor, preoţi şi călu- 

pari acuzaţi de seducţie şi chiar de viol, boieroaice „cu fumuri 
dc emancipare 14 care pretind un pic de independenţă, femei 
abandonate, văduve plecate fără zestre, tinere seduse etc. 

Bucureştiul dă cel mai mare număr de reclamaţii. Capitala 
reprezintă o mare atracţie pentru lumea rurală. Nevestele se 
ascund de soţi în mahalalele ei, bărbaţii îşi caută refugiul 
in cârciumile sau casele de toleranţă de aici. De aceea, la 
proces cei veniţi de ceva timp în capitală se prezintă ca fiind 
„de aici", chiar dacă originea lor este cu totul alta. De pildă, 
un cuplu venit special în Bucureşti pentru a divorţa, şi stabilit 
in mahalaua Biserica Albă, se prezintă în jalbă ca bucureştean 
şi partenerii nu pomenesc nimic, într-o primă fază, despre 
originea lor. Abia când li se cer mărturii care să le susţină 
acuzaţiile, soţii precizează că locuiesc în mahala numai de 
o săptămână şi că „traiul 44 lor ar fi mai bine cunoscut de 
vecinii din Crângaşi, judeţul Ilfov, unde au locuit de când 
s-au căsătorit, adică opt luni de zile. 1 Alte detalii nu se oferă 
şi nici nu se cer pentru că membrii tribunalului sunt interesaţi 
numai de perioada care a produs un câmp de experienţă 
capabil să fie reprodus şi nu de originea lor geografică. Până 
la urmă cei doi soţi nu au locuit, înainte de căsătorie, nici 
in Bucureşti, nici în Crângaşi, dar aparţin locului unde pro¬ 
cesul i-a surprins. în aceeaşi situaţie se află şi soţii plecaţi 
de acasă în căutarea unui loc de muncă şi care din moment 
ce s-au stabilit într-una din mahalale se consideră ca apar¬ 
ţinând locului, iar la tribunal se declară bucureşteni intrând 
în contradicţie cu partenerii care declară o altă locuinţă şi 
implicit un alt spaţiu geografic. Această lipsă de precizie 
creează fireşte o serie de neajunsuri, unul dintre ele ar fi 
imposibilitatea de a stabili cu exactitate raportul dintre rural 
şi urban în ceea ce priveşte originea celor implicaţi într-un 
proces de divorţ. Cu toate acestea, Bucureştiul rămâne în fainte 


1 BAR, mss. 638, ff. 81 r -82\ 

încearcă să redacteze o jalbă, pentru el sau pentru alţii, neîn- 
tlemânarea şi lipsa de experienţă sar în ochi de la prima lectură. 
Acelaşi cuvânt conţine uneori aproape toate vocalele cunos¬ 
cute, cu greu se face distincţie între e şi i, între o şi u, între ia 
şi a etc. Scribi publici care să-şi aibă taraba la colţ de stradă 
aşa cum se întâmplă în Franţa nu prea există. 1 Şi totuşi, toţi 
aceşti preoţi sau logofeţi pot fi socotiţi „scriitori publici 44 , 
mediatori între clasa populară şi boierime, între modul de 
exprimare „vulgar 44 şi modul de exprimare „îngrijit 44 . 

Dacă nu are această plângere, un potenţial jeluitor poate 
lace apel la logofeţii Mitropoliei însărcinaţi special cu această 
problemă. Mitropolia oferă hârtia gratuit, asta se întâmplă 
mai ales în vremea mitropolitului Grigore (1760-1787) care 
reorganizează cancelaria, dar reclamantul plăteşte osteneala 
slujbaşului. 2 Pentru o jalbă, logofătul ar trebui să primească 
două parale. 3 Dar preţul urcă la 20 şi chiar 30 de parale. 
Pctentul plăteşte şi dacă are nevoie de o copie după un alt 
document, preţul variind în funcţie de mărimea acestuia; 
alcătuirea raportului de cercetare (anafora) este din nou taxa¬ 
tă şi, în fine, logofătul cere pentru osteneala sa la alcătuirea 
cărţii de judecată o altă sumă de bani. 4 Câţiva dintre logofeţii 
cancelariei din vremea mitropolitului Grigore apar frecvent 
ca autori ai diverselor acte întocmite în numele soborului 
sau al jeluitorilor. Logofătul Neacşu, de pildă, se ocupă mai 
ales cu transcrierea mărturiilor. La 28 iunie 1779, mitropolitul 


1 Christine Metayer, Au tombeau des secrets. Les ecrivains publics 
du Paris populaire. Cimetiere des Saints-Innocents, XVP-XVIIP siecles , 
Albin Michel, Paris, 2000. 

2 P. Mihailovici, Mărturii româneşti din Bulgaria şi Grecia , p. 28. 

3 Pravilniceasca Condică , p. 174. 

4 Pentru a avea o idee despre preţul fiecărui document compară cu 
cifrele prezentate de Mihai Bărbătescu asupra numeroaselor procese în 
care a fost implicat. Şt. Grecianu, Genealogiile documentate ale famili¬ 
ilor boiereşti, Bucureşti, 1913, 11, pp. 92-94. 

Mijloacele probatorii 

Reclamantul trebuie să prezinte în instanţă orice probă care 
poate elucida sau susţine cele afirmate în plângere. Numai 
soborul stabileşte importanţa şi temeinicia probei prezentate. 

I >upă Dicţionarul de instituţiifeudale din ţările române, probele 
sunt „mijloace prin care împricinaţii îşi pot dovedi pretenţiile 
iii procesul civil şi inculpatul nevinovăţia, în cel penal** 1 . O 
probă este strâns legată de mecanismele mentale şi credinţele 
predominante în mediul în care ea se administrează. Aşadar, 
ucceptarea unui anumit sistem de probe corespunde modului 
de viaţă al unei societăţi, structurii economice, modului de a 
gândi, concepţiei despre lume, nivelului de cultură. 2 3 Sistemul 
juridic românesc din secolul al XVIII-lea foloseşte încă o parte 
a probelor iraţionale (jurământul şi blestemul), dar şi probe 
i aţionale (actele scrise, martorii, indiciile). Codurile de legi ale 
vremii insistă foarte puţin asupra statutului acestora şi asupra 
modalităţilor de utilizare. Doar proba cu martori şi jurământul 
sunt analizate de Pravilniceasca Condică la 1780 în capitolele 
l’entru Marturi şi Pentru jurământ? 

a) Actele scrise 

„înscrisurile** sunt probele modeme prin excelenţă. Ele 
deţin un rol important numai în cadrul anumitor litigii. Astfel, 
ele capătă o importanţă deosebită în procesele pentru recupe¬ 
rarea zestrei sau în conflictele din jurul patrimoniului. Aici 
Ibaia de zestre, testamentul sau actele de proprietate se cer 
cu insistenţă de către judecători. Din a doua jumătate a 
secolului al XVIII-lea, persoanele aflate în litigiu primesc 
acte scrise cu hotărârile judecătoreşti care devin la rândul 


1 Instituţii feudale din ţările române , p. 386, vocea, proba. 

2 Henri Levy-Bruhl, La preuve judiciaire. Etude de sociologie juri- 
dique , Paris, 1964, pp. 22-23, 55. 

3 Pravilniceasca Condică , pp. 122-128. 

lor probe în cazul reluării procesului. Domnii insistă prin 
diverse pitace asupra importanţei actelor scrise. Constantin 
vodă Mavrocordat le cere, judecătorilor 44 alcătuirea de con¬ 
dici în care toate pricinile să fie trecute de către un logofeţel 
special plătit pentru această slujbă. Alexandru vodă Ipsilanti 
reia această obligativitate pentru fiecare dregător care se 
bucura şi de atribute judecătoreşti. Chiar şi Pravilniceasca 
Condică pune accent atât pe necesitatea actelor scrise, cât 
şi pe obligaţia posesorilor de a le autentifica. Fiecare judeţ 
ar trebui să aibă un logofăt şi o condică în care să se treacă 
cărţile de judecată şi toate actele de proprietate ale moşiilor 
din regiunea respectivă. Originalele aparţin proprietarilor, 
dar ei sunt sfătuiţi să-şi autentifice actele cu semnătura şi 
sigiliul autorităţii locale. 1 în ciuda acestor porunci domneşti 
reiterate aproape cu fiecare domnie, aplicarea măsurii ţine 
mai degrabă de hazard, decât de conştiinţa slujbaşilor care 
au datoria de a pune în aplicare un ordin. Condicile au o 
importantă funcţie socială şi juridică: constituie o dovadă a 
activităţii prestate, păstrează procesele judecate, devin o probă 
şi un punct de plecare în reluarea litigiului, joacă rol de manual 
de care judecătorul se serveşte dacă judecă un caz asemănător. 
Eficienţa existenţei unor astfel de condici este conştientizată 
de judecători prin folosirea lor ori de câte ori se iveşte prilejul. 

Actele scrise, utilizate ca probe, prezintă două incon¬ 
veniente: lipsa de exactitate pe de o parte şi posibilitatea de 
a fi falsificate pe de altă parte. La prezentarea acestora în 
faţa instanţei se procedează la expertiza lor. Astfel un act 
dotai, un testament sau un act de proprietate au nevoie de 
contrasemnătura unor martori demni de încredere, printre 
care se află fie un preot, fie alt personaj de vază al comuni¬ 
tăţii, protopop, sau egumenul unei mănăstirii din apropiere. 2 


1 Ibidem, p. 78. 

2 Ibidem , vezi şi Antim Ivireanul, op. cit., pp. 351-353. 

I )in acest motiv, posesorii acestor acte încearcă să le întă¬ 
rească cu semnătura domnului, cu semnătura mitropolitului 
sau a altor înalte feţe bisericeşti aflate în trecere prin ţările 
române. Cei care nu au acces direct la „putere" apelează la 
notabilităţile locale, ispravnici, protopopi sau mari dregători. 1 

b) Ancheta judiciară 

Jalba declanşează aproape întotdeauna o anchetă. Soborul 
deschide ancheta la faţa locului, însărcinându-1 fie pe pro¬ 
topopul plăşii, fie pe preotul parohial să afle amănunte asupra 
pricinii. Iată cum sună o astfel de hotărâre: „acum în cea 
după urmă, am orânduit şi pe duhovnicul popa Costandin 
proistosul ot Biserica Sfântul Nicolae de au mers acolo în 
mahalaua ce să află ei şăzători şi au făcut cercetare în faţa 
locului prin vecinii din prejurul locului". Această cercetare 
este asociată şi cu ideea de primă împăcare a părţilor prin 
medierea spirituală oferită de o faţă bisericească. Acum 
părţile aflate în litigiu pot accepta compromisul propus de 
trimisul mitropolitului, renunţând la acuzaţii. De fapt, medie¬ 
rea trimisului bisericesc nu este prima încercare de 
împăcare, rudele şi vecinii au mediat şi ei conflictul. Dacă 
pricina îşi urmează cursul, preotul culege mărturiile celor 
din jur care prezintă o parte din fapte. Martorii n-au fost nici 
ceruţi de judecători, nici propuşi de jeluitor, dar pentru o mai 
hună judecată ascultarea vecinilor este o necesitate. Astfel, 
în neînţelegerile dintre Luxandra şi Iordache, preotul Con- 
standin alcătuieşte un raport de cercetare în care trece opiniile 
celor din jur. Cine sunt martorii în acest caz? Toţi sunt 
mahalagii şi vecini cu cuplul menţionat. Astfel Ioniţă băr¬ 
bierul este „vecin dintr-un părete", Vasilie bărbierul se 
prezintă ca vecin „dă alăturea", iar Precup săpunarul locuieşte 


1 Val. Al. Georgescu şi O. Sachelarie, Judecata domneasca , partea 
II, pp. 164-166. 

peste drum şi se poate spune că aceştia cunosc cam toate 
secretele cuplului. 1 

Totodată, este sarcina anchetei să afle ce se ascunde în 
spatele cuvintelor, să controleze acuzaţiile, să se informeze 
asupra conduitei împricinaţilor. Constatarea făcută la faţa lo¬ 
cului şi mărturiile culese constituie primul raport citit şi anali¬ 
zat de mitropolit înainte de chemarea părţilor la tribunal. 

c) Cartea de blestem 

Cartea de blestem face parte din procedura judiciară ur¬ 
mată de tribunalul ecleziastic în secolul al XVIII-lea. Ea se 
eliberează de către Biserică la cererea unui împricinat. Acesta 
o cumpără ori de la mitropolitul ţării, ori de la un episcop. 
Cărţi de blestem pot fi date şi de marii patriarhi ai mo¬ 
mentului, cărţile acestora bucurându-se de un mai mare pres¬ 
tigiu, dar la un preţ care creşte pe măsura reputaţiei 
personajului. 2 în 1805, boierul Mihai Bărbătescu plăteşte 3 
taleri şi jumătate logofătului Mihalache de la Mitropolie care 
îi eliberează o carte de blestem. 3 Cercetarea debutează 
deseori cu citirea unei cărţi de blestem în mijlocul mahalalei 
sau al satului. Alteori citirea are loc în biserica parohială 


1 DANIC, mss. 140, ff. I27 r -I28 r , 18 octombrie 1793 şi 1 decem¬ 
brie 1793. 

2 Pentru această problemă vezi Val. Al. Georgescu şi O. Sachelarie, 
Judecata domnească, partea a Il-a, pp. 162 164; Dan Horia Mazilu, O 
istorie a blestemului. Polirom, laşi, 2001, pp. 268-275; Instituţii feudale 
din ţările române, pp. 50-51; Cristina Codarcea, Societe et pouvoir en 
Valachie (1601-1654) entre la coutume et la loi. Editura Enciclopedică, 
Bucarest, 2002, pp. 319-339. 

3 Şt. Grecianu, op. cit. 11, p. 85. Din socotelile aceluiaşi boier vom 
vedea ce se putea face cu 3,5 taleri: cu 1 taler a cumpărat 2 perechi de 
opinci, 1 taler şi 24 de parale a plătit croitorului pentru cusutul unei cămăşi, 
1 taler şi 30 de parale a costat o pereche de iminei şi chiar cu 3,5 taleri, 
cumpără o pereche de cizme femeieşti, în timp ce simbria dascălului pe 
două luni era de numai 2 taleri. 

pentru a acorda o mai mare solemnitate actului ca atare. 
Preotul însărcinat cu efectuarea anchetei primeşte misiunea 
tic a citi cartea de blestem tare şi în auzul tuturor, „din 
porunca Sfinţiei Sale Părintelui Mitropolit s-au cetit această 
carte de blestem şi cu groaznică afurisanie întru auzul tuturor 
vecinilor mahalagii sau preoţilor din mahalaua Brezoianul“. 

I a este nenominală şi se adresează tuturor celor care au 
văzut, au auzit, au aflat despre traiul celor implicaţi într-un 
proces, despre „pricina acelor zvonuri de au fost cu adevăr 
sau de n-au fost“ sau despre „umbletele jupânesei“ sau „ale 
sus numitului soţ“. Scopul declarat al acestor acte este de 
a afla adevărul în cercetarea anumitor pricini. 

Un groaznic blestem se aruncă asupra celor care ar ascunde 
adevărul sau care ar mărturisi strâmb. Blestemul se construieşte 
astfel: „Iată că vi s-au făcut de la Smerenia Noastră această 
carte cu mare blestem şi cu groaznică afurisanie asupra voastră. 
( i de să fie aşa şi temându-vă de Dumnezeu şi de sufletele 
voastre de veţi mărturisi adevărul cine precum veţi şti şi va fi 
să fiţi iertaţi şi blagosloviţi, iar de care cumva, adică cine din 
mahalagii şi vecini împrejuruşi veţi şti de faptele aceştii femei 
de iaste curvă şi ce felu de trai şi de viaţă au între ei, care va 
lagădui adevărul, acela să fie proclet şi afurisit de domnul nostru 
I isus Cristos şi de 318 sfinţi părinţi de la Nichea şi de sfintele 
soboare (concilii), aşişderea şi de smerenia noastră. Hierul şi 
pietrele să să topească şi să să răsipească, iar trupul aceluia 
dupre moarte să rămâie întreg şi nedezlegat. Parte şi lăcuire 
să aibă la un loc cu Ariia, să moştenească bubele lui Ghezeu 
şi să-l lovească cutremurul şi suspinul lui Cain. Şi până nu va 
mărturisi adevărul iertăciune nu va lua. Aceasta scriem, Grigore 
al Ungrovlahiei." 1 

Cei direct vizaţi mărturisesc de teama unei excomunicări 
şaua unei pedepse spirituale în cealaltă lume. Dincolo de 


1 BAR, mss. 637, ff. 38 v -39 r . 

consecinţele groaznicului blestem valabil mai ales după moarte, 
afurisenia atrage după sine consecinţe imediate, excluderea 
individului din comunitatea credincioşilor. Pentru o anumită 
perioadă de timp şi chiar pentru toată viaţa, individul nu mai 
are acces în biserică, iar preotul refuză să-i oficieze ceremoniile 
religioase prezente în viaţa unui creştin. Unii se arată cu 
adevărat prinşi de implicaţiile spirituale ale cărţii de blestem 
şi, deşi acceptă să depună mărturie, nu vor să primească bles¬ 
temul, ei nu vor să-şi încarce sufletul cu blestemul şi cu afu¬ 
risenia lansată de ierarhul bisericii; alţii mărturisesc strâmb fără 
să se teamă de ce va veni după moarte. 

Acest tip de document constrângător surprinde modul de 
funcţionare al unei societăţi. Prin cartea de blestem, sătenii 
şi mahalagiii sunt obligaţi să spună ceea ce au văzut, ceea 
ce au auzit, ceea ce au aflat din bârfa cotidiană, cu alte cu¬ 
vinte, ea îi invită pe enoriaşi să se supravegheze, să intervină, 
să denunţe. Dar nu întotdeauna o carte de blestem duce la 
finalizarea faptelor şi la aflarea adevărului, uneori ea nu este 
decât un început pentru alte cărţi de blestem, pentru alte 
înfăţişări în faţa justiţiei. 

d) Martori şi mărturii 

Proba cu martori rămâne cea mai importantă şi cel mai 
des folosită de către sistemul juridic. într-o societate orală şi 
din care lipsesc registrele parohiale, martorii au o importan¬ 
ţă capitală. Ei sunt chemaţi nu numai la izbucnirea unui con¬ 
flict, ci şi să legitimeze naşterea, căsătoria şi chiar moartea 
unui membru al parohiei. La tribunal, martorul depune măr¬ 
turie asupra faptelor sau a persoanelor aflate în litigiu şi pe 
care se presupune că le cunoaşte. Numai prezenţa sa la desfă¬ 
şurarea anumitor evenimente îi legitimează calitatea de martor. 

Nu oricine poate deveni martor, reputaţia şi credibilitatea 
celui desemnat pentru acest rol fac obiectul unei anchete. 
Aceasta cercetează dacă „iaste om de cinste“, relaţiile pe care 



82 


PRIVIREA BISERICII ORTODOXE ASUPRA FAMILIEI 


cu cel mai mare număr de jalbe şi pentru că mahalagiii, aflaţi 
în preajma „puterii 14 , apelează mult mai repede şi mult mai 
frecvent la ajutorul ei chiar şi pentru lucruri mărunte. 

Ţăranii din satele din jurul capitalei se adresează mult mai 
uşor puterii. Mai puţin vizibili sunt locuitorii din regiunile 
Gorj, Dolj. Se poate presupune că multe dintre pricinile lor 
se rezolvă fie cu ajutorul puterii locale, respectiv bănia 
Olteniei, fie cu ajutorul puterii religioase, respectiv episco¬ 
patele din jur, chiar dacă aceste jurisdicţii nu au şi competenţa 
de a rezolva cazurile de divorţ sau de desfacere a logodnei. 

Pricinile sunt şi ele la fel de diverse; fiecare actor încearcă 
să-şi argumenteze cât mai bine „pretenţiile de dreptate 11 şi 
să le integreze într-un cadru social cât mai aproape de 
practica judiciară a epocii. în acelaşi timp, fiecare actor social 
îşi asumă riscurile şi profiturile unui proces, iar cele de se¬ 
ducţie şi abandon demonstrează din plin că o judecată în faţa 
instanţei poate aduce jăluitoarei „despăgubiri materiale 11 nespe¬ 
rate. „Despăgubirile 11 de ordin moral sunt mai degrabă 
invocate de bărbaţi pentru că o bună reputaţie implică un 
loc în comunitate, o slujbă. 

Dieci, logofeţi şi „notaripublici“ 

Cele mai multe dintre jalbele păstrate sunt copii transcrise 
în condici de către logofeţii Mitropoliei. Jalbele originale, 
confecţionate şi scrise de către notabilităţile locale, preotul 
sau un alt slujbaş din administraţia statului, se recopiază la 
rândul lor în condică. Originalul fie se ataşează la pagina 
cu pricina, fie rămâne la purtător. Societatea românească din 
vremea fanarioţilor este în mare parte tributară acestor câţiva 
posesori ai scrisului care redactează la cerere şi contra cost 
plângerile celor din jur. Ei se numără totuşi pe degete, iar 
gradul de analfabetism atinge cea mai mare parte a popu¬ 
laţiei. Atunci când un ţăran ceva mai ştiutor în ale scrisului 

porunceşte unui împricinat venit cu martorii la tribunal să 
meargă la „Neacşu logofătul Mitropoliei ca să-i ia în scris“'. 
Dar acesta, ca şi logofătul Velcea, alcătuieşte şi jalbe. Inter¬ 
venţiile acestor posesori ai scrisului sunt de multe ori foarte 
importante. Ele pot fi uşor identificate pentru că deseori 
logofătul trece de la stilul direct la stilul indirect, de la per¬ 
soana I singular la persoana a IlI-a singular. 

Plângerea debutează cu o formulă obligatorie de implorare 
a milei: „Prea înălţate Doamne, cu lacrimi fierbinţi jăluiesc 
măriei tale“,, jăluiesc milei şi bunătăţii Sfinţiei Tale“, „Prea 
Sfinte Părinte Mitropolit, Cu plecată jalbă jăluiesc Sfinţiei 
Tale“, „Prea Sfinte Părinte, Cu lacrimi fierbinţi jăluiesc milos¬ 
tivirii Prea Sfinţii Tale“. Ea se încheie în acelaşi stil: „robul 
măriei tale Răducan Titean postelnic de la Titu, judeţul Dâm- 
boviţa“, „roaba mării tale Ruxandra de aici, fiica răposatului 
Negoiţă logofăt al treilea“. între cele două se află declaraţia 
orală transpusă în scris şi stilizată ici şi colo de către scrib. 

In ce măsură cuvintele jeluitorului trec în jalba scrisă? în 
ce măsură limbajul popular rămâne ? Unde începe şi unde 
se opreşte intervenţia diacului ? Fidelitatea între declaraţia 
orală şi transcrierea acesteia este greu de controlat. înju¬ 
răturile sunt deseori eliminate şi înlocuite cu termenii „cu¬ 
vinte netrebnice“, „vorbe neruşinate şi proaste", descrierea 
unui comportament este redusă la „umblete şi fapte diavo¬ 
leşti sau netrebnice". Şi totuşi oralitatea are câştig de cauză 
în faţa stilului sofisticat şi pretenţios. Lectura unei jalbe te 
poartă prin toate stările şi emoţiile jeluitorilor şi dă posi¬ 
bilitatea cititorului să-şi imagineze scenele descrise. Oralitatea 
se remarcă mai ales în mărturiile culese în parohie. Aici, 
preoţii sau logofeţii nu se mai ostenesc să stilizeze forma măr¬ 
turiei sau să excludă expresiile obscene, ci redau pur şi 
simplu vorbele martorilor. 


1 D. Stănescu, op. cit., p. 396. 

Ic avea cu împricinatul, „ca nu care cumvaş de priteşug sau 
tic pizmă mărturiseşte 44 , calitatea socială. Un martor „sărac 
şi prost 44 cere luarea unor măsuri de precauţie, deoarece se 
crede că un astfel de personaj are toate motivele să mintă, 
.poate ori pentru sfiială ori din neajungerea minţii sau pen¬ 
tru vreo mituire să mărturisească minciuni 441 . 

Mărturia presupune pregătirea spirituală a martorilor: după 
t itirea cărţii de blestem, preotul îi informează asupra impli¬ 
caţiilor spirituale derivate de prestarea unei mărturii minci¬ 
noase, apoi candidaţii primesc un răgaz necesar pregătirii 
sufleteşti şi înţelegerii consecinţelor acestui act. Sătenii din 
( aţelu, aduşi la Bucureşti de consăteanul lor Manole, aflat 
ni proces cu soţia sa, sunt daţi în grija preotului din maha¬ 
laua Mihai Vodă. Lângă altaml bisericii, acesta le oferă infor¬ 
maţii asupra tainei căsătoriei, asupra judecăţii divine şi îi 
avertizează că o mărturie mincinoasă atrage după sine pierde¬ 
rea sufletului. 2 Odată pregătiţi, martorii povestesc ceea ce 
ştiu, în timp ce preotul transcrie mărturia în dosul cărţii de 
blestem, dacă mitropolitul ar avea nevoie de precizări, ar pu¬ 
ica invoca prezenţa acestora la tribunal. 

De regulă, o mărturie se construieşte în jurul dihotomiei 
hun / rău, cinstit / neruşinat, cumsecade / desfrânat, toate aceste 
adjective descriind de fapt comportamentul unui individ în 
cadrul parohiei, plecând de la un cod de norme specifice şi 
integrate comunităţii respective. Totodată, mărturia nu poa¬ 
le exclude simpatiile şi antipatiile pe care martorii le au faţă 
de împricinaţi, chiar dacă „un adevărat martor ar trebui să 
lie imparţial 443 . Această cerinţă poate fi valabilă în teorie sau 
in manualele de drept, dar nu şi în practica judiciară. De cele 
mai multe ori mărturia se apleacă numai asupra faptelor şi 


1 Pravilniceasca Condică , pp. 123-124. 

2 BAR, mss. 634, f. 119 r , 10 ianuarie 1767. Pentru detalii a se vedea 
C onstanţa Vintilă-Ghiţulescu, Focul amorului , passim. 

3 Henri Levy-Bruhl, La preuve , p. 146. 

persoanelor aflate în litigiu, dar nevoia de precizie îi îndepăr¬ 
tează pe unii dintre ei de adevăratul scop al depoziţiei. 

în practica judiciară nu se acceptă niciodată un singur 
martor, un număr fix nu există, dar de la doi în sus pot fi 
acceptaţi toţi cei aduşi de jăluitor. Ei au întotdeauna legă¬ 
turi foarte strânse cu împricinaţii - vecini, prieteni, tovarăşi 
de afaceri, rude - şi cunosc sau au aflat câte ceva despre 
viaţa şi reputaţia părţilor aflate în litigiu. Mărturia nu este 
o probă unilaterală ca în alte sisteme juridice 1 , acuzatul poa¬ 
te şi el prezenta martori dacă nu îşi poate susţine altfel apă¬ 
rarea sau acuzaţiile pe care la rândul său le aduce celeilalte 
părţi. Un soroc se acordă celor două părţi pentru a-şi adu¬ 
ce martori capabili să le susţină spusele. 

în faţa instanţei vin să depună mărturie atât martorii direcţi, 
cât şi cei indirecţi. Martorii oculari sunt martori de primă mână, 
ei au participat direct la desfăşurarea evenimentelor şi pot oferi 
varianta cea mai credibilă a faptelor. în mărturiile lor se in¬ 
sistă deseori pe sintagmele „ am văzut cu ochii mei “ şi,, am au¬ 
zit cu urechile mele “. Pentru a dovedi soborului că reputaţia 
lui a fost grav ameninţată din cauza destrăbălării soţiei, Vel- 
co, precupeţ, are nevoie de martori. Persoanele alese sunt 
implicate direct în povestea vieţii lui. Un vecin din maha¬ 
laua Ceauş Radu întâmplător a surprins-o pe Sava în braţe¬ 
le amantului în cârciuma de peste drum şi i-a livrat soţului 
întreaga poveste chiar înainte de a depune mărturie în faţa 
mitropolitului. Gheorghe mărturiseşte „în frica lui Dumne- 
zeu“ ceea ce „eu cu ochii miei am văzut într-o casă de câr¬ 
ciumă în mahalaua Oltenilor, făcând păcatul curviei cu 
Iordache postăvar, pă Sava, soţia lui Velco precupeţ 11 . Gheor¬ 
ghe este un martor de primă mână, un martor ocular indis¬ 
pensabil în judecarea pricinii; dar şi Nicolae, jămblar din 


1 La Preuve. Recueils de la Societe Jean Bodin pour l ’histoire com¬ 
parative des institutions, tom. III, Moyen Age et Temps Modemes, 
Bruxelles, 1965. 

mahalaua Popescului, este tot un martor ocular care se im¬ 
plică direct în sancţionarea femeii păcătoase, predând-o stră¬ 
in oraşului, după cum singur povesteşte: „m-am dus la trei 
i caşuri den noapte şi am găsit într-o pivniţă pă Sava cu acest 
lordache, pă <î>ntuneric amândoi şi prinzându-i i-am dus 
la poarta Popii Ioniţă până am adus straja. Şi i-am dat în mâna 
sirăjii pe amândoi, pă lordache şi Sava, soţului Velco, fiind 
i apitan Gligorie, căpitan străjii.“ Cel de-al treilea martor, Stan- 
i iul din mahalaua Ceauş Radu, naşul de cununie al celor doi 
soţi, îi cunoaşte foarte bine pentru că i-a adăpostit de la sfân- 
înl Dumitru şi până la începerea pricinii, în decembrie 1784. 

I I nu mai este un martor direct şi nu se exprimă categoric 
asupra faptelor pentru că, deşi a văzut-o de multe ori „pă Sava 
laineia ducându-se acolo la lordache la casa lui“, nu ştie ce 
s-a întâmplat acolo şi n-a bănuit niciodată că scopul acelor 
întâlniri era amorul şi nu afacerile. Cuplul căsătorit doar de 
câteva luni se află sub supravegherea mahalalei. Femeia abi¬ 
la reuşeşte sa-1 păcălească pe cel în casa căruia trăieşte, nu 
poate păcăli restul comunităţii. Complicitatea lumii mascu¬ 
line o va pierde, căci bărbaţii intervin deseori în favoarea unui 
membru al comunităţii, livrând femeia găsită în locuri ne¬ 
potrivite soţului sau autorităţilor locale. Cum va demonstra 
şi ancheta, mahalaua întreagă cunoaşte „umbletele 14 ei şi 
atunci mărturia se construieşte în jurul comportamentului 
unei femei măritate care nu-şi respectă statutul şi care nu 
ţine cont de reputaţia soţului în interiorul comunităţii. 1 

Alteori martorii merg şi mai departe cu precizările pe care 
Ic fac cu privire la sancţionarea unui comportament sau altul. 
I’rinsă de soţul ei, dansând într-un sat vecin împreună cu 
amantul. Anca este adusă şi plimbată pe uliţele satului spre 
a ti văzută. Ceea ce a reţinut unul dintre săteni are o impor¬ 
tanţă deosebită. Totodată, mărturia lui relevă concepţia unui 


1 BAR, mss. 637, ff. 156 v -157 r , 10 decembrie 1784. 

ţăran simplu asupra locului ocupat de fiecare în societate. 
Ca femeie măritată, Anca trebuie să aibă atât înfăţişarea, cât 
şi comportamentul unei soţii. Grav este că şi-a părăsit soţul 
şi casa, dar şi mai grav este că ea s-a prins în horă, ca fata 
mare, cu capul descoperit. „Au găsit-o la Tingani, jucând în 
horă fată mare şi aşa cu cosiţe au adus-o la Căţel de au vă- 
zut-o toţi oamenii câţi s-au aflat şăzători la Căţel“, poves¬ 
teşte ţăranul. Mărturia lui este susţinută şi semnată şi de 
ceilalţi săteni. De remarcat plimbarea soţiei prin sat, o pu¬ 
nere în scenă de care soţul s-a folosit la momentul oportun, 
pentru că sătenii au păstrat această imagine a femeii mări¬ 
tate comportându-se ca o fată mare şi au relatat-o la jude¬ 
cată, atunci când li s-a cerut. 1 

Martorii indirecţi sunt şi ei chemaţi să povestească ceea 
ce au auzit sau să depene zvonurile care circulă pe uliţele 
satului sau ale mahalalei cu privire la cutare sau cutare perso¬ 
naj implicat în dispută. Chiar în cărţile de blestem, mitropo¬ 
litul cere detalii asupra zvonurilor care circulă pe seama 
jeluitorilor. Mărturia indirectă prezintă mai multe nuanţe şi 
se plasează între două extreme: cunoaşterea indirectă a su¬ 
biectului aflat în dispută şi simpla preluare a bârfei din uli¬ 
ţă, din „auzirea oamenilor", cum spune un oarecare. 

Unii subiecţi nu cunosc faptele, n-au fost implicaţi şi une¬ 
ori nu cunosc nici măcar persoanele aflate în litigiu. Odată 
la un pahar, într-o cârciumă au auzit discutându-se aprins 
despre nevasta unui mahalagiu sau despre un bărbat întâl¬ 
nit de un comesean în peregrinările lui prin lumea musul¬ 
mană şi, dacă se mai povesteşte cum acela şi-a schimbat 
religia, informaţia rămâne întipărită în minte fără prea mari 
eforturi; ea va fi transmisă mai departe cu prima ocazie ca 
o simplă bârfă cotidiană. 


1 BAR, mss. 634, ff. 116 V — 119 V , 20 ianuarie 1767. 

C'ostandin bărbierul din mahalaua Sfanţul Nicolae nu o 
11 moaşte pe Stanca din mahalaua Stelei şi nici nu ştie ce con- 
llict are aceasta cu soţul ei, dar atunci când a aflat că se culeg 
mărturii împotriva acestuia din urmă vine şi el să povesteas- 
i a ce aflase de la un văr de-al lui. Informaţia oferită este de 
un mare laconism. Cu ani în urmă, într-o călătorie Ia Iaşi, 
varul său îl întâlnise pe acest Mihai din mahalaua Stelei care 
tiecuse la islam. Instanţa reţine totuşi această mărturie. 1 

Bârfa de la cârciumă se transformă şi ea în mărturie. Băr¬ 
baţii discută cu patimă despre amor şi reputaţia femeilor, de¬ 
spre disponibilitatea acestora, despre preţul lor. O noapte de 
amor este redată apoi spre auzul tuturor cu amănunte, pen¬ 
ii u că virilitatea face parte dintre valorile lumii masculine, 
lordache, fost stegar agiesc, cunoaşte o mare parte din băr¬ 
baţii care au trecut prin patul Mărioarei văduva, chiar de la 
candidaţii cu pricina: „ mi-au spus un obraz neguţător că au 
avut a face păcatul curvii cu mai sus-numita..., iarăşi ştiu 
ca Tomiţă stegar agiescu au avut a face curvie cu mai sus- 
numita, spunându-mi însuşi acest stegar. Şi deosebi mi-au 
mai spus şi un căpitan Sideri că au curvit şi el cu această 
numită Maria.“ Iată trei bărbaţi identificaţi cu precizie da- 
lorită indiscreţiei lor, dar şi pentru că o relaţie sexuală ne- 
impărtăşită celorlalţi nu are o prea mare valoare. Un martor 
indirect ştie însă foarte bine să facă deosebire între ceea ce 
a aliat de la unul sau altul şi ceea ce a constatat personal. 

Mi-au spus că are ibovnică pe Mărioara, fata lui Pelin cea¬ 
uş, zicând că să ţine cu dânsa... iar cu ochii mei n-am văzuf\ 
povesteşte Grigore căpitan la 22 septembrie <1786> în cadrul 
aceluiaşi proces. 2 

Societatea românească a secolului al XVIII-lea este încă 
o societate a oralităţii care îşi potoleşte nevoia de informaţie 


1 BAR, mss. 634, f. 105 r . 

1 BAR, mss. 637, ff. 284 r şi 287\ 

culegând-o şi prelucrând-o cu intensitate. Trasul cu urechea 
la discuţiile altora reprezintă un bun prilej de a mai afla câte 
ceva. „Am auzit gâlceavă şi mergând eu aproape de casă am 
auzit cu urechile zicând popa Neculae cumnată-său că nu-i adu¬ 
ce de mâncare soţii lui, adică soru-sii“, povesteşte un vecin 
curios care şi-a lăsat lucrul pentru a asculta cearta din casa ve¬ 
cină. Aşteptarea îi este răsplătită din plin, căci conflictul din¬ 
tre cumnaţi se termină cu pedepsirea soţiei şi a soacrei: „şi după 
ducerea preotului au bătut numitul căpitan şi pă soacră-sa şi 
pă nevasta lui“, completează acelaşi vecin. 1 

închirierea unei odăi devine un prilej excelent pentru is¬ 
codirea şi supravegherea nou-veniţilor. Cuplurile tinere sunt 
obligate să migreze din casă în casă şi din mahala în ma¬ 
hala, pe la prieteni, pe la cunoscuţi, pe la rude. Aceştia devin 
buni cunoscători ai modului de viaţă al tinerei familii, expu¬ 
să privirilor, observaţiei, criticii, bârfei. Gaura cheii, fereastra, 
curtea, gardurile sunt alte locuri de supraveghere folosite. 
Pereţii sunt subţiri, iar ţipetele sau numai simpla ridicare a 
tonului pot răzbate „dincolo“, acolo unde priviri şi urechi 
curioase aşteaptă cu nerăbdare să prindă din zbor frânturi 
de fraze, scene. Interpretarea lor va aduna mahalagiii sau 
sătenii, ei fiind de altfel primii judecători şi mediatori ai tu¬ 
turor conflictelor din interiorul comunităţii. 

Scandalul devine spectacol la care cei din jur sunt invitaţi 
să participe. Vecinii se anunţă între ei, notabilităţile locale 
sunt şi ele puse la curent cu o repeziciune uimitoare, ajutorul 
lor este cerut cu insistenţă. Ţipetele, bătăile şi înjurăturile se 
petrec sub ochii lor, în curte, în uliţă sau la cârciumă, cerând 
insistent intervenţia celorlalţi. Strigătele femeii în noapte pot 
fi considerate ca un apel la solidaritate, iar semnalul este dat 
de cuvintele „hoţii, hoţii“, având sens aici de mare pericol 
şi trimiţând mai puţin la realitatea sensului de bază. 


1 BAR, mss. 637, f. 282\ <1786>. 

Mărturie şi solidaritate 

La începutul secolului al XlX-lea, un proces de divorţ an¬ 
grenează în sistemul juridic toţi locuitorii celor două sate 
din care provin jeluitorii, solidarizându-i în funcţie de in¬ 
teresele imediate ale consăteanului lor şi nu de realitatea fap¬ 
telor. Primul care dă jalbă este soţul. Ispas, cizmar din Potlogi, 
pideţul Dâmboviţa. Dar nici nu se trimite bine ordinul de 
anchetă că la Mitropolie soseşte şi plângerea soţiei, Păuna 
din Boteni, acelaşi judeţ. Faptele sunt următoarele: sătulă 
de bătăile şi înjurăturile soţului (care au început la trei săp¬ 
tămâni după nuntă), Păuna părăseşte domiciliul conjugal şi 
sc stabileşte în Bucureşti unde se şi mărită. Ea nu mai are 
i abdarea necesară să aştepte cartea de despărţire a mitropo¬ 
litului. Convieţuirea n-a fost deloc uşoară nici pentru unul, 
nici pentru celălalt, iar soţii se acuză reciproc de eşecul ma¬ 
riajului lor. Jalba Păunei descrie o serie de amănunte din via¬ 
ţa comună, printre altele ea îşi acuză soţul că nu s-a bucurat 
atunci când i-a născut un băiat şi că a batjocorit-o atunci când 
beat a urinat în vaginul ei. 

Cele două sate sunt chemate să depună mărturie. Soţul 
aduce 14 martori, soţia are numai zece. Cine sunt aceştia? 
Din Potlogi se prezintă următorii martori: cinci mici meş¬ 
teşugari (Preda cojocar, Marin cizmar, Mincu cizmar, Ne- 
cola boiangiu, Ioniţă boiangiu), trei slujbaşi (Anghel 
postelnic, Anton postelnic, Ion Boteanu medelnicer), doi pre¬ 
oţi (Costandin şi Petre), patru a căror meserie nu este pre¬ 
cizată, dar la trei dintre ei se precizează că sunt sârbi (Zâne, 
Ştefan şi Stanciu), probabil şi ei mici meşteşugari. Ion, Pre¬ 
da cojocar şi Zâne sârbul se prezintă şi ca vecini apropiaţi 
cu Ispas. Dintre rude nu se află decât Necola boiangiu, na¬ 
şul de cununie al soţilor. Observăm, aşadar, o solidaritate 
profesională, dar şi una de sat. Cei 14 bărbaţi îşi prezintă 
confratele ca „un om bun şi milos“, dedicat familiei, mun¬ 
citor şi atent la nevoile soţiei sale: „s-au dus în ţară ca să-şi 

mai câştige oareşce ca să-şi facă capital şi după ce au tre¬ 
cut o luna după plecarea lui, i-au şi trimis dă cheltuială un 
galben“. în schimb, ea este înfăţişată ca o femeie capricioa¬ 
să care „au fugit la tată-său nedându-i măcar o palmă“, ne¬ 
statornică, incapabilă să conducă o gospodărie, infidelă. 
Toate aceste acuzaţii sunt susţinute şi semnate şi de unul din¬ 
tre notabilii satului, medelnicerul Ioan Boteanu, ceea ce duce 
la creşterea credibilităţii mărturiei. 

Femeia are de partea sa opt ţărani şi doi preoţi. Modul ; 
lor de identificare este cu totul altul, fiecare prezentându-se 
în raport cu tatăl: Ion, fiul lui Petco, Gheorghe, fiul lui Dumi¬ 
tru, Cârstea, fiul lui Neagu, Ion, fiul lui Stan, Matei, fiul lui 
Ion, unchiaşu Mihăilă, fiul lui Vladu, Vlad, fiul lui Mihăilă, 
Matei, fiul lui Ioan. Preoţii Ştefan şi Radu întăresc mărturia 
cu semnăturile lor. Mărturia acestora se construieşte în ju¬ 
rul faptelor la care au asistat şi nu în jurul comportamen¬ 
telor celor doi. Aşa Ioan, fiul lui Petco, vorbeşte despre 
bătăile pe care consăteanca le-a primit de la cununie şi până 
la naşterea copilului, când pârâtul „au lăsat-o pe aşternut bol¬ 
navă şi s-au dus“; Matei, fiul lui Ion, a constatat cu ochii 
lui boala Păunei, provocată de soţ, atunci când: „am mersu 
dimineaţa la el acasă şi au îndrăznit de mi-au arătat unde 
să pişa întru ea şi să rădicase băşicile ca prunele pe alocuri“. 
Ceilalţi susţin spusele celor doi fără să intervină prea mult. 

Deosebirea dintre cele două medii este evidentă. Primii, 
meşteşugari cu o oarecare cultură a scrisului şi socotitului, 
itineranţi şi descurcăreţi, oameni cu treburi care nu prea au 
timp să stea prin judecăţi. Ceilalţi, ţărani simpli din Boteni, 
care nu prea ştiu să scrie şi unii dintre ei n-au ieşit niciodată 
din sat. Mărturia potlogenilor este clară şi bine formulată, 
botenii mărturisesc numai frânturi din faptele la care au fost 
martori. Mărturia lor este chinuită, prost scrisă şi pe alocuri 
indescifrabilă. Ba mai mult, aceşti ţărani nepricepuţi se văd 
acuzaţi de potlogeni că tot ceea ce au mărturisit nu repre- 

/iută adevărul, deoarece „sunt toate rubedeniile ei, iar nu 
oameni străini dentr-acel sat". Importanţa mărturiilor este 
Misă acoperită de cununia ilegitimă săvârşită de femeie. Că 
a suferit sau nu contează mai puţin, dar „că s-a obrăznicit, 
a strica cununia cea dupre lege" şi „au îndrăznit şi la altă 
cununie duhovnicească", iată fapte grave care trebuie pe¬ 
depsite. într-o primă cercetare, preotul care a săvârşit cu¬ 
nunia şi protopopul Bucureştului nu scapă nepedepsiţi, căci 
„au săvârşit cununie fără de lege" şi fără să se informeze. 
I'entru că nu există un motiv de divorţ, după Pravilă, mi- 
iropolitul decide reîntoarcerea soţiei în patul conjugal, cel 
puţin încă un an şi anularea celui de-al doilea mariaj. 1 

Oamenii se cunosc foarte bine între ei, secretul nu exis¬ 
ta şi fiecare trebuie să-şi definească într-un fel sau altul re¬ 
laţiile pe care le stabileşte cu ceilalţi membri ai comunităţii. 
Prietenie, poate numai vecinătate, ură, căci indiferenţa nu 
există şi nu poate exista. în secolul al XVIII-lea, un indi¬ 
vid nu trăieşte singur, el face parte dintr-o reţea de relaţii şi 
se supune unui număr important de constrângeri fără de care 
ordinea socială nu s-ar menţine, aşa că la judecată fiecare 
parte încearcă să producă martorii care îi sunt favorabili. Câş- 
ligarea unui proces este asigurată de aducerea unui număr 
cât mai mare de martori care să susţină cauza celui care i-a 
propus. Cumpărarea mărturiilor se practică, de aici, nece¬ 
sitatea apartenenţei la o comunitate care să recunoască ca¬ 
litatea de membru. 


Mărturia feminină 

La originea majorităţii zvonurilor care se nasc într-o maha¬ 
la sau într-un sat se află mai totdeauna femeile. Spaţiul public 
Ic aparţine, iar bârfa din mijlocul uliţei le ocupă probabil o mare 

1 DANIC, Fond Mitropolia Ţării Româneşti, CCCLXVIII/ 1, 2, 3,4. 
19 iulie 1819, <după 19 iulie> 1819; 8 august 1819; 18 august 1819. 

parte din timp. Cum migrează mai puţin decât bărbaţii în cău¬ 
tarea unui loc de muncă, femeile aşteaptă, supraveghează şi 
comentează. Viaţa cotidiană implică o multitudine de „alian¬ 
ţe, conflicte, lupte simbolice şi reale pentru dominarea unui 
spaţiu socializat" 1 . Gardurile, uliţa, biserica şi chiar cârciuma 
sunt intens populate de vecini şi vecine care discută cu inten¬ 
sitate ultimele zvonuri din comunitate. Locurile de cult sunt 
locuri de informare şi de întâlnire. De exemplu, în Franţa se¬ 
colului al XVIII-lea, episcopul de Tarbes încercă să pună or¬ 
dine în această viaţă colectivă a comunităţii organizată în jurul 
vieţii religioase. O serie de interdicţii sunt formulate astfel: „să 
nu se aşeze sau să se sprijine de altar pentru a asculta predi¬ 
ca, să nu se vorbească în timpul slujbei, să nu se plimbe, să 
nu bârfească, să nu se întoarcă cu spatele la altar, să nu trăn¬ 
cănească la cimitir în timpul predicii duminicale" 2 . Prin aceste 
interdicţii, el le cere enoriaşilor, de fapt, să lase de o parte bâr¬ 
fa cotidiană şi să-şi concentreze atenţia asupra slujbei religioa¬ 
se. Şi în mahalalele bucureştene, şuşotelile şi certurile dintre 
femei tulbură adesea liniştea liturghiei, obligându-i pe preoţi 
să intervină. Multe dintre bârfele din comunitate sunt colpor¬ 
tate cu acest prilej. Indiscreţiile vecinelor duc la pierderea re¬ 
putaţiei, la tragedii familiale şi chiar la separare. Fidelitatea 
şi infidelitatea conjugală sunt subiectele discutate cu ardoare. 
Femeile joacă un rol important în controlul social, dar în ace¬ 
laşi timp reputaţia lor constituie principalul subiect de bârfa. 3 

Prinsă în tumultul vieţii cotidiene, femeia-martor oferă 
informaţii inestimabile asupra modului de viaţă al celorlalţi. 
Ea ştie mai bine să recunoască intensitatea unei trăiri, să des- 


1 R. Muchembled, La Vioience au village. Sociabilite et comporte- 
mentspopuîaires en Artois du XV e au XVIL siecles , Brepols, 1989, p. 183. 

2 Jean-Pierre Gutton, La sociabilite villageoise dans la France d 'An- 
cien Regime , pp. 221-222. 

3 Nicole Castan, „Sectorul public şi sectorul privat' 4 , în Istoria vieţii 

private , 1995, voi. 6, p. 149. 

cifreze gesturile şi atitudinile unui cuplu, să redea cu mai mare 
vervă şi exactitate un dialog. în petiţiile lor, bărbaţii sunt 
descrişi cu mii de detalii şi în culori diferite. Mărturia ei devi¬ 
ne o sursă excepţională care reuşeşte să pună în lumină viaţa 
cotidiană a lumii româneşti de altădată. Din punct de vede¬ 
re juridic, mărturia ei are aceeaşi importanţă ca şi cea mascu¬ 
lină, şi cu toate acestea femeia martor apare mai rar în cadrul 
unui proces decât bărbatul. în schimb, ea se ascunde în spate¬ 
le multor mărturii indirecte, fie că soţul dezvăluie sursa infor¬ 
maţiilor sale, fie că nu. în documente frazele următoare revin: 
„ştiu ce mi-a spus nevastă-mea“ sau „viind de la târg, mi-au 
spus soţia mea că " 

e) Experţii şi expertiza 

Din a doua jumătatea a secolului al XVIII-lea, judecătorii 
lac apel la o serie de persoane calificate care ar putea să depu¬ 
nă o mărturie „tehnică“ atât de necesară în elucidarea anumi- 
lor fapte. Printre aceşti „experţi" timpurii se află negustorii, 
medicii şi moaşele. Negustorii au importante cunoştinţe în 
domeniul economic, ei ştiu să preţuiască obiectele dintr-o 
foaie de zestre sau pot fixa preţul unei bucăţi de moşie aflată 
în litigiu. Starostele de negustori este deseori invocat atunci 
când un proces presupune împărţirea averii sau restituirea 
zestrei. Doctorul devine un expert, invocat pentru a-şi spu¬ 
ne părerea asupra diferitelor boli sau tratamente urmate, în 
limp ce împricinaţii vorbesc în petiţiile lor despre moaşe, 
„doftoriţe", babe şi remedii populare 1 . Astfel, doctorul Mar¬ 
co a îngrijit-o pe Ruxandra de sifilis, i-a prescris chiar şi o 
dietă pe care femeia a respectat-o cu stricteţe, dar cum soţul 


1 Michel Porret, „Medecine du crime, medecine de Târne 44 , Crime, 
llistoire & Societes / Crime, History & Societies [En ligne], Voi. 2, n°2 | 
1998, mis en ligne le 03 avril 2009. URL : http://chs.revues.org/ 
index976.html, consulte le 09 septembre 2011. 

ei nu a vrut să se supună prescripţiilor medicale, boala re¬ 
vine după fiecare contact sexual. 1 Gheorghe face referire la 
doctorul Derviş care a reuşit să-l tămăduiască de impoten¬ 
ţă. 2 Doctorul Ghena din satul Poenari depune mărturie asu¬ 
pra unui bolnav pe care l-a îngrijit. Mărturia sa joacă un rol 
decisiv în pedepsirea vinovatului pentru că judecătorii au 
în vedere gravitatea rănilor provocate de acuzat, de perioa¬ 
da necesară bolnavului pentru a-şi reveni, de banii plătiţi doc¬ 
torului. Astfel, doctorul informează că rana diaconului 
Dragnea fusese foarte gravă, chiar cauzatoare de moarte, că 
acestuia i-au trebuit trei luni să-şi revină, iar preţul îngriji¬ 
rilor s-a ridicat la suma de 52 de taleri. 3 Starostele de ne¬ 
gustori şi medicii, personaje aflate în imediata apropiere, mai 
ales în spaţiul urban, încep deja să facă parte din peisajul 
cotidian şi se integrează foarte repede în spaţiul juridic. 

Soborul îşi asumă la rândul său efectuarea unei expertize, 
atunci când aceasta nu presupune cunoştinţe sofisticate. Mem¬ 
brii soborului nu sunt specialişti, dar au văzut foarte mul¬ 
te, iar experienţa acumulată de-a lungul a zeci de ani îi 
îndreptăţeşte să „interpreteze" situaţii ce par mai complica¬ 
te. Atunci când Joiţa Pârşcoveanu cere despărţirea de soţul 
ei, Gheorghe Jianu, fost mare medelnicer, pe motiv că-i 
smintit şi că ea nu-1 mai poate suferi, curtea începe o ade¬ 
vărată dezbatere pe problema smintelii. Jianu e smintit, dar 
importante sunt cauzele acestei stări. Când s-au căsătorit, 
cu vreo şapte, opt ani în urmă, nu avea acest fel de boală. 
Aşadar, moartea copiilor, problemele cotidiene l-au adus în 
această situaţie şi, la urma urmei, sminteala are şi ea mai 
multe grade, Jianu se află în stadiul ipohondriei şi nu pre¬ 
zintă nici un pericol. Vecinii au fost şi ei consultaţi cu pri- 


1 BAR, mss. 3932, ff. 68 r 69 r , 21 aprilie 1800; vezi L. Stone, Broken 
Lives. Separation and divorce in England 1660-1857 , p. 36. 

2 DANIC, Fond Mitropolia Ţării Româneşti, CCCLXI/3. 

3 BAR, mss. 636, ff. 37 v -38 r ’ 

vire la stările şi manifestările bărbatului, şi cum ei au dat 
mărturie că nu sare cu arme sau cu lemne, că nu înjură, curtea 
nu vede ce supărare ar putea produce cucoanei, că „de câte 
ori au venit la noi şi n-am putut pricepe altă răutate asupra-i 
decât o delungire de barbă i o zăticnire şi o sastiseală (plic¬ 
tiseală) şi nu încape pricinuire la acest cuvânt al dumneaei 14 . 
I’e scurt, ca soţie, cucoana Joiţa are datoria să-l îngrijească, 
să-i suporte sastiseala şi să i se supună până la moarte. 1 

f) Proba ca indiciu sau „semnile 44 

Alte elemente materiale devin probe esenţiale pentru prac¬ 
tica judiciară. Fesul uitat de amant şi săpunul dăruit se trans¬ 
formă în probe importante în procesul intentat de Cristea 
soţiei sale. Semnele au fost găsite de soacră într-o noapte de 
toamnă când şi-a dat seama că nora se afla în pat cu altul, 
în timp ce soţul era plecat la deal să culeagă viile. După ce 
a ridicat întreaga casă cu strigătele ei, soacra a dat buzna 
peste noră-sa, doar-doar o va găsi în aşternut cu amantul, 
dar când a aprins lumânarea n-a găsit decât „fesul den cap 
rămas în aşternutul ei şi nişte săpun ce-i dăduse acel ibovnic 
al ei 44 . Acestea sunt aduse în faţa instanţei, iar soţia nu are 
curajul să tăgăduiască. 2 

în alt proces, soţia aduce ca probă o basma care ar apar¬ 
ii ne amantei. Curtea acceptă proba, dar, pentru că soţul îi dă 
o altă interpretare, posesoarea basmalei este citată pentru a 
da explicaţii. Discuţiile în jurul basmalei cu pricina animă 
întreaga curte, inclusiv pe împricinaţi şi pe martorii aduşi să 
lămurească situaţia; soţia continuă să strige că obiectul îi apar¬ 
ţine amantei, acea Maria pe care soţul ei o tot vizitează în 
ultima vreme; Maria intervine însă cu precizările necesare 
tăcute sub jurământ şi înaintea sfintelor icoane: basmaua îi 


1 DANIC, mss. 140, ff. 144 v —145 v , 17 septembrie 1794. 

2 DANIC, mss. 139, f. 142 r , 24 noiembrie 1740. 

aparţine, într-adevăr, dar Pană i-a cerut-o să-şi pună nişte 
bani în ea ca să nu-i piardă şi, nu ar putea păcătui cu soţul 
numitei din simplul motiv că ele două se înrudesc. O altă 
Maria, proprietara casei în care se află presupusa amantă, 
vine şi ea în instanţă şi mărturiseşte sub blestem că Pană nu 
s-a comportat niciodată ca un ibovnic: „vreo faptă necuvi¬ 
incioasă zise că n-au priceput că să fi făcut, nici măcar să 
să întinză până la dânsa sau să pomenească cevaşi vreoda- 
tă“. Orice indiciu capătă importanţă în cercetarea juridică. 
Deşi în această pricină, femeia se găsea în postura de acu- I 
zată, ea primeşte totuşi dreptul de a se apăra şi de a-şi sus¬ 
ţine cauza chiar şi cu martori sau cu alt tip de probe de care 
ar dispune. Judecătorii recunosc de altfel că, pe de o parte, 
acuzaţiile aduse de soţ sunt numeroase şi dovedite, pe de 
altă parte comportamentul soţiei din faţa tribunalului le-a 
reîntărit ideea vinovăţiei, „dar ca să nu zică că nu i-am as¬ 
cultat câte le-au arătat", acceptă şi acest tip de probă. 1 

Pe lângă basma, gestul este judecat ca un important in¬ 
diciu în descifrarea comportamentului. Interpretarea frazei 
de mai sus ar duce la crearea unei potenţiale conduite a ibov¬ 
nicului în care esenţiale şi vizibile sunt gestul şi cuvântul. 

In public, ele se încarcă cu o anumită semnificaţie în func¬ 
ţie de persoana căreia i se adresează. Numai astfel se poa¬ 
te stabili cu exactitate dacă gesturile făcute de Pană sunt 
gesturile unui amant îndrăgostit sau gesturile unui soţ an¬ 
gajat. Fiecărei poziţii sociale îi corespunde un set de ges¬ 
turi şi atitudini pe care cei din jur le surprind, le comentează 
sau le sancţionează imediat. Dacă ar fi fost ibovnic şi-ar fi 
manifestat această calitate prin ciupituri şi mângâieri înso¬ 
ţite de cuvinte dulci şi chiar obscene. Ca soţ, el s-a purtat 
cu prudenţă, înlăturând orice urmă de bănuială. în altă par¬ 
te, într-un alt cuplu tocmai gesturile şi „vorbele" îl lămu¬ 
resc pe soţ asupra legăturii ilicite ce se joacă sub ochii săi. 


1 BAR, mss. 637, ff. 10 r -13 r , 30 iulie 1784. 

Trupul se transformă într-o probă vie. Rănile vizibile, 
vânătăile, sângele pot susţine acuzaţiile făcute în jalbă, iar 
curtea acceptă astfel de demonstraţii: „să văzu jăluitoarea 
bătută foarte rău, fiind cu vână tare lovită şi la un ochi încă 
puţin au fost de a rămâne oarbă“ sau „ci să cunoaşte şi sem- 
nile vinete când au strâns-o de gât pă soţiia lui“ sau „mă¬ 
car că el zice înaintea noastră că cu o frigare ar fi dat, dar 
arătându-ne să văzu în spate cu haine<le> tăiate de cuţit şi 
sângerate care tăiături să văzu şi de către zapcii“. Soborul 
lace deci distincţia între răni provocate de cuţit şi cele pro¬ 
vocate de o frigare de bucătărie. Pentru secolul XXI, ele sunt 
la fel de periculoase şi la fel de blamabile, pentru judecă¬ 
torii secolului al XVlII-lea însă, cuţitul reprezintă arma pe¬ 
riculoasă prin excelenţă, în timp ce frigarea antrenează răni 
mai puţin adânci, aşadar, mai puţin periculoase. 

în ce măsură aceste lucruri influenţează decizia? Judecă- 
lorii se arată impresionaţi, îşi exprimă compasiunea faţă de 
femeile bătute, căci ele formează majoritatea, dar continuă 
sa le ceară să se întoarcă în patul conjugal şi să se supună. 
Abia când vecinii mărturisesc, în primul caz, că vrăjmăşia 
soţului nu mai cunoaşte margini, ei se decid să intervină, dar 
acordând o despărţire temporară de un an de zile. 1 în cel de-al 
treilea caz, teama de a deveni involuntar participant la o cri¬ 
mă îl determină pe mitropolit să acorde o hotărâre imediată. 
Trebuie totuşi să reamintim că este vorba de un proces ce 
se află sub ochii judecătorilor de vreo trei ani, perioadă în 
care neînţelegerile s-au tot acumulat fără ca soţul să-şi schim¬ 
be comportamentul, aşa cum se spera. 2 

Chiar dacă trupul păstrează urmele violenţei fizice, mitro¬ 
politul nu decide de la prima înfăţişare despărţirea femeii 
bătute, ci îi cere cu insistenţă să se supună şi să-şi asculte 


1 DANIC, mss. 140, ff. 28 v -29 r , 29 mai 1798. 

2 DANIC, mss. 140, ff. 17 r —18 r , 15 octombrie 1793. 

soţul, încredinţând-o că acesta se va schimba. Când bărba¬ 
tul îşi prezintă rănile, tribunalul masculin prin excelenţă, re¬ 
acţionează imediat şi cu indignare căutând la Sfânta Pravilă 
şi citind cu voce tare la cartea 42, titlul 12, lista 343 unde 
zice „că muierea ce va vrăjmăşi viaţa bărbatului cu orice mij¬ 
loc sau va şti pă alţii că-i vrăjmuiesc viaţa şi nu va spune, 
despartă-să“. Aşa că Dobre băcanul din mahalaua Golescu- 
lui obţine divorţul mai repede decât s-ar fi aşteptat. Capul spart 
şi rănile proaspete îi conving pe clerici că vieţuirea cu o feme¬ 
ie afurisită nu este deloc uşoară. în plus, pentru că a îndrăznit 
să ridice mâna asupra bărbatului, ea trebuie să fie pedepsită 
cu închiderea la schitul de maici „să-şi plângă urma faptelor 
sale, al doilea să fie şi spre pildă dă îndreptarea altora" 1 . 

Trupul maltratat, trupul bolnav, trupul suferind devin pro¬ 
be, dar importanţa lor este judecată în funcţie de sexul acu¬ 
zatului. Trupul feminin, cel mai adesea invocat, trebuie să 
se afle într-o stare deplorabilă pentru a fi luat în considera¬ 
ţie, în timp ce trupul masculin capătă statut de probă înda¬ 
tă ce e vătămat în mod vizibil. 

g) Jurământul 

Acest tip de probă este strâns legat de importanţa deţi¬ 
nută de religie în societatea românească a secolului al 
XVIII-lea. Jurământul se impune mai ales atunci când păr¬ 
ţile aflate în litigiu nu au alt tip de dovezi şi nu-şi pot sus¬ 
ţine acuzaţiile sau nu se pot apăra decât prin apelul la acest 
ultim examen. Conflictele din jurul zestrei, procesele de se¬ 
ducţie sau viol se rezolvă frecvent prin prestarea jurămân¬ 
tului. Dacă una din părţi acceptă să-şi susţină acuzaţiile sau 
nevinovăţia prin acceptarea jurământului cu blestem, auto¬ 
mat şi cealaltă parte trebuie să accepte proba propusă, deoa¬ 
rece respingerea ei ar confirma vinovăţia în faţa curţii. 


1 BAR, mss. 3932, f. 87 r -87\ 

Prestarea jurământului se face după o pregătire prealabi¬ 
lii a ,jurătorilor“. Acordarea unui soroc de trei zile dă părţi¬ 
lor timpul necesar pentru a reflecta asupra consecinţelor 
spirituale implicate. Unii renunţă şi nu-şi încarcă sufletul cu 
puterea blestemului, alţii merg până la capăt şi îşi arată nevino¬ 
văţia prin acceptarea marelui blestem şi a răzbunării divine. 

în ziua stabilită, părţile însoţite de familiile lor merg în 
biserica mitropolitană; acolo clericii îi informează încă o dată 
asupra puterii blestemului după care urmează jurământul cu 
mâna pe Evanghelie. Prestarea jurământului se efectuează 
şi în alte biserici, importantă fiind participarea trimisului mi- 
li opolitului, martor la buna celebrare a ritualului şi cel care 
ui în scris rezultatul final al acestei probe. Alteori procedu¬ 
ri urmată devine mult mai sofisticată. Martorii aduşi de vă¬ 
duva Mihalcea sunt supuşi unui întreg ritual pe care nici 
jeluitoarea, nici martorii nu-1 mai recunosc şi chiar cer lă¬ 
muriri cu privire la semnificaţia acestuia. Astfel, martorii au 
fost introduşi în biserica mitropolitană, un preot îmbrăcat 
ai sfintele odăjdii „le-au dat marturilor făclii aprinse în mâini 
şi le-au stins în apă“ l . Practicat în secolele anterioare, acum 
Iu sfârşit de veac un astfel de ritual îşi pierduse importanţa. 
I I a rămas prezent doar în amintirea clericilor care cunoş¬ 
teau nu numai maniera de desfăşurare, ci şi semnificaţia lui. 2 

Apelul la acest tip de probă creşte spre sfârşitul secolului 
ni XVIII-lea, de aceea, atât puterea politică, cât şi puterea spi¬ 
rituală încearcă prin diferite pitace să limiteze accesul la jură¬ 
mânt, prezentându-le supuşilor şi enoriaşilor consecinţele nefaste 
ale acestuia. Răzbunarea divină şi pierderea sufletului nu mai 


1 George Potra, Tezaurul documentar al judeţului Dămboviţa 
(1418-1800), Târgovişte, 1972, pp. 819-820, 13 mai 1783. 

2 Despre diferitele reprezentări ale jurământului vezi Ştefan Gr. Be¬ 
rechet, „Dreptul vechilor noştri ierarhi la judecata mirenilor 44 , în BOR , 
(om. LV, nr. 11-12, 1938, pp. 1-2, Val. Al. Georgescu şi O. Sachelarie, Ju¬ 
decata domnească , partea a 11-a, pp. 148-153. 

constituie un risc pentru mulţi bărbaţi care acceptă să jure 
cu uşurinţă în procesele de seducţie, negând atât păcatul tru¬ 
pesc, cât şi paternitatea asupra copiilor rezultaţi din legături¬ 
le pasagere. 1 

înfăţişarea şi construirea apărării 

în faţa instanţei, bărbaţi şi femei construiesc o întreagă 
strategie defensivă, iar lipsa avocaţilor pledanţi nu se resimte 
în nici un fel. Pledoariile lor sunt argumentate, iar emoţii¬ 
le, lacrimile şi trupul îi ajută să-şi pună în valoare talente¬ 
le actoriceşti. Acuzaţiile făcute „numai cu gura“ şi fără 
susţinerea de probe nu se iau în seamă, ba chiar, ele pot atrage 
după sine pedepsirea jeluitorului pentru „pâri mincinoasei 
Adevărul trebuie întotdeauna dovedit şi, pentru aceasta, jude¬ 
cătorii au nevoie de cele două părţi: acuzatorul pentru a-şi 
susţine acuzaţiile, acuzatul pentru a da socoteală de pricini¬ 
le care i se aduc şi, bineînţeles, pentru a se apăra; acesta din 
urmă poate chiar să devină din acuzat acuzator dacă îşi întăreş¬ 
te acuzaţiile prezentate în faţa instanţei cu probe sau martori. 

Neîncrederea soborului faţă de învinuirile aduse se mani¬ 
festă în permanenţă şi pare mai degrabă o tactică adoptată 
de clerici pentru a-i forţa pe subiecţi să nu se aventureze în 
poveşti sau minciuni inutile. La rândul lor, martorii trec prin 
acelaşi interogatoriu şi pentru a elimina orice urmă de neîn¬ 
credere, ei sunt chemaţi să depună aceeaşi mărturie la Mi¬ 
tropolie în faţa părinţilor clerici. Şi totuşi, în ciuda acestor 
măsuri de precauţie, minciuna face parte integrantă din fie¬ 
care jalbă, din fiecare apărare, iar soborului îi revine sarci¬ 
na de a discerne adevărul de minciună, exagerarea de 
realitatea faptelor. 

Construirea apărării naşte adesea discursuri contradictorii, 
iar pentru a se lămuri, judecătorii apelează fie la rezultatele 


V.A. Urechia, op. cit ., IV, pp. 101-105, 4 iulie 1792. 

nnchetei, fie la martori. Unii martori sunt plătiţi şi instruiţi 
pentru a susţine poziţia părţilor, evenimentele relatate putând 
li inventate, distorsionate, deturnate. Prezentarea vieţii ca 
o „mare de lacrimi 11 produce compasiune în rândul judecăto- 
11 lor? Sunt ei sensibilizaţi de nefericirea, durerea şi suferinţa 
unei femei ? Au nevoie, în această situaţie, de mai multe 
dovezi? în faţa instanţei, femeia îşi joacă rolul vieţii ei. Lacrimi, 
iutii şi haine sfâşiate, ameninţări cu sinuciderea sunt puse 
m scenă pentru o miză nu prea mare: recuperarea zestrei şi 
o viaţă fără violenţă. Dacă miza pare nesemnificativă pen¬ 
tru contemporanii noştri, pentru o femeie din epocă, zestrea 
urc o valoare economică inestimabilă, căci ea o va ajuta fie 
să supravieţuiască, fie să-şi găsească un alt soţ. 

Discursul unei femei se coagulează în funcţie de miza unui 
proces. Săracă, cu o droaie de copii şi cu un soţ alcoolic, 
cure nu îşi îndeplineşte atribuţiile casnice, femeia insistă pe 
inferioritatea ei fizică şi intelectuală, prezentându-se pe sine 
in faţa instanţei ca slabă şi proastă. Femeia-victimă poate 
avea mai multe de câştigat într-un proces de despărţire cu 
recuperarea zestrei şi cu împărţirea averii pentru creşterea 
copiilor. De cele mai multe ori, discursul reflectă realitatea 
cotidiană din majoritatea cuplurilor sărace şi prezente în ar¬ 
hiva judiciară. Femeia nu greşeşte cu absolut nimic, descri- 
mdu-şi viaţa ca pe „o mare de lacrimi 11 , dar uneori accentuează 
Irâsăturile negative ale celui pe care îl acuză. în plus, ea omi¬ 
te povestirea anumitor fapte pentru a nu se prezenta pe sine 
mtr-o lumină defavorabilă. Mesajul ei trebuie să fie cât mai 
convingător şi, în acelaşi timp, să stârnească mila asisten¬ 
ţei, să smulgă lacrimile soborului. Femeia sărmană nu are 
ea ajutor decât pe bunul Dumnezeu, pe Vodă şi pe Prea Sfin¬ 
ţia Sa Părintele Mitropolit. Acesta din urmă nu poate comite 
o nedreptate pentru că numai el îi protejează pe cei săraci 
şi neputincioşi, iar femeia face parte din această categorie. 
Fa are nevoie de protecţia lumii masculine şi în acelaşi timp 

trebuie apărată de această lume masculină, deseori agresi¬ 
vă. Cine o poate face mai bine decât mai marii societăţii, 
domnul şi mitropolitul. Fără tată sau fraţi puternici, feme¬ 
ia trebuie să joace rolul unei victime pentru a câştiga, şi, în 
aceste condiţii jalba devine „un recit du malheur 111 . 

lată cum sună jalba unei văduve la şapte luni de la recă- 
sătorire, refuzată la Mitropolie şi înaintată în apel lui Vodă: 
„să nu lase o săracă ca mine să să omoare de acel tâlhar aci 
în oraşul mării tale Bucureşti, ci prin luminata poruncă a Mă¬ 
rii Tale să fiu despărţită ca să-mi pot căuta de sărăcie şi de 
copilaşii ce-i am de la bărbatul dintâi“ 1 2 . De această strate¬ 
gie uzează şi soţiile vinovate. Simţind că ceva nu merge în 
interiorul cuplului, femeia o ia înaintea bărbatului şi adre¬ 
sează o jalbă la Mitropolie centrându-şi discursul pe diho¬ 
tomia femeie supusă şi inferioară / bărbat autoritar şi superior. 
Ancheta în teren demonstrează însă exact contrariul. Când 
nu mai are ce pierde, femeia îşi schimbă radical discursul, 
nu mai este o victimă, ci o acuzatoare aducând numeroase 
învinuiri lumii masculine, înjurând şi blestemând pe toată 
lumea şi chiar bătându-şi soţul în faţa întregului sobor. 

Alteori apărarea se înfăţişează ca o confuzie şi o incoerenţă 
profundă între adevăr şi minciună, între mărturisirea şi nega¬ 
rea aceloraşi fapte. 

Pitacul domnului loan Caragea din 23 decembrie 1815 sur¬ 
prinde perfect aceste „abilităţi 41 experimentate de norod în faţa 
instanţelor şi cere judecătorilor - se adresează mitropolitului, 
episcopilor, marilor boierilor - mare vigilenţă şi mai ales ochii 
largi deschişi: „totdeauna iaste vârtos la pricini dă judecăţi, 
este cu anevoie a să găsi şi a să vâna adevărul pentru că şi 
căutându-se dă multe ori nu să poate a fla. $i după ce să află, 
nu se poate osebi cu înlesnire de minciună, căci şi minciuna 


1 Arlette Farge, Des lieux pour l ’histoire, Seuil, Paris, 1997, p. 21. 

2 DANIC, mss. 140, ff. 46^t7 v . 

vi arată la judecată în chipul adevărului, întru toate ale lui 
adică şi la glas şi la chip, atât să aseamănă încât de multe 
ori şi de cei mai cu ştiinţă şi iscusinţa judecăţilor nu să cunoaşte 
ce să shimeşte sau să dărăpănă cu totul adevărul. Pentru că 
aflarea adevărului după cuviinţă, cerându-să şi de la cei ce 
să prigonesc şi de la însăşi ale lor pâri sau răspunsuri, aştep- 
tăndu-se ce nu pot, ci să meşteşugească spre tăinuirea şi dără- 
pănarea adevărului când nu le este dă folos a să descoperi şi 
mai vârtos când că descoperindu-se sădovedescu ca nişte min- 
(inoşi şi înşelători sau mai bine să zicem nedrepţi şi hrăpitori. 
Iar când precum ca un obiceiu să urmează şi acest fel dove- 
dindu-se nu au fiică de vreo pedeapsă pentru înşălăciunea sau 
lăcomia lor. Atunci fără sfiială să războiesc împotriva adevă¬ 
rului şi cu vrăjmăşie să pornesc împotriva dreptăţii, ştiind că 
de vor câştiga judecata prea mult săfolosesc, iar de o vor perde 
cu nimic dintr-ale lor nu să păgubesc. Dă aceia şi când sânt 
huni datori să împotrivesc la plată şi făcând simfonie sau 
desfăcăndu-se umblă cu înşelăciune împotriva simfoniei sau 
desfacerii. Şi vânzând sau cumpărând, să poartă cu înşelăciune 
şi cu totu ori prin silnicie sau prin viclenie făcând nedreptate, 
fără ruşine se înfăţişează până şi la domnescul nostru divan. 
Şi fiindcă de la multe pricini de judecată avem ştiinţă şi din 
cercare, cum am zice ne-am încredinţat că unii ca aceea se 
judecă nu pentru că n-au ştiinţa pravilelor, nici pentru că nu 
înţeleg dreptatea, fac apelaţie cerând a să judeca şi la mai 
mari judecători, fără numai porniţi fiind ori din îndărătnicie 
spre îndelungarea judecăţii şi zăticnirea judecăţii sau din 
lăcomie spre paguba celor năpăstuiţi, bizuindu-se meşteşu- 
girilor şi altorficlene şi înşelătoare cuvinte 

Am preferat să oferim citatul de amploare din pitacul lui 
Caragea, pentru că el redă foarte bine comportamentul 
individului devenit actor principal în cadrul unui proces. 


1 DANIC, Fond Mitropilia Ţării Româneşti, DXXXVIII/l. 

obligat aşadar „să îmbrace“ altă haină în funcţie de miză, 
de interes, de ceilalţi actori. In plus, dacă până atunci, puterea 
se strădui-se să-l „educe" pe supus, cerându-i insistent să i se 
adreseze, acum îl are, iar prezenţa devine pe zi ce trece din 
ce în ce mai numeroasă, litigiile se aglomerează, ţărani, boieri, 
meşteşugari, mahalagii, negustori, bărbaţi, femei se perindă 
ani la rândul trecând, rând pe rând, pe la toate departa¬ 
mentele, îndemnaţi de o lege ce le permite acest lucru, de 
o sentinţă ce nu este niciodată definitivă, de mita ce duce 
la redeschiderea unui proces şi schimbarea verdictului, de 
dreptul de apel ce lasă posibilitatea reînceperii unei pricini 
mai vechi cu rezultat inacceptabil. Scopul intervenţiei lui 
Caragea nu este numai de a prezenta o situaţie ce se agra¬ 
vează cu flecare zi, ci mai ales de a lua măsuri capabile să-i 
sperie pe „procesomanii" îndărătnici care cu jalba în proţap 
se plimbă din departament în departament şi trec cu uşurinţă 
de la un judecător la altul. Stabileşte astfel ca „înşelătorii", 
„viclenii", „înrăutăţiţii“, neputându-şi dovedi dreptatea, ci 
doar purtarea aiurea prin judecăţi, să fie pedepsiţi -,ji măcar 
că noi de multe ori am şi pedepsit pe unii ca aceştia “ -, plus 
să plătească „ toată cheltuiala judecăţii ' Măsura ar trebui 
să aibă drept rezultat „înfrănarea unei astfel de răutăţi sau 
mai cu dreptate spre despăgubirea celor năpăstuiţi 1 .' Arată 
o oarecare îngăduinţă celor care reiau procesul din „îndo¬ 
ială''. Neîncrezători în prima sentinţă, ei se grăbesc spre un 
alt departament unde-şi arată „mirarea", „îndoiala" cu privire 
la valabilitatea şi legitimitatea primei hotărâri. Ce este 
„îndoiala “? Oricine se poate prevala de acest cuvânt, el poate 
ascunde multe semnificaţii, uşor de manipulat de un actor 
dibace 2 . Nu pune însă în discuţie aspecte însemnate: funcţio¬ 
narea justiţiei şi a judecătorilor, autoritatea şi credibilitatea 
unei sentinţe, limitarea dreptului de apel. 


1 Ibidem. 

2 Ibidem. 

Invocarea sfinţilor, a Sfintei Cruci se face cu uşurinţă 
atunci când se simte o oarecare neîncredere din partea cle¬ 
ricilor, împricinaţii trecând de la o atitudine la alta, de la umi¬ 
linţă la obrăznicie, de la respect la o neîncredere totală în 
sistemul judiciar. Femeile, mai ales, se tem tot timpul că pot 
li oricând păcălite şi manipulate din cauza statutului lor de 
inferioritate. Frica de pedeapsa fizică atrage mărturisirea, dar 
numai pentru urechile curţii, căci o dată ieşiţi pe porţile Mi¬ 
tropoliei, împricinaţii neagă tot şi chiar pornesc jalbă îm¬ 
potriva celui ce i-a acuzat, complicând inutil procesul. Alţii 
mai îndrăzneţi pornesc jalbă la domnie, acuzându-i pe cle¬ 
rici „că le-au acoperit dreptatea 14 . Sensibili la astfel de acuza¬ 
ţii, domnul şi mitropolitul reiau procesul. Sarcina 
judecătorilor este şi foarte dificilă, căci a discerne cu răb¬ 
dare între frânturile de realitate pe care fiecare le prezintă, 
între poveştile martorilor, între cercetările prezentate de tri¬ 
mişii la faţa locului nu-i deloc un lucru uşor. 

Conturarea unei strategii minimale poate fi observată la 
fiecare jăluitor, mai ales că în lipsa avocaţilor, fiecare în parte 
trebuie să se apere şi să-şi expună cât mai convingător prici¬ 
na. Minciuna este atât de aproape de adevăr şi adevărul atât 
de aproape de minciună, încât soborul se arată întotdeauna 
neîncrezător în acuzaţiile formulate. El trece la propria cerce¬ 
tare, la propria cernere a faptelor, a cuvintelor, a emoţiilor, 
a mărturiilor. 



PARTEA A DOUA 
Aventura cuplului 









I 

Alegerea partenerului 


Documentele de care dispunem ne vor ajuta să observăm 
cum se desfăşoară constituirea unui cuplu, urmărind urmă¬ 
toarele teme principale: cine pe cine alege, criteriile impu¬ 
se, diferenţele economice şi sociale, strategiile urmărite, 
implicarea părinţilor şi autoritatea tatălui, locurile de întâl¬ 
nire ale tinerilor unei comunităţi. în documentele păstrate 
în condicile de la Mitropolie sunt prezente întotdeauna câ¬ 
teva elemente indispensabile pentru acest tip de analiză. 
Fie că este vorba de un proces de divorţ sau de desfacerea 
logodnei, de un proces pentru restituirea zestrei sau pentru 
tutela copiilor, actorii îşi declină întotdeauna identitatea, mar¬ 
când numele, profesia, locul de origine, numele tatălui şi me¬ 
seria acestuia. în jalbele pentru solicitarea divorţului, toţi îşi 
declină starea civilă, adică statutul fiecăruia în momentul 
în care a avut loc căsătoria: june, fată, văduv, văduvă, că¬ 
sătorit a doua sau a treia oară, cu copii din căsătoriile ante¬ 
rioare. Acestui tip de document i se alătură foile de zestre, 
mult mai importante atunci când provin din mediul popular, 
căci regulat sunt notate numele partenerilor cu toate cele¬ 
lalte elemente de identificare, plus gradul de implicare al 
familiilor în constituirea alianţei. De asemenea, analiza poa¬ 
te fi completată cu procesele din jurul livrării zestrei sau cu 
cele din jurul recuperării zestrei; partenerii de discuţie fi¬ 
ind în acest caz ginerele şi părinţii fetei; se oferă detalii cu 
privire la condiţiile în care s-a făcut căsătoria, cine a ales, 
despre consimţământul celor doi tineri, despre sentimentele 

din viaţa unui cuplu. Totodată, informaţiile provenite din cro¬ 
nicile vremii sau din cronicile familiale ne vor ajuta să com¬ 
pletăm analiza în ceea ce priveşte clasa boierească şi, mai 
ales, să marcăm asemănările şi deosebirile care se contu¬ 
rează între cele două categorii sociale. Aşadar, demersul nos¬ 
tru va fi cantitativ, arhiva fiind exploatată pe o perioadă de 
aproape 100 de ani (1700-1800), dar şi calitativ, impus de 
necesitatea interpretării surselor pentru a sesiza iţele încâl¬ 
cite ale strategiilor matrimoniale preferate şi conduse de că¬ 
tre părinţi. 

Documentaţia trece prin toate categoriile sociale ale epo¬ 
cii, de la ţărani şi preoţi, la micii artizani şi funcţionari ai 
administraţiei, până la boierii mari şi mici. Despre o clasă 
de mijloc, în speţă burghezia, nu poate fi încă vorba. De alt¬ 
fel, studiile în această direcţie sunt abia la început de drum. 
Nici măcar termenul ca atare nu este folosit în limbajul epo¬ 
cii. Se vorbeşte de ţărani, de micii meşteşugari sau prăvă¬ 
liaşii din mahalalele oraşului, de micii boieri intraţi în această 
categorie prin cumpărarea unei slujbe, de marii boieri cu sluj¬ 
be la curte sau mazili şi locuitori pe moşiile lor. Negusto¬ 
rii care se stabilesc în ţară preferă se se integreze în sânul 
boierimii prin obţinerea unor dregătorii şi prin investiţii im¬ 
portante în achiziţionarea de moşii. Aceste precizări sunt ne¬ 
cesare întrucât şi unii, şi alţii - boierii pământeni şi cei de 
origine recentă - acceptă şi chiar promovează o politică de 
înrudire între ei prin intermediul căsătoriei, fără să consi¬ 
dere acest tip de legătură o mezalianţă. 1 


1 Gheorghe Lazăr, Les marchands en Valachie, XVII e -XVIII e siecles, 
Bucureşti, Institutul Cultural Român, 2007, pp. 259-267. Mezalianţele 
din interiorul aristocraţiei franceze şi modul cum au fost percepute de 
societate sunt analizate de Andre Devyver, Le sang epure. Les prejuges 
de race chez les gentilshommes franţais de l ’Ancien Regime (1560-1720), 
Edition de l’Universite de Bruxelles, Bruxelles, 1973. în această privin¬ 
ţă vezi şi Pierre Bourdieu, Le sens pratique, Ed. de Minuit şi MSH, Pa¬ 
ris, 1980, p. 251. 

Şi totuşi, o analiză atât de amănunţită, cum face Andre 
liurguiere pentru Romainville, nu putem face din varii mo¬ 
tive. 1 Chiar dacă registrele ecleziastice ne dezvăluie o se¬ 
rie de informaţii importante pentru reconstituirea practicilor 
matrimoniale, cum ar fi numele celor doi soţi, originea geo¬ 
grafică, meseria soţului şi cea a tatălui fetei, statutul civil al 
celor două persoane înainte de căsătorie, lipsesc îndeosebi 
studiile suplimentare necesare unui atare studiu cantitativ, 
l’e lângă absenţa unor registre parohiale, studiile de istorie 
economică, demografică sau socială, capabile să restituie 
date importante cu privire la numărul populaţiei, naşteri, 
căsătorii, decese, ocupaţii, nu sunt încă făcute. 2 Lipsesc chiar 
şi hărţile cu plasarea satelor de altădată, multe dintre ele 
dispărute. Altele şi-au schimbat numele între timp, posibi¬ 
litatea de a le identifica fiind uneori foarte redusă. Vom în¬ 
cerca să interpretăm datele pe care sursa ni le oferă mai ales 
calitativ, singura metodă posibilă în acest stadiu, urmând 
ca cercetarea să fie reluată şi completată pe măsură ce un 
alt tip de informaţii sau de studii vor apărea. 

Cine pe cine alege? Urmărind jalbele de divorţ (420 de ca¬ 
zuri), pe cele care reclamă seducţia (160 de cazuri) şi foile 


1 Andre Burguiere, „Endogamie et communaute villageoise: pratique 
matrimoniale â Romainville au X VIII e siecle", Annales de demographie 
historique, 1979, pp. 313-336. Vezi şi Franţois Lebrun, La vie conjuga¬ 
le sous l’ancien regime, Armând Colin, Paris, 1975, pp. 27-30. 

2 Ar fi de comparat cu situaţia din Transilvania.« Centrul de Studiere 
a Populaţiei » a produs importante şi valoroase volume din care amin¬ 
tim Sorina Paula Bolovan, loan Bolovan, Comcliu Pădurean (ed.), Om 
şi societate. Studii de istoria populaţiei României (sec. XVII-XXI), Presa 
Universitară Clujeană, Cluj, 2007; Antoinette Fauve-Chamoux, loan 
Bolovan (eds), Families in Europe between the I9 lb and the 2I sl cen- 
turies: from the tradiţional model to contemporary PACS: papers of the 
internaţional conference, Cluj-Napoca, Presa Universitară Clujeană, 
2009; loan Bolovan, Diana Covaci, Daniela Deteşan, Marius Eppel, Elena 
Crinela Holom (ed.), în căutarea fericirii. Viaţa familială în spaţiul mnui- 
nesc în sec. XVIII-XX, Presa Universitară Clujeană, Cluj-Napoca, 2010. 

dc zestre se observă că tinerii provin de regulă din acelaşi sat, 
uneori fiind chiar vecini, aparţinând aceleiaşi categorii socia¬ 
le şi având aceeaşi poziţie economică. 1 O puternică endoga- 
mie poate fi surprinsă în mediul rural, de-a lungul întregului 
secol, practică specifică întregii Europe după cum reiese din 
Histoire de la familie sau din micile studii monografice 
aplecate asupra unor provincii. 2 Aceeaşi tendinţă apare şi la 
ţăranul român din secolul al XVIII-lea care, atunci când este 
vorba de un mariaj endogam în interiorul satului, preferă ca 
ginere un vecin sau un consătean. Motive economice şi so¬ 
ciale îl îndeamnă să aleagă astfel. Mica proprietate cedată fiicei 
ca zestre face parte din moşia satului, ea va fi reunită cu cea 
a ginerelui, dându-i-se acestuia posibilitatea de a o exploata 
mai bine. Totodată, relaţiile de vecinătate sunt întărite prin- 
tr-o alianţă de rudenie, cele două familii formând împreună o 
reţea de solidaritate necesară şi importantă în derularea exis¬ 
tenţei cotidiene. Această politică, chiar dacă mai puţin, inclu¬ 
de şi dorinţa părinţilor de a cunoaşte omul în mâinile căruia 
îşi încredinţează fiica. Este adevărat că mariajul are o impor¬ 
tantă componentă economică, dar după cum vom vedea în ca¬ 
pitolele următoare, părinţilor nu le este indiferentă vieţuirea 
copiilor. 3 Dacă totuşi îşi alege ca ginere un necunoscut şi lu- 


1 Aceeaşi situaţie apare şi în Franţa secolului al XVIII-lea. Vezi în acest 
sens studiul făcut de Anne Fillon, ,JFrequentation, amour, mariage auXVIIF 
siecle dans Ies villages du sud du Maine“, în Annales de Bretagne et des 
pays de louest, tom 93, nr. 1, 1986, pp. 45-75 şi nr. 2, 1986, pp. 171-191. 

2 Histoire de la familie. 2 Le choc de la nwdernite , volum coordonat 
de Andre Burguiere, Christiane Klapisch-Zuber şi Franţoise Zonabed, 
Armând Colin, Paris, 1986, pp. 81-86. 

3 în culegerea sa etnografică S. FI. Marian constată că ţăranii preferă 
să-şi mărite fetele în sat cât mai aproape de casa părintească. Nemulţumirea 
fetelor măritate în satele vecine se exprimă într-o serie de cântece po¬ 
pulare unde tristeţea, depărtarea şi dorul devin subiectele principale. La 
rândul lor bărbaţii veniţi din alte sate nu sunt văzuţi cu ochi buni de săteni, 
chiar dacă uneori sunt mai bogaţi decât fetele peţite. în Nunta la români. 

crurile nu merg, tatăl însuşi face recurs la putere, afirmând că 
liind străin „nu l-a cunoscut de este om bun sau rău“. 

Dacă alegerea este limitată din cauza numărului mic de 
familii, ţăranii se orientează spre satele din jur, dar nicioda¬ 
tă prea departe. Locuitorii satelor din jurul Bucureştiului se 
îndreaptă spre mahalalele capitalei, iar părţile se întâlnesc 
lîe pe uliţele capitalei în zilele de sărbătoare, fie la cârciumă 
sau la hanuri, atunci când ţăranii vin să-şi prezinte nemulţu¬ 
mirile la Divan sau la Mitropolie sau atunci când micii arti¬ 
zani coboară în sate pentru a-şi procura materia primă sau 
a-şi vinde marfa. De asemenea, plecarea în ucenicie a tine¬ 
rilor sau tinerelor, angajaţi ca servitori în oraş sau ca uce¬ 
nici pe lângă diverşii meşteşugari, creează posibilitatea 
rămânerii acolo după încheierea unei căsătorii. Micile dre¬ 
gătorii din administraţia statului dau posibilitatea tinerilor 
bărbaţi să migreze prin ţară, acolo unde îi poartă slujba, şi 
să-şi găsească aleasa departe de locul de baştină. De exem¬ 
plu, Costandin Poienaru, mic boier de peste Olt, ajunge cu 
slujba la curtea boierului Dudescu în satul Dărmăneşti, ju¬ 
deţul Prahova, unde o cunoaşte pe nepoata popii Cozma din 
sat cu care se căsătoreşte. 1 

Locurile de întâlnire sunt diverse: la munca câmpului, Fro- 
sina din Bucureşti îl întâlneşte pe Iordache pe când se afla 
la Broşteni la culesul frunzei de dud 2 ; la claca care se organi¬ 
zează în sat pentru prelucrarea lânii, cum este cea organizată 
în septembrie 1797 de către ginerele lui Rusin Poienaru pen¬ 
tru „prelucrarea unor abale“. Cu această ocazie o serie de 
flăcăi şi fete se adună la locuinţa acestuia din satul Ulmu, 


Studiu istorico-etnografic comparativ, Bucureşti, 1995 (prima ediţie 1890), 
pp. 47-61. 

1 V.A. Urechia, op. cit., voi. VI, pp. 421-423. 

2 Ligia Livadă-Cadeschi, Laurenţiu Vlad, Departamentul de creme- 
nalion. Din activitatea unei instanţe penale muntene (1794-1795), Ne- 
inira. Bucureşti, 2002, p. 83. 

judeţul Ilfov, inclusiv cumnata venită special din Bucureşti 
pentru a-şi ajuta sora, dar şi pentru că evenimentul este un 
bun prilej de întâlnire cu ceilalţi tineri din comunitate. Aici 
îşi va pierde Maria virginitatea într-una din seri, lăsându-se 
înşelată de băiatul lui Ion cel Mare din sat. 1 

Sărbătorile sunt un bun prilej pentru a se aduna şi a se bucu¬ 
ra împreună. în unele comunităţi se organizează chiar mici 
petreceri dansante cu muzici de lăutari ţigani unde numai 
tinerii necăsătoriţi au dreptul să se prindă în horă. într-o ast¬ 
fel de adunare este surprinsă Anca de către soţul ei, cu cosiţe¬ 
le pe spate, cu capul descoperit şi prinsă în horă ca o „fată 
mare“, fără să ţină cont că nu mai are dreptul să participe 
la astfel de petreceri, fiind femeie măritată. 2 Petrecerile de 
nuntă sau logodnă sunt ocazii perfecte pentru întâlnirea ti¬ 
nerilor unei comunităţi. Astfel la logodna lui Ioniţă bărbie¬ 
rul cu Ilinca, fata unchiaşului Chirilă, au participat o serie 
de flăcăi şi fete care au chefuit toată noaptea cu „jocuri şi 
băuturi" 3 . 

Alegerea partenerului se poate înscrie în schema propu¬ 
să de A. Burguiere, şi anume, repartizarea, în cazul căsăto¬ 
riilor exogame, în trei zone geografice: 1. sate limitrofe sau 
vecine, 2. regiuni apropiate, 3. sate îndepărtate. 4 

Pentru familiile boiereşti această libertate de mişcare este 
mult mai restrânsă, iar frecventarea şi cunoaşterea tinerilor 
încep abia după ce părinţii şi-au dat acordul, iar ginerele a 
acceptat foaia de zestre. Abia acum tânărul boier începe să-şi 
viziteze viitoarea mireasă, dar ei nu sunt niciodată lăsaţi sin¬ 
guri, ci întrevederea se desfăşoară în prezenţa mamei sau a 
unui alt membru al familiei cu menirea clară de a veghea 
la onoarea tinerei. Familiile boiereşti sunt interesate nu nu- 


1 DAN IC, mss. 140, ff. 27 r -28 r . 

2 BAR, mss. 634, ff. 116M19V 

3 BAR, mss. 637, f. 69 v . 

4 A. Burguiere, op. cit., p. 321. 

mai să-şi căsătorească fiii şi fiicele, ci mai ales să facă „un 
beau mariage“, cu alte cuvinte „să maximizeze profiturile eco¬ 
nomice şi simbolice asociate la instaurarea unei noi relaţii” 1 , 
întreaga politică matrimonială se află în mâinile şefului fa¬ 
miliei, iar autoritatea lui se impune fie că este vorba de fiice¬ 
le sale, fie că este vorba de fiii săi. Aceştia trebuie să asculte 
şi să se supună alegerii tatălui, tatăl fiind de altminteri per¬ 
soana care deţine baierele pungii şi controlul economic al 
familiei. Autoritatea tatălui în conducerea politicii matrimo¬ 
niale este confirmată deseori de micile însemnări testamen- 
lare atunci când bărbaţii familiei ţin să marcheze îndeplinirea 
atribuţiilor care le revin faţă de copii, mai ales faţă de fete, 
consemnând următoarele: „am înzestrat-o şi am măritat-o 
intr-o casă bună, după un om de cinste”. Alegerea îi apar¬ 
ţine boierului, iar fiica şi fiul au obligaţia de a se supune. 

Iată, de exemplu, cum îşi alege Constantin Bălăceanu gi¬ 
nerele. Tatăl se opreşte asupra lui Constantin Racoviceanu 
din următorul motiv: este fiu de boier „cu iconomie de casă 
boierească”. Acesta este primul criteriu: junele aparţine ace¬ 
luiaşi mediu social, este un boier ca şi socrul. Al doilea crite¬ 
riu este dat de reputaţia şi averea familiei, tatăl-socru ştie 
că familia Racoviceanu are o situaţie economică bună, ceea 
ce-i va permite ginerelui să înceapă viaţa pe propriile picioare 
cu ajutorul părţii de moştenire şi a zestrei primite. Din mo¬ 
ment ce familia şi-a dat acordul şi i-a binecuvântat pe tineri, 
ca nu se poate sustrage de la livrarea celor promise. Boie¬ 
rul adaugă, pentru a fi şi mai clar, că niciodată nu şi-ar fi că¬ 
sătorit fiica după Racoviceanu dacă ar fi ştiut că este sărac 
sau că nu are „parte din casa părintească” 2 . 

Cronica scrisă de marele ban Mihai Cantacuzino ne dă 
de asemenea posibilitatea să observăm cum se construiesc 


1 P. Bourdieu, op. cit , p. 250. 

2 Acte judiciare din Ţara Românească , pp. 32-33, 6 februarie 1776. 

strategiile matrimoniale în sânul boierimii, întrucât banul vor¬ 
beşte atât de familia sa, cât şi de celelalte familii boiereşti ale 
epocii. Pentru ban, modelul unei bune stategii matrimoniale 
este dat de strămoşul său Constantin Cantacuzino (+1663) 
care a ştiut să-şi însoare cei şase fii şi cele şase fiice cu cele 
mai de seamă familii ale Valahiei, astfel încât a reuşit să ţeasă 
o adevărată reţea de putere. Această strategie matrimonială 
bine condusă i-a ajutat pe Cantacuzini să domine scena poli¬ 
tică până la 1716 şi să rămână tot secolul al XVIII-lea o fami¬ 
lie puternică de care să se ţină seama în orice moment al 
istoriei ţării. 1 La rândul său, boierul a ştiut să aleagă, soţia 
lui fiind Elena, fiica logofătului Costandin Văcărescu şi a 
Măriei Creţulescu, nepoata marelui vornic lordache Creţu- 
lescu, figură importantă pe scena politică, în prima jumăta¬ 
te a secolului, şi a soţiei acestuia, Safta Brâncoveanu, fiica 
fostului domnitor Constantin Brâncoveanu (1688-1714). Aşa¬ 
dar, iată-1 înrudit dintr-odată cu trei mari familii boiereşti 
foarte importante. De altfel, banul se arată foarte mulţumit 
de această alianţă, făcând următoarea apreciere: „cu care în- 
surare el s-a foarte îndestulat, fiind Elena, soţia lui, bogată 
de moşii, vii şi dobitoace" 2 . 

Alegerea unui partener în clasa boierească se ordonează în 
jurul următoarelor pretenţii: să fie „de neam buri', „obraz de 
cinste", „de cinste şi de neam buri''. Boierii sunt interesaţi de 
poziţia socială a familiei şi concomitent de puterea economică 
de care aceasta dispune. Printr-un întreg dispozitiv de rela¬ 
ţii, părinţii încearcă să obţină informaţii despre starea econo¬ 
mică şi socială, educaţia copiilor, prestigiul şi onoarea familiei. 
Uneori acestor criterii li se adaugă prietenia existentă deja în¬ 
tre cele două familii şi pe care părinţii vor s-o întărească prin- 
tr-o alianţă de rudenie. Atunci când îşi alege ginerele, în 


1 Mihai banul Cantacuzino, Genealogia Cantacuzinilor, ed. Nicolae 
lorga. Bucureşti, 1902, p. 80. 

2 Ibidem, p. 121. 

persoana lui Costandin Cantacuzino, banul Mihai Cantacu- 
/ino mărturiseşte că admiraţia sa faţă de tatăl acestuia a ju¬ 
cat un rol important. El îl prezintă pe Matei Cantacuzino ca 
liind un „om deosebit, frumos, cilibiu, blând şi înţelept. 
Această admiraţie a trecut peste faptul că viitoarea cuscră, în 
ciuda originii sale nobile, avea un comportament imoral. 1 La 
landul său, Răducan Filipescu, atunci când vorbeşte de căsă- 
loria sa, insistă pe poziţia socială a familiei cu care s-a aliat, 
prezentând-o pe Maria Văcărescu ca „fată dă boier dă neam 
după cinstea neamului meu“ 2 . 

La acest nivel social, imixtiunea puterii în alegerea parte¬ 
nerului se observă deseori. Un mare boier cere binecuvân¬ 
tarea domnului pentru căsătoriile copiilor săi şi uneori chiar 
il alege naş. în acelaşi timp, se observă că atunci când are 
interes. Vodă intervine în alegerile făcute de supuşii săi mer¬ 
gând până la a sili un boier sau o boieroaică să accepte căsă- 
loria propusă de el. Cronicile şi documentele din arhivele 
boiereşti au reţinut o serie de astfel de cazuri în care voinţa 
lui Vodă devine poruncă de necontestat. Nicolae vodă Ma- 
vrocordat (1715-1716 şi 1719-1730) este unul dintre dom¬ 
nii care se implică în vieţile familiale ale supuşilor săi, după 
cum povesteşte marele ban Mihai Cantacuzino în cronica 
sa. Vodă intervine în căsătoria pe care văduva Maria Can- 
lacuzino se învoieşte s-o facă cu Costandin Zaguriano vel 
grămătic, boier grec din anturajul domnului mai sus-amin- 
lit. Dar Vodă „ca unul ce şi într-acestea se amesteca, de nu 
lăsa nici cununia la voia învoiţilor, a zăticnit-o“, remarcă 
banul, rudă cu văduva Maria aflată în cauză. Cei doi, aflând 
de planurile lui Mavrocordat, se decid să fugă împreună peste 
Dunăre şi să se cunune acolo, dar cum Vodă nu doarme, bo¬ 
ierii sunt prinşi la Giurgiu, aduşi la Bucureşti şi pedepsiţi - 


1 Ibidem , pp. 286-289. 

2 DAN IC, mss. 143, ff. 139 r -141 r . 

boierul cu surghiunul, boieroaica cu căsătoria după vistie¬ 
rul Costandin Ramadan. Alegerea lui Nicolae Mavrocordat 
s-a dovedit însă de bun augur până la urmă: „măcar că cu 
sila se măritase, dar cu toate acestea, el fiind om bun, de cin¬ 
ste şi de bun neam, a trăit ea cu dânsul prea bine“, conchi¬ 
de acelaşi ban. 1 

Ştefan Racoviţă, în numele unui principiu ce interzice că¬ 
sătoria pământenilor cu străini, refuză să-şi dea acordul la 
mariajul dintre fiul „grecului 14 Nicolae mare paharnic cu 
fiica marelui ban Toma Creţulescu, pentru ca în aceeaşi zi 
să-şi prezinte propriul candidat în persoana lui Radu Slă- 
tineanu, se pare tot un intrus de origine străină. 2 La 1776, 
Alexandru vodă Ipsilanti îl desparte pe logofătul Nicolae 
Cantacuzino de cea de-a doua soţie sub pretextul că nu are 
carte de despărţire de prima soţie, de la arhiereu. Adevăra¬ 
tul motiv este altul, după cum mărturiseşte cronicarul, dom¬ 
nul dorea să-l însoare pe sus-numitul boier cu o rudă a sa, 
ceea ce a şi făcut. 3 Căsătoria unui boier devine uneori o afa¬ 
cere importantă pentru domn care are interesul să-şi cree¬ 
ze propria reţea de alianţe în interiorul clasei boiereşti. 
Binecuvântarea îi dă posibilitatea să-şi supravegheze boierii 
şi să intervină atunci când propriul interes i-o cere. 


1 Mihai banul Cantacuzino, op. cit., p. 359. Acelaşi domn „aranjea¬ 
ză" şi căsătoria dintre Ancuţa Filipescu şi Ioniţă Ruset, boier moldovean 
din anturajul său. Istoriile domnilor Ţării Româneşti de Radu Popescu 
vornicul , ediţie critică de Constantin Grecescu, Editura Academiei Ro¬ 
mâne, Bucureşti, 1963, pp. 268-269. 

2 Asupra acestui episod vezi fragmentul de cronică atribuit de Ilie Cor- 
fus banului Mihai Cantacuzino, în Ilie Corfus, „In legătură cu opera lui 
Mihai Cantacuzino", în RIR, voi. XVI, nr. 2 (1946), Bucureşti, 1947, 
pp. 132-139. 

3 Mihai banul Cantacuzino, op. cit., pp. 348-349. 

Impedimente legale şi religioase 

a) Vârsta. „Quand une fille a atteint l’âge de treize â qua- 
lorze ans, ses parents commencent â s’occuper de lui trouver 
un mari“, mărturia aparţine consulului englez William 
Wilkilson, prezent la Bucureşti între 1815 şi 1818 1 . Potrivit 
îndreptării legii, o căsătorie devine legală atunci când băiatul 
ii depăşit 14 ani, iar fata 12 2 . în practică, vârsta de la măritiş 
sc apropie foarte mult de aceste prevederi ale pravilei: 14/15 
uni pentru fete, 19/20 pentru băieţi, vârste regăsite şi în 
celelalte medii româneşti - Banat, Moldova, Transilvania 3 
şi care stârnesc reacţiile şi întrebările diverşilor călători sau 
misionari străini, trecători prin ţările române 4 . Se poate 
observa foarte uşor diferenţa între lumea românească cu 
precocitatea mariajului şi lumea occidentală unde pentru 
aceeaşi perioadă vârsta urcă până la 25/26 de ani pentru fete 
şi 27/28 de ani pentru băieţi 5 . Explicaţiile ţin de valorile 
diferite pe care cele două lumi le promovează. Să luăm doar 
un exemplu: celibatul. Conciliul de la Trento avea să proclame 
superioritatea „virginităţii şi a celibatului asupra căsătoriei". 


1 William Wilkilson, Tableau historique, geographique et politique 
de la Moldavie et de la Valachie, Paris, 1821, p. 130. 

2 îndreptarea legii (1652), glava 203, pp. 212 - 213. 

’ Vezi Maria Magdalena Szekely, „Structuri de familie în societatea 
medievală moldovenească", AG, tom IV (IX), nr. 1-2,1997, p. 65; Toader 
Nicoară, Transilvania la începuturile timpurilor moderne (1680-1800). 
Societatea rurală si mentalităţile colective, Cluj-Napoca, Dacia, 2001, 
pp. 154-155. 

4 Călători străini despre ţările române, coord. M. Holban, M. M. 
Alexandrescu-Dersca Bulgara, P. Cemovodeanu, Editura Academiei 
Române, Bucureşti, 2000-2001, voi. IX, p. 352 şi voi. X, partea I, p. 
187, partea a Il-a, p. 1208. 

5 Peter Laslett, Un monde que nous avons perdu: Ies structures 
socialespre-industrielles, Flammarion, Paris, 1969, pp. 92-93; Franpois 
I ebrun, La vie conjugale sous l’ancien regime. Paris, Armând Colin, 
1975, pp. 31-33. 

„interzicerea căsătoriei preoţilor 141 . Biserica ortodoxă a 
valorificat, dimpotrivă, căsătoria, sfătuind pe fiecare creştin 
să-şi găsească perechea şi considerând celibatul drept o peri¬ 
oadă destul de periculoasă supusă tentaţiilor şi care ar putea 
încuraja devierile de tot felul. Din acest motiv, celibatul este 
asociat vieţii monahale, unui mediu unde individul şi-a 
acceptat condiţia prin asumarea regulilor monastice. în plus, 
Biserica insistă pe realizarea acestei căsătorii precoce, mijloc 
eficient în controlarea unei sexualităţi premaritale şi 
înscrierea actului sexual în interiorul căsătoriei. Pe de altă 
parte, chiar şi preoţii trebuie să se căsătorească, odată cu 
hirotonisirea, aici condiţiile sunt cât se poate de stricte: o 
singură dată în viaţă, iar fata trebuie să fie fecioară. Văduvia 
nu îi dă preotului dreptul să se recăsătorească aşa cum se 
întâmplă în cazul celorlalte cupluri, iar divorţul antrenează 
teoretic şi caterisirea 1 2 . O altă explicaţie a căsătoriei timpurii 
ar ţine de existenţa, în Ţara Românească, a unui sistem 
succesoral cutumiar care prevede împărţirea în mod egal a 
patrimoniului între fii, cu excluderea fetelor înzestrate. 
Acelaşi sistem cutumiar introduce obligativitatea părinţilor 
de a dota şi mărita toate fetele unei familii, practica monastică 
fiind foarte puţin dezvoltată şi ţinând mai degrabă de opţiune 
personală a fiecărui individ, nefiind o impunere din partea 
familiei. în această situaţie călugărirea unei fete, de exem¬ 
plu, presupune şi impune înzestrarea; zestrea o va însoţi la 
mănăstire şi îi va asigura existenţa cotidiană 3 . în aceste con- 


1 Jean-Claude Bologne, Histoire du mariage en Occident , Paris, 
Hachette, 1995, p. 223. 

2 Călători străini, voi. IX, p. 66. 

3 Preferinţa pentru viaţa monastică se manifestă mai degrabă în a doua 
parte a vieţii când, din diferite motive, partenerii aleg să se retragă la 
mănăstire: singurătatea impusă de celibat sau văduvie îndreaptă indivi¬ 
dul către mănăstire, boala, suferinţa, bătrâneţea cer, sugerează calmul 
reflecţiei, dorinţa „spălării păcatelor' 1 , o viaţă de „recuperare" a unui timp 

iliţii, devine evident că măritarea unei fete şi însurarea unui 
băiat, cât mai repede cu putinţă, pot fi gândite de şeful 
familiei ca o strategie: începutul unei alianţe, de ajutor în 
căsătorirea celorlalţi copii, dezvoltarea unei afaceri, constru¬ 
irea unei cariere politice, consolidarea unei prietenii sau a 
unor camaraderii deja existente. 

Biserica ar trebui, prin intermediul preotului, să supra¬ 
vegheze respectarea vârstei, să pună întrebări, dar de cele 
mai multe ori n-o face, iar în absenţa unor registre parohiale, 
devierile sunt depistate întâmplător; oamenii vin să-şi spună 
păsurile şi amintesc, fără să-şi dea seama, lucruri neacceptate 
de un sistem de putere. Se descoperă, astfel, că Ioniţă s-a 
căsătorit cu Catinca înaintea vârstei prescrise de lege. Copilă 
incă, căsătoria s-a încheiat probabil la 11 ani, soţia nu poate 
fizic să îşi îndeplinească datoria conjugală şi, mai ales, să 
procreeze. Acuzator este soţul; el se plânge că numita ar fi 
„beteagă“ şi cere separarea pe acest motiv. Adus ca expert, 
doctorul politiei descoperă de fapt: „ca ea (Catinca, n.n.) 
nu are nici un fel de pricină firescu pentru împreunarea 
trupească decât numai neajungerea vârstei şi că poate după 
împlinirea vârstei ar fi datornică împreunării". Cum soţul 
şi mătuşa ei au umblat pe la toate moaşele din Bucureşti 
pentru a afla pricina acestei „boli“, aflăm că fata are 12 ani, 
datorită absenţei menstruaţiei, probă incontestabilă a 
imposibilităţii începerii unei vieţi sexuale, abia „peste doi 


petrecut printre păcatele unei lumi laice, o viaţă dedicată pioşeniei, recu¬ 
legerii, iertării. Vezi în acest sens Violeta Barbu, De bono coniugali. O 
istorie a familiei din Ţara Românească în secolul al XVII-lea, Meridiane, 
Bucureşti, 2003, pp. 119-133. Sorin lftimi, studiind societatea moldove¬ 
nească de la sfârşitul secolului al XVlll-lea şi începutul secolului al XIX- 
lea, ne arată că boierii moldoveni aveau obiceiul de a-şi trimite fetele la 
mănăstire, practică determinată de necesitatea păstrării patrimoniului. Sorin 
lftimi, „Ipostaze feminine între medieval şi modem", RIS, nr. IV-V1I, 
1999-2002, pp. 37-51. Despre acest obicei vezi şi Gheorghe Sion, Proză. 
Suvenire contimpurane, EPLA, Bucureşti, 1956, pp. 369-371. 

ani poate a fi de casă “ şi capabilă de împreunarea trupească, 
atât de dorită de nerăbdătorul soţ. Adunarea duhovnicească 
hotărăşte următoarele: „care chibzuind şi noi hotărâm ca 
Ioniţă să aibă a petrece cu Catinca în casile ei de zestre fără 
a avea întâlnire amândoi până când îşi va veni în vârstă de 
ani patrusprezece în care vreme să-şi aibă culcarea ei cu 
mătuşă-sa Stana şi apoi după ce îşi va veni în vârstă atunci 
va avea împreunare cu legiuitul ei bărbat 

Maria şi Costandin, ambii slugi la acelaşi stăpân din 
mahalaua Staicului, se îndrăgesc, „se iubesc 14 şi fac un copil, 
dar nu se pot căsători întrucât se consideră că băiatul este prea 
mic şi deci „nevrednicu de a ţine casă“ 1 2 . în aceeaşi situaţie se 
află şi Alexandru cu Ilinca, ambii servitori în casa unchiului 
băiatului, Marin postăvarul. Cererea lor de căsătorie nu poate 
fi acceptată căci ,pă văzu nevârstnici, vrem mijloc de chiver¬ 
niseală nu are nici o parte, nici altă 1 , susţine consiliul ecle¬ 
ziastic, dar s-ar putea găsi o mică portiţă de salvare. Marin, 
în calitate de stăpân şi rudă, ar fi trebuit să-i păzească mai bine 
pentru a evita ca în casa lui să se întâmple aşa fapte de ruşine. 
Prin urmare, ar avea datoria să se ocupe de tineri şi, ar trebui 
să se angajează că timp de trei ani „le va purta grija cu toate 
cele trebuincioase “ şi o va înzestra pe fată; astfel căsătoria s-ar 
putea face 3 . în nici unul dintre cele două cazuri nu se precizează 
vîrsta partenerilor, se poate lesne remarca interesul soborului 
pentru capacitatea bărbatului de a prelua responsabilităţile unei 
familii; în ultimă instanţă, maturitatea lui contează mai mult 
decît cea a fetei, considerată bună de măritat din momentul 
ajungerii la pubertate. 

Intervenţie punctuală în cazul Vladei din satul Rădeşti, 
judeţul Muscel, în vârstă de 30 de ani; ea îl cere de soţ pe 
Ion, olar din acelaşi sat, cu care a păcătuit, cu care are un 


1 BAR, mss. 3935, ff. 67 r_v , 22 septembrie 1819. 

2 BAR, mss. 643, f. 72 r , 11 iulie 1800. 

3 BAR, mss. 3932, f. 37 v . 

copil. Sentinţa judecătorului local, Ianache sluger, trimite 
la prevederile legislative: pravilele apără a nu săvârşi o 
nuntă ca aceasta , a fi mai mare soţia decât bărbatul , ci 
totdeauna săfie bărbatul mai mare decât nevasta , că de nu 
se va putea măcar să fie deopotrivă" 1 . Dezechilibrul este 
acceptat doar atunci când vine din partea bărbatului ceea ce 
sc întâmplă deseori în realitate, diferenţele prea mari sunt 
sancţionate atât de pravile 2 , cât şi de societate 3 . 

La 16 ani o fată primeşte deja peţitori şi se poate chiar căsă- 
lori. Depăşirea acestei vârste aduce din nou intervenţia Bisericii 
care cere părinţilor să-şi păzească fetele şi să le mărite la timp. 
Atunci când, în cazul unui proces de seducţie, se constată că 
vârsta unei fete este destul de înaintată, părinţii sunt aspru cri- 
licaţi că nu s-au ocupat de măritişul ei, lăsând-o să cadă în 
păcatul trupesc. în fapt, Biserica încearcă cu ajutorul familiei, 
să controleze sexualitatea tinerilor şi naşterile ilegitime. La 
I septembrie 1792, mitropolitul Cozma cere domnului Mihai 
vodă Suţu să dea poruncă, prin intermediul ispravnicilor de 


1 DANIC, mss. 1558, ff. 37 v -38\ 26 septembrie 1803. 

2 îndreptarea legii , glava 198, p. 195; ,f)rept aceaia trebue să căutăm 
să vedem de va fi bine cum se cade ; ce să zice să nu fie bărbatul de 50 
de ani şi muiarea de 12 ani sau de 15 ani, sau muiarea dă 50 şi bărbatul 
de 20. De ce bine, cum se cade şi cinstit iaste aşa, ca să fie bărbatul şi 
muiarea in vârsta ce e pre leage, cum nu se cade şi fără de dreptate iaste 
cumu e mai sus, să fie bărbatul bătrân şi muiarea tânără, sau muiarea 
bătrână şi bărbatul tânăr, care lucru nu iaste numai cum nu se cade, ce 
încă e ruşine, dosadă, imputare şi batjocora' 

3 în ciuda prevederilor de mai sus, lucrurile se întâmplă şi chiar dacă 
Ui serica nu intervine, uneori şi pentru că nu cunoaşte, reacţia societăţii 

prin intermediul bârfei - îşi spune opinia. Pe de altă parte există şi 
reacţia actorilor sociali, ei acceptă din diverse motive căsătoria, dar se 
folosesc de acest aspect, într-un moment de criză, pentru a justifica 
alegerea unei relaţii extraconjugale sau pentru a cere separarea. De 
exemplu, Alecu Baiardi, trecut la ortodoxie şi căsătorit la 18 ani cu văduva 
Zamfira de 40 de ani. Baiardi avea să fie îndepărtat de propria familie, 
la rândul său va folosi vârsta soţiei drept pretext pentru divorţ (M.-R. 
Ungureanu, op. cit., pp. 188-192). 

judeţ, ca tinerii şi tinerele să-şi păstreze virginitatea şi să evite 
legăturile sexuale premaritale. Domnul întăreşte jalba mitro¬ 
politului şi o trimite către caimacanul Craiovei şi apoi către 
toţi ispravnicii de judeţ 1 . Măsura este reluată în anii următori 
fără a avea însă impactul dorit. Cum o căsătorie nu se poate 
face nici atât de repede, nici atât de uşor, relaţiile sexuale 
premaritale sunt iminente, iar cele 210 de cazuri de seducţie 
o dovedesc cu prisosinţă. 

In rândul boierilor, căsătoriile se fac în jurul vârstei de 14-15 
ani pentru fete şi 19-20 ani pentru băieţi. Elena Văcărescu are 
numai 15 ani atunci când se mărită după banul Mihai Canta- 
cuzino. La rândul său, boierul Cantacuzino îşi mărită fiica 
la 14 ani, în timp ce ginerele tocmai împlinise 19 ani, după 
cum reiese din document. Logodna se făcuse cu mult timp 
în urmă, cele două familii aşteptând până „la anul 1769, luna 
lui noiemvre“ pentru ca băiatul să împlinească vârsta de 19 
ani şi pentru a se putea săvârşi cununia. 2 O căsătorie cu ne¬ 
potrivire de vârstă între parteneri este imediat percepută drept 
ceva în neregulă, ca aceea între Safta Cantacuzino, măritată 
pentru a treia oară pe la 30 de ani cu Pantazi paharnic, la sfâ- 
tuirea vărului ei, Costandin Dudescu. lată cum vede banul 
Cantacuzino această alianţă: „s’a măritat pentru bogăţie, după 
un Pantazi paharnic, om bătrân, trecut peste ani 60, care peste 
6 luni a murit“. De altfel, numita jupâneasă trecuse prin alte 
două căsătorii, la 26 de ani (1732) este divorţată de primul 
bărbat, Barbu Văcărescu, la 33 de ani este văduvă după cel 
de-al doilea, logofătul Negel (1739). 3 Putem presupune că 
s-a căsătorit pe la 33-34 a treia oară cu Pantazi paharnic, di¬ 
ferenţa dintre cei doi fiind de aproape 30 de ani. 

b) înrudirea. Biserica ortodoxă română interzice căsă¬ 
toriile între rudele de sânge coborând până la a şaptea 


1 DAN1C, Fond Achiziţii Noi, CLXXI/19, orig. gr. 

2 Mihai banul Cantacuzino, op. cit., pp. 121 şi 289. 

3 Ibidem, pp. 324-325. 

spiţă 1 , oprite fiind chiar şi căsătoriile între rudele spiri- 
luale. îndreptarea legii acordă un larg spaţiu înrudirii, luând 
lîecare caz în parte şi aplecându-se asupra celor mai mici 
detalii, deoarece legătura de „sânge amestecat iaste un 
păcat şi greşeală mai rea şi mai cumplită decât curvia“ 2 . 
De exemplu, doi copii botezaţi de acelaşi naş nu se pot 
căsători, întrucât ei sunt consideraţi fraţi, având acelaşi 
lată spiritual 3 . Pedepsele prevăzute de Pravilă merg până 
la pierderea vieţii, dacă păcatul este foarte grav, sau lăsarea 
împricinaţilor la voinţa judecătorului dacă gradul de ru¬ 
denie nu este atât de apropiat. 4 în practică se observă că ju¬ 
decătorul are o mare libertate în judecarea acestui tip de 
pricini, indiferent de gravitatea păcatului comis. în Occident, 
în Franţa de exemplu, endogamia are şi o importantă compo¬ 
nentă consanguină. Andr6 Burguiere explică practica căsă¬ 
toriilor endogame consanguine, pentru Romainville, prin faptul 
că ţăranii percep rudenia numai până la cousins issus deger- 
mains*, cu alte cuvinte, ei nu dau aceeaşi importanţă grade¬ 
lor de rudenie prohibite, aşa cum o facea dreptul canonic. 
O altă explicaţie ar fi că ţăranul doreşte să rămână chez 


1 Compară cu spaţiul occidental unde căsătoriile consanguine con¬ 
stituie o practică, unul din motive fiind şi aceia de a prezerva patrimo¬ 
niul. Vezi în acest sens Pierre Bourdieu „Les usages sociaux de la pa- 
rente“, în Le sens pratique , pp. 271-331; A. Fillon aminteşte şi ea de 
această practică dar ca ceva ce în secolul al XVlII-lea nu mai este la 
modă. A. Fillon, op. cit., partea I, p. 49. 

2 îndreptarea legii , glava 211, zaceaia 1. Vezi şi glava 212 cu cele 
19 zaceale, pp. 216-220. 

3 Constanţa Vintilă-Ghiţulescu, „Construire autour du bapteme : par- 
rains et filleuls dans la societe roumaine (XVII C XVIII e siecles) 44 , Guido 
Alfani, Philippe Castagnetti, Vincent Gourdon (ed.), Baptiser. Pratique 
sacramentelle, pratique sociale (XVI e ~XX e siecles), PUR, Rennes, 2009, 

pp. 261 281. 

4 îndreptarea legii , glava 211, zacealele 3-16, pp. 216-218. 

* Veri din veri primari (lb.fr.). 

soi*, adică sur son terrain et avec quelqu ’un de sa commu- 
naute** şi din acest motiv se face apel mai totdeauna la dis¬ 
pensele de căsătorie acordate de către autoritatea ecleziastică. 1 

în lumea ortodoxă acest tip de legături incestuoase există 
chiar dacă alianţele nu sunt foarte numeroase sau, mai bine 
zis, nu ajung să fie cunoscute decât atunci când sunt desco¬ 
perite şi deferite justiţiei. Dispensele de căsătorie nu există, 
întrucât Biserica nu aprobă sub nici o formă o astfel de uni¬ 
re. Cu toate acestea, căsătoriile cu amestecare de sânge se fac, 
frecvente fiind cele între doi veri primari şi cele între doi fraţi 
cu două surori. Aceste nunţi au loc prin înşelarea vigilenţei 
preotului local în faţa căruia se neagă rudenia sau prin cele¬ 
brarea căsătoriei într-o altă parohie, unde tinerii nu sunt cu¬ 
noscuţi sau peste Dunăre în cetăţile aflate sub jurisdicţie 
otomană. Dacă totuşi o asemenea căsătorie se face, Biserica 
intervine imediat ce este înştiinţată şi desface legătura con¬ 
siderată impură, aplicând pedepse severe preotului care a cu¬ 
nunat fără să desfăşoare o cercetare, părinţilor şi tinerilor. 2 
Alături de pedeapsa civilă se află şi una de natură canonică. 
După canoanele marelui Sfânt Vasile persoanele implicate în 
păcatul amestecării de sânge pierd dreptul de a se împărtăşi 
între 9 şi 20 de ani la care se adăugă alte pedepse mai grele 
sau mai uşoare în funcţie de voinţa judecătorului. 3 

Legături incestuoase, legături primejdioase 

Câteva studii de caz ne vor ajuta să înţelegem mai bine 
implicarea directă a Bisericii în acest tip de legături. în acelaşi 
timp, se va putea observa distanţa care există între normă 


* Acasă (lb.fr.). 

** Pe pământul lui şi cu cineva din comunitatea lui (lb.fr.). 

1 A. Burguiere, op. cit., pp. 318-319. 

2 îndreptarea legii, glavele 189-196, pp. 186-194. 

3 Ibidem, glava 330, p. 303. Vezi şi Antim Ivireanul, op. cit., p. 209. 

şi practică în tratarea acestui tip de relaţii. Rada ţiganca este 
sistematic violată de către socrul ei. Ea încearcă să găsească 
ajutor la preotul Barbu din satul Pietroşiţa, judeţul Prahova, 
în postul Crăciunului, fiind vremea spovedaniei, îi povesteş¬ 
te toată istoria: cum socrul o pândeşte când merge după lem¬ 
ne în pădure, cum o ameninţă cu cuţitul de nu vrea să-i accepte 
propunerile indecente sau dacă îi trece prin minte să spună cui¬ 
va secretul lor. De trei ori Rada s-a furişat în casa preotului 
pentru a se spovedi şi a-i cere ajutorul, dar acesta nu a reac¬ 
ţionat aşa cum ar fi trebuit să facă un preot creştin, apărător 
al moralei şi al familiei. Să fie oare vorba de secretul confe¬ 
siunii? Ne îndoim, căci în alte ocazii, preoţii mărturisesc fără 
să-şi facă prea mari scrupule în privinţa secretului spoveda¬ 
niei. A trebuit ca gura satului să dea în vileag toată povestea, 
zvonul să ajungă la ispravnicii judeţului şi aceştia să trimită 
zapcii la faţa locului. Am fi tentaţi să credem că într-o socie- 
late dominată de religie, autoritatea ecleziastică intervine şi-l 
pedepseşte foarte aspru pe bărbatul vinovat. Stupoare însă, pol¬ 
covnicii din Ploieşti îi ridică pe amândoi şi îi aruncă în închi¬ 
soare, dar mai întâi percep gloaba pe păcatul trupesc, în fapt 
singurul lucru care îi interesează cu adevărat. La câteva zile, 
după ce scapă de la închisoare, coşmarul Radei reîncepe: so¬ 
crul îşi reia vechile avansuri, întrucât pedeapsa nu l-a speriat 
prea tare. La 20 iulie, Rada se spovedeşte din nou preotului, 
mărturisindu-i „că socru-său tot îi mai face supărări ca şi mai 
nainte“. Dar preotul nu intervine, până într-o zi când femeia 
disperată îşi strigă durerea în faţa bisericii din sat în văzul şi 
auzul tuturor, avertizându-i „că socră-său Nedelea s-au împre¬ 
unat trupeşte cu dânsa 14 '. 

Cazul nu stârneşte reacţia comunităţii pentru simplu motiv 
că cei doi sunt robi, inferiori celorlalţi locuitori ai satului. 
Or, starea lor civilă este mai totdeauna incertă, obiceiurile 


1 BAR, mss. 640, f. 25v, <1791 august 16—27>. 

şi moravurile lor sunt rele şi proaste. Ca atare, cu ei se poate 
întâmpla orice, important fiind să se înmulţească pentru ca 
mănăstirea sau boierul să dispună de cât mai multe braţe de 
muncă. Din acest motiv autorităţile intervin atât de lent şi 
fără a fi interesate să impună pedepse drastice. 

Dar nici atunci când este vorba de propria ogradă, Biserica 
nu se grăbeşte să aplice pedepsele prevăzute de Pravilă, 
lăsându-i în fapt pe împricinaţi la mila judecătorului. Incestul, 
împreunarea cu soacra sau cu nora, căsătoriile între veri 
primari sau între doi fraţi şi două surori apar ca legături 
obscure şi ruşinoase bine ascunse de către familie, ele nu 
sunt date în vileag decât de ochii curioşi ai vecinilor sau de 
vreo întâmplare nefericită. 

lat-o pe Maria, văduva din Colţul Unghenilor, judeţul Tele¬ 
orman, mărturisind singură că atât ea, cât şi fiica ei trăiesc 
cu acelaşi bărbat, Stanciu holteiul. Această mărturisire este 
determinată de gelozia iminentă, întrucât pârâtul o părăseşte 
într-una din zile, plecând nu singur, ci cu fiica, amândoi fu¬ 
gind peste Olt, în satul Păroşi, unde se cunună şi unde fe¬ 
meia naşte un copil. La rândul ei, mama are un copil cu 
acelaşi împricinat, iar cât au locuit împreună, numitul Stan¬ 
ciu „au petrecut în fapta păcatului şi cu Maria văduva, şi cu 
fii-sa Ilinca" 1 . Cei trei ar trebui pedepsiţi conform glavei 211, 
zaceala 10 care prevede următoarele: „Cela ce se va însura 
şi va lua muiare văduvă şi va avea şi o fată cu bărbatul din¬ 
tâi, de să va cumva împreuna trupeşte cu fata muierii sale, 
acela face sânge amestecat şi se va certa cu moarte.“ 2 Hol¬ 
teiul schimbase promisiuni de căsătorie şi cu mama, şi cu 
fiica şi până la urmă s-a oprit asupra celei din urmă. Do- 


1 BAR, mss. 4024, f. 3 r , 6 şi 10 mai 1799. Vezi şi cazul Dumitranei 
văduva care trăieşte trei ani în concubinaj cu soţul verişoarei sale. La 
judecată. Prea Sfinţia Sa îi iartă atât de pedeapsa bisericească, cât şi de 
cea politicească numai să se împace. BAR, mss. 643, f. 33 r . 

2 îndreptarea legii, p. 217. 

cumentul se opreşte aici, dar sentinţa poate fi prevăzută cu 
uşurinţă. Căsătoria dintre cei doi a fost desfăcută, mai ales 
ni la cinci săptămâni de la naştere copilul murise, iar fata, 
probabil şi mama, vor fi fost trimise la mănăstire să-şi plân¬ 
gă păcatele. Holteiul cuceritor va fi fost bătut, amendat, în¬ 
temniţat şi, în fine, eliberat. 

c) Religia. Biserica nu recomandă legăturile cu persoane¬ 
le de altă religie şi dă întru totul voie soţilor să divorţeze 
ulunci când unul dintre ei îşi schimbă religia, chiar şi fără 
carte de despărţire emisă de către autoritatea ecleziastică. 
(ilava 183 cu cele 9 zaceale ale sale şi glava 232 prevăd dife¬ 
ritele situaţii de unire între un eretic şi o creştină, un creştin 
şi o eretică, situaţii asimilate cu preacurvia. In toate aceste 
cazuri, despărţirea apare ca necesară, pentru a da posibili- 
late creştinului „să se împreune cu alt obraz creştin" 1 . Tre¬ 
buie specificat că aceste situaţii sunt gândite ca apărând după 
căsătorie, fiindcă înainte, nici un preot nu ar putea cununa 
o pereche incompatibilă din punct de vedere confesional. 

în epocă, eretici sunt consideraţi evreii şi musulmanii, dar 
nici legăturile cu catolicii sau cu protestanţii nu primesc încu¬ 
viinţarea necesară. în schimb, Biserica din Ţara Românească 
nu are nimic împotriva unor uniuni cu celelalte etnii balca¬ 
nice, dar de confesiune ortodoxă. Astfel, căsătoriile mixte 
apar deseori în documente: grecii, sârbii, bulgarii şi ruşii sta¬ 
biliţi în Bucureşti sau în alte zone ale ţării subscriu la va¬ 
lorile ortodoxiei şi recunosc competenţa Bisericii ortodoxe 
române în probleme legate de logodnă, căsătorie sau divorţ. 

Femeile ştiu să se folosească de acest mic pretext şi, pen¬ 
tru a grăbi procesul de divorţ, pe lângă adevăratul motiv, stre¬ 
coară şi aşa-zisa erezie a soţului descoperită din întâmplare 
la câţiva ani de la căsătorie, atunci când oricum lucrurile nu 
mai merg. Sofica din mahalaua Biserica cu Brad îşi aduce 


1 Ibidem , pp. 179-180. 

aminte, la doi ani de la căsătorie, că soţul ei, Andrei vizitiul, 
este venit de la Timişoara, oraş locuit în mare parte de unguri, 
de germani şi de „papistaşi“. Motivul de divorţ se construieş¬ 
te în jurul ereziei acestuia, femeia invocând nesiguranţa în 
care trăieşte zi de zi, deoarece nu ştie de este „creştin sau 
neamţu". Dintr-odată, religia şi starea socială a soţului (pre¬ 
supune că ar fi ţigan) capătă importanţă şi sunt oferite in¬ 
stanţei de judecată, bănuind că Biserica nu are cum să nu 
fie sensibilă la astfel de acuzaţii 1 . 

d) Diferenţele de ordin social. Diferenţele sociale nu sunt 
agreate nici de judecători, nici de societate. Ele sunt puse 
în evidenţă atunci când apar şi, printr-o singură trăsătură de 
condei, flecare este readus la locul care i se potriveşte. 

In toamna lui 1791, tânărul boier Răducan Topliceanu, 
îndrăgostit de fata lui Tudorache blănar de la Râmnicul Vâl¬ 
cea, se hotărăşte s-o răpească pe aleasa inimii lui. Deşi se 
stabilesc împreună, deşi fata rămâne însărcinată, noul cuplu 
nu se grăbeşte să legalizeze legătura prin punerea în prac¬ 
tică a ceremoniei religioase şi a nunţii, cele două elemente 
necesare în asigurarea validităţii mariajului. Diferenţele so¬ 
ciale între cei doi sunt foarte mari: el, fiu de boier, ea, fată 
de „om prost", în concluzie o legătură inacceptabilă atât pen¬ 
tru părinţi şi rude, cât şi pentru societate, întrucât ar crea un 
precedent periculos. De altfel, fraţii junelui reacţionează cu 
violenţă, aţinându-i calea tatălui, bătându-1 şi cerându-i să-şi 
ia fata acasă, pentru că fratele lor nu-i de nasul ei. în faţa 
instanţei, tânărul îndrăgostit susţine cu tărie că el vrea să se 
cunune cu fata, din acest motiv a şi răpit-o. Dar dragostea 
nu este suficientă pentru că la mijloc se află o serie de impe¬ 
dimente care trec dincolo de simpla voinţă a unui individ. 


1 DANIC, mss. 140, ff. 109 v -112 v , 13 septembrie 1793. Pentru mai 
multe exemple a se vedea şi M.R. Ungureanu, Convertire şi integrare 
religioasă, passim. 

Aici este vorba de statutul şi locul fiecăruia în societate, deja 
stabilite şi recunoscute de ceilalţi, de prestigiul şi onoarea 
familiei, valori simbolice, dar atât de importante pentru un 
I io ier, de necesitatea stabilirii unei noi alianţe odată cu rea¬ 
lizarea unei noi căsătorii. De partea cealaltă se află o fată 
săracă, răpită poate fără voia ei, cu un copil ce urmează să 
sc nască. Ce să aleagă? Mitropolitul lasă cazul nerezolvat 
şi-l trimite la cancelaria domnească, amintindu-i că cei doi 
aparţin unor categorii sociale diferite. Nu ştim ce a hotărât 
Vodă, pentru că răspunsul său nu a venit la Mitropolie; 1 
probabil cei doi au fost despărţiţi, iar Topliceanu şi-a luat 
nevastă potrivit rangului său social, fata putea să-i fie cel 
mult ibovnică, în nici un caz soţie. 

De regulă, pericolul cel mare nu vine din această direcţie, 
un boier sau un negustor înstărit nu coboară în rang pentru 
n-şi lua o nevastă inferioară din punct de vedere social, nu 
numai pentru că nu-i îngăduie statutul social, ci şi pentru 
că o poate avea foarte uşor ca amantă şi apoi pentru că maria- 
iul este înainte de toate o afacere. Pericolul vine din sens 
invers: a femeilor măritate cu oricine cu condiţia ca acesta 
să nu ceară zestre. La 1780, Pătrana din satul Sălciile, jude¬ 
lui Ialomiţa, este măritată de cumnatul ei, rămas tutore în 
urma morţii părinţilor, cu prostul satului, „beteag şi boşorog“, 
incapabil să ţină casă. Tot satul îl cunoaşte pe Radu, „de mic“, 
calificându-1 drept „nevrednic de a fi în orânduiala casni¬ 
cilor". Cu toate că ştie, cumnatul, pentru a scăpa de pova¬ 
ra ce-i picase pe cap, o dă primului venit. 2 în acelaşi an, noul 
cod de legi, Pravilniceasca Condică, surprinde şi descrie 
acest rău obicei ce-1 au fraţii, obligaţi să-şi mărite surorile. 
De fapt, pentru a da zestre mai puţină, ei îşi coboară pre¬ 
tenţiile sociale mult sub nivelul lor şi, „fără să păzească 
cinstea neamului lor“, le mărită după „obraze proaste şi 


1 BAR, mss. 653, ff. 41 v -42 r . 

2 BAR, mss. 638, ff. 130 v -131 r . 

defăimate". în încercarea de a pune capăt acestei practici, 
legea hotărăşte ca pe viitor fraţii să nu-şi poată căsători su¬ 
rorile fără acordul rudelor şi al arhiereului locului şi după 
o inventariere prealabilă a patrimoniului patern. 1 

Apartenenţa la un grup social devine, pentru unii, un pre¬ 
text de orgoliu fără margini: Catrina Alexeanu repetă cu mân¬ 
drie că „este fiică de neam de boier“, cu zestre de fată de boier, 
măritată din vitregia sorţii cu căpitanul Hristea care n-a reu¬ 
şit să se ridice niciodată la nivelul ei şi, mai ales, n-a făcut efor¬ 
turile necesare să-i asigure bunăstarea datorată poziţiei 
sociale. 2 Sau Uţa, deşi violată, refuză căsătoria cu violatorul, 
pe care îl cunoştea foarte bine, de altfel, sub pretextul dife¬ 
renţelor sociale: ea fiică de mici boieri, el ţăran, muncitor cu 
braţele pe moşiile altora. 3 Aceste câteva exemple demonstrea¬ 
ză că „societatea ordinelor" este foarte bine respectată şi bine 
individualizată de fiecare categorie socială. Interferarea are bi¬ 
neînţeles loc, iar cel mai adesea femeile sunt sacrificate, dar 
ele păstrează această distincţie socială ca un lucru ce nu poa¬ 
te fi şters de o căsătorie aranjată. Una dintre insulte este lega¬ 
tă de marcarea acestei diferenţe şi îi reaminteşte bărbatului, 
ori de câte ori are prilejul, că „este de neam prost" sau „că ea 
este mai de neam decât el". Cazul boierului Topliceanu nu re¬ 
prezintă decât excepţia de la regulă, iar atitudinea fraţilor, a 
autorităţii ecleziastice, şi chiar cea a tatălui fetei, îi aduc amin¬ 
te pe ce lume trăieşte. 

Un alt fenomen întâlnit îl constituie încercarea marii boie¬ 
rimi de a rămâne o castă închisă cu limitarea, pe cât posibil, 
a pătrunderii nou-veniţilor. Lectura Genealogiei Cantacu- 
zinilor a marelui ban Mihai Cantacuzino ne arată că, în gene¬ 
ral, marile familii boiereşti se căsătoresc între ele, politică 
determinată de nevoia de solidaritate în faţa unui domn străin 


1 Pravilniceasca Condică , pp. 94-96. 

2 BAR, mss. 638, ff. 155 V -157 V . 

3 V.A. Urechia, op. cit., voi. V, pp. 210-213. 

care îşi aducea cu el propria camarilă. Am afirmat mai sus 
că Biserica este de acord cu căsătoriile interetnice cu con¬ 
diţia ca partenerul să fie de confesiune ortodoxă. Aceste că¬ 
sătorii se înregistrează de-a lungul secolului, cu precădere 
în sânul păturii artizanale din mediul urban, cât şi în sânul 
elitei sociale, boieri pământeni înrudindu-se cu personaje im¬ 
portante din alaiul domnului şi invers, dar care de cele mai 
multe ori nu au origini sociale nobile. Nu toţi boierii sunt de 
acord cu această strategie matrimonială, mulţi dintre ei vă- 
zându-şi poziţiile ameninţate de noii parveniţi. Pentru a pre¬ 
zerva clasa boierească şi mai ales pentru a-şi conserva 
dregătoriile din administraţie, ei cer ajutor domnului Ştefan 
vodă Racoviţă. în acest context ar putea fi explicată emite¬ 
rea actului de la 30 iulie 1764. 

Prima parte a documentului se prezintă ca o analiză asupra 
fenomenului şi simultan o justificare a necesităţii măsurilor ce 
vor fi luate. Ce se constată? în primul rând originea etnică a 
noilor veniţi: greci, arbănaşi (albanezi), sârbi. în al doilea rând, 
ci sunt împărţiţi în două categorii: „oameni mai de cinste şi 
cu neamul ştiut 11 şi „alţii proşti şi neştiuţi 11 . Problema reală o 
reprezintă aceştia din urmă care se separă în „cei cu meşte¬ 
şug 11 şi „cei fără meşteşug 11 . Printre ei ajung în Ţara Româ¬ 
nească îndeosebi cei care au comis fapte reprobabile în ţara 
lor de origine şi s-au văzut nevoiţi să fugă pentru a scăpa de 
pedeapsă. îmbogăţindu-se prin diverse metode, mai mult sau 
mai puţin oneste, aceşti străini cumpără cu uşurinţă o dregă- 
lorie în aparatul de stat, apoi pentru a fi complet asimilaţi se 
însoară cu fete de boier, de la care preiau numele, intrând prin 
aceste mijloace „în rândul boierilor cu dregătorie 11 . Boierii au¬ 
tohtoni, aflaţi în spatele acestui document, îşi manifestă indig¬ 
narea faţă de această concurenţă neloială, considerând că 
noii veniţi „necinstesc 11 dregătoriile achiziţionate în acest mod, 
„iar neamul boierilor pământeni se ocărăşte 11 . Concomitent, 
parveniţii preiau dregătoriile, eliminându-i pe boieri de la o 

importantă sursă de venit. Această practică devine responsa¬ 
bilă pentru toate „relele“ şi stricăciunile pe care le-a suferit „pa- 
tria“, mulţi autohtoni molipsindu-se după exemplul acestor 
intruşi. Din nevoia de a stopa acest „prost obicei“ se hotărăş¬ 
te interzicerea căsătoriilor între fetele băştinaşilor şi străini sub 
ameninţarea confiscării averii pe seama domniei şi alungarea 
din ţară a respectivei familii. Părinţii, naşii şi preoţii vor fi pe¬ 
depsiţi în cazul în care nu respectă hotărârea luată. Cei însu¬ 
raţi deja vor fi toleraţi numai dacă rămân „la starea boieriei 
ce să află“ şi nu vor „a se înălţa la altă treaptă mai mare“. 

Actul emană clar de la boierimea autohtonă care se vede 
ameninţată nu atât de micii meşteşugari săraci, cât de per¬ 
sonajele puternice venite de la Constantinopol în anturajul 
domnului fanariot ce, datorită poziţiei avute, ocupă o dre- 
gătorie aducătoare de profit, se infiltrează în interiorul bo¬ 
ierimii locale prin intermediul căsătoriei şi, ce este mai rău, 
rămân după plecare domnului, formând propria grupare, afla¬ 
tă de cele mai multe ori în conflict cu cealaltă grupare, cea 
a „boierilor pământeni 411 . Acest hrisov a fost aplicat doar în 
timpul lui Racoviţă, dar şi atunci numai când acesta a do¬ 
rit şi i-a servit propria cauză; după mazilirea lui, ca şi alte 
acte asemănătoare, şi acesta cade în desuetudine. 1 2 

Autoritatea şi implicarea părinţilor 

Care este gradul de implicare al părinţilor în căsătoriile 
copiilor lor? Dar al copiilor înşişi? Sunt ei oare întrebaţi asu¬ 
pra partenerului ales, dacă le place, dacă au vreun sentiment 


1 Pentru aceste disensiuni vezi Gheorghe Brătianu, Sfatul domnesc 
şi adunarea stărilor în principatele române, Editura Enciclopedică, Bu¬ 
cureşti, 1995, pp. 185-193. Acest document se explică şi în condiţiile 
în care reformele sociale ale lui Constantin Mavrocordat au dat o nouă 
formă boierimii, legând-o de dregătorie. 

2 V.A. Urechia, op. cit., voi. III, pp. 147-148. 

lată de cel cu care îşi vor petrece cea mai mare parte a vieţii? 
Din analiza documentelor de constituire a unei dote şi nego¬ 
cierea ei se poate observa că vocea fetei lipseşte: „ne-am toc¬ 
mit şi ne-am învoit", adică eu, tatăl, şi cu dumnealui, ginerele 
meu. Autoritatea acestui „noi“ ne face să credem că fata nu 
este întrebată şi nu se ţine cont de consimţământul ei. La 
rândul său, bărbatul chiar dacă nu se află sub acelaşi tip de 
supraveghere şi control, este obligat să aibă acordul părin¬ 
ţilor şi al rudelor sale atunci când îşi alege partenera. 1 Cu 
alte cuvinte, el poate dispune de o oarecare libertate în aceas- 
la privinţă, dar alegerea sa este supusă spre aprobare părin¬ 
ţilor. Deseori, bărbatul refuză să-şi ducă la bun sfârşit 
angajamentul de căsătorie pe motiv că nu-1 lasă rudele; are 
dreptate să procedeze aşa, deoarece dezaprobarea din par¬ 
tea familiei merge până la excluderea fiului rebel. 

în constituirea unei familii, fiii şi fiicele au nevoie de con¬ 
simţământul şi blagoslovenia (binecuvântarea) părinţilor în¬ 
trucât aceştia au întreaga putere economică; trecerea peste 
acordul părinţilor poate atrage dezmoştenirea în cazul băie¬ 
ţilor şi neînzestrarea în cazul fetelor. în fapt, acordul, voinţa, 
consimţământul ambelor părţi sunt necesare, în absenţa aces¬ 
tora familiile pot refuza restituirea zestrei şi a părţii de moş¬ 
tenire care revine văduvei sub pretextul unei căsătorii fără 
acordul lor. La 19-20 de ani tânărul se află încă sub tutela 
economică a tatălui. El îşi va primi partea de moştenire odată 
eu căsătoria şi în funcţie de supuşenia dovedită. în aceeaşi 


1 îndreptarea legii, p. 195. La sfârşitul secolului al XlX-lea, atunci 
când S. FI. Marian îşi aduna informaţiile pentru culegerea sa etnografi¬ 
cii, consimţământul părinţilor juca încă un rol foarte important în încheie¬ 
rea unei căsătorii. Blestemul părintesc era considerat ca foarte rău şi capa¬ 
bil să stârnească mânia Iui Dumnezeu. S. FI. Marian, op. cit., pp. 70-73. 
Asupra binecuvântării şi blestemului părinţilor vezi Andreea lancu, 
„Binecuvântarea şi blestemul părinţilor în discursul testamentar (Bucu¬ 
reşti, sfârşit de secol XVIII-început de secol XIX). Studiu de caz“ în 
SMIM, voi. XXI, 2003, pp. 67-80. 

situaţie se află fata, înzestrată numai o dată cu măritişul, 
când zestrea este vărsată soţului. Iată-1 pe Oprea, fiul unui 
negustor din plasa Blatiştei, judeţul Ilfov, îndrăgindu-se 
cu fiica Ioanei, căpităneasa din Bucureşti, căreia îi promi¬ 
te că se vor căsători curând, dar în faţa refuzului tatălui de 
a-şi da acordul şi binecuvântarea, nu-şi respectă promisiu¬ 
nea făcută fetei. 1 Costandin, fiul lui Moise din Vălenii de 
Munte, judeţul Prahova, refuză să se căsătorească cu Ma¬ 
fia, fiica Vochiţei Văleanca Cireşeanca din acelaşi sat, deşi 
o vrea, deşi i-a trimis chiar şi „inelul său de matostat din 
deget 11 ca semn al pactului stabilit, deşi un copil se află pe 
drum. Motivul: tatăl se împotriveşte la această căsătorie, chiar 
dacă partida se prezintă cât se poate de bună, întrucât ei 
sunt oameni simpli, în timp ce Mafia aparţine unei familii 
de mici boieri locali. Costandin nu poate trece peste cuvân¬ 
tul tatălui, pentru că „el nu are nimic, ci tată-său îl hrănea, 
îl chivernisea". Ameninţat cu închisoarea dacă nu o înzes¬ 
trează pe fată după starea ei socială, Costandin se vede obli¬ 
gat să accepte căsătoria, dar este exclus din propria familie, 
tatăl „gonindu-1 de lângă dânsul". în acest caz, tribunalul 
ecleziastic trece peste acordul tatălui şi peste diferenţele so¬ 
ciale, deoarece Voichiţa Văleanca Cireşeanca nu ar fi avut 
oricum zestrea necesară pentru a-şi găsi un ginere de ace¬ 
laşi rang, în ciuda pretenţiilor sociale pe care le afişează. Plus 
că fata se află însărcinată şi, în starea ei, o altă căsătorie nu 
ar fi fost posibilă prea curând. 2 De altfel, atunci când este 
vorba de o relaţie sexuală deja începută, de o minimă atrac¬ 
ţie între tineri, de un copil la mijloc. Biserica trece peste con¬ 
simţământul familiilor, insistând ca tinerii să fie lăsaţi să 
trăiască în linişte. 


1 BAR, mss. 3932, ff. 76 v -77 r . 

2 BAR, mss 642, ff. 67 r -70 v , 14 iunie, 5 iulie, 16 septembrie, 5 oc¬ 
tombrie, 9 octombrie 1795. 


1 

Consimţământul tinerilor apare ca o problemă foarte deli¬ 
cată. Dacă în Franţa o căsătorie nu se putea face fără acor¬ 
dul tinerilor în cauză, cel puţin formal 1 , în Ţara Românească 
se trece peste această etapă şi numai nesupunerea, de cele 
mai multe ori a fetelor, ne atrage atenţia asupra faptului că 
învoiala de căsătorie se încheie între părinţi sau doar între 
părinţi şi viitorul ginere. De altminteri, căsătoria se dovedeş¬ 
te a fi un lucru prea serios pentru a fi lăsat la libera alegere 
a copiilor. Pe scurt, învoiala între doi tineri fără acordul părin¬ 
ţilor este considerată nulă. înţelegerea de căsătorie dintre Stan 
holteiul şi Ilinca nu are nici un temei, deoarece ea nu se bucură 
de binecuvântarea părinţilor. Reclamându-şi socrul că se opu¬ 
ne căsătoriei lor, Stan nu are câştig de cauză, dreptatea fi¬ 
ind acordată tatălui care are dreptul, conform glavei 254 din 
Pravilă, să se opună căsătoriei. Judecătorul conchide: „opreşte 
măritişulfetei unde va fi peste voia părinţilor 1 ' 2 . De ceva mai 
multă libertate se bucură femeia văduvă, dar asta în cazul 
în care nu se întoarce în familia tatălui sau a fratelui, revenind 
astfel sub tutela şefului familiei. 

Fetele se află pe primul loc atunci când este vorba de con¬ 
testarea autorităţii paterne. Acest lucru se explică şi prin 
faptul că autoritatea exercitată asupra lor este mult mai apă¬ 
sătoare decât cea exercitată asupra fiilor. Aflate sub tutela 
taţilor, a fraţilor şi apoi a soţilor, femeile sunt dependente, 
din punct de vedere economic şi social, de această lume mas¬ 
culină. Evadarea de sub această tutelă nu se dovedeşte de¬ 
cât o iluzie de scurtă durată, pentru că societatea este 
construită în jurul autorităţii masculine şi al supunerii femi¬ 
nine. O fată rebelă nu se bucură de libertatea obţinută decât 
pentru scurt timp, iar sancţiunea şi dezonoarea sunt deseori 
mai grele decât supunerea însăşi. Rada din mahalaua Izvor, 


1 A. Fillon, art. cit. partea 1, pp. 53-55. 

2 BAR, mss. 4024, f. 190'. 

măritată de mama ei după Oprea din judeţul Ialomiţa, îşi ex¬ 
primă opoziţia faţă de această legătură, pe care n-a dorit-o, 
prin refuzul îndeplinirii atribuţiilor conjugale, astfel încât 
la şase luni de la căsătorie se află încă fecioară curată. Dis¬ 
perat, soţul cere ajutorul Prea Sfinţiei Sale, dar sfaturile nu 
sunt de nici un ajutor, fiindcă între căsătoria nedorită şi mă¬ 
năstire, Rada o alege pe cea de pe urmă. 1 2 

în proiectele sale de legi (1765 şi 1766), Mihai Fotino 
acordă o oarecare libertate tinerilor în alegerea partenerilor. 
Astfel, o fată are dreptul să se opună părinţilor, atunci când 
bărbatul ales este „urâcios şi defăimat 41 ; în schimb un băiat 
poate să „reziste în faţă alegerii paterne în orice condiţii, dacă 
aleasa nu-i este pe plac“ 2 . Propunerile sale rămân însă în stare 
de proiect, întrucât soborul ecleziastic continuă să ţină cont 
de prevederile vechii pravile şi, mai ales, de primatul auto¬ 
rităţii paterne în detrimentul voinţei tinerilor. Cazurile prezen¬ 
tate mai sus au fost toate judecate în a doua jumătate a 
secolului al XVIII-lea, deci după elaborarea proiectelor de 
legi, toate scot în evidenţă puterea de decizie a părinţilor şi 
supunerea copiilor. 

Un tânăr îşi capătă „independenţa 44 după majorat, fixat de 
Proiectele lui Mihai Fotino şi de Legiuirea Caragea (1818) 
la 25 de ani. 3 Bărbaţi şi femei, ajunşi la „vârsta cea după 
lege 44 , devin „stăpâni 44 cu drept de a-şi administra averea după 
bunul plac şi de a se comporta „cum vor vrea 44 , cu condiţia 
să respecte pravila. Această putere, primită prin majorat, le-ar 
da dreptul, teoretic, şi unora, şi altora, să contracteze o că¬ 
sătorie urmând propriile criterii de selecţie. Fotino prevede 


1 BAR, mss. 4024, f. 68 r . 

2 Nomicon Procheiron, elabore par Michel Photeinopoulos ă Bucarest 
(1765-1777), ediţie întocmită de Pan. Zepos şi Val. Al. Georgescu, An- 
nuaire du Centre des Recherches de EHistoire de Droit Hellenique, tom 
24-26 (1977-1979), Athenes, 1982, pp. 453-454. 

3 Ibidem, pp. 487—488 şi Legiuirea Caragea , Editura Academiei Ro¬ 
mâne, Bucureşti, 1953, p. 8. 

insă că numai un fiu, „ajuns în etate legitimă, se poate în¬ 
sura şi fără voia părintelui său“ şi ignoră situaţia unei fiice 
„ajunsă în etatea legitimă 44 . 1 

Dragostea este din ce în ce mai prezentă la sfârşitul seco¬ 
lului, împingând diferite cupluri să aleagă fuga, băieţii răpi¬ 
rea fetelor pentru a trece dincolo de consimţământul părinţilor 
şi a-i pune pe aceştia în faţă faptului împlinit. „Au căzut în 
dragoste 44 , iată cuvintele magice care reuşesc să treacă dinco¬ 
lo de graniţele sociale şi să nu ţină cont de prejudecăţi. Auto¬ 
rii istoriei familiei constată că mariajul din dragoste este 
privilegiul celor săraci şi că mariajul din raţiuni economice ră¬ 
mâne în continuare regula pentru întreg secolul. 2 La rândul ei, 
Agnes Walch constată că în Occident până la sfârşitul Vechiu¬ 
lui Regim, în prim-planul reflecţiilor literare şi morale sc află 
Ierna căsătoriilor aranjate, bazate numai pe tranzacţiile eco¬ 
nomice, dragostea estompându-se considerabil. 3 Şi totuşi, dra¬ 
gostea începe să-şi facă simţită prezenţa din ce în ce mai mult 
şi din ce în ce mai des, astfel încât ea va invada nu numai dis¬ 
cursul, ci şi vieţile oamenilor odată cu secolul următor. O nouă 
etică a iubirii se naşte şi, în acest sens, un rol important l-au 
avut numeroasele ocupaţii ruse şi austriece, definitorie fiind 
ocupaţia rusă din anii 1806-1812. Tinerii ofiţeri ruşi şi fran¬ 
cezi, stabiliţi la Iaşi şi Bucureşti, aduc cu ei un alt mod de via¬ 
ţă, o altă modă, un nou cod comportamental. Ceva, din toate 
acestea, pătrunsese deja, dar prezenţa efectivă a armatei ruse 
va schimba, de o manieră vizibilă, mai ales la nivelul elitei 
sociale, mentalităţile. 


1 Nomicon Procheiron, p. 456. 

2 Histoire de la familie, p. 132. 

3 Agnes Walch, Histoire du couple en France de la Renaissance â 
nos jours , Edition Ouest-France, Rennes, 2003, p. 83. 






II 

Femeia şi zestrea sa 


Cum se alcătuieşte o zestre 

O femeie nu se poate mărita fără a avea o zestre, iar fa¬ 
milia face toate eforturile sociale şi economice pentru a o 
procura. Termenul folosit pentru a desemna partea din ave¬ 
rea paternă care îi revine fiicei odată cu căsătoria poartă nu¬ 
mele de „zestre“. Spaţiul românesc operează doar cu un 
singur termen fără a face diferenţă între dota propriu-zisă 
şi trusou. 1 în fapt, termenul zestre înglobează ambele no¬ 
ţiuni, în foaia de zestre apărând atât obiectele care ţin de tru¬ 
sou (veşminte, bijuterii, lenjerie), cât şi cele care ţin de dota 
propriu-zisă (case, moşii, prăvălii, bani etc.). 

Tatăl este cel mai important autor în alcătuirea unei dote. 
El o face pe măsură ce vârsta măritişului se apropie, pre¬ 
gătirile fiind accelerate de găsirea unui soţ. Alcătuirea unei 
foi de zestre constituie o obligaţie morală foarte puternică 


1 Cu privire la acest subiect vezi numărul 7, 1998 din revista Clio. 
Histoire, femmes et societes dedicat subiectului „Femmes, dot et patri- 
moine“. Constanţa Vintilă-Ghiţulescu, „Marriage without contracts in 
Romanian Society (18 lh and 19 th centuries)“, in Romanian Journal of 
Population Studies , voi. II, 1, 2008: 5-18; Violeta Barbu, De la comu¬ 
nitatea patrimonială la comunitatea de destin: zestrea în Ţara Româ¬ 
nească în secolul al XVI 1-lea , în Violeta Barbu, Gheorghe Lazăr, 
Constanţa Vintilă-Ghiţulescu et al ., De la comunitate la societate. Studii 
de istoria familiei din Ţara Românească sub Vechiul Regim , ICR, 
Bucureşti, 2007, pp. 19-93. 

tic care fiecare tată încearcă să se achite în orice condiţii. El 
oferă din toate câte puţin fiicei sale aşa cum singur mărturi¬ 
seşte în preambulul actului dotai: „din toate câte am avut, 
din toate i-am dat“. Zestrea se alcătuieşte în funcţie de starea 
şi posibilitatea fiecărei familii: nici prea mică pentru o fiică 
de boieri, nici prea mare pentru o fiică de ţărani. Valoarea 
ei nu este fixată nici de cutumă, nici de lege, fiind lăsată la 
libera apreciere a părinţilor. Şi totuşi, ea nu trebuie să fie 
nicidecum inferioară rangului şi averii familiei. 

Măritarea unei fete constituie o sarcină dificilă pentru toate 
familiile indiferent de rangul şi averea lor; deseori testamen¬ 
tele pun în evidenţă această grijă apăsătoare care îi urmăreşte 
pc părinţi şi dincolo de mormânt. în testament, tatăl încearcă 
nu numai să reglementeze situaţia moştenitorilor de sex mas¬ 
culin, ci să pună în ordine şi situaţia zestrelor care s-au dat, 
care nu s-au dat încă, sau care urmează a se da. Moştenito¬ 
rul casei părinteşti primeşte odată cu averea şi grija surori¬ 
lor mai mici. Caz fericit, atunci când tatăl prin testament se 
achită de această îndatorire, lăsându-i fiului numai grija de 
a livra o zestre deja existentă şi înscrisă în testamentul patern, 
mezinului nerevenindu-i decât misiunea de a găsi un soţ 
pentru sora sa căruia să-i predea cheile de la ladă împreu¬ 
nă cu foaia de zestre. Caz nefericit, atunci când tatăl nu lasă 
nici testament, nici averea necesară pentru a dota un număr 
prea mare de fete. în această situaţie, sarcina trece asupra 
tuturor fraţilor care au obligaţia de a-şi înzestra surorile chiar 
din propria avere şi totodată de a se ocupa de măritişul lor. 

La începutul secolului al XVlII-lea, llinca Brezoianu se 
plânge că, deşi fiul ei, Hera, ca unic moştenitor al tatălui 
său, a primit întregul patrimoniu patern, nu vrea să-şi în¬ 
zestreze sora aşa cum cere obiceiul şi aşa cum hotărâse ta¬ 
tăl cu limbă de moarte. S-o ascultăm pe mamă, supărată la 
câţiva ani distanţă de la eveniment: „după ce au venit fii<cei> 
mele vremea de căsătorie, am zis fii-meu Herii să-i dea 

zestre din casa tătâne-său, după cum au lăsat banul Mareş. 
El nevrând să dea zestrea soru-sii Ancuţii, am avut mare pri¬ 
cină cu fii-mieu Hera, pentru că el <a> luat toate ale tătâ- 
ne-său“. Mama are dreptul să-şi poarte fiul injustiţie pentru 
a-i cere să se supună îndatoririlor sale de moştenitor, având 
legea de partea sa. Conflictul nu ajunge până acolo, deşi 
mama pare foarte hotărâtă să-l reclame la Mitropolie, da¬ 
torită intervenţiei unei rude, marele stolnic Pârvu Cantacu- 
zino, care se erijează în arbitru, obligând-o pe mamă să-şi 
înzestreze fiica cu propria zestre. 1 

în acest document trei principii converg: primul principiu 
legislativ prin care tatăl trebuie să-şi înzestreze fiica, este 
susţinut de Hera; al doilea principiu cutumiar prin care atât 
fratele, cât şi mama au obligaţia de a se ocupa de măritarea 
fetelor; cel de-al treilea se referă la „puterea limbii de moarte“, 
la dorinţele răposatului împărtăşite familiei, în prezenţa mar¬ 
torilor şi în pragul morţii. Ilinca se prevalează de acest prin¬ 
cipiu atunci când îi cere fiului să respecte hotărârile tatălui, 
în schimb, arbitrul disputei, marele stolnic, se foloseşte de 
cel de-al doilea principiu, obligând-o pe mamă să-şi înzes¬ 
treze fiica cu propria ei zestre. în paralel, se constată că ho¬ 
tărârile orale ale tatălui nu sunt totdeauna luate în seamă de 
fiul moştenitor, de aceea şi necesitatea de a le fixa în scris 
pentru a nu fi ignorate sau contestate. 

Două decenii mai târziu, probabil şi sub impulsul învă¬ 
ţăturilor mitropolitului Antim, deja această necesitate este 
asumată, aşa cum era firesc, mai întâi de către elita socia¬ 
lă. Testamentul lui Grigore Filipescu reprezintă un exem¬ 
plu elocvent în acest sens. La 21 martie 1736, când Grigore 
Filipescu îşi alcătuieşte diata, el face o trecere în revistă a 
stării fiecărui copil. Patrimoniul se împarte între cei doi fii. 


1 DANIC, Fond Achiziţii Noi, CLXXVIII/2, 20 decembrie 1714. 

Radu şi Pană, lăsaţi sub oblăduirea şi ascultarea mamei. La 
rândul ei, 1 linca primeşte o mare parte din avere ca o com¬ 
pensaţie pentru zestrea cheltuita în casă la treburile gospo¬ 
dăriei: „soţiia mea, au avut cule şi moşii peste Olt şi eu la 
nevoile mele le-am vândut, iar alte cule de ale ei le-am dat 
lie-mea Zoiţii zestre şi am socotit din moşiile mele de i-am 
lăsat ca să să ştie, să stăpânească cât va fi cu zile“, mărtu¬ 
riseşte Grigore. Toate moşiile lăsate sub stăpânirea soţiei vor 
li împărţite, la rândul lor, tot celor doi fii. Grigore Filipescu 
are însă şi două fete: una deja măritată în momentul alcătuirii 
testamentului, cealaltă încă mică, dar destul de mare ca ta¬ 
tăl să se pregătească de măritişul ei. Astfel, tatăl fixează prin 
testament toată zestrea în moşii şi ţigani ce urmează a se da 
liicei sale, Maria, stabilind şi ce moşii se vor vinde pentru 
a-i cumpăra scule sau pentru a i se face nuntă. De aseme¬ 
nea, tatăl revine asupra zestrei celeilalte fiice, notând cu aten¬ 
ţie ce n-a putut încă să livreze ginerelui, lucruri ce vor fi 
date de către moştenitorii direcţi, anume „ţiganii fie-mea Zoi- 
ţii să-i împlinească după cum scrie în foaia de zestre şi să-i 
dea şi opt iape cu mânji, ce i-am rămas să-i dau şi să i să 
cumpere şi rafturi, ce nu i s-au dat“. Tatăl încearcă să-şi pună 
în ordine toate afacerile pământeşti, cel puţin pe cele lega¬ 
te direct de familia sa. 1 

Elaborare şi validare 

în Carte de învăţătură către preoţi, mitropolitul Antim 
Ivireanul oferă acestora date importante cu privire la ma¬ 
niera de redactare a unor acte importante care vor guverna 
din ce în ce mai des viaţa socială a norodului. Este vorba 
de testamente şi foi de zestre. El oferă un formular care, din 


1 DANIC, Fond Mitropolia Ţării Româneşti, LXXIX/12. 

acel moment, începe să fie folosit din ce în ce mai frecvent. 1 
După cum se poate observa, mitropolitul atribuie întreaga 
responsabilitate a alcătuirii unei foi de zestre preotului. El 
trebuie să aibă grijă atât de forma, cât şi de credibilitatea 
acesteia, iar prezenţa sa este indispensabilă şi dă autorita¬ 
tea necesară actului. 2 

Utilitatea socială şi economică a unui astfel de document 
determină „intervenţiile" societăţii şi ale puterii în cir¬ 
cumscrierea normativă a foilor de zestre. Prin articolele sale, 
codul din 1780 împinge actul dotai spre o formă cât mai 
completă. Pe lângă semnătura obligatorie a ginerelui, alte 
măsuri vin să acorde valoare şi mai mare foii de zestre pe 
piaţa matrimonială: preţuirea obiectelor din trusou, dubla 
formă - originalul la proprietar, dar o copie trebuie să fie 
transcrisă în condica unei mănăstiri din apropiere obli¬ 
gativitatea fraţilor de a-şi înzestra surorile, statutul soţului 
în raport cu zestrea etc. Numeroasele procese în care actele 
de drept privat (zestrea, testamentele, actele de proprietate) 
sunt invocate permanent, îl determină, şase ani mai târziu, 
pe domnul Nicolae Mavrogheni (1786-1790) să pună în 
practică articolul de lege: o condică pecetluită cu pecetea 
domnească este trimisă la Departamentului de Şapte. Mitro¬ 
politul primeşte sarcina de a îndruma pe „fieşcare" către acest 
departament unde slujbaşii au misiunea de a „verifica" dacă 
actul a fost întocmit conform pravilei şi de bunăvoie - „cum 
că s-au făcut după toată orânduiala şi după pravilă şi de este 
adevărat" - şi a-i oferi autenticitate - „să se scrie în condică 
din cuvântu în cuvântu şi să să adevereze de condică şi 
iscălinduse şi departamentar<i>i, şi aşa să va ţinea în seamă 
acele sineturi de adevărat". Departamentul de Şapte ar trebui 


1 Cu privire la această problemă vezi studiul nostru, „Zestrea între 
normă şi practică. Ţara Românească în secolul al XVII-lea“, 1 şi II, în 
SMIM, tom XVIII, 2000, pp. 213-222 şi tom XIX, 2001, pp. 255-263. 

2 Antim Ivireanul, op. cit pp. 353-354. 

sa funcţioneze ca un fel de „notariat 14 , iar logofătul ar fi un 
lol de „notar public 44 '. Chiar dacă pe moment, hotărârea 
domnească nu intră în practica curentă şi imediată, efica¬ 
citatea unei foi de zestre cu pecetea şi întărirea domnească 
(semnătura domnului sau a unui reprezentant domnesc, de 
obicei un logofăt) duce treptat, treptat la conformitate. Odată 
cu începutul secolului al XlX-lea, posesorul unei foi de zestre 
irece pe la „notar 44 pentru a primi „autentificarea 44 necesară. 
Se observă că nu mai este suficientă citirea actului în faţa 
martorilor de la logodnă şi a preotului, cel care redactează 
actul şi oficiază ceremonia religioasă a logodnei, ci are loc 
o deplasare de autoritate dinspre cercul familial (familie, 
rude, prieteni, vecini) către o „instituţie publică 44 . Autoritatea 
acestei „instituţii 44 este înscrisă şi pe document: „cu adeve¬ 
rinţa Logofeţiei Mari a Dreptăţii 44 , se adaugă la sfârşit după 
toate celelalte înscrisuri. Unii folosesc prilejul unei înfăţişări 
înaintea unui departament pentru a cere şi „pecetluirea 44 foii 
de zestre: „S-au citit în Divan la 7 septembrie 1841 când s-au 
şi înfăţişat 442 . Sfârşitul secolului al XVIII-lea şi din nou numă¬ 
rul mare de procese de divorţ, în care restituirea zestrei se 
cere cu insistenţă, duc la o altă măsură: preţuirea fiecărui 
obiect din foaie 1 2 3 . Astfel, actul nu mai trece doar pe la preot 
pentru a fi redactat, ci şi pe la un staroste de negustori pentru 


1 DANIC, Fond Manuscrise mss. 17, f. 7, 3 mai 1786. 

2 DANIC, Fond Achiziţii Noi, CCCI/9, Adeverirea este adăugată în 
capul documentului cu alt scris, altă cerneală. Foaia de zestre a fost 
redactată la 2 mai 1830 de către boierul Scarlat Creţulescu pentru fiica 
sa, Luxandra. 

3 Din punct de vedere juridic, măsura fusese recomandată de mitro¬ 
politul Antim Ivireanul la începutul secolului al XVIII-lea, cuprinsă 
apoi în codul de legi (1780), dar unde se prevede preţuirea numai a 
„lucrurilor mişcătoare'' (haine, argintărie, bijuterii etc.) înaintea nunţii 
sau la patruzeci de zile după nuntă, nu şi a „celor nemişcătoare" sau a 
„vitelor şi ţiganilor". Antim Ivrireanul, Opere, p. 354, Pravilniceasca 
Condică, pp. 92-94. 

a primi preţul „corect“ şi valoarea cât mai exact pentru fie¬ 
care lucru, indiferent că este vorba de o casă, de un şir de perle 
sau doar de un fier de plug, chiar dacă rochia a fost purtată, 
scoarţa uzată sau talerelor le lipsesc capacele. In partea stângă 
a actului apare o altă rubrică: „taleri, bani“, adică valoarea 
obiectelor în moneda curentă. 

în linii mari, foaia de zestre începe cu o invocaţie religioa¬ 
să (se invocă mila şi ajutorul Fecioarei Maria, ale lui Isus 
Hristos, ale lui Dumnezeu), urmează obiectele de zestre, res- 
pectându-se o anumită ordine internă şi se încheie tot cu o 
invocare a puterii şi milei divine. în final se pun semnături¬ 
le părinţilor, rudelor, vecinilor de moşie şi a preotului. Foaia 
de zestre respectă două mari reguli de redactare, în funcţie 
de categoria socială din care provine autorul. Pentru un boier, 
actul poate fi redactat în orice moment după naşterea fiicei 
sale. La acest nivel social, structura zestrei nu diferă prea 
mult de la o fată de boier la alta, doar ici şi colo apar ceva 
diferenţe cu privire la forma broderiei sau la culoarea pietre¬ 
lor preţioase. în rest se întâlnesc cam aceleaşi rochii, aceleaşi 
ţesături (belacoasă, atlaz, ghermeşut, caşmir), acelaşi număr 
de inele, aceeaşi duzină de prosoape, acelaşi număr de ani¬ 
male. Singura diferenţă substanţială se întrevede la moşii, şi 
robii ţigani daţi pe nume, familii, meserii. 

De la începutul secolului şi până la 1800, moda variază 
foarte puţin. Ici-colo câte un ceasornic, câte o umbrelă, câte 
un obiect care să surprindă prin raritatea şi modernitatea sa. 
Plecând de la un model folosit de nenumărate ori, de la o 
foaie de zestre pe care a avut-o bunica, mama, sora, boierul 
ştie ce are de făcut. El scrie, ajutat probabil de soţie, semnea¬ 
ză singur fără să aibă nevoie de martori, având în vedere 
autoritatea numelui său şi dregătoria pe care o ocupă în apa¬ 
ratul statului. După căsătorie sau la logodnă, el intervine în 
funcţie de pretenţiile viitorului său ginere. 

Cel de-al doilea tip de act dotai este cel elaborat în interio¬ 
rul clasei populare. Aici situaţia se schimbă aproape complet. 

Sărăci tot timpul şi fără banii necesari unei investiţii pe ter¬ 
men lung, ţăranii amână, de voie, de nevoie, nu numai redac¬ 
tarea actului, ci şi pregătirile pentru măritişul unei fete. In aceste 
circumstanţe, foaia de zestre apare ca un document elaborat 
in pripă şi sub presiunea momentului, textul scris lăsând să se 
întrevadă situaţia precară a părinţilor, discuţiile fierbinţi din 
Iiirul mesei, nemulţumirile ginerilor şi socrilor, umilinţa fete¬ 
lor. Foaia de zestre se discută în preziua logodnei, la cârciu¬ 
mă între bărbaţi sau acasă cu vinul şi bucatele pe masă pentru 
a muia pretenţiile ginerilor şi cuscrilor, sau numai pentru că 
aşa „se cade“. Momentul poartă numele de „învoiala 44 sau „toc¬ 
meala de la logodnă 44 . Părinţii propun, socrii ridică suma, ma¬ 
mele şi fiicele toarnă în pahare şi ascultă cu atenţie vorbele 
schimbate cu îndârjire între cele două părţi. 

Numele ginerelui nu este întotdeauna marcat, în mod ex¬ 
plicit, în document, deşi prezenţa şi influenţa sa se simt în 
redactarea finală. Sava Udrescu din Vaideeni, judeţul Vâl¬ 
cea, alcătuieşte foaia de zestre odată ce a găsit un ginere cu care 
s-a înţeles. Să-l ascultăm: „viind vremea căsătoriei, ne-am 
învoit din toate cele ce am mişcătoare şi nemişcătoare 44 . Gi¬ 
nerele nu apare în act, dar prezenţa sa se întrevede în spa¬ 
tele diacului, urmărind cu atenţie dacă toate cele promise 
sunt trecute cu exactitate, dacă calitatea şi cantitatea sunt 
notate cu grijă. Nu-i mare lucru ceea ce-i oferă tatăl socru, 
dar pentru el „2 boi dejug, 1 vacă cu viţelul după ia, 11 oi cu 
miei după ele, 1 porc şi doa scro<a>fe“ şi 22 stânjeni şi ju¬ 
mătate de moşie înseamnă foarte mult. 1 Alteori, socrul i se 
adresează direct şi numele îi este marcat alături de cel al vi¬ 
itoarei soţii, lată cum sună foaia de zestre a Voicăi din Bâr- 
buleţ, judeţul Dâmboviţa: „încredinţăm cu această scrisoare 
a noastră la mâna Ghiocii, gineri-mieu, precum să sc ştie 


1 DANIC, Fond Achiziţii Noi, MMDCCXX1/I4, 21 mai 1777. 

că, primind a lua în căsătorie cu a noastră copilă, anume 
Voica, din cele ce ne-am învoit i-am dat.“ ! 

înţelegerea încheiată, ginerele primeşte foaia de zestre ca 
semn al acceptări învoielii. Ameţit şi cu foaia de zestre în 
buzunar, el pleacă spre casă, convins că a încheiat o bună 
afacere şi începe pregătirile de nuntă. Alţii îşi dau seama, 
o dată euforia evenimentului trecută, că au fost păcăliţi, că 
puteau obţine mai mult dacă ar fi insistat, că ei, personal, 
meritau mai mult din moment ce s-au îndurat să le ia fiice¬ 
le în căsătorie. Nu că ar fi urâte, bolnave sau leneşe, au au¬ 
zit numai lucruri bune despre vrednicia lor, totuşi ei sunt 
bărbaţii... Retumarea foii de zestre, a doua zi după logodnă, 
arată supărarea ginerelui, care fie a rupt logodna, fie numai 
îşi manifestă nemulţumirea faţă de prestaţia dotală, şi în¬ 
cearcă în acest mod să-şi şantajeze socrul pentru a obţine 
mai mult. Alţii îşi justifică gestul prin diverse alte tertipuri. 
Că erau ameţiţi în seara cu pricina de aburii alcoolului şi 
s-au lăsat prinşi în jocul căsătoriei, dar că sunt prea tineri 
şi prea săraci pentru a avea o familie, că nu-i lasă rudele sau, 
pur şi simplu, că numai s-au amuzat. Puţin importă onoa¬ 
rea fetei, sentimentele şi speranţele pe care şi le-a făcut, in¬ 
vidia pe care a stâmit-o în rândul celorlalte fete de măritat, 
bârfa iscată odată cu ruperea alianţei. 

La elaborarea unui astfel de act, prezenţa martorilor este 
imperios necesară, atât pentru a da credibilitate şi autoritate 
actului, cât şi pentru a evita contestările ulterioare. Preotul 
din parohie apare ca martor şi ca instanţă de autentificare a 
actului. Alături de el se află membrii apropiaţi ai familiei fe¬ 
tei, tata, mama, fraţii, unchii paterni şi materni. Poziţia a tre¬ 
ia este ocupată de vecinii de casă şi vecinii de moşie, mai 
ales atunci când la mijloc se află şi pământ. Cedarea unei 


1 George Potra, Tezaurul documentar al judeţului Dâmboviţa (1418-1800), 
Târgovişte, 1972, pp. 906-907. 

părţi de pământ, aflată de cele mai multe ori în moşia satu¬ 
lui, trebuie să se facă cu acordul moştenitorilor de drept, cu 
acordul unchilor paterni sau materni, cu ştirea vecinilor de 
moşie. Uneori, martorii din foaia de zestre poartă numele 
de „logoditori“. Actul poate fi considerat un adevărat con¬ 
tract de căsătorie încheiat între cele două părţi, căci prezen¬ 
ţa ginerelui este şi ea marcată. Momentul căsătoriei unei fete 
constituie un eveniment deosebit căruia i se acordă toată aten¬ 
ţia şi importanţa cerute. 

La 14 februarie 1759 şi 20 decembrie 1774, adică la o dis¬ 
tanţă de aproape 20 de ani, două tocmeli de logodnă au loc 
în satele Vineţi şi Răjleţu, ambele din judeţul Olt, sate ve¬ 
cine după cum reiese din documente. Deşi văduvă şi săra¬ 
că, Rada nu ocoleşte obiceiul logodnei, aşa că la tocmeala 
măritişului, ea dă ginerelui Mihai şi fiicei Stanca o parte din 
moşia din sat, de faţă fiind „toţi logoditorii martori“. De par¬ 
tea cealaltă se află Mihai Belu din Răjleţu cu soţia sa Stan¬ 
ca care cedează la logodnă „partea mea de moşie zestre 
Dumitri (fata poartă numele de Dumitra) i gineri-mieu Du¬ 
mitru". Martorii acestei tranzacţii sunt câţiva vecini şi prie¬ 
teni, fiecare purtând în dreptul numelui particula „logoditor". 
Cele două momente importante pregătitoare ale nunţii - zes¬ 
trea şi logodna - sunt gândite împreună. Ca act public, lo¬ 
godna necesită participarea unui număr cât mai mare de 
persoane pentru a da credibilitate actului, în absenţa unor re¬ 
gistre parohiale, dar şi pentru că devine o sărbătoare pentru 
orice familie. Printre martorii logoditori ai familiilor se nu¬ 
mără de obicei vecinii de moşie din sat, îndreptăţiţi să-l cu¬ 
noască pe noul proprietar; prin participarea şi semnarea 
actului, ei îşi dau acordul la intrarea unui străin în moşia sa¬ 
tului. In primul document sunt prezenţi zece martori, toţi băr¬ 
baţi, din care şapte consăteni: Vlad, fiul lui Stoica, Gligorie, 
Vlad, Tănase, Pârvul, Stoica şi alţi doi din satele învecinate, 
rude cu una din familii sau cu moşie la Vineţi. Şi anume: Milca 
din Bărăşti şi Stan din Spineni. Actul este scris de Vlaico, 

martor şi scriitor în acelaşi timp, „cu zisa şi învăţătura" pă¬ 
rinţilor. 1 Cel de-al doilea act poartă iscălitura a opt mar¬ 
tori. Primii trei - Lazăr Găvan, Radu Găvan şi Cârstea Găvan 
- sunt fraţii socrului mic, ceilalţi sunt trei vecini din sat - 
Radu Corcodel, Radu Trocariu şi Dumitru Găvan. Străini 
de sat sunt numai Stan Pupăză din Vineţi şi diaconul Du¬ 
mitru Lupu din Vaţa 2 . Şi într-un caz, şi în celălalt, părinţii 
îşi pun numele în document, în calitate de emitenţi ai actu¬ 
lui. Astfel, tatăl Dumitrei „semnează": „Eu, Mihai Belu ot 
Răjleţu, socru care am dat", iar mama: „Eu, Stanca, soacră 
cu toţi feciorii". Ea îi reprezintă pe fiii, absenţi din sat în 
momentul desfăşurării evenimentului, dar a căror moşie a 
fost prezervată. Cu excepţia celui care redactează documen¬ 
tele, nici unul dintre aceşti martori nu ştiu să scrie sau să 
citească, nici măcar să-şi pună numele pe hârtie. Numele lor 
sunt iscălite de cel care se însărcinează cu redactarea foii 
de zestre, „cu zisa şi învăţătura numiţilor socri", iar aceştia 
îşi puneau doar degetele „în loc de pecete". 

Martorii au o triplă funcţie: dau credibilitate documentu¬ 
lui, participă la ospăţul de logodnă, se pun chezaşi pentru cele 
două părţi. Ei garantează, atât prin prezenţa lor fizică, cât şi 
prin semnătura din act, că zestrea este cea înscrisă în foaie 
şi nu alta, că alte promisiuni nu s-au mai făcut, că cele două 
părţi îşi vor asuma obligaţiile din ziua logodnei. Cu alte cu¬ 
vinte, ginerele va duce la bun sfârşit nunta, iar socrul va li¬ 
vra zestrea promisă. în caz contrar, vor plăti cheltuielile făcute 
la logodnă şi gloaba în valoare de 100 de taleri. 3 


1 loan Ionaşco, Biserici, chipuri şi documente din Olt , Ramuri, Craio- 
va, 1934, pp. 194- 195. 

2 Ibidem, p. 195. 

3 Această prevedere apare într-un document de la 20 ianuarie 1808 
din judeţul Muscel. Nu ştim pentru moment ce răspândire putea să aibă 
în practica cotidiană. Vezi loan Răuţescu, Dragos/avele, Câmpulung Mus¬ 
cel, 1937, p. 165. 

Lada de zestre 

Zestrea este un important indicator economic, o mărturie 
nsupra civilizaţiei materiale din epocă. Lectura numeroaselor 
loi de zestre oferă nu numai informaţii de natură economică, 
i i şi detalii asupra societăţii, asupra modului ei de organiza- 
ic şi supravieţuire, asupra manierei de a se îmbrăca, de a se 
aşeza la masă, de a-şi reprezenta lumea înconjurătoare şi so¬ 
ciabilitatea. Foaia de zestre urmează o anumită structură in¬ 
ternă de repartizare a pieselor în funcţie de utilitatea şi 
asemănarea lor. Ea poate fi împărţită în două mari părţi: tru- 
soul cu tot ceea ce ţine de corpul şi activităţile casnice ale 
femeii măritate şi zestrea propriu-zisă formată din moşii, 
bani, robi ţigani şi animale. 

a) Scule şi bijuterii. Primele lucruri aşezate în lada de zes¬ 
tre sunt bijuteriile. O fată de boier primeşte între 12 şi 16 şi¬ 
ruri de mărgăritare, două şi patru perechi de cercei, patru şi 
opt inele, o brăţară, un colan, două paftale. Toate aceste biju¬ 
terii sunt din aur, ornate cu cele mai scumpe pietre preţioase: 
diamante, perle, rubine, safire, smaralde. Numărul acesto¬ 
ra creşte sau descreşte în funcţie de poziţia ocupată de tată 
în ierarhia socială, de pretenţiile ginerelui. Alte bijuterii origi¬ 
nale şi scumpe, menite să sublinieze valoarea şi bogăţia fami¬ 
liei, se adaugă. Apar astfel broşele sub formă de flori sau 
corpuri cereşti (soarele, luna, stelele), bătute cu diamante, 
ceasornicele din aur şi împodobite cu mărgăritare şi stele 
de diamant. Printre bijuteriile tradiţionale se numără salba 
de pus la gât, formată din 12 sau mai mulţi galbeni de aur 
sau alte monede străine, dar din aur (guldenii olandezi, tale¬ 
rii, zloţii şi ughi ungureşti) şi banii de pus pe cap, „11 taleri 
de pus pe cap“. 

b) Rânduiala hainelor. La rând vin veşmintele. Rareori 
se aşază în lada de zestre haine ce ţin de intimitatea miresei, 
doar ici şi colo un anteriu de noapte. Apar mai degrabă 

hainele de ceremonie, făcute pentru a ieşi în public, la bi¬ 
serică, la curte, la plimbare sau la diverse sărbători şi cele 
pentru viaţa de zi cu zi. Deosebirea dintre cele două tipuri 
de veşminte este foarte bine marcată. în timp ce primele se 
confecţionează din stofele cele mai scumpe aduse din im¬ 
port, pentru celelalte se folosesc stofele mai puţin preten¬ 
ţioase - bumbac, postav, in sau lână - şi ţesute în casă. 
Rochiile din prima categorie sunt însoţite de anterie lungi 
(haine lungi fără mâneci), de dulame şi giubele (haine îm¬ 
blănite şi lungi). O fată de boier primeşte între opt şi zece 
rânduri de astfel de haine. Stofe aduse din Italia, Spania, 
Franţa, Anglia şi Imperiul Otoman le sporesc valoarea. Pre¬ 
dominante sunt ţesăturile din mătase, caşmir, lână, brodate 
cu fir de aur sau argint. Lor li se adaugă o serie de podoa¬ 
be, nasturi şi copci, de aur sau diamant, blănuri de hermi¬ 
nă, jder, nurcă, vulpe. în Bucureşti, ca şi în celelalte mici 
târguri din ţară, negustorii străini ţin prăvălii specializate în 
astfel de mărfuri atât de necesare pentru cucoanele de boier 
şi fiicele lor. Rochiile de purtare se confecţionează din ma¬ 
teriale mai puţin sofisticate, fără broderii, fără pietre pre¬ 
ţioase, fără blănuri. Li se adaugă iile, cămăşile tradiţionale 
care urcă până la o duzină de fiecare fată. Şi ele comportă o 
serie de broderii cu fire de mătase, aur sau argint. Culorile 
preferate sunt roşul, verdele, albastrul, galbenul şi albul. Bas¬ 
malele şi maramele se numără între şase şi 12, fiind la rân¬ 
dul lor brodate cu diverse fire şi modele. Pentru iernile lungi 
şi friguroase, o boieroaică primeşte haine lungi şi scurte, nu¬ 
mite în limbajul epocii zăbun, dulamă, tivilichie, ghiordie, blă- 
nite pe amândouă feţele, cu blană de hermină în jurul gâtului 
şi pe poale. Nasturii din aur, mărgăritar sau diamant sunt cu 
sfinţenie trecuţi în foaie, pentru că fiecare în parte constituie 
o valoare în sine. 

c) Rânduiala aşternutului. Cea de-a treia subdiviziune a 
trusoului se referă la activitatea conjugală a tinerei soţii. Dor- 

mitorul, cu toate accesoriile necesare, este pus în evidenţă, 
deşi patul propriu-zis lipseşte. El va apărea abia la sfârşitul 
secolului al XlX-lea şi începutul celui următor când mobila 
de dormitor va constitui o nouă modă. Când este vorba de 
lenjerie se insistă pe cantitatea, fineţea şi calitatea ţesătu- 
nlor, bogăţia şi valoarea broderiilor. Marii boieri oferă un 
prim aşternut, un al doilea şi un al treilea. Dar cel mai ade¬ 
sea se vorbeşte de „rânduiala aşternutului aşa cum se cade“. 
Sub această denumire sunt trecute trei-patru cearşafuri din 
pânză sau mătase, două plăpumi, salteaua şi perinile numă¬ 
rate după dimensiuni, cele mici între şase şi zece, cele mari 
intre patru şi opt. 1 Toate acestea comportă broderii cusute 
cu fire de mătase şi după diferite modele. La rând vin scoar¬ 
ţele şi covoarele, unele aduse de la Constantinopol sau Ve¬ 
neţia, altele ţesute în casă din lână şi borangic. 

d) Rânduiala mesei. Cea de-a patra subdiviziune a foii 
de zestre se referă la activitatea domestică a tinerei şi la lo¬ 
cul pe care aceasta trebuie să-l ocupe în bucătăria familiei. 
Prosoapele de faţă şi de mâini (12-24), ştergarele şi şerve¬ 
tele de bucătărie (6-12), feţele de masă (2^4) abundă într-o 
descriere plină de detalii asupra calităţii, cantităţii sau uti¬ 
lităţii fiecărui obiect. Duzina de linguri apare întotdeauna 
alături de cea de cuţite, ambele din argint, de cele şase ta¬ 
lere de cositor şi de cele şase tipsii de aramă cu capace sau 
tară, de căldări mari şi mici, de pirostrii şi sfeşnice de ara¬ 
mă sau argint. Nelipsite sunt ceştile de cafea, maşina de mă¬ 
cinat cafea, farfuriuţa şi linguriţa din argint folosite numai 
pentru servitul dulceţii, ligheanul şi ibricul. 

De la căldare, la pirostrii şi tingiri, toate aceste obiecte 
casnice au o legătură directă cu principala ocupaţie a soţiei 


1 Este vorba de perna propriu-zisă cu faţa aferentă, insistându-se une¬ 
ori şi asupra calităţii umpluturii, puf sau lână. Maria Mănăilescu primeşte 
14 perne din care zece mari şi patru mici. în acelaşi timp Maria Dedulescu 
dă fiicei sale 18 perne din care 12 mari şi şase mici. DAN1C, Fond Ep. 
Buzău, XXV/33 şi Fond Achiziţii Noi, CLXXV11I/3. 

mamă - a-i hrăni pe ceilalţi. Ea vine în casa soţului cu abso¬ 
lut toate ustensilele casnice de care are nevoie pentru a-şi 
îndeplini această atribuţie. Dar şi celelalte obiecte ale truso- 
ului pun în prim-plan obligaţiile şi atribuţiile soţiei: hainele 
şi bijuteriile îi sunt date pentru a purta cinstea şi prestigiul 
neamului în care a intrat, iar lenjeria aminteşte de atribuţi¬ 
ile ei conceptive, femeia ca „viitor receptacul al seminţei 
maritale" 1 . 

Disparate apar ici şi colo obiecte care ţin de trupul şi sufletul 
femeii: oglinda, cădelniţa din argint pentru aprinsul tămâiei 
în zilele de sărbătoare şi candela ce arde zi şi noapte sub 
icoana Fecioarei Maria. Icoanele apar destul de rar, opt zece 
pentru tot secolul, mătăniile şi cărţile de cult sunt şi mai rare. 
Ele se regăsesc totuşi în catagrafiile de avere, dar foarte rar 
se oferă ca zestre, poate şi datorită valorii lor simbolice şi 
economice destul de mari. 

e) Moşii, animale şi ţigani. Partea a doua a zestrei este 
formată din bunuri imobiliare, din animale, din robi ţigani. 
Raportul între domeniile pe care le primeşte o fată ca zes¬ 
tre şi cele care îi revin fiului sub formă de moştenire se dove¬ 
deşte inegal. Fiica primeşte câteva moşii care nu constituie 
nucleul patrimoniului familial, de regulă achiziţionate foarte 
recent de către tată. Dacă pe aceste moşii se află case, 
cârciumi, prăvălii, mori sau biserici, ele se notează în actul 
dotai pentru că au menirea de a spori valoarea acestora. De 
asemenea, fata poate primi, separat, mori, făneţe, livezi, spe- 
cificându-se numărul şi denumirea pomilor, pogoane de vii 
cu pivniţe şi toate utilajele necesare producerii vinului, casc 
în oraş cu prăvălii. Cedări mari de proprietate intervin abia 
atunci când boierul nu are banii necesari cumpărării lucru¬ 
rilor tipice prezente în orice foaie de zestre. în această si¬ 
tuaţie, valoarea obiectelor este transformată în moşii ce se 


1 C. Klapisch-Zuber, La maison et le nom. Strategies et rituels dans 
1'Italie de la Renaissance, EHESS, Paris, 1990, p. 222. 

vor vinde pentru a se cumpăra haine, argintăria sau aşter¬ 
nutul. Ele pot în egală măsură să fie păstrate de către gine¬ 
re, dar cu obligaţia de a nu cere obiectele de zestre nedate 
şi înlocuite cu aceste moşii. în acest mod procedează me- 
delnicerul Costandin Hrisoscoleu la 1792. Nu are să dea fiicei 
sale rânduiala aşternutului, dar îi dă în schimb moşia de la 
Măgureni şi 15 pogoane de vie tot în Măgureni. 1 Sau Eca- 
lerina Băleanu care converteşte „sculele cele trebuincioase 
iile zestrei i haine şi aşternuturi" în moşiile de la Bălăci şi 
de la Zambrica, judeţul Teleorman, şi „caretă i telegari i calu 
de ginere" în moşiile de la Zmierani şi Bălteni, vii şi stupi. 2 
Maria Cărpinişanu a pregătit totul, sau aproape totul, pen- 
itu căsătoria fiicei sale, cu excepţia câtorva mărunţişuri, „hai¬ 
ne i argintăria mesei şi a cafelii şi [...] butcă cu telegari cu 
hamurile lor" pentru care preferă să dea ginerelui 5 000 de 
laleri, bani jos, acestuia revenindu-i sarcina de a le cumpă¬ 
ra pe gustul lui şi al soţiei 3 . 

Animalele - boi, vaci, cai, oi, porci, capre -, stupi de albi¬ 
ne sunt şi ele trecute, ţinându-se cont de numărul, calitatea 
şi starea lor în momentul cedării. Cu alte cuvinte, se face 
foarte bine diferenţa între o vacă stearpă, o alta cu viţelul 
după ea şi alta care se află cu viţelul în burtă. De asemenea, 
sc notează cu precizie dacă plugul are 12 boi sau numai patru, 
dacă cele zece iepe sunt însoţite de armăsarul lor sau dacă 
oile au lâna de bună calitate. Din foaia de zestre a unei fete 
de boier nu lipseşte niciodată careta (butca, rădvan) cu patru 
sau şase telegari. 

Robii ţigani constituie un bun de preţ. Fiica unui boier 
va pleca din casa părintească însoţită de ţiganca care a cres- 
cut-o şi de „camerista" personală, notate aparte ca „fete în 
casă pentru a-i sluji", şi de alţi ţigani daţi ca ajutor în casă 


1 Ioan C. Filitti, Arhiva Gh. Gr Cantacuzino , Bucureşti, 1917, pp. 70-71. 

2 DANIC, mss. 143, ff. 252 r -253 v . 

3 Ştefan Grecianu, op. cit., voi. 1, pp. 406 407. 

sau la câmp. Valoarea acestora creşte sau scade în funcţie 
de munca prestată, de „calificarea 11 avută, de sex sau de vâr¬ 
stă. De exemplu, Safta primeşte de la mama ei „8 suflete de 
ţigani" din care cinci sunt bărbaţi, iar doi dintre ei au o me¬ 
serie, unul este bucătar, iar celălalt vizitiu. 1 

în ceea ce priveşte clasele populare, zestrea îşi schimbă 
imediat compoziţia, cantitatea, calitatea, consistenţa. în fapt, 
ea se diminuează, căci raportată la clasa din care provine, 
foaia de zestre a unui fiice de ţăran sau mic artizan nu vine 
decât să oglindească poziţia socială şi starea economică a 
grupului pe care îl reprezintă. Departe de noi gândul de a vorbi 
de o uniformizare a zestrei în interiorul claselor populare. 
Diferenţele economice se cern imediat şi după o primă lectu¬ 
ră, între sărăcia extremă şi grupul ţăranilor înstăriţi existând 
diferite subdiviziuni puse în lumină foarte bine de zestre sau 
de testamente. O rochie, cel mult două, patru-cinci cămăşi, 
o haină lungă sau scurtă pentru iarnă, o pereche de papuci, 
cam acestea sunt hainele pe care o fată din clasa populară 
le primeşte la măritişul ei. Ţesăturile sunt şi ele inferioare 
din punct de vedere calitativ, doar ici şi colo sunt pomeni¬ 
te mătasea sau atlazul, în rest întâlnim postav prost şi greoi, 
stambă înflorată, rară şi proastă (cituri), in, bumbac. Rare¬ 
ori veşmintele şi lenjeria poartă broderii; atunci când apar, 
firul de aur sau de argint se transformă în fir de borangic. 
Diamantele şi mărgăritarele se înlocuiesc cu mărgelele din 
sticlă colorată sau urmuz. Dar se pare că valoarea lor este¬ 
tică este foarte importantă din moment ce în unele foi de 
zestre se găsesc până la 12 şiruri de astfel de obiecte de po¬ 
doabe. Prezenţa lor într-un număr atât de mare ne arată că 
ele se poartă, fie la zi de sărbătoare, fie duminica la biseri¬ 
că, fie în viaţa de zi cu zi. Dobriţa primeşte de la fratele ei, 
Negoiţă Cârlan, la 29 ianuarie 1772, unsprezece şiruri de 


1 fbidem. 

mărgean şi şase şiruri de urmuz, în timp ce Anghelina pri¬ 
meşte, la 21 decembrie 1772, unsprezece şiruri de mărgean, 
şase şiruri de urmuz şi două şiruri de rubine. 1 Inelele de ar- 
l’int iau locul celor de aur, dar şi acestea apar destul de rar 
şi mai ales la ţăranii înstăriţi. Cearşafuri, feţe de pernă, feţe 
de masă, cergi, scoarţe sau covoare se ţes în casă din in, bum¬ 
bac, borangic sau lână. Nu lipsesc nici şervetele, ştergarele 
sau peşchirele de „obraz", de „mâini", de „oglindire", tale¬ 
rele de cositor sau aramă, cuţite, linguri, dar toate din me¬ 
tale proaste. Salba şi cununa de bani sunt şi aici prezente, 
deşi valoarea banilor se schimbă, monede simple, curente, 
de argint sau de aramă, găurite şi înşirate pe aţă. 2 Ele se poar¬ 
ta la gât sau pe cap în ziua nunţii şi apoi la zilele de săr¬ 
bătoare. Atribuţiile casnice sunt şi ele marcate prin prezenţa 
căldărilor mari şi mici, a cazanelor, pirostriilor, frigărilor, 
vătraiului pentru menţinerea focului viu în vatră. Animalele 
devin mai puţine pe măsură ce se coboară în ierarhia socia¬ 
lă, două vaci cu lapte, doi boi de plug, doi râmători, cinci 
capre, zece oi, uneori un cal. De ţigani nici nu poate fi vorba. 

La acest nivel nu se poate vorbi de o foaie de zestre com¬ 
pletă. Combinaţiile sunt din cele mai bizare şi arată starea 
de precaritate, graba cu care s-a alcătuit zestrea, în ultimul 
moment, în pragul căsătoriei, când cei din casă au cedat fieca¬ 
re câte ceva în speranţa realizării unui mariaj şi ridicării „pie¬ 
trei de moară" din casă. Plus, trebuie remarcat că piesele nu 
mai sunt toate noi sau în perfectă stare. Vechi şi nou se ames¬ 
tecă şi se adună de prin casă în preziua nunţii. Mama îşi ce¬ 
dează rochia cea bună, de mers la biserică, dar purtată totuşi, 
tatăl un fier de plug uitat de mult în spatele casei, una din 
surori renunţă la o cămaşă, o saltea mai veche şi peticită, 
dar încă utilă, este ridicată din aşternutul băieţilor, se dau 
talere mai vechi, dar cărora li s-au pierdut capacele etc. 


1 DANIC, Fond Achiziţii Noi, LXXI/37 şi 39. 

2 Vezi şi Călători străini, X, partea I, p. 386. 

Deseori zestrea se prezintă sub forma unui petec de 
pământ ca singură avere ce poate fi cedată. în interiorul clase¬ 
lor populare practicile cotidiene arată că pământul reprezintă 
în cele mai multe situaţii singura zestre şi nu bunurile mobi¬ 
le care lipsesc. Uneori se specifică în actul dotai că domeniul 
se cedează cu titlul temporar până când familia va găsi banii 
necesari pentru cumpărarea lucrurilor de zestre. Este cazul 
Măriei din Pietrari, judeţul Muscel, care, la 8 ianuarie 1746, 
îşi înzestrează nepoata orfană cu patru falei de moşie. în mo¬ 
mentul când se va achita de zestrea promisă, adică „o pătură 
şi o rochie“, Maria îşi va recupera pământul. 1 Părinţii recu¬ 
nosc că este o situaţie excepţională, dar ea este atât de des 
invocată că se transformă în practică cu putere juridică. Ast¬ 
fel, Rada, soţia lui Stoica din Vineţi, judeţul Olt, rămasă vă¬ 
duvă şi cu o copilă de crescut, apoi de înzestrat şi măritat, săracă 
tară nimic din cele ce se dau de zestre, îi transmite „toată par¬ 
tea tată-său de moşie, câtă s-ar afla“ 2 . Un alt tată sărac mer¬ 
ge până într-acolo încât decide prin testament, de comun acord 
cu cei doi fii ai săi, să împartă puţina moşie avută în trei părţi 
egale. Pentru a da autoritate actului, tatăl, cei doi fii şi cele 
două nurori îşi pun numele şi degetele în semn de acord şi în 
prezenţa martorilor. 3 

Aceste situaţii devin destul de numeroase: pentru a-şi că¬ 
sători fiicele sau surorile taţii şi fraţii transformă zestrea tra¬ 
diţională în pământ, singurul bun disponibil într-o societate 
în care banii lichizi sunt destul de rari. Totodată, eşalona¬ 
rea datoriilor din foaia de zestre pe o perioadă mai lungă de 
timp, uneori chiar până la sfârşitul vieţii părinţilor, aduce 
alte cedări de proprietate ca o compensaţie a obiectelor prin¬ 
se în act, dar niciodată procurate din cauza sărăciei. Certu- 


1 Constantin Tamaş, loan C. Vasile, Monumente arheologice vâlcene , 
Râmnicu Vâlcea, 1998, p. 80. 

2 I. Ionaşco, op. cit., pp. 194-195. 

3 DANIC, Fond Documente Munteneşti, XCVII/3, 27 ianuarie 1772. 

nlc şi procesele îl constrâng pe tată să cedeze pe moment 
părţi din moşiile deţinute cu speranţa că vor veni zile mai 
hune şi acestea vor fi recuperate, că patrimoniul va fi reîn¬ 
tregit. Dar acele zile nu vor veni niciodată. 

Totul este notat cu precizie şi minuţiozitate. Haine, bijute- 
iii, lenjerie, ustensile de bucătărie capătă viaţă sub pana ta¬ 
lului; de la formă la material, de la culoare şi ornamente la 
numărul nasturilor şi modelul broderiei, nimic nu se uită, 
nimic nu se trece cu vederea. Moşiile sunt scrise cu vecinii 
şi semnele de hotar, ţiganii cu numele şi familiile lor, anima¬ 
lele cu numărul şi starea lor, ca nimic să nu fie revendicat 
altfel decât a fost dat, ca nimic să nu fie restituit altfel decât 
n fost primit, ca altceva să nu se pretindă decât ce se află înscris 
acolo o dată pentru totdeauna. Acest „inventar" are multiple 
funcţii, iar munca nu este în zadar. Existenţa lui permite o 
mai bună negociere între ginere şi socru; văduvia sau sepa¬ 
rarea îi vor da femeii posibilitatea de a recupera mai uşor zes- 
Irea adusă în casa soţului, micile detalii îi vor permite să-şi 
individualizeze mai uşor propriile lucruri de celelalte exis¬ 
tente în casă. Toată această muncă de transcriere presupune 
că tatăl are în faţa ochilor lada de zestre plină ochi cu lucruri 
şi, cu urechile ciulite la ceea ce soţia sau fiica sa îi dictează, 
el notează cu atenţie întrebând de două ori acolo unde nu e 
sigur sau nu a înţeles care ar fi diferenţa între o rochie „dă 
belacoasă roşie cu flori de fir“ şi o rochie tot de belacoasă, 
tot roşie, dar „cu florile în natural" sau între „cercei de aur 
cu zmaragduri cu trei picioare de balaşuri" şi „cercei dă aur 
cu zmaragduri verzi cu picioarele dă mărgăritar". 

Zestrea — între promisiune şi realitate 

După logodnă, ginerele primeşte foaia de zestre, dar lucru¬ 
rile intră în casa sa abia cu ocazia nuntirii, când mireasa se 
mută în casa soţului. Livrarea zestrei arc loc în cadrul unui 

ritual specific aşa cum se întâmpla în Italia sau Franţa seco¬ 
lelor trecute 1 . Cum o căsătorie fără zestre se realizează cu 
dificultate, şi cei mai săraci părinţi se străduiesc să alcătu¬ 
iască zestrea atât de necesară. Pentru a-şi vedea fiica mări¬ 
tată, tatăl promite un anumit număr de stânjeni, vii, livezi 
sau mori. Odată nunta împlinită, tatăl face uitată această în¬ 
datorire, dar ginerele are grijă să-i amintească de fiecare dată, 
să facă presiuni şi scandal, să-l reclame în justiţie. Certuri¬ 
le încep uneori chiar de a doua zi după nuntă. Intervenţiile 
rudelor sau ale vecinilor se impun pentru a-i împăca şi pen¬ 
tru a-i face să ajungă la un compromis. La scurtă vreme, lu¬ 
crurile se reiau de unde rămăseseră înainte de a se rediscuta 
la cârciumă noua zestre, noua înţelegere. Documente nume¬ 
roase păstrează detalii asupra acestor neînţelegeri în care socri 
şi gineri se pun din nou la masa negocierilor. Pentru a nu fi 
înşelat iar, ginerele cere cu insistenţă un act scris cu lucru¬ 
rile ce nu s-au dat, cu sorocul şi termenul limită de livrare 
definitivă a tot ce a rămas. Alţii notează cu atenţie şi cu in¬ 
sistenţă în dreptul fiecărui obiect pus în foaia de zestre „s-a 
dat“, „nu s-a dat“ sau „pentru caretă dat taleri 130“ 2 . Alteori 
foaia de zestre devine neîncăpătoare pentru a primi toate mi¬ 
cile remarci notate de ginere. 

Ruxandra Poienaru are astfel de probleme cu ginerele ei. 
Acesta notează tot. De exemplu, în dreptul inelului cu ru¬ 
bin ţine să noteze „mititel robinaşu şi inelu“ şi precizările 
de acest gen se găsesc pe tot documentul. Ele se disting uşor 
de actul dotai pentru că avem de-a face cu un alt scris, cu o 


1 Vezi Nicole Belmont, „La fonction symbolique du cortege dans Ies 
rituels populaires du mariage", Annales ESC , 33 (3), pp. 650-655; C. Kla- 
pisch-Zuber, op. cit., pp. 215-216; Martine Segalen, Amours el mariages 
de I ’ancienne France, Berger-Levrault, Paris, 1981. 

2 Vezi foaia de zestre făcută de Drăghici Bălăceanu, fost mare vornic 
de Târgovişte, pentm fiica sa Safta la 2 aprilie 1721. Şt. Greceanu, op. cit ., 
voi. I, pp. 183-184. 

altă cerneală şi mai ales că notiţele folosesc persoana I sin¬ 
gular, adică îi sunt autoadresate, pentru buna lui ştiinţă. Măr¬ 
găritarul i se pare prea mărunt, unul din cearşafuri este vechi 
şi ponosit, salteaua este din atlaz prost, linguriţa de argint 
cu farfuria ei nu cântăresc decât 25 de dramuri, din batiste 
nu a primit decât patru, pentru argintăria mesei a trebuit să 
insiste şi până la urmă i s-au dat 110 taleri şi patru parale, 
să-şi cumpere singur, în locul ligheanului şi al ibricului „mi-au 
dat 6 tipsii de aramă şi le-am făcut lighean şi ibric‘% din şase 
iepe una i se pare prea tânără, cei doi bivoli de jug sunt de 
fapt tauri. Scurte notiţe de acest gen se regăsesc pe parcur¬ 
sul întregului manuscris, iar neînţelegerile dintre cei doi au 
fost de multe ori aduse în faţa justiţiei. 1 

Documente de acest fel ne arată dificultăţile punerii în 
practică a actului dotai: între alcătuirea actului şi transferul 
obiectelor în casa ginerelui fiind cale lungă. Conform legii, 
tatăl are un răgaz de doi ani pentru a împlini toate cele în¬ 
scrise. Nerespectarea termenului aduce sancţionarea tatălui 
cu plata unei dobânzi de patru la sută, referinţa este însă 
ambiguă, incompletă şi nefolosită în practica cotidiană. 2 La 
rândul său, Legiuirea Caragea prevede că oricine promite 
zestre, tată, mamă sau oricare altă persoană, are obligaţia 
de a o împlini. 3 Chiar dacă legea apare târziu (1818), se con¬ 
stată că taţii sunt întotdeauna obligaţi să-şi ţină promisiu¬ 
nile, mai ales atunci când la mijloc se află acte scrise 
doveditoare asupra zestrei promise. Că reclamarea în justi¬ 
ţie se face după un an sau şase, puţin importă, socrul se obli¬ 
gă să dea tot ce a promis prin foaie. 

De exemplu, diaconul Gheorghe din Căpşuna, judeţul Vlaş- 
ca, este purtat prin instanţă de ginerele lui, loan, pentru un cal, 


1 DANIC, Fond Documente Istorice, MCDLXXI11/99, 100. 

2 DANIC, mss. 143, ff. 211 v —213 V . Documentul de la 27 mai 1793 
lace apel la Pravila după Armenopol, titlul 8, lista 282. 

3 Legiuirea Caragea, p. 78. 

un râmător, câţiva pruni şi un răzor de vie, lipsa de zestre ne¬ 
dată de şase ani. In faţa mitropolitului, tatăl se angajează că 
o dată ajuns acasă „să aibu a le face teslim toate în mâna 
protopopului 11 . Pentru a se asigura că nu va amâna la infi¬ 
nit şi nu-i va avea peste ceva timp iarăşi la Mitropolie, mitro¬ 
politul insistă pe prezenţa protopopului ca garant al acestei 
înţelegeri. El va trebui să dea tatălui o adeverinţă de preda¬ 
re ca semn al finalizării conflictului sau ca asigurare „că 
le-am dat şi cum că nu mai are a cere nimic de la mine 111 . 

Vânătorii de zestre 

Trimiterea foii de zestre, a doua zi după logodnă, semni¬ 
fică refuzul bărbatului de a duce mai departe contractul înche¬ 
iat, motive diverse fiind invocate. Cel mai adesea se leagă 
de dorinţa de a cere mai mult, de a-şi şantaja viitorul socru. 
Istoria unei familii, unde dispunem de toate piesele necesa¬ 
re reconstituirii evenimentelor pas cu pas, ne dezvăluie ten¬ 
siunile existente între gineri şi socri. Documentul de la 30 
mai 1794 pune în prim-plan familia şi problemele ei la acest 
sfârşit de secol. în fapt, alături de dificultăţile legate de zestre 
apar şi dificultăţile privind convieţuirea unei familii recompu¬ 
se. Situaţia ne oferă ocazia să facem o analogie, deloc forţa¬ 
tă, cu familia lui Moromete de la începutul secolului XX. Vom 
vedea, pe măsură ce naraţiunea avansează, că lucrurile nu 
sunt deloc diferite, că lada de zestre este obiect de conflict 
între fraţii şi surorile vitrege, între fii şi mama vitregă. 

Documentul se construieşte în jurul următoarelor antiteze: 
zestre-povară, zestre-blestem, fata piatră de moară, multe 
fete-ruina casei, superioritate masculină-inferioritate feminină. 

Mareş şătrar se căsătoreşte a doua oară cu Zoiţa. El are 
deja din prima căsătorie trei băieţi, cu Zoiţa va face alţi şapte 


1 BAR, mss. 637, f. 222 r -222\ 29 iunie 1785. 

copii, din care cinci fete şi doi băieţi. Familie grea, după cum 
bine se poate observa, care trebuie hrănită, dar mai ales stru¬ 
nită datorită conflictelor ce se nasc zilnic între fraţi. înzes¬ 
trarea şi măritarea fetelor apar ca una dintre sarcinile cele 
mai dificile nu atât datorită sărăciei, cât mai ales ginerilor 
al căror acord este indispensabil pentru împlinirea mariaju¬ 
lui. Tatăl are în faţa sa cinci fete, venite pe lume una după 
alta, deci şi căsătoriile trebuiesc îndeplinite tot una după alta. 
Mareş munceşte pentru copiii săi, strânge, se zbate, face eco¬ 
nomii. Măritarea primei fiice se va dovedi însă o sarcină difi¬ 
cilă care îi va solicita toată răbdarea, atenţia şi abilitatea. 

Ajunsă la vârsta de măritat, Catrina începe, împreună cu 
părinţii, pregătirile: mama şi fiica revăd trusoul şi-l com¬ 
pletează, tatăl se interesează în rândul amicilor asupra bărba¬ 
ţilor de însurat. Eftimie Ghezdoveţ, căpitan de lefegii, este 
cel ales şi cu el tatăl „au avut voroavă“. De remarcat că fata 
nu se implică în nici un fel, tatăl îşi alege ginerele, urmând 
propriile criterii. După învoială, tatăl alcătuieşte foaia de zes¬ 
tre şi o da în mâna ginerelui, convins că poate în linişte să 
se pregătească de nuntă. La câteva zile, acesta îi trimite însă 
foaia de zestre înapoi, cerând mai mult. După cum poves¬ 
tesc fraţii vitregi, în acest moment, intră în scenă mama vi¬ 
tregă care ţine cu tot dinandisul ca acest mariaj să se facă 
şi cere soţului să accepte noile pretenţii. Mareş se lasă con¬ 
vins, mai ales „că trebuia să-şi ridice piatra din casă“, cu 
toate că surplusul cerut constituie de fapt zestrea pentru cea 
de-a doua fiică ce urmează a se mărita. Se consolează cu gân¬ 
dul că de va trăi şi va fi sănătos „va pune la loc“ ceea ce „a 
dat peste putere“. 

Ginerele nici cu această parte nu se mulţumeşte şi „mai 
cerând încă o sumă de bani, a şi trimis foaia înapoi". Deja 
bolnav, Mareş se supără foarte tare şi „fiindu-i mai rău, i 
s-a tăiat inima şi pe loc au murit". Moartea lui complică pcslc 
măsură lucrurile, aducând la lumină neînţelegerile dintre 

mama vitregă şi cei trei fii din prima căsătorie, conflict am¬ 
plificat şi de importanta poziţie căpătată de Zoiţa prin tes¬ 
tamentul soţului. Ea devine moştenitoarea patrimoniului şi 
executorul testamentar, lăsându-i pe fii la bunul ei plac. 

Mama se află într-o mare dilemă: continuarea negocieri¬ 
lor cu ginerele sau abandonarea acestora? Ambele variante 
prezintă mari dezavantaje în condiţiile în care viaţa sub ace¬ 
laşi acoperiş cu cei trei devine imposibilă. Certurile sunt 
cotidiene, iar contestările injustiţie se ţin lanţ. în jalba lor, 
fraţii ne dezvăluie întreg scandalul, punctând pas cu pas 
toate nemulţumirile. După părerea lor, tatăl nu ar fi promis 
niciodată o asemenea zestre, cu atât mai mult nu şi-ar fi lăsat 
averea pe seama unei femei, dacă nu ar fi fost „sărit din 
minţi", din cauza lingorii de care suferise în acele zile. Prin 
punerea în aplicare a acestei căsătorii, ei vor rămâne săraci 
lipiţi şi cu grija „celorlate trei pietre de fete“ (mezina murise 
şi ea între timp). Puterea primită de mamă este şi ea contesta¬ 
tă, plecându-se de la toate argumentele vehiculate de lumea 
masculină în epocă. în primul rând, că muma lor una zice 
şi alta face, cu alte cuvinte lor le-a promis că va opri această 
nuntă şi „pe sub cumpătu şi în taină“ se grăbeşte s-o împli¬ 
nească, săvârşind chiar şi logodna: „şi unde ne-am pomenit, 
unde logodesc pe sora noastră cu ierologhie tot cu mai sus- 
numitul". Aceste fapte demonstrează că mama nu poate fi 
de încredere, nu poate administra o familie, un patrimoniu. 
Comportamentul ei i-a convins că oricând poate aduna to¬ 
tul din casă şi fugi cu un oarecare: „ne va lăsa mâine, poi¬ 
mâine pre toţi săraci de periusia părintească", mai vârtos „de 
vreme ce se află la vârsta tinereţilor şi cu firea zburdalni¬ 
că, iubind mai mult cele deşarte". Ideea văduvei tinere gata 
oricând să cadă în păcat apare frecvent sub pana clericilor, 
vârsta fiind considerată ca o stare periculoasă mai aproape 
de lumea păcatelor, decât de cea a pocăinţei şi plângerii. 

Fiii vitregi contestă apoi maniera în care a fost gândită 
căsătoria surorii lor. Strategia adoptată de mamă li se pare 

proastă şi tipic feminină, căci aceasta nu s-a informat asupra 
celorlalte case care s-au stins datorită unei strategii matrimo¬ 
niale la fel de prost condusă, nu s-a interesat asupra „poli¬ 
tici" pretendentului. Continuarea acestei politici va face vâlvă 
în sânul tuturor celor care au fete de măritat, va crea un prece¬ 
dent, iar casa lor va atrage ura, blestemul şi nemulţumirea 
tuturor părinţilor, fraţilor, moştenitorilor. Ei sunt bărbaţi în 
toată firea, capabili să poarte grija casei, să decidă în pro¬ 
blemele importante privind patrimoniul, ştiu cum să-şi alea¬ 
gă cumnaţii, cum să-şi mărite surorile. 

De fapt, în pretenţiile lor nu se află nimic anormal, ei cer 
restituirea atribuţiilor masculine, trecute în lumea femei¬ 
lor prin testamentul tatălui. Nu pretind decât să fie „cliro- 
nomi“, alături de mama lor, şi, încetul cu încetul să preia 
întregul control; cu alte cuvinte, „aceşti mai mari să icono- 
misim trebile spre întemeierea şi adăogirea ei (casei)", iar 
mama să nu aibă drept de a decide fără ştirea lor. Pentru a 
dovedi că nu este nimic personal, că ei nu fac decât să se 
gândească la casă şi la ceilalţi, jalba se încheie într-o per¬ 
spectivă luminoasă şi ireală. Să-i lăsăm să ne povestească 
cum va arăta viitorul casei, cu ei, în frunte: „ci cu toţi să ne 
chivernisim din casă, de unde vom şi munci. Şi după partea 
ce fieşcare avem în casă până vom căsători toate surorile, 
însă după starea şi potriva noastră, apoi cele rămase atunci 
le vom împărţi frăţeşte." 

După mama vitregă, ţinta atacurilor se îndreaptă către vii¬ 
torul cumnat. Contestarea pretenţiilor se construieşte în junii 
poziţiei sociale şi al reputaţiei acestuia. Cine este acest om 
de cere o zestre de peste 40 de pungi de bani? O zestre con¬ 
siderabilă pe care „nici un obraz mare nu o dă şi de o dă, 
cărui ipochimen o dă?“ Să vedem cine este ipochimenul atât 
de contestat: „neamu de boier mare să fie nu este. vreun aca¬ 
ret şi pământ nu se află, fără numai toate aeaioleic şi chi¬ 
verniseala şi al său ipsolipsis în jocul cărţilm n zeamă", ba 
ei au auzit că este plin de datorii pe care abia aşteaptă să şi 

le achite cu zestrea primită, adică cu partea lor de moşteni¬ 
re. Iată descris în câteva rânduri vânătorul de zestre tipic, 
exploatând la maximum cele câteva atuuri de care dispune 
pentru a obţine o zestre frumoasă, cu care să-şi achite da¬ 
toriile vechi şi să facă altele noi. Fraţii vitregi ar fi admis 
plata unei atare zestre, chiar dacă se dovedeşte a fi înşelătorie 
pe faţă, numai în cazul în care tânărul ar fi fost de neam. 
înrudirea cu o familie bună i-ar fi ajutat să-şi mărite bine şi 
celelalte surori, datorită sistemului de relaţii. Cum ginere¬ 
le ales nu corespunde nici unui criteriu de calitate, după pă¬ 
rerea lor zestrea dată nu poate fi comparată decât cu un mare 
blestem ce s-a abătut asupra casei lor. 

înştiinţată prin zapciu, Zoiţa este obligată să oprească pre¬ 
gătirile de nuntă şi să se prezinte în faţa soborului pentru a 
da seamă de toate acuzaţiile aduse de fiii vitregi. Cum scan¬ 
dalul începuse cu mult timp în urmă, mama a ştiut întotdea¬ 
una să-şi acopere fiecare act comis cu probe menite a-i 
susţine deciziile luate. în primul rând, Zoiţa are la mână testa¬ 
mentul soţului prin care devenise moştenitoarea de drept şi 
de fapt a întregii averi cu misiunea de a se ocupa de cei mai 
mici dintre fraţi şi de a se îngriji de sufletul răposatului. Diata 
poartă semnătura episcopului Dositei al Buzăului, devenit 
între timp mitropolit, şi care n-ar avea cum să-şi conteste 
propria autoritate. Apoi tatăl a hotărât atât asupra diatei, cât 
şi asupra zestrei atunci când avea minţile întregi, după cum 
o dovedeşte iscălitura analizată cu atenţie de mitropolit, gă¬ 
sind-o „aleasă, desluşită, de om în toată firea, sănătos", sem¬ 
nătura nu s-ar fi putut face dacă „ar fi fost bolnav şi fără 
minţi". în acelaşi timp, tatăl, ca un stăpân deplin pe ale sale 
şi agonisite „cu sudoarea şi osteneala sa", a ştiut ce face, că 
de n-ar fi avut de unde, nu ar fi dat. Aşadar, şi această acuza¬ 
ţie cade. Măritişul trebuie să aibă loc în orice condiţii, căci 
în joc este nu numai onoarea fetei, ci şi a celorlalte încă ne¬ 
măritate, pentru că după logodnă, Efitimie a început să-şi vizi¬ 
teze viitoarea mireasă cu acordul părinţilor şi sub privirile 

vecinilor. Ruperea logodnei ar provoca zvonuri şi bârfe cu 
privire la reputaţia bietei fete. Şi ce mai încolo şi-ncoace, 
nunta trebuie să se facă, deoarece şertăreasa cheltuise o gră¬ 
madă de timp şi de bani cu pregătirile. Apoi Eftimie nu este 
chiar aşa cum a fost descris de jeluitori, ci băiat din Bucureşti, 
cu fraţi şi surori, cu rude, nu „un om fără căpătâi". Şi to¬ 
tuşi mitropolitul nu se poate abţine să nu-i ceară acestuia 
să se mulţumească numai cu ceea ce prin foaie a obţinut şi 
să n-o mai şantajeze pe văduvă. Cu alte cuvinte, chiar dacă 
respinge cererea fraţilor, el nu poate să nu sesizeze că în spa¬ 
tele lui Eftimie se ascunde un mic vânător de zestre care de 
n-ar fi fost pretenţiile viitorilor cumnaţi ar fi profitat din plin 
de tinereţea şi ignoranţa văduvei. în ceea ce o priveşte pe 
aceasta, i se recomandă să-şi păzească cinstea dacă vrea să 
rămână stăpâna casei, căci în eventualitatea unei căsătorii 
sau a unei legături amoroase nu va primi decât zestrea pe 
care a adus-o. în fine, jalba fraţilor nu apare decât ca un act 
de mare răutate, din dorinţa nedeclarată, dar foarte prost mas¬ 
cată, de „a zăticni măritişul copilei" 1 . 

Fără zestre 

a) „Cutia milelor" şi fetele sărace. Iniţiativa înfiinţării fon¬ 
dului de ajutor pentru săraci, orfani, văduve şi invalizi apar¬ 
ţine domnului Alexandru vodă Ipsilanti. Prin documentul din 
10 decembrie 1775, el anunţă înfiinţarea unei cutii a milos¬ 
teniei şi donează 6 000 de lei pe an pentru constituirea fon¬ 
dului necesar. 2 La menţinerea lui sunt obligaţi să contribuie 
atât marii boieri ai ţării, cât şi înaltele feţe bisericeşti. De ase¬ 
menea, creştinii laici sunt îndrumaţi şi sfătuiţi, ca prin 


1 V. A. Urechia, op. cit., III, pp. 44CMI45. 

2 Vezi documentul la Pompiliu Gh. Samarian, Medicina şi farmacia 
în trecutul românesc. Voi. III, Asistenţa publică în trecutul românesc până 
la 1834 , Bucureşti, 1934, pp. 205-206 şi 216 217. 

testament, să lase o parte din avere pentru politica socială 
dusă de domn. 1 Mai mult, prin noul cod de legi din 1780, 
se prevede în capitolul Pentru diată, obligaţia oricărui creş¬ 
tin de a testa în favoarea Cutiei milosteniei. 2 

Printre cei care beneficiază de ajutor de la Cutia milelor 
se află şi fetele sărace în vârstă de măritat. Ajutorul se acor¬ 
dă la cererea celei aflate în sărăcie. Fata alcătuieşte o jalbă 
adresată domnului în care îşi prezintă starea socială şi mate¬ 
rială. Iată cum sună jalba alcătuită de Maria preoteasa din 
mahalaua sfântul Ilie: „Mă rog Măriei Tale, fiindcă am o 
copilă de vârstă şi am făcut şi învoială cu un june de a o că¬ 
sători. Fiindcă din cele trebuincioase ale căsătoriei îmi lip¬ 
seşte şi alt mijloc de ajutor nu am, după milostivul 
Dumnezeu, năzuiesc la îndurătoarea milă a Măriei Tale şi 
mă rog să fie revărsată şi asupra scăpătăciunii mele şi să fiu 
şi eu împărtăşită din noianul milei Măriei Tale, precum mul¬ 
te obraze scăpătate, de la Cutia cea orânduită de către înăl¬ 
ţimea Ta de milostenie." 3 Jalba este trimisă de domn marelui 
vistier, persoanei care administrează fondul, în speţă tot un 
mare dregător, numit în epocă epitrop. După ancheta la faţa 
locului, se alcătuieşte un raport asupra faptelor constatate 
şi se recomandă domnului suma ce urmează a fi vărsată în 
funcţie de starea socială a solicitantului. Cu alte cuvinte, dacă 
fata aparţine clasei boiereşti, ea primeşte o sumă mai mare 


1 Pentru maniera de organizare şi funcţionare a acestui fond vezi ibi- 
dem, pp. 216-266 şi Ligia Livadă-Cadeschi De la milă la filantropie. 
Instituţii de asistare a săracilor din Ţara Românească şi Moldova în se¬ 
colul al XVIII-lea, Nemira, Bucureşti, 2001. 

2 Pravilniceasca Condică, pp. 106-108. Dacă pentru cei morţi fără 
copii se fixa deja suma ce urma a reveni cutiei, la a treia parte din ave¬ 
re, cei cu copii, adică cu moştenitori, lăsau cât doreau. Dar şi unii, şi 
alţii aveau datoria „de a nu uita de cutie“, cum spune domnul, mergând 
până la a-i ameninţa cu stricarea testamentului dacă nu respectau legea. 

3 V.A. Urechia, op. cit., voi. V, p. 370. 

tic bani, având în vedere că trebuie să contracteze o căsă- 
lorie care solicită o zestre mai mare. Măritişul unei fete săra¬ 
ce este mai „uşor“ şi primeşte o sumă mai mică de bani. 
Astfel că preoteasa a primit ajutor de la Cutia milelor numai 
30 de taleri, după cercetarea efectuată la faţa locului de că- 
Ire clericii Mitropoliei şi slujbaşii Vomiciei. 

Cu patru luni mai devreme, la 16 iulie 1793, Bălaşei, 
mamă a opt copii din care şase fete, i se dau de la Cutie nu¬ 
mai 20 de taleri. Popa Dragomir din satul Seaca, judeţul Goij, 
primeşte ca ajutor la măritişul celor cinci fete numai 40 de 
taleri, în timp ce o altă fată de boier beneficiază singură de 
o mie de taleri. 1 în toate cererile lor, părinţii insistă pe apro¬ 
pierea momentului căsătoriei, a vârstei măritişului, pe să¬ 
răcia care face imposibilă trecerea fetelor în această etapă 
importantă a vieţii, binecuvântată de către Biserică şi Dum¬ 
nezeu. în fapt, ajutorul este cerut pentru a duce o viaţă creşti¬ 
nă, plăcută lui Dumnezeu şi, prin spijinul dat, puterea participă 
la menţinerea ordinii, la înfăptuirea operei divine - sfânta 
familie şi procrearea la salvarea fetelor de la o viaţă imo¬ 
rală, în speţă drumul spre prostituţie, deseori inevitabil în 
cazul fetelor sărace. 

b) Boierii şi fetele sărace. O altă practică importantă o 
constituie miluirea fetelor sărace cu sume de bani necesare 
înzestrării şi măritării lor. Fetele de pe moşiile boiereşti sunt 
înzestrate de către boieri, fie în timpul vieţii acestora şi pe 
măsură ce fetele se mărită, fie prin intermediul testamen¬ 
tului. Unii boieri lasă prin testament zestrea gata alcătuită dată 
fetei care se va căsători prima. Acest obicei este considerat 
o pomană necesară pentru a asigura viaţa eternă sau pentru 
a reduce păcatele lumeşti; prevederea se consemnează în tes¬ 
tament alături de celelalte pomeni făcute pentru pomenirea 


1 Ibidem , voi. V, pp. 44-45, 370-371 şi voi. VIII, p. 153. Vezi şi 
P. Samarian, op. cit., voi. III, pp. 262-263. 

răposatului. Fetele, care primesc o astfel de zestre, au obli¬ 
gaţia de a-1 pomeni pe binefăcător, arătându-şi recunoş¬ 
tinţa prin lumânări aprinse la mormântul acestuia şi prin 
rugăciuni. Unii dintre boieri îşi justifică gestul insistând pe 
comemorare, „să mă pomenească 14 . Alegerea fetelor se lasă 
uneori la libera apreciere a moştenitorilor de drept sau a epi- 
tropilor, alteori se prevăd cu stricteţe numele şi sumele ce 
le revin. 

Mai întâi sunt înzestrate rudele sărace apropiate, apoi fete¬ 
le clienţilor, prietenilor şi abia în ultimul rând fetele supuşi¬ 
lor de pe moşie. Atunci când testatorul impune condiţii, 
moştenitorii primesc misiunea de a face o anchetă asupra 
fetelor alese. Ei trebuie să se informeze asupra situaţiei eco¬ 
nomice a părinţilor, dar mult mai importante sunt calităţile 
şi reputaţia fetei. Marele ban Constantin Bălăceanu lasă 5 
000 de taleri pentru dotarea a 20 de fete sărace, fiecăreia 
revenindu-i 250 de taleri, o zestre considerabilă pentru o fată 
de ţăran, dar ea nu putea fi obţinută oricum. Fiul legataru¬ 
lui, Ştefan, în calitate de executor testamentar, trebuie să ob¬ 
ţină informaţii, „prin bună cercetare 44 , dacă sunt într-adevăr 
sărace, dacă sunt cinstite şi „nu după poduri 44 , adică prosti¬ 
tuate. De fapt, banii se dau numai şi numai pentru măritiş, 
nu pentru uzul cotidian al părinţilor. Boierul este o adevă¬ 
rată instituţie caritabilă pentru înzestrat fete sărace, de aju¬ 
torul lui beneficiind alte opt fete, aparţinând anturajului său, 
rude de sânge scăpătate sau rude spirituale. Sumele de bani 
alocate variază în funcţie de locul pe care taţii îl ocupă în 
reţeaua de solidaritate pe care boierul şi-a construit-o de-a 
lungul întregii vieţi. Primul loc este ocupat de Elena, o co¬ 
pilă orfană crescută în casa boierului şi care cu timpul i-a 
devenit ca şi fiică. Ea primeşte 4 000 de taleri, în plus, fiul 
cel mare are sarcina de a se ocupa personal de viitorul ei, cău- 
tându-i un soţ pe măsură: „să-i cauţi cu oare şi care chiver¬ 
niseală un om să o căsătoreşti 44 . Pe locul doi, cu 1 000 de 

taleri, se află Sultana, fata medelnicerului Andrei, fina boie¬ 
rului. Cu 500 de taleri sunt înzestrate o serie de fete sărace 
şi orfane, fiicele unor mici boieri sau negustori, apropiaţi ai 
boierului, Marghioala şi Eufrosina, fiicele răposatului cămă- 
raş Mihalache, copila serdarului Neculaie, cea a pitarului lane, 
a lui Hagi Ioniţă, (aceasta murind între timp, banii au fost daţi 
altei fete), şi, în fine, Marghiola, fiica Elenei Drugănească. 
lată înzestrate dintr-un foc nu mai puţin de 28 de fete. 1 

Dar nu toţi boierii sunt atât de darnici, Răducan Filipes- 
cu, mare stolnic, înzestrează doar două fete cu 250 de taleri 
fiecare 2 , în timp ce Sandu Bucşănescu se ocupă de rudele 
sale sărace, fiecare nepoată primind „150 de taleri pentru 
haine, o fată de ţigan, o pereche de cercei, un inel şi două-trei 
şiruri de mărgăritare" 3 . 

c) A sluji pentru a-şi face o zestre. în ciuda ajutorului acor¬ 
dat de domnie şi de boieri, un număr important de fete nu 
dispun de sprijinul necesar pentru a avea o zestre şi pentru 
a se căsători. In această situaţie, singura soluţie onestă po¬ 
sibilă o constituie angajarea la stăpân. Tinerele se angajea¬ 
ză ca slujnice în casele boiereşti sau negustoreşti cu speranţa 
strângerii banilor necesari alcătuirii măcar a unui trusou. Do¬ 
cumentele păstrează următoarele denumiri pentru aceste si¬ 
tuaţii: „fată în casă“, „slujnică cu simbrie tocmită", fată 
„băgată la stăpân" sau „dată la stăpân". între fată şi stăpân 
se stabileşte un contract verbal care prevede asigurarea tu¬ 
turor sarcinilor domestice din partea fetei şi înzestrarea şi 
căsătorirea din partea stăpânului. Cu alte cuvinte, noul stă¬ 
pân preia întru totul atribuţiile tatălui din momentul în care 
îşi însuşeşte munca tinerei. Perioada de timp contractată este 
destul de lungă, între şapte şi opt ani. Munca prestată de¬ 
pinde de casa în care fata slujeşte. Intr-o mare casă boierească 


1 Şt. Greceanu, op. cit., voi. II, p. 21. 

2 DANIC, mss. 143, ff. 139> 141'. 

3 Document publicat în Arhivele Olteniei. 1934, pp. 431—435. 

ea se ocupă, împreună cu celelalte slugi, de un anumit do¬ 
meniu al gospodăriei, dar în casa unui negustor sau mic meş¬ 
teşugar se îngrijeşte de toate, de la aducerea apei până la 
pregătirea hranei şi la asigurarea lenjeriei curate. 

De plasarea acestor fete se ocupă rudele sau cunoştinţe¬ 
le. Un sistem de relaţii acoperă Bucureştiul şi zonele din jur, 
astfel încât atunci când o fată săracă porneşte din provin¬ 
cie spre capitală în căutarea unei slujbe, mai totdeauna se 
află o mătuşă care să cunoască o persoană de încredere şi 
care îi găseşte un stăpân. Maria, orfană de părinţi, este pla¬ 
sată de mătuşa ei la Stavri cojocaru „cu simfonie să o creas¬ 
că şi când va ajunge la vârstă să o înzestreze şi să o 
căsătorească 14 ; Bălaşa, tot orfană, pleacă din Craiova, în cău¬ 
tare de lucru, ajunsă în Bucureşti, de ea se ocupă jupânea- 
sa Iana, care o ajută să-şi găsească de lucru la Riga grămăticul 
ca slujnică. 1 2 

Unii părinţi văd această perioadă ca o situaţie excepţională, 
provocată de moartea unuia dintre ei şi de sărăcie. Cel mai 
bine se exprimă Maria din Nemţi, cu fiică de 13 ani şi jumă¬ 
tate, dată la stăpân la 13 ani şi sedusă peste alte şase luni 
de un fecior aflat „acolo aproape la alt stăpân 44 . Iată cum îşi 
justifică mama plasarea fiicei: „Milostive Doamne, eu de 
ar fi avut fata mea tată şi de a-şi fi putut să o hrănesc, eu 
n-aş fi dat-o a fi slujnică. 442 

Aspra, din mahalaua Sfântul Ştefan, insistă pe lângă cum¬ 
natul ei să-i găsească un stăpân pentru cea mai mare dintre 
fete. Fiind văduvă şi cu alte trei fete, ea nu reuşeşte să le 
asigure hrana zilnică, cu atât mai puţin nu poate să le mă¬ 
rite. După câteva săptămâni de cercetări, cumnatul îl găseş¬ 
te pe popa Toma care are nevoie de o fată în casă. Contractul 
formal este repede stabilit între cele două părţi, fata fiind 


1 BAR, mss. 640, f. 30 v şi DANIC, mss. 140, ff. 31 r -32\ 

2 BAR, mss 653, f. 60 r -60 v . 



FEMEIA §1 ZESTREA SA 


181 


icprezentată de unchiul şi mama ei. Pentru slujba prestată 
preotul se angajează „să o aibă fată de suflet, să o crească, 
sa o înzestreze şi să o mărite la vreme“. Mama ţine să-şi jus- 
liiice gestul în felul următor: „nu-mi dă mâna s-o înzestre¬ 
ze că sunt femeie săracă". Ajutorul preotului apare ca o 
salvare, din acest motiv atunci când contractul se rupe dis¬ 
perarea mamei şi a fetei sunt reale şi justificate. Situaţia fe- 
lei seduse, cu onoarea pierdută, apare drept o catastrofa. Din 
acel moment mariajul pare imposibil, iar angajarea la un alt 
stăpân va fi întotdeauna legată de această întâmplare. Pe 
scurt, îi va fi foarte greu să găsească pe altcineva la care „să 
slujească şi să-şi scoaţă pâinea", iar mama cere cu insisten¬ 
ţă ca preotul „să primească pe fată în cârca lui, să o chiver¬ 
nisească", aceasta devenind o obligaţie morală majoră şi 
imediată, căci trecerea timpului lucrează împotriva fetei, „vre¬ 
mea trece şi în vârstă se înalţă". Totodată deflorarea apare 
ca un delict pentru care preotul trebuie să plătească, deoare¬ 
ce numai o zestre bogată poate să răscumpere virginitatea 
pierdută. Aspra crede că un soţ ar fi trecut cu vederea sără¬ 
cia, dar ar fi cam greu să accepte şi acest al doilea neajuns. 1 

d) A seduce şi a înzestra. O altă soluţie, mai puţin onestă, 
o constituie acceptarea unei relaţii premaritale pentru a avea 
o zestre sau chiar un soţ. Spre sfârşitul secolului, multe fete 
sărace acceptă o astfel de relaţie în speranţa realizării unei 
căsătorii fără zestre. Totodată, seducătorul dovedit are obli¬ 
gaţia de a înzestra fata sedusă după starea şi posibilitatea 
sa, dar ţinând cont întotdeauna şi de poziţia ocupată de fată 
în ierarhia socială. 2 Din 210 cazuri descoperite în arhive pen¬ 
tru perioada 1750-1830, doar 21 s-au încheiat cu căsătoria, 
dar şi aceasta realizată în condiţii deosebit de meschine, cu 


1 BAR, mss. 640, f. 19 v , 25 iulie 1791. 

2 îndreptarea legii, glavele 251-255, pp. 252 256. 

intervenţia mitropolitului, cu aducerea silită a băiatului la 
biserică, cu desfacerea căsătoriei la câteva luni după, cu ame¬ 
ninţări. Aproape jumătate din fetele seduse (92) au fost în¬ 
zestrate. Cum în toate cele 210 cazuri au avut loc procese 
derulate în faţa justiţiei, rămâne de la sine înţeles că şi foi¬ 
le de zestre au fost alcătuite tot la intervenţia şi ameninţa¬ 
rea exercitată de mitropolit şi de consiliul ecleziastic. 

Ca atare, zestrea reflectă sărăcia şi disperarea în care se 
află aceste fete, orfane sau nu, plecate de acasă în căutarea 
unei slujbe şi reîntoarse pe prispa casei părinteşti, în cazul 
cel mai nefericit cu grija unuia sau a doi copii. Obligaţi de 
instanţa de judecată, bărbaţii constituie după luni de tergi¬ 
versări o zestre. Fata speră că această infimă bogăţie o va 
ajuta să-şi găsească un alt soţ care în schimbul zestrei să trea¬ 
că cu vederea lipsa virginităţii. 

Vintilă bucătarul din Bucureşti insistă cu repetate plângeri 
la Mitropolie pentru a-1 obliga pe Stan croitorul să-i dea zes¬ 
trea promisă fiicei sale. El a renunţat de mult la ideea că¬ 
sătoriei, dându-şi seama chiar de la prima înfăţişare că tânărul 
n-a vrut decât să se amuze în seara cu pricina. Promisiunea 
de căsătorie n-a fost decât o vorbă ca oricare alta, spusă la 
voia întâmplării, doar pentru a o impresiona pe credula fată. 
Tatăl nu a stat nici el cu mâinile în sân şi, de atunci, a tot 
căutat un soţ şi l-a găsit în persoana unuia, Blirică, care a 
acceptat s-o ia pe fii-sa dacă îi dă „zestre îndestul". Bucu¬ 
ros că în sfârşit a găsit pc cineva, tatăl promite şi speră, la 
rândul său, în ajutorul puterii, date fiind noile condiţii. 1 

Scopul declarat al acestor fete este acela de a-şi găsi un 
soţ. Biserica, la rândul ei, insistă mai întâi pe realizarea unei 
familii şi apoi pe înzestrare, considerând celibatul prelungit 


1 BAR, mss. 3932, f. 41 r -41 Subiectul a fost dezvoltat în Constanţa 
Vintilă-Ghiţulescu, Focul amorului, passim. 

o stare periculoasă. în toate aceste cazuri, zestrea este foar¬ 
te mică, pentru că cei doi parteneri provin din clasa de jos 
a societăţii. A ceda o vacă sau cinci capre, a plăti gloaba la 
protopopi şi uneori în egală măsură la ispravnicii de judeţ 
nu reprezintă o situaţie deloc uşoară pentru un ţăran nu prea 
avut şi nici chiar pentru un meşteşugar. Ajunşi în faţa in¬ 
stanţei, părinţii şi feciorii se eschivează, inventează, mint, 
jură fără frică şi fără prea mare remuşcare pe Sfintele Icoa¬ 
ne. Atunci când nu reuşesc să convingă, seducătorii sunt obli¬ 
gaţi să-şi plătească greşeala. Zestrea se negociază cu ajutorul 
mitropolitului şi al celorlaţi clerici din consiliu. Tânărul dă 
o rochie, părinţii fetei vor şi o vacă, intervenţia părinţilor 
băiatului amplifică neînţelegerile, creşte tensiunea deja exis¬ 
tentă, se proferează ameninţări sau se împroaşcă cu noroi 
onoarea fetei şi cea a părinţilor, care n-au ştiut să-şi creas¬ 
că şi, mai ales, să-şi stăpânească copila. Mitropolitul încear¬ 
că să calmeze spiritele şi să reia negocierile, dar abia cu chiu, 
cu vai se ajunge la un compromis. 

Zamfira îl încarcă pe Ion holteiul cu „o roche de alagea 
şi să plătească şi o căldare", punându-i soroc până la Paşte 
să achite toate acestea 1 ; Dragomira din satul Buftea, judeţul 
Ilfov, pretinde de la seducătorul fiicei sale, Neagu holteiul, 
taleri 20 şi o vacă, considerate a fi „spre ajutor fii-mii de a 
se putea mărita" 2 ; Dumitrana, fata din satul Grăsani, judeţul 
Ialomiţa, se învoieşte cu Barbu flăcăul, fiul popii Dumitru 
din acelaşi sat, sâ-i dea în loc de zestre „2 boi, 1 vacă, 1 roche 
de şamalagea cu anteriul ei şi o tivilichie de mătase blănită 
şi 7 taleri de cheltuială". Zestrea este simţitor mai mare decât 
celelalte prezentate mai sus datorită statutului tatălui băiatu¬ 
lui, un preot înstărit, capabil să plătească pentru greşelile 


1 BAR, mss. 640, f. 6 V . 

2 BAR, mss. 641, ff. 192 v -193 r . 

fiului. 1 Dar multe învoieli se tranşează în bani gheaţă, sume¬ 
le încadrându-se între 20 şi 60 de taleri. Dintr-o foaie de zes¬ 
tre, unde toate sunt preţuite, aflăm, de exemplu, care este 
preţul animalelor şi ce ar putea să-şi cumpere o fată cu ba¬ 
nii primiţi. La 28 iulie 1811, se putea cumpăra un taur sau 
un cal cu 10 taleri, o vacă valora 7,5 taleri, o bivoliţă 25 de 
taleri, o oaie sau un stup de albine numai 2 taleri, iar un râ- 
mător aproape 2 taleri şi jumătate. 2 Deci cu 20 de taleri ca 
zestre, o fată îşi putea cumpăra două vaci cu lapte şi-i mai 
rămâneau bani şi pentru două oi. 


1 BAR, mss. 636, ff. 96 v -97 r . 

2 I. C. Filitti, op. cit., pp. 73-75 



III 

Logodna 


Peţitorii 

Dar nunta nu se face niciodată singură, între cele două 
familii interpunându-se un al treilea personaj, numit mijlo¬ 
citor sau peţitor. Acest interpus este rudă, prieten, vecin cu 
una dintre cele două familii şi intervine pe lângă părinţi, pro¬ 
pune realizarea alianţei, participă la negocierea zestrei, îi pre¬ 
zintă pe tineri unul altuia. 1 De asemenea, un peţitor are şi 
rol de chezaş în realizarea alianţei, şi în ceea ce priveşte cin¬ 
stea celor doi. El îşi asumă responsabilitatea acestei relaţii, 
ginerii şi socrii neezitând să-l tragă la răspundere atunci când 
intervin neînţelegerile. 

Hagi Avram îşi pune reputaţia în joc atunci când o reco¬ 
mandă pe Ancuţa tovarăşului său de afaceri, Gheorghe bim- 
başa. De aceea, atunci când Gheorghe apare în pragul casei 
şi-i cere socoteală despre necurăţenia fetei, Avram rămâne 
efectiv cu gura căscată. Iată-1 cum descrie scena: „într-o sâm¬ 
bătă dimineaţă, viind dumnealui bimbaşa Gheorghe, soţul 
Anicăi, la mine în casă, mi-au zis cum că numita Anica, fata 
ce o am dat-o eu de soţie, n-au ieşit fecioră la împreunarea 
lor. Aceasta spuindu-mi, eu i-am zis că nu este de crezut şi 
cum că să nu vorbească acest fel de glume, că eu nu crez 


1 Personajul apare în egală măsură atât în Franţa, cât şi în Italia, Vezi, 
în acest sens, Christiane Klapisch-Zuber, op. cit., p. 162, şi F. Lebrun. 
La vie conjugale, pp. 33-34. 

la aceasta. în urmă, dumnealui m-au luat, dimpreună fiind 
şi bimbaşa Anastasie, şi mi-au zis să merg şi să văz.“ Ca 
mijlocitor, Avram este în egală măsură responsabil de dez¬ 
onoarea fetei, intervenţia sa în aplanarea conflictul devine 
foarte activă, încercând când de o parte, când de alta să obţi¬ 
nă compromisuri. 1 

Căsătoria presupune informarea asupra reputaţiei, puterii 
economice şi statutului social al viitorului partener. Văduvii 
îşi negociază uneori singuri propria căsătorie, llie sudit ru¬ 
sesc se logodeşte cu Niţa la sfatul unor „negustori cinstiţi 1 ', 
între logodnă şi nuntă, cei doi văduvi se mută împreună pen¬ 
tru a se cunoaşte mai bine, abia după trei luni are loc nunta, 
după ce „mi-au cunoscut ele (soţia şi soacra) firea", povesteş¬ 
te llie. 2 Alteori, venit de departe, bărbatul întreabă în stânga, 
în dreapta asupra caracterului celei cu care are de gând să 
se însoare. Vecini, prieteni sau stăpâni îl avertizează sau îl 
sprijină în alegerea făcută. Andrei vizitiul, venit de la Timi¬ 
şoara la Bucureşti, întreabă în mahalaua Biserica cu Brad 
despre Sofica care i-a propus să se căsătorească. Cum nu 
află mare lucru, îi chestionează şi pe stăpânii sus-numitei, 
fiind interesat „ce fel de femee este şi în ce chip s-au purtat". 
Spre surprinderea lui, aceştia refuză să-i oferă vreo infor¬ 
maţie, sfatuindu-1 să facă cum va şti „că dumnealor nu se 
bagă nici pă bine, nici pă rău". Abia căsătoria încheiată, 
stăpâna îl avertizează că Sofica n-ar fi femeie de casă, deoa¬ 
rece alţi doi bărbaţi au fugit de ea tocmai în Moldova. 3 

Peţitorul îşi continuă drumul început prin cununarea ti¬ 
nerilor, în cazul în care aceştia nu au naşi sau, dacă aceştia 
nu mai vor să-şi asume răspunderea năşitului. Instituţia nă- 
şitului deţine un rol important în sânul unei parohii. Naşul, 
dacă a botezat un băiat are obligaţia de a-1 cununa; numai el 


1 DANIC, Fond Mitropolia Ţării Româneşti, CCCLXI/3. 

2 DANIC, mss. 140, ff. 67M>8 r . 

3 DANIC, mss. 140, ff. 109M I2 V . 

poate să-l dezlege pe fin de respectarea obiceiului şi doar cu 
acordul său îşi poate lua alt naş. Obiceiul nu se urmează me¬ 
reu şi consecinţele apar: conflicte între naşi şi fini care ajung 
până la reclamarea în justiţie. Antim Ivireanul intervine, în 
urma numeroaselor dispute pe care a încercat să le aplaneze, 
cerând preoţilor să aducă la cunoştinţa enoriaşilor că naşul 
tic botez nu trebuie neapărat să fie şi naşul de cununie şi că 
un altul îşi poate asuma această sarcină spirituală. 1 

Logodna şi schimbul de inele 

Conform dreptului canonic ortodox, logodna are putere re¬ 
ligioasă ca şi „nunta deplină 44 , dacă s-a făcut cu respectarea 
unnătoarelor reguli: „arvuna 44 , „legături cruciş 44 sau schimbul 
de inele, sărutarea tinerilor. Termenul de „arvună 44 apare în 
Pravilă, dar nu şi în documentele vremii. Logodna cu „arvună 44 
trimite la o veche practică prezentă în biserica greco-bizan- 
tină, inserată în codul de legi al împăratului Justinian. Codul 
român a introdus sau a păstrat acest articol în capitolul dedicat 
logodnei 2 . Această „arvună 44 ar putea fi darul logodnicului către 
logodnica sa pentru a întări astfel acordul încheiat 3 . La 1818, 
„arvunele 44 sunt asimilate cu toate „darurile de la logodnă 44 , 
statul lor fiind reglementat de lege 4 . 


1 Antim Ivireanul, op. cit., p. 342. Asupra rolului năşitului în socie¬ 
tatea românească vezi H.H Stahl, Contribuţii la studiul satelor devăl- 
maşe româneşti, Cartea Românească, Bucureşti, 1998, voi. II, pp. 125-138; 
Guido Alfani, Philippe Castagnctti, Vincent Gourdon (ed.), Baptiser. 
Pratique sacramentelle, pratique sociale (XVP-XX e siecles), PUR, Rennes, 
2009; Guido Alfani, Padri , padrini, patroni. La parentela spirituale nella 
storia , Marsilio Editori, Venezia, 2006. 

2 îndreptarea legii , p. 176. 

3 K. Ritzer, Le mariage dans Ies Eglises chretiennes du l cr au XI V siecle , 
pp. 127-129. 

4 Legiuirea Ca ragea, p. 72. Nu avem încă suficiente documente pentru 
o analiză a termenilor „arvună", „arvunele". 

Respectarea acestor etape prevăzute de glava 172 dă va¬ 
loare juridică logodnei spre deosebire de logodna făcută prin 
„legături cu scrisori 11 , considerată de glava 174 nulă şi fără 
valoare. Importanţa actului social trece în faţa documentului 
scris, iar prezenţa martorilor devine singura modalitate de 
confirmare sau infirmare a unui asemenea eveniment; cu alte 
cuvinte, oralitatea, ceea ce pot povesti alţii prin viu grai, capă¬ 
tă o mai mare însemnătate decât scrisul. Logodna devine însă 
legătură de nedesfâcut, numai după citirea „sfintelor mo- 
litve“, adică după ceremonia religioasă. 1 

In Dioceza Cambrai, de exemplu, logodna are o compo¬ 
nentă religioasă importantă, tinerii schimbând promisiuni de 
căsătorie în faţa unui preot şi fâcându-şi astfel publică do¬ 
rinţa de a se căsători. Dar Biserica catolică încearcă să re¬ 
ducă răgazul dintre logodnă şi nuntă şi chiar să elimine prima 
etapă pentru a evita începerea unei relaţii sexuale între ti¬ 
neri. 2 La 1765, Mihai Fotino, având în minte experienţa ca¬ 
zurilor judecate, insistă, în proiectul de lege, ca logodna să 
îmbrace o formă cât mai simplă fără citirea „ierologhiei“ 
(slujba religioasă) şi cu ignorarea „formelor bisericeşti". Sim¬ 
plitatea ar avea drept efect, după părerea lui, evitarea teva¬ 
turii judiciare şi a cheltuielilor presupuse de desfacerea unei 
logodne şi „legile divine" n-ar mai fi dispreţuite. 3 


1 îndreptarea legii , p. 174. 

2 A. Lottin şi K. Pasquier, Capitolul II, Les jiangailles rompues ou 
empechees , Alain Lottin şi al.. La desunion du couple sous Vancien re - 
gime. L'exemple du A lord, Universitc dc Li 1 le III, 1975, p. 51. Vezi şi 
Andre Annengaud, La familie et l'enfant en France et en Angleterre du 
XVI e -XVIII e siecle. Aspects demographique , SEDES, 1975, pp. 26-27 
unde explică cum după Conciliul dc la Trento, Biserica catolică a încer¬ 
cat să suprime această etapă sau cel puţin să reducă logodna la numai 
câteva zile, dar că această tentativă n-a reuşit peste tot. El dă ca exem¬ 
plu Corsica şi Vestul Pirineilor unde logodna, sancţionată prin semnarea 
unui contract şi ceremonia religioasă, este o etapă destul de lungă şi 
marchează începutul vieţii sexuale a tinerilor. 

3 Nomicon Procheiron , p. 453. 

în Ţara Românească, logodna rămâne o etapă importan- 
la înainte de căsătorie, iar răgazul apare ca foarte lax şi lă¬ 
sat la libera alegere a părţilor. Tinerii au vreme să se cunoască, 
părinţii încep pregătirile şi cheltuielile pentru festinul nupţial, 
in fapt, de aceştia din urmă depinde prelungirea sau scurta¬ 
rea perioadei; cu cât pregătirile sunt mai avansate, cu atât 
nunta se face mai repede. 1 

După cum am arătat în capitolul anterior, logodna este un 
moment foarte apropiat de negocierea foii de zestre, ajun¬ 
gând uneori să se confunde sau să se facă în acelaşi timp, 
astfel încât martorii din actul dotai să poarte numele de logo- 
ditori. Dar care sunt etapele surprinse în urma analizei docu¬ 
mentelor? După negocierea zestrei şi acceptarea de către 
ginere a actului dotai se stabileşte data logodnei. 

Timpul dintre logodnă şi nuntă este un timp bine definit 
şi bine marcat de o serie de rituri şi ritualuri. Schimbul de 
inele şi/sau sărutarea tinerilor, daruri, ceremonia religioasă 
şi, în final, ospăţul, iată cum se derulază această perioadă. 2 
Să le luăm pe rând. Gesturi rituale (sărutarea tinerilor sau 
sărutarea mâinilor), schimbul de inele, promisiuni de căsă¬ 
torie sunt cele trei tipuri de comportamente care pecetluiesc 
simbolic acordul dintre cele două familii. Sărutarea tinerilor 
ca gest nupţial important în ritualul de logodnă apare în Pra¬ 
vilă, dar în practică este mai puţin întâlnit. De asemenea, 
apare sărutarea mâinilor, gest întâlnit o singură dată şi aso¬ 
ciat cu schimbul de inele. Este însă posibil ca şi sărutarea ti¬ 
nerilor să urmeze după schimbul de inele, dar fiind o practică 


1 Statutele sinodale ale diocezei Cambrai fixează un răgaz de 40 de 
zile între logodnă şi nuntă. A. Lottin et. al.. La desunion du ample sous 
l'ancien regime, p. 52. 

2 Inelul şi sărutarea tinerilor ca gesturi nupţiale importante apar şi în 
celelalte regiuni ale Europei, vezi în acest sens I*. I.aslell, Un mondeque 
nous avonsperdu, p. 158; F. Lebrun, La vie conjugale, pp. 34 -35. C. Kla- 
pisch-Zuber, La maison et le nom, pp. 155 165. 

curentă să nu mai fie consemnată în scris. Sărutul singur apa¬ 
re atunci când logodna se face în pripă şi familiile n-au avut 
timp să-şi procure inelele necesare schimbului. 

Inelul rămâne, de-a lungul secolului, simbolul ritualic prin 
excelenţă al logodnei depline şi este deseori scris în foaia 
de zestre, iar valoarea lui creşte sau descreşte în funcţie de 
starea socială a tinerilor. El are următoarea denumire „inel 
cu diamant pentru schimb"' sau „inel dă aur pentru schim¬ 
bul de la logodnă inele de aur cu diamant în clasa nobi¬ 
liară, de argint, de matostat sau de metal ordinar cu cât se 
coboară în clasa de jos a societăţii. Gestul nu este unilateral, 
mergând de la fată spre băiat, ci bilateral, tinerii schimbând 
inele în ziua în care au căzut la învoială să se cunune. Ipo¬ 
teza este susţinută atât de numele pe care acesta îl poartă, 
„inel de schimb de la logodnă 11 , cât şi de faptul că apare şi 
în testamente, când testatorul doreşte ca ambele inele să fie 
păstrate de soţul supravieţuitor. 1 

Trimiterea unui inel este întotdeauna văzută şi percepută 
de cei din jur ca pecetluirea unui angajament de căsătorie. 
Atunci când Zamfir braşoveanul refuză s-o ia în căsătorie 
pe Maria, afirmând că nu are nici o îndatorire faţă de ea, 
fata îi reaminteşte că au făcut logodnă „cu schimbare de ine¬ 
le şi bohcealâc de ginere“ 2 . Sau atunci când Costandin tri¬ 
mite iubitei sale „inelul său de matostat din degef‘, aceasta 
se crede deja logodită. Chiar dacă în faţa soborului tânărul 
susţine că a făcut o glumă, nimeni nu-1 crede pentru că ges¬ 
tul are o importantă simbolistică maritală şi este perceput 
ca un angajament de căsătorie. 3 în aceeaşi situaţie se află 


1 Obiceiul este înregistrat şi în relatările călătorilor străini, ba chiar 
în Moldova, misionarii catolici îi acuză pe tineri că schimbă inele cu două 
sau mai multe fete. Călători străini , IX, p. 315 şi X, partea a 11-a, 
p. 1290. 

2 L. Livadă-Cadeschi, L. Vlad, op. cit., p. 85. 

3 BAR, mss. 642, ff. 67 v -68 r . 

si Ene care dă Pătranei drept gaj pentru promisiunile de că¬ 
sătorie făcute inelul său din deget. 1 Toţi trei aveau să sfâr¬ 
şească prin a se căsători cu fetele întrucât motive reale nu 
existau pentru a desface o asemenea legătură. 

Promisiunile sunt de asemenea considerate ca gaj al unei 
căsătorii ce urma a se face. După cum dovedesc cazurile de 
seducţie, toate cele 210 fete şi femei seduse au primit promi¬ 
siuni de căsătorie înainte de a avea o relaţie sexuală cu acuza¬ 
ţii. Aceste promisiuni apar cu precădere în mediile populare 
ale societăţii. Promisiuni se schimbă şi la învoiala de logod¬ 
nă, dar ele trebuie făcute în prezenţa martorilor pentru a avea 
legitimitate. Atunci când reclamă promisiunile de căsătorie 
din partea unui bărbat, fetele sunt întrebate dacă au martori 
care să le susţină afirmaţiile. Numai în acest caz, ele pot fi 
considerate ca având putere de angajament de căsătorie. în două 
situaţii tinerii îşi reîntăresc promisiunile de căsătorie, într-unul 
tânărul promite în faţa rudelor sale, un unchi şi un cumnat, 
că se va căsători cu fata cât mai repede posibil, în celălalt caz 
junele îşi susţine promisiunile cu jurăminte în faţa icoanelor 
şi în prezenţa rudelor fetei, cumnatul şi sora acesteia. 2 

Schimbul de inele este însoţit de un alt ritual: daruri oferi¬ 
te logodnicei de către logodnic. Ipoteza avansată ar fi că ele 
sunt unilaterale, venind din partea bărbatului spre fată, fără 
ca aceasta să fie obligată să răspundă în prima etapă. 3 în do¬ 
cumentele care privesc desfacerea logodnei se vorbeşte în¬ 
totdeauna de statutul darurilor primite de fată din partea 
logodnicului ei. 

Ce fel de daruri se dau? Ilie tabac dăruieşte logodnicei sale, 
Ghena, fiica lui Hristea tabac, „atunci când au schimbat inelele", 


1 BAR, mss. 641, ff. 90 v —91 ■. 

2 BAR, mss. 637, f. 283 r şi mss. 3932, ff. 27 v -28 r . 

3 Acelaşi ritual unilateral apare şi în provincia Mâine. Numai băieţii 
fac daruri, fetele primesc. Darurile sunt cam aceleaşi, inelul întotdea¬ 
una ca semn al promisiunii de căsătorie, apoi haine, batiste sau bijute¬ 
rii. Vezi A. Fillon, art. cit. nr. 2, 1986, pp. 173-177. 

următoarele, „nişte galbeni, o oglindă şi 2 basmale şi un inel” 1 . 
La rândul său, Asanache dăruieşte Ilincăi, fiica lui Mitu că¬ 
pitanul de seimeni din mahalaua Serdarului, la logodnă şi 
în zilele următoare, „o farfurie de argint cu linguriţă ei de 
dramuri 28 i un inel de aur i doao testemeluri i doao perechi 
de conduri roşii“ 2 . Abia într-o a doua etapă fata dăruieşte ceva 
logodnicului ei. El primeşte „un cal de ginere” cu întregul har- 
naşament 3 şi poate un „boccealâc de ginere“. Cum un ase¬ 
menea animal este destul de scump, cum echipamentul este 
la fel de valoros, calul de ginere complet echipat apare mai 
ales în clasa superioară a fiecărei categorii sociale. Uneori este 
prevăzut, notat în foaia de zestre, dar în imposibilitatea de a-1 
da tatăl intervine şi fie îl şterge 4 , fie oferă altceva la schimb: „în 
loc di cal di ginere s-au dat o flintă“ 5 . 

Darurile de logodnă sunt diferite de cele ce urmează a se 
face ulterior, până la nuntă, şi care se numesc „daruri dinaintea 
nunţii”. Această deosebire este clar marcată într-un proces de 
rupere a logodnei unde fata, ca vinovată, pierde schimbul, adi¬ 
că atât inelul dat, cât şi cel primit, „darurile din zioa logod¬ 
nei”, cât şi „darurile ce i s-au trimis a doua zi“. Alteori toate 
aceste daruri sunt asimilate darurilor dinaintea nunţii. Contem¬ 
poranii, cunoscând foarte bine ritualul şi momentul când are 
loc punerea lui în scenă nu simt nevoia să dea amănunte, în¬ 
trucât cel căruia i se adresează cunoaşte aceste practici. 


1 BAR, mss. 641, f. 192 v . 

2 BAR, mss. 640, f. 5 r . 

3 „Un cal de ginere cu şa, cu raft, cu ce Irebuieşte, cum se cade“, notat 
în foaia de zestre a Ilincăi, sora lui Cornea Corcoveanu, 20 iulie 1705. 
DANIC, Fond Achiziţii Noi, MCMLX1II/62. Sau „un cal de ginere cu 
podoabele lui”, în foaia de zestre a Măriei, fiica postelnicului Barbu 
Mănăilescu, 1 mai 1759. DANIC, Fond Episcopia Buzău, XXV/33. 

4 DANIC, Fond Achiziţii Noi, LXX1/37, foaia de zestre a Dobriţei 
întocmită de fratele ei Negoiţă Cârlan unde „un cal de ginere” este şters 
cu o linie (12 februarie 1772). 

5 DANIC, Fond Achiziţii Noi, MMDCLXII/45, 11 februarie 1728. 

După această etapă urmează consacrarea religioasă a lo¬ 
godnei prin oficierea unei slujbe de către preotul parohial. 
Această slujbă este foarte importantă, iar Biserica conside¬ 
ră că nunta este săvârşită jumătate, urmând ca cealaltă ju¬ 
mătate să se săvârşească odată cu ceremonia propriu-zisă. 
Ea se oficiază fie în biserica din sat sau mahala, fie la casa 
logodnicilor unde are loc şi ospăţul. Prin această ceremo¬ 
nie religioasă logodna „să adeverează“ şi „să blagosloveşte 
de preoţi cu molitve 14 , având puterea unei „cununii jumăta¬ 
te citită 11 . Ospăţul de logodnă reprezintă ultima etapă din ri¬ 
tualul de logodnă. El este organizat de părinţii fetei, şi 
prietenii, vecinii, rudele sunt invitaţi să participe. Iată şi mar¬ 
torii necesari pentru a da credibilitate pactului încheiat. Fiind¬ 
că logodna se desfăşoară în cadrul Bisericii, ea nu poate fi 
desfăcută decât de către aceasta. 

Ruperea logodnei: „să-mi dai inelul înapoi“ 

Doar 16 cazuri de desfacere a logodnei sunt înregistrate 
în condicile de la Mitropolie pentru perioada 1764-1800, 
când documentele de acest tip încep să apară cu regularita¬ 
te. în aceste cazuri se vorbeşte clar de ruperea logodnei, ti¬ 
nerii sunt numiţi logodnici, iar Biserica intervine prin punerea 
în scenă a unui proces de desfacere a logodnei. La acestea 
s-ar putea adăuga cele 210 cazuri de seducţie, în care fete¬ 
le susţin că au schimbat, cu băieţii, promisiuni de căsătorie 
înainte de a accepta o relaţie sexuală. Deşi reclamă promi¬ 
siunile de căsătorie, nici jeluitoarele, nici acuzaţii nu vor¬ 
besc de logodnă şi nici nu folosesc termenii de logodnică sau 
logodnic pentru a se denumi şi a da astfel o altă valoare sta¬ 
tutului lor civil. La rândul ei, Biserica, atunci când judecă acest 
tip de pricini, nu face niciodată referire la logodnă şi nu con¬ 
sideră că promisiunile făcute fără martori pot fi considera¬ 
te drept un angajament. Doar în două cazuri, unde promisiunile 

sunt asociate cu schimbul de inele, iar în alte două făcute 
de faţă cu martori, Biserica insistă pe căsătoria împricina¬ 
ţilor, deşi nu este pomenit cuvântul logodnă. Poate pentru 
că adevărata logodnă este asociată întotdeauna cu ceremo¬ 
nia religioasă? 

In cele 16 cazuri, doar o singură logodnă nu a avut con¬ 
sacrarea religioasă, dar ea a trecut prin toate celelalte eta¬ 
pe considerate legitime după Pravilă şi cutumă, iar într-un 
alt caz se vorbeşte de logodna care s-a făcut cu schimb de 
inele şi boccealâc de ginere, fără a se pomeni nimic de ce¬ 
remonia religioasă. Ea va fi fost totuşi împlinită în faţa de¬ 
partamentului de judecată şi a protopopului plăşii, aducând 
în prim-plan un alt ritual mai puţin obişnuit - sărutarea mâi¬ 
nilor: „s-au aplecat numitul Zamfir de i-au sărutat mâna, cum 
şi fata mâna lui Zamfir înaintea noastră 41 '. 

Conform Pravilei, logodna poate fi desfăcută pentru ur¬ 
mătoarele motive: vârsta mai mică decât cea admisă, fata 
deja însărcinată cu un altul, deosebirea religioasă, „îndră- 
cirea“ unuia dintre logodnici (unul din candidaţi posedat de 
diavol), dorinţa de a se călugări şi intervenţia domnului sau 
a unui alt puternic al locului pentru efectuarea unei logod¬ 
ne silite. 1 2 Dar în practică motivele sunt cu totul altele: opo¬ 
ziţia bărbatului (7), opoziţia fetei (4), opoziţia părinţilor (4), 
impedimente religioase (1). Iniţiativa ruperii logodnei apar¬ 
ţine bărbatului; restituirea foii de zestre constituie simbo¬ 
lul acestei rupturi. Nici unul dintre cei şapte bărbaţi nu are 
un motiv anume pentru a-şi justifica gestul. Ioniţă bărbie¬ 
rul invocă vorbele purtate în mahala de fată a doua zi după 
logodnă; Ioniţă Racotă se consideră prea sărac şi incapabil 
de a ţine o familie; Ivan tabacul s-a răzgândit pur şi sim¬ 
plu; în timp ce Asanache invocă certurile intervenite între 


1 L. Livadă-Cadeschi, L. Vlad, op. cit ., p. 85. 

2 îndreptarea legii , glava 178, p. 176. 

ci şi care au fost în măsură să-i schimbe părerea. 1 Mult mai 
ciudat pare motivul invocat de Teodor Ciocan. Acesta sus¬ 
ţine că nu se poate căsători cu Anastasia Diamandi întru¬ 
cât îi miroase gura. Logodnica se apără, negând că ar suferi 
de o astfel de patimă, dar bărbatul nu cedează şi logodna 
se desface. 2 

Motivele celor patru fete sunt mult mai simple. Ele nu 
sunt de acord cu alegerea făcută şi sub nici un chip nu vor 
să îl accepte pe cel propus. Maria, fiica răposatului Proco- 
pie logofăt, îl respinge pe Iordache, fost mare vistier, chiar 
la câteva zile de la logodnă „fără nici o pricină, decât numai 
că nu-1 va“, spune documentul. Sora se află în aceeaşi situa¬ 
ţie, preferând călugăria decât logodna, în timp ce Maria prefe¬ 
ră să fugă cu un altul decât să se căsătorească cu logodnicul 
ales de părinţi. 3 într-un singur caz este vorba de un motiv 
religios şi anume păstrarea anului de doliu. Zmaranda Ur- 
dăreanu, fiica slugerului Barbu Ciorogârleanu, s-a grăbit să 
se logodească cu şătrarul Pătraşco Berindeiu, fără a aştep¬ 
ta trecerea anului de doliu şi fără a cere o dispensă din par¬ 
tea Bisericii. De altfel, cele două motive sunt invocate de cei 
doi, şi nu de către Bisencă. După perioada de logodnă, care 
s-a făcut cu tocmeală şi schimburi, fără ceremonia religioasă, 
cei doi au început să nu se mai înţeleagă. în această situaţie 
este invocată neputinţa logodnicei de a săvârşi cununia, „ne¬ 
slobozită fiind dumneaei cu voie de la Biserică a să căsători“ 4 . 
Probabil că dacă logodnicii s-ar fi împăcat, o dispensă de că¬ 
sătorie ar fi fost cerută sau căsătoria ar fi decurs fără nici un 
fel de probleme sau urme documentare. 


1 BAR, mss. 637, f. 69 v , mss. 640, f. 5 r , mss. 641, f. 192 v , V. A. Urechia, 
op.cit., voi. VII, p. 98. 

2 DANIC, Fond Mitropolia Ţării Româneşti, CCCLIX/1, 2. 

3 BAR, mss. 634, f. 15 r , DANIC, mss. 141, f. 123 v şi mss. 143, fT. 
224 r -226 r . 

4 Acte judiciare din Ţara Românească , pp. 165-166. 

în aceste cazuri de desfacere a logodnei, vinovatul este obli¬ 
gat, conform Pravilei şi cutumei, să restituie schimbul, daru¬ 
rile făcute şi uneori chiar şi cheltuiala presupusă de ospăţ şi 
lucrurile cumpărate pentru facerea nunţii. De pildă, la 31 sep¬ 
tembrie 1767, Maria, ca principală vinovată în desfacerea lo¬ 
godnei, trebuie să restituie schimbul (este vorba de inelul de 
logodnă primit), „darurile din ziua de logodnă şi să dea şi pre¬ 
ţul lor cât face“. Pe lângă toate acestea, sentinţa decide să plă¬ 
tească „şi darurile ce i s-au trimis a doua zi... că fiindcă pentru 
dânsa le luase 44 . Totodată ea nu are voie să se căsătorească 
cu un altul înaintea logodnicului refuzat. 1 La rândul său, Hris- 
tea, vinovat de ruperea logodnei cu Ghena, îşi pierde inelul 
şi darurile date la logodnă, în timp ce tatăl fetei insistă şi cere 
restituirea celor 100 de taleri, bani cheltuiţi „atunci la schim¬ 
barea inelelor 41 , adică cu ospăţul logodnei. 2 

Rus in Caragic vs Ilinca Bucşăneasca 

La 9 decembrie 1801, mitropolitul Dositei are în faţa sa 
jalba lui Rusin Caragic, fost logofăt al treilea din judeţul Vâl¬ 
cea, care cere dreptate în procesul cu Ilinca Bucşăneasca. 
Fără să-l anunţe, cucoana a rupt logodna făcută cu ani în urmă 
între copiii lor şi acum se pregăteşte de nuntă, dar cu o alta. 
Tatăl se plânge cum că mai deunăzi s-a pomenit cu foaia de 
zestre „trimisă înapoi şi cu adăogire peste putinţa sa“ şi asta 
la 14 luni de la facerea logodnei. Procesul furnizează infor¬ 
maţii şi detalii importante asupra derulării logodnei cu invo¬ 
carea tuturor ritualurilor prevăzute de lege şi cutumă. Dar 
mai presus de toate, documentul se prezintă ca o adevărată 
dezbatere privind validitatea logodnei. Tatăl fetei prezintă 
toate argumentele legale şi cutumiare care dau autenticitate 
evenimentului, în timp ce mama băiatului încearcă să le 


1 BAR, mss. 634, f. 15 r . 

2 BAR, mss. 641, f. 192 v , 16 ianuarie 1797. 

conteste pentru a scădea calitatea acestora şi a obţine fie 
anularea, fie recunoaşterea din partea puterii religioase că 
anumite etape nu au fost îndeplinite. Deci logodna nu are 
valoarea necesară şi nu poate fi vorba de intervenţia Bise¬ 
ricii din moment ce nu a fost legală încă de la început. 

Ştiindu-1 pe Rusin că are fată de măritat, Iamandi Râmni- 
ceanu mijloceşte pe lângă acesta să accepte ca ginere pe cum¬ 
natul său, fiul dumneaei Ilinca Bucşăneasca. Tinerii provin 
din rândul boierilor, familiile se află în acelaşi judeţ, se cu¬ 
nosc, au informaţii despre prestigiul, averea şi onoarea fie¬ 
căruia. Tatăl acceptă propunerea făcută de peţitor şi după 
prima învoială se înţeleg asupra dotei. Iamandi ia foaia de 
zestre, ca semn al acordului încheiat, şi o transmite soacrei 
sale. Logodna este în acest caz o afacere a părinţilor, glasul 
tinerilor nu apare, părerea lor nu este cerută. Dacă în pri¬ 
mul document nici unul dintre copii nu este numit cu pro¬ 
priul nume, ci în raport cu părinţii, ca fiul dumneaei sau 
copila dumnealui, în cel de-al doilea document aflăm că bă¬ 
iatul se numeşte Dumitrache, dar numele fetei rămâne în con¬ 
tinuare nepronunţat. Această situaţie demonstrează că fata 
se află cu totul sub tutela tatălui, că alegerea nu-i aparţine 
şi că ea nu face decât să confirme şi să accepte ceea ce al¬ 
ţii au hotărât pentru ea. Situaţia pare aceeaşi şi în cazul băia¬ 
tului, mai ales la acest nivel social unde căsătoria nu este 
lăsată la voia întâmplării. Documentul confirmă şi întăreşte 
ideea că atât logodna, cât şi căsătoria sunt afaceri dirijate 
întru totul de părinţi. Băiatul ar fi putut să se prezinte sin¬ 
gur, aşa cum o fac alţii în cazurile de rupere a logodnei, dar 
n-o face. Iniţiativa îi aparţine întru totul mamei, atât la fa¬ 
cerea primei logodne, la desfacerea acesteia, cât şi la face¬ 
rea celei de-a doua logodne. Se ridică câteva semne de 
întrebare cu privire la capacităţile mentale, vârsta şi puterea 
de decizie ale băiatului. Sau să fie mai degrabă vorba de o 
mamă foarte autoritară care nu lasă să-i scape nimic din 
mână? Cum documentul nu spune nimic despre defectele 

fizice sau mentale ale lui Dumitrache, cea de-a doua supo¬ 
ziţie pare mai aproape de adevăr. 

Dumitrache, însoţit de cumnatul şi peţitorul lui, s-au prezen¬ 
tat la casa lui Rusin Caragic unde are loc „înfăţişarea şi vede¬ 
rea tinerilor 11 . După o primă vedere se pare că cei doi s-au 
plăcut, cel puţin aşa spune documentul, întrucât primirea şi 
învoiala s-au făcut „cu plăcere despre amândouă părţile 44 . 
Dar această formulare foarte ambiguă lasă loc la diverse in¬ 
terpretări. Care părţi? Cele două familii care se preocupă de 
realizarea acestei alianţe sau cei doi tineri? Sau tinerii con¬ 
firmă alegerea părinţilor? 

Cum tânărul june nu are inel de logodnă pentru schimb, 
cumnatul propune sărutarea ca simbol al acordului deja în¬ 
cheiat. Tinerii se sărută, iar lamandi îi oferă fetei un dar ca 
venind din partea băiatului, aşa cum este obiceiul, poves¬ 
teşte în continuare tatăl. După toate acestea, lamandi stri¬ 
gă în gura mare că logodna este gata şi îi invită pe toţi la el 
acasă unde are pregătit ospăţul şi unde îi aşteaptă jupânea- 
sa şi alte obraze de cinste. Logodna se derulează urmând, 
etapă cu etapă, toate riturile specifice: învoiala, foaia de zes¬ 
tre, sărutarea tinerilor, daruri de logodnă, ospăţ şi în final 
chiar „punerea de soroc pentru nuntă 44 . 

Din acest moment, tatăl începe să se pregătească de nuntă 
şi să cumpere toate cele necesare pentru ospăţul nupţial. Dacă 
în sufletul lui mai sunt poate câteva urme de îndoială, asupra 
ţinerii promisiunilor schimbate, ele se risipesc încet, încet 
cu ajutorul llincăi Bucşăneasca. Ea începe deja să folosească 
limbajul specific acestui tip de relaţie şi într-o scrisoare din 
23 aprilie 1799 îi dă lui Rusin titlul de cuscru, iar fetei pe cel 
de nora. întemeindu-se pe toate aceste dovezi, fata se pregă¬ 
teşte de nuntă şi aşteaptă sosirea dumnealor cu alaiul şi căl- 
ţunii. Dar „l-a tot prelungit pentru săvârşirea nunţii 14 luni 44 
şi atunci s-a pomenit cu foaia de zestre înapoi, fiindcă Ilinca 
„şi-au găsit norocire mai bună la altă parte 44 . Ba chiar a au- 

zit că şi-a căsătorit deja feciorul. Ca tată, el are tot dreptul 
să ceară dreptate, ruperea logodnei fiind asociată atât cu o 
injurie gravă adusă prestigiului lui de boier, dar şi o cu atin¬ 
gere adusă onoarei fetei. 

La rândul său, Ilinca „umblă a se ajuta cu cuvânt", cum 
frumos spune documentul, că logodna nu este valabilă întru¬ 
cât cei doi nu au schimbat inele, după obicei, ci numai s-au 
sărutat. Din punctul ei de vedere, această obiecţie, chiar dacă 
folosită ca pretext, poate fi adevărată, deoarece, în tot seco¬ 
lul al XVIII-lea, inelul de logodnă rămâne simbolul prin 
excelenţă al pecetluirii acordului. Sărutul apare foarte rar şi 
el este mai degrabă specific perioadei de până la Conciliul 
de la Trento. După acest moment. Biserica Catolică a în¬ 
cercat să reducă din valoarea acestui gest pentru a evita că¬ 
sătoriile clandestine şi îl înlocuieşte cu schimbul de inele, 
în Biserica Ortodoxă el este recunoscut din moment ce apa¬ 
re şi în Pravilă, dar aceasta este veche şi neschimbată de se¬ 
cole. Şi totuşi, în practica cotidiană, chiar şi Biserica face 
apel mai degrabă la schimbul de inele între miri decât la 
sărut. La 5 martie 1797, când Prea Sfinţia Sa îi logodeşte 
pe Neculae şi Iana, ambii din Târgul Cucului, preferă să pe¬ 
cetluiască acordul schimbat între cei doi prin inele. „Şi în¬ 
suşi Prea Sfinţia Sa ne-au schimbat inelile şi ne-au pus soroc 
ca după Paşte să ne şi cununăm", povestesc tinerii în scri¬ 
soarea de angajament pe care o dau ca semn al acceptării 
învoielii propuse. 1 

Mitropolitul Dositei analizează argumentele părţilor şi 
conchide: dumnealui a avut toate dovezile necesare pentru 
a începe cheltuielile de nuntă, că logodna s-a făcut după toa¬ 
te regulile. Dumneaei, ca spărgătoare de logodnă, se obli¬ 
gă prin Pravilă să plătească toată „cheltuiala ce o arată în 
deosebită foaie cu coprindere de 15 condeie, iară suma peste 


BAR, mss. 4024, f. 13 v . 

tot taleri 443 bani 78“. Plata nu se va face la voia întâm¬ 
plării, ci Rusin va trebui să aducă mărturii pentru fiecare lu¬ 
cru cumpărat şi cu ce preţ ca nu cumva să ceară mai mult. 
Cucoana nu se mulţumeşte cu sentinţa dată de mitropolit şi 
face recurs la Vodă. Mihai vodă Suţu întoarce şi el pe toa¬ 
te părţile argumentele celor doi şi ajunge la concluzia că lo¬ 
godna a fost bine făcută, argumentul suprem constituindu-l 
chiar scrisoarea numitei cucoane conţinând termenii cuscru 
şi noră. Or, „dreptate a avut Rusin a se rezăma întru aceste 
temeiuri şi a face cheltuieli ce au fost următoare şi trebuin¬ 
cioase în pricina aceasta“. Şi cu toate acestea sentinţa lui 
Vodă este mai blândă, obligând pe cucoană să plătească 
numai jumătate din sumă, pentru că hainele ce le-a făcut ta¬ 
tăl pentru fiica lui îi vor fi oricum de trebuinţă mai târziu, 
aşa că să le păstreze şi să nu mai ceară contravaloarea lor. 1 

Mareş mazilul vs lorga Dolete 

în vara anului 1794, mitropolitul are în faţă un alt caz de 
desfacere a logodnei; de data aceasta jalba este înaintată de 
către logodnicul părăsit. Ea este urmată de jalba tatălui care 
cere să fie absolvit de vină în acest proces. Problemele pe 
care le ridică aceste documente sunt din nou controversate, 
unele dintre ele s-au regăsit şi în cazurile prezentate mai sus, 
altele vin să se adauge. Aceleaşi întrebări asupra consimţă¬ 
mântului celor doi tineri şi autorităţii paterne revin. Dar care 
sunt faptele? 

în primăvară, Mareş mazilul din judeţul Saac se logodeşte 
cu fiica lui lorga Dolete din acelaşi judeţ şi din acelaşi sat. 
Logodna se face cu respectarea tuturor canoanelor bisericeşti 
şi a tradiţiilor cutumiare, adică cu schimb de inele, cu daruri 


1 V. A. Urechia, op. cit voi. IV, pp. 190-191, 9 decembrie 1801 şi 
1 ianuarie 1802. 

•>i cu citirea cununiilor de către un preot. Fata însă refuză 
să-şi urmeze logodnicul, nefiind acesta „pă plăcerea 41 ei. in 
faţa refuzului fiicei, Iorga acceptă propunerea de logodna 
venită din partea unui alt bărbat, Luca din judeţul Ialomiţa, 
împins în faţă chiar de fiică. El îşi justifică gestul astfel: „şi 
111 -am plecat şi eu la voia ei, socotind şi eu ca un părinte 
bine fiicei mele şi trai bun 11 . Iat-o pe fată cu doi logodnici 
legali, din punct de vedere religios şi cutumiar. Se poate ob¬ 
serva că într-o primă fază fata nu este în nici un fel întreba¬ 
tă, prima logodnă încheindu-se între tată şi ginere. Abia în 
faţa revoltei acesteia, tatăl, într-un moment de slăbiciune, 
şi sub presiunea celorlalţi membri ai familiei, cedează şi se 
alătură lor. 

Contrariat, Mareş îi reclamă, pe tată şi fiică, la protopopul 
plăşii, apoi la ispravnicii judeţului şi ajunge la episcopul Bu¬ 
zăului. Din nou numele fetei nu este menţionat niciodată, 
procesul se judecă între logodnic şi tată, considerat responsa¬ 
bil de actele fiicei sale. în faţa episcopului, fiecare îşi deapănă 
istoria şi, abia la un moment dat, „au catadicsit treaba să se 
întrebe fata pe cine voieşte 11 . Cum prezenţa celor doi ar fi 
putut-o intimida, răspunsul său este luat într-o altă încăpere, 
unde se află singură, cu un preot al episcopiei. Ca şi în cele 
două cercetări anterioare, fata răspunde „că nu voieşte pe 
cel dintâi, ci pă cel de pe urmă 11 , adică pe Luca. Voinţa ei 
nu contează însă şi se pune întrebarea de ce a mai fost con¬ 
sultată din moment ce episcopul decide că trebuie să-şi ur¬ 
meze primul logodnic. Tot el consideră cea de-a doua 
logodnă fără temei, cerând tatălui s-o oblige să-l urmeze pe 
Mareş. Pentru că a îndrăznit să-şi logodească fiica a doua 
oară, fără ca prima logodnă să fie desfăcută, Iorga primeşte 
şi o pedeapsă canonică: nu are voie să mai calce în biserică, 
nici preotul nu are dreptul să mai calce în casa lui. Cu alte cu¬ 
vinte, Iorga nu mai beneficiază, pe o anumită perioadă de timp, 
de serviciile religioase, lucru nu tocmai uşor de suportai 

într-o societate în care viaţa individului se construieşte în 
jurul Bisericii şi cu participarea acesteia. 

Reîntorşi în sat, se încearcă cu forţa impunerea deciziei date: 
„m-am silit în tot chipul, şi cu bine, şi cu râu, încă în trei rân¬ 
duri am bătut-o precum ştiu toţi, fiindcă ea se împotrivea, zi¬ 
când că mai bine moarte voieşte decât să ia pe Mareş 44 , 
povesteşte tatăl. în faţa violenţei paterne, ajutată de fraţi şi de 
alţi vecini, fata fuge, într-o noapte, cu Luca la casa acestuia, 
în judeţul Ialomiţa. Mareş nu este martorul acestor zbuciumări 
afective şi revolte juvenile, căci după decizia episcopului ple¬ 
case să-şi lucreze o vie ce-o avea într-o altă localitate; abia când 
se întoarce să săvârşească „veselia 44 , se pomeneşte că nu are 
cu cine. Furios, el dă jalbă la Mitropolie, considerându-se dez¬ 
onorat, furat, batjocorit, „am rămas şi scăzut de cinste şi iste- 
risit de aceste cheltuieli 44 , adaugă cu năduf. întreaga vină cade 
pe umerii tatălui, deoarece n-a ştiut să-şi educe fiica, s-o stă¬ 
pânească, s-o supună. Venit la Bucureşti, şi încolţit din toate 
părţile, tatăl aruncă vina asupra fetei şi a celorlalţi copii care 
au ajutat-o să fugă, susţinând că „noaptea fără ştirea mea au 
fugit la cel den urmă Luca 44 . 

Mitropolitul, conciliant ca întotdeauna, îi propune lui Ma¬ 
reş să-şi primească logodnica, oferindu-i sprijin militar pen¬ 
tru a o aduce la casa lui. Or, o astfel de propunere i se pare 
indecentă, onoarea lui ar avea şi mai mult de suferit. De atâ¬ 
tea zile aflată în casa lui Luca, logodnica lui şi-a pierdut „cin¬ 
stea 44 , şi nu se poate însura cu o femeie deflorată de un altul. 
Cum are dreptate, nu rămâne decât să se desfacă logodna 
şi să-şi primească înapoi toate darurile şi toţi banii cheltuiţi 
cu pregătirile pentru nuntă în valoare de 1180 de taleri. Suma 
este mare, iar Iorga refuză s-o achite singur, căci „ogari 44 la 
răpirea fiicei lui au fost şi alţii, adică: „Preda cu soţia lui şi 
Ghinea Stâlpeanu şi Matei frate-său 44 şi chiar Luca. Pe scurt, 
nu i se pare drept să dea singur atâta sumă de bani, din mo¬ 
ment ce şi ceilalţi sunt la fel de vinovaţi ca şi el. O nouă 



LOGODNA 


203 


jalbă este prezentată mitropolitului, o nouă cercetare se des- 
lăşoară pentru a se hotărî cât de vinovaţi sunt ceilalţi, cum 
sc va împărţi suma. 1 2 

între autoritatea părinţilor şi voinţa copiilor, Biserica o spri- 
jină întotdeauna pe cea dintâi. Fata se află în acest caz, ca 
şi în altele de altfel, sub „dominaţia lumii masculine 112 , nu¬ 
mele său, voinţa sa fiind ignorate. La ce bun părerea ei, din 
moment ce nici o clipă nu s-a ţinut cont de ea? Fata a fost 
întrebată, dar nu şi ascultată, cunoscându-i poziţia, judecă¬ 
torii şi-au construit propria lor tehnică de manipulare, de con¬ 
trol, de supunere. Cum lucrurile sunt foarte avansate, forţa 
nu-i poate ajuta să-şi impună decizia fără a ştirbi onoarea băr¬ 
batului. Pierderea virginităţii cu altul este singurul lucru care 
o salvează de la o căsătorie silită. Singurul păgubaş rămâne 
tatăl, iar pedepsele succesive prin care trece ne pun în gar¬ 
dă cu privire la necesitatea unui bun control patern. 

Femeia încă necăsătorită este tratată ca un minor care nu 
poate răspunde pentru faptele sale, pedepsele care i se aplică 
corespund cu cele administrate unui copil neascultător: bă¬ 
taia şi dojana. Revolta sa semnifică slăbiciunea autorităţii 
părinteşti şi micşorează prestigiul capului familiei, iar mitro¬ 
politul nu poate privi cu indulgenţă o atare situaţie, deoare¬ 
ce controlul asupra familiei se exercită şi indirect prin 
intermediul şefului familiei. Un tată autoritar controlează or¬ 
dinea internă şi implicit participă la reglarea ordinii din co¬ 
munitate. El este pedepsit şi pentru că s-a arătat slab în faţa 
copiilor săi. Pilda pe care cei din jur o pot trage din acest 
exemplu nu este aceea de a cere consimţământul fetelor, ci 
de a-şi întări autoritatea şi controlul asupra copiilor. 


1 DANIC, mss. 140, f. 124 r 124 v şi mss. 144, 11'. 224 r 226 r , 12 iulie, 
14 iulie, 22 noiembrie 1793. 

2 Vezi, în acest sens, P. Bourdieu, La domination masculine, Seuil, 
Paris, 1998. 

Darurile dinaintea nunţii 

Cum numai o mică parte dintre logodne se desfac, cuplul 
îşi continuă aventura. între logodnă şi nuntă, alte şi alte ritu¬ 
aluri sunt puse în practică, iar logodnicii au dreptul să se 
viziteze şi să-şi facă din nou daruri. Cu excepţia darurilor, 
am spune tradiţionale, oferite de mireasă noii familii, cele¬ 
lalte sunt mai puţin vizibile în documente. Deşi se vorbeş¬ 
te foarte des de darurile de dinaintea nunţii sau de darurile 
de la logodnă, ele nu sunt decât rareori precizate ca atare şi 
apar numai în anumite condiţii, fiind legate de problema moş¬ 
tenirii sau de cea a restituirii. în aceste circumstanţe, darurile 
aflate în litigiu capătă importanţă, sunt revendicate cu tă¬ 
rie, sunt descrise cu minuţiozitate, sunt menţionate inclu¬ 
siv persoanele care le-au dăruit. 

Practica darurilor apare ca o înlănţuire de schimburi com¬ 
plexe care antrenează o întreagă reţea de sociabilitate şi soli¬ 
daritate. Jocul darurilor are menirea, într-o primă fază, să-i 
apropie pe viitorii soţi, apoi pe cele două familii prin integra¬ 
rea nurorii în noua familie, în noua reţea de rudenie. Se poa¬ 
te spune, concomitent, că aceste daruri „dau autoritate noi 
relaţii, o transformă într-o relaţie completă 111 . 

Schimbul de daruri este prezent în toate straturile societă¬ 
ţii şi se derulează după aceleaşi reguli şi ritualuri. Ca şi zes¬ 
trea, darul este supus unei analize juridice şi se bucură de 
articole speciale în codurile de legi. Astfel în îndreptarea 
legii, prin glavele 269, 270, 271 se acordă un statut juridic 
acestor prestaţii schimbate între soţi, darul apărând ca un 
lucru menit a înlesni „dragostea trupului 11 , scopul acestuia 
nu este însă de a-i îmbogăţi pe cei doi, prin urmare, valoa¬ 
rea economică nu trebuie să fie prea ridicată. 

Darurile dinaintea nunţii sunt cele care se fac „mai nainte 
de blagoslovenia bărbatului cu muierea 11 , adică înaintea citi¬ 
rii slujbei religioase. Ele au rol de a împodobi mireasa, de 


C. Klapisch-Zuber, op. cit., p. 194. 

a acoperi corpul miresei spre fala bărbatului. Cum nu se 
spune explicit în ce constau aceste daruri putem presupune 
că este vorba de hainele şi bijuteriile pentru ziua nunţii. Glava 
270 enumeră numai câteva dintre articolele ce pot fi dărui¬ 
te de bărbat viitoarei soţii, şi anume: „lanţuri, cercei, inele, 
gherdane... haine“'. 

în practică, aceste daruri sunt mult mai numeroase, riguros 
împărţite în funcţie de evenimentele aflate în derulare. Se 
vorbeşte despre darurile dinaintea nunţii, darurile de nuntă 
şi darurile de luni, mai apar apoi şi darurile de la logodnă, 
darurile schimbate între soţi pe parcursul vieţii şi darurile 
tăcute de mireasă socrilor, cumnaţilor şi naşilor. Analiza aten¬ 
tă şi fină a documentelor răspunde la o serie de întrebări cu 
privire la clasificarea, miza, semnificaţia, valoarea, ritualu¬ 
rile implicate, statutul juridic, relaţiile stabilite cu persoane¬ 
le prinse în jocul darurilor, obiectele dăruite. 

Primul dar pe care soţii şi-l fac, în mod aparent obliga¬ 
toriu, îl constituie inelul de logodnă. Urmează o serie de ca¬ 
douri schimbate între logodnă şi sâmbăta nunţii, numite 
„daruri dinaintea nunţii“. Acestea ar putea fi considerate ca 
o contrapondere a zestrei dacă ţinem cont de faptul că Pra¬ 
vila prevede ca ele să reprezinte o treime din zestre. La 3 au¬ 
gust 1776, când mitropolitul Grigore judecă un proces de 
divorţ, cu restituirea zestrei şi a darurilor dinaintea nunţii, 
el face apel la Pravilă, fără a specifica însă lista, glava, zacea- 
la, susţinând următoarele: „dar fiindcă după Pravilă este dator 
bărbatul a da precât vine a treia parte din zestre, dar soţiei 
lui, care ori mai naintea nunţii de le-au dat, ori de n-au putut 
la vreme mai nainte şi le-au dat după nuntă, iarăşi dar să nu¬ 
meşte pentru nuntă“ 1 2 . Plecând de la acest paragraf, putem con¬ 
sidera că bărbatul are obligaţia de a dărui soţiei sale înaintea 
nunţii daruri care să acopere o treime din valoarea zestrei. 
De altfel, mitropolitul îl obligă pe soţul în cauză, Theodor 


1 îndreptarea legii , p. 268. 

2 Acte judiciare din Ţara Românească , pp. 178-179. 

Zotul, să plătească soţiei suma de 997 taleri, adică o treime 
din zestrea care avea valoarea de 2 118 taleri, chiar dacă aces¬ 
ta susţine că nu i-a dăruit decât inelul de logodnă şi că de¬ 
cât pe acela îl consideră dar. 1 

între logodnă şi cununia religioasă, soţul dăruieşte soţiei sale 
haine şi bijuterii cu care să se împodobească în ziua nunţii pen¬ 
tru a marca mai bine bogăţia şi prestigiul familiei. Ele suni 
trimise cu „călţuni“, obicei păstrat până azi. Ar putea fi vor¬ 
ba de tinerii şi tinerele care aduc hainele miresei, fie chiar în 
dimineaţa nunţii, fie înainte de nuntă. Se numesc călţuni sau 
călţunari pentru că aduc odată cu toate celelalte daruri şi „pan- 
tofii“ miresei care în trecut se numeau şi călţuni. Se face apel 
la aceşti intermediari pentru a scoate în evidenţă familia cu 
valorile ei materiale şi simbolice. 

Costandin negustorul îi trimite soţiei sale, „cu călţunii“, 
„o floare de mărgăritar, i 10 şăre de mărgăritare" 2 . Pătraşco 
Berindeiu dăruieşte Zmarandei Ciorogârleanu o butcă. De 
fapt, cei doi au negociat chiar şi darurile pe care şi le fac unul 
altuia, iar dumneaei nu a vrut să primească nimic altceva de¬ 
cât o butcă, nici haine, nici bijuterii, ci butcă. 3 Costandin Hri- 
soscoleu dăruieşte, la logodnă, o besactea, iar apoi trimite 
cu călţunii o floare de diamant lucrată în aur. 4 Anastasie dă 
viitoarei sale soţii „o tivilichie de hatai cu flori de fir, blăni- 
tă cu cacom, 1 pereche cintieni, 2 mindire, 2 perne cu feţe¬ 
le lor, 1 macat de terpet şi o farfurie mică cu filigea" 5 . Nicolae 
Topliceanu îi dăruieşte personal soţiei sale, Ilinca Caraman- 
lâu, în perioada când are dreptul s-o viziteze, adică între lo¬ 
godnă şi nuntă, un inel cu diamant, o floricică de diamant. 


1 Ibidern. 

2 G. Potra, Documente privitoatv la istoria oraşului Bucureşti 1594-1821 , 
Editura Academiei Române, Bucureşti, 1961, pp. 340 344. 

3 Acte judiciare din Ţara Românească , pp. 178-179. 

4 DANIC, Fond Manuscrise, mss. 140, ff. 70 v -72 r . 

5 BAR, mss. 636, ff. 35 r -36 r . 

im colan şi alte flori mărunte. 1 Călţunarii sunt răsplătiţi pen¬ 
tru misiunea lor cu marame şi o oraţie de mulţumire. 2 

La rândul ei, soţia dăruieşte soţului un cal de ginere com¬ 
plet echipat. Hamaşamentul este bogat ornamentat cu pietre 
preţioase, aur şi argint. Acestui dar i se adaugă „bohcealâcul" 
dc ginere, o legătură în care se găsesc cămăşi şi batiste special 
ţesute şi cusute pentru el. Aceste două daruri sunt întotdea¬ 
una prevăzute în foaia de zestre a unei fete de boier, negus¬ 
tor sau ţăran, nu se precizează însă când se desfăşoară livrarea 
acestor daruri, în ce moment între logodnă şi nuntă. 3 

O altă problemă însemnată care apare ar fi dacă logod¬ 
na aduce şi libertatea sexuală a tinerilor, având dreptul de 
a începe deja viaţa sexuală. O primă ipoteză ar nega aceas¬ 
tă eventualitate, iar argumentul incontestabil avansat l-ar con¬ 
stitui importanţa acordată consumării căsătoriei în noaptea 
nunţii însoţită de rituri specifice. O a doua ipoteză ar con¬ 
firma acest lucru îndeosebi pentru mediile sărace unde sim¬ 
pla promisiune de căsătorie implică şi începutul unor 
raporturi sexuale, fie că tinerii locuiesc împreună, fie că nu. 
O perioadă, mai lungă sau mai scurtă, de concubinaj se des¬ 
chide, iar ea este justificată de starea de provizorat creată 
de sărăcie sau de indecizia bărbatului. în aceeaşi postură se 
găsesc şi cuplurile de văduvi sau divorţaţi care se mută îm¬ 
preună de îndată ce au căzut la învoială. în cazul lor „noap¬ 
tea nunţii“ nu mai are aceeaşi semnificaţie şi nu mai 
constituie un motiv de aşteptare. 


1 DANIC, mss. 143, ff. 178 r -181 r . 

2 BAR, mss. 547, f. 5 V . 

3 Compară cu informaţiile oferite de S. FI. Marian, op. cit., pp. 125-188, 
mai ales capitolele XXI încredinţarea şi XXV Darurile. Dar aceste in¬ 
formaţii trebuie privite cu mare atenţie, căci autorul pune împreună ri¬ 
tualuri şi tradiţii care se referă la Muntenia, Moldova, Transilvania şi 
Bucovina, datele provenind cu precădere din aceste ultime două provincii, 
pe de o parte, iar pe de altă parte sunt culese abia la sfârşitul secolului 
al XlX-lea. 

Taina nunţii 

O serie de teologi au analizat taina nunţii de-a lungul Evu¬ 
lui Mediu şi al epocii modeme. Căsătoria apare ca o taină 
al cărui scop imediat devine procreaţia. Actul sexual capă¬ 
tă legitimitate doar în interiorul căsătoriei şi numai în anu¬ 
mite situaţii: perpetuarea neamului, îndeplinirea atribuţiilor 
conjugale, evitarea desfrâului, satisfacerea plăcerii. Ultima 
motivaţie este considerată de unii ca un păcat foarte grav, 
de alţii ca fiind mai puţin grav dacă se exercită în cadrul 
unei relaţii legitime. 1 în fapt, doctrina augustiniană în mate¬ 
rie de căsătorie se regăseşte şi în Biserica Ortodoxă, doar cu 
mici diferenţe atunci când este vorba de indisolubilitatea ei. 2 

Conciliul de la Trento din 1563 a reuşit să-şi impună doc¬ 
trina matrimonială în tot Occidentul catolic şi să influenţeze 
şi celelalte religii. Prin decretul Tametsi se proclamă carac¬ 
terul sacru al căsătoriei, monogamia, puterea Bisericii de a 
decide în problema obstacolelor, indisolubilitatea, posibilita¬ 
tea separării de corp, interzicerea căsătoriei preoţilor, superio¬ 
ritatea virginităţii şi a celibatului asupra căsătoriei, calendarul 
liturgic al căsătoriei, competenţa exclusivă a judecătorilor 
ecleziastici în probleme matrimoniale. 3 Conciliul încerca să 


1 Jean Delumeau, Păcatul şi frica. Culpabilitatea in Occident (seco¬ 
lele XIIl-XVlII), voi. 1, pp. 252-260. 

2 F. Lebrun, op. cit., pp. 9-21. 

3 Jean-Claude Bologne, Histoire du mariage en Occident , Hachette, 
Paris, 1995, pp. 222-223. 

răspundă protestanţilor a căror doctrină matrimonială este 
mult mai relaxată şi care ar fi putut reprezenta un punct de 
atracţie pentru credincioşii abia ieşiţi din reformele religioa¬ 
se. Ecourile religioase ale conciliului tridentin în lumea ro¬ 
mânească vor fi existat, dar o serie de diferenţe vor continua 
să marcheze cele două medii, occidental şi oriental. 

in absenţa unor studii asupra epocii anterioare şi chiar a 
documentaţiei necesare pentru alcătuirea unor astfel de anali¬ 
ze, se ştiu foarte puţine lucruri despre căsătorie. Şi totuşi 
lipsa unor atare studii nu ne împiedică să ne punem câteva 
întrebări asupra cărora să reflectăm pe parcursul cercetării 
de faţă: Care este evoluţia căsătoriei? Când s-a impus ce¬ 
remonia religioasă, ca act de validare a unui mariaj? De ce? 
Care este procentul concubinajului în raport cu „nunta“? Ce 
rol are cununia la biserică în ochii enoriaşilor? Nunta este 
o taină administrată exclusiv de către Biserică. Cum Biserica 
ortodoxă din Valahia a produs foarte puţine texte teologice 
cu privire la analiza diferitelor taine, încercarea de a 
reconstitui făcând comparaţie cu textele produse de ceilalţi 
reprezentanţi ai ortodoxiei din Moldova sau Transilvania este 
bine venită 1 , dar nu se poate să nu ne punem întrebarea în 
ce măsură acele texte au fost accesibile nu numai clerului 
înalt, ci mai ales clerului mărunt, în ce măsură ele au schim¬ 
bat cu adevărat o regulă, o practică, o cutumă. 

Pravila oferă, în capitolul pentru însurarea; şi ce iaste 
însurarea l \ o primă analiză asupra cununiei: 

,Jnsurarea se chiamă că deacă se împreună un om cu 
muiare şi care nice o au văzut, nici cu dinsa au vorbit; iar deaca 


1 Toader Nicoară constată că, pentru Transilvania, „în urma unirii cu 
biserica romană, biserica românilor din Ardeal îşi va asuma, cel puţin 
la nivelul discursului oficial, elemente din doctrina augustiniană". în plus. 
Statul, mult mai devreme prezent, prin reformele din vremea Măriei 
Tcreza şi a lui Iosif al II-lea, se implică în materia căsătoriei, stabilind 
o serie de reguli ce urmează a fi respectate cu rigurozitate de către pre¬ 
oţi (T. Nicoară, op. cit., pp. 148-154). 

se cunună cu ia, atunci el o ia la casa lui şi lăcuiaşte cu dinsul, 
adecă şed amândoi într-o casă. 

încă se mai chiamă însurare căce că se împreună şi se 
fac amândoi un trup, după cum au zis domnul nostru Isus 
llristos, cu molitve şi cu cununie pre leage de la preot'''. 

Ba mai mult, glava 203 pune accent pe importanţa virgi¬ 
nităţii premergătoare nunţii - „ curăţia juniei şi a fetiei “ - 
pe necesitatea acestui pas ce apropie cuplul de Dumnezeu: 
„Nunta iaste împreunarea bărbatului şi a muierii, adecă 
amestecare şi moştenire întru toată viaţa lor, omului celui 
drept apropiiare de Dumnezeu" 1 2 . 

Cu alte cuvinte, cununiei este o competenţă a Bisericii, 
o taină, un sacrament în care „molitvele 44 şi preotul ocupă 
locul principal, o apropiere de Dumnezeu prin păstrarea 
„ curăţi<i>i 44 şi consumarea ei numai după binecuvân¬ 
tarea religioasă. 

O adevărată analiză asupra acestei taine va face Antim 
Ivireanul în manualul său adresat preoţilor, în capitolul 
„Pentru taina nunţii cei pre lege". 

Procrearea constituie primul scop al căsătorie: „ Nunta 
iaste împreunare bărbat cu muiare spre împlinirea dum- 
nezeescului acela cuvânt: «Creşteţi şi vă unul fiţi»". Al doilea 
scop ar fi ajutorul, fidelitatea, acceptarea celuilalt: „ Materiia 
acestei taine iaste bărbatul şi muiarea cari vin cu gând desă¬ 
vârşit / ca să să împreune amândoi şi să lăcuiască nedespăr¬ 
ţiţi. Iară chipul sânt cuvintele carele amândoi le zic în 
biserică înaintea preotului în auzul tuturor (adecă): Vo- 
ieşti-mă? Voescu-te; urmând la aceste cuvinte rugăciunile 
şi blagosloveniile preotului spre cea desăvârşit împlinire a 
nunţii". Ce se poate observa în acest paragraf? în primul rând, 


1 îndreptarea legii, glava 198, p. 195. 

2 De adăugat că Biserica acceptă remariajul, până la a treia nuntă, dar 
fiecare nouă căsătorire presupune acceptarea unei pedepse canonice 
(ibidem, p. 213). 

prezenţa consimţământului partenerilor spus cu voce tare în 
faţa martorilor şi mai ales a preotului, oficiantul ceremoniei 
religioase, prin care „nunta“ capătă valoare în ochii lui Dum¬ 
nezeu şi a comunităţii. Două elemente esenţiale într-o societate 
a oralităţii şi în care lipsesc registrele de stare civilă. Al treilea 
scop este reprezentat de înscrierea sexualităţii în cadrul legitim 
al uniunii conjugale: „Iarăsfârşitul iaste înmulţirea neamului 
omenesc şi încetarea pohtei cei trupeşti, după cum grăieşte 
Sfântul Pavel la cartea cea dintâi către corintheni, în 7 capete 
zicând: «Iară pentru curvie fieştecarele a sa muiare să aibă 
şi fieştecare pre al său bărbat să-l aibă» 11 '. 

Nu ştim în ce măsură aceste recomandări ale mitropo¬ 
litului au fost preluate de către preoţii, cert este că parte¬ 
nerii se îndreaptă din ce în ce mai des către Biserică ca 
instituţie de legitimare a legăturii lor, prezenţă regăsită în 
numărul din ce în ce mai mare al documentelor. în procesele 
de divorţ, jeluitori şi jeluitoare îşi declină starea civilă, 
marcând întotdeauna caracterul căsătoriei, adică „după lege 
şi pravilă" sau „după legea bisericească şi pravilă". Unirea 
s-a făcut cu respectarea canoanelor bisericeşti prin citirea 
cununiei religioase de către un preot. De-a lungul secolului 
o serie de alte măsuri se prevăd în aşa numitele „zapise de 
cununie" - adevărate certificate alcătuite de preotul unei 
comunităţi. Se regăsesc acolo elemente cu privire la gradul 
de rudenie dintre parteneri, starea civilă înaintea solicitării 
unei căsătorii june, fată mare, văduv, văduvă, divorţat, 
divorţată, în cazul acestora din unnă dacă au primit şi dreptul 
de a se recăsători . străin de loc şi-atunci are nevoie de 
martori şi chezaşi care să-i dovedească şi să-i susţină spusele. 

Căsătoria este o instituţie recomandată tuturor creştinilor. 
Celibatul nu capătă importanţă decât în cadrul vieţii mona- 


1 Antim Ivireanul, op. cit., pp. 333-334. Vezi şi V. Barbu, „Pagini din 
istoria căsătoriei...", art. cit., pp. 113-114. 

hale, în afară fiind gândit ca o stare „periculoasă'", capabilă 
să ducă la „destabilizarea" individului, la căderea lui în pă¬ 
cătui trupesc. Din acest motiv, el nu este nici recomandai, 
nici valorizat, iar Biserica încearcă să micşoreze cât mai mull 
această perioadă, de aici vârsta precoce la măritiş prescrisă 
de dreptul canonic. Insurarea devine obligatorie şi pentru cle¬ 
rul mirean, hirotonisirea nefiind posibilă în absenţa unei fa¬ 
milii. Preotul trebuie să-şi aleagă întotdeauna o fecioară ca 
soţie şi numai o dată în viaţă, văduvia nedându-i dreptul să 
se recăsătorească. 1 Pe de alta parte, divorţul unui preot nu 
este acceptat şi dacă totuşi apare el antrenează caterisirea. 

în procesele de divorţ, jeluitori şi jeluitoare îşi declină 
starea civilă, marcând întotdeauna caracterul căsătoriei lor, 
adică „după lege şi pravilă" sau „după legea bisericească şi 
pravilă". Unirea s-a făcut cu respectarea canoanelor biseri¬ 
ceşti prin citirea cununiei religioase de către un preot. Mo¬ 
mentul cununiei religioase capătă o semnificaţie civilă aparte 
în absenţa unor registre parohiale care să ţină socoteala tu¬ 
turor celor care s-au căsătorit deja. Ea conferă soţilor un alt 
statut, diferit de cel al tinerilor, dar şi de cel al cuplurilor care 
trăiesc în concubinaj şi, mai presus de toate, cununia reli¬ 
gioasa atestă în ochii comunităţii legitimitatea cuplului şi a 
copiilor care se vor naşte, dreptul acestora din urmă de a re¬ 
vendica patrimoniul tatălui şi zestrea mamei. Trebuie arăta¬ 
tă aici distincţia clară între căsătorie şi concubinaj. Interzis 
de canoane, el se practică totuşi, dar conform pravilei, în 
această legătură ilicită femeia deţine o poziţie foarte fragilă. 
Bărbatul o poate alunga după o anumită perioadă de convie¬ 
ţuire, fie pentru a-şi lua o altă concubină, fie pentru a se însu¬ 
ra. Concubina se află la discreţia bărbatului, iar copiii rezultaţi 
se găsesc în aceeaşi poziţie de inferioritate, bastarzi, depin¬ 
zând de mila celorlalţi. Dacă se încumetă să se plângă la 


1 Călători străini , voi. IX, p. 66. 

Mitropolie, femeia nu are niciodată câştig de cauză, Bise¬ 
rica nu poate să ceară bărbatului s-o ia de soţie, pentru că 
ar gira o legătură imorală. 

Documentele însă păstrează numeroase cazuri de concu¬ 
binaj pentru că supuşii nu au întotdeauna mijloacele econo¬ 
mice pentru a duce la bun sfârşit o relaţie, dar şi pentru că 
mulţi definesc căsătoria altfel decât Biserica. A se aşeza îm¬ 
preună, a avea copii înseamnă pentru mulţi căsătorie, fără 
a avea nevoie de consfinţirea religioasă atâta timp cât are 
privirile şi complicităţile comunităţii. 1 

Suspicioasă asupra bunelor sau relelor intenţii ale supu¬ 
şilor săi, dar şi pentru a evita o serie de „uniuni spurcate şi 
eretice* 4 , Biserica cere preoţilor parohiali efectuarea unei an¬ 
chete asupra candidaţilor la căsătorie. Dintr-o serie de do¬ 
cumente, prin care preotul este pedepsit că a cununat fără 
să ţină seama de sfaturile trimise de la Mitropolie, reies sarci¬ 
nile ce-i revin atunci când un cuplu cere efectuarea cunu¬ 
niei. în acelaşi timp, ele sunt prescrise şi de Antim Ivireanul 
în manualul său. 2 

Parohul, cunoscător al turmei sale, are misiunea de a trece 
la o mică anchetă asupra celor doi candidaţi. Sarcina este 
destul de uşoară atunci când ambii pretendenţi aparţin co¬ 
munităţii. în această situaţie, preotul trebuie să se intereseze 
asupra vârstei, asupra gradului de rudenie, asupra stării civile, 
dacă au cărţi de despărţire emise de marele arhiereu, în cazul 
unor căsătorii anterioare, dacă au dreptul de a se recăsători. 
Lucrurile se complică atunci când unul dintre parteneri nu 
aparţine comunităţii, dar doreşte să se cunune în biserica din 
parohie. „Străinul 44 trebuie să aducă zapis de cununie de la 
arhiereul locului prin care să ateste că nu este căsătorit sau 


1 Vezi şi Robert Bisha, Maniage, Church and Community in 18th 
Century St Petersburg , in Wendy Rosslyn (ed.), Women and gender in 
IRlh-century Russia, Asghate, Cornwall, 2003, pp. 217-218. 

2 Antim Ivireanul, op. cit., p. 338 

că a fost, dar s-a despărţit prin învoiala mitropolitului cu ţoa¬ 
le actele în regulă. 

Zapisul de cununie apare deseori menţionat în interiorul 
documentelor şi constituie o piesă importantă în sine. Dc 
exemplu, la 3 februarie 1767, când Stanca văduva vrea să 
se recăsătorească, mitropolitul refuză să-i dea „pecete de cu- 
nunie“ până nu va aduce martori care să ateste că n-are bărbat 
şi că nu este rudă cu cel cu care vrea sa se cunune. Feme¬ 
ia aduce trei martori diferiţi, pe „Matei vizitiul de la sfân¬ 
ta Mitropolie, pe Ivan ot Copăceni şi pe Badea preoteasa 
răposatului popii Calin ot mahalaua Flămânda", toţi trei o 
cunosc pe femeie ca fiind văduvă de cinci ani, că nu s-a mai 
căsătorit şi că Ghinea, viitorul soţ, nu-i este rudă. 1 Se poa¬ 
te spune că zapisul de cununie dă dreptul persoanei de a cere 
preotului citirea cununiei religioase, dovedind totodată că 
la mijloc nu se află nici un obstacol. El îmbracă şi o altă 
formă: „zapis de chezăşie pentru căsătorie". Despre ce este 
vorba în acest tip de document? în momentul în care preo¬ 
tul bănuieşte că unul dintre parteneri s-ar putea să nu fie în 
regulă din punct de vedere civil, îi cere o scrisoare de che¬ 
zăşie prin care două sau mai multe persoane garantează că 
tinerii candidaţi nu sunt căsătoriţi în altă parte, că nu au altă 
religie, că nu se înrudesc între ei. Măsura se impune mai 
ales în cazul numeroşilor străini veniţi din Imperiul Otoman, 
deja căsătoriţi acolo şi care devin bigami printr-o nouă că¬ 
sătorie în Ţara Românească. Mitropolitul Antim Ivireanul 
surprinde acest fenomen în manualul său, avertizându-i pe 
preoţi că mulţi „din Ţara Ungurească, şi din Ţara Turceas¬ 
că, şi dintr-alte locuri depărtate" vin şi se însoară în Mun¬ 
tenia fie devenind bigami, fie încălcând poruncile Bisericii 
care interzic a patra căsătorie. Pretendenţii trebuie să-şi pro¬ 
beze statutul civil prin scrisori de la arhiereii locului sau prin 


1 BAR, mss. 634, f. 99 r . 

proba cu jurământ. Preoţii sunt. de asemenea, avertizaţi cu 
privire la comportamentul ţăranilor şi al tinerilor: primii pri¬ 
begesc din sat în sat de sărăcie sau de teama birului, une¬ 
ori fără a-şi lua şi familiile cu ei; cei de pe urmă, în schimb, 
fug, împotriva voinţei părinţilor, şi fac apel la un popă din- 
tr-o altă parohie pentru a se cununa. 1 2 Din acest motiv, se 
simte nevoia unui asemenea document. 

La 20 martie 1768, Gheorghe băcanul din mahalaua Pu¬ 
ţul cu Zale se pune chezaş pentru Alexie, ambii sunt veniţi 
de la Zagora (Epir), iar primul jură cu mâna pe Evanghelie 
următoarele: „că-1 ştiu că iaste tot dintr-un sat cu mine şi 
până acum n-au fost însurat nicidecum, şi-l ştiu om fără de 
nici o pricină 142 . După cum am văzut şi în documentul an¬ 
terior, zapisul de chezăşie este cerut şi pentru un autohton, 
dar care a mai fost căsătorit sau este văduv şi se află tem¬ 
porar într-o altă localitate decât cea de origine. 

Biserica îşi ia toate măsurile de precauţie pentru a evita 
bigamia, amestecarea de sânge sau căsătoriile între persoa¬ 
ne de religii diferite. De vigilenţa şi hărnicia preoţilor pa¬ 
rohiali depind respectarea acestor măsuri. Lipsa vigilenţei 
preoţilor este argumentată de un număr important de docu¬ 
mente prin care anumite cupluri sunt desfăcute pentru că 
„s-au împreunat peste lege 11 sau o altă serie de documente 
prin care preoţii sunt sancţionaţi, deoarece cu bună ştiinţă 
sau fără să facă cercetarea minimă, au cununat şi au legiti¬ 
mat legăturile oprite de canoanele bisericeşti. 

Cererea unui străin dc loc trebuie să ridice o serie de în¬ 
trebări pentru preotul din parohie înainte de a purcede la în¬ 
deplinirea ritualului. Totodată, el nu trebuie să se lase înşelat 
de vorbe sau de jurăminte, ci să ceară dovezi scrise asupra 
stării civile a cuplului ce doreşte să se cunune, „să cerce¬ 
teze şi să ispitească 11 , cum spune mitropolitul. Abia după ce 


1 Antim Ivireanul, op. cit., pp. 338, 341. 

2 BAR, mss. 643, f. 19 r . 

urc toate dovezile în mână, preotul poate trece la legitimarea 
căsătoriei. 

Taxele percepute pentru efectuarea ceremoniei religioa¬ 
se, botez, nuntă, înmormântare aduc importante venituri pre¬ 
oţilor de mir. Pentru oficierea cununiei religioase, un popă 
cere o anumită sumă de bani. Din pitacul trimis protopopu¬ 
lui Stoica al Bucureştiului, la 27 ianuarie 1793, se remarcă 
faptul că taxa de cununie se ridică după Pravilă: „un gal¬ 
ben de ginere şi de la mireasă 12 coturi de pânză“. Mitro¬ 
politul îl anunţă că acel obicei nu mai este valabil şi că a 
hotărât să se urmeze alte „ponturi", adică pentru prima cu¬ 
nunie „tl. unul vechi, de al doilea cununie tl. unul şi jumă¬ 
tate, de al treilea cununie tl. doi şi jumătate" 1 . Pitacul se reia 
la 14 decembrie 1796 cu acelaşi conţinut şi se trimite la toţi 
episcopii şi toţi ispravnicii de judeţe. în plus, se precizea¬ 
ză că protopopii ar trebui să nu depăşească onorariul pre¬ 
văzut pentru judecarea pricinilor „care se caută de biserică", 
dar fără a se menţiona suma. 2 

Pentru a-şi arăta dezaprobarea, dar şi neputinţa în faţa 
viciilor umane, taxa creşte pe măsură ce numărul căsători¬ 
ilor sporeşte. Această „sancţiune" pecuniară se aplică şi în 
alte împrejurări; de pildă bucuria nunţii nu poate fi depli¬ 
nă, după părerea domnului, dacă nuntaşii n-o împărtăşesc 
cu cei săraci prin contribuţii la cutia milelor, aplicându-se 
un tarif pentru boieri: „întâia nuntă tl. 5 <şi> jumătate, a doa 
tl. 8, la a treea tl. 11“ şi un altul, mult mai puţin împovărător, 
pentru săraci, „de fieşcare nuntă să se dea bani 30“ 3 . Relua¬ 
rea acestor pitace arată că preoţii percepeau în continuare 
vechile sume sau peste sumele prevăzute, obligând cuplurile 


1 DANIC, mss. 143, f. 88'. 

2 DAN IC, mss. 141, ff. 108' 109'. 

3 Daniel Barbu, O arheologie constituţională românească. Studii şi 
documente , Editura Universităţii Bucureşti, Bucureşti, 2000, p. 161, 15 ia¬ 
nuarie 1765. 

să trăiască clandestin şi să amâne „legitimarea 11 legăturii de 
azi pe mâine. Un pericol îl reprezintă pseudopreoţii care cir¬ 
culă prin sate şi care îşi oferă serviciile la preţuri de nimic. 
Se pune întrebarea dacă ceremonia lor este capabilă să dea 
autoritatea necesară căsătoriei. Probabil că nu conta prea mult 
pentru oamenii din epocă, important era că cineva le citise 
slujba şi se aflau după aceasta „în rândul oamenilor 11 . 

Ziua nunţii 

Ţărani şi boieri se supun timpului Bisericii atunci când 
îşi aleg ziua nunţii, iar respectarea sărbătorilor religioase şi 
a posturilor, ce le însoţesc, se cere. Postul este o perioadă 
de penitenţă, când nu numai corpul, ci şi spiritul trebuie să 
treacă printr-o perioadă de reculegere şi umilinţă. Or, nunta 
semnifică bucurie, zgomot, abuz de mâncare şi băutură. După 
Pravilă, nunţile nu se fac în postul cel mare, adică în postul 
Paştelui sau în postul Crăciunului 1 . în practică, atunci când 
se vorbeşte despre data căsătoriei, se face legătura cu tim¬ 
pul fast al calendarului religios, „ne vom căsători, acum după 
Paşti 11 sau „după postul Crăciunului 11 , sau „după postul sfin¬ 
tei Mării 11 . Simultan, nunţile sunt condiţionate, mai ales în 
rândul ţăranilor, de calendarul lucrărilor agricole specifice 
fiecărei regiuni; ele sunt numeroase în lunile septembrie, oc¬ 
tombrie pentru regiunile de câmpie şi toamna târziu, după 
culesul viilor, în zonele viticole. 2 

Ziua nunţii apare în multe documente ca fiind duminica. 
De altfel şi numele darurilor de luni susţine această afirma¬ 
ţie, ele fiind daruri care se fac a doua zi, imediat după nun¬ 
tă şi consumarea căsătoriei. La 15 mai 1785, Manole, 
cojocarul din Bucureşti, promite că se va logodi cu Stana 

1 îndreptarea legii , glava 202, p. 212. 

2 F. Lebrun, op. cit., pp. 37-38. 

sâmbătă şi că „duminica viitoare, adică maiu 23 să mă cu- 
nun“; şi Oprea promite că îşi va aduce părinţii duminică, 
când se va cununa cu fiica lui Iane căpitan. 1 într-un singur 
document apare ca zi a cununiei religioase ziua de joi, „şi 
acum joia ce vine să mă cunun cu Pătrana“, promite Ene. 2 
Fiind vorba de o căsătorie impusă de tribunalul ecleziastic 
care avea tot interesul să-l grăbească pe tânăr, nu se mai acor¬ 
dă importanţă zilei, ci evenimentului. 

în casele boiereşti nunta începe de joia, dar ceremonia re¬ 
ligioasă şi marele ospăţ au loc duminica, „după cum se obiş¬ 
nuieşte la Valahia“, spune un boier pe la 1764. 3 Preferinţa 
pentru ziua de duminică ca zi a nunţii apare şi în Florenţa 
medievală. 4 în schimb, în Franţa, episcopii catolici recoman¬ 
dă credincioşilor toate zilele săptămânii cu excepţia celor 
dedicate sărbătorilor religioase şi a zilei de duminică. Ca zi 
a Domnului, ziua de dumincă nu poate fi tulburată cu săr¬ 
bători zgomotoase. Astfel se constată că pentru Rouen, 36% 
dintre căsătorii se celebrează lunea, iar alte 40% la sută mar¬ 
ţea. 5 Preferinţa pentru zilele de luni şi marţi ca zile de ofi¬ 
ciere a cununiei apare şi în Transilvania, probabil sub 
influenţa religiei catolice. 6 

Spectacolul nunţii 

Nunta este pregătită cu mare grijă de familii. Eveniment im¬ 
portant în viaţa noului cuplu, ea este prilej de bucurie, de în¬ 
tâlnire şi socializare, de stabilirea de noi şi noi alianţe şi punere 
în valoare a prestigiului, rangului şi puterii economice a 


1 BAR, mss. 637, ff. 243 r -244 r şi mss. 3932, ff. 76 v -77 r . 

2 BAR, mss. 641, ff. 90 v -91 r . 

3 1. Corfus, „in legătură cu opera lui Mihai Cantacuzino“, p. 137. 

4 C. Klapisch-Zuber, op. cit., p. 163. 

5 F. Lebrun, op. cit., pp. 40—41. 

6 T. Nicoară, op. cit. pp. 160-161. 

familiilor. Socrii mari şi mici pun tot sufletul în pregătirile 
de nuntă, intr-o primă fază şi unii, şi alţii încep cheltuielile 
pentru haine şi bijuterii, pentru mâncare şi băutură, pentru 
daruri, pentru cele trebuincioase într-o casă, pentru repara¬ 
ţiile ce se impun în pripă la porţi, la acoperiş sau la prispa 
casei, că doar va veni atâta lume şi nu se cade să găsească 
casa nearanjată. Dar cea care face podoaba nunţii este mi¬ 
reasa. Din cap până-n picioare, ea trebuie cât mai bine îm¬ 
podobită pentru a arăta tuturor bogăţia familiei. Uneori se 
apelează la prăvăliile din jur, special amenajate pentru a oferi 
bijuterii şi cele necesare nunţii. La un astfel de negustor face 
apel Nicolae Topliceanu la nunta sa cu Ilinca Caramanlâu. 
La insistenţa soacrei sale, el împrumută o floare mare de dia¬ 
mant, în valoare de 3 000 de taleri, pe care o trimite „cu căl- 
ţunii“ miresei. Cum vor mărturisi fraţii lui mai târziu, floarea 
a fost restituită a doua zi după nuntă. Bijuteria luată cu chi¬ 
rie nu constituia un dar, ci „numai drept podoabă la nuntă 
şi după săvârşirea nunţii iarăşi au dat-o înapoi plătind chi- 
riia“. Pentru a elimina orice confuzie soţul a păstrat chiar 
şi chitanţa, eliberată la 20 decembrie 1790, semnată de doi 
mari boieri martori la acel împrumut pe care l-ar fi făcut nu¬ 
mai pentru că „dumneaei sărdăreasa soacră-sa l-au îndem¬ 
nat de au luat acea floare cu havaet de la un neguţător ca 
să facă podoabă nunţii “ şi nici prin gând nu i-ar fi trecut să 
dăruiască un dar atât de scump. 1 

îmbrăcată şi împodobită cu darurile trimise prin „călţuni“, 
mireasa aşteaptă venirea celui ales. Mirele, împreună cu alţi 
tineri, prieteni şi rude, se duce la casa socrilor pentru a lua 
mireasa. De acolo, merg cu toţii la biserică unde se celebrea¬ 
ză cununia religioasă, citită de un simplu preot sau de însuşi 
Prea Sfinţia Sa Părintele Mitropolit, în cazul marilor boieri, 
în timpul slujbei se aruncă în sus alune, nuci, sau alte fructe 


DAN1C, mss. 143, ff. 178 r -18P. 

uscate, mărunţiş, toate simbolizând fertilitatea viitorului cu¬ 
plu. 1 Marii boieri sunt obligaţi să facă un ocol pe la curtea 
lui Vodă pentru a cere binecuvântarea acestuia. Abia după 
cununia religioasă, când tinerii au primit binecuvântarea pă¬ 
rinţilor şi a preotului, marele ospăţ al nunţii începe. 

O dată intrată în casa socrilor, mireasa are obligaţia de a 
face daruri pentru socri, cumnaţi şi naşi, daruri trecute în¬ 
totdeauna în foaia de zestre. Ele sunt preparate înainte de 
către familia fetei, puse în „bohcealâcuri“ speciale şi dărui¬ 
te în ziua nunţii. Fiecare boccealâc cuprinde lucrurile tra¬ 
diţionale şi poartă etichetă cu statutul fiecărei persoane vizate: 
„bohcealâc de ginere“, „de socru“, „de soacră“, „de cumnat“, 
„de cumnată 11 , „de nun“, „de nună“, în legătura fiecăruia 
aflându-se două trei cămăşi, două-trei batiste, ştergare, una 
sau două basmale, marame. Aceste lucruri poartă la rândul 
lor inscripţii: cămăşoaie de soacră, testemel (basma) de nună, 
cămaşă de ginere etc. 

Ospăţul nunţii presupune multe feluri de mâncare din cele 
mai bune, băutură din abundenţă, muzici de lăutari şi voioşie. 
Invitaţii sunt primiţi cu apă de trandafir, cu şerbet şi dul¬ 
ceaţă de portocale, cu cafea şi tutun, iar în casa unui boier 
lulele mari din lemn de iasomie sau cireş îi aşteaptă să se 
desfete. 2 Un mic boier de la 1800 cheltuieşte o grămadă de 
bani numai pe mirodenii (33 tl.), zahăr (2 tl.), scorţişoară 
(6 tl.), şi alte „confeturi“ (3 tl.), pe horlincă (2 tl.) şi lumâ¬ 
nări (1,5 tl.), dar şi pe hainele ce trebuie să le dăruiască mi¬ 
relui şi naşului. Astfel a cumpărat pentru mire o pereche de 
nădragi (6 tl.), mătase, fără a ni se spune la ce foloseşte, 
iar pentru nun a plătit două marămi (20 tl.). în lista cu chel¬ 
tuielile făcute la nuntă se află alte veşminte comandate cu 
acest prilej, pentru propria folosinţă şi pentru ceilalţi membri 


1 Călători străini , X, partea I, p. 387 şi X, partea a Il-a, 1009. 

2 Ibidem , X, partea a Il-a, pp. 1208, 1217. 

ai familiei. Boierul îşi comandă un conteş roşu (13,5 tl.) care 
are nevoie de nasturi şi găitane de 2 zloţi, o dulamă de be- 
lacoasă de 22 taleri, o altă dulamă de 11 taleri şi o blană de 
11 taleri, o ghiordie pentru Manea de 7 zloţi şi două flori 
de un taler. Lăutarii îl costă o sumă de bani. Pentru nuntă, îi 
aduce pe cei din Bereşti cărora le plăteşte 9 tl., dar pentru că 
i-a plăcut mai dă tarafului încă 4,5 taleri. Acestui taraf i se 
adaugă şi lăutarii din Dinţa care primesc numai 2,5 taleri. 1 

Nunta se încheie cu daruri făcute de invitaţii la acest os¬ 
păţ. Nuntaşii dăruiesc cuplului ce se îndură a da, ştiind că 
la rândul lor vor deveni socri mari sau mici, că vor avea in¬ 
vitaţi care vor face daruri ţinând cont de ceea ce au primit. 
Radu, fiul lui Drăgan clucer, participant la nunta unei veri- 
şoare, Nastasiia, îi dăruieşte acesteia un copil de ţigan. Cum 
nu are copilul în momentul respectiv, alcătuieşte o „scrisoa¬ 
re" unde martorii sunt trecuţi sub următoarea denumire: „toţi 
boierii de pă masă". Aflăm cu acest prilej cine a participat 
la nunta Nastasiei, măritată cu Dumitru. Printre nuntaşi se 
află Niţu logofăt, Răducan, fiul lui Chiţu, Costandin logo¬ 
făt, Stanca Cioranca, Gheorghe ceauş, însă în absenţa altor 
documente ne este foarte greu să stabilim reţeaua de soli¬ 
daritate în care sunt încadraţi aceşti invitaţi, gradul de ru¬ 
denie sau de prietenie cu cele două familii. 2 

La nunta clucerului Nicolae Topliceanu cu Ilinca Cara- 
manlâu, nuntaşii sunt mult mai darnici. Ei strâng 210 taleri 
de la nuni şi de la alţi boieri, plus 20 de galbeni olandezi 
oferiţi de moşul soţiei, logofătul Bălan, plus un „inel dă zam¬ 
fir dă la păhămiceasa Măriuţa a paharnicului Grigore Hrisos- 
coleu" 3 . Diferenţa apare şi pentru că statutul mirilor este altul, 
cei doi sunt boieri ceva mai înstăriţi. In mediul popular, nun- 


1 DANIC, Fond Achiziţii Noi, CLXXVIII/9. 

2 DANIC, mss. 173, ff. 625 v -626 r , 16 octombrie 1735. 

2 DANIC, mss. 143, ff. 178M8K 

laşii dăruiesc ceva mărunţiş sau produse din gospodăriile lor, 
ci primesc câte un ştergar sau câte o maramă din partea mire¬ 
sei, când are loc şi o oraţie. 1 Darurile fac parte dintr-un rit 
social cunoscut, acceptat şi pus în practică de toţi, indiferent 
de categoria socială sau de puterea economică. Cum nimic 
nu este lăsat la voia întâmplării, darurile capătă, după nuntă, 
semnificaţie juridică. Conform Pravilei, ele se împart între 
cei doi soţi astfel: „darurile de la nuntă după obiceiu, jumă¬ 
tate să să socotească ale bărbatului şi jumătate ale soţiei“ 2 . 

Nunţi boiereşti 

La începutul secolului al XlX-lea, o corespondenţă asiduă 
se schimbă între două mari familii boiereşti. între 20 decem¬ 
brie 1804 şi 31 ianuarie 1805, slugile aleargă între Ogre- 
zeni, Bucureşti şi Oteteleşani pentru a duce şi a aduce 
scrisorile dumnealor. Ce a prilejuit această corespondenţă? 
Pregătirea nunţii dintre Constantin Oteteleşanu şi Zmaranda 
Cocorăscu naşte zeci de scrisori schimbate între mire, soa- 
cra-mare şi mătuşa fetei, Zoiţa păhămiceasa. Cu ajutorul lor 
se poate foarte uşor lua pulsul unui astfel de eveniment, fieca¬ 
re scrisoare trădând înfrigurarea pregătirilor, neînţelegerile 
inevitabile şi cotidiene dintre cele două familii, cu privire 
la zestre, pretenţiile miresei şi nemulţumirile soacrei-mari, 
cheltuielile imense ce trebuie făcute. Nunta apare, în aceas¬ 
tă situaţie, ca o afacere de femei: de o parte se află Safta 
Oteteleşanu care ţine în mână întreaga afacere şi suprave¬ 
ghează de aproape nu numai pregătirile din propria casă, ci 
şi pe cele din casa „cuscrilor 11 săi. Fiul, Constantin Otete¬ 
leşanu, se implică şi el, dar parcă nu cu atâta forţă ca mama. 


1 Călători străini, IX, p. 353; BAR, mss. 547, f. 8 V . Obiceiul este con¬ 
semnat şi de misionarii catolici din Transilvania şi surprins în rândul ti¬ 
nerilor ortodocşi. Călători străini, voi. IX, pp. 352-353. 

2 Acte judiciare din Ţara Românească, p. 79. 

De partea cealaltă, se află Zoiţa păhămiceasa, mătuşa Zma- 
randei Cocorăscu, care preia întreaga afacere întrucât mi¬ 
reasa este orfană şi se află sub tutela fratelui său, Ianache 
Cocorăscu. In egală măsură sunt pomenite şi alte mătuşi 
cărora li se cere sprijinul atunci când este vorba de pregă¬ 
tirile necesare sau de facerea cumpărăturilor. Astfel, des po¬ 
menită este mătuşa Bica, rudă cu familia Oteteleşanu şi aflată 
cu locuinţa în Bucureşti. 

Cele două familii, în frunte cu feciorii din casă, sunt într-o 
continuă alertă pentru a procura hainele miresei şi toate cele¬ 
lalte lucruri trebuincioase unui ospăţ. E iarnă, e frig şi lucru¬ 
rile nu merg întotdeauna aşa cum ar vrea boierii noştri. 
Drumul până la Bucureşti e lung, adesea trăsurile rămân blo¬ 
cate în troiene, negustorii se arată copleşiţi de mulţimea ce¬ 
rerilor şi nu pot răspunde comenzilor aşa de rapid cum ar 
dori soacra-mare. In plus, evenimentul pică foarte prost; 
însuşi domnul se pregăteşte de nuntă şi atunci negustorii sunt 
aglomeraţi de cererile venite din partea curţii şi a boierilor 
divaniţi. Ei ştiu să profite de această cerere nemaiîntâlnită 
şi ridică preţurile, chiar şi pentru mărfurile de proastă calitate. 

Corespondenţa este deschisă de mirele Constantin Ote¬ 
teleşanu care însărcinează pe Zoiţa păhămiceasa cu pregă¬ 
tirea hainelor necesare miresei sale. Logodna s-a făcut deja, 
pregătirile de nuntă sunt foarte avansate, întrucât mirii vor 
să se cunune după sărbătoarea Bobotezei. Presat de timp şi 
„fiindcă sorocu nunţii să apropie şi face trebuinţă de a face 
hainele miresii“, ginerele însărcinează un fecior să ia 5 000 de 
taleri de la cumnatul său, din banii de zestre, şi să-i dea pă- 
hămicesei pentru a se ocupa de toate cele necesare. Dar nu 
oricum, ci respectând instrucţiunile trimise odată cu banii 
şi chiar foiţa cu hainele ce trebuiesc croite, aşa cum doresc 
ginerele şi mama sa. Politeţea dusă la extrem îmbracă această 
rugăciune: „ te rog coconiţă, aducând banii, rugăm pădum¬ 
neata ca să binevoiţi a lua osteneală a face aceste haine 

după foaia ce să trimisă dumneavoastră, pentru care foarte 
rugăm pă coconita ca să binevoiască a face neşte haine. Şi 
să ne ierţi coconiţâ de supărarea ce facem dumneavoastră. 
Şi mai rugăm pă coconita de va alege conurile de la biniş 
si alale giubeli, căci să prăpădesc feţele. Şi hainele mire¬ 
sei să se facă bune... că destui bani sunt “ Scrisoarea este 
completată cu salutări şi urări de sănătate transmise fami¬ 
liei, adică dumnealui paharnicului, plus un scurt reproş pier¬ 
dut printre toate aceste politeţuri protocolare în care se 
reaminteşte de zestrea nedată încă de către cumnatul, lana- 
che Cocorăscu. Mireasa nu este nici ea uitată, soţul decla- 
rându-i dragostea lui frăţească şi dulci sărutări. 1 

Din lista ataşată scrisorii aflăm ce haine va purta mirea¬ 
sa în ziua nunţii. Ea are la dispoziţie două rânduri de haine, 
toate blănite cu samur. Trebuie specificat că un rând de haine 
presupune un fel de costum compus din rochia propriu-zisă 
şi un anteriu ce se purta peste aceasta. în cazul de faţă se ada¬ 
ugă un biniş pentru fiecare rând, adică o haină boierească 
lungă, blănită cu samur şi purtată la solemnităţi de care mi¬ 
reasa nu se poate în nici un fel dispensa. Şi findcă ginerelui 
i se pare că a alocat bani cam mulţi, cere să se facă şi o giu- 
bea, tot o haină lungă şi largă, blănită cu samur. Se mai dă 
comandă pentru o tătarcă de postav, blănită tot cu samur. Bi¬ 
juteriile vor constitui un alt subiect al corespondenţei. 2 

Cum sunt multe lucruri care o nemulţumesc la această 
nuntă, cum nu are prea mare încredere în dumneaei păhăr- 
niceasa Zoiţa, soacra-mare se pune pe scris la două zile după 
scrisoarea fiului său, reluând aceleaşi probleme, fiind mult 
mai categorică şi lăsând politeţea protocolară deoparte. îi 
cere păhămicesei să fie foarte atentă cu alegerea hainelor, 
să aibă grijă ca „samurii să nu fie văpsiţi“, feţele de la 
biniş să fie bune ca să nu se prăpădească prea repede, să 


1 DANIC, Fond Achiziţii Noi, CCXCVI/18, 20 decembrie 1804. 

2 DANIC, Fond Achiziţii Noi CCXCVI/19, 20 decembrie 1804. 

cumpere „lucru bun şi ieftin“, îi mai cere să nu uite să al¬ 
cătuiască listă cu tot ce a cumpărat cu preţul alăturea. Tim¬ 
pul îi presează, căci „după ce va trece Bobotează să să facă 
nunta , fiindcă dulcele nu este atât de mare Soacra adau¬ 
gă încă un motiv ludic pentru care nunta ar trebui să se facă 
cât mai repede, ,yŞi ca să mai aibă şi Zmărăndiţa vreme să 
să mai înveseleascăpă la zaiafeturi Cu alte cuvinte, după 
nuntă urmează un alt ritual de socializare, când tinerii vor 
fi invitaţi să participe la o serie de mici petreceri date în cin¬ 
stea lor sau prilejuite de celebrarea sărbătorilor religioase. 
Fiecare familie boierească se crede obligată să organizeze 
un mic bal în onoarea noului cuplu, cu atât mai mult dacă 
părinţii sunt boieri mari cu slujbe la curte. In această situa¬ 
ţie, chiar Vodă se preocupă de pregătirea unor baluri pen¬ 
tru primirea şi integrarea tinerei familii. 1 

Din partea soacrei-mari, nunta se poate face chiar a doua 
zi, fiindcă „eu m-am gătit de toate“. Vinovaţi de prelungirea 
termenului apar ceilalţi, pentru că nu se ocupă suficient de 
repede şi de bine de toate cele necesare. 

După ce laudă grija Zoiţei faţă de nepoata sa, Safta Ote- 
teleşanu schimbă imediat foaia şi îi spune verde în faţă ce 
are pe suflet: „ nepoata dumitalesă nu socotească că voi face 
nunta până nu se va face toată zestrea teslim că unde să 
află prieteni să nu ne facem duşmani , că mie îmi este urâ¬ 
tă gâlceava “. Dându-şi repede seama că a fost cam dură cu 
păhămiceasa care nu este decât mătuşă, soacra-mare o în¬ 
toarce din condei: „măcar că eu nu am nici o vorbă cu dum¬ 
nealui (este vorba de fratele miresei), ci am cu dumnealui 
paharnicul iubitu dumitale soţ şi prietenu mieu“. Zoiţa şi 
soţul ei devin responsabili de desfăşurarea acestei nunţi, nu 
numai datorită gradului de rudenie cu fata, ci şi pentru că 
au fost mijlocitori la încheierea alianţei. 


1 Unii călători străini descriu sau numai pomenesc despre astfel de 
baluri la care au asistat, Călători străini, X, partea I, pp. 204, 436, 669. 

Deşi declară că nu este amatoare de gâlceavă, cucoana 
se dovedeşte a fi contrariul. Nunta devine o ocazie excelen¬ 
tă pentru întâlniri cu celelalte boieroaice. în cercul său de 
prieteni, cucoana îşi exprimă deseori nemulţumirea faţă de 
viitoarea noră, faţă de fratele acesteia care nu prea se gră¬ 
beşte să dea ce a promis, faţă de pregătirile ce au început, 
dar nu se mai termină. Micile bârfe nu rămân însă în cer¬ 
cul prietenilor, ci zboară spre celelalte case boiereşti ajun¬ 
gând şi la urechile jupânesei Zoiţa, implicată în această 
afacere. O parte din nemulţumiri, Safta le pune şi în cores¬ 
pondenţa pe care o are regulat cu Zoiţa, dar aici reproşurile 
sunt scurte şi amestecate printre celelalte cereri şi politeţuri. 
Ele sunt introduse ici şi colo, niciodată de o manieră coe¬ 
rentă, niciodată nu se merge până la capăt. Parcă pentru a 
atenua duritatea acestora în mijlocul reproşului, cucoana 
schimbă vorba pentru a reveni câteva rânduri mai jos cu com¬ 
pletarea, dar din nou se îndepărtează pomenind de cine ştie 
ce, pentru a reveni iarăşi, şi aşa până spune tot ce are de spus. 
Aşadar, după ce într-o frază scurtă şi categorică şi-a expri¬ 
mat nemulţumirea faţă de nelivrarea zestrei, cucoana trece 
din nou la ale nunţii de parcă nimic nu s-ar fi întâmplat, re¬ 
luând tonul prietenesc: „te rog, draga mea, pentru cusături 
înştiinţează-mă de sunt gata sau de nu sunt gata"'. 

După trecerea Anului Nou, pregătirile sunt reluate, dar din 
cauza încetinelii cu care se mişcă cucoana Zoiţa, cel puţin 
aşa are impresia familia mirelui, nu se poate respecta soro¬ 
cul pus şi din nou se schimbă data. între timp alte veşti vin să 
încurce planurile mamei-soacre care visează şi se pregăteşte 
de o nuntă ca-n poveşti. în preajma Anului Nou, Constan¬ 
tin Oteteleşanu se pomeneşte cu o scrisoare de la serdarul 
Cocorăscu prin care îl anunţă că „ dumnealui nu o să poată 


1 DANIC, Fond Achiziţii Noi, CCXCVI/20. 

veni la nuntă, aflăndu-să bolnav şi cum nici banii nu poate 
să-i facă până la nuntă, ci îi face şi mai pe urma nunţii" 
Mama este imediat înştiinţată şi cei doi, fiul şi mama, se pun 
pe scris către aceeaşi păhămiceasă Zoiţa, ţinta tuturor repro¬ 
şurilor şi nemulţumirilor. în fapt, ea e singura cu care se poate 
discuta, căci dumnealui serdarul Ianache Cocorăscu le comu¬ 
nică ce are de comunicat după care îi ignoră. Că nu are toţi 
banii pentru zestre e sigur, întrucât la 14 noiembrie 1804, ser¬ 
darul îşi vânduse la mezat moşii şi vii în judeţul Saac pentru 
a putea împlini zestrea surorii sale. 1 Cei doi însă nu sunt in¬ 
teresaţi de greutăţile prin care trece fratele, nici de faptul că 
Zmărăndiţa nu are mamă. Ei vor zestrea, fiecare scrisoare 
trădând disperarea în care se află mama şi fiul că mai sus-nu- 
mitul frate nu se arată atât de maleabil cum ar fi vrut ei. 

în paralel cu corespondenţa de nuntă, Constantin are o 
alta cu cumnatul său în care insistă şi ameninţă cu ruperea 
logodnei şi a alianţei, „dar pentru bani i-am scris cu un cu¬ 
vânt că nu mai fac nunta până nu-mi va da banii zestre /“. 
Ianache este bănuit că nu vrea decât să-i tragă pe sfoară, „căci 
scoposul dumnealui asta iaste să să vază dumnealui scă¬ 
pat dă sora dumnealui cât mai curând şi banii să va face 
când va putea peste zece doăozeci de ani". Presupunerea gi¬ 
nerelui ar putea fi cât se poate de adevărată, mulţi fraţi şi chiar 
taţi tergiversează vărsarea zestrei odată nunta împlinită. Or, 
practica este bine cunoscută de tânărul boier. Serdarul „nu şi-a 
găsit omul“ după cum ameninţă soacra-mare. Scrisoarea Saf- 
tei din 5 ianuarie şi cea a fiului din 9 ianuarie nu contenesc 
cu ameninţările şi repoşurile la adresa acestuia, siguri fiind că 
ele vor fi transmise persoanei în cauză. Din nou, jupânesei Safta 
îi revine misiunea de a tranşa lucrurile, „ cucoana mea, îi scrie 
ea păhămicesei, eu văzând că sorocul ce s-au pus de dumnea¬ 
voastră să împlineşte, şi dumnealui au dat o sumă din banii 


1 C. Perieţeanu-Buzău, Genealogii, voi. I, p. 23 (în manuscris la biblio¬ 
teca Institutului de Istorie „Nicolae Iorga“). 

zestrelor, eu m-am apucat şi am făcut toată găteala nunţii şi 
mi-am făcut toată strângerea după cum ştii şi dumneata cum 
se fac toate nunţile , nu mai au rămas lucru pe haine. Ci dra¬ 
ga mea, cât va plăti dumnealui toată cheltuiala , ci să nu so¬ 
cotească dumnealui să rămâe nunta de aceste Căşlegi că-mi 
va plăti dumnealui toată cheltuiala Ameninţarea este reite¬ 
rată şi în scrisoarea fiului din 9 ianuarie, dar mai voalată şi 
mai edulcorată. De fapt, ei sunt interesaţi de zestre, dacă dum¬ 
nealui nu vrea să fie la nunta surorii îl priveşte, dar să trimi¬ 
tă zestrea, pentru care i-am dat şi eu răspuns , scrie Constantin 
Oteteleşanu frustat, pă cum de nu va veni dumnealui la nun¬ 
tă , socotesc că cum n-au avut Zmărăndiţa mumă şi tată , aşiş¬ 
derea voi să socotesc că n-are nici frate şi voi trimite eu rude 
de ale mele dă aici şi-< o> vor aduceC Şi cu toate acestea pre¬ 
gătirile de nuntă îşi urmează cursul. Mama-soacră trimite nu¬ 
rorii o pereche de cercei de smarald şi o floare de diamant pe 
care să le prefacă „ după modiia ce a eşit acum şi după cum 
va plăcea ZmărăndicăC . De asemenea, îi trimite şi două ine¬ 
le de safir din care ,*?<£-/ facă şi doaă ace de prins păru, unul 
să-l ocolească cu diamantele care va rămânea de la cercei \ 
toate acestea „te pohtesc ca să le isprăvească în doaă săptă- 
mâni“, încheie ea. 1 

După ce-a primit zapisele dumnealor, jupâneasa Zoiţa s-a 
sculat şi-a venit la Bucureşti pentru a se ocupa de cele tre¬ 
buincioase. Aici dă peste Iancu căruia îi arată întreaga cores¬ 
pondenţă şi îi cere părerea. Acesta, la rândul lui, îi arată 
pitacul primit de la dumnealui cumnatul Oteteleşanu. După 
ce se sfătuiesc şi se întreabă reciproc cum să scape de gura 
rea a Saftei, păhămiceasa, informată asupra banilor de zes¬ 
tre şi cu treburile rezolvate, se pune pe scris pentru a-i li¬ 
nişti pe dumnealor şi pentru a le explica mai pe larg de ce 
s-a întârziat atâta. în privinţa zestrelor să stea dumnealor 


1 DAN1C, Fond Achiziţii Noi, CCXCVI/21,22. 

liniştiţi căci dumnealui Ianache se va descurca cum va pu¬ 
tea şi va da totul. Dar deocamdată nu i-au venit nici lui ba¬ 
nii de pe moşia ce o vânduse încă din toamnă; pentru a-i 
potoli pe dumnealor s-a înţeles cu un negustor să-i livreze 
toată marfa pe credit până vor sosi banii. Bijuteriile le-a pri¬ 
mit, dar deocamdată nu se poate ocupa de ele, fiind obliga¬ 
tă chiar de a doua zi să se reîntoarcă acasă la Ogrezeni unde 
copiii o aşteaptă. Promite însă că „va lasă toate jos“ şi va 
mai veni peste alte două zile la Bucureşti împreună cu co¬ 
pila pentru a face giuvaierurile după gustul ei. Samurii sunt 
cam scumpi acum la Bucureşti şi, pentru a evita orice ne¬ 
înţelegere cu privire la cheltuirea banilor, îi cere să-i dea ca 
ajutor „şipă dumneaei lelea Bica şi cumnatul Oteteleşanu 
a fi şi dumnealor la târguit ca să-mi dea ajutor “. O să mai 
cumpere şi 15 gevrele tot din banii zestrei. Aceste eforturi 
le face pentru că o iubeşte pe Zmărăndiţa, în timp ce soa¬ 
cra şi soţul s-au grăbit să-şi arate răceala şi dezinteresul faţă 
de copilă şi doar interesul pentru zestrea ei, „ măcar că de 
dumneavoastră să socoteşte ca o străină, din cele ce văz că 
ni se scrie'''. Scrisorile celor doi au reuşit să indispună pe 
toată lumea, inclusiv pe Ianache, fratele miresei, care „ca 
un copil au fost dă mâhnit pă dumneavoastră că aşa scri¬ 
soare...^. Le confirmă celor doi că Ianache este „ cam zaif 
aceasta o adeverez şi eu dumitale, dar până într-acolo ca 
să nu poată veni ferească Dumnezeu... dar trebuie să vie 
că are datorie şi nu poate face intr-alt chip". Pentru a îm¬ 
buna sufletul soacrei, păhămiceasa face apel la sentimen¬ 
tele ei de bună creştină şi mamă: „dar creştină eşti, mamă 
eşti şi lasă să judece dă poci" ] . De altminteri, jupâneasa Zoi- 
ţa îşi începuse scrisoarea rugând-o pe dumneaei Safta să lase 
de-o parte „toate vorbele cele de prisos 1 ' 1 '. 


1 DANIC, Fond Achiziţii Noi, CCXCVI/17, 14 ianuarie 1805. 

Scrisoarea, trimisă prin Ioan feciorul, ajunge în câteva zile 
şi la 18 ianuarie 1805, Constantin şi Safta se grăbesc să-i 
răspundă Zoiţei, încercând nu să se justifice sau să se scuze 
pentru atitudinea lor, ci să împingă lucrurile şi mai departe 
susţinându-şi cu tărie punctul de vedere. Fiu şi mamă se arată 
mâhniţi de reproşurile ce li se aduc. Mirele consideră că a-şi 
cere zestrea e un lucru care i se cuvine, cel care a provocat 
întristarea nu este el, ci serdarul Ianache Cocorăscu care „< atâ¬ 
ta au mâhnit pă cei mai mari ai mei , căci nu poci folosi 
nimic “, ba mai mult, răceala pornită între ei tot sărdarului 
i să datorează. 1 Mama este încă şi mai băţoasă, dar ca şi în 
celelalte scrisori îşi amestecă criticile cu micile detalii co¬ 
tidiene şi justificările cu constatările banale despre haine sau 
bijuterii. Se arată intrigată de reproşurile ce i se aduc cu pri¬ 
vire la bârfele răspândite: „vdz că-mi scrii dumneata , draga 
mea , ca să las toate vorbele , dar cui i-arfi fost drag să intre 
într-acest fel de vorbe? Că eu fug cât poci de acestea Din 
nou vinovatul apare nepotul mai sus-numitei cucoane, nu 
vrea însă să zăbovească prea mult asupra acestei probleme 
şi trece la cercei şi alte nimicuri, insistând pe alegerea unui 
bun meşter bijutier. O supără că nora doreşte să păstreze nişte 
mărgăritare pe care ea, personal, nu le consideră prea fru¬ 
moase, mai ales că ,*?/ eu am mărgăritar, la care nu-mi va fi 
ruşine să-l pună Zmărăndiţa la gât*. Emite pretenţii cu pri¬ 
vire la ţiganii ce trebuiau cumpăraţi, dorindu-i deja „califi¬ 
caţi 44 , „ vreun vizitiu şi nescaiva ţigance cusâtoare de vor fi " 2 . 

La 26 ianuarie, Zoiţa îi anunţă că pregătirile se află în faza 
finală, „ am cumpărat toate cele trebuincioase , am şi croit , 
unele s-au şi isprăvit , altele să isprăvesc*'. Speră ca luni deja 
Zmaranda să plece spre casa soţului pentru ca duminica cea¬ 
laltă a săptămânii acelea, vrând Dumnezeu , să să facă şi 


1 DANIC, Fond Achiziţii Noi, CCXCVI/23. 

2 DANIC, Fond Achiziţii Noi, CCXCVI/24. 

nunta". Cucoana nu este foarte sigură ca totul se va isprăvi 
chiar la timp şi atunci îşi ia măsuri de precauţie, că poate 
va pleca ,pă miercuri, păjoi şi aşa rămâne în cealaltă du¬ 
minică a laşa mai deseară să să facă nunta" Plecarea fe¬ 
tei va fi anunţată cu ştafetă pentru a avea dumnealor timp 
de a pregăti toate cele necesare unei bune primiri. 

Mireasa va reuşi să plece abia într-o miercuri, 31 ianua¬ 
rie, când va lua cu ea scrisoarea mătuşii şi foaia cu toate 
cheltuielile plătite de frate. în ultima scrisoare, Zoiţa dă so¬ 
coteală asupra cheltuielilor, dar şi asupra alegerilor făcute. 
Nunţile domneşti revin ca pretext pentru alegerea cozilor de 
samur, de exemplu, în locul unei blăni întregi, deoarece „nun- 
tele domneşti ce s-au întâmplat rădicându-se acest soiu de 
marfă, mai cu deosebire n-am putut găsi lucruri “ şi tot din 
pricina acestora n-a putut găsi stofele care erau la modă în 
Bucureşti, toate „orânduindu-se la curte“, dar încheie cucoa¬ 
na „ milostivul Dumnezeu să dăruiască copilii viaţă ca să 
le poarte, să le spargă şi să facă altele mai frumoase" 1 . 

Nunta s-a făcut, dar problema zestrei a rămas, pentru că 
Ianache Cocorăscu mai ceruse un soroc de încă trei luni 
pentru împlinirea restului de zestre. La 1 aprilie punct, Con¬ 
stantin scrie din nou Zoiţei cerându-i să-i trimită banii da¬ 
toraţi. Şi fiindcă sărbătoarea Paştelui se apropia, „dimpreună 
cu Zmărăndiţa“ trimite toate urările sale familiei care i-a fost 
alături: ,*>7 sfânta înviere a Domnului nostru Isus Cristos 
ce vine să o petrece fi dumneavoastră cu bucurie şi cu toa¬ 
te fericirile pe deplin, acum şi la mulţi ani întocmai după 
pohte şi dorirea inimii dumneavoastră. Dumneaei mâine să 
închină dumneavoastră cu frăţească dragoste." 2 

Am văzut cum zestrea rămâne punctul nevralgic al 
alianţei. Rudă cu unii, prietenă cu alţii, Zoiţa se gândeşte 


1 DANIC, Fond Achiziţii Noi, CCXCVI/25. 

2 DANIC, Fond Achiziţii Noi, CCXCVI/26. 

să „facă un bine“ şi să-i căsătorească pe tineri, ea şi soţul 
nu sunt numai simpli peţitori, mijlocitori la facerea acestei 
alianţe, ci devin chezaşi pentru ducerea la bun sfârşit. Din 
acest motiv, atât mama cât şi fiul i se adresează direct, speci¬ 
ficând chiar la un moment dat „că eu nu am nici o vorbă 
cu dumnealui (este vorba de fratele miresei), ci am cu dum¬ 
nealui paharnicul'', adică cu cel care a făcut propunerea, care 
a stat între ei la negocierea zestrei şi care a fost martor la 
încheierea „contractului 11 . 

Nunta apare ca o negustorie, totul se analizează, se nego¬ 
ciază, se tranşează: ziua nunţii, hainele miresei, nasturii de 
la biniş, beteala de la gevrele, diamantele de la inele, safi¬ 
rul de la cercei. Dragostea e lăsată după nuntă, acum nu are 
nimeni timp de sentimente. 

Concomitent, corespondenţa pune în valoare întregul uni¬ 
vers cotidian al unei familii din provincie. închişi în lumea 
provinciei şi unii, şi alţii îşi rezolvă problemele prin interpuşi: 
feciorii care duc corespondenţa, mătuşa Bica, fericita proprie¬ 
tară a unei case în Bucureşti, negustorul Hristodor, vechi¬ 
lul. Venirea în capitală se face pe fugă şi legată de rezolvarea 
unor probleme urgente, nu se poate sta mai mult, căci nu-şi 
pot lasă gospodăriile nesupraveghete, „prea bine este ştiu¬ 
tă dumitale greotatea ce o am cu copii mici şi altele multe 
care numai unul Dumnezeu mă ştie, dar n-am ce face dragă 
coconiţă", se plânge Zoiţa obligată să se reîntoarcă la Ogre- 
zeni chiar de a doua zi. Se încearcă scurtarea venirii cât mai 
mult posibil şi totul este aglomerat într-o zi-două. Vizitele 
la negustori, la croitori şi la bijutieri se fac în mare grabă. 
Probe de rochii, modele de văzut, conduri de încercat, în¬ 
tâlniri cu alţi şi alţi negustori pentru a lua pulsul pieţei, şi 
toate acestea numai într-o singură zi. Prezenţa aici este un 
bun prilej de a afla ce se poartă, ce este la modă, de a auzi ul¬ 
timele bârfe, ultimele noutăţi, nunţile domneşti dovedindu-se 

un subiect important pentru a fi transmis şi celorlalţi; din 
cauza lor nu se mai găseşte marfă de bună calitate, tot ce 
este la modă se îndreaptă către curte, negustorii au urcat pre¬ 
ţul, obligându-i pe dumnealor, provincialii, să cumpere ciu¬ 
rucuri. Să nu-1 blestemi pe Vodă că şi-a pus nunta tocmai 
acum? 



II 

în familia soţului 


Darurile de luni şi preţul virginităţii 

După săvârşirea nunţii, tinerii sunt conduşi în camera cea 
bună, atunci când aceasta există, unde patul deja pregătit îi 
aşteaptă pentru consumarea căsătoriei. Virginitatea tinerei 
mirese este răsplătită cu alte daruri exprimate în haine şi biju¬ 
terii. „Darurile de luni“, cum apar în unele documente, sunt 
darurile făcute a doua zi de nuntă. Ar putea fi considerate 
ca un preţ al virginităţii? 1 Maria primeşte „un harhal şi un 
inel cu diamant, ce i le-au dat a dooa zi de nuntă"; llinca 
este dăruită cu „o dulamă de canavăţ blănită cu pacea de 
samur, i o rochie de belacoasă cu flori de fir, i un şamci, i 
o iie cu sârmă, i un left de aur cu lănţişor de argint poleit"; 
pentru Joiţa Fălcoianu valoarea darurilor de luni se ridică 
la suma de 300 de taleri, cu 16 taleri mai puţin decât valoa¬ 
rea darurile de dinaintea nunţii. 2 

Şi aceste daruri aparţin persoanei care le-a primit şi 
care le păstrează odată legătura căsătoriei desfăcută sau în 
caz de văduvie. Singura excepţie o constituie adulterul do¬ 
vedit al femeii. Chiar dacă are, conform Pravilei, drepturi de¬ 
pline asupra acestor daruri, femeia face deseori apel la 


1 Diana Owen Hughes, „From bride price to dowry in Mediterranean 
Europe“, în Journal of Family History , nr. 3, 1978, pp. 262-296. 

2 Acte judiciare din Ţara Românească , pp. 79, 178-179; G. Potra, 
Documente ; p. 340. 

ajutorul justiţiei pentru a şi le recupera fie din casa soţului 
în caz de divorţ, fie din casa socrilor sau a cumnaţilor în caz 
de văduvie. Din acest motiv, ele apar menţionate în docu¬ 
mente cu fiecare divorţ, cu fiecare deces care presupune şi 
restituirea zestrei. 

Virginitatea între onoare şi şantaj 

Moralitatea sexuală conjugală a îmbrăcat întotdeauna o 
dublă semnificaţie: masculină şi feminină. Dacă imoralitatea 
feminină a fost privită ca o greşeală gravă şi dezonorantă, 
desfrâul masculin a fost, la rândul său, privit doar ca o ba¬ 
nalitate cotidiană. 1 în acelaşi timp, două construcţii socia¬ 
le rămân operante de-a lungul secolelor: puritatea sexuală 
feminină şi virilitatea masculină. 2 Codul moral se organi¬ 
zează plecând de la aceste două concepte ce se construiesc 
diferit. Societatea tradiţională ortodoxă valorizează purita¬ 
tea sexuală feminină, dar insistă foarte puţin asupra celei 
masculine. Onoarea feminină se conturează, de cele mai mul¬ 
te ori, în jurul purităţii sexuale a fetei şi a fidelităţii conju¬ 
gale a femeii măritate în timp ce onoarea masculină are cu 
totul alte criterii de definire. 3 Un soţ respectabil, dar şi o so¬ 
ţie respectabilă consideră onoarea sexuală ca o parte intrin¬ 
secă a reputaţiei ce le asigură respectul comunităţii. 

La sfârşitul festinului nupţial, soţii consumă căsătoria, pe¬ 
trecând noaptea împreună. Bărbatul este singurul judecător 
al acestei situaţii, iar sângele virginal îi confirmă aşteptările. 


1 Keith Thomas, „The double Standard 1 ', în Journal ofHistoryldeas, 
voi. XX, nr. 2, 1959, pp. 195-217. 

2 Bemard Capp, „The double standard revisited: plebeian women and 
male sexual reputation in early modern England", în Past and Present, 
nr. 162, 1999, pp. 70-100. 

3 Asupra acestui probleme vezi J. Pitt-Rivers, Anthropologie de l ’hon- 
neur , Hachette, Paris, 1997 şi J.G. Peristiany (dir.), Honour and Shame. 
The Values of Mediterranean Society, Chicago, 1966. 

voi. XX, nr. 2, 1959, pp. 195-217. 

2 Bemard Capp, „The double standard revisited: plebeian women and 
male sexual reputation in early modem England 44 , în Past and Present , 
nr. 162, 1999, pp. 70-100. 

3 Asupra acestui probleme vezi J. Pitt-Rivers, Anthropologie de l \hon - 
neut\ Hachette, Paris, 1997 şi J.G. Peristiany (dir.), Honour and Shame. 
The Values of Mediterranean Society, Chicago, 1966. 

A doua zi, proba virginităţii, cămaşa pătată cu sânge, se ara¬ 
tă socrilor sau naşilor. S. Raicevich consemnează importan¬ 
ţa acordată, mai ales de mame, virginităţii fiicelor, ca şi 
obiceiul expunerii „semnelor fecioriei" martorilor: „Lev me- 
res ont un tres grand soin de la pudeur de leursfilles, et se 
croiraient deshonorees si le maris , ne Ies trouvant plus vier- 
ges , venaient ă Ies leur renvoyer; elles soni tres attentives 
de faire voir, apres la premiere nuit de noces Ies signes de 
leur virginite Z 4 * 1 Soţia primeşte o serie de daruri, drept răs¬ 
plată pentru cinstea adusă. Darurile de luni apar de-a lungul 
întregului secol şi prezenţa lor întăreşte importanţa acorda¬ 
tă întâietăţii soţului în deflorarea soţiei. 

Virginitatea feminină se defineşte ca o „ofrandă 44 oferită 
de familia fetei soţului. Este privită ca o formă de respect 
faţă de noua familie, de aici dreptul soţului de a divorţa de 
soţia impură, dreptul familiei sale de a pune în scenă un în¬ 
treg ritual de repudiere, dorinţa de răzbunare pentru dezonoa¬ 
rea adusă. Cutuma sancţionează pierderea virginităţii prin 
plata unei amenzi numită sugestiv gloaba pântecelui. 

Ritualul, descris cu lux de amănunte de către Dimitrie Can- 
temir, apare şi în documente. Iată cum avea loc în Moldova 
începutului de secol alungarea unei fete, care şi-a pierdut fe¬ 
cioria înainte de noaptea nunţii: „dacă fiica lor s-a făcut de 
ocară din pricina unei împreunări neîngăduite, mirele îşi adu¬ 
nă a doua zi prietenii apropiaţi, cărora le arată că şi-a găsit 
mireasa spurcată (cu aceste cuvinte numesc ei femeile ne¬ 
cinstite). Aceştia aduc pentru ea cea mai proastă căruţă şi, 


* Mamele se îngrijesc foarte mult de pudoarea fetelor şi s-ar socoti 
dezonorate dacă soţii, negăsindu-le virgine, le-ar trimite înapoi acasă; sunt 
foarte atente să arate, după noaptea nunţii, semnele virginităţii fiicei (lb.fr.). 

1 Stephan lgnaz Raicevich, Voyage en Valachie el en Moldavie , Pa¬ 
ris, 1822, p. 143. Autorul, ragusan de origine, a fost secretarul pentru 
limbi străine al domnului Alexandru Ipsilanti şi apoi agent al imperia¬ 
lilor în Principate. A petrecut în Ţara Românească şi Moldova 11 ani, 
între 1775 şi 1786. 

cu hamuri rupte, silesc părinţii cu bătaia să-şi ducă înapoi 
acasă, ca pe o curvă, fiica aşezată în căruţă. 4 * 1 2 în funcţie de 
regiunea din care cuplul provine, ritualul se desfăşoară ur¬ 
mând mai mult sau mai puţin scenariul oferit de Cantemir. 
Astfel în iulie 1792, Florea din judeţul Argeş îşi goneşte soţia 
după ce timp de zece zile „ar fi băgat-o în lanţ de gât şi în 
fiare... bătând-o în toate zilele de moarte ca pe hoţi şi înfri¬ 
coşând-o că va să o împuşte de nu-i va spune un nume de 
om cu care au păcătuit 44 . După ce află numele dorit, soţul tre¬ 
ce la punerea în scenă a ritualului şi asta pentru privirile ce¬ 
lorlalţi, „au pus-o pe un cal şchiop şi au trimis-o la trei 
săptămâni acasă cu multe hule şi vorbe proaste 442 . 

Un misionar catolic din Moldova consemnează, la mij¬ 
locul secolului al XVIII-lea, astfel existenţa acestui ritual: 
„se obişnuieşte astăzi la schismatici (adică la ortodocşi), că 
atunci când mireasa nu era fecioară, o duceau înapoi la casa 
ei şi părinţii miresei dregeau lucrurile fie cu bani sau cu vite 
şi astfel o primeau înapoi 44 . Misionarul nu se poate abţine 
să compare cu ceea ce se întâmpla în spaţiul catolic unde 
mirele rezolvă situaţia printr-o bătaie zdravănă aplicată mire¬ 
sei, dorind cu tot dinadinsul să cunoască numele „complice¬ 
lui 44 şi transformând viaţa de cuplu într-un iad, „apoi de cele 
mai multe ori ei trăiesc ca câinii 443 . 

în cazul în care soţia n-a fost fecioară, soţul are obligaţia 
de a acţiona imediat. întârzierea denunţării acestei situaţii 
atrage alte probleme: neîncrederea în veridicitatea acuzaţi¬ 
ilor aduse şi imposibilitatea de a confisca zestrea. Stanciu 
mocan din satul Vârjul, judeţul Dâmboviţa, îşi trimite so¬ 
ţia înapoi imediat după „împreunarea lor cea dintâi 44 , când 
constată că „i-ar fi făcut această ruşine şi nu i-ar fi purtat 
cinstea feciorii 44 . Insistenţele socrului de a-i spori zestrea, 


1 Dimitrie Cantemir, Descrierea Moldovei [1716], Minerva, Bucu¬ 
reşti, 1973, pp. 244-245. 

2 DANIC, mss. 143, ff. 125 r -130'. 

' Călători străini , IX, p. 353. 

numai s-o reprimească, nu-1 conving, susţinând că de i-ar 
da şi zestrea îndoită, tot n-o poate ierta pentru o aşa ruşi¬ 
ne. 1 Alţi soţi însă, fie se lasă păcăliţi de diferitele trucuri fe¬ 
minine folosite pentru a dovedi virginitatea, fie în inocenţa 
lor nu ştiu să deosebească o fecioară de o femeie. Şi unii, 
şi alţii intervin foarte târziu, abia cu apariţia unui copil îna¬ 
inte de termen, probă a absenţei virginităţii. Hristea din sa¬ 
tul Codreni, judeţul Ilfov, îşi alungă soţia după cinci luni şi 
trei săptămâni de viaţă comună, după naşterea unui copil care 
evident nu era al lui. 2 La două luni după nuntă, Dumitraşco 
Nanoveanu din judeţul Teleorman este surprins de naşterea 
unui copil şi, cum nu vrea să crească odrasla altuia, îşi go¬ 
neşte soţia, trimiţând-o înapoi cu toată zestrea în braţe. 3 

Apelul la un asemenea ritual se face uneori special pen¬ 
tru a şantaja familia socrilor şi a cere mai multă zestre. Vir¬ 
ginitatea se transformă foarte repede din obiect de onoare 
în obiect de şantaj. Mai întâi, ginerele lansează zvonul că, 
a doua zi după nuntă şi după împreunarea nupţială, cămaşa 
n-a ieşit pătată cu sânge. Apoi aşteaptă; vecinii şi cunoscuţii 
vor face treaba în locul lui, adică vor împrăştia zvonul şi îi 
vor preveni pe socri. Dacă socrii nu reacţionează în această 
primă fază, se trece la cea de-a doua fază, expulzarea soţiei 
cu zestre cu tot, dar cu menţiunea că el, ginerele, este deschis 
oricărei negocieri. După o asemenea ocară, socrul intervi¬ 
ne în funcţie de fiica sa, sau îşi acţionează ginerele injustiţie 
pentru ofensa adusă, sau plecându-şi capul, cedează, numai 
să scape de ruşine. 

La 17 mai 1783, Ispas, din satul Boroneşti, judeţul Ialomi¬ 
ţa, îşi goneşte soţia la câteva săptămâni de la nuntă, când 
sarcina a devenit vizibilă. Soţul îi opreşte toată zestrea, toţi 
cei 20 de taleri strânşi „după masă“ în noaptea nunţii, şi le 


1 BAR, mss. 637, f. 69 r -69 v , 27 ianuarie 1786. 

2 BAR, mss. 636, f. 66 r . 

3 DANIC, mss. 139, ff. 207*-208 r . 

cere socrilor alţi 45 de taleri, cheltuielile pe care le-a făcut 
cu pregătirea ospăţului. Deşi îşi ştie fiica vinovată, mama 
preia iniţiativa şi se plânge mai întâi lui Vodă şi apoi Prea 
Sfinţiei Sale. Negocierea ruşinii fetei are loc în faţa mitro¬ 
politului şi a întregului sobor. Cu insistenţă revine întreba¬ 
rea asupra identităţii primului bărbat cu care femeia „a 
greşit". Dincolo de curiozitatea sau gelozia masculină, răs¬ 
punsul îi ajută atât pe soţ, cât şi pe judecători să plaseze res¬ 
ponsabilitatea unui asemenea act şi îndeosebi să-l identifice 
pe tatăl copilului şi să stabilească, în acest mod, paternita¬ 
tea. „Să-i spună un nume de bărbat cu care este greşită", cere 
cu insistenţă soţul, folosind violenţa pentru a afla. în cazul 
Stamatei, bărbatul se numeşte Netea, este din acelaşi sat, 
dar, la aflarea veştii scandalului, se ascunde, transferând 
întreaga răspunderea pe umerii tatălui. Simpla dezvăluire 
a numelui nu-1 mulţumeşte pe Ispas, ci „pricinuia, zicând 
ca să i să mai adauge zestre". în cele din urmă, tatăl sus-nu- 
mitului Netea cedează 70 de taleri, iar Stamata socoteşte cu 
grijă toţi banii pe care soţul ei i-a tot primit, suma ajungând 
la 135 de taleri, osebiţi de zestrea adusă la căsătorie. Nici 
asta nu-1 mulţumeşte pe soţ, copilul abia născut devine o pro¬ 
blemă care îi va aminti în fiecare moment al vieţii greşelile 
soţiei. în plus, nu-i aparţine şi nu vrea, cu nici un chip, să-l 
vadă în ochi. Smuls din braţele mamei, copilul este dat la 
Orfanotrofie, dând posibilitate femeii să rămână „limpede", 
cum singură susţine. 

Necazul şi ruşinea o fac pe Stamata să accepte orice, să 
se supună numai să scape de întrebările insistente şi batjoco¬ 
ritoare ale judecătorilor, de dispreţul soţului, de violenţa pă¬ 
rinţilor. O căsătorie începută în acest mod are puţine şanse 
să reziste. Chiar actorii de mai sus se redespart odată ajunşi 
în sat, căci acordul scris nu împiedică nici gura lumii să cle¬ 
vetească, nici certurile dintre ei. Reveniţi peste alte trei luni 
în faţa instanţei, Ispas reclamă vorbele proaste ale soacră-sii 

care i-au provocat scârbă şi refuzul de a mai trăi cu soţia 
lui. La 18 august 1783, de ochii lumii şi de gura mitropo¬ 
litului, cei doi se reîmpacă şi îşi reconfirmă promisiunile. 1 

Un boier, de teama dezonoarei, ascunde cu grijă atât ruşi¬ 
nea adusă, cât şi copilul din flori. Numai neînţelegerile inter¬ 
venite şi un proces de divorţ scot la lumină vechile probleme 
tăinuite cu grijă, dar care i-au măcinat ani şi ani de zile pe 
soţi. Cantemir consemnează diferenţele care există între cele 
două grupuri ale societăţii. Un boier îşi supraveghează mult 
mai bine fiicele, având grijă ca asemenea lucruri să nu se în¬ 
tâmple; dacă totuşi ele au loc, negocierile se derulează în se¬ 
cret, tatăl fiind nevoit să sporească considerabil zestrea pentru 
a răscumpăra necinstea; în caz că nu se înţeleg, fata se reîn¬ 
toarce în casa părintească. 2 

Polcovnicul Costandin constată, în noaptea nunţii, că so¬ 
ţia lui, Smaranda Greceanu, fiica paharnicului Ştefan, nu mai 
este fecioară. Luată la întrebări, femeia nu ascunde faptele 
mărturiseşte numele vinovatului şi ziua comiterii păcatului. 
De ruşine, boierul ascunde fapta soţiei şi la insistenţele ru¬ 
delor o iartă, dar la şapte săptămâni lucrurile se complică 
considerabil când află de la servitori că Smaranda a născut 
un copil. Aceasta, de teama privirilor indiscrete ale celor din 
jur, sub pretext că nu se simţea prea bine, se retrăsese la Mi- 
zil, pe o moşie ce o avea numitul soţ. Unde, în taină, a năs¬ 
cut bastardul pe care repede l-a omorât şi l-a îngropat într-un 
loc secret. Taina ei n-a fost prea bine păstrată, iar unul din 
servitori a dat totul în vileag. Supărarea polcovnicului a fost 
foarte mare. Şi-a luat soţia pe sus, plecând la Bucureşti cu 
gând să se despartă. De teama bârfelor şi a ruşinii, el cere 


' BAR, mss. 638, ff. 94'-95 r . 

2 D. Cantemir, op. cit ., p. 245. Ar fi de comparat aici cu ceea ce se 
întâmplă în spaţiul englez unde femeia care şi-a pierdut virginitatea îna¬ 
inte de căsătorie este eliminată de la moştenire, în timp ce în Muntenia, 
tatăl se vede obligat să sporească zestrea numai s-o vadă măritată. Vezi 
în acest sens K. Thomas, art. cit., p. 202. 

mitropolitului să păstreze secretul şi cu ajutorul unui părin¬ 
te duhovnic încearcă să afle ce mai ascunde Smaranda. Ca 
şi prima oară, femeia mărturiseşte tot, insistând să fie ier¬ 
tată şi reprimită, iar mitropolitul o sprijină în demersul său 
şi cere polcovnicului să-i accepte cererea. De semnalat că 
în toate zapisele, date de-a lungul a zece ani, deflorarea ini¬ 
ţială nu este uitată şi de fiecare dată este reamintită. Dacă 
însă comportamentul boieroaicei ar fi fost altul, ea ar fi fost 
tăinuită cu grijă. 1 

Potrivit legii, bărbatul are dreptul să ceară separarea pen¬ 
tru o astfel de cauză. Dacă alungarea nu intervine imediat 
după constatatea impurităţii, el nu poate confisca zestrea so¬ 
ţiei. 2 Zece bărbaţi denunţă lipsa virginităţii soţiei din noap¬ 
tea nunţii, dar nu toate procesele au fost deschise a doua zi 
după nuntă. Apariţia unui copil surpriză, dorinţa de a fi re¬ 
compensaţi sau simpla nemulţumire cauzată de dezonoare 
îi poartă pe aceştia prin judecăţi. Ca arbitru, soborul îi 
sfătuieşte, într-o primă fază, să uite necinstea adusă, să pri¬ 
mească surplusul de zestre promis de socri, să se împace. 
In cazul acuzaţiilor false, se oferă cam aceleaşi soluţii, un 
zapis de angajare din partea soţului care promite să nu-şi 
mai acuze soţia pe nedrept. 

Viaţa în doi 

Cum economia acestui studiu o impune, vom încerca să 
citim printre rânduri, oferind spre lectură cel puţin o mică 
parte din „realitatea cotidiană" a unei familii. Documentele 
de care dispunem ne oferă uneori numai partea mai puţin 


1 BAR, mss. 638, ff. 37 r -39 v . 

2 îndreptarea legii , glava 218, p. 225; vezi şi Dimitrie Cantemir, op. 
cil., p. 245. în Moldova cutuma este mult mai riguroasă şi impune atât 
confiscarea zestrei, cât şi obligaţia părinţilor de a restitui ginerelui dezo¬ 
norat toate cheltuielile de nuntă. 

plăcută din viaţa unui cuplu, ele surprind îndeosebi momentul 
eşecului, povestind lacunar despre cum s-au înţeles în timpul 
vieţuirii în comun. Pentru a vorbi mai pe larg despre clipa 
prezentă şi problemele pe care le parcurg, soţii rezumă în câte¬ 
va fraze ani buni de căsnicie. Ei, prin intermediul celui care 
îşi asumă sarcina transcrierii jalbei, oferă mici frânturi din viaţa 
în doi, imagini stereotip care ajung să se repete de la un cuplu 
la altul. Se vorbeşte de înţelegere, de îndeplinirea atribuţiilor 
conjugale, niciodată de dragoste. Viaţa în doi presupune nece¬ 
sitatea împărtăşirii unui set de gesturi şi cuvinte comune, a tan¬ 
dreţei, încercarea de a atinge un anumit prag al „fericirii 14 . 
Testamentele povestesc, din când în când, derularea vieţii comu¬ 
ne, dar şi acestea pot fi suspectate de părtinire pentru că ideali¬ 
zează viaţa în comun şi calităţile soţiei sau ale soţului pentru a 
justifica alegerea acesteia sau acestuia ca clironom. Modelul de 
viaţă comună propus de Biserică este unul utopic, plecând de 
la exemplul oferit de Hristos sau de cupluri biblice celebre şi 
fireşte că nu are de-a face cu realitatea. 

După consumarea căsătoriei şi recunoaşterea cinstei adu¬ 
se, femeia intră într-o nouă etapă a vieţii ei. Noul cuplu lo¬ 
cuieşte probabil o scurtă perioadă cu socrii, până noua casă 
este clădită sau cumpărată. De regulă, numai mezinul rămâ¬ 
ne în casa părintească, aşa că fiecare fiu îşi ia zborul din mo¬ 
ment ce se însoară. Fiul de boier primeşte, acum, partea din 
moştenirea paternă, în care se află şi casa unde cuplul se 
mută. Negustorul şi meşteşugarul îşi caută casă cu chirie prin 
mahalalele Bucureştiului. în ceea ce-1 priveşte pe fiul de ţă¬ 
ran, Alexandre d’Hauterive ne informează despre urmă¬ 
toarea practică: „Părinţii, în două zile, au clădit casa tinerilor 
însurăţei şi legile ţării le lasă două treimi din pământ, 
spre a-1 cultiva, dacă au ambiţie. 44 ' Legăturile conjugale se 


1 Alexandre d'Hauterive, Memoire sur 1'cUil tun icii et actuel de la 
Moldavie (1787), ediţie I. Bianu şi Şt. Orăşanu. Bucureşti, 1902, p. 322. 
Autorul a fost secretarul domnului Alexandru Mavrocordat (1785-1786). 

desfăşoară în apropierea şi cu participarea celorlalţi. Inti¬ 
mitatea raporturilor sexuale nu există, iar modul de organi¬ 
zare al interiorului caselor trădează acest inconvenient. Toţi 
călătorii străini descriu locuinţele ţăranilor ca foarte sără¬ 
căcioase, formate dintr-o singură încăpere unde întreaga fa¬ 
milie doarme, claie peste grămadă, pe cuptorul sobei iama 
şi pe laviţele din jurul pereţilor vara. Deseori, pe timpul iernii, 
aceste colibe adăpostesc, pe lângă membrii familiei, şi cele 
câteva animale domestice. 1 W. Wilkinson, consulul Marii 
Britanii la Bucureşti, descrie astfel locuinţele ţăranilor: „Sa¬ 
tele, pe toată întinderea principatelor, sunt compuse, de re¬ 
gulă, din bordeie, toate de aceeaşi mărime şi construite în 
acelaşi fel. Zidurile sunt din lut şi acoperişurile din paie, şi 
nici unele, nici altele nu le pot apăra de intemperiile anotim¬ 
purilor. Atât timp cât vremea le permite, ei ocupă parterul; 
dar în perioada frigurilor iernii, se retrag în aceste gropi prac¬ 
ticate sub fiecare bordei, şi în care se păstrează foarte uşor 
căldura. Acolo întreţin un foc mic cu bălegar sau crengi de 
copaci; el serveşte, între altele, pentru prepararea alimente¬ 
lor cu care se hrănesc. Bărbaţii, femeile şi copiii fiecărei fa¬ 
milii, oricât de numeroasă ar fi, dorm împreună în aceste 
locuinţe subterane, patul fiecărui individ este format dintr-o 
bucată de postav gros care îi serveşte totodată de saltea şi 
de plapumă." 2 Casele boierilor sunt ceva mai bine construite, 
din piatră şi cu două sau mai multe încăperi, cu curţi mari 
unde se află camerele slugilor, grajdurile şi hambarele. 3 Aici 
tinerii boieri se bucură probabil de ceva mai multă intimita¬ 
te, dar asta până la apariţia copiilor. In mahalalele oraşelor, 
cei săraci locuiesc laolaltă într-o singură încăpere. Specific 


1 Călători străini, X, partea 1, pp. 337, 684-686, 766 şi X, partea a 
2-a, p. 940. 

2 W.Wilkinson, Tableau historique, geographique el politique de la 
Moldavie et de la Valachie, Paris, 1821, p. 142. 

’ Călători străini, X, partea 1, p. 151 şi X, partea a 2-a, p. 941. 

lumii urbane este fenomenul chiriaşului şi al celor fără adă¬ 
post. Femeile, de regulă, simt nevoia de stabilitate şi revendi¬ 
că o casă a lor unde să-şi crească copiii. Cuplurile sărace 
însă se plimbă din gazdă în gazdă şi se mulţumesc să doarmă 
alături de alţii la fel de săraci ca şi ei. Dacă pot închiria o 
odaie numai a lor, se află totuşi sub supravegherea gazdei. 
Aceasta are dreptul să-i alunge oricând doreşte şi sub ori¬ 
ce pretext. Doar meşteşugarii înstăriţi sau negustorii au case 
mai mari cu două sau mai multe încăperi sau cu două ca¬ 
turi, la parter aflându-se prăvălia şi dormitorul angajaţilor, 
în timp ce la etaj se găsesc odăile stăpânilor. în aceste con¬ 
diţii se derulează viaţa de zi cu zi a multor cupluri. De alt¬ 
minteri, nici actorii nu resimt această nevoie de intimitate, 
iar actul sexual poate avea loc, fără pudoare, în prezenţa ce¬ 
lorlalţi sau în compania unei slujnice din casă, a soacrei sau 
a proxenetei atunci când se comite ilegal într-o cârciumă. 

în relaţia maritală, fiecare soţ este o rotiţă cu rol în func¬ 
ţionarea „maşinăriei“ conjugale. Soţul trebuie să se îngri¬ 
jească de economia familiei, „să producă" şi să aducă în casă, 
îndeplinirea acestei îndatoriri reflectându-se în „haine", „bi¬ 
juterii", „hrană", „slugi", casă; în acest mod un soţ îşi ma¬ 
nifestă grija faţă de familie şi îşi arată „dragostea" faţă de 
soţie. în schimb, soţia trebuie să „chivernisească" ceea ce 
primeşte, contribuind la bunăstarea familiei, „să-şi cunoas¬ 
că soţul de bărbat şi stăpân", adică să-i fie supusă şi fide¬ 
lă. Comportamentul afectiv al femeii măritate se rezumă la 
trei ipostaze ale aceleiaşi cerinţe: „în urmă binişor să fi um¬ 
blat, că cu cuvânt dulce şi supunere să-l fi pipăit". Gest şi 
cuvânt converg spre realizarea păcii conjugale, iar ingredien¬ 
tul de bază îl constituie cumpătarea femeii, f aptul că băr¬ 
baţii epocii modeme doresc o soţie cu suflet bun şi înţeleaptă 
se reflectă şi în proverbele populare. Boierul Iordache Go- 
lescu (1770-1848) culege o mare parte dintre ele şi iată două: 
„Muierea cea rea un vifor în casa ta" sau „Mai bine cu lei şi 

cu bălauri la masă, decât cu muierea rea în casă. Că hiarele 
cu mâncarea se îmblânzesc, iar muierea rea nici de mâncare, 
nici de cuvânt ia.“' Tema acestora se învârte în jurul tira¬ 
niei feminine ce are la bază limbuţia. Citite în sens invers, 
ele au acelaşi conţinut ca şi cerinţa de mai sus. O femeie 
trebuie „să-ţi încălzească inima“ cu vorbe dulci şi blânde¬ 
ţea gesturilor şi a privirilor. Răutatea feminină îl îndepăr¬ 
tează pe soţ, obligându-1 să-şi găsească alinare în altă parte. 
Intervenţia puterii nu-1 poate constrânge să-şi schimbe com¬ 
portamentul decât la suprafaţă, întrucât sentimentele au mu¬ 
rit, iar „inima i s-a răcit“ şi „nu poate a se mai lipi de dânsa, 
încă nici cu ochii a o vedea“ 1 2 . Cheia înţelegerii conjugale, 
aşa cum apare ea în discursul bărbaţilor şi de-a lungul pro¬ 
verbelor populare, o reprezintă femeia. 

Domeniul de activitate al unei soţii este reprezentat de 
casă. Viaţa domestică îi solicită cea mai mare pare a timpu¬ 
lui şi devine complicată la apariţia copiilor. Ea trăieşte şi se 
consacră familiei sale. Are deplina libertate în alegerea slugi¬ 
lor, în instruirea, supravegherea şi concedierea lor atunci când 
nu-şi îndeplinesc atribuţiile sau atunci când devin o ame¬ 
ninţare pentru fidelitatea conjugală a soţului. Sanda din ma¬ 
halaua Sfântul loan sesizează imediat pericolul pe care îl 
reprezintă tânăra slujnică, prezentă în casă de şapte ani, dar 
pe care Stavri a pus ochii odată ce a crescut şi formele cor¬ 
pului s-au rotunjit. In ultimul timp o ciupeşte, o atinge şi, 
pentru a-i obţine favorurile sexuale, îi promite c-o va face 
stăpâna casei. 3 Boieroaica are în sarcina şi sub controlul său 
munca robilor ţigani. Din rândul lor îşi alege cameristele. 


1 Nicolae Bănescu, Viaţa şi scrierile marelui vornic lordache Goles- 
cu , Vălenii de Munte, 1910, p. 284. 

2 Vezi procesul dintre Costandin logofăt şi Maria ce se concentrea¬ 
ză de fapt în jurul atribuţiilor conjugale. V.A. Urechia, op. cit., voi. 111, 
pp. 516-517, 28 august 1788. 

3 DANIC, mss. 140, ff. 31 r -32 v . 

doicile, bucătarii, vizitiii, croitoresele etc. Uneori aceşti sclavi 
devin foarte apropiaţi şi complici la diferitele aventuri ale 
stăpânelor. Catinca Cemătescu se poartă foarte familiar cu 
ţiganul primit de zestre şi care o urmează în casa soţului. 
Ba justifică această familiaritate prin faptul că au crescut îm¬ 
preună; soţul se arată însă foarte jignit că un ţigan îşi permi¬ 
te s-o alinte „Catincuţa neichi“, că o mângâie pe obraz, că se 
aşază în pat lângă ea şi explică această apropiere mai degra¬ 
bă prin „răzgâiciunile“ din copilărie şi marea libertate acor¬ 
dată de părinţi. 1 Poziţia socială o obligă pe femeia nobilă să 
nu iasă niciodată singură în spaţiul public. Ea este însoţită de 
una sau mai multe slujnice, când merge în vizită, dar şi când 
se implică într-o aventură. Maria, soţia logofătului Ioniţă din 
Greci, pleacă să-l întâlnească pe iubitul ei, căpitanul Ioniţă 
Racotă, într-o casă deocheată, la marginea capitalei, în com¬ 
pania slujnicei sale 2 ; în timp ce Zoiţa Dudescu are alături, tot 
timpul, unul sau doi ţigani, plus un slujbaş de la curtea bo¬ 
ierească, atunci când încearcă să ajungă la Constantinopol pen¬ 
tru a-şi pârî fratele cu care se află în conflict 3 . 

Primul an de căsătorie aduce şi primul copil. In absenţa 
unor mijloace contraceptive, o femeie rămâne însărcinată 
până când, pe cale naturală, nu va mai fi posibil acest lu¬ 
cru. Banul Mihai Cantacuzino povesteşte că în 16 ani de că¬ 
sătorie a avut 16 copii, cu alte cuvinte între 1747 şi 1763, 
până la moarte, survenită probabil tot în urma unei sarcini, 
soţia a născut în fiecare an câte un copil. 4 Ciudată situaţie, 
dacă ţinem cont de faptul că Biserica impunea o serie de 
interdicţii cu privire la perioada în care putea avea loc ac¬ 
tul sexual, interdicţii pe care boierul nu le-a respectat. Cos- 
tandin şi Neacşa au avut în 40 de ani de căsătorie nu mai 


1 DANIC, Fond Mitropolia Ţârii Româneşti, CCCLX/1. 

2 BAR, mss. 638, ff. 115 V 116 r 

3 Mihai banul Cantacuzino, op. cit., pp. 287 2S8. 

4 Ibidem , p. 374. 

puţin de 20 de copii. Şi într-un caz, şi în celălalt, mortali¬ 
tatea infantilă a fost foarte ridicată, iar ambele cupluri au 
rămas cu numai patru copii fiecare. De fapt, aşa cum se ob¬ 
servă din jalbele de divorţ, cuplurile din mediile populare 
au foarte puţini copii, doi-trei, maxim patru este vorba, bine¬ 
înţeles, de cei care se află în viaţă în momentul divorţului. 
Chiar şi în această situaţie, mama se vede copleşită, an de 
an, cu o altă fiinţă de care trebuie să se îngrijească şi pe care 
trebuie să o hrănească, atât timp cât are viaţă. Ţăranca îşi 
creşte singură copiii, împărţindu-se între micile treburi co¬ 
tidiene şi grija lor, doar boieroaica îşi permite ajutorul unei 
slujnice şi al doicilor, destul de numeroase în acest mediu 
şi recrutate din rândul roabelor ţigănci. 

Educaţia revine în întregime familiei: mama se ocupă până 
la şapte-opt ani de copii, după care numai fata îşi continuă 
instruirea feminină, în timp ce băiatul se alătură celorlalţi 
membri masculini ai familiei. Deşi prinşi între „fustele 
mamei", ei încep să muncească de mici: fetele în casă, bă¬ 
ieţii în exterior, fiind, de regulă, păstori pentru vacile, oile, 
porcii sau gâştele familiei. Şcoli nu există în mediul rural şi 
poate doar fiii de preoţi să beneficieze de ceva învăţătură din 
partea tatălui sau cei care datorită milosteniei oferite de vreun 
boier să-şi facă ucenicia la mănăstire sub îndrumarea unui 
dascăl. La oraş, în special în Bucureşti, funcţionează câte¬ 
va şcoli, ca cea de slavonie de la Sfântul Gheorghe sau cea 
de la Sărindar, accesul rămâne însă rezervat unui număr mic 
de băieţi. Trebuie precizat că fetele sunt excluse de la ori¬ 
ce instruire, mulţumindu-se numai cu experienţa transmisă 
de mamă. Pe lângă aceste „şcoli publice", apare şi posibi¬ 
litatea instruirii băieţilor prin intermediul dascălilor parti¬ 
culari. De pildă, băcanul Mihalache din mahalaua Zlătarilor 
îl încredinţează pe fiul său dascălului Mihalache de la bi¬ 
serica Grecilor, căruia îi este elev şi ucenic. Se pare că ini¬ 
ţiativa a aparţinut mamei care a insistat ca băiatul să fie dat 

la învăţătură. Concomitent se constată că şcoala funcţionea¬ 
ză cu precădere în zilele de sărbătoare, în celelalte zile co¬ 
pilul fiind obligat să-şi ajute tatăl în prăvălie. 1 Fiii de boieri 
sunt instruiţi cu ajutorul preceptorilor particulari sau prin in- 
lermediul Academiei Domneşti din Bucureşti. Ceauşul Mi- 
hai Bărbătescu, rămas tutore al tânărului Mihalache, se ocupă 
vreme de şase ani de educaţia acestuia. Băiatul trece prin 
mâna mai multor învăţători, mai întâi la Târgovişte, apoi la 
Bucureşti sub instruirea profesorului de limba greacă de la 
biserica Sfânta Vineri şi a dascălului Dumitrache de la Mi¬ 
tropolie. Pentru buna desfăşurare a procesului de învăţare, 
tânărul primeşte hârtie, cerneală, călimări şi cărţi: două ceas¬ 
loave, o psaltire, un octoih grecesc. Tânărul are la dispozi¬ 
ţie un fecior care îl însoţeşte la „şcoală“, o ţigancă care îl 
spală şi-i face de mâncare. Dacă feciorul ia simbrie pentru 
osteneala sa, ţiganca primeşte doar haine, cizme şi hrană. 
La un moment dat, tutorele hotărăşte mutarea învăţăcelului 
chiar în casa dascălului unde de primeneli şi de hrană se ocu¬ 
pă „dăscăliţa", adică soţia profesorului. 2 Cele mai bogate şi 
prestigioase familii angajează preceptori italieni, francezi sau 
austrieci. 

Instrucţia fetei se concentrează în jurul unor activităţi tipic 
feminine: tors, ţesut, brodat, prepararea hranei. Mama îi îm¬ 
părtăşeşte fiicei tot ceea ce trebuie să ştie despre naştere, 
sexualitate sau cum trebuie să se comporte cu un bărbat. Da¬ 
torită acestui tip de experienţă, legătura mamă- fiică devine 
foarte puternică şi se menţine pe timpul mariajului în ciuda 
opoziţiei soţului. în absenţa unor şcoli speciale pentru fete, 
societatea şi capul familiei plasează această sarcină pe ume¬ 
rii mamei. Tatăl recunoaşte deseori că nu ştie ce se întâm¬ 
plă cu fiica, întrucât nu este sarcina lui s-o educe, ci a mamei 
nu numai pentru a-i transmite o experienţă cu totul diferită 


1 D. Stănescu, op. cit., pp. 435 444, I mai 1767. 

2 Şt. Grecianu, op. cit., II, pp. 57 102. 

do a sa, ci şi pentru simplul fapt că el este plecat mai toi 
timpul. în afacerea de mai sus, Dinu Cemătescu îi spune gi¬ 
nerelui că nu cunoaşte „toate metehnele copiilor săi, ca unul 
ce-şi are petrecerea mai mult la treburile de afară" 1 . 

Soţia se află la bine şi la rău alături de soţul ei. Soţia unui 
boier împărtăşeşte deseori soarta soţului: urmându-1 la în¬ 
chisoare sau în pribegie, atunci când acesta face o politică 
diferită de cea a domnului, sau bucurându-se de toate ono¬ 
rurile atunci când se află în graţiile puterii. Safta îşi vinde 
brăţările, atunci când soţul ei, Barbu Bălăceanu, ajunge la 
închisoare şi are nevoie de bani pentru a scăpa; ea îl ajută 
ori de câte ori are nevoie, zălogindu-şi ba cercei atunci când 
se aflau în lipsă, ba vânzând câte ceva din zestre pentru a 
plăti pogonăritul, când dumnealui a fugit de teama lui Vodă 
şi „au rămas viile pustii" 2 . 

Soţia marelui ban Grigore Greceanu 

Căsătorit cu Ilinca Obedeanu, încă din vremea lui Constan¬ 
tin Brâncoveanu, „mai înaintea moscalilor de la Prut cu doi 
ani", adică de pe la 1709, marele ban Grigore Greceanu con¬ 
semnează portretul soţiei de boier care a ştiut să facă faţă mi¬ 
siunii sale de soţie, mamă, stăpână, ţinându-şi rangul cu cinste. 
Alcătuit după 39 de ani de viaţă comună, testamentul mare¬ 
lui boier are o mare calitate, este conceput şi scris chiar de Gri¬ 
gore, care n-a fost nevoit să dicteze cuiva propriile sale aprecieri 
sau să le justifice. Gândurile sale se adună, este adevărat în- 
Ir-un moment de criză, boala, care îl sileşte să se pună pe scris. 


1 DANIC, Fond Mitropolia Ţării Româneşti, CCCLX/1. Asupra re¬ 
laţiei dintre părinţi şi copii importante detalii ne propune şi Andreea lăn¬ 
cii in studiul „Familie şi patrimoniu. Dezmoştenire şi adopţie în câteva 
(eslamente (Bucureştii anilor 1796-1805)“, în SMOD, voi. XIII, 2001, 

pp. 10 28. 

Şt. (irecianu, op. cit., voi. I, pp. 194—195. 

Testamentul, terminat la 18 mai 1748, este foarte frumos scris 
şi i-a luat ceva timp, având 13 pagini. Când va reveni, doi ani 
(mai 1750) mai târziu, deja boala şi bătrâneţea deveniseră evi¬ 
dente şi-şi puseseră amprenta şi asupra scrisului care capătă 
forme neîngrijite mai greu de descifrat. Cele două pagini de 
adăogiri consemnează schimbările care au avut loc în cei doi 
ani în plan familial, dar şi în plan politic. Documentul oferă, 
cu dărnicie, informaţii cu privire la viaţa conjugală, aşa cum 
figurează ea în mintea unui boier din prima jumătate a seco¬ 
lului al XVIIl-lea. 

Ca orice fiu de boier, Grigore a plecat din casa părintească 
cu partea din patrimoniul patern ce i-a revenit în momentul 
căsătoriei. Averea enormă acumulată de-a lungul anilor se 
datorează muncii în doi şi mai ales vieţii tihnite pe care a 
avut-o în interiorul căminului, llinca a recunoscut şi a respec¬ 
tat autoritatea boierului: „ m-au ascultat la cele ce-i porun- 
ciiam, mi-au fost supusă, de-n cuvântul mieu n-au ieşit\ scrie 
soţul. în cei 41 de ani de căsnicie, cei doi au trecut împre¬ 
ună prin toate încercările vieţii. Ei au privit neputincioşi şi 
plini de amărăciune moartea celor şase copii care s-au stins 
măricei, la cinci, la zece şi chiar la 17 ani, atunci când cre¬ 
deau că în sfârşit pericolul a trecut. Boierul nu rămâne in¬ 
sensibil în faţa morţii copiilor, dar nici în faţa suferinţei pe 
care aceste întâmplări nefericite le-au provocat în sufletul 
Ilincăi; peste ani a notat în testament cu grijă acele chinuri 
ce au revenit la bătrâneţe, când spectrul morţii planează din 
nou asupra casei: aducăndu-mi aminte de durerea inimii 
cea multă ce au avut şi are (soţia lui - n.a.), pentru nenoro¬ 
cirea noastră cea multă ce ne-a venit din mulţimea păcate¬ 
lor mele, de ne-au murit toţi copiii şi nu ne-au rămas măcar 
un copil să-l aibă mângâiere la întristări unea cea mare şi 
nesuferită a morţii mele". Fraza rezumă experienţa unui cuplu 
fără copii care resimte acut absenţa unor legături de sânge 
directe, esenţiale nu numai în transmiterea patrimoniului. 

ci necesare în plan afectiv, să asigure „mângâierea" sufle¬ 
tului în vreme de neputinţă şi bătrâneţe. 

Implicarea în viaţa politică presupune asumarea anu¬ 
mitor riscuri care merg de la confiscarea averii şi închisoare 
până la pierderea vieţii. Din nou, soţia intervine şi-şi vinde 
o parte din zestre pentru a-1 elibera pe boier din închisoare, 
iar altădată pentru a face faţă cheltuielilor. După ce fuseseră 
jefuiţi de cătane şi ostaşi, vinde şi cealaltă parte de zestre. între 
toate aceste evenimente, ei au cunoscut şi satisfacţia succesu¬ 
lui politic, Grigore Greceanu ocupând dregătorii aducătoare 
de venituri, dar şi de consideraţie socială: mare vistier, mare 
vornic şi mare ban. Ascensiunea politică este însoţită de con¬ 
struirea unei imagini în plan social, necesară pentru a sus¬ 
ţine reprezentarea socială a rangului său. De fapt, cheltuielile 
de prestigiu şi de reprezentare socială sunt o necesitate, in¬ 
strumente fundamentale în strategia de afirmare socială a 
elitei sociale. Devine, de altfel, una din manierele prin care 
un boier îşi marchează rangul în societate. 1 Consecvent cu 
această politică, Grigore Greceanu îşi construieşte case mari 
de piatră, mai întâi la Bucureşti în apropierea curţii princiare, 
pentru a fi tot timpul în preajma puterii, indiferent dacă de¬ 
ţine sau nu o dregătorie. Apoi rangul, bogăţia, prestigiul sunt 
marcate prin construcţii impunătoare presărate pe principa¬ 
lele domenii de la Dragomireşti şi Livezeni, în timp ce ce¬ 
lelalte moşii au case, tot din piatră, dar de mai mici proporţii. 
Curţile acestor case sunt populate cu vite şi robi ţigani, cu 
slujitori şi vătafi. Viile beneficiază de aceeaşi atenţie şi pivni¬ 
ţele din piatră au toate ustensilele necesare producerii vinului. 
Interioarele caselor au toate „dichisele" necesare primirii de 
oaspeţi, iar în cele din Bucureşti se află chiar şi ceasornice 
pentru măsurarea timpului. Poate aici a primit pe Matei, 


1 Vezi în acest sens mai ales Norbert Elias, La societe de cour, Cal- 
mann-Levy, Paris, 1974, p. 43. 

patriarhul Alexandriei (1746-1766), căruia i-a înmânat per¬ 
sonal o danie destul de consistentă. Tot aici a primit pe pa¬ 
triarhul de Antiohia, Silvestru Cipriotul (1724-1766), în cea 
de-a doua vizită (1744-1749) pe care acesta o efectua în Ţara 
Românească, şi pe patriarhul de Ierusalim, Partenie 
(1737-1766). Toţi au căpătat danii, după cum mărturiseşte 
boierul în cea de-a doua parte a diatei sale. 

O altă cheltuială de prestigiu obligatorie o constituie cum¬ 
părarea de haine şi bijuterii necesare apariţiei în public, la 
sărbători sau la ceremoniile şi alaiurile domneşti. în tot acest 
proces îndelungat de construire şi menţinere a unei strate¬ 
gii politice, Ilinca şi-a urmat şi susţinut soţul împărtăşindu-i 
experienţele. Sub pana banului revine ca un laitmotiv ima¬ 
ginea cumpătării soţiei care a ştiut să-l asculte şi să-l urme¬ 
ze, câştigându-i încetul cu încetul afecţiunea şi încrederea. 
Răpus de podagră (gută), boierul primeşte toate îngrijirile şi 
toată afecţiunea soţiei. în fapt, ea pătimeşte alături de el, mai 
ales că boala se manifestă cumplit: „cu dureri grele şi nesu¬ 
ferite de mă chinuiam greu şi zioa şi noaptea “, povesteşte 
banul. Şi în tot acest timp, Ilinca „să pedepsiia şi să chinu¬ 
ia cu mine denpreună şi zioa, şi noaptea, nemâncată şi fără 
de somn şi fără de odihnă i“. Viaţa petrecută împreună i-a de¬ 
monstrat că ea este singura fiinţă care suferă cu adevărat ală¬ 
turi de el şi că numai ea va fi capabilă să se ocupe de sufletul 
lui după moarte: „ca sunt încredinţat că ia cât va fi cu via¬ 
ţă mă va pomeni, iar altul din neamul mieu nu mă va po¬ 
meni “. Desemnarea ei ca moştenitoare nu reprezintă decât 
o răsplată, singura modalitate prin care boierul încearcă să-i 
mulţumească pentru toate sacrificiile îndurate de-a lungul 
existenţei comune. îi lasă deplina libertate asupra unei mari 
părţi din avere şi o consultă atunci când împarte cealaltă par¬ 
te, sintagma „cum va vrea Ilinca să facă“ revenind adesea. 

Lectura testamentului dezvăluie portretul boierului patriar¬ 
hal, preocupat de slujbă şi de familie, aici în sens larg, intrând 



256 


VIAŢA ÎN DOI 


în sfera preocupărilor sale rudeniile mai depărtate şi mai 
apropiate, clienţii şi supuşii de pe moşie. Raporturile întreţi¬ 
nute cu rudele sunt foarte complexe şi merg de la intervenţii 
în favoarea lor pe lângă instanţele de judecată 1 până la înzes¬ 
trarea nepoatelor sărace şi căpătuirea nepoţilor scăpătaţi. 
Acest tip de raporturi îi asigură şi îi întreţin prestigiul contu¬ 
rat în jurul figurii sale de mare dregător şi îi formează o reţea 
de care se poate folosi în menţinerea poziţiei sociale şi câş¬ 
tigarea puterii politice. 2 

Văduvia 

Văduvia atinge atât populaţia masculină, cât şi pe cea fe¬ 
minină, mult mai vizibilă, de-a lungul documentelor fiind 
aceasta din urmă, întrucât unele dintre soţii se decid să păs¬ 
treze doliu până la sfârşitul zilelor, abandonând ideea recă¬ 
sătorim. în schimb, un văduv, după trecerea anului de doliu 
impus de canoanele bisericeşti, se recăsătoreşte imediat. Re¬ 
gula bisericească nu este respectată întotdeauna şi, utilizând 
diverse justificări, bărbatul se grăbeşte să se însoare sau să-şi 
ia o concubină. Ion Bengescu se însoară la scurt timp după 
ce şi-a îngropat nevasta; situaţia este în măsură să stârneas¬ 
că reacţia fostului socm, Constantin Strâmbeanu, supărat că 
ginerele nu ştie să ascundă, măcar în spatele aparenţelor, in¬ 
diferenţa faţă de moartea aceleia care i-a fost soţie. Dacă nu 
de ochii lumii, cel puţin pentru „că s-ar fi căzut după cum 
ne porunceşte Sfânta Pravilă să jăluiască anul acel dă’ntăi 
dăplin ca pe o soţie a lui“. „Anul jalei“ este considerat ca o 
formă de respect faţă de sufletul răposatului, an în care ri¬ 
turile funerare se urmează cu stricteţe de către soţul supra- 


1 Vezi mai jos intervenţia sa, de pe vremea când era mare vistier, pe 
lângă mitropolitul Neofit, în favoarea nepoatei sale Marica, fiica Ancu- 
ţei Conţescu, căsătorită cu Costandin Băjescu Merişanu. 

2 DAN1C, Fond Documente Munteneşti, XXV/58. 

vieţuitor ca una din îndatoririle capitale; socrul observă că 
recăsătorirea l-a făcut pe Ion Bengescu să-şi uite îndatoriri¬ 
le, deşi păstrase întreaga zestre, deşi insistase ca „întreaga 
gătire“ să fie trimisă la el de către părinţii răposatei, promi¬ 
ţând că se va ocupa el de toate sărindarele şi pomenirile. 1 
Anul jalei este un timp al lacrimilor, un timp al reculegerii. 

Situaţia bărbatului-văduv este mult mai uşoară, el poate 
alege recăsătorirea până către 60 de ani. Nu acelaşi lucru 
se poate spune despre femeia-văduvă al cărei viitor varia¬ 
ză în funcţie de vârstă, de poziţie socială, de zestre şi de ab¬ 
senţa sau prezenţa progeniturilor. Până în jurul vârstei de 
40 de ani, ea are toate şansele să se mărite, după această vâr¬ 
stă îi va fi mai greu dacă nu imposibil să mai găsească un 
soţ. O văduvă tânără intră foarte repede în circuitul oferte¬ 
lor matrimoniale; prin intermediul ei, tatăl boier leagă o nouă 
alianţă, iar săracul o mărită ca să scape de o gură în plus de 
hrănit şi, cu precădere, de sarcina supravegherii. 

Codul de legi reglementează statutul persoanei văduve în 
raport cu patrimoniul defunctului. Averea ocupă locul cen¬ 
tral şi decide îndepărtarea sau păstrarea supravieţuitorului în 
sânul familiei. Un alt element esenţial îl constituie copiii în 
numele cărora averea va fi divizată, rezervată sau pretinsă. 
Văduva pleacă din casa răposatului soţ cu zestrea şi daruri¬ 
le dinaintea nunţii, plus o treime din „bucatele bărbatului", 
adică „cât ar avea un copil al ei“, cu condiţia de a fi avut co¬ 
pii, dar care au murit între timp şi de a păstra doliu toată via¬ 
ţa. Această prevedere se aplică şi bărbatului rămas văduv, în 
aceleaşi condiţii. Totodată, femeia poate folosi toate bunu¬ 
rile după cum îi este voia, numai a treia parte din bucatele 
ei vor reveni copiilor, sub formă dc moştenire. 2 Dacă se va 


1 Alexandru Ştefulescu, Gorjul istoric şi pitoresc, Târgu Jiu, 1937, p. 38, 
27 iulie 1736. 

2 îndreptarea legii, pp. 265-266. 

căsători, înaintea anului de doliu, ea păstrează zestrea, dar 
pierde darurile dinaintea nunţii şi nu are drept să pretindă 
nimic din averea soţului. 1 

Pravilniceasca Condică face un pas înainte şi dă dreptul 
femeii, indiferent dacă are copii vii sau morţi, indiferent dacă 
păstrează doliu toată viaţa, să ia a treia parte din averea soţu¬ 
lui. Măsura este justificată prin motive cât se poate de logi¬ 
ce: recunoaşterea suferinţelor îndurate de femeia-mamă, 
„fiindcă au suferit iuţimea durerilor, întristăciunilor şi primej¬ 
diile vieţii din facerea de copii“ 2 . Această parte apare ca o 
răsplată pentru sacrificiile făcute şi ca o recunoaştere impli¬ 
cită a rolului esenţial al femeii în asigurarea continuităţii nea¬ 
mului. Soţia nu este numai un simplu receptacol al seminţei 
masculine, prin acest articol de lege, i se recunoaşte şi o latu¬ 
ră afectivă, suferă, se întristează şi îndeosebi îşi pune viaţa 
în pericol pentru a îndeplini o obligaţie divină: procreaţia. 
Prin aceeaşi legislaţie se hotărăşte şi răsplătirea cuplurilor 
atinse de sterilitate. Pe lângă zestre şi darurile dinaintea nunţii 
o văduvă care n-a născut copii primeşte şi teoritra, adică daru¬ 
rile de luni, drept recompensă pentru „liniştea traiului 11 , iar 
bărbatul sterp are dreptul la „aşternutul patului şi calul de 
ginere“, tot ca o justificare a anilor petrecuţi împreună. 3 Pe 
de altă parte, se poate considera că articolele nu reprezintă 
decât transpunerea legislativă a unei practici curente, dacă 
luăm în calcul cazul marelui ban Grigore Greceanu care sta¬ 
bilea acest lucru încă de la 1748, şi ca el sunt mulţi alţi soţi. 

Lectura testamentelor ne dezvăluie o serie de practici coti¬ 
diene mai puţin obişnuite, folosite cu diverse scopuri. Prin 
testament, soţul se achită întotdeauna de datoria către soţia 
sa, restituindu-i zestrea în întregime sau înlocuind valoarea 
acesteia cu o parte din propriul patrimoniu. Dacă nu devine 


1 Ibidem , glava 262, p. 265. 

2 Pravilniceasca Condică, p. 102. 

3 Ibidem. 

moştenitoarea sa, el are grijă să-i lase o parte din avere care 
să-i asigure traiul zilnic. Radu îşi lasă averea şi cei trei băieţi 
sub epitropia ginerelui, Tudor. Soţia nu este uitată, dar se pare 
că ea n-a adus zestre prea multă, căci soţul nu-i lasă decât 
un cazan şi o căldare mare. Are însă grijă să primescă în fie¬ 
care an câte 30 de vedre de vin care să-i asigure traiul, iar 
dacă se va decide să rămână văduvă, casa mezinului îi va 
servi de adăpost până la sfârşitul vieţii. 1 Constantin negus¬ 
torul este mult mai generos. Neavând copii, el îşi împarte 
averea între cei doi unchi paterni, Panait şi Andrei, ce de¬ 
vin totodată şi epitropi, sora sa şi Biserică, llinca, numită 
cu drag „iubita mea soţie“, îşi primeşte dota, urmărindu-se 
punct cu punct „foiţa ei de zestre"; epitropii trebuie să înlo¬ 
cuiască toate cele ce „s-ar fi purtat sau s-ar fi stricat, să-i 
facă altele la loc noao“. Primeşte şi toate darurile făcute de 
el de-a lungul vieţii, plus inelul pe care ea i l-a dăruit lui la 
logodnă. La acestea se adaugă case şi vii în Bucureşti şi 100 de 
taleri. O avere considerabilă, suficientă pentru a-i asigura 
o bătrâneţe liniştită. Poate din acest motiv, Constantin n-o 
implică în averea sa destul de complicată, cu prăvălii de ad¬ 
ministrat, cu datorii de împlinit, altele de încasat, cu pomeni 
de făcut, cu o serie de rude ce trebuiau mulţumite. Prin de¬ 
cizia lui, o scuteşte de toate acestea, lăsând pe umerii celor 
doi unchi toate grijile averii şi sufletului său. 2 

Şi Manea Brăcăceanu, fost căpitan, decis să-şi petreacă ul¬ 
timele clipe din viaţă sub adăpostul sfânt şi calm al mănăs¬ 
tirii, nu uită de Sida căreia îi restituie zestrea, „boi 2, vaci 2, 
stupi 2, o râmătoare" şi îi lasă multe altele care să-i asigure 
existenţa zilnică, inclusiv „carul cu 4 boi şi pă Badea ţiganul 
cu copiii lui, ca să o păzească de mălaiu, de grâu, de lemne 


1 Documentul din 15 decembrie 1808, publicat în Arhivele Olteniei , 
1923, pp. 50-51. 

2 G. Potra, Documentele oraşului Bucureşti , pp. 340-342, 6 februa¬ 
rie 1735. 

de foc, ori din ce i-ar lipsi şi până la moartea ei". Soţia nu 
are drept de proprietate decât asupra zestrei, toate celelalte 
revenind mănăstirii, ca şi întreaga sa avere, după moarte. 1 

Comisul Stoichiţă Plosceanu, din satul Plosca, judeţul Te¬ 
leorman, lasă ca moştenitor al averii sale pe Dumitrana, care 
îi este soţie şi mamă a fiului încă minor, cerând rudelor să nu 
se amestece în avere şi să nu-i conteste testamentul, întrucât 
decizia îi aparţine. El îşi justifică alegerea prin zestrea adusă, 
dar petrecută la cheltuielile şi datoriile casei. Dumitrana păs¬ 
trează dreptul de proprietate şi în cazul morţii copilului, cu o 
singură condiţie, să cedeze una din moşii mănăstirii de la Dră- 
găneşti unde se află îngropaţi părinţii şi rudele. Probabil tot 
acolo îşi află somnul de veci şi mai sus-numitul comis. 2 Nu 
trebuie generalizată această ipostază: alungarea văduvei din 
patrimoniu este la fel de curentă, iar restituirea zestrei se trans¬ 
formă într-o urmărire judiciară de ani şi ani de zile. 

Ciuma din 1770 îi aduce diaconesei Stanca din Câmpulung 
nu numai moartea celor doi copii, ci şi moartea soţului. Nemai- 
având nici o legătură cu familia diaconului Pătraşco, socrul, 
protopopa Radu „au scos-o pe noră-sa din casă“. Trei ani a 
„umblat din uşă în uşă fără de nici un căpătâi“, cerându-i 
socrului să-i restituie lipsa de zestre şi „parte dintr-ale bărba- 
tă-său, fiindcă au făcut amândoi copii' 4 , dar acesta a alungat-o 
ca şi atunci când a scos-o din casă. Când are loc procesul, cei 
doi sunt puşi faţă în faţă (femeia este reprezentată de un vechil) 
dinaintea arhiereului Dositei şi a protopopilor de Muscel, 
Costandin şi Ghinea. Foaia de zestre este preţuită de „soco¬ 
titori" şi, cum socoteala se potriveşte cu cea făcută deja de socm, 
se decide restituirea lucrurilor lipsă sub formă de bani, plus 
darurile dinaintea nunţii. Este adevărat, văduva ar merita şi parte 
din casa bărbatului ei, dar acesta nu prea a avut „chiverniseală" 


1 DAN1C, mss. 173, ff. 192 r -193 r , 1 decembrie 1745. 

2 DAN1C, Fond Achiziţii Noi, CVI1/21,3 septembrie 1707. 

şi atunci nu are de unde să ia 1 . Câtă chiverniseală o li avui 
Pătraşco diacon nu putem şti, dar diata tatălui arată ca 
protopopul nu era atât de sărac. Dinastie de preoţi, protopopul 
Radu este fiul popii Necula din Câmpulung, frate cu popa 
Ghinea, fiul său a fost diacon şi dacă n-ar fi murit ar fi ajuns 
poate preot. Averea o testează în favoarea ginerelui său, popa 
Ivan, şi a fiului acestuia Scarlat. Prin diată asigură că toată 
lipsa de zestre a diaconesei a fost restituită: „iar pentru zestrea 
noru-mi deaconesii, după hotărârea ce ne-a făcut părintele 
mitropolit, i-am dat întâi tl. 50, în al doilea rând tl. 40, al treilea 
tl. 30“. Protopopul este o figură în sine: minuţios până la 
avariţie, a socotit fiecare lucru din foaia de zestre astfel încât 
socotitorii n-au mai avut decât să iscălească foiţa; şi-a alungat 
nora, dar i-a restitut banii prin intermediul unui om de credinţă, 
protopopul Costandin (care prin autoritatea şi prestigiul slujbei 
sale l-ar fi ajutat în cazul altui proces), a notat cu precizie ceea 
ce a luat ea când a plecat din casă, „odoare ce sânt la dânsa", 
pentru care a făcut foiţă de câţi bani „face“ şi „cât să se ţie în 
seamă“, zestrea celeilalte fiice, Uinca, încă nemăritate, este deja 
scrisă, pecetluită de mitropolit, şi roagă doar să i se împli¬ 
nească 2 . Protopopul ne apare ca un om foarte calculat, cu 
catastihurile averii sale ţinute la zi, atent la tot ceea ce face, 
la ceea ce ar putea să se înstrăineze aiurea din propria muncă. 
Nimic nu este lăsat la voia întâmplării, iar mila nu mai poate 
funcţiona faţă de cineva care nu este sânge din sânge, care vine, 
de fapt, să rupă din patrimoniu, care odată înstrăinat şi „sterp“ 
(moartea copiilor rupe brutal orice legătură) nu constituie un 
„aport" benefic pentru neam. 

La aceeaşi epocă, are loc o altă dispută de astă dată între 
soacră şi noră. Păuna a fost măritată cu lane bărbierul din 
mahalaua Biserica Dintr-o Zi, Bucureşti, doar un an şi jumâlalc. 


1 BAR, mss. 634, f. 53 r - v , 8 august 1773. 

2 DANIC, Fond Documente Munteneşti, CXIII/27, 8 dceomhnc 17/s 

Au împreună pe Mărgărita copila. După moartea lui Iane şi 
după anul de doliu. Păuna se mărită şi revendică din casa 
soacrei atât lipsa de zestre, cât şi „rămasurile de la soţul ei“. 
în faţa clericilor de la Mitropolie, se citeşte foaia de zestre, 
„din cuvânt în cuvânt 11 ; lipsa de zestre constatată baba Maria 
este bună de plată. Cum se vaită că n-are de nici unele, nora 
cere prăvălia pe care o avea, de altfel, în administrare de mai 
bine de zece ani. Deşi locuieşte cu noră-sa, cu cel de-al doilea 
soţ al acesteia, deşi îi dăduse în grijă prăvălia, Maria nu vrea 
să i-o cedeze, susţinând că a cumpărat-o cu banii din zestrea 
ei. Nu are însă dovezi. Disputa nu este atât de aprigă ca în cazul 
protopopului Radu; soacră şi noră convieţuiesc în aceeaşi casă 
şi se ceartă probabil pe prăvălie zi de zi. Copila Mărgărita este 
cea care le ţine împreună, moştenitoarea de drept a tatălui ei. 
Prăvălia nu aparţine nici Măriei, nici Păunei, ci constituie 
zestrea Mărgăritei. Părinţii clerici s-or fi întrebat cine ar fi mai 
în drept să deţină această prăvălie: Maria în calitate de mamă. 
Păuna în calitate de soţie şi mamă a copilului lui lane sau fiica 
lui? Cine ar fi mai capabil s-o chivernisească astfel încât să 
asigure minima existenţă a celor trei urmaşe ale lui Iane, dar 
să „umple“ şi viitorul (zestrea) unei fete? Toate cele trei femei 
au câte un punct slab: Maria este „bătrână, slabă şi neputin¬ 
cioasă 11 , Păuna s-a recăsătorit şi ar putea risipi oricând banii 
ţâră să se gândească la viitorul fiicei sale (ea sau cel de-al doilea 
soţ), Mărgărita este încă minoră şi mai presus de toate femeie. 
Epitropia pare o soluţie de compromis capabilă să ofere bani 
(din chiria prăvăliei de bărbierie de lângă hanul lui Şerban vodă) 
pentru lipsa de zestre, pentru grija unei babe şi a unui copil, 
dar şi să prezerve moştenirea ce va fi parte din zestre. Păuna 
se făgăduieşte să le ţină pe cele două sub acoperişul ei, dacă 
tot va primi şi bani 1 . Cazul pune în evidenţă că societatea (prin 
glasul clericilor de la Mitropolie) este atentă, mai întâi de toate, 
la cei „slabi" pe care încearcă să-i protejeze, apoi gândeşte în 


1 BAR, mss. 637, f. 38 r -39 v , 9 noiembrie 1784. 

perspectivă: la zestrea şi măritişul unei fete. Cu toate că nu 
urmăreşte şi punerea în practică a acestor deziderate, îşi arată 
preocuparea mai ales faţă de soarta şi viitorul unei fete mai 
mult decât pentru viitorul unui băiat 1 , presupunându-se că 
acesta îşi găseşte un rost mult mai uşor. 

Se ştie că asigurarea unui loc în rai presupune nu numai 
o viaţă plăcută lui Dumnezeu, ci şi îndeplinirea unui lung 
şir de rituri şi pomeniri, acestea din urmă devenind mult mai 
importante decât primele. Asigurarea lor revine moştenitori¬ 
lor averii patrimoniale. Cu copii sau fără, cel ce urmează să 
plece se teme întotdeauna pentru sufletul său şi încearcă să 
găsească cea mai potrivită persoană care să nu uite să-i răs¬ 
cumpere păcatele, care să-l ajute să treacă cu uşurinţă în lu¬ 
mea de dincolo prin punerea în practică a tuturor acestor rituri 
funerare. Sărindare, colive, prescuri şi lumânări aprinse tre¬ 
buie să însoţească sufletul mortului, în primul an des şi re¬ 
gulat, apoi mai rar, dar obligatoriu până la şapte ani. De cele 
mai multe ori, singura persoană de încredere care să înde¬ 
plinească pas cu pas acest ritual lung şi costisitor se dove¬ 
deşte a fi soţul sau soţia. 

Bălaşa, pe patul de moarte şi în chinurile facerii, nu se gân¬ 
deşte decât la soţul ei, postelnicul Sandu Vărzaru, plecat cu 
treburi prin ţară. Acesta i-a promis că-i va aduce „haine de la 
Bucureşti şi işlic‘% iar femeia aşteaptă, dar treburi urgente şi 
drumul greu se pare că l-au reţinut pe Sandu. Cu limbă de moar¬ 
te, soţia le cere tuturor s-o îngroape cu cele aduse de Sandu 
în biserica de la Vărzari, judeţul Argeş, şi insistă ca nimeni să 
nu se atingă de zestre, căci ca sufletul şi-l lasă numai „în mâna 
soţului". Când, în sfârşit. Sandu ajunge acasă, Bălaşa era deja 
moartă şi îngropată, iar întreaga casă jefuită de către mama 
vitregă şi de către ţiganii acesteia. A fost nevoie de un şir de 
procese pentru a pune în practică dorinţele răposatei . 2 


1 Vezi detalii şi în Constanţa Vintilă-Ghiţulescu, Focul amorului, pp. 
118-126. 

2 Actejudiciare din Ţara Românească, pp. 507-508,21 decembrie 1777. 

Cu mitropolitul Neofit (1739-1753) cancelaria mitropoli¬ 
tană a început ţinerea unor condici speciale pentru probleme¬ 
le casnicilor. An de an, lună de lună, zi de zi, logofeţii 
cancelariei notează toate pricinile judecate în faţa consiliu¬ 
lui ecleziastic condus de mitropolit. Pricinile de divorţ sunt 
numai de competenţa Bisericii, aşa că mitropolitul are de¬ 
plină libertate în judecarea unor astfel de cazuri. Procesul 
de divorţ este foarte complex şi se desfăşoară în etape suc¬ 
cesive. Prima etapă constă în alcătuirea unei jalbe şi depu¬ 
nerea ei la cancelaria mitropolitană. 

Bărbaţi şi femei pot, în egală măsură, invoca aceleaşi mo¬ 
tive şi pot înainta o jalbă către tribunalul ecleziastic. Din cele 
420 de cazuri studiate, cererile de divorţ pot fi repartizate 
astfel: 269 sunt depuse de femei, 151 de bărbaţi. Este vorba, 
desigur, de partenerul care ia iniţiativa şi se plânge primul 
prin intermediul unei jalbe, întrucât, uneori, imediat după jalba 
primului protagonist, ajunge la Mitropolie şi petiţia celuilalt. 
Cifrele prezentate aici nu sunt absolute aşa cum se va obser¬ 
va pe parcursul analizei, căci multe cupluri s-au separat de 
comun acord fără a trece prin faţa tribunalului ecleziastic, 
situaţie valabilă mai ales pentru satele aflate foarte departe 
de capitală. O altă circumstanţă ar fi separarea acordată dc 
către preotul parohial, separare considerată de enoriaşi la fel 
de importantă, fără să se întrebe dacă preotul are sau iui 
competenţa necesară. De asemenea, nu poate fi trecută cu 

vederea pierderea sau rătăcirea unui număr important de do¬ 
cumente. Pentru perioada 1700-1730, cărţile de despărţire nu 
apar niciodată (sau cel puţin nu au fost descoperite de noi 
până în momentul de faţă) deşi avem informaţii că unii boieri 
s-au separat. Ele încep să devină numeroase şi regulate cu 
1740, dar această dată poate fi pusă şi în legătură cu creş¬ 
terea numărului celorlalte documente, cu conştientizarea im¬ 
portanţei documentului scris, cu implicarea autorităţilor laice 
şi religioase în ţinerea regulată a arhivelor. 1 

Femeile au iniţiativa, devansându-i cu mult pe bărbaţi. 
Pentru ele apelul la justiţie reprezintă o portiţă de salvare, 
o ieşire din viaţa mizerabilă în care trăiesc. în plus, ele se 
află în frunte şi din cauza faptului că suferă mai mult decât 
un bărbat, iar statutul social care le este atribuit constituie 
una din condiţiile imanente ale suferinţei. Bineînţeles că fe¬ 
meia nu conştientizează acest statut în sens negativ, ea şi-l 
asumă ca făcând parte din ordinea firească stabilită de Dum¬ 
nezeu pe pământ. Asta n-o împiedică să se folosească, în sens 
pozitiv, de acest statut dacă apare momentul propice. Băr¬ 
batul se raportează altfel la propria căsătorie şi poate evada 
în afara spaţiului marital în faţa unui refuz sau nemulţumire. 

Conform dreptului canonic ortodox un cuplu se poate 
separa dintr-o serie de cauze, cele mai importante şi cele mai 
des întâlnite în jalbele adresate puterii sunt următoarele: traiul 
rău sau vrăjmăşia vieţii, abandonul familiei şi al domiciliului 
conjugal, adulterul şi proasta conduită asociată cu desfrâul, 
boala, călugăria. Motivele sunt mult mai numeroase şi 
Îndreptarea legii acordă largi spaţii fiecăruia dintre ele, dar 


1 Vezi şi cazurile prezentate de Violeta Barbu, „Ceea ce Dumnezeu 
a unit, omul să nu despartă. Studiu asupra divorţului în Ţara Româneas¬ 
că în perioada 1780-1850“, RI, nr. 11-12, 1992, pp. 1143-1155 şi Mi- 
hai Răzvan Ungureanu, „Graniţele morale ale Europei. Despre morala 
cuplului în societatea românească la începutul secolului XIX“, Secolul 
XX, 1997, pp. 95-115. 

în practica cotidiană cel mai frecvent apar cele mai sus-mcn- 
ţionate. Lumea catolică, în schimb, n-a reţinut decât şase mo¬ 
tive importante ce puteau fi invocate pentru a divorţa, şi 
anume: consimţământul mutual pentru a se călugări, adul¬ 
terul, erezia, vrăjitoria, violenţa şi traiul rău. 1 O altă dife¬ 
renţă existentă între cele două lumi se remarcă: în timp ce 
pentru spaţiul ortodox separarea este definitivă şi dă drep¬ 
tul celui divorţat de a se recăsători, în spaţiul catolic divor¬ 
ţul implică numai separarea de corp, nici unul dintre soţi 
neputându-se recăsători, pentru că ei nu sunt practic divor¬ 
ţaţi, ci numai separaţi. 2 




1 A. Lottin şi al.. La desunion tiu couple sous l'ancien regime, capi¬ 
tolul V, „Les divorces", p. 113. 

2 Jean Gaudemet, Le mariage en Occident. Les mceurs et le droit, Cerf, 
Paris, 1987, pp. 311-331. 


1 



I 

Vrăjmăşia vieţii 


în fruntea motivelor de divorţ se află separarea pentru traiul 
rău. 209 jalbe invocă acest motiv, din care 168 aparţin soţi¬ 
ilor şi 41 soţilor. „Traiul rău“ îmbracă diferite forme, de la 
violenţa verbală şi până la cea fizică, de la amestecul părin¬ 
ţilor şi până la tirania soacrei. Este interesant de văzut cum 
defineşte Sfânta Pravilă „vrăjmăşia vieţii“. Glavele 183, 184, 
185, 220 descriu, într-o serie de articole, traiul rău şi maniera 
în care acesta poate fi invocat ca motiv de separare, atât de 
către bărbat, cât şi de către femeie. Prima zaceală din glava 
183 glăsuieşte astfel: „Muierea poate să ceară voe de la jude- 
cătoriul besearicii să se desparţă de bărbatul ei când o bate fără 
de samă şi-i face rane cu arme." 1 Mai jos sunt definiţi terme¬ 
nii „bătaie“ şi „răni cu arme“, întrucât o palmă-două, date din 
când în când, nu pot constitui motive serioase de separare. 
Din zaceala a doua aflăm că judecătorul consideră „bătaia ade¬ 
vărată" numai atunci când femeia „nu poate grăi către jude- 
cătoriu, să nu-ş spună jalba", şi „de nu va fi fost bătaia aşa 
tare, să nu se poată despărţi" 2 . Mai departe, glava 185 reco¬ 
mandă soţului ce tipuri de bătaie poate aplica soţiei sale fără 
a fi pedepsit, pentru că bătaia nu este văzută ca o umilinţă, 
ci ca o „îndreptare". Plecând de la această definiţie, bărbatul 
primeşte dreptul de a-şi pedepsi soţia „când va fi cu vină"; se 
recomandă totuşi bătaia „cu măsură" şi „cu blândeţe" 3 . Aceste 


1 îndreptarea legii , p. 180. 

2 Ibidem , p. 181. 

3 Ibidem, pp. 182-183. 

recomandări sunt valabile numai atunci când vina muierii se 
dovedeşte a fi „micşoară“; pe măsură ce vina creşte, bătaia 
îmbracă forme din ce în ce mai dure, iar soţul primeşte de¬ 
plina libertate în aplicarea acesteia fără a fi pedepsit. 

Despărţirea se acordă numai dacă soţia dovedeşte cu pro¬ 
be indiscutabile că „vrăjmăşia şi răutatea" se repetă şi sunt 
cauzatoare de moarte. Cei doi termeni definesc o conduită 
des întâlnită şi invocată ca motiv de divorţ. Ea se atribuie 
bărbatului, atunci când acesta îşi bate soţia des, fără vină, 
şi foloseşte ca instrument de aplicare a pedepsei toiagul. Dacă 
bătaia este aplicată „cu palma sau cu pumnul", nu se con¬ 
sideră vrăjmăşie, oricât de des ar fi aplicată. 1 în schimb, dacă 
femeia îndrăzneşte să ridice mâna asupra bărbatului său, des¬ 
părţirea se acordă imediat. 2 Legea nu face decât să întăreas¬ 
că poziţia pe care un bărbat o deţine în cadrul familiei sale 
şi să-i dea deplină libertate în controlul acesteia. „Vrăjmă¬ 
şia" este asimilată cu soţul datorită poziţiei deţinute în fa¬ 
milie, dar şi ca urmare a forţei fizice de care dispune şi pe 
care o foloseşte din plin. 3 

în aceste condiţii, violenţa domestică, frecvent întâlnită 
în mai toate jalbele înaintate autorităţii ecleziastice, nu repre¬ 
zintă întotdeauna un motiv serios de separare. Soborul nu 
interzice soţului să-şi pedepsească soţia, ci încearcă doar să 
înscrie această violenţă domestică în anumite cadre: în primul 
rând, bătaia să fie aplicată numai atunci când într-adevăr soţia 
merită şi se arată neascultătoare, lăsând soţului libertatea de 
a defini „vinovăţia"; în al doilea rând doreşte, făcând apel 
la milă, să îmblânzească agresivitatea masculină. 


1 Ibidem. 

2 Ibidem, glava 220, p. 226. 

3 Asupra definiţiei termenului vezi şi Lawrence Stone, Road to di- 
vorce. England 1530-1987, Oxford, London, 1992, mai ales capitolul 
„The legal defmition of cruelty", pp. 198-206; Elizabeth A. Foyster, 
Marital violence: an English family history, 1660-1875, Cambridge 
University Press, Cambridge, 2005. 

în Occident, violenţa conjugală a cunoscut un drum aparte, 
cel puţin în plan teoretic. Dacă ea atinge apogeul în secolul 
al XlII-lea prin recomandări asemănătoare cu cele din mediul 
ortodox, prezente într-o serie de vechi cutume, şi prin acti¬ 
varea, la nivel comunitar, a unor ritualuri (charivari) menite 
să sancţioneze bărbatul care nu este capabil să-şi impună au¬ 
toritatea în faţa soţiei; ea începe să intre în declin datorită 
intervenţiilor politice numeroase de interzicere a acestor ritu¬ 
aluri şi abandonarea vechilor cutume. La rândul lor, prescrip¬ 
ţiile de morală ecleziastică ajung, în secolele al XVI-lea şi 
al XVII-lea, să considere că bărbatul păcătuieşte atunci când 
îşi bate soţia sălbatic, dar nu şi atunci când o dojeneşte cu 
blândeţe; pentru ca în secolul al XVlII-lea să se considere, 
prin Antoine Blanchard, că „bărbatul nu mai e în măsură să 
supravegheze şi să corecteze moravurile soţiei“, aşadar, se 
contestă violenţa prin care el încearcă să-şi impună autorita¬ 
tea. 1 în plan social, această evoluţie teoretică este urmată 
de una practică care se manifestă prin treptata emancipare 
a femeii de sub tutela maritală, emancipare surprinsă, mai 
ales, de arhivele judiciare. Prin intermediul acestora se con¬ 
stată că soţia primeşte divorţul, atunci când invocă violenţa 
conjugală, mult mai repede şi mai des decât ar fi putut s-o 
facă în Evul Mediu. 2 Această evoluţie va reuşi să transforme 
comportamentele doar la nivelul elitelor sociale, dar nu va 
putea să elimine sau măcar să tempereze întrucâtva violenţa 
domestică încă prezentă la începutul secolului al XlX-lea, 
la nivelul păturii de jos a societăţii. 3 

Cum în jalbă, de regulă, soţii declară anii de căsătorie şi 
copiii pe care îi au împreună, putem stabili că primii şapte 


1 Jean-Louis Flandrin, Familles. Parente, maison, sexualite dans l 'an- 
cienne societe, Seuil, Paris, 1984, p. 149. Antoine Blanchard a fost prieur 
de Saint-Mars-les-Vendome şi în 1713a scris o carte „sur tous Ies com- 
mandements et sur Ies peches de plusieurs estats“. 

2 Ibidem, p. 147. 

3 Ibidem, p. 143. 



VRĂJMĂŞIA VIEŢII 


27.1 


I ani sunt cei mai critici. Luxandra şi Iordache ajung din nou 
în faţa instanţei la numai doi ani de căsătorie şi trei zapise 
de împăcare; Neacşa din Răzvad, judeţul Dâmboviţa, dă jalbă 
după trei ani; Adriana cere despărţirea după patru ani; Maria 
şi Ianache, bărbier din mahalaua Popa Soare, se despart după 
şapte ani, având doi copii; Maria din mahalaua Fântâna Bou¬ 
lui dă jalbă tot după şapte ani; singura care iese din acest 
tipar este Neacşa din Bucureşti care îşi reclamă soţul după 
40 de ani de căsătorie şi în timpul cărora au rezultat 20 de 
copii, din care mai trăiau doar patru, la acea dată. Chiar dacă 
cuplul ajunge în faţa instanţei la câţiva ani de la căsătorie, 
neînţelegerile încep totuşi la câteva zile de la nuntă şi se am¬ 
plifică pe măsură ce timpul trece. 1 în documente apar şi cu¬ 
pluri care se grăbesc să facă apel la ajutorul instanţei din 
momentul în care apare prima fisură în monolitul conjugal; 
şi, după trei luni, de exemplu, să ceară separarea. Acestea 
sunt, mai degrabă, excepţii. Doar 11 cupluri n-au aşteptat 
împlinirea anului de căsătorie şi s-au grăbit să se reclame 
din diverse motive. 

Ca soţ şi soţie, partenerii se studiază reciproc, încearcă 
să se acomodeze unul cu celălalt, să se apropie, să se „iu- 
bească“, să se înţeleagă, dacă viaţa i-a pus împreună. Ma¬ 
joritatea cuplurilor acceptă să treacă prin această probă de 
început care durează pentru unii numai câteva luni, iar pen¬ 
tru alţii ani buni. Analizând comportamentul individului în 
societate, plecând de la exemplul dansatorilor, Norbert Elias 
ajunge la următoarea concluzie: Ja Jiu, on dont l’individu 
se comporte en l ’occurence est determinee par Ies relations 


1 Cercetarea lui A. Lottin pe dioce/.a Cambrai susţine acelaşi lucru, 
în Ladesunion du cuple , p. 116. In timp ce Arlette Farge şi Michel Fou- 
cault, în studiul lor asupra ordinelor de întemniţare ( lettres de cachet), 
constată că reclamarea partenerului intervine după ani buni de căsăto¬ 
rie, de regulă după 12 ani. în Le desordre des familles. Lettres de ca¬ 
chet des Archives de la Bastille, Gallimard, Julîiard, Paris, 1982, p. 24. 

des danseurs entre eux “* 1 . Asemenea dansatorilor lui Elias, 
partenerii trebuie să-şi sincronizeze şi completeze gesturi¬ 
le şi mişcările pentru a putea răspunde nevoilor cotidiene şi 
pentru a se integra în grupul social. Multe cupluri au reuşit 
să rămână în interiorul dansului, adoptând paşii potriviţi; al¬ 
tele n-au ajuns să-şi coordoneze la fel de bine gesturile şi miş¬ 
cările, abandonând la un moment dat dansul. Vom încerca să 
aflăm, cu ajutorul arhivei judiciare, de ce şi în ce moment in¬ 
tervine ruptura legăturilor matrimoniale. 

Lipsa afecţiunii se exprimă violent şi ajunge să nu-i mai 
ţină împreună pe soţi în ciuda unei oarecare bunăstări mate¬ 
riale. Cum pot fi descrise sentimentele, emoţiile, trăirile aces¬ 
tor oameni? Ele nu pot fi negate în măsura în care deşi căsătoriile 
rămân în mare parte aranjate de părinţi, în prim-planul do¬ 
cumentelor păstrate se află totuşi bărbaţi şi femei cu propri¬ 
ile lor sentimente, propriile lor trăiri, cu propriile lor aşteptări. 
Dacă în prima fază, ei se supun aranjamentului părinţilor, 
după primele luni de viaţă comună revolta intervine. Din¬ 
colo de neînţelegerile economice, sentimentele joacă un rol 
din ce în ce mai important, atunci când se judecă o relaţie 
conjugală. Cuvintele folosite pentru a arăta incompatibilita¬ 
tea afectivă sunt foarte dure: scârbă, urâciune, neunire, scâr¬ 
năvie, dezgust. Alteori, partenera refuză să-şi îndeplinească 
atribuţiile conjugale ca semn de protest contra unei căsăto¬ 
rii pe care n-a dorit-o şi pe care n-o doreşte, susţinând în faţa 
instanţei că nu l-a plăcut pe soţ nici înainte de căsătorie, că 
nu-1 place nici acum. Bărbatul, la rândul său, refuză să se 
apropie afectiv de soţie, găsindu-şi refugiul în băutură sau 
într-o relaţie extraconjugală. 

Femeia este cea care preia iniţiativa, plângându-se că par¬ 
tenerul n-o tratează ca pe o soţie. „Nu mă are ca pe o so- 


* Comportarea individului în situaţia respectivă poate fi comparată 
cu relaţia dintre dansatori (1b. fr.). 

1 Norbert Elias, La societe des individus , Fayard, Paris, 1991, pp. 55-56. 






VRAJMAŞIA VIEŢII 


275 


ţie", iată sintagma regăsită pe buzele a zeci de femei. îmbra¬ 
că această construcţie doar o componentă economică sau 
ascunde şi una afectivă? Amândouă la un loc, căci în zapi- 
sele de împăcare bărbaţi şi femei se angajează să se iubeas¬ 
că, să se respecte şi mai ales să aibă grijă unul de celălalt. 
Bineînţeles că dragostea 1 are o altă semnificaţie decât cea de 
azi, dar ea nu poate fi totuşi gândită în afara unei minime afec¬ 
ţiuni. în epocă, termenul acoperă un sens foarte larg şi se re¬ 
feră la iubirea de semeni, la înţelegere, la prietenie. El este 
folosit atât pentru doi soţi care promit „să se aibă în dragos- 
te“, cât şi pentru doi vecini care s-au certat şi la împăciuire 
utilizează acelaşi tip de promisiune; sau pentru un preot aflat 
în gâlceavă cu mahalagiii pe care făgăduieşte „să-i aibă în dra¬ 
goste". Dragostea, din recomandările soborului, îmbracă for¬ 
ma unei îndatoriri conjugale pe care soţii trebuie să şi-o asume 
reciproc şi înseamnă, în mod concret, aport economic şi în¬ 
ţelegere faţă de celălalt. Sintagmele „a cădea în dragoste" şi 
„s-au îndrăgit" apar destul de rar şi au ca protagonişti tinerii 
înainte de căsătorie, implicaţi în procesul de seducţie. 

„Amărâtă viaţă“ 

Viaţa în comun presupune o serie de aşteptări din partea 
fiecăruia, aşa cum remarcă A. Farge şi M. Foucault în car¬ 
tea lor despre dezordinea familiei în Franţa secolului al 
XVIII-lea. 2 Cuplul aşteaptă de la viaţa comună următoare¬ 
le: stabilitate economică, obligativitatea fiecăruia de a spori 
economiile cuplului şi nu de a le risipi, o oarecare armonie 
afectivă, respectul şi păstrarea onoarei familiei. în jurul aces¬ 
tor aşteptări se vor articula atât jalbele soţiilor, cât şi cele ale 
soţilor. 168 de femei au invocat „vrăjmăşia" bărbatului pentru 


1 A. Pippidi, „Amour et socicte; arriere-plan historique d’un probleme 
litteraire“, Cahiers roumains d’eltides litteraires, 3, 1988, pp. 4-25. 

2 A. Farge, M. Foucault, Le ilesordre des familles, pp. 28-29. 

a se separa. Dar termenul îmbracă forme diferite de la o jal¬ 
bă la alta. 

Femeia construieşte această sintagmă, plecând de la pro¬ 
pria experienţă de viaţă comună: pentru unele traiul rău este 
asociat cu violenţa verbală şi cea fizică, pentru altele cu ri¬ 
sipirea zestrei şi umbletele soţului pe la cârciumă. Suferin¬ 
ţa feminină nu se măsoară niciodată după aceiaşi parametri 
ca cea masculină, ea se simte şi se exprimă în cuvinte, ges¬ 
turi, emoţii, trăiri, răni, crize crunte de epilepsie şi îmbra¬ 
că forma durerii fizice. Suferinţa masculină pare mai degrabă 
simbolică şi se construieşte în jurul reputaţiei, onoarei. 

Gâlceava poate izbucni din orice: ruperea unei ramuri din 
grădină, neprepararea hranei, lipsa focului din vatră, urletele 
copiilor, gelozia. Alteori motivele sunt mult mai prozaice: 
nu vrea să locuiască la ţară unde soţul are slujbă, îi este urât 
bărbatul, pur şi simplu, sau îi miroase gura soţiei şi ca atare 
n-o poate suporta. Violenţa verbală deschide seria neînţelege¬ 
rilor. Soţul îşi tratează soţia de curvă, hoaţă, risipitoare, lim¬ 
bută. Luxandra din Bucureşti povesteşte că Iordache 
„apururea strigă în vileag dă mă face curvă şi hoaţă şi zice 
că nu mă are de soţie şi, când vine beat, cu fuga scap de el 
că sare cu toporul asupra mea" 1 . Strigarea în gura mare şi 
în auzul vecinilor constituie o mare necinste adusă femeii, 
căci ceilalţi pot urma exemplul soţului şi o pot necinsti la 
rândul lor cu acelaşi tip dc înjurături. Bărbatul apare ca un 
sprijin, ca un apărător al cinstei şi reputaţiei femeii în co¬ 
munitate, dar când el neagă legăturile conjugale stabilite în¬ 
tre ei, recunoaşterea statutului femeii măritate din partea 
comunităţii devine îndoielnică. 

Violenţa verbală însoţeşte violenţa fizică, ambele fiind mai 
totdeauna provocate de alcoolism. Băutura devine o patimă 
de care cu greu se poate scăpa. Uneori, în cererile adresate 
puterii, femeile nu vor neapărat separarea, ci mai degrabă in- 


1 DANIC, mss. 140, ff. 127 r -128 r . 

tervenţia, sub orice formă, pentru a-1 convinge pe soţ să re¬ 
nunţe la alcool, să nu mai risipească agoniseala şi, mai ales, 
să-şi hrănească familia. Ana din Bucureşti se plânge mitropo¬ 
litului de soţul ei, Niţul condoragiul, dedat cu totul la patima 
beţiei. Trei ani de căsătorie au fost de fapt trei ani de coşmar, 
căci „dă atunci şi până acum, povesteşte soţia, să află în pa¬ 
tima beţiei şi totdeauna cându să culcă beat să pişă în pat, în 
aşternut cu mine“. Aceste acuzaţii sunt completate cu cele de 
natură economică, deoarece soţul „ce câştigă cheltuieşte la be- 
ţie“. Ea nu cere separarea, ci numai un mijloc de înţelepţire 
prin care să fie obligat „ca ce va câştiga să aducă în casă" 1 . 

Bătăile sunt deseori crunte şi dincolo de palme sau pumni 
orice obiect ieşit în cale poate deveni o armă. Pistolul, puşca, 
toporul, tesla, cuţitul, sabia, iataganul, bastonul, ciomagul, 
parul, scaunul se transformă în instrumente ale torturii. Barbu 
pescarul, de câte ori se întoarce de la cârciumă, îşi bate nevas¬ 
ta şi asta după ce i-a risipit toată zestrea. Iată ce povesteşte 
Safta despre ultima bătaie: „viind el iarăşi beat acasă-şi, la 
patru ceasuri din noapte, după ce ar fi bătut-o foarte rău, ar 
fi dat şi cu cuţitul în spate să o junghe şi cum că de nu ar 
fi sărit vecinii să o scoaţă putea să i se întâmple şi primejdie 
de moarte". în acest caz, soţul a risipit zestrea şi averea co¬ 
mună pe băutură. Din lista prezentată de Safta, în faţa instan¬ 
ţei, pentru a dovedi veridicitatea spuselor sale, observăm că 
totul poate fi convertit la cârciuma din mahala. Printre lucru¬ 
rile care lipsesc se numără în primul rând cele care fac parte 
din zestre: haine, bijuterii, vase de bucătărie, lenjerie. Barbu 
pescarul a vândut de la mărgelele de urmuz şi rochia de ala- 
gea şi până la ii, basmale, batiste, şi chiar şervetele din bucă¬ 
tărie şi plapuma de pe pat. 2 

A risipi zestrea sau a vinde lucrurile din casă constituie 
o conduită dezonorantă din partea partenerului. Economia, 


1 BAR, mss. 640, f. 81' 81 v . 

2 DANIC, mss. 140,1T. I17'-118 r . 

şi aşa precară, a multor cupluri nu supravieţuieşte în atare 
condiţii. Din acest motiv, soţia cere ajutorul celor din jur pen¬ 
tru a-şi salva zestrea sau a prezerva patrimoniul familiei. Nea¬ 
ga din Vlăiculeşti, judeţul Ialomiţa, îşi acuză soţul că nu o 
chiverniseşte şi că nu-i aduce de cheltuială, ba mai mult, că 
în vremea răzmeriţei a lăsat-o singură fără mâncare şi tara 
protecţia necesară. în această situaţie, s-a văzut obligată să 
părăsească satul şi să-şi caute o slujbă în oraş pentru a se 
hrăni singură. Timp de alţi cinci ani îl aşteaptă răbdătoare 
că „doar va arăta el vreo milostivire asupra ei“, dar cum de¬ 
clară chiar soţul „scârbindu-se unul de altul“ soluţie de îm¬ 
păcare nu mai există. 1 Femeia notează aici cum situaţia 
economică a cuplului s-a deteriorat cu fiecare zi, iar bărba¬ 
tul, care avea obligaţia de a chivernisi casa, s-a sustras aces¬ 
tei îndatoriri, acceptând ca ea să părăsească căminul pentru 
a se întreţine singură. Deci un bărbat care nu e capabil să se 
chivernisească pe el, nu va avea grijă de familia sa. 

Prima grijă a unui soţ este aceea de a se ocupa de casă şi 
soţie, cu „căutare 11 sau „chiverniseală 11 . El trebuie să-i asi¬ 
gure un cămin, o casă cu chirie, în caz că nu are propria casă, 
să aducă de mâncare în fiecare zi, să-i cumpere, din când 
în când, câte ceva de îmbrăcat şi încălţat. Neîndeplinirea 
acestor atribuţii reprezintă, dincolo de bătăi şi cazne, o altă 
gravă acuzaţie. Abandonată, flămândă şi goală, femeia în¬ 
cearcă să îngrijească de sine şi de copii, torcând şi ţesând 
pentru unii şi alţii, croşetând ciorapi, spălând cămăşi şi iz¬ 
mene. Dacă aceste activităţi mărunte nu-1 supără pe soţ, une¬ 
ori profitând de pe urma muncii femeii, însuşindu-şi o parte 
din venit, sare în sus în momentul în care soţia, „de capul 
ei“, se angajează ca slujnică. De ce această atitudine? în pri¬ 
mul caz, el o poate supraveghea, totul se desfăşoară în spa¬ 
ţiul restrâns al casei, sub ochii lui şi ai vecinilor, dar lucrurile 
se schimbă din moment ce femeia pătrunde într-o casă străi- 


1 DANIC, mss. 140, ff. 156 v -157 r . 

nă, în calitate de slujnică. Deplasarea într-un alt spaţiu pre¬ 
supune că acesta nu-i mai este accesibil bărbatului în mod 
direct. Pe lângă suspiciuni, angajarea soţiei antrenează şi alte 
neajunsuri: mai întâi ştirbeşte autoritatea bărbatului a cărui 
primă sarcină este să se ocupe de problemele economice ale 
familiei; apoi, tot timpul plecată, femeia nu se mai poate ocu¬ 
pa de propria casă. De aceea, soţul îşi reclamă soţia, cerând 
cu tărie rezilierea contractului încheiat fără ştirea şi acor¬ 
dul lui. Soborul sprijină demersul său, dar îl obligă să se an¬ 
gajeze că, pe viitor, îşi va îndeplini atribuţiile care îi revin 
de drept. 

De asemenea, gelozia provoacă furia bărbatului. Soţul ge¬ 
los îşi varsă cu furie întreaga bănuială, întemeiată sau nu, 
asupra nevestei. Ştefan, croitorul din mahalaua Sfânta Ecate- 
rina, îşi încuie soţia „cu lacăt şi cu pecete“, ori de câte ori 
pleacă de acasă. înştiinţat de vecini, tatăl vine şi-i deschide 
uşa fiicei şi mai ales îi aduce de mâncare, dar intervenţia 
acestuia nu face decât să întreţină bănuielile soţului; întors 
de la lucru şi, negăsind lacătul la uşă, începe cearta şi bă¬ 
taia. Chiar dacă bătăile sunt cumplite, chiar dacă „semnele 
vinete 14 se mai văd încă pe gâtul soţiei, părinţii clerici nu se 
decid asupra separării. Ei hotărăsc s-o trimită pe Calina la 
schitul de călugăriţe, ca să chibzuiască acolo dacă vrea se¬ 
pararea sau să rămână cu soţul ei. După patru săptămâni de 
mănăstire, Calina rămâne fermă pe poziţie şi preferă moar¬ 
tea decât viaţa cu un asemenea om; pentru cutezanţă însă, 
femeia pierde dreptul de a se recăsători. 1 

Toate aceste scene de violenţă extremă sunt posibile şi 
din cauză că, în mentalitatea vremii, femeia, prin căsătorie, 
devine „proprietatea 11 bărbatului de care el poate dispune aşa 
cum doreşte: discursul masculin şi cel feminin se comple¬ 
tează reciproc în această direcţie. Soţul se laudă deseori la 
cârciumă că are deplină putere să-şi omoare soţia, să-i dea 


1 BAR, mss. 637, ff. 5 V -6 V , 3 octombrie ! 784. 




2X0 


DESPRE DIVORŢ 


foc sau s-o spânzure, întrucât îi aparţine şi nimeni nu-1 pon¬ 
te împiedica; la rândul ei femeia afirmă că a suferit deseori 
bătăile şi supliciile, mult mai uşor de suportat în prima par¬ 
te a vieţii datorită tinereţii, întrucât bărbatul îi este soţ şi stă¬ 
pân. în virtutea acestor calităţi, ea îi datorează ascultare şi 
supunere. Biserica, adepta axiomei inferiorităţii femeii şi im¬ 
plicit a rolului de educator pe care îl are bărbatul, sub orice 
formă, chiar cu violenţa fizică, nu ia deloc în seamă acuza¬ 
ţiile soţiei la o primă înfăţişare, mai ales dacă urmele agre¬ 
siunii masculine nu mai sunt vizibile. Ea se mulţumeşte să-l 
dojenească pe soţ şi să-i ceară soţiei să se întoarcă acasă şi 
să se supună, sperând că lucrurile vor reveni pe fagaşul nor- 
malităţii şi certurile vor rămâne în sfera tolerabilului. 

Soacră, soacră... 

Amestecul familiei în viaţa cuplului se manifestă în perma¬ 
nenţă. Soacra este de departe prezenţa cea mai vizibilă şi 
cea mai contestată, şi de o parte, şi de alta. Convieţuirea cu 
mama-soacră devine uneori imposibilă. Nora simte în fieca¬ 
re minut al vieţii privirile aţintite asupra sa, reproşurile ce 
i se aduc pentru fiecare gest, pentru fiecare acţiune. Soacra 
nu scapă nici un prilej să-şi pârască nora, iar în absenţa fiului 
se erijează în apărătoarea reputaţiei acestuia. Certurile şi pă- 
ruielile dintre cele două apar frecvent, iar fiul intervine, de 
fiecare dată, de partea mamei sale. Anastasia Creţulescu se 
plânge, la 1780, de soţul ei, Nicolae Fălcoianu, cu care este 
măritată de patru ani şi cu care a tras „mult amar şi necaz“. 
Pricina neînţelegerilor dintre cei doi se dovedeşte a fi soacra, 
caracterizată de noră ca: „fâmee răutăcioasă şi cumplită". 
Pus să aleagă între nevastă şi mamă, Fălcoianu refuză să-şi 
părăsească mama, ameninţând că „până la moarte nu se va 
deosebi de mumă-sa‘‘. Drama Anastasiei este cu atât mai mare 
cu cât tatăl, Matei Creţulescu, fost mare clucer, nu refuză 

s-o primească, dar nu poate să-i asigure traiul, „fiind slal) 
şi cu casă grea“ l . 

Personajul principal în neînţelegerile conjugale nu este soa- 
cra-mare, ci soacra-mică. Ea continuă să fie alături de fiică 
şi după nuntă, facându-şi simţită prezenţa şi la propriu, şi la 
ligurat. Văduvă, ea se mută în casa ginerelui şi cade adesea 
victima violenţei acestuia. Văzută ca factor de instabilitate, 
soacra este îndepărtată de tânăra familie prin suprimarea ori¬ 
cărei relaţii între mamă şi fiică. De altfel, ginerele cere so¬ 
borului izolarea soţiei de familia sa, iar acesta îi ascultă 
doleanţa, interzicând vizitele sau chiar forţând una dintre fa¬ 
milii să se mute cât mai departe pentru a evita orice contact: 
„dar soacră-mea nicicum să nu mai vie în casa-mi ca să nu 
mi să mai pricinuiască niscareva gâlcevuri", cere Mihalache, 
răspunzând jalbei date chiar de Marica, mama soţiei sale. 2 
Un alt ginere este şi mai categoric şi acceptă sfaturile părin¬ 
ţilor clerici cu condiţia ca „muma ei la casa mea să nu mai 
vie că nu o pohtescu“ 3 . 

Alături de mama-soacră se găsesc şi ceilalţi membri ai 
familiei care intervin în viaţa cuplului. în plus, nouă taţi au 
dat jalbă la Mitropolie şi s-au antrenat în procesul de divorţ 
în numele fiicelor. Fiecare soţ menţine în ciuda căsătoriei 
legături foarte puternice cu propria familie, astfel încât in¬ 
juriile aduse devin motive de ceartă şi chiar de separare. So¬ 
ţia continuă să fie înconjurată, şi după căsătorie, de protecţia 
familiei sale. Ea găseşte refugiu în casa părintească în orice 
moment din zi sau din noapte, iar tatăl, mama sau fraţii 
îmbrăţişează imediat cauza ei. în primii ani de căsătorie, pen¬ 
dulările între casa părintească şi casa soţului sunt frecven¬ 
te. După o ceartă sau o bătaie zdravănă, soţia aşteaptă 
momentul prielnic, îşi încarcă toată zestrea într-un car 


1 Acte judiciare din Ţara Românească, p. 906. 

2 BAR. mss. 636, f. 96 r . 

3 BAR, mss. 638, ff. 66''-67 r . 

sau doar într-o boccea şi pleacă. Rareori se întâmplă ca ta¬ 
tăl să-şi trimită fiica înapoi. Se aşteaptă venirea ginerelui 
pentru a da explicaţii, pentru a fi dojenit. Fraţii se erijează, 
la rândul lor, în apărătorii surorilor, gata oricând să se ia la 
bătaie cu cumnatul, chiar dacă în propria familie şi ei îşi mal¬ 
tratează soţiile. 

Unele dintre aceste femei nu se pot adapta la viaţa de cu¬ 
plu, iar existenţa lor nu este decât o pribegie continuă între 
cele două familii fără a-şi găsi vreodată locul. Bălaşa s-a 
plimbat timp de 20 de ani între Bucureşti şi casa părinţilor 
săi. Pătraşco tâmplarul se vaită, la capătul acestor ani, că 
nici nu-şi cunoaşte prea bine soţia, pentru că „de câte ori 
am vrut să o dojenesc ca un bărbat, ia s-au sculat şi-au fu¬ 
git din casa mea, luând-o mumă-sa“. Refugiul la casa pă¬ 
rinţilor devine o soluţie aplicabilă în orice moment şi-i dă 
curaj Bălaşei să îl înfrunte pe Pătraşco atunci când acesta 
îi porunceşte „să umble după voia lui, iar nu după voia ei“ 
şi să-i răspundă că ştie „drumul Turtucaei“, cu alte cuvinte 
drumul către casă. Casa socrilor se dovedeşte a fi un loc ne¬ 
primitor pentru ginerele acuzat de toată nefericirea conju¬ 
gală. De câte ori a încercat să intre acolo, el a fost alungat 
cu ciomagul de către cumnatul său, iar soacră-sa îi striga 
din prag că va avea ca grijă să-i vândă tot şi apoi să-l des¬ 
partă de fata ei. 1 

în acuzaţiile purtate la Mitropolie părinţii fetei sunt în 
frunte, devansându-i cu mult pe cei ai bărbatului. Andrei 
străinul din mahalaua Biserica cu Brad motivează că neîn¬ 
ţelegerile sale cu soţia se datorează intervenţiilor cotidiene 
ale soacrei. Mutarea acesteia în casa lor a avut drept efect 
spargerea familiei. „Dă când au venit această far de lege fe- 
mee, eu cu dânsa urât am petrecut, făcând felurimi de dia¬ 
volii, au dat farmece", susţine bărbatul, acuzând-o chiar că 
a vrut să-l scoată din minţi cu tot felul de poţiuni magice 


BAR, mss. 640, f. 80 r -80\ 



VRĂJMĂŞIA VIEŢII 


283 


vărsate în mâncare. 1 Gheorghe hangiul pretinde că motivul 
neîmpăcării sale cu soţia îl constituie tatăl acesteia care l-a 
bătut chiar în ziua de sfântul Vasile şi apoi l-a dat afară din 
casă, purtându-1 prin judecăţi. 2 

Recăsătoriile creează la rândul lor alte şi alte probleme, 
părinţii favorizându-şi propriile odrasle. Totodată, relaţiile din 
interiorul acestor familii recompuse devin tensionate şi con- 
flictuale. Iat-o pe Iana din mahalaua Flămânda dând jalbă 
împotriva soţului ei, Ghionea, şi împotriva celor cinci co¬ 
pii ai acestuia. Motivul îl constituie neînţelegerile dintre fiica 
ei şi feciorii lui, aceştia din urmă reclamând cu violenţă 
participarea fetei „la lucrul al viii, al casii şi la secere 11 . Mama 
nu vrea cu nici un chip să-şi lase fiica să muncească, pro¬ 
vocând nemulţumirea celorlalţi, de aici certuri, păruieli şi 
înjurături. Iana aşteaptă ca Prea Sfinţia Sa să-i facă drepta¬ 
te, dar acesta o sfătuieşte să-şi trimită fiica „la un lucru de 
pliveală al viii, la grădină la pliveală şi la lucru casii 11 . Ast¬ 
fel, mama se angajează prin zapis că va urma sfaturile mi¬ 
tropolitului, în timp ce tatăl vitreg se vede obligat să promită, 
la rândul său, că îşi va potoli fiii şi mai ales că nu va mai 
fi de partea lor. 3 

Toate aceste acuzaţii demonstrează, încă o dată, puternica 
solidaritate familială care merge dincolo de căsătorie şi care 
este pusă în practică îndeosebi de taţi în apărarea fiicelor şi 
de fraţi în apărarea surorilor. 

Lazăr, abagiul din Bucureşti vs 

Mar ia din Craiova 

în vara şi toamna anului 1793 se judecă la Mitropolia din 
Bucureşti procesul dintre Lazăr abagiul şi Maria, locuitori 


1 DANIC, mss. 140, ff. 109 v -112 r . 

2 DANIC, mss. 140, f. 149 r ~ I49\ 

3 BAR, mss. 638, f. I9 r . 

în mahalaua Protopopului şi aflaţi în proces de trei ani. Plân¬ 
gerile apar atât la Mitropolie, cât şi la Bănia Craiovei unde 
se află soţia fugită. Acuzaţiile curg şi de o parte, şi de alta, 
dar nici unul, nici altul nu se bucură de sprijinul mahalagiilor. 
Cercetaţi cu carte de blestem, ei spun că nu văd nici un mo¬ 
tiv pentru care cei doi ar putea să se despartă. La judecată, 
soţii prezintă o serie de zapise emise între 1791 şi 1793 prin 
care fiecare încearcă să convingă soborul că celălalt consti¬ 
tuie cauza neunirii. De fapt, procesul scoate la lumină toate 
problemele specifice unui cuplu: violenţa domestică, ames¬ 
tecul părinţilor, instabilitatea economică, incompatibilitatea 
afectivă. 

Retrasă la Craiova în casa părintească, sub protecţia ma¬ 
mei şi a fratelui, Maria refuză să-şi urmeze soţul. în faţa au¬ 
torităţilor de acolo ea povesteşte cum a decurs viaţa ei cu 
Lazăr, în cei 11 ani de căsătorie, precizând în detaliu fie¬ 
care amănunt care ar fi putut să-l incrimineze pe acesta. 
Traiul rău a început chiar a treia zi de la nuntă, când s-au 
pomenit cu toţii invadaţi de creditori. înainte de nuntă, La¬ 
zăr se lăudase, în faţa soacrei sale, că are prăvălie şi bani şi 
cheag pentru a începe o serie de afaceri. Surpriza miresei a 
fost mare în ziua când creditorii au pătruns pe uşa casei, au 
luat totul, inclusiv hainele soţului, oglinda din perete şi a 
trebuit chiar să renunţe la salba de la gât pe care abia o pri¬ 
mise. Din acel moment totul a început să meargă prost, căci 
în locul bogăţiei promise, Maria a găsit sărăcie, în locul afec¬ 
ţiunii, un soţ care i-a smuls fără milă podoaba de la gât pen¬ 
tru a-şi achita datoriile şi care i-a răspuns cu bătaia atunci 
când a protestat. Poate că lucrurile s-ar fi îndreptat dacă La¬ 
zăr s-ar fi dovedit om gospodar; mama-soacră s-a arătat în¬ 
totdeauna gata să-l ajute. O dată a intervenit pentru el pe lângă 
vornicul Pârşcoveanu să-i dea o moşioară să se chiverniseas¬ 
că cu ea. Lazăr renunţă după un an şi jumătate şi o obligă 
tot pe soacră să-i plătească cei 105 taleri, arenda moşiei. Cum 
nu i-a mers prea bine cu agricultura, Lazăr îi cere soacrei 

să apeleze la acelaşi vornic pentru a-i împrumuta un cal, 
deoarece şi-a propus să facă „neguţătorie pe afară“. Ghinion, 
după trei luni moare calul, iar el n-are de unde să-l plăteas¬ 
că aşa că tot mama-soacră, de ruşine, îi achită datoria. Cum 
nici una din afaceri nu i-a reuşit, Lazăr renunţă să mai aibă 
vreo iniţiativă şi aşteaptă ca Maria să se ocupe de toate. Ne¬ 
mulţumirile cresc cu fiecare zi, iar gâlceava nu are nevoie 
decât de un simplu pretext pentru a izbucni. într-o zi îi sare 
arţagul pentru că nu sunt lemne de foc şi el tocmai aduse¬ 
se came pentru mâncare. Furia se revarsă bestial asupra Mă¬ 
riei. Cu uşa încuiată o bate până îi smulge mâna din umăr. 
Altădată pretextul pentru bătaie îl constituie o plapumă, iar 
vecinii speriaţi au trebuit să spargă uşa pentru a-1 potoli. Uşa 
încuiată revine deseori în povestea Măriei şi în poveştile altor 
femei, fiindcă zăvorul reprezintă un real obstacol în interven¬ 
ţia celorlalţi. Maria, ca şi suratele ei, reclamă, imploră, aş¬ 
teaptă cu teamă, cu nerăbdare intervenţia vecinilor, singurii 
capabili să le smulgă din mâinile soţilor. 

După asemenea experienţe, Maria pleacă la Craiova unde 
cu ajutorul mamei sale, slujnică la marele vornic Pârşcovea- 
nu, îşi procură o serie de zapise de mărturie asupra vieţii 
comune. Ea are zapise semnate de o serie de boieri din iulie 
1791,6 şi 14 noiembrie 1791. în octombrie 1792, soţii cad 
de acord să se despartă, iar Lazăr invocă sărăcia lucie în care 
se află şi din cauza căreia nu este capabil să ţină casă. Bu¬ 
curoasă că are în sfârşit libertatea, Maria renunţă la zestre, 
ba îi mai dă şi 50 de taleri, numai să scape. Un an mai târ¬ 
ziu soţul se răzgândeşte şi dă din nou jalbă la Divan. în jalbă, 
el nu pomeneşte nimic de trecut, Maria l-a părăsit, iar res¬ 
ponsabilitatea o poartă Păuna, soacra lui, care a încurajat-o. 
Vodă, încrezându-se în spusele lui, dă ordin mumbaşirului 
să o ridice pe soţie, „cu voie sau fără de voie“, oriunde ar fi 
găsit-o şi s-o dea în mâna soţului. Revenită în mahalaua Pro¬ 
topopului, Maria se vede confruntată cu obrăznicia vecinilor, 

pentru că soţul „ca unul ce ştie legătura zapisului, nu s-au 
ispitit să mă mai bată“, dar îi asmute pe ceilalţi. înjurată şi 
ocărâtă de către mahalagii, femeia se arată total decepţio¬ 
nată de caracterul bărbatului. „Şi cu aceasta mă aflu tică¬ 
loasa în gura ocărilor tuturor, neavând despre el nici un 
razimu şi căutare de nimeni", îşi încheie jalba din 26 sep¬ 
tembrie 1793. în faţa tribunalului, Lazăr neagă totul şi arun¬ 
că vina pe soacră-sa care nu-1 lasă să trăiască; o face cu atâta 
convingere că se hotărăşte alungarea soacrei din Bucureşti. 
Ameninţările cu moartea şi promisiunile că nu se va mai re¬ 
căsători nu-i sunt femeii de nici un folos. La 30 noiembrie 1793, 
cei doi revin la Mitropolie. Din nou soborul crede că mo¬ 
tive de divorţ nu există, dar pentru că femeia se arată hotă¬ 
râtă şi nu vrea să-şi urmeze soţul se acordă separarea de corp 
pe o perioadă de un an. 1 

Vrăjmăşia feminină 

Numai 41 bărbaţi invocă imposibilitatea convieţuirii co¬ 
mune din cauza conduitei soţiilor. Unele din aceste jalbe se 
prezintă ca o contra-jalbă ajungând la Mitropolie imediat 
după jalba înaintată de către soţie. Atât în aceste jalbe, cât 
şi în construirea apărării, soţii se arată nemulţumiţi de limbu- 
ţia şi iuţimea tirii femeilor, de nesupunerea, lenea, risipa şi 
hoţia acestora. Bărbatul îşi construieşte propria imagine de¬ 
spre sine şi despre îndatoririle sale în noul menaj. El consi¬ 
deră că trebuie să muncească şi să aducă totul în casă, sarcina 
chiverniselii menajului revenindu-i femeii. Ea trebuie să asi¬ 
gure hrana cotidiană, să aibă grijă ca soţul şi copiii să pri¬ 
mească cămăşi curate şi cârpite la timp, să aducă apă, să 
întreţină focul. în plus, ea trebuie să se arate supusă, să nu-şi 
contrazică bărbatul, să nu-l cicâlească prea mult, să nu pără- 


1 DANIC, mss. 140, ff. 125 r -127 r , şi mss. 143, ff. 215 r -217 v . 

sească casa fără acordul lui, să nu se amestece în afacerile 
lui, să nu fure. 

Aceste exigenţe privind conduita femeii măritate se con¬ 
turează încet, încet, din acuzaţiile soţilor şi din mărturiile 
vecinilor. Autoritatea masculină se exprimă cu putere, „o do¬ 
jenesc ca un bărbat 44 , „îi poruncesc ca un bărbat a umbla după 
voia mea, iar nu după voia ei“, „nu este supusă ascultării 
ca unui bărbat 44 , „nu mă ascultă la povăţuirile ce-i arăt 44 , iată 
numai câteva dintre plângerile masculine atunci când auto¬ 
ritatea îi este contestată. Soţul se arată foarte exigent în ceea 
ce priveşte comportamentul soţiei sale. Numai simpla bă¬ 
nuială că ea s-ar abate de la o bună conduită îl îndreptăţeşte 
să o pedepsească. El este sprijinit în demersul său de către 
vecini şi vecine, căci o femeie nu se cade să-şi ocărască sau 
să-şi bată soţul nici în casă, nici în public. Când acest lu¬ 
cru se întâmplă, nemulţumirile vecinilor cresc cu fiecare cu¬ 
vânt spus, cu fiecare injurie adusă autorităţii masculine, cu 
fiecare spectacol oferit de către femeie. Ea contribuie prin 
acest tip de atitudine la crearea unei tensiuni permanente în 
interiorul micii comunităţi. 

Dacă există o tiranie masculină, documentele ne dezvăluie 
şi o tiranie feminină. Ceea ce-i supără cel mai tare pe soţi 
este cicăleala. „Iute la fire şi spornică la limbă 44 , soţia vorbeş¬ 
te şi comentează orice, nu este îngăduitoare, nu se mulţumeş¬ 
te cu nimic, răspunde atunci când ar trebui să fie supusă, se 
răzvrăteşte atunci când ar trebui să se arate cu blândeţe. O 
a doua nemulţumire o constituie micile furtişaguri săvârşite 
uneori pentru a se hrăni şi alteori pentru a zălogi sau a vinde 
lucrurile furate la cârciumă. Hoaţă şi beţivă, soţia îşi necin¬ 
steşte casa şi împinge familia la ruină. 

La 4 octombrie 1774, când Maria din mahalaua Fântâna 
Boului îşi reclamă soţul că de şapte ani o bate, o căzneşte şi 
n-o chiverniseşte, vecinii din cele două mahalale, unde cuplul 
a locuit în ultima perioadă, se arată indignaţi de îndrăzneala 

ei. Mărturiile lor conturează portretul „femeii afurisite 11 şi pe 
cel al „soţului bun şi gospodar 11 . Popa Mavrodin deschide se¬ 
ria mărturiilor prin schiţarea portretului soţului. El se consi¬ 
deră îndreptăţit să vorbească despre viaţa comună a celor doi 
soţi atât ca preot al comunităţii, cât şi ca vecin, „că văz cu ochii 
mei 11 , ţine să ne asigure. Dar ce a văzut cu ochii lui? în fie¬ 
care zi, el l-a văzut pe logofătul Asanache cum „să sileşte cu 
casa, aduce casii toate cele trebuincioase de ale mâncării şi 
lemne i cânepă, inu. Şi orice trebuieşte dă în mâna soţii lui 
ca să le chivernisească şi de nici unele lipsită nu este şi când 
se duce în călătorie îi lasă dă cheltuială . 11 Aşadar, iată rezu¬ 
mate, în câteva fraze, atribuţiile soţului. Aşa cum este descris 
şi de ceilalţi mahalagii, Asanache se prezintă ca „soţ ideal 11 , 
achitându-se de toate îndatoririle casnice. Vecinii şi mahala¬ 
giii, şi chiar cei doi preoţi, pun în prim-plan atribuţiile eco¬ 
nomice ale soţului, nimeni nu vorbeşte de sentimente sau de 
afecţiune. Prezentat astfel, cuplul apare ca o mică celulă eco¬ 
nomică în care prosperitatea, sau numai simpla supravieţui¬ 
re, depinde de fiecare dintre soţi. 

De partea cealaltă se află soţia. Comunitatea nu poate înţe¬ 
lege comportamentul ei, dat fiind bunul renume al soţului. 
Nimeni nu înţelege de ce se comportă astfel din moment ce 
are tot ce şi-ar dori o femeie din epocă. Descrierea ei nu se 
conturează în jurul conduitei economice, întrucât nesupu¬ 
nerea este mult mai puternică şi uneori îi şochează pe cei 
din jur. Primele trăsături se desprind din portretul creionat 
de preot. Marica apare ca o femeie „rea şi gâlcevitoare şi 
nesupusă bărbatului 11 . Apoi fiecare vecin adaugă mici deta¬ 
lii, plecând de la ceea ce fiecare consideră nefiresc în com¬ 
portamentul acesteia. Punctul comun al tuturor mărturiilor 
îl constituie conduita dezonorantă care contribuie la „defăi¬ 
marea 11 soţului în mahala. Toţi vecinii revin asupra necinstei 
provocate de ocările pe care Marica le strigă în gura mare 
în casă, în curte, în uliţă, la cârciumă, în auzul tuturor. Iată 

părerea preotului despre acest lucru: „totdeauna şi în tot cea¬ 
sul îl ocărăşte cu ocări urâte care este de ruşine omului de 
a le auzi şi a le spune dă să miră toată mahalaoa. Şi nu nu¬ 
mai către dânsul îl ocărăşte, ci către toată mahalaoa îl ocă¬ 
răşte/ 4 Indignarea lui este comună şi celorlalţi mahalagii. ,£ă 
miră toată mahalaoa propoziţie care revine sub o formă 
sau alta şi în celelalte mărturii. Chiar şi o femeie nu poate 
fi de acord cu o astfel de atitudine. Baba Sanda susţine că, 
prin comportamentul ei, Marica nu face decât să stârneas¬ 
că rumoare şi necinste, de aceea a sfătuit-o deseori „să nu-şi 
ocărască bărbatul, că râd oamenii şi şade rău“. Alte şi alte 
amănunte vin să întregească portretul femeii, „să pişă şi să 
spurcă în pat“, curveşte şi petrece cu un flăcău, îşi blestea- 
mă soţul, urându-i „să nu se aleagă ca praful de dânsul 44 . Toa¬ 
te aceste fapte urâte au determinat-o pe baba Sanda să-i 
alunge din casă. 1 

Limbuţia femeii se manifestă printr-o colorată violenţă 
verbală. O sumedenie de înjurături şi ocări sunt aruncate asu¬ 
pra bărbaţilor şi depăşesc cu mult imaginarul masculin. Ia- 
tă-le pe cele mai des folosite: paciaură, bondoc, sfrânţit, hoţ, 
beţiv, curvar, pezevenghi, sodomit, foarţă, mojic, varvar, pră- 
păditor agoniselii, de neam prost. O parte dintre acestea sunt 
folosite şi pentru soacră, la care se mai adaugă: curvă bă¬ 
trână, scroafă bătrână, căţea. 

După un an de separare de corp, lacovache, logofăt de 
taină din Bucureşti, refuză să se mai împace cu Ruxandra, 
fiica Saftei Picătură. După ce l-a acuzat de toate relele din 
lume, inclusiv că a umplut-o de sifilis, e rândul lui lacovache 
să vorbească despre patimile îndurate alături de Ruxandra, 
care nu e deloc un înger, aşa cum aceasta s-a prezentat în 
prima jalbă. într-un an şi jumătate, cât au fost împreună, Ru¬ 
xandra n-a contenit să-l ocărască, „fâcându-mă mai întâi că 


1 BAR, mss. 635, f. 4 r -4 v . 

sunt mojicu şi varvar şi că n-am fost deopotrivă ei, ia fiind 
mai neamu decât mine“. Ocările nu sunt de ajuns, când se 
supără Ruxandra devine violentă, îl scuipă şi aruncă cu cc-i 
vine la îndemână, „până încât şi capul să mi-1 spargă cu o 
oglindă de nuc s-au nevoit 44 . Ţinta furiei feminine se îndreap¬ 
tă şi asupra soacrei care beneficiază de acelaşi tratament. „Pa 
o biată mumă bătrână ce o am, tot floarţă şi scroafa bătrâ¬ 
nă apururea o face, tifle şi scuipiri şi mumă-mea de la dân¬ 
sa au luat 44 , povesteşte fiul. Cum violenţa domestică are doi 
protagonişti, soborul conchide că cei doi soţi sunt „iuţi de 
fire 44 şi că le-ar fi greu să convieţuiască împreună. 1 2 3 

Rareori violenţa verbală feminină este însoţită şi de cea 
fizică. Din cei 41 bărbaţi doar trei se plâng că au fost atacaţi 
efectiv de către soţiile lor, dar forţa fizică n-a fost nicioda¬ 
tă un atu al femeilor. Una îşi justifică comportamentul violent 
printr-un obicei vechi de când lumea. Nicolae, brutar din ma¬ 
halaua Sfântul Ioan, se plânge, la 12 aprilie 1784, că venind 
într-o seară cu „chef de vin 44 s-a trezit pălmuit de Stana care 
l-a liniştit spunându-i „că aşa iaste obiceiul, într-un an o dată 
să dea muerea palme bărbatului 442 . în general, femeia arun¬ 
că, loveşte şi fuge, conştientă că nu poate face faţă unei lup¬ 
te corp la corp. 

Acuzaţiile de vrăjitorie, cu scopul de a răpune viaţa so¬ 
ţului, se alătură celorlalte. Vrăjitoria se asociază întotdeau¬ 
na cu universul feminin. Constantin polcovnicul se află în 
judecată cu soţia sa Anica de trei ani, cerând despărţirea cu 
înverşunare sub pretextul că aceasta i-a dat argint viu, „ca 
să mă omoare, spărgându-mi tot trupul de am pătimit boa¬ 
lă îndelungată 443 . Maria din mahalaua Fântâna Boului este 
acuzată de vecini, de astă dată, că umblă cu farmece să-şi 


1 BAR, mss. 3932, ff. 68 r -69 r , 21 aprilie 1800 şi DANIC, mss. 140, 
ff. 16 r — 17 V , din 18 iulie 1800. 

2 BAR, mss. 638, f. 190 r . 

3 DANIC, mss. 140, f. 45 r -45\ 

omoare soţul. Mătuşă Sanda din mahalaua Broştenilor, care 
Ic-a fost gazdă câteva luni, aduce la Mitropolie legătura cu 
farmece pe care a găsit-o în camera acestora. De asemenea, 
ca, povesteşte cum, în cele două luni cât au locuit la ea Maria 
„au umblat noaptea dăspuiată până în brâu, făcând farmece, 
lucruri drăceşti" 1 . 

Soborul nu prea ia în considerare acest tip de acuzaţii şi 
nici nu le transformă în capete de acuzare, pur şi simplu le 
trece cu vederea. Ele revin în plângeri, dar nu sunt nicio¬ 
dată invocate ca probe, cu alte cuvinte nu sunt luate în se¬ 
rios, deşi superstiţia, descântecele şi farmecele fac parte din 
mentalitatea populară. 

Ancheta efectuată la faţa locului scoate deseori la iveală 
că vina neînţelegerilor nu poate fi atribuită numai unuia sin¬ 
gur, că soţii participă la amplificarea disputelor, chiar dacă 
contribuţia fiecăruia în parte îmbracă proporţii diferite. In 
anumite cazuri, vecinii insistă să li se acorde cât mai curând 
separarea, descriindu-i pe soţi ca beţivi, răi, agresivi, capa¬ 
bili să se omoare unul pe altul. 

Vecinii 

Vecinătatea funcţionează aproape ca o instituţie. Ea ia parte 
la conflictele cotidiene din uliţă, la certurile dintre soţi, suprave¬ 
ghează, se solidarizează, se emoţionează, denunţă, sancţionea¬ 
ză. Cu alte cuvinte, se prezintă ca „un actor important în drama 
care se naşte sub ochii ei“ 2 . Prezenţa sa se conturează în fie¬ 
care jalbă adresată puterii, iar părţile îşi întăresc spusele cu ur¬ 
mătoarele cuvinte: „cum ştiu mahalagiii". Un vecin ştie tot, 
vede tot, află tot ce se întâmplă în jurul lui; şi dacă nu este in¬ 
teresat, el nu poate scăpa, pentru că îi povestesc ceilalţi. 


1 BAR, mss. 635, f. 4 r -4 v . 

2 A. Farge, M. Foucault, Le desordre des familles, p. 36. 

Faptele se construiesc treptat, treptat, din frânturi de po¬ 
veşti oferite de fiecare actor, mai întâi variantele soţilor, apoi 
cele ale vecinilor care vin să întregească imaginea cuplului 
aflat în litigiu. Acest lucru este posibil şi pentru că ei se află 
în imediata apropriere. Multe cupluri nu au banii necesari 
pentru a-şi construi o casă a lor, atunci ele închiriază numai 
o cameră ici şi colo, pe perioade scurte de timp şi atât cât le 
ajung banii. Apoi iar se mută, şi iar caută. Unele dintre ele 
au noroc şi găsesc un naş, o rudă sau un simplu vecin care 
le oferă găzduirea din milă sau până îşi vor face un rost al 
lor. Această mobilitate este foarte prezentă în mahalalele 
Bucureştiului, dar aproape absentă în mediul rural, şi contri¬ 
buie la accentuarea problemelor din viaţa unui cuplu. 

Vecinul-gazdă devine un supraveghetor asupra bunei con¬ 
duite a tinerei familii, primul chemat să descrie viaţa aceste¬ 
ia. El are, totodată, misiunea de a integra cuplul în reţeaua 
de sociabilitate a mahalalei, dar aceasta nu se va transforma 
în solidaritate decât după un anumit timp. încrederea se câşti¬ 
gă, ea nu se acordă oricui, iar soţii trebuie să dovedească 
că o merită. Un joc de zile şi săptămâni se ţese între cei doi 
actori, cuplul şi vecinătatea, prinşi în dansul sociabilităţii. 

Construirea unui caz se face şi prin intermediul mărturi¬ 
ilor. Naraţiunea avansează puţin câte puţin fără să fie ne¬ 
voie de jalba principală, deoarece vecinii şi vecinele livrează 
toate elementele necesare identificării personajelor princi¬ 
pale, motivul scandalului, acţiunea, starea lucrurilor. 

Putem urmări derularea unui conflict conjugal numai şi 
numai prin intermediul vecinilor, întrucât jalbele soţilor nu 
s-au păstrat. Tudor abagiul şi Zmaranda locuiesc de două luni 
în mahalaua Mântuleasa, cu chirie, dar proprietăreasa nu le 
cere bani, ci doar să aibă grijă de casă şi curte. Din descrieri¬ 
le martorilor, mahalaua arată ca un mic centru negustoresc 
format din prăvălii şi băcănii, ateliere de croitorie, altele de 
prelucrat abale, case, o zonă concentrată, cu o vecinătate acti- 

vă. Conflictul se poartă pe întinderea a două mahalale, pentru 
că cei doi actori principali ai dramei familiale locuiau îna¬ 
inte de a se căsători în zone diferite, Tudor în mahalaua Mân- 
tuleasa, iar Zmaranda în mahalaua Toţi Sfinţii. 

Cunoscut de unii dintre vecini din copilărie, de când a în¬ 
ceput şcoala de ucenici în ale abagiei şi având încrederea 
lor, Tudor reuşeşte să obţină casa cu pricina, subiect de dispu¬ 
te cotidiene şi, în final, motiv serios de divorţ. Grija bărba¬ 
tului pentru această casă creşte cu fiecare zi, teama de a nu 
fi alungat şi a începe o nouă căutare, altă casă, alt proprie¬ 
tar, îl sperie. Din acest motiv, devine extrem de exigent, cerând 
atenţie din partea soţiei. Teama lui este teama chiriaşului să¬ 
rac ce se vede alungat şi cu boarfele în spate, pe ger sau pe 
zăpuşeală, umblând din mahala în mahala, şi din cunoscut 
în cunoscut, în speranţa găsirii unui loc unde să-şi odihnească 
oasele pentru încă o noapte. 

Plecat mai toată ziua la slujbă, bărbatul îşi lasă soţia sub 
supravegherea vecinilor. Căsătorită doar de şapte luni, Zma¬ 
randa aparţine încă familiei sale, iar ziua o împarte între Mân- 
tuleasa şi Toţi Sfinţii. Părinţii şi fraţii fac parte din viaţa ei 
cotidiană, cunoscându-i şi împărtăşindu-i traiul, nemulţumi¬ 
rile, neînţelegerile. De când s-au copt perele din curtea casei, 
vizitele surorilor mai mici se înteţesc, iar săracul pom se vede 
asaltat. Zmaranda trece peste bombănelile lui Tudor care-i 
tot cere să lase părul în pace, să fie atentă că nu-i casa lor, 
să rărească relaţiile cu socrii şi cumnaţii. Scandalul izbuc¬ 
neşte într-una din zile, când întors de la prăvălie găseşte părul 
jumulit cu crengile rupte. Bănuind autorii, îşi începe apos¬ 
trofările încă din curte. Cum tonalitatea vocii creşte pe măsu¬ 
ră ce se enervează, vecinii sunt avertizaţi şi încep să se adune 
pe la garduri. Mai întâi apare Ivan croitorul, vecin în aceeaşi 
curte, pus în mişcare de gălăgia auzită şi rămas lângă casă 
din curiozitate. Apoi, de prin prăvăliile şi casele din jur, ies 
şi ceilalţi: nevasta lui Alecsie băcanul, Constantin grămăti¬ 
cul, Bogdan vătaşul. Cearta se încinge în toată regula, iar 

strigătele se aud din uliţă. Cu dovada în mână, o cracă rupta 
şi găsită prin curte, Tudor îi zice că „de ce primeşte pe soru-sa 
în grădină, că ştie bine că pe ei i-au lăsat de şăd de poma¬ 
nă în casă şi când va veni stăpâna casii o să le zică cuvin¬ 
te proaste 14 . Răspunsul nu se lasă mult aşteptat şi, cu urechile 
pâlnie, toţi o aud cum „au sărit cu gura la dânsul 44 , făcân- 
du-1 bondoc şi paciaură şi că „nu iaste de potriva ei“ şi mul¬ 
te alte vorbe de necinste. în faţa acestui torent de insulte, 
Tudor îi aplică, cu sete, câteva lovituri. Aici opiniile suni 
împărţite, căci dacă toţi au auzit cearta, nu toţi au văzut bă¬ 
taia, doar cei mai îndrăzneţi au privit cu atenţie prin feres¬ 
tre şi prin uşa întredeschisă. Conflictul se potoleşte, în cele 
din urmă, dar zvonul se răspândeşte. întors de la târg, Alec- 
sie băcanul este asaltat de soţia lui care îi povesteşte de-a 
fir-a-păr toată tărăşenia: cum a venit Tudor acasă, şi despre 
craca ruptă, şi despre gâlceavă şi bătaie. Cearta nu-1 surprin¬ 
de prea mult, căci şi el asistase la alte câteva, ba într-o zi 
l-a chemat Zmaranda, speriată că nu ştia ce se întâmpla cu 
Tudor, şi bănuia că şi-a ieşit din minţi sau că a dat în boa¬ 
la copiilor. Ba au chemat şi preotul de i-a citit rugăciuni, 
dar după un pahar de rachiu, Tudor şi-a revenit. Misterul a 
rămas, căci Alecsie nu ştie să spună, dacă în acea zi din săp¬ 
tămâna Rusaliilor vecinul lui a fost „treaz sau beat de vin 44 . 

După micul incident, conflictul ia amploare. Pândind mo¬ 
mentul plecării lui Tudor la prăvălie, Zmaranda se grăbeşte 
către casa părintească. Susţinută de toţi, se reîntoarce, încar¬ 
că zestrea şi alte boarfe luate la întâmplare şi sfidându-i pe 
mahalagii pleacă „acasă 44 . în acest timp, fratele nemulţumit 
şi excitat de povestea Zmarandei îl caută cu disperare pe Tu¬ 
dor „să bage cuţitul în el 44 . 

Actul doi al dramei se joacă în mahalaua Toţi Sfinţii. în trei 
rânduri „au venit Tudor de şi-au cerut nevasta la socră-său“. 
Repede, întrevederea degenerează în scandal, iar Tănase 
băcanul i-a auzit cum „au început a să şi înjura unul pe al¬ 
tul cu cuvinte proaste 44 . Toată mahalaua ia parte la acest nou 

conflict care îl opune pe Tudor familiei Zmarandei. Cum¬ 
natul îl ameninţă cu moartea şi chiar scoate cuţitul, soacra 
strigă în gura mare „să iasă din casa lor“, socrul aleargă la 
banul Dudescu să-i ceară ajutor împotriva blestematului de 
ginere. La rândul său, soţul ameninţă că va face moarte de 
om dacă nu i se dă soţia înapoi. Apariţia cătanei potoleşte 
pentru moment cearta, dar o transferă în spaţiul juridic. 

în faţa instanţei, cei din Mântuleasa se află de partea lui 
Tudor, descris ca om bun şi fără patimă, în timp ce pe ea 
au cunoscut-o încă de la început „că iaste femeie rea“. Cei 
din Toţi Sfinţii insistă pe ameninţările cu moartea proferate 
de sus-numitul soţ, ameninţări care ar putea pune în pericol 
viaţa tinerei soţii. Din nou solidaritatea mahalagiilor arată 
modalitatea de construire a unei reţele în interiorul comuni¬ 
tăţii şi maniera de a se servi de ea la momentul oportun. 1 


BAR, mss. 637, ff. 69 v -71 v , 23 august 1781. 

Desfrâul conjugal 


Secolul al XVII 1-lea se dovedeşte a fi o perioadă în care 
domină o sexualitate relativ liberă spre deosebire de seco¬ 
lul următor care va aduce un alt mod de a se raporta la sex 
prin etica sexuală burgheză. 1 Sexul devine omniprezent în 
viaţa oamenilor din epocă. El este invocat, blamat, acuzat, 
expulzat, adorat. El se transformă în discurs, căci judecă¬ 
tori, medici şi simpli actori exprimă toţi în cuvinte gesturi¬ 
le şi trăirile sexuale ale lor şi ale altora. 2 Până târziu în secolul 
al XlX-lea, sexualitatea a fost judecată plecând de la un „du¬ 
blu standard". Conceptul a fost utilizat de Keith Thomas în- 
tr-un cunoscut articol asupra relaţiilor dintre bărbaţi şi femei 
în sânul aristocraţiei engleze 3 , criticat apoi de Julian Pitt-Ri- 
vers din perspectivă antropologică 4 şi reluat în 1999 de că¬ 
tre Bemard Capp în încercarea de a reexamina semnificaţia 
reputaţiei sexuale masculine pentru «pătura mijlocie» şi 
«sărăcimea cinstită »“ 5 . Plecând de la definiţia lui Keith Tho¬ 
mas, infidelitatea este judecată diferit: chiar dacă este o ofen¬ 
să, ea este considerată ca una uşoară şi scuzabilă dacă vine 
din partea bărbatului, dar capătă o gravitate maximă dacă 


1 Michel Foucault, Histoire de la sexualite, I. La volonte de savoir, 
Gallimard, Paris, 1976, pp. 25-67. 

2 Ibidem, p. 20. 

3 K. Thomas, „The double Standard..." Vezi şi L. Stone, The Fami¬ 
ly, Sex and Marriage in England 1500 IH00, pp. 498-507. 

4 J. Pitt-Rivers, op. cit., pp. 121-124. 

5 B. Capp, „The double Standard revisited..." 



DESFRÂUL CONJUGAL 


2‘>7 

vine din partea femeii. 1 Acest lucru a dus la naşterea unor 
maxime care scot în evidenţă libertatea acordată bărbatu¬ 
lui. K. Thomas notează câteva dintre ele: un fost desfrânat 
e cel mai bun soţ sau modemul „este cel mai bine ca bărbatul 
să aibă experienţă". Prima ne duce cu gândul la D. Can- 
temir care nota că tinerii moldoveni considerau „că nu este 
ruşine, ci că este de laudă să preacurvească în taină până se 
însoară", sfătuiţi chiar de taţi. 2 Sau la Raicevich care se con¬ 
formează obiceiului elitei masculine valahe în întreţinerea 
unei amante, element de bază în structurarea reputaţiei. Li¬ 
bertatea sexuală acordată bărbatului devine în această situaţie 
o componentă importantă a virilităţii, parte a onoarei mascu¬ 
line. în timp ce o femeie care şi-a pierdut onoarea a pierdut 
totul. în fapt, acest „dublu standard" este infuzat tinerilor 
prin educaţie. Dacă K. Thomas se bazează pe literatura pen¬ 
tru domnişoare, noi putem invoca atitudinea femeii (şi aceas¬ 
ta formată în urma educaţiei primite) în faţa adulterului 
masculin, cât şi „sfaturile" părinţilor clerici oferite în ast¬ 
fel de circumstanţe. Acest „dublu standard" este prezent în 
codurile morale şi legale ale multor popoare şi se manifes¬ 
tă diferit în funcţie de clasa socială: mai puternic în rândul 
aristocraţiei, mai slab în clasa de jos unde „tradiţia promis¬ 
cuităţii este prea puternică pentru a permite apariţia unui con¬ 
cept atât de sofisticat" 3 . 

Biserica controlează sexualitatea enoriaşilor prin prescrierea 
zilelelor permise actului sexual, prin impunerea sexului nu¬ 
mai în interiorul căsătoriei, prin blamarea unei legături sexu¬ 
ale extraconjugale sau premaritalc. Desfrâul ocupă mai 
totdeauna primul loc în predicile clericilor, fiind considerat 
ca unul dintre păcatele cele mai grave. 4 La Antim Ivireanul, 


1 K. Thomas, art. cit., p. 195. 

2 D. Cantemir, Descrierea Moldovei , p. 233. 

3 K. Thomas, art. cit., p. 206. 

4 J. Delumeau, op. cit., pp. 123-127. 

el se află pe poziţia a treia fiind devansat de trufie şi iubi¬ 
rea de arginţi, şi urmat de mânie, lăcomie, zavistie (ură, in¬ 
vidie), lene. 1 într-un text de învăţătură morală religioasă, Crinii 
ţarinii, recopiat de mai multe ori în secolul al XVIII-lea 2 3 , 
deşi se vorbeşte de curvie, ea nu se numără printre cele şap¬ 
te patimi împotriva cărora creştinul ar trebui să lupte. De 
fapt, patimile, aşa cum se explică în capitolul 15, Pentru pa¬ 
timi şi pentru răutăţile cele cumplite şi care din care să naş¬ 
te, se află într-o strânsă relaţie progresivă: „curviile cele dc 
multe feluri 11 fiind rezultatul „îndrăcirii pântecelui“ şi dând 
naştere, la rândul lor, la mânie şi bârfa. în capitolul urmă¬ 
tor, Pentru patimile cele trupeşti din ce să fac şi cu ce să le 
biruim pre iale, apariţia „poftei cea trupească 41 este strâns 
legată de „prefacerea cea călduroasă 11 , de „săturarea som¬ 
nului 11 şi de „lucrarea Satanei 11 . Cele trei împreună au drept 
rezultat voyeurism-ul - „să nu-şi ia ochii de vederea cea ne¬ 
trebnică 11 , „gânduri de curvie 11 , visele erotice - „nălucirile 
cele de noapte în somnu 11 - şi, în sfârşit, „înfierbântarea tru¬ 
pului 11 . Textul propune şi măsuri de alungare a acestor pa¬ 
timi: prin post, cu „pâine şi apă caldă 11 , înfrânare, rugăciune 
cu lacrimi şi „priveghiiarea cea de toată noaptea 11 . Pentru a 
se evita însă ajungerea în acest stadiu, orice creştin trebuie 
să petreacă, ziua şi noaptea, „cu luare aminte 113 . Trupul inac¬ 
tiv, moleşit de mâncare şi somn, devine pradă a păcatului tru¬ 
pesc or, numai o viaţă activă în plan religios îl poate salva 
pe creştin în lupta cu patimile. Fragmente din acet text au 
fost copiate alături de alte texte în miscelanee care au cir¬ 
culat de-a lungul secolului. Vom vedea în paginile următoa¬ 
re în ce măsură învăţăturile propuse au ajuns şi la cunoştinţa 
populaţiei şi cum se regăsesc ele în pedepsele canonice apli- 


1 Antim Ivireanul, op.cit., p. 337. 

2 Pentru dataterea textului vezi G. Ştrempel, op. cit., p. 139. 

3 BAR, mss. 550, ff. 76 r -79 r . 

cate de Biserică. Textul nu este unul de inspiraţie locală, el 
a fost doar tradus şi copiat, introdus apoi alături de alte frag¬ 
mente din maxime sau cărţi populare alese în funcţie de pre¬ 
ferinţele cititorului. 

Dar cum este definită sexualitatea conjugală? Procreaţia 
legitimă apare ca principalul scop al căsătoriei. Un alt scop 
al căsătoriei, minor în aparenţă, dar important atunci când 
este vorba de păstrarea familiei unite, îl constituie satisfa¬ 
cerea nevoilor sexuale, a „pohtei trupeşti", cum o numeşte 
Antim Ivireanul. 1 Partenerii unui cuplu au datoria de a se 
„mulţumi" reciproc şi de a asigura perpetuarea neamului 
omenesc. în aceste condiţii actul sexual devine legitim nu¬ 
mai în interiorul căsătoriei şi se trasformă în discurs doar 
în cazuri speciale: impotenţa, sifilisul, pasiunile masculine 
bizare şi nepermise, sodomia şi pedofilia. 

Sexul oscilează între pudoare şi grosolănie. Pudoarea se 
manifestă în faţa instanţei, când bărbaţi şi femei povestesc 
experienţele sexuale prin care au trecut sau când redau poveş¬ 
tile altora şi înjurăturile cu conotaţie sexuală. Logofătul mi¬ 
tropolitan cenzurează la rândul său expresiile obscene şi 
vulgare şi le transformă în sintagme decente. Grosolănia ră¬ 
mâne totuşi în mărturiile transcrise la faţa locului, când pre¬ 
otul nu are nici timpul, nici pregătirea necesară pentru a le 
transforma, în jalbele împricinaţilor atunci când se prezin¬ 
tă deja cu ele făcute, în insultele ce nu pot tl cenzurate. 

Dacă în Franţa secolului al XVIIl-lca sexul devine o aface¬ 
re a poliţiei, în Ţara Românească, sexul se află atât în sarcina 
Bisericii cât şi în cea a poliţiei, cele două puteri încercând să 
controleze şi să sancţioneze o sexualitate debordantă. 2 Spre 
cele două instituţii se îndreaptă un număr important de jalbe 
care pun în discuţie sexul. Biserica se ocupă în exclusivitate 


1 Antim Ivireanul, op. cit., p. 334. 

2 M. Foucault, op. cit., p. 35. 

de cele care vorbesc de acte ilicite comise de actorii căsă¬ 
toriţi. Astfel, ea primeşte spre instruire 68 de cazuri în care 
partenerul cere separarea datorită unei conduite asociate cu 
desfrâul sau cu adulterul, iar alte două în care moartea a pus 
capăt adulterului. Bărbaţii se află în frunte cu 56 de jalbe, 
iar femeile cu numai 12. 1 

Discursul Pravilei se conturează mai degrabă în jurul des- 
frâului feminin, acordând o oarecare indulgenţă celui mas¬ 
culin. Pe parcursul a 21 de articole, glava 215 analizează 
desfrâul feminin, trecând prin toate formele pe care le-ar putea 
îmbrăca, şi oprindu-se la cel masculin numai în trei articole. 
Aceeaşi disproporţie se sesizează şi în celelalte capitole care 
fac referire la curvie şi preacurvie. Pentru o femeie nimic nu 
poate justifica alegerea unei relaţii extraconjugale, nici sără¬ 
cia, nici zgârcenia bărbatului, nici neputinţa conjugală, nici 
neglijenţa sexuală, odată cu despărţirea, ea îşi pierde toată zes¬ 
trea şi toate darurile de nuntă. 2 în schimb, un bărbat nu pier¬ 
de nimic, denunţat ca desfrânat, el se obligă numai să restituie 
zestrea soţiei şi darurile făcute. 3 în plus, el poate avea o po- 
sadnică, important fiind să nu tulbure relaţia matrimonială le¬ 
gitimă; şi nu are voie să-şi instaleze ibovnica în casă alături 
de soţie, dar o poate frecventa, de exemplu, atunci când se 
află într-o călătorie de afaceri. 4 Dacă este totuşi instalată în 
casă, soţia, părinţii şi chiar judecătorul locului trebuie să-l in¬ 
vite de două ori s-o părăsească, abia după acest procedeu băr¬ 
batul poate fi adus în instanţă şi numai dacă nu s-a supus 
cererilor se trece la procesul de separare. 5 

De asemenea. Pravila operează cu doi termeni atunci când 
este vorba de imoralitatea eonjugală: preacurvia şi curvia. 


1 în Anglia tot femeile se allâ în frunte atunci când este vorba de ex¬ 
cesele sexuale. L. Stone, Road ta divane, pp. 256-257. 

2 îndreptarea legii, glava 215, zaccala 2, p. 221. 

3 Ibidem, zacealele 7, 8, 9, p. 222. 

4 Ibidem, glava 208, p. 215 şi glava 235, p. 230. 

5 Ibidem, glava 216, zaceala 5, p. 224. 

Diferenţele dintre cei doi termeni sunt abia sesizabile, primul 
referindu-se la adulter, iar cel de-al doilea la relaţiile extra- 
conjugale şi prostituţie. Practica judiciară îl foloseşte mai 
ales pe cel de-al doilea. La 1783, codul penal, rămas în manu¬ 
scris, defineşte adulterul în felul următor: „Bărbatul ce va 
avea femeia sa şi să v<a> împreuna cu alta sau femeia ce 
va avea bărbatul său şi să v<a> împreuna cu altul să chia- 
mă că fac preacurvie.“' Ambele coduri prevăd pedepse deo¬ 
sebit de grele pentru persoana adulteră. în îndreptarea legii, 
pedepsele se aplică în funcţie de locul unde se desfăşoară 
adulterul. Adulterul comis în interiorul casei şi în patul co¬ 
mun dă dreptul soţului să ucidă soţia şi amantul fără să fie 
pedepsit. în afara casei, el nu poate decât să ceară despăr¬ 
ţirea şi să obţină, ca o compensaţie, zestrea. 1 2 Şi în Codul 
penal sancţiunile au în centrul lor femeia adulteră, dar aici 
nu mai este vorba dc ucidere. între 1652 şi 1783, bărbatul 
a pierdut acest drept, chiar dacă nici în perioada anterioară 
nu a uzat de el şi nici puterea nu l-a încurajat s-o facă, el a 
existat totuşi, cel puţin la nivel teoretic. 3 Pe lângă „căzuta 
pedeapsă”, adică bătaie, tuns, tăiatul nasului, femeia adul¬ 
teră este închisă la mănăstire timp de doi ani, perioadă în 
care soţul are timp să se gândească dacă o mai primeşte sau 
nu. în cazul în care refuză, soţia este tunsă călugăriţă şi obli¬ 
gată să rămână la mănăstire până la sfârşitul zilelor. 4 în 
practică, sancţiunea combină o parte din aceste prevederi. 


1 BAR, mss. 1336, f. 24'. (Mulţumim doamnei Emanuela Popes- 
cu-Mihuţ pentru că ne-a pus la dispoziţie o primă transcriere a aces¬ 
tui manuscris.) 

2 Îndreptarea legii , glava 241, p. 234. Compară cu gravitatea pedep¬ 
selor pentru adulter prevăzute de legislaţia bizantină la Maria S. Youni, 
Adultery in Byzantine Law: Development and Survivals , în Byzantine Law. 
Proceedings of the internaţional Symposium of Jurists, Thessaloniki, 
10-13 december, 1998 , Thessaloniki, 2001, pp. 279-298. 

3 Vezi exemplul prezentat mai jos. 

4 BAR, mss. 1336, f. 24 r . 

Relaţiile sexuale dintre un bărbat şi o femeie se construiesc 
plecând de la spaţiul uman în care acestea prind viaţă. Ele 
se exprimă simplu, în termeni populari, cunoscuţi de toţi, fără 
să fie codificate sau sofisticate. Gesturi şi cuvinte se ameste¬ 
că în creionarea unei relaţii ilicite. Ascultatul la uşi, priviri 
curioase şi indiscrete prin gaura cheii, ferestre sau prin găuri¬ 
le făcute în zidurile subţiri redau cu precizie poziţia fiecărui 
partener. Corpuri unite şi dezlănţuite în patima păcatului 
trupesc, gemete şi cuvinte şoptite, goliciune şi haine arun¬ 
cate la întâmplare, lumânarea stinsă, locuri deocheate, toa¬ 
te acestea descriu scene obişnuite în care amorul ilegitim 
este actor principal. Voluptatea şi pasiunea se exprimă mai 
degrabă în afara cuplului legitim. 

Apropierile corporale în prezenţa altora devin subiecte de 
şuşoteală şi bârfă. Atingerea dorită, tandră, receptată, carna¬ 
lă, fugară se distinge de cea rece şi întâmplătoare. Jocul mâi¬ 
nilor şi al privirilor se află sub supravegherea celorlalţi. Ene, 
unchiaşul din mahalaua Răzvad, lucra în joia Paştelui la niş¬ 
te cercuri, în prăvălia lui Chiriţă dogarul. Liniştea îi este între¬ 
ruptă de popa Hristea care trece ca fulgerul pe lângă el şi 
intră în odaia patronului. Ştiind că acesta nu este acasă, bătrâ¬ 
nul se apropie tiptil, tiptil de uşă să vadă ce se întâmplă înăun¬ 
tru. Şi „uitându-mă pe o gaură ce era prin perete, lângă 
fereastră, unde l-am văzut pă numitul preot cu ochi miei pus 
deasupra Saftei, nora Hristci brutar, săvârşind păcatul“, po¬ 
vesteşte cu deliciu unchiaşul. Pătrunderea femeii în casă a 
fost foarte uşoară, întrucât prăvălia are două intrări, pentru 
a evita privirile indiscrete şi complice ale mahalagiilor, Hris¬ 
tea a preferat intrarea principală, în timp ce Safta a ales in¬ 
trarea din dos: „iar venirea ei acolo în odaie au fost pe 
dinnapoia prăvălii, chemată de o fată, slujnică, pă despre mă¬ 
năstire, iar n-au venit tot prin prăvălie 44 , completează acelaşi 
unchiaş. 1 Gheorghe primeşte prostituate la el în casă, în pre- 


1 BAR, mss. 643, f. 208 r . 

zenţa soţiei şi sub privirile indignate ale vecinilor care au 
reţinut următoarea scenă: „într-una din zile ar fi mers la ei 
acasă o fată, ştiută dă mulţi cu rele năravuri, şi pârâtul ar fi 
început a glumi cu dânsa înaintea soţiei lui şi o au fost tri¬ 
miţând pă jăluitoare să se ducă la mumă-sa să rămâie el cu 
acea fată în casa-şi noaptea, ca să săvârşească fapte de bles¬ 
temăţii 11 '. 

Desfrâul feminin 

Cuvintele, pentru a caracteriza o conduită feminină des¬ 
frânată, sunt foarte dure. Femeia poartă numele de „curvă 
adevărată 14 , iar poftele ei sexuale o apropie de animalitate. 
Asocierea între curvă şi căţea revine adesea; ca şi anima¬ 
lul, ea este „neastâmpărată 11 şi „nărăvită 11 , umblă din loc în 
loc, bântuie pe uliţă, pe la cârciumi sau prin băile publice, 
în căutarea de plăceri trupeşti şi uneori nici o pedeapsă nu 
o poate înfrâna. După prevederile Pravilei, o femeie nu are 
voie să-şi părăsească căminul fără acordul soţului ei, cu ex¬ 
cepţia rudelor pe care le poate vizita. Ieşirea ei din sat sau 
mahala nu o transformă într-o „curvă 11 , dar naşte suspiciuni 
cu privire la comportamentul ei şi, mai ales, cu privire la 
fidelitatea conjugală care este pusă la ândoială de soţ. 

Fidelitatea femeii măritate constituie esenţa reputaţiei fe¬ 
minine, bunul cel mai de preţ pe care o soţie trebuie să-l pre¬ 
zerve în orice moment. Principala şi cea mai importantă 
insultă adresată femeii se învârte întotdeauna în jurul puri¬ 
tăţii. Dacă bărbatul poate fi bondoc, foarţă sau varvar, fe¬ 
meia nu primeşte decât apelativul de „curvă 11 , ca atribut 
principal regăsit în mai toate jalbele, insulta arătând nu nu¬ 
mai subiectul la care o femeie este sensibilă, ci şi că expe¬ 
rienţa socială pe care o împărtăşeşte este mult mai redusă în 
comparaţie cu cea a bărbatului. Pe de altă parte, de multe 


1 DANIC, mss. 140, ff. 46 r -47 v . 

ori injuriile aduse bărbaţilor de către alţi bărbaţi, şi chiar dc 
către femei, au ca subiect principal tot puritatea sexuală a 
femeilor, fie că le sunt soţii, mame sau surori. 

Dincolo de umblete, unei curve i se asociază şi alte păca¬ 
te: fură, bea şi petrece cu oameni străini. Ca în toate cazuri¬ 
le, şi în aceste situaţii locul vecinilor, în definirea desfrâului, 
rămâne esenţial. Prezenţa unei femei măritate la cârciumă, 
în compania unui alt bărbat, se remarcă cu uşurinţă, iar soţul 
este informat de îndată. Bârfa circulă cu repeziciune, punân- 
du-1 pe soţ într-o situaţie delicată, fiindcă, deşi nu şi-a văzut 
nevasta cu ochii lui, se află totuşi în gura tuturor. 

în ce moment al căsătoriei soţia se îndreaptă către o re¬ 
laţie ilicită? Două tipuri de conduite se conturează atunci 
când este vorba de încălcarea moralei casnice: relaţiile extra- 
conjugale şi prostituţia temporară şi de ocazie. Să urmărim 
câteva exemple cu privire la primul tip de comportament. 
Niţa, slujnică la marele ban Ştefan Văcărescu, se „încârdoşeş- 
te“ cu unul dintre slujitorii aceleiaşi case. Ea îşi justifică 
alegerea prin traiul rău pe care îl duce cu soţul, prin sără¬ 
cia lucie. Slujba şi amantul o ajută să ţină casa şi chiar pe 
bărbatul ei, împărţind adesea simbria cu acesta. 1 Armean¬ 
ca (acesta este numele ei), la rândul ei, afirmă că sărăcia şi 
zgârcenia soţului au împins-o în braţele unui amant. 2 în faţa 
foametei, femeia trebuie să aleagă, să se descurce, să se hră¬ 
nească. Cu cheile la brâu, bărbatul refuză să aibă grijă de ea, 
obligând-o să se întreţină singură. Un ibovnic devine o stra¬ 
tegie de supravieţuire. Plecarea soţului în călătorie de afa¬ 
ceri constituie un alt moment în care femeia rămasă singură 
se orientează spre un alt bărbat capabil să ia asupra-şi 
îndatoririle economice în schimbul unor servicii de natură 
sexuală. Femeile îşi justifică în acest sens alegerile, în timp 
ce soţii mărturisesc că au plecat pentru o perioadă lungă fără 


1 BAR, mss. 3932, ff. 75 r -76 r . 

2 BAR, mss. 634, f. 46 r -46». 

să lase de hrană familiei. Luând în seamă aceste argumen¬ 
te, părinţii clerici le atribuie o parte din vina păcatului, ad¬ 
miţând tacit necesitatea unor astfel de raporturi ilicite, 
provocate în mare parte de sărăcie, şi silindu-i pe soţi să trea¬ 
că peste necinstea suferită determinată în mare parte din ca¬ 
uza lor. Misiunea bărbaţilor nu este numai aceea de a asigura 
hrana, ci şi de a apăra puritatea sexuală, ei devin responsa¬ 
bili pentru onoarea femeilor din familii, iar propria lor onoa¬ 
re „decoule, dans une large mesure, de la fagon dont ils 
s ’aquittent de cette responsabil ite"* 1 . De aceea, bărbaţii pre¬ 
tind o conduită morală riguroasă din partea femeilor, dar pe care 
nu şi-o impun. J. Pitt-Rivers consideră drept cauză a acestei 
situaţii statutul social atribuit fiecărui sex şi rolului economic 
pe care soţii îl au în interiorul menajului. Obligat să facă faţă 
„luptei pentru existenţă", un bărbat nu-şi poate asuma o „con¬ 
ştiinţă morală prea delicată" 2 . 

Cine sunt amanţii acestor femei? în lumea urbană, soţia 
are de unde alege: tovarăşii de afacere ai soţilor, vecini de 
prăvălie şi micii slujbaşi din administraţie. în lumea rurală, 
amanţii sunt de regulă alţi ţărani sau preoţii din sat, cârciuma- 
rii, hangiii. Actorii principali sunt însă, şi într-un mediu, şi 
în celălalt, calfele şi slugile din casă. Ei profită de avansuri¬ 
le făcute de stăpână pentru a se substitui stăpânului în pa¬ 
tul conjugal. Lor li se alătură notabilităţile locale care nu se 
sfiesc să cocheteze cu soţiile supuşilor pe faţă şi fără tea¬ 
mă. Şetrarul fon se plânge că slugerul Panait Matraca, sco- 
ţându-i „soţia din fire", a luat-o într-o zi în butcă, când el 
nu se afla acasă, şi au dispărut fără urme. 3 

Pe lângă acestă situaţie, determinată mai mult sau mai 
puţin de necesităţile de subzistenţă, apare şi o a doua în care 


* Se deduce, într-o mare măsură, de felul cum se achită de această 
responsabilitate (1b. fr.). 

1 J. Pitt-Rivers, op. cit., p. 127. 

2 Ibidem , p. 130. 

3 DAN1C, mss. 140, f. 84 r . 

femeia „este curvă din fire“, după cum spun documentele, 
cu alte cuvinte, indiferent de problemele din viaţa conjugală, 
îşi duce existenţa la cârciumă sau într-un bordel, trecând de 
la un client la altul şi neîntorcându-se acasă decât pentru a 
fugi iar. Bănuiala şi gelozia se amestecă; fiecare soţ îşi sus¬ 
pectează soţia fie că are motive, fie că nu. Unii sunt terori¬ 
zaţi de temeri, iar nesiguranţa îi transformă în tirani. Alţii se 
deghizează în „detectivi“, îşi urmăresc soţiile sau îi roagă pe 
alţii s-o facă. Orice gest este interpretat şi reinterpretat, ori¬ 
ce absenţă prelungită devine subiect pentru o scenă, orice re¬ 
fuz duce la un scandal. Multe dintre certuri izbucnesc din 
simple presupuneri care se dovedesc la cercetare că nu au nici 
o acoperire faptică, dar asta nu-1 convinge cu nimic pe soţ şi 
nici nu-1 ajută să-şi lase deoparte intrigile născute în mintea 
lui: „sunt în bănuială că nu ar fi soţiia mea întru dreptatea căs¬ 
nicii, că să duce pă unde îi zic eu să nu să ducă şi ia să duce“, 
se plânge Nicolae brutar ale cărui supoziţii sunt hrănite chiar 
de către soţia neascultătoare. De altfel, el nu are nevoie de 
mai mult pentru a-şi spori temerile amplificate şi transforma¬ 
te în capete de acuzare în momentele de euforie alcoolică. 1 

Dacă unii se mulţumesc numai să ţeasă planuri, alţii trec 
la acţiune de la prima umbră de neîncredere. Anastasie croito¬ 
rul, presupunând că soţia lui păcătuieşte cu „feluri de limbi*“, 
se pune la pândă că doar, doar, o va prinde asupra faptului. 
Dorinţa de a-şi vedea confirmate supoziţiile îl îmbolnăveşte; 
zi de zi n-o scapă din ochi, întrucât bănuiala îi macină su¬ 
fletul. Aşa că într-una din zile, când soţia pleacă de acasă 
sub pretext că are treabă cu un Zamfir, vătaf de harabagii, 
gelozia bolnăvicioasă a soţului se reaprinde şi creşte pe mă¬ 
sură ce timpul trece şi nevasta nu se mai întoarce. Orb de 
furie, pleacă în căutarea ei şi o găseşte în casa lui Zamfira- 
che, nu singură, ci cu un diacon, înlănţuiţi amândoi în fap- 


1 BAR, mss. 638, f. 190r. 
* Limbă = popor, neam. 

tele curviei. 1 Un alt soţ disperat este lanache fustaşul. El cere 
ajutor marelui spătar pentru a-şi prinde femeia asupra fap¬ 
tului cu amantul ei. Ca în romanele contemporane cu detec¬ 
tivi, mai mulţi slujitori sunt puşi „spre paza lor ca să o vază 
unde le iaste culcarea lor noaptea". Doar trei zile au aştep¬ 
tat slujitorii, după care unul dintre ei le-a dat de ştire într-o 
noapte despre ascunzişul Ancăi. Gheorghe căpitan, Hristofi 
ceauş, zapciii şi slujitorii pornesc spre locul cu pricina, iau 
cu asalt casa şi pătrund cu forţa. Auzind gălăgie, amantul re¬ 
uşeşte să se salveze, dar îşi uită din greşeală „argintul* cel 
purta la piept" şi cuţitul, trădându-şi astfel prezenţa. In timp 
ce Hristofi rămâne s-o chestioneze pe femeie, căpitanul alear¬ 
gă în urmărirea vinovatului şi îl găseşte nu prea departe, ames¬ 
tecat într-un alt grup de petrecăreţi. Puşi faţă în faţă, cei doi 
ibovnici îşi recunosc vina, dar tratamentul lor îmbracă for¬ 
me diferite. Dacă la început amândoi sunt luaţi pe sus şi în¬ 
chişi la „gros", la câteva zile bărbatul scapă numai cu plata 
gloabei în valoare de opt taleri, în timp ce femeia rămâne 
aşteptând mila soţului. Cu probele în mână, soţul cere des¬ 
părţirea, dar mitropolitul îl sfătuieşte să treacă cu vederea şi 
s-o ierte. Aproape opt luni a bătut la uşa soborului lanache, 
cerând cu insistenţă separarea de cea care l-a făcut de râs. 2 

Războiul bulversează numeroase familii, iar „criza mora¬ 
lă" cuprinde toate clasele sociale. Ofiţerii şi soldaţii străini 
creează multe probleme bieţilor soţi. Cu fiecare nou război, 
cu fiecare prezenţă militară, alte şi alte cupluri trec prin expe¬ 
rienţa legăturilor ilicite. Noii rivali au toate atuurile de partea 
lor, veşminte uşoare şi strălucitoare, timp liber, bani. Ofiţerii 
au mare succes în rândul cucoanelor. Dincolo de uniforma 
atractivă, ei deţin monopolul noutăţilor în ceea ce priveşte 
muzica, dansul, moda, bunele maniere, limba franceză. Cu 


1 DANIC, mss. 140, ff. 24 v 25 v . 

2 BAR, mss. 635, f. 13 r . 

* Argint = bani. 

un soţ greoi, obez şi îmbrăcat cu zeci de haine, acoperit cu 
blănuri şi bijuterii din cap până în picioare, imposibil să se 
mişte în pas de dans, o boieroaică se lasă cucerită de un suplu 
ofiţer ce mânuieşte limba franceză, ştie cum să-i vorbească, 
o poartă în vârtejul dansului, îi povesteşte despre aventurile 
lui, despre modă, despre lume. De multe ori, tot acest luciu 
se şterge după ceva timp, iar adevăratele caractere ies la su¬ 
prafaţă. Femeile nu mai au însă răbdare să aştepte şi se aruncă 
fără să gândească în braţele seducătorilor, convinse că au găsit 
adevărata dragoste. Această situaţie ar putea fi gândită şi ca 
o formă de emancipare şi protest în faţa căsătoriilor aranja¬ 
te de părinţi, chiar dacă nu se spune explicit. 

La rândul lor, femeile din popor se amestecă cu oştenii 
străini prezenţi în ţară fără să ţină prea mult seamă de culoa¬ 
rea uniformei. Safta, din mahalaua Podul Calicilor, umblă 
în „voiile inimii ei“, părăsindu-şi soţul la fiecare nou război 
şi odată cu apariţia oştenilor în capitală. 1 Marco, dulgherul 
din mahalaua Podul de Pământ, cere separarea de soţia lui 
după opt ani de căsătorie, perioadă în care a tot încercat „s-o 
stăpânească" şi cu binele, şi cu răul. „Neastâmpărată la un 
loc“, după cum o descriu vecinii, Ancuţa a profitat de înce¬ 
putul războiului pentru a păcătui când cu turcii, când cu nem¬ 
ţii, uitând să mai dea pc acasă. Când în sfârşit o prinde, soţul 
cere ajutorul străjii şi o închide la „grosul" spătăriei timp 
de şase săptămâni. După această perioadă, o iartă şi o re¬ 
primeşte acasă. La puţină vreme, „viind armiia nemţească 
în Bucureşti au mai şâzut numita ca trei luni de zile cu băr- 
bată-său şi încârdoşindu-se şi cu nemţii au avut întâlnire cu 
dânşii în câtă vreme au fost nemţii aici“, povestesc vecinii. 
Ei mărturisesc, totodată, că şi-au dat seama de umbletele fe¬ 
meii încă de la început, dar, ca şi soţul, au trecut cu vederea. 2 





1 BAR, mss. 640, fT. 58 v -59 r . 

2 BAR, mss. 640, f. 41 r —41 v , 17 noiembrie 1791. 

Femeia-curvă se află la discreţia tuturor. Ea poate fi întem¬ 
niţată, bătută, insultată, batjocorită. Tratamentul îi este apli¬ 
cat de soţ, de strajă, de sobor , de mitropolit, de domnie. 

Ce se întâmplă cu amanţii? Prinşi, ei sunt bătuţi zdravăn 
de către soţi şi vecini, iar dacă straja intervine, pe lângă bă¬ 
taie, ibovnicii sunt întemniţaţi câteva zile, după care plătesc 
gloaba pe păcatul trupesc şi reprimesc libertatea. Ion Ghi- 
ca consemnează un alt procedeu valabil, mai ales, în spa¬ 
ţiul urban şi în rândul meşteşugarilor. Soţul înşelat 
acţionează în funcţie de breasla căreia îi aparţine, folosind 
ca instrumente ale torturii şi ale răzbunării chiar uneltele me¬ 
seriei lor: astfel, măcelarii au obiceiul „să umfle pe galanţi 
cu ţeava, ca pe berbeci şi-i trimetea acasă în căruţă“; croi¬ 
torii îşi utilizează foarfecele pentru a-i scopi pe nefericiţi; 
iar băcanii îi despoaie pe intruşi, îi ung cu catran din cap 
până în picioare, le pun o pereche de coame şi răstigniţi pe 
un drug, cu un căluş în gură, îi plimbă biciuindu-i pe uliţe¬ 
le mahalalelor; sau amanţii, unşi cu miere şi legaţi la „stâl¬ 
pul infamiei 44 , sunt lăsaţi pradă muştelor şi viespelor o zi 
întreagă. 1 Ce este important în tot acest ritual dezonorant 
care se aplică tară distincţie oamenilor simpli şi fiilor de bo¬ 
ieri? Latura publică este bine pusă în evidenţă şi toate aceste 
sancţiuni includ plimbarea pe uliţele mahalalelor în văzul 
tuturor. în al doilea rând, se remarcă cruzimea fără margini 
şi umilinţa la care este supus amantul. 

Discursul soţului înşelat se conturează în jurul necinstei 
suferite ca urmare a conduitei femeii care prin dezmăţul ei 
i-a adus defăimarea oamenilor. Acest sentiment al onoarei 
este foarte puternic la toţi cei care au o oarecare bunăstare 
materială şi deci o reputaţie de apărat şi de menţinut în inte¬ 
riorul comunităţii, fie că sunt ţărani înstăriţi, fie că sunt ne¬ 
gustori sau mici boieri. Se conturează astfel onoarea boierilor. 


1 Ion Ghica, Scrisori către Vasile Alecsandri, pp. 66-67. 

cea a negustorilor (care îi include şi pe meşteşugari) şi onoa¬ 
rea ţăranilor. Fiecare grup social are anumite reguli în jurul 
cărora se coagulează conceptul de onoare, dar toate trei au 
în comun puritatea feminină pe care fata trebuie să o aibă 
înainte de nuntă, iar în calitate de soţie s-o păstreze. „Nu şi-a 
purtat cinstea ca o negustoreasă“ se plânge Cristea cupeţ de 
soţia lui, Stanca, mitropolitului Neofit la 27 noiembrie 1740. 
Şi pentru că „a călcat cinstea bărbatului ei“, Stanca pierde 
nu numai dreptul de recăsătorire, ci şi zestrea şi darurile di¬ 
naintea nunţii. 1 Radu, ţăran înstărit din Bărăşti, judeţul Tele¬ 
orman, îşi alungă soţia imediat ce o prinde cu sluga din casă, 
care în absenţa lui îi lua locul în patul conjugal. Om de cinste 
şi cu chiverniseală, Radu nu vrea „să sufere defăimarea oa- 
menilor“ şi cere despărţire. 2 De regulă, soborul insistă pe 
iertarea primei greşeli şi pe împăciuirea părţilor, cerând soţi¬ 
lor „să treacă cu vederea de data aceasta“ şi să spere în în¬ 
dreptarea femeii. Prima greşeală are drept cauză tinereţea 
şi, după părerea oamenilor bisericii, ea ar trebui iertată de 
către soţi. Tinereţea este definită ca „vârstă a patimilor şi 
a lipsei de înţelepciune. în plus, femeia, prin natura ei, cade 
mai lesne în păcat, ea este mult mai vulnerabilă în faţa ispi¬ 
tei; bărbatul trebuie să ţină cont şi de aceste aspecte atunci 
când se confruntă cu problema desfrâului feminin. Ar¬ 
gumentele, culese din codul de legi şi din Evanghelie, sunt 
folosite de clerici în încercarea de a păstra cuplul şi a evita 
separarea care deseori este cerută la foarte scurt timp după 
căsătorie. Soţilor li sc atrage atenţia că au misiunea de a 
fi învăţătorii, protectorii şi apărătorii femeilor din famili¬ 
ile lor. Unii soţi cedează în faţa insistenţelor şi argumen¬ 
telor, din ruşine, din teamă, dar, din nou acasă, viaţa lor 
se transformă într-un calvar, astfel că după alte câteva luni, 
cer separarea. 


1 DAN1C, mss. 139, f. I42 r . 

2 DAN1C, mss. 143, ff. 103 V -I04 V . 

intr-o vară la ţară: Stiria vs Neaga 

Evenimentul pe care ne propunem să-l prezentăm mai jos 
va arăta cum se organizează un flagrant delict în cazul unui 
adulter în condiţiile lipsei soţului de acasă. Plecat de acasă 
cu treburi, Stiria, din satul Ştefeşti, judeţul Saac, îşi lasă soţia 
în grija unei slugi, pentru a o apăra de hoţi, şi sub privirile 
satului, pentru a-i supraveghea conduita. Casa, aşezată departe 
de celelalte, prezintă un oarecare pericol, dar Neaga nu se 
teme, mai ales că a tot aşteptat de mult această plecare. Ne- 
delco ţiganul îi face ochi dulci de ceva vreme, iar ei nu-i este 
nicidecum indiferent, aşa că plecarea soţului pică tocmai 
bine. Aşezată pe prispa casei, aşteaptă întunericul pentru a-şi 
primi ibovnicul, iar pentru mai multă securitate îi cere slu¬ 
gii să plece cu câinele la stână, sugerându-i că este nevoie 
de ei acolo. Stoica a luat însă în serios misiunea stăpânu¬ 
lui, mai ales că a remarcat ochiadele schimbate între stăpâ¬ 
nă şi ţigan şi, în loc să urmeze porunca, merge în sat să-şi 
împărtăşească temerile fraţilor lui Stiria. Nu-i găseşte aca¬ 
să, aceştia fiind plecaţi la târgul Buzăului. Atunci nimereş¬ 
te la Panait cupeţul, vecinul de alăturea, căruia îi povesteşte 
toată tărăşenia. Panait ascultă, dar nu are nici un chef să se 
amestece într-o treabă murdară, considerând că nu-1 priveş¬ 
te. Văzând că nu are cu cine face treabă. Stoica îl amenin¬ 
ţă că dacă nu-1 urmează îl dă pe mâna soţului şi îl spune 
ispravnicilor să-l pedepsească, deoarece participă, prin ne- 
implicare, la o faptă ruşinoasă, condamnată de lege şi cu¬ 
tumă. Un pic speriat, negustorul întreabă o bătrână, ce se 
afla la el în casă, ce să facă. Aceasta, ca şi Stoica, curioasă 
să afle tot, îl îndeamnă să meargă şi să vadă ce se întâm¬ 
plă. De voie, de nevoie, Panait pleacă împreună cu Stoica, 
pe la un ceas din noapte spre casa Neagăi. El nu se poate 
sustrage acestei îndatoriri cutumiare, întrucât supraveghe¬ 
rea moravurilor comunităţii nu se realizează decât cu par¬ 
ticiparea membrilor săi. Societatea tradiţională nu cunoaşte 

încă intimitatea, dimpotrivă, pentru a avea sens, anumite ges¬ 
turi nu se fac decât în public, cum ar fi cele de curtare a unei 
fete, iar altele se ascund tocmai din cauza semnificaţiei lor 
obscene şi deci nepermise. 

Era miercuri spre joi, 22 iunie 1782. în apropierea casei, 
numai Panait înaintează ca nu cumva sus-numita să bănuias¬ 
că ceva. Pe prispă, în miez de noapte, Neaga încă aşteaptă. 
Prefacându-se că a pierdut caii, Panait o întreabă de nu 
cumva i-a văzut. Ca să scape de el cât mai repede, femeia 
îi arată livezile pe unde s-ar fi plimbat nişte cai în timpul 
zilei. Reîntors la Stoica, Panait îi cere să plece, bănuielile 
lui nu s-au arătat adevărate, iar numita era singură pe pris¬ 
pă doar cu o ţigancă şi fără nici un bărbat. Stoica insistă şi 
insistă şi-i cere să mai meargă o dată „că trebuie să fie“. La 
trei ceasuri din noapte, Panait îşi reia periplul şi ajunge iar 
la uşa femeii. De data asta „la fereastră am simţit că va să 
fie cinevaşi în casă“ şi îi strigă din prag: „descuie uşa“. Spe¬ 
riată femeia întreabă „cine este“ şi când află cine o deran¬ 
jează îi răspunde cu nemulţumire „ce cauţi noaptea la uşa 
mea“ refuzând să deschidă. Or, Panait atât aşteaptă, îl stri¬ 
gă pe Stoica, îl pune paznic la uşă, iar el se suie în pod şi 
pe acolo se lasă în casă şi iată ce găseşte : „pă ţigan încu¬ 
iat în cămară numai cu cămaşa, aşijderea fiind şi ia numai 
cu iia“, în timp ce slujnica se refugiase de frică sub pat. Ză- 
vorând uşa, femeia încercase nu să apere intimitatea actu¬ 
lui sexual, ci să ascundă de ochii satului un fapt ce are valenţe 
ruşinoase în mentalitatea ţăranilor. Că este vorba de frica 
oprobriului public şi nu de intimitate o demonstrează deru¬ 
larea actului în prezenţa slujnicei, considerată un actor pasiv 
şi care şi-a continuat nestingherită somnul fără să se jene¬ 
ze sau să fie deranjată de activitatea sexuală a celor doi. In¬ 
tervenţia bărbaţilor poate fi citită ca o îndatorire a fiecărui 
membru comunitar, obligat să vegheze la respectarea cin¬ 
stei celuilalt. îndrăzneala le este dată de statutul lor de băr¬ 
baţi superiori femeilor, indiferent de poziţia pe care acestea 
ar ocupa-o, iar obiceiurile le legitimează acţiunea. în plus, 

se întrezăreşte dorinţa răutăcioasă a slugii de a-şi face de râs 
stăpâna, simţindu-se probabil jignită ca urmare a unui refuz 
în faţa unor propuneri de aceeaşi natură. 

Actul, pentru a căpăta o autoritate cât mai mare, are nevo¬ 
ie de privirile celorlalţi şi mai ales de cele ale rudelor. Satul 
se trezeşte spre dimineaţă în strigătele şi ţipetele lor, părinţii 
femeii sunt aduşi „s-o vază dimpreună cu ţiganul“. De ruşine, 
tatăl nu îndrăzneşte să privească un asemenea spectacol, ci 
rămâne în pragul porţii şi furios începe să înjure, zicând „să-i 
fută cleftul ei, ca o căţea au făcut, ca o căţea să rămâie“. 

în casă, toţi se reped asupra ţiganului să-l bată, să-l in¬ 
sulte, să-l omoare. Legat cobză, Nedelco aşteaptă cu teamă 
şi disperare, cerşind îndurare. înduioşată, Neaga încearcă 
să-i potolească, implorând iertare şi promiţându-le o pace 
avantajoasă. Părăsită de tată, ea are de partea ei pe mamă 
care intervine şi le propune celor doi să tacă în schimbul a 
„taleri 10 i 2 cămăşi i 2 căciuli negre“. Ţiganul dă şi el 8 ta¬ 
leri şi un cal, numai şi numai să scape. Diferenţa socială 
apare din nou foarte bine marcată. Măritată de părinţi după 
un ţăran înstărit din sat. Neaga îşi găseşte alinare în bra¬ 
ţele ţiganului. Ruşinea se amplifică, iar tatăl, prin refuzul de 
a-şi salva fiica, marchează tocmai această batjocoră la care 
nu vrea să fie părtaş. 

în timp ce negocierea se derulează fără scrupule. Neaga 
se tânguie şi plânge: „că mai nainte era numai vorbă că are 
a face cu ţiganul, iar de vreme ce au ieşit lucru la maidan, va 
să-şi ia lumea în cap, să o ducă să o pierză“. Dar nu-şi ia lu¬ 
mea în cap, aşteaptă şi speră că soţul ei n-o să afle. întors în 
sat, acesta este repede pus la curent cu aventura soţiei sale 
şi, fără să stea prea mult pe gânduri, porneşte jalbă către Prea 
Sfinţia Sa. Dezonoarea îmbracă o dublă formă: nu numai că 
a comis un adulter, dar cel cu care l-a comis este un ţigan, 
adică scursoarea societăţii. Chiar dacă ar fi iertat-o pentru gre¬ 
şeala păcatului, nu i-ar fi putut ierta alegerea. 1 


1 BAR, mss. 638, ff. 68'-69'şi 72 r - 

Desfrâul masculin 

Costantino-Guglielmo Ludolf în vizită la Bucureşti, în mai 
1780, află de la Raicevich că „nu eşti socotit om de lume 
dacă nu ai o amantă 14 , Raicevich însuşi conformându-se obi¬ 
ceiului locului şi luându-şi o amantă pe care o prezintă fără 
jenă tuturor. Călătorul pune acest obicei pe seama ruşilor 
care ar fi stricat moravurile şi care ar fi adus o mare libertate. 1 
Informaţia oferită trebuie privită cu multă atenţie, nu ruşii 
sunt cei care aduc acest obicei, el există, dar nu este denunţat 
pentru că face parte din codul de onoare masculin. Femeile 
măritate sau prostituatele, prinse în flagrant delict de către 
straja domnească au întotdeauna parteneri masculini, de cele 
mai multe ori însuraţi, dar dacă numele lor sunt consemnate 
în condică, rareori se vorbeşte de pedepsele care li s-au apli¬ 
cat şi aproape niciodată despre reacţia pe care atitudinea lor 
a produs-o în propria familie. Desfrâul masculin mai poa¬ 
te fi depistat şi ca urmare a sifilisului. Boală venerică con¬ 
tagioasă, sifilisul trece de obicei de la prostituată la soţ şi 
apoi la soţie. în 15 jalbe, soţiile se plâng că au fost conta¬ 
minate cu sifilis de către soţii lor din cauza „umbletelor des¬ 
frânate 11 ale acestora, dar în nici una din plângeri imoralitatea 
conjugală nu trece în prim-plan, ci rămâne în umbră devan¬ 
sată fiind de suferinţa fizică provocată de boală şi de chel¬ 
tuielile mari făcute pentru vindecare pe care soţul ar fi trebuit 
să le suporte. 

Desfrâul conjugal masculin constituie numai în 12 cazuri 
obiectul unei petiţii. El îmbracă mai degrabă o formă eco¬ 
nomică şi nu una dezonorantă, căci soţia intră în panică a- 
tunci când economia cuplului se subţiază pe zi ce trece. 
Amanta devine prioritatea şi soţul deturnează toată puterea 
lui de muncă către casa acesteia. Din cauza ei, bărbatul îşi 
abandonează soţia şi copiii, din cauza ei, soţul îi pedepseş¬ 
te, îi chinuie, îi alungă. Amant şi amantă ţes planuri diavo- 


Călători străini , X, partea I, p. 434. 

Ieşti pentru a scăpa de soţia nedorită, presupusă că stă în ca¬ 
lea „fericirii 14 lor. Bătaia de moarte este prima metoda fo¬ 
losită de soţ. Dacă aceasta nu dă roadele dorite se trece la 
otravă, de pildă, argintul viu. Mihalcea, condoragiul din ma¬ 
halaua Răzvad, îşi aduce amantele chiar în propria casă şi 
sub ochii soţiei care îl reclamă că o bate şi-i ia banii, pe care 
„cu mâinile ei“ îi câştigă, să-şi facă „voile inimii“. La cer¬ 
cetare, vecinii nu pomenesc nimic de adulterul repetat al 
soţului, ci pun accentul pe neglijarea soţiei nevoită să mun¬ 
cească şi să se hrănească singură. Şi mai departe, deşi sin¬ 
gur mărturiseşte că „s-a încârdoşit cu muieri curve“, soborul 
consemnează fapta în zapisul de împăcare, dar îl dojeneşte 
pentru traiul rău ce-1 are cu nevasta, fără a pomeni nimic 
de adulter. 1 Stamata se plânge şi ea că soţul ei, Cârstea ca¬ 
zac, s-a „înădit“ cu o nevastă din mahala şi, din acest mo¬ 
tiv, viaţa ei s-a transformat într-un iad. La judecată, soţia se 
vede şi ea apostrofată de părinţii clerici, deoarece nu-i dă 
soţului „căzuta supunere şi cinste", îi întoarce vorbele şi-i răs¬ 
punde cu cuvinte proaste. 2 Se remarcă, în primul rând, to¬ 
leranţa soţiilor care nu ajung la tribunal decât atunci când 
traiul rău este agravat de prezenţa altei femei. Adulterul de¬ 
vine un pretext pentru a-şi argumenta mai bine plângerea, 
şi iată ilustrarea cea mai elocventă a acestei situaţii în exem¬ 
plul următor. Tudora din mahalaua Gorganului a suportat 
timp de zece ani escapadele soţului, bătăile şi insultele până 
într-o zi, de Crăciunul anului 1783, când Dumitru i-a vân¬ 
dut rochia cea bună, pentru a petrece cu o „curvă din maha¬ 
la". Două luni l-a ameninţat că-1 va pârî la Prea Sfinţia Sa 
dacă nu-i aduce altă rochie. Soţul a continuat s-o bată şi să 
petreacă cu altele nestingherit, aşa că Tudora a făcut jalbă, 
iar miezul petiţiei îl constituie rochia prăpădită cu acea „floar- 
ţă de muere" 3 . 


1 BAR, mss. 638, f. 197 r -197 v . 

2 BAR, mss. 636, f. 8 r 8 V . 

3 BAR, mss. 638, ff. I83 v -I84 r . 

Apoi, se observă toleranţa arătată de autorităţile eclezias¬ 
tice adulterului masculin. Clericii îi manipulează atât de bine 
pe împricinaţi că până la urmă femeia, care a venit să se plân¬ 
gă, capătă o parte din vina disputei conjugale. în al treilea rând, 
apare diferenţa în ceea ce priveşte judecarea acestor pricini: 
adulterul feminin constituie o mare atingere adusă cinstei băr¬ 
batului şi este judecată după Pravilă; adulterul masculin este 
asociat traiului rău care nu implică nici dezonoarea, nici se¬ 
pararea. De aceea şi sancţiunile aplicate celor două sexe îm¬ 
bracă forme diferite: femeia adulteră este trimisă la mănăstire 
o vreme, şi dacă soţul n-o mai primeşte, ea pierde zestrea, 
darurile dinaintea nunţii şi poate fi călugărită cu sila, după 
ce în prealabil a fost bătută, globită şi „dată prin târg“; băr¬ 
batul, deşi a comis un adulter, deşi Codul penal prevede ace¬ 
leaşi sancţiuni, cu excepţia mănăstirii, el nu este judecat ca 
atare. Primeşte doar dojană şi sfaturi, eventual câteva toiege 
la tălpi în caz de recidivă. în acest tip de relaţie, amanta se pe¬ 
depseşte şi nu soţul, ea este considerată „spărgătoare de casă“. 
Ea este închisă, bătută şi cel mai adesea îndepărtată din co¬ 
munitate pentru a se evita o eventuală întâlnire. Se pune în 
acest mod capăt legăturii ilicite, considerându-se că perico¬ 
lul a fost înlăturat. Familia unită, familia sfântă are priorita¬ 
te în faţa unei legături ilicite şi pentru a păstra această imagine, 
amanta este sacrificată. 

Neagu Drăgulinescu vs Dumitrache Georgică 

în toamna anului 1799, târgul Urlaţiului este zguduit de 
scandalul dintre vistierul Neagu Drăgulinescu şi ginerele său, 
Dumitrache Georgică. în urmă cu cinci ani, vistierul îşi mări¬ 
tase fiica după Dumitrache, deşi ştia că acesta are o amantă 
în casă. Atunci Geanache, mijlocitor la facerea nunţii, se an¬ 
gajase prin zapis şi se pusese chezaş că fratele său îşi va pă¬ 
răsi ţiitoarea din moment ce îşi va lua nevastă cu cununie 
şi după lege. Atât a insistat Geanache pentru încheierea aces- 

tei alianţe, că până la urmă tatăl s-a lăsat convins şi şi-a dat 
fiica după Dumitrache, dându-i şi o zestre frumoasă. Cinci 
ani a aşteptat vistierul şi, înainte de a cere ajutorul puterii, 
s-a tot certat cu ginerele cerându-i să se ţină de promisiu¬ 
ne şi să-şi alunge amanta, dar fără nici un fel de succes. 

Procesul are loc între ginere şi socru, fiica nu este pome¬ 
nită decât rareori şi rămâne în plan secundar, deşi lupta se 
poartă în numele ei. Conflictul, în schimb, se derulează în¬ 
tre vistierul Neagu Drăgulinescu şi amanta ginerelui, Tu- 
dora. întreaga familie a Tudorei se află în slujba lui 
Dumitrache, ea slujnică în casă, copiii cei mari fac de toa¬ 
te prin curte, iar răposatul soţ. Ion Purcărea Vlăşceanu, fu¬ 
sese paznic la porci până la moartea survenită în urmă cu 
câtva timp. Ajunsă tocmai de prin Vlaşca în judeţul Săcu- 
iani, familia s-a aciuit pe lângă casa lui Dumitrache. După 
ce a prins cheag n-a vrut să mai plece, apoi s-a înfiripat şi 
idila dintre Tudora şi stăpân şi a început să le meargă din 
ce în ce mai bine, deci motiv să se reîntoarcă în locul de 
baştină nu mai exista. 

în jalbele adresate puterii, vistierul îşi exprimă întreaga 
sa nemulţumire faţă de comportamentul ginerelui său, miza 
întregului proces constituind-o economia familiei şi abia apoi 
onoarea fiicei, înşelată în văzul tuturor. Tatăl accentuează 
cu putere originea socială a amantei provenită din rândul ce¬ 
lor săraci şi fără distincţie socială. Vistierul manipulează pres¬ 
tigiul oferit de rangul social într-un alt sens. El şi ginerele 
său deţin o anumită poziţie în comunitate datorită averii şi stă¬ 
rii sociale, „neam de boier" spune despre sine. Tudora este o 
intrusă, şi mai mult decât atât, de neam prost, soţul ei nereu¬ 
şind să depăşească condiţia de porcar. Relaţia dintre Georgi- 
că şi Tudora este una de notorietate publică, începută cu mult 
timp în urmă, de pe vremea când era holtei şi nu era legat de 
nici un legământ de fidelitate; a continuat şi pe parcursul că¬ 
sătoriei, devenind vizibilă după moartea încornoratului soţ. 

Acum Georgică nu este numai amant, ci şi protector al vă¬ 
duvei de care începe să se îngrijească, asigurându-i o oare¬ 
care bunăstare materială. Din acest punct încep neînţelegerile 
conjugale şi mai ales conflictele familiale. Atât timp cât re¬ 
laţia celor doi n-a avut şi o componentă economică impor¬ 
tantă, ea n-a stârnit furtuna nemulţumirilor. Momentul în care 
moşia de zestre ajunge să se numească „via Tudorei“ mar¬ 
chează paroxismul intolerabilului. Vistierul pune în balanţă 
diferenţele sociale existente nu atât pentru a marca dezonoa¬ 
rea unei asemenea legături, ar fi protestat şi în cazul în care 
amanta avea aceeaşi poziţie socială, dar nu şi-ar fi permis 
să intervină personal. Socrul este interesat să puncteze evo¬ 
luţia amantei. Săraca porcăreasă urcă treptele ierarhiei so¬ 
ciale (bineînţeles la nivel local şi pe o arie destul de restrânsă 
a evoluţiei sociale) datorită averii şi, în momentul conflic¬ 
tului, are „cheag“, adică vite, moşii, vii, iar numele ei se im¬ 
pregnează asupra proprietăţilor, astfel încât în mentalitatea 
colectivităţii numele vechiului proprietar se şterge. 

Cu insistenţă sunt socotite bunurile pe care Dumitrache 
le-a îndreptat către casa amantei, bunuri care aparţin, de fapt, 
familiei sau care fac parte din zestre. Exagerările abundă în 
acuzaţiile sale: loan Purcărea a fost un om prost şi sărac care 
n-a lăsat nimic la moartea sa, iar toată averea Tudorei este 
făcută pe spinarea ginerelui său. Dacă i-ar fi dat numai de 
la el mai treacă meargă, dar a avut îndrăzneala să-i dăruias¬ 
că din pământul de zestre şase pogoane pe care tot el i-a să¬ 
dit vie de a ajuns să se numească chiar „via Tudorii“ şi o 
ajută cu oameni s-o lucreze. Altădată „au împărtăşit-o şi din 
vite“ şi i-a dăruit „şase boi mari, cinci vaci, opt viţei de acum 
mărunţi, unsprezece oi cu mare cu mică“. în plus, Georgică 
este tatăl copiilor, adică „făcuţi încă după ce au luat-o pă fii-sa“, 
afirmă socrul supărat. Teama reală nu o constituie paterni¬ 
tatea copiilor, ci vine din faptul că în calitate de protector, 
ginerele ar încerca să aibă grijă de ei, să mărite şi să înzestre- 

ze fetele, să-i ajute pe băieţi să se aşeze la casele lor. Or, 
acest lucru ar însemna să rupă din propria avere, s-o vădu- 
vească pe soţie de bunăstarea promisă la tocmeală şi care i 
se cuvine conform poziţiei sociale pe care o deţine. 

Prima cercetare se efectuează la nivel local de către Cos- 
tandin, episcopul Buzăului, şi de către paharnicul Varlam, 
ispravnicul judeţului Săcuiani. Dumitrache promite că-şi va 
părăsi amanta şi se va întoarce la soţia legitimă, iar pentru 
a-şi linişti socrul îi dă foaia de zestre înapoi, asigurându-1 
că nimic n-a fost cheltuit. Aici se poate trimite chiar la Pra¬ 
vilă care la glava 216, zaceala 5 spune următoarele: „De va 
avea altă muiere în casa lui (soţul) şi va dormi cu dânsa, sau 
în alt sat, sau într-alt loc, şi-i va zice muiarea lui sau părin¬ 
ţii ei, sau altcineva, o dată şi de doao ori, să se dăpărteze, 
iară el nu va vrea să facă părăsire de tot de cătră acea curvă, 
atunce-1 lasă muiarea lui“'. Cu alte cuvinte, socrul, apoi au¬ 
torităţile locale, în speţă ispravnicii şi episcopul locului, îl 
invită pe Dumitrache să-şi părăsească amanta şi pentru că 
acesta se supune, procesul intentat nu mai are obiect. Şi cu 
toate acestea, zapisul dat de ginere nu reuşeşte să-l convingă 
pe vistier care, de-a lungul anilor, auzise nenumărate pro¬ 
misiuni. La rândul ei, amanta nu scapă neinterogată, ea 
devenind personajul principal şi punctul slab al ordinii co¬ 
munitare. Adusă în faţa episcopului şi a ispravnicului se pare 
că femeia a mărturisit calitatea de posadnică a lui Dumitra¬ 
che foarte uşor, cel puţin aşa susţin cei doi în raportul pe 
care îl trimit la Mitropolie, dar ei nu pot face mare lucru, 
cel mult o pot închide pentru câteva zile la „gros“, până cei 
mari iau cunoştinţă de caz şi hotărăsc în vreun fel. 

între timp, scandalul ia amploare şi socrul încearcă să-şi 
facă dreptate de unul singur. Eliberarea Tudorei îl scoate din 
minţi în aşa măsură că într-una din zile dă buzna peste ea 
în casă, o bate cu bestialitate şi apoi o apucă de picioare şi 


îndreptarea legii, p. 224. 

o târăşte pe uliţele târgului până la „gros“, înainte ca veci¬ 
nii să se dumirească de ce se întâmplă. Boierul îndrăzneşte 
să procedeze aşa tocmai datorită diferenţelor sociale exis¬ 
tente între ei. El profită, statutul social îi permite să intervină 
şi s-o pedepsească personal pe porcăreasă fără să stârneas¬ 
că nemulţumirea comunităţii sau a autorităţilor. Fratele 
amantei, indignat, adresează şi el o plângere puterii, la 18 de¬ 
cembrie 1799, prin care neagă orice legătură amoroasă 
între Tudora şi Dumitrache şi susţine că adevăratul motiv 
al supărării vistierului ar fi vrajba apărută în căsnicia fiicei 
sale pe care încearcă s-o pună în cârca surorii lui. 

Cercetarea la faţa locului dovedeşte că nu Georgică este 
tatăl copiilor. Luaţi pe ani se vede că, după urma răposa¬ 
tului soţ, Tudorei „i-a rămas cinci copii, adică o fată mări¬ 
tată din anul când au murit tată-său, un fecior ca de ani 20, 
o fată are de vârstă un fecior are de 12 ani, un fecior 
are de 8 ani, adică cinci“. Şi pentru că vistierul insistă, se 
mai face o cercetare şi, din nou, se ajunge la concluzia că 
progeniturile aparţin primului bărbat, dovada o constituie 
vârsta lor, „că nu sunt mici, ci vrednici a să chivernisi sin- 
guri“. Rămâne însă problema averii confiscate încă înain¬ 
tea cercetării. în acest timp, Tudora este ridicată ca şi cel 
mai înrăit tâlhar de drumul mare şi adusă sub pază la închi¬ 
soarea ispravnicului. După două luni, mitropolitul nu deci¬ 
sese încă ce să facă cu ea, dacă să-i dea drumul, dacă să o 
surghiunească, dacă să-i confişte numai averea. 

Manolache se arată îngrijorat de soarta surorii, deoarece 
nu ştie „au murit sau s-au înecat sau s-au surghinit“. 

întâi se face o analiză asupra averii, iar via îi interesea¬ 
ză cel mai mult. întrebaţi vecinii, toţi mărturisesc că e vie 
pusă de un an, în vara trecută, de către Georgică şi oame¬ 
nii lui pentru amantă; clericii se arată indecişi asupra solu¬ 
ţiei: via va fi retumată proprietarului de drept, ori va fi 


1 Spaţiu gol în text. 

vândută ca nu cumva sub acest pretext, Tudora să se reîn¬ 
toarcă în târg şi să se întâlnească iarăşi cu iubitul ei. Prin¬ 
tre lucrurile confiscate se află şi ceva bani găsiţi în casa 
Tudorei, pe aceia instanţa îi consideră ca aparţinând amantei 
şi crede că ar fi bine să-i fie retumaţi. încărcaţi într-o căru¬ 
ţă, Tudora şi copiii sunt izgoniţi din târg tocmai peste Olt, 
în plină iarnă, în apropierea Crăciunului, la 22 decembrie 
1799. 

Observăm cum totul se învârte în jurul averii, ea primează 
în defavoarea onoarei care devine un subiect colateral pus 
să lucreze tot în folosul bogăţiei. Soţia admite mult mai uşor 
prezenţa unei alte femei, dar cu condiţia să nu pericliteze 
averea comună şi mai ales zestrea. în marile case boiereşti, 
acolo unde averea nu constituie un punct nevralgic, amanta 
este tolerată, iar bastarzii aşteaptă mila tatălui. în plus, băr¬ 
batul nu este pedepsit în nici un fel, deşi este părtaş în egală 
măsură la relaţia ilicită care ruinează propriul menaj, o sim¬ 
plă promisiune şi totul se trece cu vederea în dorinţa de a 
nu complica şi mai mult legătura sfântă a căsătoriei. Tot¬ 
odată, soţul rămâne în afara conflictului conjugal, în 
prim-plan aflându-se doi protagonişti, socrul şi amanta, nu 
străini de viaţa cuplului şi cu roluri total diferite: unul se 
erijează în apărător al lui, iar celălalt este văzut ca distru¬ 
gător. Actorii principali, cei doi soţi, cei care ar trebui să-şi 
spună părerea despre situaţia creată, rămân în umbră. 1 

Boierii şi imoralitatea 

Reclamarea injustiţie, indiferent de motiv, este văzută de 
boier ca o mare atingere adusă cinstei lui. Printr-un proces 
deferit spaţiului public, el şi „casa" lui ajung subiect de bâr¬ 
fă în celelalte case boiereşti, de „batjocora lumii", după cum 


1 DANIC, mss. 143, ff. 84 v -88 v . 

se exprimă unul dintre ei. Pe lângă cinste, un boier are de 
apărat şi nobleţea rangului, el este „blagorodnic 441 , adică de 
neam ales, cu totul deosebit de restul norodului. O serie de 
constrângeri sociale aparţin acestei categorii sociale, iar une¬ 
le dintre ele se referă la conduită. Când ajung în faţa mitro¬ 
politului, care în astfel de situaţii se ocupă personal de 
împricinaţii nobili, acesta le reaminteşte, înainte de toate, 
de statutul lor social şi de importanţa acestuia în societate; 
ca membri ai unei elite, boierii trebuie să se comporte cu 
multă „cinste“ şi să reprezinte un exemplu pentru ceilalţi su¬ 
puşi: boierul să-şi caute de slujbă, în sensul de dregătorie, 
iar boieroaica de „cinste 41 , în sensul de fidelitate. 

Situaţia boieroaicei în interiorul familiei este cu totul alta 
decât cea a unei femei de rând, are un nume, aparţine unei fami¬ 
lii nobile importante şi are o avere (zestre), de multe ori des¬ 
tul de mare. Acestea două îi întăresc considerabil poziţia. Dacă 
boierului îi sunt permise micile escapade în rândul slujnicelor, 
onoarea soţiei contează foarte mult. Miza fidelităţii feminine 
devine esenţială, în condiţiile în care ea asigură o continui¬ 
tate legitimă a neamului şi garantează moştenitori legali pen¬ 
tru patrimoniul patern. Educată să accepte aventurile soţului, 
ea nu are de ce să-l reclame în justiţie, fiindcă ştie că o sluj¬ 
nică sau o femeie simplă nu-i pot lua locul niciodată. 

Pe de altă parte, modul dc viaţă al boierilor începe din ce 
în ce mai mult să se îndepărteze de cel al poporului şi, mai 
ales, să se ascundă în spatele zidurilor. Dacă la 1730 mai 
este posibil să vedem o boieroaică desfaşurându-şi amorul 
în public, după această dată casele lor devin adevărate for¬ 
tăreţe unde boierii trăiesc alături de familii şi armatele de 
slugi, departe de privirile celorlalţi. Ascunşi de curiozitatea 
bolnăvicioasă a oamenilor, disputele lor nu mai implică parti- 


1 Asupra termenului vezi studiul Violetei Barbu, „Concepţia asupra 
«blagorodiei» în vechiul regim", în AG, I (IV), nr. 3—4, 1994, pp. 145-156. 

ciparea publicului. Neînţelegerile dintre soţi trec, mai întâi, 
prin medierea rudelor, nici una dintre familii neavând in¬ 
teresul să rupă alianţa, îndeosebi cea a soţului care s-ar ve¬ 
dea obligat să restituie zestrea primită. în acelaşi timp, prin 
căsătorie, el intră într-o reţea de alianţe utilă în ascensiunea 
socială, aşadar, nu are nici un rost să o piardă. Soţia se su¬ 
pune, de cele mai multe ori, înţelegerilor la care s-a ajuns 
pentru că aşa îi cere poziţia socială, pentru că cei din jur in¬ 
sistă, pentru că are copii. Elena spune foarte clar în decla¬ 
raţia ei că îşi acceptă soţul, pe paharnicul Ioan Bălăceanu, 
numai pentru că trebuie să se supună constrângerilor socia¬ 
le cerute de rangul pe care îl poartă, deşi nu are nici cea mai 
mică simpatie pentru bărbat: „că vreo deosebită dragoste cu 
dumnealui nu are, dar purtându-se cu tropot bine şi evghe- 
nicos îl primeşte 411 . Medierile se realizează în secret pentru 
a nu da prilej de bârfa celor din jur şi, dacă totuşi ajung la 
Mitropolie, ambele părţi insistă, într-o primă fază, pe păs¬ 
trarea secretului, cerând mitropolitului multă discreţie. 

Căsătorite din interes, unele boieroaice îşi găsesc refu¬ 
giul într-o relaţie. Amanţii lor sunt inferiori din punct de ve¬ 
dere social pentru că nu au de unde să aleagă, dată fiind 
limitarea spaţiului în care se pot mişca: slugile din casă, ţi¬ 
ganii, micii dregători de la curtea domnească, rareori un bo¬ 
ier. Situaţia se schimbă după războiul din 1768 1774, când 
preferinţele lor se îndreaptă cu precădere spre ofiţerii ruşi, 
austrieci sau francezi. în această situaţie se află vornicul 
Matache Racoviţă a cărui cucoană, Mărioara Cantacuzino, 


1 DANIC, Mitropolia Ţării Româneşti, CCCLVTII/2. Ulterior cei doi 
soţi s-au separat, întrucât micile lor disensiuni conjugale au ajuns în spa¬ 
ţiul public unde cucoana a strigat de câteva ori „că-i iaste ceru înaintea 
ochilor şi nici cum nu-1 voieşte de bărbat“. Aceste vorbe nu-i convin pa¬ 
harnicului şi refuză orice cale de împăcare. Cuvântul grecesc „evghe- 
nie“ înseamnă de neam bun, deci „a se purta cu evghenicos“ are semni¬ 
ficaţia de a se purta conform rangului. Vezi în acest sens Violeta Barbu, 
„Concepţia asupra «blagorodici» în vechiul regim“, pp. 145-156. 

a fugit, din „uşurătatea minţii“, cu un oarecare, luându-i o 
grămadă de scule şi bani din casă. La insistenţele rudelor 
şi prietenilor, boierul o iartă, dar când Mărioara fuge şi a 
doua oară ruşinea este prea mare pentru a trece totul cu ve¬ 
derea. Pe lângă despărţire, boierul o obligă pe infidelă să-i 
plătească până la un capăt de aţă tot ce a furat. 1 

Stolnicul Răducan Filipescu este şi mai revoltat de com¬ 
portamentul soţiei sale, Maria Văcărescu. După ani de căsă¬ 
torie, din care au rezultat trei copii, cucoana a căzut în 
dragoste cu un ofiţer austriac, în timpul războiului din 1789. 
La început, totul se desfăşoară în secret, iar Maria foloseş¬ 
te diverse tertipuri pentru a-şi întâlni amantul şi lucrul îi re¬ 
uşeşte, stolnicul fiind mai tot timpul plecat ba pe la moşii, 
ba prin ţară după chiverniseală. Când acesta îi tot cere să-l 
însoţească, ea găseşte întotdeauna un pretext: că-i bolnavă, 
că are altele pe cap. Când amorul se transformă în pasiune, 
Maria îşi urmează amantul în lume, dar şi ea, ca şi surate¬ 
le ei din popor, se lasă convinsă de ofiţer să nu plece cu mâna 
goală. Argintăria, scule, haine şi 3 500 de taleri sunt încăr¬ 
cate în desagi înainte de plecare. Vorniceasa Văcărescu, 
mama Măriei, aflând de isprava fiicei şi de marea ruşine pri¬ 
cinuită, cere ajutor domnului pentru a o aduce acasă. Deşi 
găsită peste numai câteva zile, soţia risipise o mare parte 
din avere, pentru că împreună cu amantul au ţinut-o tot în- 
tr-un chef pe la toate hanurile pe unde au poposit. 

Filipescu nu voieşte s-o mai primească, considerând că i-a 
adus „mare stingere şi necinste 14 şi chiar dacă nu divorţează, 
refuză s-o mai vadă, alungând-o din casă. El îi interzice să 


1 DANIC, Fond Documente Munteneşti XXVI/78 şi Fond Mitropo¬ 
lia Ţării Româneşti, CCCLVII1/I, I septembrie 1804 şi 28 februarie 1812. 
In sânul aristocraţiei engleze dezonoarea provocată de adulterul femi¬ 
nin se construieşte cu totul altfel. Amantul soţiei este la rândul său ur¬ 
mărit pe calea justiţiei şi obligat să plătească pentru ofensa adusă. Exis¬ 
tă în egală măsură un cod al duelului de care soţii dezonoraţi uzează pentru 
a se răzbuna. L. Stone, Road to divorce, pp. 237-241 şi 269. 

se apropie de copii, pe care preferă să-i încredinţeze unor 
epitropi decât să-i dea mamei: „ci după faptele dumneaei 
ce arăt mai sus, las ca să nu aibă nici o treabă cu casa mea 
şi cu copiii miei“. Chiar atrage atenţia epitropilor să nu se 
lase cumva înşelaţi de vorbele ei şi să îi permită să locuias¬ 
că la un loc cu copiii, „fiindcă dintr-un început s-au arătat 
fără milă şi ca o nebună risipitoare şi nedurere dă inimă dă 
copii şi dă casa mea“. Dincolo de dezonoarea adusă, boie¬ 
rul Filipescu se arată şocat de atitudinea cucoanei care a pu¬ 
tut să-şi abandoneze copiii, să-i lase singuri în casă şi să fugă 
mânată de o pasiune efemeră. Chiar dacă o iartă în ceasul 
morţii, nu-şi retrage totuşi decizia asupra copiilor rămaşi în 
grija unchilor paterni şi nu a mamei. 1 

La rândul său, boieroaica se arată ofensată atunci când 
este acuzată pe nedrept de curvie. Cinstea şi buna condui¬ 
tă fac parte din onoarea ei şi îi fixează locul în societate şi 
comunitate. Despina Varipat se simte foarte jignită, ba chiar 
furioasă din cauza vorbele lansate de soţul ei, Bănică Băr- 
bătescu, în sânul comunităţii boiereşti din capitală. Ea tre¬ 
ce peste comportamentul soţului, care, în loc să umble cu cei 
de seama lui, a intrat într-un anturaj de „proşti oameni şi ţi- 
gani“, dar nu poate trece cu vederea „zvonul de curvie“ scor¬ 
nit. Bănică a spus în auzul tuturor, astfel încât „au umplut 
toate casele boiereşti şi auzurile tuturor celor cu care s-a în- 
tâlnit“. De ruşine, Despina „nici din casă afară nu poate ieşi“. 
în faţa instanţei, boierul îşi reafirmă acuzaţiile, dar când i 
se cer dovezi tergiversează procesul şi invocă un răgaz pen¬ 
tru a-şi strânge martorii. După alte două soroace, mitropo¬ 
litul n-are decât să judece în lipsă, căci dumnealui plecase 
la ţară şi lăsase totul baltă. Despina Varipat obţine divorţul 
mult dorit, dar, prin cartea de despărţire, ambii soţi pierd 
dreptul de recăsătorire. Doi ani mai târziu, la 11 ianuarie 


1 DANIC, mss. 143, ff. 139 r —14l r ; V.A. Urechia, op. cit., voi. VI, 
pp. 427-430, 9 aprilie 1793, 6 iunie 1793, 1 iulie 1793. 

1784, Bănică, invocând tinereţea, cere mitropolitului o dis¬ 
pensă de căsătorie pe care o şi primeşte. 1 

Adulterul feminin reprezintă, şi la acest nivel social, o 
mare ofensă şi o mare necinste adusă casei. Boierii se stră¬ 
duiesc să ascundă cât mai bine primele aventuri ale soţii¬ 
lor, încercând, cu sprijinul familiei, să le îndrepte, fie prin 
exil la o moşie îndepărtată, fie prin surghiunul la mănăsti¬ 
re. Dacă nici una dintre aceste metode nu dă rezultat, abia 
atunci boierul se hotărăşte şi cere divorţul. în cazul în care, 
la insistenţele mitropolitului şi rudelor, îşi iartă soţia, boie¬ 
rul primeşte în schimb avantaje materiale esenţiale: zestrea 
trece de drept şi de fapt în posesia lui, apoi soţia adulteră 
este eliminată din moştenire. Moartea soţului o lasă săracă, 
averea şi zestrea trecând în posesia copiilor şi a rudelor 
decedatului. Acest contract, semnat de soţie şi întărit de pă¬ 
rinţi, rudele ei o transformă într-o slugă oarecare, lăsată la 
mâna stăpânului, „despuiată" de toate onorurile date de po¬ 
ziţia socială şi avere, fără nici o autoritate în interiorul me¬ 
najului. 

„In jurul unui divorţ": 

Costandin Brezoiunu vs Marica Filipescu 

Pe la 1731, în mahalaua Brezoianu era zarvă mare. Mare¬ 
le boier Costandin Brezoianu, vel armaş, dorea să divorţeze. 
Cei doi soţi proveneau din marile familii boiereşti ale vre¬ 
mii. Costandin Brezoianu era fiul lui Pătraşco Brezoianu, 
mare postelnic, mare ban şi mare vornic în vremea domnilor 
Constantin Brâncoveanu (1688- 1714) şi Ştefan Cantacuzi- 
no (1714-1716). Ascensiunea fulminantă a acestui mic bo¬ 
ier l-a îndreptăţit să ducă o politică matrimonială îndrăzneaţă. 
Căsătoria fiicei sale, Stanca, cu marele spătar Radu Canta- 


1 BAR, mss. 636, f. 11 T- 117 V şi mss. 638, f. 196\ 17 februarie 1782. 

cuzino i-a asigurat cele mai importante dregătorii în ierar¬ 
hia politică, dregătorii ocupate de altfel numai în timpul dom¬ 
niei lui Ştefan Cantacuzino, fratele ginerelui său. Cea de-a 
doua fiică, 1 linca, a fost măritată după loan Bălăceanu, iar 
cea de-a treia, Despa, după Cârstea, fiul lui Cârstea Popes- 
cu, mare vornic. 1 în afară de Costandin, Pătraşco a mai avut 
patru băieţi - Fiera, Ştefan, Şerban şi Matei. 2 Despre căsă¬ 
toriile şi carierele lor ştim, în momentul de faţă, foarte pu¬ 
ţine lucruri. 3 

în ceea ce priveşte identitatea Măriei Filipescu, lucrurile 
se prezintă un pic altfel. Istoricul Paul Cemovodeanu crede 
că era fiica lui Grigore Filipescu, mare pitar, şi a Voichiţei, 
deoarece cei doi apar ca semnatari ai scrisorii de angajament 
semnată de Marica la 20 septembrie 1731, 4 Dar din testamen¬ 
tul marelui pitar Grigore Filipescu reiese că el nu a fost căsă¬ 
torit cu Voichiţa, ci cu Ilinca. 5 Printre copiii celor doi se 
număra şi o fată cu numele de Marica, dar ea nu putea fi 
soţia marelui armaş Costandin Brezoianu dintr-un motiv foar¬ 
te simplu: la 21 martie 1736, când tatăl ei îşi alcătuia diata, 
ea nu era căsătorită încă, iar tatăl stabilea ce se va vinde pentru 


1 Pentru cariera acestui boier vezi N. Stoicescu, Dicţionar al mari¬ 
lor dregători din Ţara Românească şi Moldova, Bucureşti, 1972, pp. 124 125. 

2 N. Stoicescu în dicţionarul său nu vorbeşte de Matei. FI apare ca 
fiu al marelui ban Pătraşco Brezoianu fie într-o serie de documente indi¬ 
viduale, cum este cel de la 5 iunie 1729, unde este menţionat ca boier 
hotamic, fie alături de fratele său Ştefan, în ambele documente declinân- 
du-şi identitatea ca fiu al fostului mare vornic Pătraşco. DANIC, Fond 
Mitropolia Ţării Româneşti, CCC78, CCCXXXI/1, CCCLII/10, 2 februa¬ 
rie 1722, 5 iunie 1729 şi 8 decembrie 1729. 

3 N. Stoicescu, op. cit., pp. 124 125. Dar şi Mihai banul Cantacuzi¬ 
no, Genealogia Cantacuzinifor , pp. 313 -315. 

4 Vezi Paul Cemovodeanu. „Date de interes socio-medical într-un izvor 
românesc de la mijlocul secolului al XVIlI-lea“, în SMIM, voi. XIII, 1995, 
p. 144. 

5 DANIC, Fond Mitropolia Ţării Româneşti, LXXIX/12. Vezi şi Irina 
Hoinărescu, „Contribuţii la istoria familiei Filipescu în veacurile 
XVI-XVIir, în AG , tom V, 1998, nr. 1-2, pp. 295-296. 

a-i face nunta şi pentru a fi înzestrată de către mamă şi cei 
doi fraţi. 1 

Scrisoarea de angajament a Maricăi Brezoianu, născută 
Filipescu, este redactată la 20 septembrie 1731, aşadar, cu 
mult înaintea elaborării testamentului. De altfel, din testament 
reiese foarte clar că această Marica, fiică a lui Grigore, era 
încă o copilă. Totodată, trebuie precizat că cei doi Filipeşti 
apar în document în calitate de rude şi nu neapărat de părinţi. 
Această ipoteză fiind eliminată, rămâne o alta foarte atră¬ 
gătoare: Marica Filipescu ar fi atunci fiica lui Matei Fili¬ 
pescu şi a Măriei, soră cu Ancuţa şi Voichiţa. 2 

Că de aceasta este vorba ne încredinţăm dintr-un alt docu¬ 
ment de la 1718 aprilie 19, unde Marica şi Costandin Brezo¬ 
ianu apar împreună. în acest document, Costandin avea drept 
de protimisis în satul Filipeşti din judeţul Prahova, sat care 
aparţinea prin zestre soţiei sale. La această dată, popa Dumi- 
traşco din Filipeşti ceda partea sa de moşie din sat pentru 
o datorie ce o avea la jupân Chiriac de la Câmpina. Pentru 
că deţinea mare parte din moşia satului, Costandin Brezoia¬ 
nu intervenea şi răscumpăra datoria popii Dumitraşco, lăsân- 
du-i totuşi moşia, din milă pentru sărăcia acestuia. Preotul 
nu ar putea niciodată să vândă moşia altcuiva: „să o vânză 
să nu fie volnic a o vinde altora, ci iar la noi să vie să o vân- 
ză“ 3 . Actul poartă iscăliturile celor doi soţi, iar Marica sem¬ 
nează cu numele ei de fată, Filipescu. 

Precizarea identităţii acestei femei are o importanţă aparte, 
întrucât miza procesului de divorţ o constituie averea şi 
zestrea. Neavând copii de sex masculin, Matei a împărţit în¬ 
treaga avere între cele trei fete ale sale, o zestre imensă în- 
soţindu-le la măritiş. Căsătoriile lor au fost de asemenea bine 


1 Ibidem. 

2 Ibidem, pp. 289-290. 

3 DANIC, Fond Mitropolia Ţării Româneşti, LI/1. 

gândite, Matei înrudindu-se cu Brezoianu, Caramanlâu, Ştir¬ 
bei, Bujoreanu şi apoi cu Ruset. 1 

Supunându-se unei politici matrimoniale familiale, via¬ 
ţa comună le-a demonstrat celor doi boieri că nu prea au ni¬ 
mic în comun, în afară de averea şi onoarea ce trebuie 
prezervate cu grijă şi transmise intacte moştenitorilor de 
drept. După câţiva ani de căsătorie, Marica încearcă „să-şi 
omoare plictiseala 44 cochetând cu Vasile Saigiul şi, pe la 1731, 
relaţia depăşise de mult această etapă, devenind un lucru des¬ 
tul de serios, capabil să-l îngrijoreze pe soţul înşelat. Obraz de 
cinste, boierul Brezoianu nu poate suferi o asemenea ruşi¬ 
ne, mai ales că majoritatea slugilor şi vecinilor cunosc de 
mult „legătura de taină 44 a jupânesei. în plus, amantul bo¬ 
ieroaicei nu este decât un om „prost 44 , din clasa de jos a so¬ 
cietăţii, aşa cum o arată şi numele pe care îl poartă, saigiu 
fiind cel care se ocupa cu strângerea şi numărarea oilor în 
vederea perceperii impozitului. Dezonoarea este foarte mare 
pentru boierul înlocuit în patul conjugal de un oarecare. în 
aceste condiţii, cere ajutor mitropolitului ţării, singurul în 
măsură să-şi spună părerea în astfel de cazuri. Mitropolitul 
Ştefan citeşte plângerea, reflectează şi, deşi adulterul este 
clar dovedit, nu vrea să acorde divorţul, pe motiv că cei doi 
aparţin elitei sociale şi trebuie să reprezinte un exemplu demn 
de urmat pentru cei mulţi şi „proşti 44 (în epocă cuvântul este 
folosit pentru a-i desemna pe săracii din clasa de jos). 

Dar care sunt faptele? De câtva timp, Marica se îndră¬ 
gostise, până peste cap, de un alt bărbat pe care-1 introdu¬ 
cea în odaia sa, pe uşa din dos, cu ajutorul slujnicei, Slamna 
ţiganca, şi a unei vecine, Ilinca Mucioaia, ambele complice 
la amorul ilicit. înştiinţat de slugile din casă, soţul pune la 
cale un flagrant delict la care-i invită şi pe prietenii lui, marii 


1 Irina Hoinărescu, art. cit., pp. 289-290; Vezi şi N. Stoicescu, op. cit 
pp. 178-179. 

boieri ai Divanului. Participarea acestora nu este întâmplă¬ 
toare, ei vor deveni martori indispensabili în derularea pro¬ 
cesului. 

Neştiind ce-1 aşteaptă, Vasile Saigiul a venit seara ca de 
obicei, a lăsat calul la vecini şi, de aici, însoţit de ţigancă a 
purces spre odaia amantei sale unde de obicei „şădea cât îi 
era voia“. De data aceasta, vizita i-a fost întreruptă de feciorii 
din casă care au intrat şi au început să-l ia la pumni. Scăpat 
cu chiu, cu vai din mâinile lor, Vasile se refugiază în casa 
llincăi Mucioaia căreia îi povesteşte speriat aventura 
tocmai încheiată: „după ce au scăpat de la feciori, au mer- 
su la casa ei şi i-au spus el cu gura lui ei, cum că l-au prins 
feciorii postelnicului Costandin şi i-au luat inelul den de¬ 
get şi i-au luat şi taleri 15 den bozănar. Şi apoi după ce s-au 
dus de la dânsa acasă au mai trimis cu ginere-să Vasile bani 
de au împlinit taleri 50 cu cei taleri 15 şi i-au dat în mâna 
ţigăncii Slamnei, i-au dus de i-au dat feciorilor căci făcuse 
pace cu ei.“ Bătut şi jefuit de către slugi, amantul nu renun¬ 
ţă la dragostea pentru jupâneasa altuia. Boierul urmăreşte 
din umbră toată această afacere scabroasă pentru că pozi¬ 
ţia socială nu-i permite să se coboare la nivelul rivalului său. 
Slugile sunt puse să-i aducă răzbunarea, fiindcă ele aparţin 
aceleiaşi categorii sociale ca şi amantul. Tratamentul apli¬ 
cat pune şi mai bine în evidenţă aceste diferenţe sociale, clar 
marcate atât la nivelul discursului, cât şi la nivel compor¬ 
tamental. 

Cum rangul nu-i îngăduia să participe la o asemenea ruşi¬ 
ne, boierul aşteaptă potolirea lucrurilor şi apoi îşi pune slugile 
să povestească toată tărăşenia în faţa celorlalţi boieri. Trece 
totul pe hârtie, îi pune să semneze şi cu astfel de dovezi, îi 
cere mitropolitului, mai pc ocolite, să-l despartă fără să facă 
mare tărăboi în jurul cazului. Intr-un cerc restrâns, proce¬ 
sul este judecat, llinca Mucioaia depune mărturie în faţa popii 
Mihai de la biserica din mahala şi a popii Isac de la biseri- 

ca Creţulescu. Pentru început, mitropolitul propune soţilor 
un compromis: împăcarea cu condiţia ca Marica să-şi cea¬ 
ră iertare şi să promită că se va îndrepta. 

La 20 septembrie 1731, Marica neagă că ar fi greşit susţi¬ 
nând cu tărie că toate nu sunt decât minciuni menite s-o 
piardă. Copleşită de dovezile soţului, femeia se declară în¬ 
vinsă. în faţa boierilor şi a rudelor îşi ia următorul angaja¬ 
ment: „Adică eu, Marica Filipeasca, dat-am scrisoarea mea 
la mâna dumnealui soţul mieu, Costandin Brezoianu, cum 
să să ştie că bănuind mai nainte dumnealui pă mine cum că 
nu-mi păzescu cinstea şi curăţenia, ce fac lucruri necuviin¬ 
cioase, şi eu prinzându-mă înaintea dumnealui cum că nu 
sunt nici unele de acelea ce aude dumnealui şi sunt toate 
minciuni. Iar când au fost acum, căzând eu în vină ca aceia 
şi dovedindu-mă dumnealui au vrut să facă gâlceavă, zicând 
că mă va lăsa. Deci eu am căzut la dumnealui cu mare ru¬ 
găciune ca să mă iarte, prinzându-mă că de acum înainte nu 
vor mai fi nici unele de acele şi voi trăi cu dumnealui după 
cinste şi după voia dumnealui, luându-mă şi tot neamul mieu 
asupra dumnealor." Actul poartă următoarele semnături: Gri- 
gore Filipescu mare pitar, văr, Voichiţa Filipescu, probabil 
mătuşă, Pantazi Primichiriu, mare medelnicer, cumnat, so¬ 
ţul surorii Voichiţa (cele două femei cu acelaşi nume sunt 
personaje cu totul diferite), moartă la această dată, şi Cos¬ 
tandin Năsturel mare paharnic. Toţi semnatarii se pun che- 
zaşi pentru respectarea angajamentului dat. 

Scrisoarea de angajament, specifică epocii şi instrument 
important în soluţionarea conflictelor familiale, n-o va împie¬ 
dica pe Marica să penduleze timp de nouă ani între patul 
conjugal şi cel al amantului. 

în toamna anului 1740, sătul de atâta ruşine şi dezonoare, 
soţul intervine pe lângă mitropolitul Neofit, care îi este şi 
duhovnic, să primească carte de despărţire şi toată zestrea 
conform Pravilei. De data aceasta, procesul se desfăşoară 

în public şi cu participarea publicului. Vecinii sunt chemaţi 
să depună mărturie asupra unor fapte desfăşurate cu nouă 
ani în urmă, întrucât boierul Brezoianu are nevoie de probe 
zdrobitoare pentru a confisca averea şi zestrea bogatei sale 
soţii. Acum miza procesului nu mai este onoarea, ci averea. 
Vechile fapte sunt readuse la lumină, vechile documente sunt 
scoase de prin cufere şi puse să lucreze în favoarea boie¬ 
rului. Numai că Marica n-are de gând să cedeze atât de uşor. 
Dimineaţă de toamnă, 3 octombrie 1740, cele două părţi 
se prezintă la Mitropolie în faţa soborului de clerici. Rezulta¬ 
tul procesului pare previzibil şi Brezoianu îşi savurează deja 
triumful. Mitropolitul Neofit începe prin a asculta cele două 
părţi, punând întrebări şi de o parte, şi de alta. într-adevăr, 
probele sunt zdrobitoare, dar dumnealui o poate ierta pe dum¬ 
neaei că doar sunt obraze de cinste şi, atât cât mai există 
şanse de împăcare, de ce să renunţe, conchide Prea Sfinţia 
Sa. Nici dumnealui, nici dumneaei n-au de gând să cedeze 
în faţa „cuvintelor duhovniceşti" şi a sfaturilor oferite. Şi 
„neputând nici smerenia noastră cu nici un mijloc a-i îm¬ 
păca şi fiind precum am zis mai sus lucru dovedit", divor¬ 
ţul se acordă. Lovitură de teatru însă: zestrea nu poate fi 
confiscată pentru că soţul a reprimit-o în patul conjugal, chiar 
dacă a preacurvit cu altul. în susţinerea acestei sentinţe, mi¬ 
tropolitul Neofit invocă glava 215, zaceala 15 din Pravilă 
care zice următoarele: „de vreme ce va fi ştiind bărbatul că-i 
curveşte muiarea cu alţii, şi-i va fi şi zis şi s-au şi jăluit de 
multe ori, iar aşa cu aceastea au tăcut, n-au avut ce mai face, 
nici au vrut să o pârască la judecătoriu, ce o au ţinut în casă 
ca pe o fameae-şi şi s-au culcat cu dânsa, atunce nu mai poa¬ 
te nici în viaţă, necum după moarte, să o pârască la judecă¬ 
toriu cum au făcut preacurvie, nici poate să-i oprească 
zeastrele, nice alt nemica". Şi totuşi, mitropolitul îi lasă bo¬ 
ierului nostru o portiţă de salvare. Dacă va dovedi că ea a 

continuat să păcătuiască şi după ce s-a angajat prin scrisoa¬ 
re, îi va da zestrea. 

Averea Maricăi Filipescu, aşa cum reiese din testamentul 
său, este colosală şi cuprinde un număr important de sate 
şi moşii care aparţin de generaţii patrimoniului Filipeştilor, 
adică moşiile de la Bucov, Filipeşti, Păpeni, Chiliani, Beri- 
leşti, Căscioarele, munţi în Prahova, ţigani, rumâni, scule, 
în schimb, Brezoianu a plecat din casa părintească „numai 
cu trupul“, după cum singur mărturiseşte în diata sa. Casa 
din Bucureşti a trebuit s-o răscumpere de la ceilalţi fraţi şi 
pentru că se afla în ruină a cheltuit „mulţi bani, făcând şi 
curtea şi ceale ce să văd“. Ba mai mult, Costandin a fost 
obligat să se ocupe de fratele său, Matei, să-l îngrijească la 
boală, să-l îngroape, să-l pomenească. 1 în aceste condiţii, 
apare foarte limpede de ce boierul nostru vrea cu orice preţ 
să pună mâna pe zestrea soţiei sale. 

într-o săptămână, Costandin aleargă înnebunit să strân¬ 
gă noi şi noi probe care s-o incrimineze şi mai mult pe in¬ 
fidela soţie. El cere cercetarea vecinilor. Cu cartea de blestem 
în mână, un cleric al soborului se prezintă în mahalaua Bre¬ 
zoianu şi începe să-i cerceteze pe mahalagii „cum şi în ce 
chip au fost şi precum aţi înţeles den trecutele vremi când 
s-au zvonit cu Vasilache saigiul şi măcar şi dcntr-alte părţi 
cum să va fi înţeles ver în ce chip". Mahalagiii nu prea au de 
ales căci Prea Sfinţia Sa îi ameninţă cu afurisenia şi îi bles¬ 
temă cum nu se poate mai rău: „să moşteniţi bubele lui Ghe- 
zei şi să lovească cutremurul lui Can şi să nu să aleagă de 


1 DANIC, Fond Mitropolia Ţârii Româneşti CCCLXXXII/41, diata 
nu are dată, dar ar putea Fi cuprinsa în intervalul 1743 iunie 1-1744 mai 
3, perioadă în care Fi era Brezoianu este menţionat ca mare vistier. El 
apare în diata marelui armaş, Costandin Brezoianu, cu acest titlu, ca mar¬ 
tor şi în calitate de rudă căreia îi datora 525 de taleri. Asupra dregători¬ 
lor ocupate de Fiera Brezoianu vezi Th. Rădulescu, Sfatul domnesc şi 
alţi mari dregători ai Ţării Româneşti din secolul al XVIII-lea. Liste cronolo¬ 
gice şi cursus honorum , Bucureşti, 1972, p. 298. 

agoniseala caselor voastre ca praful şi până nu veţi mărtu¬ 
risi adevărul precum veţi şti iertăciune nu veţi lua“. La che¬ 
marea mitropolitului vin cinci vecini: jupân Chiriac, unchiaşul 
Vişan, Mihai paharnicul, popa Platon şi jupân Gheorghe. Ei 
nu-şi mai amintesc mare lucru: bătăi în uliţă, Vasilache care 
s-a bătut cu nu se ştie cine pentru amanta lui, Marica, scan¬ 
dal, llinca Mucioaia implicată cu totul în această afacere îm¬ 
preună cu ginere-său. Doar Mihai paharnicul aduce ceva nou 
în toată povestea. El îşi aminteşte următoarele: „că au au¬ 
zit că au mersu Filipeasca cu carăta la acel Vasilache şi s-au 
speriat caii din curtea lui şi au fugit cu carăta şi ia au rămas 
acolo“. După ce toate mărturiile au fost culese, procesul poa¬ 
te să reînceapă. 

Marele armaş Costandin Brezoianu se prezintă din nou 
la Mitropolie, dar pentru derularea procesului este necesară 
prezenţa Maricăi. Cum ea nu se prezentase încă. Prea Sfinţia 
Sa se implică direct în aducerea femeii la judecată. In acest 
caz, răbdarea mitropolitului Neofit este greu pusă la încerca¬ 
re. Transmiterea zilei de judecată se făcuse deja oral prin 
intermediul unui slujbaş al soborului. De altfel, nu prezenta¬ 
se prea mare dificultate, distanţa dintre Mitropolie şi maha¬ 
laua Brezoianu, unde locuia Marica, nefiind prea mare. Aşa 
că în dimineaţa judecăţii prea cucernicul preot chir Emanuel 
şi-a ridicat poalele sutanei şi a alergat pe uliţele mahalalelor 
s-o anunţe pe dumneaei că trebuie „să stea faţă cu jupân Cos¬ 
tandin Brezoianu 44 . Marica îl refuză pe prea cucernic sub pre¬ 
text că „i-au venit caii şi va să plece la ţară 44 . Cum n-o crede, 
mitropolitul insistă şi, diaconul Neofit pleacă din nou către 
casa numitei cucoane. De data asta, dumneaei nu numai că 
îl refuză, dar „au grăit şi alte cuvinte proaste 44 . Mitropoli¬ 
tul nu capitulează şi chir Metodic ia şi el drumul plin de băl¬ 
toace şi noroaie al uliţelor către mahalaua Brezoianu. Sătulă 
de atâtea insistenţe femeia promite că va veni a doua zi di¬ 
mineaţă. încrezători, mitropolitul, arhiereii şi pârâtul s-au 
strâns în păr la Mitropolie, dimineaţa devreme, aşteptând ve- 



DESFRÂUL CONJUGAL 


3.15 


nirea împricinatei. După câteva ore bune de aşteptare, se tri¬ 
mite un alt preot s-o anunţe că avea pricină de judecată şi 
că trebuia totuşi să se prezinte. Nici acesta nu are prea mult 
succes căci o găseşte pe cucoană atât de bolnavă, încât nu 
se poate da jos din pat. 

Supărat că „nici într-un chip nu va să vie să stea de faţă 
cu dumnealui vel armaş, pentru ca să descoperim lucru mai 
cu adevăr“, Prea Sfinţia Sa se hotărăşte să judece în lipsa 
jupânesei. Aşa că, mitropolitul consultă din nou Pravila rumâ- 
nească şi pe Armenopol. Pe baza acestora, îi dă voie boieru¬ 
lui Brezoianu nu numai să confişte zestrea soţiei, dar şi a 
treia parte din avere, nefiind copii la mijloc. Totodată, feme¬ 
ia pierde dreptul de a se mai recăsători. 1 

Deşi a câştigat procesul, Brezoianu nu a intrat niciodată 
în posesia zestrei. Testamentele celor doi soţi, scrise cam 
în aceeaşi perioadă, anii 1742-1744, demonstrează clar că 
Marica şi-a păstrat averea şi a lăsat-o prin testament rude¬ 
lor sale de sânge, în speţă surorii sale, Ancuţa Filipescu, şi 
nepoţilor. 2 Marica şi Ancuţa şi-au întocmit diatele tot în aceşti 
ani şi au testat una în favoarea celeilalte, lăsând soarta să 
decidă asupra aceleia care va supravieţui. Ancuţa moare la 
11 aprilie 1743, la această dată sora ei era deja moartă, aşa¬ 
dar, ea va fi beneficiara averii Filipeştilor pe care o va îm¬ 
părţi la rândul său rudelor de sânge, nici ea neavând copii. 

Totodată, nici interdicţia de a se recăsători nu a fost res¬ 
pectată, Marica măritându-se, probabil în 1742, cu Iorda- 
che, fost mare portar. Cei doi au trăit împreună numai cinci 
luni, dar se pare că aceste luni au fost fericite şi cu linişte 
sau cel puţin aşa lasă să se înţeleagă diata acesteia. Prin tes¬ 
tamentul soţiei, Iordache intră în posesia moşiilor de la 


1 DANIC, mss. 139, ff. 217 r —221 v ; Documentul a fost folosit şi de 
Paul Cemovodeanu, Date de interes socio-medical, pp. 143-145. 

2 DANIC, Fond Mitropolia Ţării Româneşti, LXX/3, 26 mai 1743; 
CCXCIII/39, 1 octombrie 1754. 

Fi lipeşti şi Măgureni, lucru pe care Costandin Brezoianu n-a 
reuşit să-l obţină după mulţi ani de căsnicie. 1 

Aceste documente pun faţă în faţă două mari familii boie¬ 
reşti cu propriile lor strategii matrimoniale, cu propriile lor 
reţele de solidaritate. Marica Filipescu este descendenta unei 
familii puternice, cu strămoşi care au acumulat o avere consi¬ 
derabilă şi care au ştiut să-şi creeze un grup cât mai larg de 
rude, prieteni, clienţi, folosiţi la nevoie şi în reglarea diferi¬ 
telor afaceri de familie. Curajul, îndrăzneala şi independen¬ 
ţa dovedite pe parcursul proceselor se datorează tocmai acestei 
descendenţe, apartenenţa la o familie bogată, prestigioasă şi 
bine ancorată într-o largă reţea de solidaritate. Marica s-a do¬ 
vedit nu numai un bun administrator, ci şi un bun păstrător 
al averii familiei, cum singură declară: „că eu n-am vândut 
nici o moşie, nici nu sunt datoare nimănui nici un ban“. 

Deşi Pătraşco Brezoianu a ocupat dregătorii importante, 
de mare postelnic, mare vornic, mare ban, timp de doi ani, 
între 1714 şi 1716, vremurile erau totuşi destul de tulburi 
pentru acumularea de averi. Partizan al austriecilor, avea să 
sfârşească sub securea lui Nicolae Mavrocordat care i-a 
confiscat şi întreaga avere. 2 Prins în vâltoarea evenimente¬ 
lor, marele ban nu a reuşit să-şi termine nici măcar biseri¬ 
ca începută la Brezoaiele în 1715 şi sfârşită abia de fiul său 
Ştefan în octombrie 1748. Soţia, fiicele şi nurorile marelui 
ban au fost imediat închise de către domn, iar fiii au reuşit 
cu greu să scape prin munţi în Transilvania. Ei vor reveni 
în ţară abia în vremea domniei lui Ioan Mavrocordat. 3 

Cu toate că bătrânul Brezoianu a încercat, şi chiar a reu¬ 
şit, o politică matrimonială care să ridice familia în plan po- 





1 Ibidem. 

2 Istoria Ţării Româneşti de la octombrie 1688 până la martie 1717, 
ed. întocmită de Constantin Grecescu, Bucureşti, 1959, p. 128. 

3 Al. Vasilescu, Oltenia sub austrieci 1716-1739. 1 Istoria politică a 
Olteniei sub austrieci, Bucureşti, 1925, pp. 35-36. 

litic şi social, după 1716 aceasta nu-i mai era de nici un lblos 
celui mai mare dintre fraţii Brezoianu. Mazilirea domnului 
Ştefan Cantacuzino, hainirea Bălăcenilor şi politica dusă dc 
tatăl său l-au ţinut probabil ani buni în umbră. La 1731 oc¬ 
tombrie 11, Costandin era postelnic şi va urca numai trep¬ 
tele micilor dregătorii, mare şetrar, mare pitar şi mare armaş. 1 
Dintre fraţi, doar Ştefan va ajunge la 1745 mare vornic de 
Târgovişte pentru o scurtă perioadă de timp. 2 Fiera Brezo¬ 
ianu, ajuns mare vistier, nu îi este frate aşa cum presupune 
Nicolae Stoicescu în Dicţionar 3 , ci văr, după cum reiese din 
diata lui Costandin Brezoianu. 

Costandin Brezoianu a ieşit din casa părintească „numai 
cu trupul" şi fără „să moştenească" o reţea socială de am¬ 
ploarea celei a Filipeştilor, el nu va reuşi nici să avanseze, 
nici să-şi sporească averea. La moarte nu lasă mare lucru 
celei de-a doua soţii şi copiilor minori. 4 Marele dezavantaj, 
atât pentru Filipeşti, cât şi pentru Brezoiani îl va constitui 
însă absenţa moştenitorilor care să continue neamul şi pres¬ 
tigiul pe scena politică a ţării. Copiii, indiferent de sexul lor, 
i-ar fi fost de mare folos în legarea unor alianţe şi în con¬ 
stituirea unor solidarităţi, lucruri importante în ascensiunea 
unei familii boiereşti. 5 


1 Th. Rădulescu, op. cit., pp., 447, 458, 466, 467. 

2 Ibidem , p. 126. 

3 N. Stoicescu, op. cit., p. 124. 

4 DANIC, Fond Mitropolia Ţării Româneşti, CCCLXXXII/41. 

5 Vezi şi C. Klapisch-Zuber, La maison et le nom , vezi mai ales capi¬ 
tolul III „Parents, amis et voisins“, pp. 59-80. 

Părăsirea domiciliului conjugal 

La Mitropolie au fost înregistrate 54 de cereri care invocă 
abandonul domiciliului conjugal ca motiv de separare, din¬ 
tre care 35 sunt date de către femei şi 19 de către bărbaţi. 
Glavele 235 şi 236 analizează părăsirea familiei în funcţie 
de sexul partenerului, acordând importanţă mai ales abando¬ 
nului masculin. Soţia trebuie să-şi aştepte bărbatul timp de 
cinci ani. Dacă în această perioadă, soţul nu i-a trimis nici 
bani, nici scrisoare, ea poate înainta cerere de despărţire. în 
acelaşi timp, femeia trebuie să probeze cu martori vrednici 
de cinste absenţa soţului, lipsa oricărui contact şi asiduitatea 
cu care a încercat şi s-a străduit să-l găsească. Dacă după 
trei ani bărbatul revine, despărţirea nu se acordă chiar dacă 
acesta a avut ţiitoare în altă parte şi cu atât mai puţin atunci 
când soţul a trimis din când în când ceva bani sau numai 
veşti. 1 

în practică, abandonul este atât masculin, cât şi feminin. 
Femeile aşteaptă între patru şi 12 ani reîntoarcerea soţului. 
O perioadă destul de lungă şi dificilă din punct de vedere 
economic. Sub pretextul căutării unei slujbe sau exercitării 
acesteia, soţul pleacă de acasă şi uită să se mai întoarcă. Ple- 

1 îndreptarea legii , pp. 230-231. în Anglia, termenul se prelungeşte 
până la şapte ani, după care femeia se poate teoretic recăsători. L. Stone, 
The Family ; Sex and Marrige , p. 38. 

cat cu negustoria, Nicolae din mahalaua Golescului rămâ¬ 
ne la Constantinopol. După şase ani revine în Bucureşti cu 
treburi, dar nu trage „acasă". Deşi poartă turban şi şalvari, 
foştii vecini îl recunosc şi îi cer să se reîntoarcă la soţie. Aces¬ 
ta îşi neagă identitatea, afirmând că se numeşte Ismail, dar 
ţine să le spună că soţia este prima vinovată de turcirea sa. 
Mărturiile vecinilor o vor ajuta pe Stana să obţină separarea. 1 
Nicolae nu este singurul, şi alţi bărbaţi plecaţi în Imperiul 
Otoman cu diverse treburi, fie nu se mai întorc căsătorin- 
du-se acolo, fie trec la islam, organizându-şi viaţa în funcţie 
de noua identitate. Părăsirea soţiei nu presupune întotdeau¬ 
na neînţelegerile conjugale sau migrarea în căutarea unui loc 
de muncă. în unele cazuri lucrurile sunt clare încă din capul 
locului: evadarea din puşcărie, frica de datorii sau de bir, 
hoţia sau plata gloabei îi împing pe unii bărbaţi să aleagă 
calea cea mai lesne de urmat, fuga. în majoritatea cazurilor, 
dispariţia băbatului este percepută tot ca o dezertare, un aban¬ 
don, pentru că femeia nu a fost informată cu privire la in¬ 
tenţiile lui, doar a constatat absenţa care s-a prelungit cu 
fiecare zi de aşteptare. 

Soţia are întotdeauna obligaţia de a-şi căuta soţul, de a 
pune întrebări tuturor negustorilor, meşteşugarilor sau călă¬ 
torilor străini care trec prin sat sau mahala la un moment 
dat. Ea oferă semnalmentele soţului şi toate celelalte elemen¬ 
te necesare identificării în speranţa aflării vreunei informaţii, 
căci situaţia este incertă şi grea. Aşa află Stanca din maha¬ 
laua Stelea că bărbatul ei, Mihai logofeţelul, plecat de patru 
ani, se stabilise la Ţarigrad unde ţinea o prăvălie. Informaţi¬ 
ile îi sunt oferite de Gheorghe croitorul, vecin de prăvălie 
cu sus-numitul timp de şapte luni, acolo la Ţarigrad. Odată 
venit în Bucureşti şi stabilit în mahalaua Lucaci, Gheorghe 
este căutat şi chestionat de soţia părăsită. Radu negustorul 


1 BAR, mss. 634, f. 39 r -39\ 

din mahalaua Olari completează, povestindu-i soţiei cum l-a 
văzut pe Mihai cu şalvari, turban şi în tovărăşia unor turci 
la Crâm (în Crimeea), într-o cârciumă, atunci când a făcut 
popas împreună cu alţi negustori. 1 Ce poate face o femeie 
în această situaţie? Zi de zi întreabă şi aşteaptă că poate soţul 
se va întoarce, dar când disperarea şi sărăcia ajung la limită, 
ea ia drumul Mitropoliei, cerând separarea pentru a se putea 
recăsători. 

Aşteptarea devine din ce în ce mai grea cu fiecare an şi mai 
ales când toate cercetările nu dau nici un rezultat, când soţia 
disperată nu ştie de soarta soţului „de-i viu sau mort“. Cel 
mai bine exprimă această stare de incertitudine, de sărăcie şi 
de umilinţă Gherghina de la Bâcu, judeţul Ilfov, părăsită de 
soţ după 15 ani de căsătorie şi având patru copii. La capătul 
a cinci ani de aşteptare, mama se află în pragul disperării, „ne- 
având nici o corispondenţie scrisoare sau prin trimişi“, nimic 
de la soţul rătăcitor. Dar dincolo de lipsa informaţiilor apare 
sărăcia extremă. Singură şi cu „patru pietre de fete“, toate în 
vârstă de măritat, în „lipsă şi sărăcie", numai un alt soţ o poa¬ 
te ajuta să se descurce, crede femeia. 2 Cu siguranţă Gherghi¬ 
na nu ştie scrie sau citi şi atunci de ce aşteaptă o scrisoare? 
Ce reprezintă pentru ea actul scris? Nimic altceva decât do¬ 
vada că soţul se află în viaţă şi se arată interesat de soarta ei 
şi a copiilor. Petecul de hârtie capătă o cu totul altă valoare 
decât conţinutul propriu-zis. Poate că preotul din sat ar fi aju¬ 
tat-o să descifreze slovele şi ar fi aflat ceva veşti, corespon¬ 
denţa însă n-a venit, iar ea nu poate să mai aştepte. 

Pe lângă această aşteptare pasivă se conturează şi o alta 
activă în care femeia ia practic „urma“ bărbatului, plecând 
în cautarea lui, deplasându-se încet şi pe baza informaţiilor 
căpătate pe parcursul drumului şi din cârciumă în cârciu- 


1 BAR, mss. 634, ff. 104 r 105 r , 107 r . 

2 DANIC, mss. 141, f. 124 r -124\ 16 iunie 1799. 

mă, adeseori singurul loc de unde se poate afla câte ceva. 
Zoiţa, din mahalaua Popa Nan, pleacă în căutarea bărbatu¬ 
lui la câteva zile după ce constată prelungirea absenţei aces¬ 
tuia de acasă. Cercetând în stânga şi-n dreapta, dând detalii 
cu privire la înfăţişarea soţului şi descriind în amănunt hai¬ 
nele cu care era îmbrăcat înaintea dispariţiei, află că aces¬ 
ta ar fi fost văzut în Buzău. Prin munţi şi după doi ani de 
căutări, Zoiţa îşi găseşte în sfârşit bărbatul viu şi nevătămat 
în cetatea lui Vintilă Vodă. Matei călăraşul nu se arată prea 
impresionat de efortul soţiei şi nici nu se grăbeşte s-o ur¬ 
meze, sfâtuind-o să plece şi promiţându-i că va veni şi el peste 
puţin timp. Reîntoarsă la Bucureşti, Zoiţa aşteaptă încă trei 
ani şi jumătate venirea omului ei înainte de a lua din nou 
drumul Buzăului. De astă dată eforturile ei sunt zadarnice, 
la capătul drumului află că Matei plecase încă de atunci în 
altă parte de lume. Obosită şi fără cale de ieşire, Zoiţa re¬ 
vine acasă, cerând despărţirea. 1 

Abandonul feminin este însoţit întotdeauna de o conduită 
desfrânată sau de hoţie. O soţie nu pleacă niciodată singură: 
ea fuge cu un oarecare - cu sluga din casă, cu un arnăut sau 
soldat aflat în trecere prin mahala, cu naşul şi chiar cu cum¬ 
natul, cu un vecin sau un tovarăş de afaceri al soţului - şi după 
ce a golit casa. înainte de a cere separarea, bărbatul are obli¬ 
gaţia de a cerceta şi a întreba din trecător în trecător, că poa¬ 
te se va ivi cineva care să-i ofere informaţiile necesare pentru 
a decide într-un fel sau altul. Zambila de la Cucuteni, jude¬ 
ţul Dâmboviţa, fuge „în lume“ cu un ţigan lăieş, abando- 
nându-şi cei cinci copii şi soţul după 19 ani de căsătorie. 
Un an şi jumătate, Stan a căutat-o „peste patru judeţe“ şi 
n-a putut să-i dea de urmă. El are tot interesul s-o facă, căci 
Zambila i-a luat toţi banii şi toate sculele din casă. Cu cinci 
copii, bărbatul se descurcă foarte greu, după cum singur 


1 BAR, mss. 644, ff. 31 v —32 v , 31 august 1801. 

mărturiseşte, şi cere voie să se recăsătorească, deoarece co¬ 
piii au nevoie de o mamă. Pentru a grăbi procesul. Stan adu¬ 
ce 13 martori din sat şi din împrejurimi care confirmă eforturile 
susţinute ale bărbatului în încercarea de a-şi găsi soţia. 1 

Spre deosebire de soţie, soţul poate cere separarea după 
o perioadă de timp mult mai redusă, un an, doi, trei ani de 
absenţă şi nu i se cere să aştepte împlinirea sorocului de cinci 
ani. Se poate spune că singurătatea masculină este mult mai 
grea în comparaţie cu cea feminină, că deşi „inferioară 44 şi 
„neajutorată 44 , după cum se crede în epocă, femeia se des¬ 
curcă mai uşor decât bărbatul. Ce poate fi mai exemplifica¬ 
tor decât cazurile prezentate mai sus unde paradoxul este clar 
pus în evidenţă: Stan primeşte divorţul după un an şi jumăta¬ 
te, în timp ce Gherghina are obligaţia de a aştepta cinci ani, 
răgaz cerut de lege. în plus, abandonul feminin este judecat 
mult mai aspru, întrucât părăsirea căminului presupune „alte¬ 
rarea 44 fidelităţii conjugale a femeii măritate. Fidelitatea devine 
mai importantă decât abandonul în sine şi acest raport inver¬ 
sat contează mult mai mult în practica soborului care va ju¬ 
deca cazurile făcând referire la o altă glavă cu un conţinut 
total diferit decât cea utilizată pentru aceleaşi cazuri, dar în 
care actor principal este bărbatul. Este vorba de glava 214, 
zaceala 5 care spune: „de va mâna muerea afară fără ştirea 
bărbatului ei la case streine unde nu-i vor fi rudeniile ei să 
să despartă 44 . Plecând de la enunţul acestei glave, constatăm 
că timpul şi motivul nu contează, ci gestul în sine capătă im¬ 
portanţă: fuga femeii, fără ştirea soţului, într-un loc străin care 
poate presupune dezonoarea. în fapt, analiza asupra aban¬ 
donului masculin/feminin ne arată percepţia pe care socie¬ 
tatea românească o are asupra raportului social între sexe şi 
diviziunea socială a muncii: părăsirea căminului de către soţ 
implică sărăcirea acelei familii pentru că o lipseşte de apor¬ 
tul economic esenţial şi de protecţia necesară; fidelitatea mas- 


1 BAR, mss. 640, f. 52 r , 12 ianuarie 1792. 

culină nu deţine nici un fel de importanţă, după cum am vă¬ 
zut legea chiar îi îngăduie să aibă o ţiitoare în altă parte pe 
o perioadă limitată de timp; părăsirea căminului de către so¬ 
ţie determină, în primul rând, o atingere de natură sexuală 
şi abia apoi una de natură economică. 

Viaţa comună a acestor cupluri este foarte scurtă, uneori 
aproape inexistentă. Cu excepţia a trei cupluri care au petre¬ 
cut împreună, 19, 17 şi respectiv 15 ani, celelalte au între 
şase zile, trei săptămâni, două luni şi până la trei ani, pe¬ 
rioadă de timp în care zestrea le asigură minima existenţă 
cotidiană. Când aceasta nu mai există, soţul fuge, fie pen¬ 
tru că este prea tânăr pentru a-şi asuma răspunderea econo¬ 
mică a unei familii, fie din diverse alte motive. Unii ar putea 
fi bănuiţi că s-au căsătorit numai pentru a intra în posesia 
zestrei şi după însuşirea acesteia să-şi lase soţiile şi să ple¬ 
ce în căutarea unei alte surse de venit. Cazul lui Necula din 
mahalaua Delea Nouă este revelator în acest sens. El locuieş¬ 
te cu Catrina doar două luni, timp în care vinde cele două 
vaci primite ca zestre, îşi cumpără haine şi pantofi, după care 
fuge, luând cu el şi restul lucrurilor din zestre, un brâu şi 
două peşchire (prosoape). După şase ani de aşteptare, Ca¬ 
trina cere separarea, povestind şi păţania prin care a trecut. 1 
în poveştile lor, femeile amintesc întotdeauna şi acest epi¬ 
sod al risipirii zestrei, premergător părăsirii familiei. Băr¬ 
baţi şi femei primesc în egală măsură separarea şi mai ales 
dreptul de a se recăsători în toate cele 54 de cazuri. 


Neacşa din Răzvad vs Voico 

La 7 septembrie 1783, Neacşa din Răzvad, judeţul Dâm- 
boviţa, înaintează o jalbă către Prea Sfinţia Sa Părintele Mi¬ 
tropolit prin care îi cere separarea de soţul ei, Voico. 


1 BAR, mss. 636, f. 74'. 

Căsătoria lor s-a făcut în urmă cu zece ani şi jumătate, dar 
traiul în comun n-a durat nici măcar câteva luni, chiar dacă 
nunta s-a încheiat cu bună înţelegere din partea ambelor părţi. 
Orfană de părinţi, Neacşa s-a tocmit singură cu Voico, cre¬ 
zând, probabil, că fiind din acelaşi sat şi cunoscându-1 nu 
poate avea mari surprize. Curând viaţa comună devine in¬ 
suportabilă, nesigură, rătăcitoare, îngrozitoare. Ori de câte 
ori are chef, Voico fură agoniseala comună şi fuge. Astfel 
Neacşa îşi petrece primii trei ani din viaţa de cuplu în cău¬ 
tarea şi aducerea soţului acasă. Cum nu poate cere despăr¬ 
ţirea fără să facă propria anchetă, femeia întreabă, cercetează 
şi rătăceşte „pă unde i-au ştiut umbletele lui“. Neavând co¬ 
pii, ea se vede obligată să abandonează gospodăria şi să ple¬ 
ce în căutarea soţului, urmând firul fragil şi discontinuu al 
amănuntelor furnizate de cei care l-au recunoscut după de¬ 
scrierile oferite şi, mai ales, ghidându-se după bănuielile care 
s-au adeverit de fiecare dată când a plecat de acasă. Regă¬ 
sit, soţul se reîntoarce şi promite că se va schimba. 

Neacşa nu pomeneşte niciodată în jalba ei unde şi-a gă¬ 
sit soţul, şi nici pe unde l-a căutat. Pentru a vedea care este 
traseul unui bărbat plecat de acasă vom folosi un alt docu¬ 
ment în care chiar personajul principal îşi povesteşte aven¬ 
turile. Bunea s-a născut şi a copilărit în satul Dobroşăşti din 
judeţul Ilfov unde rămâne până când pleacă în Bucureşti şi 
intră slugă la stăpân. Aici o cunoaşte pe Ştefana cu care se 
căsătoreşte şi, prin nu se ştie ce concurs de împrejurări, este 
hirotonisit, devenind diacon. La trei ani de la căsătorie, fără 
vreun motiv aparent, Bunea pleacă de acasă, lăsându-şi so¬ 
ţia în mahalaua Biserica cu Sivinele. Rătăcind ceva vreme 
prin ţară, proaspătul diacon se îndreaptă spre Moldova şi 
ajunge la Iaşi unde decide să rămână timp de un an de zile, 
după care pleacă, nu spune de ce, şi se stabileşte la Rădeni, 
sat probabil în apropierea laşului. După ceva timp, pleacă 
şi de aici într-un alt sat, Floreşti, unde se îndrăgosteşte de 



ALTE MOTIVE DE DIVORŢ 


345 


Neaga cu care hotărăşte să se cunune. Pentru prima dată în 
drumul său, Bunea este chestionat cu privire la identitatea 
sa de către protopopul locului care refuză să-i dea răvaş de 
cununie. Pus în această situaţie, Bunea nu se poate abţine 
să nu se laude că şi el face parte din cinul preoţesc şi-i ara¬ 
tă protopopului cartea de hirotonie pe care o păstrase cu gri¬ 
jă atâţia ani. Bănuind că este ceva în neregulă cu acest diacon, 
protopopul îl pune la închisoare timp de opt săptămâni, după 
care îl tunde, îi confiscă documentul şi-i dă totuşi voie să 
se însoare fără să-l întrebe dacă este cumva căsătorit în Ţara 
Românească. Timp de 17 ani s-a tot perindat prin Moldo¬ 
va, până într-o zi când şi-a amintit că are rude la Bucureşti 
de care l-a apucat, deodată, dorul. Ajuns în capitală, rămâ¬ 
ne surprins când află că Ştefana se află încă în viaţă. Pe loc 
se gândeşte să se reîntoarcă acasă, dar femeia, părăsită de 
atâta vreme, refuză să-l primească în ciuda sfaturilor duhov¬ 
niceşti ale clericilor. Aceştia trec cu vederea căsătoria din 
Moldova a răsdiaconului. Dezamăgit de refuzul neaşteptat 
şi de frica pedepsei, Bunea hotărăşte să se călugărească şi 
să părăsească de bună voie „toate cele lumeşti 41 '. 

Bineînţeles că drumul urmat de Bunea nu este acelaşi 
cu cel urmat de Voico, dar el ne oferă o idee despre „călăto¬ 
riile 44 în spaţiu şi timp ale celor din trecutele vremi. Ca şi 
diaconul, şi Voico a rătăcit ici şi colo, oprindu-se să se odih¬ 
nească o vreme şi cheltuind economiile pe care le avea asu¬ 
pra sa, după care a plecat din nou la drum până ce s-a 
încrucişat cu soţia lui plecată pe acelaşi itinerar. Reîntors 
acasă, convins nu de rugăminţile soţiei, ci pentru că risipi¬ 
se totul, soţul acceptă propunerea de a se îngriji împreună 
de o cârciumă la Herăstrăul domnesc de lângă Târgovişte. 
Afacerea începe să meargă, Voico se plictiseşte însă repe¬ 
de şi la câteva săptămâni ia banii strânşi şi fuge. Pentru 


1 BAR, mss. 636, ff. 43 v ^44 r , 15 octombrie 1782. 

Neacşa începe un nou periplu în care existenţa ei se deru¬ 
lează în funcţie de „zvonurile 44 cu privire la soţ oferite de 
cei cu care intră în contact. 

De astă dată căutarea durează mai mult; şapte ani şi ju¬ 
mătate încearcă să-i dea de urmă, întrebând la toate cârciu¬ 
mile, pe la toţi negustorii, alergând acolo unde „informatorii 44 
îi spuneau că a fost văzut. Fuga bărbatului implică şi mo¬ 
bilitatea soţiei. Fără un domiciliu stabil şi obligată tot tim¬ 
pul să cerceteze, Neacşa migrează din casă în casă şi din 
stăpân în stăpân, câştigându-şi existenţa cu lucrul mâinilor 
şi cu furca de tors. Nesiguranţa şi solitudinea o aduc în pra¬ 
gul disperării şi crede că numai un alt bărbat o poate salva 
din mizeria extremă în care zace de şapte ani. întreg discursul 
femeii se centrează pe această necesitate umană, căsătoria, 
căci singură şi fără părinţi nu se poate ancora niciunde, mai 
ales că ai ei, „supăraţi şi neajunşi şi împresuraţi de necazuri¬ 
le ce au 44 , nu vor să se implice în nici un fel, refuzând s-o pri¬ 
mească în casele lor. Recăsătorirea se prezintă ca o rază de 
speranţă care ar ajuta-o să scape de foame, de „golătate şi ne¬ 
statornicie 44 . Ca martori pentru toate eforturile şi suferinţele 
pe care le-a îndurat, Neacşa îi invocă pe sătenii din Răzvad, 
pe episcopul Buzăului, pe protopopul din Târgovişte şi pe toţi 
străinii care i-au ascultat povestea la un moment dat. 

Mitropolitul, deşi citeşte povestea ei, crede că poate com¬ 
portarea ei l-a împins pe bărbat să fugă şi cere sătenilor să 
descrie conduita fiecărui soţ în parte. Ţăranii din Răzvad îi 
ştiu pe cei doi foarte bine, cunosc problemele lor, pentru că 
sunt „şezători cu toţii în sat 44 . Ei vorbesc de tenacitatea cu 
care Neacşa a încercat să-şi găsească bărbatul de fiecare dată, 
eforturi zadarnice, consideră ei, întrucât soţul nu le merita 
câtuşi de puţin. Sătenii creionează portretul soţului ca fiind 
leneş, iresponsabil, hoţ şi pribeag. După părerea lor, numai 
„mişălătatea şi patima lenii 44 l-au făcut să fugă şi să-şi aban¬ 
doneze casa şi nevasta. 

După ce a cules mărturiile şi a anchetat bine cazul, mitro¬ 
politul caută la Sfânta Pravilă la lista 216, glava 235 care 
zice următoarele: „că muerea ce i să duce bărbatul întru-alt 
loc şi cinci ani să zăbovească de la casa lui şi nu-ş va adu¬ 
ce aminte nemica de muiarea lui, sau să-i trimeaţă de chel¬ 
tuiala hranei ei, sau carte, ce o va lăsa de tot fără de nice 
un ajutoriu, împreunare ca aceaia să se dăsparţă de tot fără 
de nici o opreală şi să fie volnică muiarea să-ş ia alt bărbat 
pre lege“. El constată că Neacşa are voie să ceară separa¬ 
rea, mai ales că a aşteptat şapte ani şi jumătate, depăşind 
cu doi ani şi jumătate timpul prevăzut de lege. Prin cartea 
de despărţire de la 21 octombrie 1783, ea obţine dreptul de 
recăsătorire, atât de mult dorit. 1 

* 

Probabil că cititorul a observat asemănarea izbitoare din¬ 
tre Zoiţa din Popa Nan sau Neacşa din Răzvad cu Vitoria 
Lipan a lui Sadoveanu. în societatea românească tradiţio¬ 
nală, femeia este obligată să plece în căutarea soţului, alt¬ 
fel nu se poate recăsători pentru că ar fi comis un mare păcat, 
cel al bigamiei, asta în cazul în care preotul ar fi acceptat 
să o cunune fără cartea de despărţire. Femeia nu pleacă de 
capul ei sau pentru că ar fi fost mânată de sentimente, ci ea 
se supune unei practici vechi de sute de ani şi prescrisă de 
Biserică, pe care fie că vrea, fie că nu, trebuie s-o urmeze. 
La rândul lui, bărbatul chiar dacă aşteaptă mai puţin, se su¬ 
pune, în practică, aceluiaşi itinerar al căutării, altfel el nu 
poate obţine libertatea necesară unui nou început, adică drep¬ 
tul de a-şi lua o altă nevastă. Numai în cazul în care vor să 
rămână singuri sau să îmbrace rasa monahală, oamenii se¬ 
colului al XVIll-lea sunt scutiţi de astfel de căutări. 


1 BAR, mss. 638, ff. I51M54L 

Bigamia 

Plecarea la muncă constituie un bun prilej pentru a con¬ 
tracta o nouă căsătorie fără a o declara pe prima. în acest 
mod procedează micii meşteşugari sau negustorii balcanici 
veniţi din Imperiul Otoman. Ei încheie, în Valahia, o altă 
căsătorie tăinuindu-şi starea civilă sau negând existenţa unei 
alte relaţii. Cum preoţii nu se arată întotdeauna vigilenţi, bi¬ 
gamia apare. De altfel, ea ajunge să fie cunoscută numai 
datorită unor întâmplări nefericite în care oamenii sunt 
amestecaţi şi care le dezvăluie adevăratul statut. Arhivele 
au păstrat 16 cazuri de bigamie, dar fără a lua în seamă con¬ 
cubinajul, deoarece asemenea legături, deşi socotite ilicite 
şi păcătoase, nu au întinat taina sfântă a nunţii. Dima plăcin- 
tarul grecul, după ce se instalează la Bucureşti, se căsăto¬ 
reşte cu Maria, dar fără a o avertiza că are soţie şi copii în 
„ţara lui“. La fel procedează şi Dumitru sârbul care se că¬ 
sătoreşte în judeţul Saac cu Maria Istodoroaia, fiind însă că¬ 
sătorit şi la Drâstor 1 ; sau Gavrilă croitorul căsătorit la Iaşi 
cu Sanda şi la Bucureşti cu Ancuţa 2 . 

Un bărbat realizează mai uşor o altă căsătorie decât o 
femeie, pentru că se deplasează mai mult (15 cazuri de băr¬ 
baţi bigami, numai o femeie bigamă). Cel mai adesea, pen¬ 
tru a evita toate etapele nefericite şi costisitoare ale unui 
proces de divorţ, soţul părăseşte domiciliul conjugal şi se 
aşază într-un alt sat şi într-un alt judeţ, cât mai departe de 
casă, unde nu este cunoscut şi unde se căsătoreşte a doua 
oară. Vasile este căsătorit în satul Jiblea, judeţul Argeş, dar 
într-una din zile pleacă din sat şi se stabileşte în satul Gra- 
bicina din judeţul Buzău unde se căsătoreşte a doua oară. 
Nimeni nu-1 întreabă nimic, iar episcopul Buzăului îl hiro- 


1 DANIC, mss. 139, f. 145 r şi Acte judiciare din Ţara Românească, 

pp. 81-82. 

2 BAR. mss. 636. f. 84 r . 

toniseşte dându-i darul preoţiei. Numai o simplă întâmplare 
face ca totul să iasă la lumină. Când Vasile fură caii noului 
său cumnat şi fuge, este dat în urmărire şi astfel episcopul 
află ce gravă eroare a comis. Prins, Vasile este tuns şi cate¬ 
risit nu din cauza furtului, ci a bigamiei. 1 

După Pravilă o asemenea legătură se pedepseşte foarte 
aspru, fie cu tăierea capului, fie cu închisoarea la ocnă şi con¬ 
fiscarea averii, căci legea consideră că nu mai are nevoie 
de avere din moment ce şi-a pierdut cinstea. Apoi un ritual 
dezonorant se pune în aplicare pentru a arăta tuturor ruşinea 
şi gravitatea păcatului comis. Bărbaţii bigami sunt plimbaţi 
„pre uliţe cu pielea goală, şezînd călare pre măgari, şi-i tot 
bat cu dooă furci ce torc muierile 44 . De acelaşi tratament be¬ 
neficiază şi femeile bigame, numai că furcile de tors sunt 
înlocuite cu işlice. 2 

în practică, mitropolitul îşi dă seama că nu poate pune în 
aplicare pedeapsa capitală. Din momentul în care bigamul 
îşi recunoaşte vina şi imploră mila judecătorilor, căindu-se 
cu adevărat pentru greşeala comisă, el este iertat, dar ame¬ 
ninţat că în caz de recidivă ştie ce-1 aşteaptă. Dar ce se în¬ 
tâmplă cu cele două căsătorii? Cine are prioritate? Cea de-a 
doua căsătorie, contractată prin înşelăciune, este considera¬ 
tă nulă încă de la bun început. Prima soţie are întotdeauna 
prioritate, iar judecătorul ţine seamă de ceea ce vrea ea, senti¬ 
mentele sau dorinţele soţului bigam nu contează. Dacă prima 
soţie îşi cere soţul înapoi, soborul îl obligă să se reîntoar¬ 
că în patul conjugal, ameninţându-1 cu pedeapsa în cazul unui 
refuz. La 15 ianuarie 1777, mitropolitul Grigore îi impune 
lui Drăgan să se întoarcă la prima lui soţie, Ilinca din Craio- 
va, respectând astfel dorinţa acesteia. Cea de-a doua soţie 
din satul Nămăieşti, judeţul Muscel, va primi doar ajutor 


1 DAN1C, mss. 139, f. 195 v , 26 iunie 1742. 

2 îndreptarea legii, glava 237, pp. 231-233. 

material pentru creşterea copilului rezultat din căsătoria lor 
ilegitimă. Drăgan încearcă să se apere, să protesteze, să re¬ 
fuze hotărârea luată, dar nimeni nu-1 ascultă. Se consideră 
că nu există „vreo vină de care să să poată despărţi de la bi¬ 
serică" de către prima lui soţie 1 . 

Soborul îşi justifică toleranţa în judecarea unor astfel de 
cazuri prin necesitatea stabilirii păcii în sânul familiei, deşi 
recunoaşte că bigamul „este vinovat dă pedeapsă pentru fap¬ 
ta ce au făcut"; i se acordă iertarea numai „să trăiască bine 
cu soţia lui". Aplicarea Pravilei ar amplifica inutil neînţe¬ 
legerile dintre soţi, iar de confiscat nu prea este ce, căci toţi 
cei implicaţi în astfel de pricini sunt săraci lipiţi. 

Special este cazul Radei din Bucov, judeţul Saac. La 1784, 
tatăl o mărită după Andrei din satul Glina, judeţul Ilfov. După 
doi ani de căsătorie se descoperă că, de fapt, numitul ginere 
mai are încă o soţie de care nu se despărţise. Măsura luată 
de mitropolit pare halucinantă la prima vedere: întemniţa¬ 
rea Radei la închisoarea protopopului, pe când soţul, care 
este lăsat liber, trebuie doar să se reîntoarcă la prima soţie. 
Or, adevăraţii vinovaţi sunt cei trei bărbaţi implicaţi în acest 
mariaj: mai întâi Andrei care a minţit, a ascuns existenţa pri¬ 
mei sale soţii, a încălcat legea, a înşelat buna-credinţă a unui 
tată, al doilea vinovat este tatăl care a aranjat căsătoria fără 
să facă cercetarea necesară prin vecini şi cunoscuţi asupra 
stării civile a viitorului ginere. De asemenea, preotul care 
a oficiat căsătoria este la fel de vinovat, căci avea obligaţia 
să efectueze propria anchetă cu privire la starea civilă a celor 
doi candidaţi sau să ceară răvaş de cununie. Bărbaţii nu pă¬ 
ţesc însă absolut nimic, iar Rada devine victima acestui 
scandal pentru că este considerată obiectul dezordinii. Din 
acest motiv, este îndepărtată din comunitate în speranţa re- 


1 Acte judiciare din Ţara Românească , pp. 264-265. 

stabilirii păcii sociale. Intervenţia tatălui nu-i va schimba cu 
nimic situaţia, ea capătă libertatea, dar casa părintească se 
transformă în temniţă, cu tatăl gardian. Acesta este preţul 
eliberării cerut de mitropolit tatălui care are misiunea de a 
veghea şi supraveghea pentru ca cei doi să nu se întâlneas¬ 
că şi să nu fugă împreună, reaprinzând astfel conflictul. 1 

Boală 

Diversele maladii constituie de asemenea un bun motiv pen¬ 
tru divorţ, dar nu orice boală şi nu orice bolnav poate cere se¬ 
pararea. După Pravilă se acordă despărţirea pentru lepră, 
indiferent care dintre soţi se află bolnav şi indiferent în ce mo¬ 
ment al vieţii a intervenit boala. 2 în ceea ce priveşte epilepsia, 
lucrurile se complică, fiindcă dacă boala a intervenit după că¬ 
sătorie, separarea nu se mai poate face nici pentru soţ, nici 
pentru soţie. 3 Cele două maladii sunt singurele pentru care 
se poate invoca separarea; se adaugă impotenţa. 

Boala apare ca motiv principal de divorţ în 35 de cereri, 
în 17 cazuri sunt bărbaţii cei care dau jalbă la Mitropolie şi 
în alte 14 jalbe femeile invocă boala soţului (dintre care şapte 
privesc neputinţa masculină) şi alte 4 jalbe, unde femeile, 
cunoscându-şi situaţia, îi dezleagă pe soţi de legământul 
matrimonial. Argumentaţia bărbaţilor este cât se poate de 
simplă: s-au căsătorit pentru a avea un sprijin economic în 
casă şi pentru a evita păcatul curvici, iar o femeie bolnavă 
nu le poate fi de nici un folos, mai mult, prin neputinţa ei 
contribuie la ruina menajului. Chiar femeia recunoaşte că 
„nu mai poate să ţie casă cu cl şi să-l chivernisească dăspre 
cele fămeeşti de vreme ce din păcatele ei şi din voia lui 


1 BAR, mss. 637, ff. 286'-286 v , 22 aprilie 1786. 

2 îndreptarea legii , p. 227, glava 225. 

3 Ibidem, pp. 229-230, glava 234. 

Dumnezeu i s-au întâmplat acea betejiune“. Aşa cum am spus 
deja, cuplul este înainte de toate o mică celulă economică 
în care contribuţia fiecăruia contează foarte mult. Boala nu 
face decât să scoată din circuit unul dintre parteneri şi să 
plaseze pe umerii celuilalt sarcinile ce-i revin în mod obiş¬ 
nuit. Situaţia pare mai gravă în cazul bărbatului cu copii 
pentru că se vede copleşit de sarcinile cotidiene cărora sin¬ 
gur nu le poate face faţă. Comunitatea, chemată să depună 
mărturie, are în minte aceeaşi schemă, ineficacitatea econo¬ 
mică şi sexuală a persoanei bolnave. Aduşi să mărturiseas¬ 
că despre soţia lui Penciu, vecinii din mahalaua Flămânda 
ţin să precizeze că soţul nu se bucură de grija soţiei sale, că 
nu are „nici o căutare de soţiia lui, nici de mâncare nu i-au 
făcut, nici cămăşile nu i-au spălat" 1 . în timp ce un alt soţ 
cere dreptul de a se recăsători cu o femeie sănătoasă, „ne- 
maiputând răbda văduvia şi necăutarea de soţie" 2 . 

Bolile invocate sunt teribile: lepra, ologeala, lingoarea (fe¬ 
bra tifoidă), orbirea, epilepsia, sifilisul, nebunia. Aceste ma¬ 
ladii apar de obicei după căsătorie, căci dacă ar fi existat 
înainte bărbatul ar fi refuzat să se însoare cu o femeie bol¬ 
navă. Există însă şi cazuri când atât femeia, cât şi rudele ei 
ascund boala numai şi numai pentru a efectua căsătoria. De 
asemenea, epilepsia este prezentă şi în alte cazuri de despăr¬ 
ţire, dar ea nu constituie singură un motiv de divorţ, ci este 
asociată cu traiul rău sau cu curvia, acestea din urmă deve¬ 
nind motive principale, în timp ce maladia ca atare trece în 
plan secundar. 

Istoriile povestite de aceste femei, despre secretele pro¬ 
priului lor corp maltratat de dureri atroce, sunt teribile, iar 
cuvintele devin insuficiente pentru a le descrie. Corpuri în¬ 
covoiate de durere, picioare şi mâini fără vlagă, ochi fără 
lumină, feţe schimonosite de crize epileptice, minţi rătăci- 


' BAR, mss. 638, f. 198 r . 

2 BAR, mss. 637, ff. 49 r -50 r . 

te, iată expresiile puse în lumină de către soţi. Unii se ara¬ 
tă speriaţi, alţii indiferenţi şi grăbiţi să se recăsătorească. 

Pinca din mahalaua Săpunarilor s-a îmbolnăvit la un an de 
la căsătorie de gubăvie (lepră), timp de alţi trei ani sub ochii 
soţului, situaţia ei s-a deteriorat şi „i s-au muiat mâinile şi 
picioarele cât n-au putut în multă vreme să lucreze, nici un 
lucru de al casei, nici să-şi caute de bărbat 1 * 1 . Şi Ilinca de la 
Slănic sud Muscel a fost atinsă de aceeaşi boală care devi¬ 
ne cumplită. Iată ce povesteşte femeia: „zgârcindu-mi-se 
mâinile şi picerile, la care din ceas în ceas şi din zi în zi, 
aşteptând că doar îşi va face Dumnezeu milă cu mine de a 
mă îndrepta 1 *, dar „au început a mi se dezliga şi tot trupul 
pă la încheieturile oaselor** 2 . Maria de la Radovan a orbit 
la doi ani de la căsătorie, soţul a mai aşteptat-o încă un an 
după care a cerut separarea. 3 La Stana din satul Voivoda, 
sud Teleorman, se declanşează imediat după căsătorie o se¬ 
rie de crize de epilepsie care devin cu fiecare zi din ce în ce 
mai puternice şi mai dese. Boala este comparată cu îndră¬ 
cirea datorită simptomelor, „lovituri ca de iele**, spune Sta¬ 
na. Ea se manifestă aproape „în toate zilele**, şi atunci nu 
mai poate face nimic, deoarece „zac ca o moartă, nesimţin- 
du-mi trupul**, povesteşte aceeaşi femeie. După spusele ei, 
crizele ar fi declanşate şi de îndeplinirea îndatoririlor con¬ 
jugale. O despărţire trupească îi aduce pentru o vreme „uşu- 
rarea“, dar nu şi dispariţia bolii. 4 

Epilepsia face parte din viaţa multor cupluri din secolul al 
XVIII-lea. De multe ori apare după căsătorie ca urmare a bă¬ 
tăilor numeroase şi crunte suportate de către soţie, „m-au bă¬ 
tut până am dat în boala loviturii**, se plânge una dintre ele. 
Cum crizele devin din ce în ce mai violente şi mai oribile la 
vedere, soţul se îndepărtează, „se scârbeşte**, refuză să mai 


1 DANIC, mss. 139, tT. 212 v -213 r , 15 noiembrie 1739. 

2 BAR, mss. 640, f. I7\ 15 iulie 1791. 

3 DANIC, mss. 139, f. 147 r , februarie 1741. 

4 BAR. mss. 637. ff. 49 r -50 r . 11 mai 1785. 

participe la o astfel de experienţă. Şărban dulgheru din Bucu¬ 
reşti a încercat orice pentru a mântui boala soţiei sale. Mihal- 
cea este atinsă de cinci ani de „o boală grea, a nebuniei şi 
epilepsia copiilor" care se manifestă „necontenit, apururea, ne¬ 
încetată Rugăciunile şi cheltuielile făcute pe la biserici şi „dof- 
torese" nu l-au ajutat prea mult. Cum crizele ajung violente 
şi dese, soţul trebuie să angajeze o femeie cu simbrie care s-o 
supravegheze pe ea, casa şi mai ales copiii încă mici. Alături 
de această imagine casnică se află o altă imagine, cea a reţe¬ 
lei de sociabilitate la care Şărban ţine la fel de mult. „Nici 
oameni dă ai mei, prieteni nu vor să intre în casă' 1 , susţine 
acesta cu regret. Dincolo de toate aceste inconveniente fi¬ 
zice, apar cele economice: bani cheltuiţi pentru întreţinerea 
femeii bolnave, pentru leacuri, acatiste, rugăciuni, slujnică, 
plus incapacitatea ei fizică. Şărban îşi pledează cu disperare 
cauza deoarece tot ce agoniseşte se risipeşte ca vântul fără 
să ştie pe ce, soţia lui nefiind capabilă nici măcar să judece. 
Mila îl îndeamnă să aştepte şi să spere, dar ajuns la pragul 
cel mai de jos al sărăciei şi al disperării, când „nici sânge 
în mine n-au mai rămas şi scurtare dă viaţă şi îngreoiată dă 
multă datorie", bărbatul cere măcar preluarea sarcinii îngri¬ 
jirii femeii de către mănăstirea Sărindar ca el să poată să-şi 
vadă în linişte de copii şi casă. 1 

în patru cazuri este invocată nebunia, două plângeri îna¬ 
intate de soţi şi două de soţii. Dacă boierul Jianu se dove¬ 
deşte a fi un nebun cuminte, nu acelaşi lucru se poate spune 
şi despre cele două femei. 2 Crizele şi manifestările lor pun 
în pericol viaţa celor din jur. Marica din satul Comeşti, ju¬ 
deţul Dâmboviţa, încearcă, „la leat 1782, într-o zi de marţi 
după sfintele Paşti", să-şi omoare bărbatul cu toporul. Al¬ 
tădată îi cere ajutor fiului de zece ani să-l omoare pe tată 
pentru a-i vinde carul cu boi şi a fugi în lume. 3 La rândul 


1 BAR, mss. 3932, f. 60 r -60 v , 10 ianuarie 1800. 

2 Vezi cazul prezentat pe larg în capitolul „Experţii şi expertiza 46 . 

3 BAR. mss. 640. f. 21 r -21 v . 28 iulie 1791. 

ei, Tudora din mahalaua Flămânda este cunoscută de toţi ca 
nefiind întreagă la minte, punând în pericol viaţa copilului 
abia născut. Ea refuză să-l alăpteze, dar nu-i refuză dragos¬ 
tea maternă. Aşa că ori de câte ori poate, îl răpeşte pe micuţ 
de la doică „şi-l punea în albie, şi-l legăna, şi nu vrea să-l dea 
la altă parte", povestesc vecinii speriaţi. Povestea este la trecut 
pentru că pruncul n-a trăit decât trei săptămâni, iar moartea 
lui a contribuit la deteriorarea sănătăţii mamei care, timp 
de alţi trei ani, a rătăcit „prin păduri şi câmpuri şi pă unde 
au nemerit" 1 . 

Secretele trupului 

Corpul apare ca un domeniu al secretului, iar sexualitatea 
face parte din acest secret. Soţiile descoperă „celălalt sex“ 
odată cu căsătoria: pentru unele, această nouă descoperire 
face parte din ordinea firească a lucrurilor, pentru altele ea 
se arată a fi o taină pe care cu greu o pot descifra. Cum soţii 
nu au nici răbdare, nici timp pentru a aştepta, nemulţumiri¬ 
le apar destul de repede. Unele refuză îndeplinirea atribuţi¬ 
ilor conjugale în semn de protest pentru alegerea efectuată 
de părinţi, altele pentru că nu le cunosc. Şi unele, şi altele 
sunt tratate de „femei cu firi sălbatice", sintagmă asimilată 
mai degrabă cu nebunia. Totodată, educate de mame şi ur¬ 
mând sfaturile preotului, soţiile nu acceptă decât poziţia cla¬ 
sică - bărbatul deasupra femeii culcate pe spate - atunci când 
este vorba de îndeplinirea obligaţiilor conjugale. Este, de alt¬ 
fel, poziţia recomandată şi dc părinţii Bisericii. 2 Orice „ino¬ 
vaţie" venită din partea soţului este privită cu suspiciune, 
orice cerere trezeşte nemulţumire şi refuz. Să luăm câteva 

1 BAR, mss. 638, f. I98 r , 12 mai 1784. 

2 Jean Delumeau, Păcatul şi frica. Culpabilitatea în Occident, voi. I, 
p. 255; Jean-Louis Flandrin, Le sexe et l’Occident. Evolution des atti- 
tudes et des comportements, Seuil, Paris, 1981, pp. 125-130. 

exemple. Zamfira, din satul Călineşti, judeţul Muscel, îşi re¬ 
clamă soţul „că ar fi silit-o să facă împreunare şi peste fire" 1 . 
Anastasia face mare vâlvă în mahalaua Sf. Ecaterina după 
o noapte când soţul îi cere „să facem împreunare amândoi 
pe dinapoi", iar refuzul este însoţit de o bătaie zdravănă. Re¬ 
clamat la Mitropolie, soţul se vede obligat să promită că nu 
va mai face astfel de cereri, întrucât se consideră că nu fac 
parte din „orânduiala cea obişnuită" 2 . Ancuţa din mahalaua 
Popa Mihalcea îşi reclamă soţul, după un an de căsătorie, că 
îi cere „să facă împreunare păste orânduiala caznicilor", şi 
în acest caz refuzul duce la „cazne şi bătăi" 3 . Avem de-a face 
aici cu două tipuri de comportamente anormale privind 
viaţa sexuală a cuplului: unul se referă la nerespectarea „ca¬ 
lendarului" vieţii intime prescris de Biserică, iar celălalt la 
„devierile" masculine. 

Prin ce se defineşte această „orânduială a casnicilor" invo¬ 
cată de femei în jalbele lor? Să fie oare un calendar impus 
de Biserică pentru a limita numărul naşterilor, aşadar, o meto¬ 
dă contraceptivă? Sau este, mai degrabă, vorba de respectarea 
calendarului religios strâns legat de sărbătorile religioase şi 
de interdicţiile impuse de acestea? Sexualitatea conjugală res¬ 
pectă un anumit calendar prescris de îndreptarea legii. Aceas¬ 
ta recomandă abstinenţa soţilor în toate zilele de sâmbătă 
şi duminică, cu ocazia tuturor sărbătorilor religioase, în pos¬ 
tul mare al Crăciunului, în postul mare al Paştelui, fiindcă 
postul nu este numai alimentar, ci şi trupesc. Apoi dumini¬ 
ca este ziua Domnului, iar Biserica o consideră o zi sfântă 
care nu trebuie pângărită prin păcatul cărnii. împărtăşania 
presupune de asemenea o pregătire spirituală, iar abstinenţa 
face parte din această pregătire. Astfel, cu trei zile înainte 


1 BAR, mss. 636, f. 61 r —61 v , 7 iulie 1781. 

2 BAR, mss. 638, f. 107 r , 17 iunie 1783. 

3 BAR, mss. 637, f. 150 r , 24 octombrie 1784. 

de împărtăşanie şi două zile după, se cere păstrarea unei 
continenţe sexuale totale. Enoriaşul care nu respectă acest 
tip de post nu are dreptul să se împărtăşească, să ia ana- 
furâ sau să sărute sfintele icoane. 1 în plus, se interzice ac¬ 
tul sexual în perioada de menstruaţie, perioadă asociată cu 
impuritatea. Astfel, în conformitate cu glava 331, timp de 
şapte zile pe lună, femeia nu poate primi nici una din tai¬ 
nele bisericeşti, nu are voie să intre în biserică, „nici să se 
împreună cu bărbatulu-şi până ce se va curăţi“ 2 . Nerespec- 
tarea acestor îndrumări atrage pedeapsa canonică, dar cum 
cunoaşterea perioadei de menstruaţie depinde de fiecare fe¬ 
meie în parte, sancţionarea nu se face decât atunci când so¬ 
ţia se plânge de abuzul soţului în perioada nepermisă. Nu 
trebuie uitată şi perioada de lăuzie când din nou femeile 
au dreptul să-şi refuze soţii. La această orânduială fac fe¬ 
meile aluzie în petiţiile lor. 

Importante sunt şi jalbele în care soţia îşi acuză soţul de 
sodomie, acuzaţii asociate uneori şi cu traiul rău. Termenul 
de sodomie se referă, în vocabularul teologic creştin, la o serie 
de practici sexuale care înglobează pe lângă relaţiile intime 
între indivizii de acelaşi sex şi raporturile sexuale anale sau 
orale. 3 Biserica a considerat întotdeauna aceste tipuri de ra¬ 
porturi ca păcate foarte grave, deoarece puneau în pericol 
scopul primar al actului sexual: procreaţia. Căsătoriţi pen¬ 
tru a respecta convenţiile sociale, bărbaţii îşi ascund cu greu 
înclinaţiile homosexuale, ştiind că acestea sunt blamate de 
societate şi, mai ales, de Biserică, dar ele ies la iveală în patul 
conjugal. Stana vine tocmai din satul Costeşti, judeţul Vlaşca, 
să-şi reclame ca sodomit soţul; Barbul din Dobroteşti, 


1 îndreptarea legii, p. 173. 

2 Ibidem, p. 303. Pentru spaţiul occidental vezi J. Delumeau, op. cit., 
voi. II, pp. 128-129. 

3 Jacques Sole, L 'amour en Occident ă l'epoque moderne , Editions 
Complexe, Bruxelles, 1984, p. 207. 

judeţul Dâmboviţa, se află la al doilea zapis prin care promi¬ 
te că nu-şi va mai înspăimânta soţia cu „cereri scâmave“ de 
sodomie; Tudor cojocarul din mahalaua Lucaci dă două za- 
pise de schimbare în cinci luni, pentru ca, peste alte trei luni, 
să accepte despărţirea cerută de soţie. 1 Atât timp cât poate 
fi îndreptat, sodomitul primeşte canon bisericesc pentru fap¬ 
tele sale şi, cu angajamentul trecut în condică, este lăsat liber. 
Abia când înclinaţiile sale depăşesc cadrul restrâns al fami¬ 
liei, autoritatea laică intervine şi-l pedepseşte. Panait grecul, 
deşi fusese reclamat în două rânduri de soţie, este pedepsit 
abia când îşi ademeneşte ucenicul din prăvălie. Imediat ce 
află, marele agă intervine şi-l închide, apoi îl bate şi-l glo- 
beşte după care îl lasă liber. 2 De observat că, în plan politic, 
sodomia este pedepsită ca oricare alt păcat trupesc prin plata 
gloabei, apărând din nou distanţa faţă de legea scrisă care 
prevede o pedeapsă teribilă: arderea păcătosului sau tăierea 
capului. In plus, este de reţinut diferenţa de judecată a acelo¬ 
raşi fapte, dar manifestate în medii diferite: în interiorul cu¬ 
plului, sodomitul este iertat, în timp ce ademenirea unui 
partener de acelaşi sex devine abatere de la buna morală, 
sancţionată ca atare. Dacă luăm în considerare pedepsele apli¬ 
cate - canon bisericesc, închisoare 3 , bătaie, amendă - ele 
sunt totuşi mult mai blânde în raport cu ceea ce spune Pravi¬ 
la şi, mai ales, în comparaţie cu ceea ce se întâmplă în alte 
medii ca Franţa sau Anglia. De exemplu, la sfârşitul secolului 
al XVII-lea, la Moulins, un soţ acuzat că şi-a constrâns soţia 
să întreţină raporturi contra naturii este ars în piaţa publică. 4 


1 BAR, mss. 636, ff. 14 r , 30 r -30 v şi mss. 638, ff. 15 r , 122 r . 

2 BAR, mss. 636, ff. 55 v -57 r , 9 iulie 1781. 

3 Vezi şi cazurile călugărilor închişi la Snagov şi Tismana. 

4 J. Sole, op. cit., p. 208. Elizabeth A. Foyster, Manhood in early mo¬ 
dern England: honour, sex. and marriage, Longman, 1999, pp. 117, 231; 
Gerard De Kent, Gert Hekma, The Pursuit of sodomy: mate homosexua- 
lity in Renaissance and Enlightenment Europe, The Haworth Press, 
1989; Michel Rey, Police et sodomie â Paris au XVIIle siecle: dupeche 

Alte execuţii au loc pe parcursul secolului următor, chiar dacă 
unii filozofi iluminişti au încercat să pledeze „în favoarea indi¬ 
ferenţei guvernului şi a societăţii faţă de o greşeală privată 4 * 1 . 

La spovedanie, creştinii ar trebuie chestionaţi asupra sexu¬ 
alităţii lor. Preoţii sunt sfătuiţi să insiste şi să ceară mărturi¬ 
sirea „devierilor sexuale 44 şi a secretelor trupului ascunse de 
ochii curioşi ai lumii înconjurătoare. Prima întrebare pusă 
unui enoriaş se referă la masturbare: „Spune-mi fiule, au doară 
ţi-ai stricat curăţiia ta cu malachia (masturbarea) 44 , sună prima 
întrebare din chestionarul mitropolitului Antim Ivireanul. So¬ 
domia, un alt păcat grav, vine din urmă, abia apoi apar curvia 
şi adulterul, mitropolitul clasând gravitatea păcatului în func¬ 
ţie de statutul civil al femeii cu care el s-a comis: văduvă, ne¬ 
vasta altuia, călugăriţă, rudă, propria soţie. Se poate comite 
un păcat şi în interiorul unei relaţii maritale, atunci când băr¬ 
batul cere mai mult decât i se dă şi insistă să se împreune cu 
soţia lui „peste fire, afară din fire 4 * 2 . Teama de pedeapsă i-a 
făcut pe mulţi probabil să treacă peste aceste „greşeli 44 şi să 
nu le confeseze duhovnicului sau poate că ele nici nu sunt cer¬ 
cetate de către preoţi aşa cum îi sfătuieşte mitropolitul. Secretul 
spovedaniei ne împiedică să ştim ce-şi spuneau preoţii şi eno¬ 
riaşii la 1800. Cert este că ele ajung în spaţiul public al justi¬ 
ţiei datorită indiscreţiei celor din jur. 

Reclamaţiile legate de trup sunt mai degrabă unilaterale, 
femeile reclamă dorinţele sexuale nepermise ale soţilor, cât 
şi neputinţa masculină, doar în câteva cazuri apar femeile 
ca acuzate din cauza refuzului îndeplinirii obligaţiilor 


au desordre , in Revue d 'histoire moderne et contemporaine N° 29, Paris, 
1982, pp. 113-124. 

1 Ibidem , p. 216. Pentru Anglia, L. Stone prezintă două cazuri de so¬ 
domie în interiorul familiei care sunt judecate, după părerea lui, surprin¬ 
zător de uşor. în cele două cazuri, sodomia este asimilată cu traiul rău. 
Autorul se întreabă de ce această toleranţă, când atât judecătorii, cât şi 
norodul erau total împotriva homosexualităţii. Road to divorce, p. 193. 

2 Antim Ivireanul, op. cit., pp. 206-207. 

conjugale fără a fi vorba de o maladie. Sterilitatea nu con¬ 
stituie un motiv de divorţ nici în codul de legi, nici pentru 
practica judiciară a soborului. în schimb, neputinţa mascu¬ 
lină devine pricină de separare în şapte cazuri. Nu trebuie 
confundată impotenţa cu sterilitatea, ceea ce le separă pe cele 
două este tocmai actul sexual: imposibil în primul caz, dar 
posibil în cel de-al doilea chiar dacă nu are ca finalitate 
procreaţia. Or, circumscrierea acestuia într-un spaţiu con¬ 
trolabil reprezintă unul din obiectivele Bisericii. 

Asupra dovedirii neputinţei masculine documentele vor¬ 
besc foarte puţin. Cum reprezintă un motiv de divorţ, ar 
trebui ca soborul să deschidă o anchetă sau cel puţin o ex¬ 
pertiză medicală asupra soţului neputincios, aşa cum pro¬ 
cedează şi în celelalte cazuri sau cum se întâmplă în Franţa 
Vechiului Regim. Aici acuzaţiile aduse soţului sunt contro¬ 
late prin „proba de ejaculare 44 care presupune „îndeplinirea 
integrală a îndatoririlor conjugale în prezenţa martorilor 441 . 
Există, în egală măsură, şi instituţia „împreunării 44 (le con¬ 
gres), definită ca o probă a putinţei şi neputinţei soţilor în 
prezenţa medicilor şi a moaşelor, şi se aplică atunci când 
este vorba de nulitatea unei căsătorii. 1 2 

Cum reuşeşte Biserica Ortodoxă să controleze veridici¬ 
tatea acuzaţiilor aduse în acest tip de procese? E sigur că 
ea nu pune în scenă nici o „probă de ejaculare 44 , nici o „îm¬ 
preunare 44 , ambele fiindu-i străine şi totuşi acuzaţiile trebuiesc 
dovedite. în primul rând, soţul are un răgaz de trei ani pen¬ 
tru a-şi îndeplini obligaţiile conjugale sexuale şi pentru a-şi 
dovedi virilitatea. 3 Abia după trecerea acestei perioade, so- 


1 Pierre Darmon, Le tribunal de l ’impuissance. Virilite et defaillan- 
ces conjugales dans l’Ancienne France, Seuil, Paris, 1979, p. 15. 

2 Ibidem , p. 209. 

3 îndreptarea legii, glava 217, p. 225. în Anglia, trei ani de impoten¬ 
ţă prelungită atrage anularea căsătoriei. L. Stone, The Family, Sex and 
Marriage, p. 37. 

ţia poate da jalbă. Toate cele şapte cazuri respectă răgazul 
prescris de către Pravilă. în jalba ei, femeia nu se plânge de 
neputinţa soţului ca de ceva care ar împiedica-o să aibă co¬ 
pii, nu se vorbeşte niciodată de perpetuarea familiei, feme¬ 
ia reclamă mai degrabă dreptul ei de a beneficia de virilitatea 
soţului pentru a nu cădea în păcat cu un alt bărbat. 1 

începerea unui proces pentru impotenţă nu presupune şi 
o separare imediată. Soţul primeşte un alt răgaz de câteva 
luni pentru a se vindeca cu „doftori şi doftorii 44 , după care 
el are obligaţia de a-şi „arăta 44 virilitatea, nu în prezenţa mar¬ 
torilor, dar în „auzul 44 acestora. 

lată-1 pe Ianache condoragiul, din mahalaua Sfântul Ioan 
cel Nou, acuzat de soţia sa că în cei trei ani de căsătorie nu 
s-au putut împreuna niciodată. La început, soţul jenat se plân¬ 
ge, la rândul său, că de fapt soţia nu-1 vrea, sfătuită fiind de 
mama ei; apoi că i-a fost ruşine să se apropie de soţie, datori¬ 
tă lipsei intimităţii, locuind împreună cu socrii săi. în faţa 
acestor acuzaţii, soborul îi acordă dreptul de a-şi arăta viri¬ 
litatea în absenţa socrilor, dar sub supravegherea protopopu¬ 
lui locului. Soţul neputincios primeşte un soroc de zece zile 
pentru a se apăra. Pentru îndeplinirea acestei „probe 44 , cu¬ 
plul va locui timp de zece zile în casa protopopului. Nici 
după trecerea răgazului, Ianache nu se arată vrednic de casă, 
deşi, cum singur recunoaşte, s-a străduit în tot chipul: „mă¬ 
car că m-am silit într-acea săptămână şi începusem ca să mă 
caut cu doftori, să-mi găsesc leacul. Dar întâmplându-se de 
n-am putut de a mă tămădui, nici împreunare n-am făcut. 44 
Şi totuşi bărbatul nu renunţă, mai cere trei luni de răgaz în 
care să se caute cu doctori, tratamentul are însă nevoie de 
o femeie pentru a fi aplicat, deci soţia trebuie să rămână lân¬ 
gă el. „Am căzut cu rugăminte la Prea Sfinţia Sa, ca să mi-o 


1 Vezi cazul Măriei din Cioteşti care a căzut în păcatul curviei la patru 
ani de la căsătorie din cauza neputinţei soţului şi care revendică un soţ 
sănătos şi viril. DANIC, mss. 143, f. 134 r . 





362 DESPRE DIVORŢ 

mai dea pe numita soţiia mea încă trei luni de zile ca să ma 
lecuiesc cu ea“, promiţând în scrisoarea de angajament că 
după această perioadă va renunţa şi îi va da libertatea, dacă 
se va dovedi neputincios. După trei luni de zile, Ianache se 
află în aceeaşi situaţie, iar soborul, socotind bine perioada 
de căsătorie şi trecând deja trei ani şi zece luni, dă voie Mă¬ 
riei să se căsătorească cu un alt bărbat. 1 

Boala şi practica judiciară 

Din cele 35 de cazuri în care boala devine motiv de sepa¬ 
rare, 31 dintre ele sunt judecate pozitiv. Doar patru cazuri 
sunt respinse, întrucât ele nu antrenează şi neputinţa eco¬ 
nomică a partenerului. Despre cazul boierului Jianu am vor¬ 
bit deja într-un alt capitol, rămân deci alte două cazuri în 
care siflisul apare ca motiv de divorţ. în două cazuri se acor¬ 
dă numai separarea de corp pe o perioadă de un an, răgaz 
socotit suficient de către consiliu pentru ca soţii să se vin¬ 
dece de sifilis. Cel de-al patrulea este ceva mai special: Niţa 
nu are dreptul să invoce orbirea soţului drept motiv de di¬ 
vorţ, fiindcă îi cunoştea situaţia încă înainte de căsătorie şi, 
de vreme ce a acceptat, înseamnă că „l-a plăcuf ‘ aşa orb, cei 
cinci ani de viaţă comună o demonstrează. Aşa se argumen¬ 
tează refuzul de a-i acorda separarea. 2 

Divorţurile pentru boală se prezintă drept cele mai uşoa¬ 
re cazuri, întrucât soţii s-au pus deja de acord asupra sepa¬ 
rării, iar cel bolnav doreşte uneori să-şi petreacă restul vieţii 
la mănăstire. Şi totuşi, soborul nu-i crede întotdeauna pe je¬ 
luitori şi invocă prezenţa persoanei bolnave în faţa instanţei, 
pentru că are nevoie să constate cu propriii ochi, pentru că 
vrea să facă propria expertiză. Costandin din satul Tătărani, 


1 BAR, mss. 653, f. 5 V , 21 octombrie 1790 si mss. 640, ff. 18 r -18 v , 
16 iulie 1791. 

2 BAR, mss. 638, f. 147 v . 




ALTE MOTIVE DE DIVORŢ 


363 


judeţul Dâmboviţa, îşi aduce soţia „cu carul în oraşul Târ- 
govişte“ pentru a avea expertiza judecătorilor. De faţă se află 
protopopul şi alte obraze de cinste, părinţii şi alte rude ale 
femeii. Corpul inform şi schimonosit de suferinţă este trans¬ 
portat pe braţe până în sala de judecată, pentru că Stanca 
nu se mai poate de mult deplasa. Boala a intervenit la o săp¬ 
tămână de la nuntă şi după şase ani şi jumătate „au rămas 
oloagă, trăgându-se de-a buşilea“. La rândul său, micul con¬ 
siliu face propria evaluare şi constată că „fiind osul şalelor 
peste mijloc smintit din încheieturi 11 , femeia nu-şi mai poa¬ 
te îndeplini nici atribuţiile casnice, nici pe cele conjugale. 1 

Spre sfârşitul secolului al XVIII-lea încep din ce în ce mai 
des să fie menţionaţi medicii ca experţi în asemenea cazuri. 
Chiar dacă ei nu vin întotdeauna în faţa instanţei, prezenţa 
şi mărturia lor este cerută cu insistenţă de către judecători. 
Lor li se alătură o serie de alte personaje specializate în orice 
şi printre care se numără, de multe ori, o serie de şarlatani. 
Medelnicerul Şerban Andronescu descoperă din întâmplare 
un astfel de şarlatan, o femeie ce se intitula „doftoreasă 11 , 
dar care este căutată pentru infanticid. 

Documentul este de o importanţă capitală, pentru că scoate 
în evidenţă atât credulitatea şi naivitatea oamenilor, cât şi dis¬ 
perarea în faţa numeroaselor boli care-i bântuie. Ce poate 
crede un om simplu lovit de crize de epilepsie, o femeie care 
orbeşte brusc sau o alta care de la o zi la alta nu-şi mai poate 
controla minţile? Toţi cei 35 de bolnavi îşi explică bolile în 
plan religios, totul vine de la Dumnezeu, binele, ca şi răul. 
Fiecare crede că este pedepsit pentru faptele sale sau ale nea¬ 
mului său şi că ajutorul nu poate veni decât de la Dumnezeu. 
Apelul la moaşe, doftoriţe sau alţi şarlatani itineranţi apare 
ca o rază de speranţă în viaţa lor amărâtă. Din acest motiv, 
Miţa doftoreasa se bucură de succes în rândul norodului. 
Ea se laudă tuturor că are darul vindecării şi, printr-o singură 


1 BAR, mss. 637, f. 19 r 19 V , 8 august 1784. 

atingere, poate pe „orbi să-i facă cu ochi, <pe> şchiopi cu 
picioare“, sau să vindece de orice boală. Darul l-a căpătat în 
urma epilepsiei de care ea însăşi suferă. în faţa unor astfel 
de promisiuni, norodul dă năvală, cu speranţa că poate Dum¬ 
nezeu îşi va revărsa darul şi asupra lui. Dacă poporul se lasă 
înşelat cu uşurinţă, nu acelaşi lucru se întâmplă cu trimisul 
domnesc. Cercetând în stânga şi-n dreapta, în rândul bolna¬ 
vilor trataţi de Miţa, n-a găsit nici unul vindecat. Aşa că me- 
delnicerul conchide, „din patima epilepsii ce are, s-au deşteptat 
în fandasii şi norodul, înşelându-se la multele ei basme, sin¬ 
guri, nechemaţi aleargă la dânsa şi cu toate că din cei ce năzuiesc 
la dânsa, nici unul nu şi-a aflat ajutorul, dar părăsire nu fac“. 
Pentru a pune capăt acestui cerc vicios, Şerban Andronescu 
propune protejarea norodului de o aşa amăgitoare, prin trimi¬ 
terea ei în surghiun la schitul Ostrov. 1 Vânzători de speranţe 
şi iluzii, aceşti şarlatani se bucură de un mare succes la pu¬ 
blic. Rezultatele muncii lor nici nu contează în ultimă instan¬ 
ţă, în prim-plan aflându-se amăgeala dulce a vindecării pe care 
o propun fie şi numai prin simple vorbe. 

Separarea pentru boală este o afacere a familiei întregi, pen¬ 
tru că ea nu priveşte numai pe soţi, ci şi pe cele două familii. 
Din nou părinţii şi rudele fetei sunt în frunte şi se află men¬ 
ţionaţi în toate cele 21 de cazuri, apărând ca persoane direct 
implicate în derularea procesului. Fie că alege călugăria sau 
nu, femeia revine, în mod obligatoriu, în propria familie care 
se vede încărcată cu această nouă povară. Din acest motiv, ea 
este prezentă în zapisele de separare, şi i se cere acordul. Bol¬ 
navul devine o povară pentru societate, iar domnia nu-şi poa¬ 
te asuma întreţinerea şi îngrijirea medicală. Nici mănăstirea 
n-o face. Ea primeşte bolnavul care vrea să se călugărească, 
ritualul de trecere în lumea monahală este chiar parcurs, dar 
îngrijirea revine familiei, şi numai după ce se însănătoşeşte 


1 L. Livadă-Cadeschi şi L. Vlad, Departamentul de cremenalion , 
pp. 53-54, 24 ianuarie 1795. 

el poate intra în ciclul monahal. Familia rămâne în conti¬ 
nuare principalul sprijin pentru cei bolnavi. Mitropolitul are 
nevoie de angajamentul membrilor ei, dat în scris şi în pre¬ 
zenţa clericilor, că se vor achita de această sarcină şi că nu 
vor abandona bolnavul în stradă, la porţile spitalului sau ale 
vreunei mănăstiri. 

Diverse motive 

Diverse alte motive pot fi invocate pentru a cere despăr¬ 
ţirea. 28 de cereri prezintă aproape fiecare o altă cauză de 
separare: amestecarea de sânge (4), călugărirea unuia din¬ 
tre soţi (9), hoţia bărbatului (4), căsătoria silită (2), diferen¬ 
ţe sociale (3), la a patra căsătorie (1), nepotrivirea de vârstă 
(2), căsătorie prin rapt (1), sodomie (2). 

Amestecarea de sânge este văzută de Biserică ca legătu¬ 
ra cea mai detestabilă: „sângele amestecat iaste un păcat şi 
o greşeală mai rea şi mai cumplită decât preacurvia“, glă- 
suieşte glava 211. 1 Pravila consideră că relaţiile incestuoase 
dintre părinţi şi copii, dintre fraţi şi surori, dintre bunici şi 
nepoţi prezintă gradul cel mai mare de periculozitate. Aceste 
relaţii se pedepsesc cu moartea, în schimb, celelalte legă¬ 
turi de rudenie şi alianţele spirituale se lasă la voia judecă¬ 
torului. 2 Amestecarea de sânge nu devine decât rareori 
subiect pentru o jalbă, ea fiind descoperită, mai degrabă, da¬ 
torită altor probleme pe care oamenii le au sau pur şi sim¬ 
plu întâmplător, prin intermediul unui denunţ din partea unui 
membru al comunităţii respective. 

Gheorghe şi Maria din satul Ştefanda, judeţul Vlaşca, sunt 
fraţi vitregi. Ei fug împreună la Giurgiu* unde se căsătoresc 

1 îndreptarea Legii, p. 216. 

2 Ibidem. Vezi şi J. Darrouzes, „Questions de droit matrimonial: 
1172-1175“, în Revuedes Etudes Byzantines, tom35, 1977,pp. 107-156. 

* Zonă aflată sub jurisdicţie otomană. 

şi unde rămân timp de cinci ani. Orice întoarcere în ţară le-ar 
aduce pedeapsa, întrucât legătura lor încalcă normele Bise¬ 
ricii. Traiul într-o lume străină, departe de casă şi fără aju¬ 
torul familiei n-a mers aşa cum se aşteptau probabil, căci 
după cinci ani revin spăşiţi. Pentru a scăpa de pedeapsă, la 
3 noiembrie 1791, ei se prezintă singuri în faţa mitropolitu¬ 
lui, se umilesc şi se pocăiesc, susţinând că n-au ştiut că au co¬ 
mis un păcat atât de grav. Oare i-a crezut Prea Sfinţia Sa? Chiar 
erau inocenţi aşa cum voiau să pară? Mitropolitul nu i-a cre¬ 
zut, dar a închis ochii pentru a nu da amploare cazului, mai 
ales că la mijloc se afla un copil. Cei doi primesc separarea 
şi, ca urmare a tinereţii lor, au şi dreptul de a se recăsători, cât 
mai repede posibil, pentru a nu cădea din nou în păcat unul 
cu altul. în ceea ce priveşte fata, aceasta îi revine mamei, dar 
cu obligaţia tatălui de a contribui la creşterea şi înzestrarea ei. 1 

Un alt caz, judecat de Mitropolie la 21 ianuarie 1787, este 
cel al lui Petco şi Neaga, din Singureni, judeţul Vlaşca. Ei 
au fugit împreună la Giurgiu, la opt zile de la nunta fraţilor 
lor, unde s-au cununat şi unde au făcut şi un copil. Scenariul 
pare identic cu cel mai sus prezentat. La un an de la căsăto¬ 
rie şi în faţa greutăţilor cotidiene, Petco se reîntoarce, îşi lasă 
soţia şi copilul la casa părinţilor lui, iar el revine la Giurgiu, 
ştiind că, de ar fi prins, nu ar scăpa nepedepsit. Autorităţile 
locale intervin imediat, iar Neaga este ridicată la închisoare 
pentru a fi trimisă în surghiun la mănăstire. Se consideră că 
din moment ce va fi închisă între zidurile mănăstirii, se va 
evita întâlnirea şi astfel se va pune capăt unei legături păcă¬ 
toase. Măsura se opreşte însă la jumătate, deoarece tatăl fe¬ 
tei intervine şi promite că se va transforma în gardian pentru 
fiica sa. El propune îndepărtarea ei din sat, şi astfel devine 
slujnică undeva, pe Podul Mogoşoaiei, la un unchi gata s-o 


BAR. mss. 640. f. 39 r . 

primească. Totodată, tatăl se angajează să vegheze asupra 
ginerelui pe care promite - dacă s-ar întoarce - să-l predea în 
mâinile autorităţilor locale. 1 

Hoţia constituie motiv de divorţ numai în patru cazuri, 
dar ea apare alături de abandonul conjugal în trei cazuri şi în 
alte trei cazuri este asociată cu traiul rău. Pravila acordă sepa¬ 
rarea atunci când se poate dovedi că bărbatul fură, jefuieşte 
biserici şi morminte sau este tâlhar de drumul mare. 2 Neaga 
din satul Moldoveni cerea despărţirea de soţul ei, după pa¬ 
tru ani de căsătorie. Gheorghe este un hoţ notoriu înfierat 
în frunte, care şi-a ascuns foarte bine năravul. La şapte luni 
după nuntă şi-a reluat vechea activitate şi a reînceput prin 
a sparge biserica Neguţătorilor din Buzău de unde a furat 
cărţi şi odăjdii. Prins, închis, eliberat, Gheorghe sparge o altă 
biserică la Ploieşti. De data aceasta, pedeapsa se agravea¬ 
ză, fiindcă judecătorii decid să-l transforme în exemplu pen¬ 
tru restul comunităţii: după ce i s-au tăiat nasul şi urechile 
şi după ce a fost plimbat prin târg, hoţul este trimis la ocnă. 
Soţia cere separarea tocmai pentru a se proteja, temându-se 
ca urgia domnească să nu se abată şi asupra ei. 3 Viaţa alături 
de un astfel de bărbat este întotdeauna nesigură. Soţia se teme 
pentru propria viaţă şi pentru cea a copiilor. Stabilitatea, de 
care un cămin are nevoie, devine imposibil de controlat, ave¬ 
rea comună şi zestrea putând fi oricând confiscate ca urma¬ 
re a comportamentului masculin. Hoţul, ajuns la închisoare, 
nu mai reprezintă un sprijin pentru familia sa, ci o povară. 
Iată de ce femeia refuză să continue o astfel de relaţie şi în¬ 
cearcă să se elibereze prin intermediul unui divorţ. 

Călugărirea unuia dintre parteneri este un alt motiv de di¬ 
vorţ. De fapt, dorinţa de a îmbrăca rasa monahală, singurul 
motiv acceptat cu uşurinţă de către Biserică, nu necesită nici 


1 BAR, mss. 637, ff. 11 IM 12'. 

2 Îndreptarea legii , glava 221, p. 226. 

3 BAR, mss. 634, ff. 15 V -16 r . 

o cercetare, nu impune acordul partenerilor. Este suficient 
ca unul dintre soţi să vrea să se retragă la mănăstire ca divor¬ 
ţul să se acorde imediat. 1 Opţiunea se face fie la bătrâneţe, 
când ambii parteneri aleg să-şi petreacă restul zilelor la mă¬ 
năstire, fie în cazul bolii, când bolnavul speră că astfel Dum¬ 
nezeu îi va veni în ajutor şi-l va tămădui. Primele etape din 
procesul de călugărire au loc imediat după acordarea divorţu¬ 
lui, în incinta Mitropoliei, când se stabileşte şi spre ce mănăs¬ 
tire se va îndrepta solicitantul. Neştiind ce-1 aşteaptă, el poate 
cere un răgaz de acomodare cu viaţa monahală în care să 
chibzuiască dacă i se potriveşte sau nu călugăria. Bolnavă 
de epilepsie, Maria din satul Petreşti, judeţul Vlaşca, alege 
viaţa la mănăstire în locul căsătoriei şi, fiindcă nu cunoaş¬ 
te „orânduiala“, îi cere mitropolitului s-o trimită cinci luni 
la schitul Valea Mare din judeţul Muscel unde maica stare¬ 
ţă s-o „povăţuiască... până să să facă gătirea de hainele că¬ 
lugării". Dorinţa ei este respectată şi i se acordă nu cinci, 
ci şase luni de chibzuinţă, luni care reprezintă concomitent 
şi o perioadă de cercetare din partea stareţei asupra voinţei 
şi conduitei candidatei. 2 

în faţa traiului rău şi alte femei cred că speranţa lor de su¬ 
pravieţuire n-o reprezintă decât mănăstirea, singurul loc de 
refugiu în faţa violenţei masculine. Pentru a obţine divorţul 
mai uşor, după două sau trei tentative eşuate, soţia promite 
că, dacă i s-ar reda libertatea, se va îndrepta spre mănăstire. 
Aceste promisiuni sunt cât se poate de sincere în momentul 
divorţului şi uneori convertirea începe imediat, dar recluziu¬ 
nea în spatele zidurilor, singurătatea şi rigorile vieţii monaha¬ 
le devin repede incompatibile cu propria lor fiinţă şi nu se 
pot adapta la noua existenţă oricât de mult ar dori. 

Stoiana din Bucureşti parcurge o astfel de experienţă. După 
cinci ani de convieţuire cu lane cojocarul, crede că numai 


1 îndreptarea legii, glava 219, pp. 225-226. 

2 BAR, mss. 636, f. 44 r , 28 aprilie 1781. 

la schit poate găsi liniştea şi mântuirea de chinurile pe care 
le-a îndurat, mai ales că soţul nu şi-a respectat niciodată pro¬ 
misiunile date în faţa soborului. Acesta, în loc să-i despartă, 
îi pune să facă un alt zapis de împăcare. Ajunsă la schit, Sto- 
iana îşi dă repede seama că nu este făcută pentru o astfel 
de viaţă şi aşteaptă un bun prilej pentru a renunţa. Acesta 
apare într-o zi, când află că soţul ei a plecat la Ţarigrad. Din 
moment ce motivul pentru care se află la mănăstire nu mai 
există, Stoiana fuge cu prima ocazie şi se reîntoarce în Bu¬ 
cureşti reluându-şi viaţa de laică. Norocul ei nu durează prea 
mult, întrucât într-o zi, pe neaşteptate, pe una dintre uliţele 
mahalalei, se întâlneşte cu Iane. Acesta a dat, fără zabavă, 
jalbă la Mitropolie, cerându-şi nevasta înapoi. Pusă din nou 
să aleagă între călugărie şi căsătorie, Stoiana preferă viaţa 
conjugală care i se pare mult mai uşor „de purtat 41 '. 

Cinul călugăriei nu se potriveşte oricui şi nu este acordat 
oricui. Chiar dacă promite să renunţe la viaţa lumească, o 
dată ajuns între ziduri, candidatul se răzgândeşte şi revine 
asupra deciziei iniţiale. 


1 BAR. mss. 636. f. 58' 58\ 14 iulie 1783, 14 augusi 1783, 30 iulie 
1787. 



IV 

Divorţul - între sancţiune şi reconciliere 


Zapisul de împăcare 

O primă prezentare în instanţă se încheie rareori cu o sen¬ 
tinţă definitivă. Mitropolitul şi soborul său încearcă să îi îm¬ 
pace pe împricinaţi propunându-le o serie de soluţii de 
compromis. In această primă etapă, mitropolitul pare mai 
curând un împăciuitor care ascultă răbdător, încearcă să cal¬ 
meze spiritele şi să ofere sfaturi. în acest prim moment al 
judecăţii, împricinaţii acceptă compromisul impus de mi¬ 
tropolit, şi este de ajuns ca o parte să fie de acord cu soluţia 
oferită, fiindcă cea de-a doua parte poate fi convinsă cu uşu¬ 
rinţă prin mijloace deja experimentate. Clemenţa se impu¬ 
ne atunci când „păcătosul 4 * îşi recunoaşte păcatele în faţa 
soborului , a sfintelor icoane şi se căieşte. Promisiunea lui de 
îndreptare este acceptată şi i sc acordă o nouă şansă, ba chiar 
este iertat de pedeapsa politiceasă ce i se hotărâse, nu poate 
însă scăpa de cea bisericească. 

Medierea oferită dă uneori roade şi, pentru a conferi o mai 
mare autoritate învoielii, sc redactează acte scrise: „şi pen¬ 
tru ca să aibă temeiu zisele Iui au dat şi zapis în condica Sfin¬ 
tei Mitropolii cu tare prindere şi legătură că va petrece bine 
la vieţuirea cu soţia lui“. Scrisorile sunt bilaterale, semna¬ 
te de martori şi schimbate în faţa curţii. Cu zapisele de îm¬ 
păcare în mână, părţile se întorc acasă şi totul pare să reintre 
în normal. Unii acceptă din jenă sau din teamă, căci anga¬ 
jamentul se ia sub ameninţarea pedepsei, „ca să scap de că- 

zuta pedeapsă", susţine un acuzat. Alteori, bătaia şi închi¬ 
soarea au fost deja folosite pentru a înmuia îndărătnicia ne¬ 
supusului sau nesupusei. în aceste condiţii, semnarea unui 
petec de hârtie pare soluţia cea mai uşoară pentru a evita o 
altă bătaie, o altă privare de libertate. Manea, dulgherul din 
mahalaua Sfântul Spiridon, după ce într-o primă instanţă a 
negat toate acuzaţiile aduse de soţie, îşi schimbă poziţia în 
faţa rezultatelor defavorabile ale anchetei din teren. Din acest 
motiv, bărbatul se umileşte şi imploră iertarea numai şi nu¬ 
mai să nu fie pedepsit. Iată ce spune: „ca să scap de pedeap¬ 
să am căzut cu mare rugăciune la părinţii clerici de au stătut 
mijlocitori către socră-mieu i către soacră-mea şi către so¬ 
ţia mea, Niţa, de mi-au ertat greşelile de astă dată“. Zapi- 
sul are trei părţi: prezentarea faptelor, Manea îşi bate soţia, 
îşi înjură socrii „cu vorbe proaste de nesuferit", nu aduce 
de mâncare în casă, de la căsătorie nu i-a cumpărat nici mă¬ 
car un „petec" de îmbrăcat; toate aceste acuzaţii se reiau în 
cea de-a doua parte şi se transformă în promisiuni de îndrep¬ 
tare în jurul cărora se va construi viitorul cuplului; cea de-a 
treia parte cuprinde pedeapsa ce se va aplica în caz de ne- 
respectare a promisiunilor date: „iar de nu voi fi următor 
celor mai sus zise, atunci să mă pedepsească cum va fi mai 
rău" 1 . în zapis, vinovatul este pus să memoreze nu numai 
angajamentul, ci şi terifianta pedeapsă ce i s-ar cuveni şi de 
care nu va scapă dacă va recidiva. Ea este scrisă, citită şi 
recitită în faţa soborului şi în auzul inculpaţilor pentru a le 
aduce aminte că doar indulgenţa neţărmurită a mitropolitu¬ 
lui i-a ajutat să scape. Recăderea în păcat îi va îndepărta de 
această clemenţă şi le va aduce, pe lângă pedeapsa canoni¬ 
că, şi pe cea „politicească". De altminteri, ameninţarea cu 
pedeapsa politică şi cu judecata domnească funcţionează ca 
un fel de sperietoare, fluturată pe sub nasul subiecţilor ori 


1 BAR, mss. 638, f. \2\ 16 iulie 1782. 



372 


DESPRE DIVORŢ 


de câte ori nu vor să se supună compromisului oferit. So¬ 
borul se foloseşte şi el de acest joc, intimidându-i pe pro¬ 
tagonişti cu spectrul judecăţii Prea Sfinţiei Sale care le-ar 
aduce, cel puţin în imaginar dacă nu în plan real, o sentin¬ 
ţă mult mai defavorabilă decât soluţia propusă. 

Pârâtul şi pârâta, pe lângă promisiunea că îşi vor schim¬ 
ba comportamentul, trebuie să-şi asume şi pedeapsa în caz 
de eşec şi de nerespectare a angajamentului luat în faţa in¬ 
stanţei, căci mitropolitul îşi ia toate măsurile de precauţie, 
propunând pedepse sau despăgubiri materiale. Anca promite 
să devină femeie de casă şi să nu mai fugă de la soţul ei, ea 
îi dă dreptul soţului „să-mi taie nasul şi buzele şi să mă lase 
şi el să-şi facă casă“. Scrisoarea-angajament este semnată 
de alţi zece martori şi chezaşi printre care se găseşte tatăl 
ei şi naşul de cununie. Şi totuşi acest zapis n-o va împiedi¬ 
ca să-şi părăsească din nou soţul, dar îi va da acestuia drep¬ 
tul să ceară separarea definitivă. 1 

Alţii nu se lasă însă atât de uşor convinşi; promisiunea în 
faţa soborului devine o strategie cu ajutorul căreia se poate 
scăpa de pedeapsă şi se mai poate amâna pentru câtva timp 
sentinţa finală. Iordache are la activ trei zapise de împăcare, 
toate trecute în condica Mitropoliei, dar de fiecare dată s-a 
reîntors la vechile obiceiuri. Nici a patra oară, mitropolitul 
nu este convins că ar trebui să acorde despărţirea definitivă, 
ci hotărăşte o separare pe o perioadă de şase luni „că doar se 
vor împăca“ 2 . lacov brutarul dă şase zapise de împăcare în 
opt ani de căsătorie din care şase i-a petrecut prin tribunal. 3 

Rudele devin garanţi pentru respectarea angajamentelor 
luate şi îşi asumă, ca şi împricinaţii, responsabilitatea îm¬ 
păcării, dar şi pedeapsa în caz de neascultare. Părinţii sunt 


1 BAR, mss. 634, ff. 116 V -119 V , 10 ianuarie 1764 şi 20 ianuarie 1767. 

2 DANIC, mss. 140, ff. 127 r -128 r . 

3 BAR, mss. 636, f. 60 r -60 v , 7 iulie 1781. 

primii ceruţi chezaşi atât de gineri, cât şi de tribunal. Ei tre¬ 
buie să accepte pedeapsa în locul fiicei nesupuse, dar au şi 
obligaţia de a plăti ginerelui toate cheltuielile făcute cu 
căutarea şi aducerea soţiei fugite prin ţară şi banii cheltuiţi 
de acesta prin tribunale. 1 în aceste cazuri, responsabilitatea 
individuală în faţa justiţiei se diluează considerabil. Până la 
căsătorie, greşelile copiilor intră în responsabilitatea părin¬ 
ţilor. Astfel un tată poate fi excomunicat pentru greşelile 
fiicei, un altul poate fi aruncat în închisoare pentru că fiul 
lui nu s-a prezentat la judecată. Aducerea fiului la tribunal 
ca să dea seamă pentru faptele sale devine tot obligaţia ta¬ 
tălui care, dacă nu se străduieşte suficient, poate fi pedep¬ 
sit în locul fiului absent. 2 

Naşul revine deseori în calitate de chezaş al multor cupluri 
care se confruntă cu probleme în primii ani de căsătorie. în 
calitate de rudă spirituală, el are datoria de a-i îndaima „pe 
calea cea bună“ şi de a le oferi sfaturile necesare realizării 
unei bune căsnicii. Iată cum sună legământul luat de un che¬ 
zaş: „Eu Preda paharnicul sunt chezaş pă numiţii - Miha- 
lache şi Catrina din mahalaua Flămânda - că vor trăi bine 
căsniceşte, cum să cade cât vor fi şăzători la mine, iar de să va 
întâmpla vreo gâlceavă sau altă întâmplare rea, adică băta¬ 
ie sau vreo sluţire vreunuia din ei, atunci eu să am a răs¬ 
punde la orice judecată şi în vina pedepsei să fiu.“ în acest 
caz, chezaş este gazda celor doi soţi fără nici o legătură de 


1 Ilina şi Pătru morar din Ueşti, judeţul Argeş, se angajau să n-o mai 
primească pe fiica lor fugită de atâtea ori de la soţul ei, Ion Ungureanu 
din judeţul Ilfov. Ei trebuiau să-i plătească ginerelui toate cheltuielile 
făcute pe la tribunale. De asemenea, ei urmau a fi pedepsiţi dacă nu res¬ 
pectau angajamentul luat. BAR, mss. 637, f. 143 r -143 v ; Sanda Merişan- 
ca vorniceasa, Anicuţa Conţeasca şi Arghira medelnicereasa, mama, soa¬ 
cra şi mătuşa, se puneau chezaşe pentru Costandin Băjescu care promitea 
că se va purta bine cu soţia sa, Marica. DANIC, mss. 139, ff. 209 r -210 r , 
25 mai 1739. 

2 DANIC, mss. 140, ff. 27 r -28 r şi mss. 143, ff. 224 r -226 r . 

rudenie. 1 El garantează pentru liniştea conjugală atât timp 
cât cuplul se află în casă şi sub supravegherea sa; dacă cer¬ 
turile continuă, el poate să-l alunge din casă, încetând ast¬ 
fel şi responsabilitatea lui sau să se dezlege de răspunderea 
asumată, tot printr-un act scris în faţa soborului. 

Compromis şi pedeapsă 

Mitropolitul acţionează de cele mai multe ori ca un arbi¬ 
tru încercând „să restabilească pacea şi nu să impună legea“, 
pentru că păstrarea ordinii este mult mai importantă decât 
aflarea adevărului. 2 Pe de altă parte, mitropolitul nu poate 
accepta cu uşurinţă luarea unei decizii definitive care contra¬ 
vine convingerilor sale religioase. El este judecător, dar în 
acelaşi timp şi preot, or, în calitate de reprezentant al Domnu¬ 
lui pe pământ trebuie să spere, să încerce, la infinit, să salveze 
sufletele, să propună dragostea în locul urii, înţelegerea în 
locul disputei, iubirea de aproape în locul scandalului. El 
este un mediator şi în ultimă instanţă un judecător, iar în cali¬ 
tate de protector al familiei şi al moralei creştine, mitropoli¬ 
tul încearcă să păstreze aceste valori cu orice risc. Acţionând 
aşa, conflictul ajunge să nu sc stingă aproape niciodată, chiar 
învoiala propusă şi arbitrată de mitropolit şi de clerici nu 
aduce şi stingerea conflictului. 

Indulgenţa arătată de mitropolit ar putea fi văzută şi ca 
o teamă în faţa concurenţei reprezentate de către celelalte re¬ 
ligii, în speţă islamismul, catolicismul şi protestantismul. Elef- 
theria Papagianni crede că supuşii Bisericii greceşti - este 
vorba de creştinii ortodocşi din Imperiul Otoman - „n-aveau 
aparent nici un scrupul în a recurge la tribunalele otomane, 


1 BAR, mss. 636, f. 96 r . 

2 Thomas Kuehn, Law , Family and Women. Toward a legal anthropo- 
logy of Renaissance Italy , The University of Chicago Press, Chicago, 
London, 1991, p. 21. 

la cădi, şi pentru a obţine un divorţ chiar de a se converti 
la islam" 1 . Şi în Ţara Românească se observă, nu atât recursul 
la justiţia otomană, cât fuga soţilor şi a tinerilor la Giurgiu, 
Brăila sau Drâstor (Silistra), zone aflate sub jurisdicţie oto¬ 
mană, şi chiar convertirea la islam atunci când întâmpină 
opoziţia Bisericii. La rândul ei. Biserica Ortodoxă română 
reprezintă o tentaţie pentru catolicii de la frontiera ţării şi pen¬ 
tru cei din interior care îmbrăţişează noua confesiune numai 
pentru a putea divorţa. Câteva cazuri se regăsesc în pagini¬ 
le condicilor unde, mai ales femeile, au trecut la ortodoxie 
şi, foarte aproape de momentul convertirii, au intentat un pro¬ 
ces de divorţ. In documente ele sunt încă identificate după 
vechea confesiune purtând apelativul de „papistaşa“, „bote¬ 
zata" sau fiind menţionat locul de origine, de obicei, „ţara 
nemţească" şi trecerea la „pravoslavnica credinţă". 

Pedeapsa se foloseşte din plin pentru impunerea compro¬ 
misului. Bărbaţi şi femei primesc cam acelaşi tip de pedep¬ 
se. Cea mai simplă, dar şi cea mai răspândită este bătaia. 
Privarea de libertate apare şi ea frecvent, atunci când sobo¬ 
rul are nevoie de acordul acuzatului la învoiala propusă. Iată 
cum reacţionează o femeie fugită 194 de zile de la soţul ei 
în trei ani de căsătorie. La prima înfăţişare, ea acceptă să 
revină acasă, mijlocitori fiind tatăl şi clericii curţii de judeca¬ 
tă, se fac chiar zapise de împăcare cu „ponturi date unul la 
altul" şi trecute în condică. Când să iscălească, femeia se 
răzgândeşte şi dă clericilor, în loc de semnătură, o jalbă prin 
care îşi acuză bărbatul de vrăjmăşie. Curtea uimită de atâ¬ 
ta „obrăznicie" o trimite la schitul de maici, dată fiind tine¬ 
reţea ei şi conduita desfrânată de până atunci. Acolo, la schit, 
un trimis al soborului o vizitează pentru a vedea dacă s-a 


1 Eleftheria Papagianni, Droit byzantin contrepratiquejudiciaire. Une 
affaire de divorce au XVIII 1 ’ siecle , în Byzantine Law. Proceedings of the 
internaţional Symposium of Jurists, Thessaloniki, 10-13 december, 1998 , 
Thessaloniki, 2001, p. 244. 



.776 


DESPRE DIVORŢ 


răzgândit şi dacă a revenit la sentimente mai bune. Bucuroa¬ 
să ca va ieşi din închisoare, femeia promite că-şi va da acor¬ 
dul şi va semna zapisul de împăcare. Ajunsă în faţa curţii de 
judecată, refuză din nou să-şi dea iscălitura. Judecătorii o 
retrimit la schit, considerând că nu îi pot acorda libertatea, 
pe de o parte pentru că este tânără şi umblă din loc în loc 
şi, pe de altă parte, pentru că nu vrea să-şi primească soţul, 
deci va rămâne acolo până se va decide să se întoarcă aca¬ 
să. Când „luni la doao ceasuri“ femeia s-a înduplecat şi a 
semnat zapisul de împăcare, bucuria tuturor a fost foarte 
mare. Precizarea datei are o importanţă capitală în această 
situaţie, deoarece ne ajută să vedem câtă valoare are un ase¬ 
menea acord. „A doao zi, marţi la 2 ceasuri den noapte", ea 
a fugit, dar nu cu mâna goală, a furat tot ce se putea fura 
din casa soţului. Pentru că şi-a călcat legământul, mitropo¬ 
litul se hotărăşte să-i facă soţului carte de despărţire. Jude¬ 
cata se face în lipsă, pe ea n-au găsit-o, dar nici nu mai conta, 
faptele fiind clare. Din păcate, tatăl preia obligaţia de a res¬ 
titui fostului ginere tot ceea ce fiică-sa furase în repetate rân¬ 
duri. 1 Nu este un caz singular, iar tergiversarea luării unei 
decizii nu face decât să complice lucrurile, să crească chel¬ 
tuielile împricinaţilor, şi mai ales să aglomereze tribunalul 
cu sute de pricini. 

Pedeapsa se aplică mai ales în această perioadă de nego¬ 
cieri, când curtea de judecată încearcă să găsească o soluţie 
pentru stingerea conflictului şi salvarea sufletelor celor aflaţi 
în dispută. Tribunalul ecleziastic are dreptul să aplice pedep¬ 
se corporale în diverse faze ale derulării procesului ambelor 
părţi implicate, indiferent de acuzaţii sau de vină. Nesupu¬ 
nerea în faţa hotărârilor luate de părinţii clerici atrage pedeap¬ 
sa fără să se ţină cont de faptul că persoana respectivă venise 
să se plângă şi că, prin urmare, este o victimă. Nevestele 


1 DANIC, mss. 140, ff. 108 r -109 r , 5 septembrie 1793 şi 17 septem¬ 
brie 1793. 

suportă, de regulă, acest tratament, vinovate fiind că nu vor 
să se supună sfaturilor de a se reîntoarce acasă. Lor li se apli¬ 
că „bătaia la scara 44 Mitropoliei sau „bătaia la piatră“. Feme¬ 
ia primeşte pedeapsa în curtea Mitropoliei, la scară în văzul 
tuturor. Loviturile se dau pe trup, numărul variază în func¬ 
ţie de vină şi se înscrie între 20 şi 100 de beţe sau toiege. 
Datorită constituţiei fizice fragile, ea va primi mai puţine 
lovituri decât bărbatul, iar judecătorul trebuie să arate mai 
multă indulgenţă. Nu scapă de pedeapsă nici dacă este însăr¬ 
cinată, sau este scutită temporar până naşte după care se tre¬ 
ce la punerea în practică a măsurii punitive. „Am poruncit 
domnia mea de s-au ridicat trei zile la închisoare, cu hotă¬ 
rârea ca după ce va naşte să se pedepsească cu bătaia la trup 
de faţă în târg pentru pilda şi înfrânarea altor curve, iară acum 
s-au slobozit fiind îngreuiată 41 , aşa se decide în privinţa Ni¬ 
ţei, dovedită că a făcut acuzaţii false şi mai ales că de patru 
ani se plimbă din tribunal în tribunal fără teamă. 1 

„Certare cu bătaie 44 poate primi atât o soţie neascultătoa¬ 
re, un fiu rebel, o soacră limbută, o fiică neruşinată, cât şi 
un soţ risipitor. Un membru al familiei face recurs la putere, 
cerându-i ajutorul în instaurarea ordinii în propria casă. Nici 
preoţii căzuţi în „greşeală 44 nu sunt scutiţi de aplicarea pe¬ 
depsei corporale, numai membrii clasei nobiliare nu „bene¬ 
ficiază 44 de această pedeapsă dezonorantă şi nici de privarea 
de libertate în instituţiile puterii. Bărbaţilor le este rezerva¬ 
tă tot bătaia, numai că maniera de aplicare diferă. Ea îmbra¬ 
că mai multe forme: bătaia cu toiagul, bătaia la falangă - un 
par gros, susţinut pe umeri de doi oameni, de care cu o sfoa¬ 
ră este atârnat vinovatul cu tălpile în sus, ca să poată fi bătut 
de alţi doi oameni . bătaia la tălpi. 1 2 Ultima este preferata 


1 V.A. Urechia, op. cit., IV, pp. 107-108, 10 octombrie 1791 şi 2 no¬ 
iembrie 1791. 

2 Instituţii feudale din Ţările Române , pp. 39^0. In Pravilniceas- 
ca Condică (Capitolul VII, articolul 6), se prevedea că vor fi bătuţi 

judecătorilor, iar loviturile pot ajunge până la 200 de beţe 
sau toiege. 

Pe lângă această pedeapsă corporală, ce se aplică în in¬ 
cinta Mitropoliei şi în timpul procesului, există şi bătaia ce 
precede începutul procesului şi este administrată de către 
slujbaşii spătăriei 1 , ai agiei 2 şi de ispravnicii de judeţe. Cine 
sunt protagoniştii? După cum am văzut în capitolele prece¬ 
dente, femeile adultere, amantele şi amanţii, prostituatele se 
află la discreţia slujbaşilor statului. Marele agă are printre 
atribuţiile sale şi pe aceea de a asigura paza moravurilor în 
capitală, având practic deplina libertate în urmărirea acestor 
delicte şi chiar în a defini ce este şi ce nu este deviere de la 
buna morală. Spătărei, armaşi sau stegari intervin, dar nu 
se mulţumesc numai cu reţinerea persoanei şi încredinţarea 
ei organelor competente pentru a-i stabili vinovăţia şi în con- 


numai cei care îi înjurau pe judecători, dar pedeapsa nu se aplica dacă 
judecătorul înjurase primul. în practică, după cum am arătat, pedeapsa 
corporală se aplică în mod curent şi face parte din procedura de jude¬ 
cată. Pentru detalii cu privire la pedeapsă a se vedea şi Constanţa Vintilă- 
Ghiţulescu, La „scara Mitropoliei 1 ': pedeapsa publică ca spectacol în 
societatea românească (1750-1834), în Constanţa Vintilă-Ghiţulescu, 
Măria Pakucs (eds), Spectacolul public între tradiţie şi modernitate: săr¬ 
bători, ceremonialuri, pelerinaje şi suplicii (secolele XIV-XIX), Insti¬ 
tutul Cultural Român, Bucureşti, 2007: 147-178. 

1 Spătăria este un sediu al poliţiei capitalei pentru că şeful acestei insti¬ 
tuţii are atribuţii de poliţie şi justiţie penală. Marele spătar are în grijă mai 
ales paza şi ordinea în cartierele mărginaşe ale capitalei, dar şi a celorlal¬ 
te judeţe ale ţării. Printre atribuţiile sale se află şi aceea de a judeca pricini 
mărunte ca furt, bătaie, injurii, beţie, cu deosebire în mahalalele Bucureş¬ 
tilor. Pe lângă această instituţie se găseşte o închisoare. Instituţii feudale 
din Ţările Române, pp. 449^-50; Val. Al. Georgescu, P. Strihan, Judecata 
domnească, partea I, voi. II, pp. 135-138. Pravilniceasca Condică , p. 74. 

2 Agia devine spre sfârşitul secolului sediul poliţiei din capitală. Agia 
are judecătoria proprie şi o închisoare, iar marele agă asigură ordinea 
în centrul capitalei, fără să se ocupe şi de mahalale, acestea aflându-se 
sub jurisdicţia marelui spătar. El are controlul pieţelor, al cârciumilor, pre¬ 
venirea şi stingerea incendiilor, poliţia moravurilor. Val. Al. Georgescu, 
P. Klrihan, Judecata domnească, partea I, voi. II, pp. 144-147. 

formitate cu aceasta şi pedeapsa. Vinovată sau nu, simpla 
prezenţă a femeii într-un loc public sau o acuzaţie din par¬ 
tea unui vecin, cu privire la presupusa ei conduită desfrâ¬ 
nată, dă dreptul acestor mici funcţionari s-o bată pe loc, sau 
la sediul spătăriei sau al agiei. Amantul se plasează în aceeaşi 
situaţie, dar bărbat fiind, scapă mult mai uşor, negociind cu 
agenţii executivi sau fugind pur şi simplu. O femeie adul¬ 
teră, de pildă, poate fi bătută, într-o scurtă perioadă de timp, 
de mai multe ori: când este prinsă asupra faptului de către 
strajă, apoi la spătărie şi în fine la Mitropolie. 

O altă sancţiune aplicată norodului este „darea prin târg". 
Numai anumite vini se pedepsesc cu târgul: adulterul şi biga¬ 
mia. Nu trebuie considerat că asta îi scuteşte pe bigami sau 
pe adulteri de bătaie, de regulă pedepsele se combină între ele. 
Darea prin târg presupune plimbarea desfrânatului pe uliţă, că¬ 
lare pe măgar, cu strigarea faptei. Impactul vizual şi auditiv 
este foarte puternic, iar caracteml dezonorant devansează du¬ 
rerea fizică, el pune în lumină fapta reprobabilă pe care o pro¬ 
hibeşte. Din aceeaşi categorie de pedepse face parte şi „punerea 
în jug“. înfiinţată de Alexandru vodă Ipsilanti, îndeosebi pen¬ 
tru cei care nu merg la biserică şi nu respectă sărbătorile re¬ 
ligioase, ajunge să fie aplicată, cu precădere, bărbaţilor violenţi, 
beţivi şi risipitori. Jugul este amplasat în faţa bisericii şi exis¬ 
tă unul la Mitropolie. Persoana vinovată este imobilizată în 
jug duminica şi în zilele de sărbătoare, pentru a fi văzută de 
câţi mai mulţi enoriaşi. De pildă, la 19 noiembrie 1781, Ca¬ 
lin din mahalaua Dichiului „a fost canonisit cu băgarea înjug", 
întrucât apucându-se de băutură şi de „curvăsărie" îşi necin¬ 
steşte părinţii şi trăieşte rău cu soţia. Reclamaţia vine din par¬ 
tea tatălui. 1 Sau Dragul din mahalaua Precupeţii Vechi este 
„băgat de gât înjug" ca să-şi „vină în simţire", deoarece ame¬ 
ninţă că îşi va încuia nevasta în casă şi îi va da foc. 2 Instalat 


1 BAR, mss. 636, f. 9l r . 

2 BAR, mss. 638, f. 220 r . 

la poarta bisericii parohiale, jugul poate fi văzut ca un stâlp 
al infamiei. 

Bătaia, darea prin târg şi punerea în jug, iată o introdu¬ 
cere în scenă a pedepsei publice astfel încât ea să devină 
„ceremonia recodificării nemijlocite 111 . „Cine face ca mine, 
ca mine să păţească 11 par să spună trupurile sfârtecate de bici 
la scara Mitropoliei sau capetele atârnând în jug la uşile bise¬ 
ricilor. A pedepsi devine un spectacol care nu atinge „mă¬ 
reţia 11 celui din Franţa 2 , dar rămâne totuşi un spectacol în 
care ochii şi urechile sunt intens solicitate. Publicitatea pe¬ 
depsei face parte din sistemul represiv al puterii 3 , iar utili¬ 
tatea pedepsei-spectacol constă în faptul că ea ar trebui să-i 
potolească şi pe cei care suferă şi să-i avertizeze şi pe cei 
care privesc. Puterea ecleziastică insistă pe „efectele latera¬ 
le 11 , cum le numeşte Michel Foucault, ale pedepsei, adică 
ea „trebuie să aibă efectele cele mai puternice asupra celor 
ce nu au comis greşeala 114 . într-o societate a oralităţii, în 
care analfabetismul atinge cea mai mare parte a populaţiei, 
reprezentarea pedepsei devine o necesitate. „Să fie pildă şi 
altora 11 cu aceste cuvinte se încheie aproape toate hotărâ¬ 
rile soborului. Caracterul public al pedepsei devine o miză 
şi asigură difuzarea acesteia în rândul norodului purtat de 
curiozitate în faţa supliciului. Chiar şi locurile de punere 
în practică se aleg astfel încât să dea posibilitatea unui număr 
cât mai mare de oameni să privească „spectacolul supliciu¬ 
lui 11 : curtea Mitropoliei, târgul, biserica. Vizibilitatea pedep¬ 
sei presupune umilirea condamnatului şi implică colaborarea 
publicului care îi asigură un caracter moralizator. în acest 


1 Michel Foucault, A supraveghea şi a pedepsi. Naşterea închisorii, 
Humanitas, Bucureşti, 1996, p. 172. 

2 Ihidem. 

3 Arlette Lebigre, La justice du roi. La viejudiciaire dans l ’Ancienne 
France, Editions Complexe, Paris, 1995, pp. 133-134. 

4 M. Foucault, op. cit., p. 149. 

mod „spectacolul pedepsei este integrat cotidianului" 1 , iar 
condamnatul este „vestitorul propriei lui condamnări" 2 . 

Cu toate acestea, în secolul al XVIII-lea are loc o îmblânzi¬ 
re a pedepsei, după cum remarca Michel Foucault. 3 Ar trebui 
să facem aici o comparaţie între prevederile pravilei şi apli¬ 
caţiile ei. Judecătorii au o mare autonomie atunci când este 
vorba de interpretarea legii şi de punerea ei în practică, chiar 
codul scris lasă la libera alegere judecarea anumitor delic¬ 
te: „sau să se judece după cum va fi voia judecătorului", sună 
unele articole din îndreptarea legii. Această libertate nu se 
foloseşte pentru a mări pedepsele, ci pentru a le micşora şi 
îmblânzi. Să luăm două exemple despre care am tot vorbit: 
adulterul şi bigamia. Delict foarte grav, adulterul se pedep¬ 
seşte prin Codul penal din 1783 cu bătaia, tăierea nasului 
şi recluziune la mănăstire pentru femei; cu bătaia şi tăierea 
nasului pentru bărbaţi. Punerea în practică a unei asemenea 
prevederi ar fi însemnat mutilarea unui număr considerabil 
de persoane atât de sex masculin, cât şi de sex feminin. Or, 
consiliul nu ia niciodată în calcul această variantă. Având 
libertatea de a interpreta legea, el exclude mutilarea şi alege 
bătaia şi întemniţarea. Simultan, tot prin lege, soţul înşelat 
primeşte dreptul de a-şi ucide soţia şi pe amantul acesteia 
prinşi asupra faptului. Grăitor în acest sens este un caz 
petrecut la 1780 când boierii-judecători îi reamintesc lui 
Mihalache Uescu că trăieşte într-o ţară cu un „aparat juridic 
şi legislativ" funcţional. Intr-adevăr, după lege soţul încor¬ 
norat avea tot dreptul să-l ucidă pe serdarul Ioniţă Slătineanu, 
atunci când l-a prins în propria casă şi în timp ce cocheta 
cu soţia lui, dar dacă fiecare îşi face astfel „dreptate" atunci 


1 A. Lebigre, op. cit., p. 136. 

2 M. Foucault, op. cit., p. 86. 

3 Ibidem , p. 125. 

care mai este rolul „instituţiilor 64 ? Ei, judecătorii, aveau mi¬ 
siunea de a-1 ajuta oricând şi mai ales de a-i oferi sfaturile 
necesare pentru a ieşi dintr-o asemenea situaţie. Şi nu numai 
ei. Iată discursul: nu osândeşte sfânta pravilă spre moarte 
pe Uescu, ca un ucigaş , dar cu toate acestea Uescu, având 
multe mijloace de a-şi afla dreptatea, de a-şi înfrâna soţia 
şi de a dăzbăra pă sărdaru Slătineanul de casa lui şi necău- 
tănd-o, sau prin mijloace prieteneşti, sau prin cercetări 
bisericeşti , sau prin jălbi către vreunul din cinstiţii dregă¬ 
torii înălţimii tale , sau către preasfiinţiia sa arhiereu ţării , 
cine este duhovnicescu părinte de obşte sau şi amesos către 
înălţimea ta [...] de unde şi de la care putea el a afla 
dreptatea şi înpotrivnicul său, a avea şi certare şi milostivire, 
ci, într-o ţară, întru care putea găsi toate acestea , să în¬ 
drăznească să facă singur şi judecată şi răsplătire şi încă 
răsplătire cu ucidere, este vrednic de mare pedeapsă care 
face trebuinţă a i se face“. O serie de „instituţii 66 sunt enu¬ 
merate, „instituţii 66 personalizate, de altfel şi coagulate în jurul 
unor poziţii de putere: domn, mitropolit, mari boieri, clerici 
etc. Cu alte cuvinte, o astfel de practică este descurajată, iar 
judecătorii propun ca Mihalache să primească „mare pe¬ 
deapsă 66 , , pentru ca să să facă pildă şi la alţitj şi mai ales 
pentru a se evita ca pe viitor soţii să se creadă îndreptăţiţi 
să-şi facă dreptate singuri, ocolind sistemul juridic 1 . 

O evoluţie la nivelul mentalităţilor se produsese cu sigu¬ 
ranţă; chiar dacă un alt caz asemănător nu mai există, pentru 
secolul al XVIlI-lea, se poate constata acest lucru din atenţia 
pe care boierii judecători o acordă fiecărui detaliu, încercând 
să stabilească premeditarea actului şi gradul de vinovăţie al 
fiecărui protagonist în parte şi din teoretizarea importanţei 


1 Acte judiciare din Ţara Românescă , pp. 909-911. Documentul a mai 
fost comentat şi de V. Barbu, „Ceea ce Dumnezeu a unit...“, art. cit., 
pp. 1149-1150. 

sistemului juridic într-o ţară civilizată, opusă barbariei. Pe 
de altă parte, transformările care au avut loc la nivel mental 
pot fi observate şi din compararea cu un alt caz petrecut în 
secolul al XVII-lea, când femeia adulteră este salvată de se¬ 
curea călăului numai de intervenţia mitropolitului şi a dom¬ 
nului ţării care cer milă şi iertare de la soţul încornorat, 
acesta având dreptul şi puterea să le refuze. 1 De fapt, aceas¬ 
tă politică se împleteşte cu cea princiară care se străduieşte să 
excludă pedeapsa capitală dintre pedepsele penale şi s-o con¬ 
vertească pe cât posibil în întemniţare. 2 

în cazul bigamiei, judecata merge chiar mai departe mar¬ 
când evoluţia care a avut loc la nivelul mentalităţilor, făcând 
deosebirea între veacul trecut şi veacul de acum care are un 
alt mod de a se raporta la fapte. Veacul trecut nu este neapă¬ 
rat asociat cu barbaria, dar este altceva, sigur era o epocă unde 
bigamia se pedepsea cu moartea. Veacul de acum este în schimb 
un secol al umanităţii, al compasiunii, al „civilizaţiei 14 unde 
bigamia este pasibilă numai cu darea prin târg şi bătaia, dar 
şi de acestea se poate scăpa dacă vinovatul îşi recunoaşte gre¬ 
şeala faptelor şi se căieşte, promiţînd reîntoarcerea la prima 
familie. Se aminteşte totuşi bigamului vechea pedeapsă cu sco¬ 
pul de a-1 înfricoşa şi pentru a-l avertiza în acest fel că poa¬ 
te oricând să fie pedepsit mai rău, în caz de recidivă. 

Sancţiunea pecuniară se prelungeşte şi în secolul al 
XVIII-lea. Duşegubină sau gloaba pântecelui atinge fa¬ 
milia, dar cum am tot vorbit despre acest subiect nu vom 
mai insista. 

Clericii consiliului au propriile maniere de a-i trata pe oa¬ 
meni şi de a impune, până la urmă, soluţia pe care ei o consi¬ 
deră cea mai bună. Judecata nu este aceeaşi pentru toţi şi 


1 Vezi cazul analizat de C. Ghiţulescu, Familie şi societate , p. 111. 

2 Val. Al. Georgescu, P. Strihan, Judecata domnească , partea I, voi. II, 
p. 170. 

nici legea nu poate fi aplicată la fel pentru toate categoriile 
sociale. Nobilii au diverse privilegii de care tribunalul ecle¬ 
ziastic trebuie să ţină seamă. în primul rând litigiile marilor 
boieri sunt judecate doar de către mitropolit sau de domn, 
boierii de treapta a doua şi mazilii se mulţumesc să compa¬ 
ră în faţa clericilor, membri ai tribunalului ecleziastic. Apoi 
limbajul şi formulele de adresare sunt altele decât cele pen¬ 
tru poporul de rând. Scutiţi de bătaie, de dare prin târg sau 
de punere înjug, boierii primesc totuşi sfaturi şi li se propun 
compromisuri; cum nu mai are şi mijloacele coercitive ne¬ 
cesare pentru a le impune, mitropolitul se vede obligat să 
fie ceva mai tranşant şi să opereze mai repede afacerea în¬ 
cepută. Pentru restul populaţiei însă acceptarea unui com¬ 
promis are în general şi o latură coercitivă. în faţa neştiinţei 
norodului şi a fricii de cei mari şi puternici, clericii îşi încep 
cercetarea prin oferirea primului compromis: zapisul de îm¬ 
păcare cu angajamente de îndreptare din partea ambelor părţi. 
Pentru a-1 impune se utilizează trei tipuri de ameninţări: ra¬ 
portul între prevederile pravilelor şi avantajul soluţiei oferite, 
coerciţia, puterea domnească. Prima ameninţare scoate în 
evidenţă clemenţa clericilor care trec cu vederea gravitatea fap¬ 
telor şi oferă cu generozitate iertarea în schimbul unui an¬ 
gajament de schimbare a atitudinii. Fireşte că bărbatul, de 
regulă, nu se lasă convins numai cu atât, şi pentru a-1 în¬ 
spăimânta i se citeşte pravila la litera şi articolul cu prici¬ 
na astfel încât vinovatul să fie conştient că „după pravilă era 
să se pedepsească mai rău“. Dacă această ameninţare nu dă 
rezultate se trece la metode coercitive care îşi arată eficien¬ 
ţa imediat, dar nu pe termen lung. De cea de-a treia ame¬ 
ninţare se face uz numai dacă vinovatul se arată foarte reticent 
şi continuă să treacă peste pedepse şi sfaturi. El este amenin¬ 
ţat cu urgia domnească care are la îndemână ocna şi securea. 

Manipularea are efecte diferite. în faţa consiliului ecle¬ 
ziastic ruşinea, timiditatea, umilinţa, spaima se amestecă. 

Clericii ştiu să speculeze orice amănunt şi orice prilej. Buni 
vorbitori, ei reuşesc, pe moment, să acapareze atenţia celor 
prezenţi, să-i facă să se simtă jenaţi, să-i întoarcă din dru¬ 
mul pe care au pornit. „Dar fiind postul cel mare, ne-au sfă¬ 
tuit părinţii clerici să ne împăciuim de această dată“, se 
supune smerit Iovcea din mahalaua Batiştei la 29 martie 
1783, adică în postul Paştelui. 1 De multe ori „de data aceas¬ 
ta" revine şi a doua oară, şi a treia oară. Ce se întâmplă cu 
cei incorigibili? Pedeapsa creşte pe măsură ce individul se 
arată mai recalcitrant şi trece de la bătaie la ocnă în plan 
„politicesc", şi de la mătănii la afurisanie în plan spiritual. 

La „gros “ 

Amenzile şi pedepsele corporale însoţesc deseori reclu¬ 
ziunea în spatele zidurilor. Cei care într-un fel sau altul încal¬ 
că regulile scrise sau nescrise ale societăţii sunt pedepsiţi, 
iar închisoarea apare ca o soluţie detestabilă de care socie¬ 
tatea nu se poate lipsi. 2 Este surprinzătoare puzderia de puş¬ 
cării existente pe teritoriul Valahiei, practic orice dregător 
beneficiază, de drept sau numai de fapt, de o temniţă şi nu¬ 
mim câţiva dintre ei: ispravnicul, marele ban, marele spătar, 
marele agă şi marele armaş, apoi domnul şi după înfiinţa¬ 
rea departamentelor de judecată, departamentul de cremena- 
lion. în plan religios li se adaugă cele ale protopopilor în 
fiecare judeţ, ale episcopilor şi, în fine, temniţa Mitropoliei. 
Constantin Mavrocordat (1730, 1731-1733, 1735-1741, 
1744-1748, 1756-1758, 1761-1763) hotărăşte desfiinţarea 
închisorilor ţinute de protopopi şi de episcopi, considerând că 
aceştia comit o serie de abuzuri, amestecându-se în probleme 
juridice care nu sunt de competenţa lor, numai pentru a-şi 


1 BAR, mss. 638, f. 86\ 

2 M. Foucault, op. cit., p. 344. 

spori veniturile prin perceperea taxei de eliberare. 1 Ei au con¬ 
tinuat să-şi ţină închisorile şi pe mai departe, fără să se je¬ 
neze prea mult de porunca domnească. Dovada o constituie 
codul penal de la 1783, când Alexandru Ipsilanti porunceş¬ 
te, sprijinindu-se pe Pravilă, desfiinţarea temniţelor existen¬ 
te pe lângă dregătorii locali şi pe lângă episcopi; cei ce nu 
se supun poruncii sunt ameninţaţi cu „închisoarea cea pu- 
blicească“ unde vor sta atâtea zile cât a stat şi cel închis în 
temniţele lor. 2 Puterea ecleziastică foloseşte concomitent mă¬ 
năstirea ca spaţiu punitiv, deşi, după cum vom vedea, îi dă 
o altă interpretare. 

Cine sunt candidaţii la aceste locuri de recluziune? Obser¬ 
văm conturându-se, de-a lungul secolului, două tipuri de în¬ 
temniţări : închisoarea corectivă şi „închisoarea-pedeapsă“ 3 . 
Prima formă de întemniţare deţine prioritatea în sistemul ju¬ 
ridic al tribunalul ecleziastic. Misiunea Bisericii de a îndrep¬ 
ta individul depăşeşte pe aceea de a pedepsi. Pentru a-şi pune 
în aplicare acest atribut, ea beneficiază de două tipuri de tem¬ 
niţe: puşcăria şi mănăstirea. Se recurge la întemniţare, ca şi 
la bătaie, în trei momente ale evoluţiei procesului: pe tim¬ 
pul derulării când vinovatul/a se pedepseşte pentru relaţia 
pe care o are cu acuzatul/a; când una din părţi nu vrea să 
accepte compromisul şi, în acest caz, apare ca un mijloc de 
convingere; la sfârşit, şi face parte integrantă din sentinţa 
pronunţată. Primele două au drept scop să-l „prelucreze" pe 
individ, mănăstirea contribuind la „reeducarea" lui, astfel 
încât să se poată reintegra în familie complet schimbat. Fe¬ 
meile limbute şi cele curve ajung la mănăstire imediat după 
începerea procedurii, intenţia având drept obiectiv acorda¬ 
rea unui răgaz necesar pentru a reflecta asupra vieţii lor. 


1 Val. Al. Georgescu, P. Stihan, Judecata domnească , partea I, voi. II, 
p.7. 

2 BAR, mss. 1336, f. 16 r -16\ 

3 M. Foucault, op. cit., p. 346. 

Vinovată, femeia are prilejul să se gândească între zidurile 
mănăstirii, in schimb, bărbatul violent poate fi închis tot la 
mănăstire, dar mult mai frecvent se face apel la puşcăria 
Mitropoliei sau la temniţele puterii civile. Viaţa la mănăs¬ 
tire poate continua sau chiar deveni o soluţie permanentă dacă 
nu se acceptă compromisul propus de consiliu. Interpreta¬ 
rea acordată acestei măsuri este una de natură spirituală: un 
canon pe care îl primeşte aşa cum primeşte un număr de ru¬ 
găciuni sau de mătănii. Din acest motiv are şi o limită, între 
patru săptămâni şi şase luni. O soţie, victimă a violenţei con¬ 
jugale, ajunge în „mănăstirea-temniţă“ dacă este tânără şi 
nu are copii. Se presupune că libertatea constituie un peri¬ 
col şi pentru ea, şi pentru societate, de aceea se recurge la 
această măsură menită să apere comunitatea, şi îndeosebi 
familia, de o femeie tânără şi proaspăt divorţată. Să luăm un 
exemplu. La 4 mai 1782, mitropolitul acordă carte de des¬ 
părţire lui Vlad sârbul de către Ruxandra, la insistenţele aces¬ 
teia care nu mai suportă sărăcia. Motivul nu are nici un temei, 
în ochii autorităţii ecleziastice, dar a cedat în faţa numeroa¬ 
selor ameninţări cu sinuciderea venite din partea femeii. Deşi 
a cedat şantajului, mitropolitul are grijă ca soţia să nu pri¬ 
mească şi libertatea: tânără şi tară copii ca reprezintă un po¬ 
tenţial pericol ce trebuie izolat. Soborul se teme că ar folosi 
libertatea pentru a vizita „locuri netrebnice" şi pentru a se 
deda la „fapte rele". Schitul I lagi Dina din Bucureşti o pri¬ 
meşte pe Ruxandra pentru a număra singură zilele ce le mai 
are de trăit. 1 Cel de al treilea, când face parte din sentinţă, 
are un dublu caracter: corectiv şi punitiv. Chiar dacă şi exem¬ 
plul de mai sus se poate încadra în acest ultim moment, to¬ 
tuşi el apare cu precădere în cazul curvelor, amantelor şi 
prostituatelor. Pentru o femeie adulteră, codul penal preve¬ 
de doi ani de întemniţare la mănăstire ca pedeapsă pentru 


BAR, mss. 636, ff. 71 v -72 r . 

fapta comisă şi, după această perioadă, dacă soţul nu accep¬ 
tă împăcarea, judecătorul are dreptul s-o călugărească cu 
forţa . 1 2 Această prevedere din codul penal se combină cu o 
altă prevedere din vechea pravilă. Numai în anumite cazuri 
de preacurvie, pe lângă despărţire, femeia adulteră se tri¬ 
mite la mănăstire, pe o perioadă nedefinită. Măsura ţine 
cont de o serie de circumstanţe printre care se numără: vâr¬ 
sta, gradul de viciere al trupului şi al minţii, absenţa sau pre¬ 
zenţa rudelor. O curvă notorie, fără şanse de schimbare şi 
fără rude care s-o supravegheze, nu trebuie să beneficieze 
de libertate. Bălaşa, nevasta lui Toma aprod, primeşte un ast¬ 
fel de calificativ mai ales după ce mărturisise în faţa sobo¬ 
rului că nu se poate schimba; de fapt, atitudinea ei forţează 
mâna judecătorilor obligaţi s-o izoleze la schitul Bâţcov, de¬ 
parte în judeţul Argeş, cu aceeaşi veşnică justificare: „una 
ca să-şi plângă păcatele, al doilea să să vegheze şi alţi le care 
să vor ispiti a nu păzi cinstea bărbatului 412 . în anumite îm¬ 
prejurări, consiliul constată că nu poate aplica acest tip de 
pedeapsă oricât de mult ar dori şi oricât de mult ar merita 
vinovata. Viaţa la mănăstire presupune frică şi smerenie din 
partea condamnatei, o oarecare acceptare a sancţiunii sau 
cel puţin o conştientizare a infracţiunii comise. Soborul crede 
că penitentei i se oferă şansa să se căiască şi să se îndrepte. 
Această politică are nevoie de doi actori pentru a-şi atinge 
ţelul - păcătosul şi mănăstirea . primul însă nu împărtăşeşte 
această opinie şi ignoră poruncile clericilor, fuge de la mă¬ 
năstire şi persistă în păcat. Ilinca este un astfel de personaj. 
Ea şi-a petrecut ultimii ani de căsnicie mai mult în puşcă¬ 
ria agiei, decât acasă. Când loan vistierul cere separarea, sin¬ 
gură se angajează în faţa tribunalului că se va călugări. 
Promisiunea are o valoarea efemeră şi o foloseşte ca să sca¬ 
pe de bătaie şi surghiun. La mănăstire petrece doar câteva săp- 


1 BAR, mss. 1336, ff. 24 r -27 v . 

2 BAR, mss. 637, ff. 22 r -24 r . 


DIVORŢUL - ÎNTRE SANCŢIUNE ŞI RECONCILIERE 389 

tămâni, după care, sub pretextul unei vizite la casa părinteas¬ 
că, se reîntoarce în patul conjugal, o tactică cât se poate de in¬ 
teligentă prin care speră să obţină libertatea. înaintează jalbă 
la Mitropolie şi cere, ca urmare a „greşelii 14 comise, „s-o tri¬ 
mită iarăşi rnuiare 14 . Discursul clericilor este cât se poate de 
elocvent în această privinţă şi arată ineficacitatea închisorii 
corective în cazul unor asemenea indivizi incorigibili: „am 
socotit că de vom călugări-o noi peste voia ei (precum de- 
dese ia făgăduinţă la noi mai nainte) şi fiind cu fire şi nă¬ 
ravul defăimate şi pornită spre cele lumeşti, nu-i va fi călugăria 
de vreo spăsanie, ci de osândă" 1 . Termenii-cheie ai discur¬ 
sului - spăsanie şi osândă - relevă clar misiunea pe care o are 
fiecare dintre instituţiile sistemului represiv: mănăstirea asi¬ 
gură mântuirea, în schimb puşcăria numai ispăşirea unei con¬ 
damnări, una are o importantă conotaţie spirituală, cealaltă 
numai una punitivă. 

Pentru întemniţarea femeilor, mitropolitul are la dispo¬ 
ziţie două mănăstiri: Viforâta şi Dintrunlemn. Pentru băr¬ 
baţi se preferă mănăstirile Snagov, Cemica şi Căldăruşani. 
Obişnuiţii acestor locuri de recluziune sunt preoţii şi călu¬ 
gării care au încălcat regulile ecleziastice şi uneori câte un 
boier rebel. în iunie 1798, Acachie ieromonah, Dionisie mo¬ 
nah şi Gherasim monahul au fost puşi la „popreală la mă¬ 
năstirea Znagov unde să fie şăzători până la sfârşitul vieţii 
lor“, pentru că „abătându-se la rele petreceri, umblând pe 
la locuri netrebnice prin cafenele i prin cârciume după be¬ 
ţii şi mişelii cu cântece i jocuri, umblând pe poduri în des¬ 
fătări, care sunt spre defăimarea cinului preoţesc" 2 . Aşadar, 
mănăstirea joacă rolul unui „aparat de transformat indivizii" 3 . 
Locul nebunilor este tot la mănăstire. Ignatie ierodiacon. 


1 BAR, mss. 634, ff. 128 v -129 r , 17 mai 1765. 

2 DANIC, mss. 139, f. 30'-30 v . 

3 M. Foucault, op. cit., p. 345. 

căruia i „s-au întâmplat de s-au smintit mintea şi nebun de 
multă vreme umblând pă uliţele Bucureştilor spre râsul no¬ 
rodului", este închis la Snagov 1 ; la aceeaşi mănăstire ajun¬ 
ge şi Nicolae care dă foc caselor din mahalalele Bucureştilor 2 , 
sau Ioan Pricea care a fost un „nebun cuminte" până când, 
într-un acces de furie, şi-a omorât tatăl 3 . în aceste cazuri, izo¬ 
larea oferită de mănăstire - „fiind loc înconjurat de apă" - 
are întâietate, deoarece nebunii trebuie ţinuţi departe de co¬ 
munitate, din cauza pericolului pe care îl reprezintă pentru 
lumea exterioară. Internarea acestora din urmă nu mai îm¬ 
bracă un caracter corecţional, ci unul izolaţionist. O altă ca¬ 
tegorie de prizonieri ai mănăstirilor o constituie soţii rău 
platnici sau cei reclamaţi pentru comportamentul lor violent. 
Vasile lemnar rămâne închis la mănăstirea Snagov vreme de 
doi ani, exilat acolo din poruncă domnească ca urmare a bă¬ 
tăilor crunte aplicate soţiei la beţie. 4 

Chiar dacă îi acceptă pe cei „greşiţi", mănăstirea nu are 
mijloacele necesare supravegherii şi „educării" lor. De 
fapt, ea este obligată de putere să se ocupe de toţi aceşti pă¬ 
cătoşi, dar nu primeşte şi ajutorul necesar pentru o bună des¬ 
făşurare a procesului de pedepsire şi refacere morală. 
Arhimandritul Gheorghe, stareţul mănăstirii Cemica, cere 
domnitorului Alexandru Moruzi (1793-1796) să nu mai tri¬ 
mită pe nimeni acolo la „popreală", pentru „că nu este acel 
schitu destoinicu a-1 avea întru paza cea cuviincioasă, nea- 
vând vrun îngrădiş împrejur cu tărie de zid". îi recomandă 
domnului mănăstirea Căldăruşani care „este mănăstire cu 
îngrădiş tare de zid şi poate fi mai cu bună pace şi deose¬ 
bit să poate orişice a să căuta şi cu cele trebuincioase" 5 . în 


1 DANIC, mss. 139, f. 115\ 7 octombrie 1793. 

2 V. A. Urechia, op. cit., IV, pp. 124-126. 

3 DANIC, mss. 140, ff. 192 v -193 r . 

4 BAR, mss. 638, ff. 86 v -87 r . 

5 DANIC, mss. 141, f. 55 r , 27 februarie 1795. 

aceeaşi situaţie se află şi mănăstirile de femei, la Viforâta, 
de exemplu, fiica Ecaterinei Ciubucioaia riscă să moară pen¬ 
tru că, bolnavă fiind, călugăriţele nu se ocupă de ea şi nici 
nu ştiu măcar cum ar trebui s-o facă. 1 Dincolo de caracte¬ 
rul moral şi de puterea de exemplu, acordate de clerici acestei 
pedepse, primează izolarea individului, necesitatea îndepăr¬ 
tării lui din societate pentru a o proteja. Individul nu devine 
nici călugăr, deci nu poate fi integrat vieţii monahale, nu este 
nici un simplu laic, ci doar un intrus impus schitului sau mă¬ 
năstirii, o responsabilitate în plus care cere supraveghere, 
întreţinere şi „educare spirituală 11 . De multe ori, implicarea 
stareţului se limitează numai la prima dintre atribuţii, supra¬ 
veghere, şi lasă pe umerii familiei grija hranei zilnice, iar în 
ceea ce priveşte „reeducarea 11 , ea revine individului, izolat 
între pereţii chiliei şi obligat în acest mod să „mediteze 11 . 

Rolul de „închisoare-pedeapsă 11 este îndeplinit de temniţe¬ 
le puterii laice. Slujbaşii agiei şi spătăriei reţin noapte de noap¬ 
te personaje diferite fie ca urmare a unei descinderi ad-hoc, 
fie folosind informaţiile primite. Capitala arată ca un mic târg 
care nu va avea, în tot secolul, mai mult de 50 000 de locui¬ 
tori, unde toată lumea cunoaşte pe toată lumea, unde bâr¬ 
fele circulă destul de repede. Problemele unui cuplu sunt 
împărtăşite de vecini, iar devierile nu rămân neobservate, 
în ciuda faptului că se trec frecvent cu vederea, după plata 
gloabei. Intervenţia soţului necesită şi apariţia documentu¬ 
lui scris care arată că nevasta adulteră şi amantul ei ajung 
deseori la „grosul 11 spătăriei sau al agiei şi, în provincie, la 
„grosul 11 ispravnicatului. 

Amantele şi prostituatele, acuzate că distrug familia, trec 
şi ele prin aceste temniţe. Femeia nu se bucură de o cerce¬ 
tare dreaptă, se consideră că vinovăţia este dovedită chiar 
de natura ei. In aceste cazuri, dincolo de privarea de liber¬ 
tate, pe o perioadă nedeterminată de timp, femeia suportă 


1 V.A. Urechia, op. cit., IV, p. 23, 14 noiembrie 1800. 

şi pedeapsa: surghiunirea cât mai departe de casa presupu¬ 
sului amant, pentru că păstrarea şi protejarea familiei are pri¬ 
oritate. Luxandra din Găeşti, judeţul Vlaşca, este închisă, 
de mai multe ori, la mănăstirea Dintrunlemn, considerându-se 
a fi cauza certurilor dintre soţii Costandin şi Maria; o altă 
femeie din Slănic, judeţul Saac, se vede obligată să-şi vândă 
tot avutul şi să părăsească pentru totdeauna satul şi regiunea 
unde vieţuieşte amantul, pe seama căruia se îmbogăţise, aşa 
cum afirmă fiul. 1 2 în Bucureşti, spătăria şi agia purtau nu¬ 
mele celui care în momentul respectiv conducea această in¬ 
stituţie. La 2 octombrie 1763, la „grosul dumnealui Pantazi 
Câmpineanu“ este adusă Trandafira, soţia lui Ioniţă cojo¬ 
carul din mahalaua Gorganului, prinsă de straja domneas¬ 
că „într-o casă pă Podul Calicilor la 4 ciasuri din noapte, 
fiind cu doi neguţători' 12 . Aceste mici locuri de recluziune 
au un caracter temporar şi tranzitoriu, femeia şi cei doi clienţi 
ai ei vor petrece acolo între două şi patru săptămâni. Perioa¬ 
da depinde în mare parte de rapiditatea slujbaşilor şi de iu¬ 
ţeala dezlegării limbilor, până se află statutul persoanelor 
prinse în păcat, până se anunţă soţul, până se porneşte jal¬ 
bă spre pedepsirea vinovaţilor. După identificare şi plata gloa¬ 
bei, bărbatul îşi recapătă libertatea. Nu acelaşi lucru se poate 
spune şi despre femeie: şi ea plăteşte gloaba, dar, pentru a pă¬ 
răsi temniţa, are nevoie de acordul soţului; dacă nu îl primeş¬ 
te, de la „gros" este trimisă la mănăstire unde rămâne până 
când acesta se decide s-o ierte sau s-o reclame injustiţie. 

La „închisoarea-puşcărie" se trimit cei cu vini foarte grave 
sau cei „cu nume de vinovaţi", uneori şi cei nevinovaţi rămân 
închişi până când ancheta va stabili adevărul, apoi aşteap¬ 
tă decizia domnului pentru a părăsi celula. Dobre este tri¬ 
mis la „temniţa puşcăriei" pentru că refuză să plătească 
zestrea soţiei sale. După cinci săptămâni de temniţă prefe- 


1 V.A. Urechia, op. cit., III, p. 516; DAN1C, mss. 140, fif. 7 v -9 r . 

2 D. Stănescu, op. cit., p. 455. 

ră să vândă tot ce are, dar să fie liber. în acelaşi timp, soţia 
îl iartă pentru că închis nu îi este de nici un folos, nu poate 
munci şi deci nu poate câştiga banii necesari pentru reface¬ 
rea zestrei. 1 Munca silnică se aplică cu deosebire bărbaţi¬ 
lor şi se asociază mai ales unui caracter recalcitrant şi căzut 
de mai mute ori în păcat. Evcea, lumânărarul din Bucureşti, 
este trimis salahor la casele domneşti, pe o perioadă de un 
an de zile, pentru că de trei ani se afla prin judecăţi cu ne¬ 
vasta şi nici o altă pedeapsă nu l-a făcut să renunţe la rele¬ 
le tratamente aplicate acesteia, la risipirea zestrei şi a averii 
comune. 2 Alţii sunt trimişi să muncească la diverse construc¬ 
ţii ale domniei de prin ţară sau chiar din Bucureşti. Ocna 
este rezervată, de regulă, criminalilor şi presupune munca 
forţată. Necula din mahalaua Totoiescului este trimis la ocnă, 
unde a şezut un an şi jumătate pentru că a încercat să-şi îm¬ 
partă nevasta cu ceilalţi soldaţi tovarăşi de-ai lui. 3 

închisorile se află într-o stare şi mai jalnică decât mănăsti¬ 
rile. Cele din teritoriu, cel puţin, constau dintr-o cameră trans¬ 
formată la nevoie în loc de detenţie. Paza este asigurată de 
oamenii celui care deţine temniţa, în speţă protopopul, epis¬ 
copul sau ispravnicul şi care pot ajunge la înţelegere cu con¬ 
damnatul. în capitală, sistemul de organizare pare, cel puţin 
la prima vedere, ceva mai bine pus la punct. Şi totuşi, „strim¬ 
te, dărăpănate şi fără de trebuincioasele împrejmuiri 14 , „fără 
de îngrădirea curţii lor precum se cade“, temniţele nu re¬ 
prezintă încă un obstacol pentru cei care vor să evadeze. De 
altfel, „în două rânduri s-au spart temniţa noaptea de către 
vinovaţi şi au fugit câţi au putut scăpa de la închisoare 14 . 
Pentru cei rămaşi între zidurile puşcăriei viaţa este un coşmar. 
Celulele, mici şi puţine, devin neîncăpătoare pentru mulţimea 


1 DANIC, mss. 140, ff. 52 v -53 r , 16 septembrie 1798. 

2 DANIC. mss. 140, ff. 28 v -29 r , 28 mai 1798. 

3 DANIC, mss. 139, f. 229 v , 3 ianuarie 1742. 

vinovaţilor: cei „cu bănuială de vinovăţie 41 sunt aruncaţi la 
un loc cu „vinovaţii şi ucigaşii 44 şi de multe ori „se încinge 
boala între dânşii bolnăvindu-se şi cei sănătoşi 44 . Iama nu 
există lemne pentru foc, dar, chiar de ar fi, nu se poate încălzi 
temniţa pentru că „neavând ogeac spre răsuflare, din care 
pricină a putorii şi mai ales a fumului cărbunilor ce se obici- 
nueşte, încingându-se cei închişi de boala lingorii au murit 
cei mai mulţi vinovaţi 44 . Din această cauză, din când în când, 
deţinuţii sunt lăsaţi să cerşească prin oraş, căci Vodă nu le 
oferă decât „pâine şi lumânări 44 , dar şi acestea foarte rar. Unii 
dintre ei profită de libertatea acordată şi „au lucrat fapte necu¬ 
viincioase, omorând şi pre paznicii lor ca să scape 44 '. 

închisoarea şi regimul ei nu constituie o preocupare pen¬ 
tru societatea românescă a secolului al XVIII-lea. Nu exis¬ 
tă programe sau regulamente care să fixeze norme cu privire 
la statutul deţinuţilor, iar izolarea prizonierilor de lumea 
exterioară este departe de a constitui o realitate. Izolarea 
individuală ca „principiu de bază 44 al privării de libertate şi 
solitudinea ca „instrument pozitiv de reformare 44 par irea¬ 
lizabile. 2 Şi totuşi, temniţa este asociată de unii cu moar¬ 
tea, ca şi în mormânt, între zidurile puşcăriei individul intră 
într-o cumplită stare de degradare: „Şi va fi păcat că pieiu 
şi putrezescu la închisoare având casă şi copii 44 , sună jalba 
de graţiere a unui deţinut. 1 2 3 

Michel Foucault constată că foarte curând spre sfârşitul 
secolului al XVII 1-lea, închisoarea a devenit „forma esen¬ 
ţială de pedeapsă 44 . Argumentul în susţinerea acestei ipoteze 
îl constituie codul penal francez de la 1810, şi apoi cel aus¬ 
triac şi rus puternic influenţate de ideile beccariene, unde, 
între moarte şi amenzi, închisoarea ocupă „întregul câmp 


1 V. A. Urechia, op. cit., I, pp. 566-568, 18 decembrie 1803 şi 5 oc¬ 
tombrie 1804. 

2 Michel Foucault, op. cit., p. 351. 

3 DANIC, mss. 140, ff. 27 r -28 r , 19 mai 1798. 

al pedepselor posibile" 1 . Pentru Ţara Românească, atât cât 
se poate urmări o evoluţie, se observă o utilizare intensă a 
sistemului penitenciar, numai dacă ţinem cont că temniţe se 
aflau mai peste tot aducând importante venituri, „banii grosu¬ 
lui" fiind amenda plătită de întemniţaţi pentru a fi eliberaţi. La 
nivel legislativ nu are loc o convertire a amenzilor, mutilărilor 
sau a pedepsei capitale în detenţie, ba chiar micul cod penal 
conţine pedepse foarte aspre: tăierea nasului, a mâinilor, a pe¬ 
nisului 2 , a capului. Abia la 1818 prin Legiuirea Caragea s-ar 
crede că această evoluţie devine vizibilă şi că mai multor de¬ 
licte le corespund în plan punitiv închisoarea sau ocna. Sunt 
lăsate în afara codului sancţiunile aplicate litigiilor judecate de 
Biserică. în câmpul experienţei judiciare schimbarea se pro¬ 
dusese deja în momentul în care domnii, urmând o politică „lu- 
ministă" şi umanistă, au încercat pe cât posibil să evite aplicarea 
pedepsei cu moartea sau a mutilărilor de orice fel. Fireşte că 
această politică s-a răsfrânt şi asupra sistemului juridic şi trep- 
tat-treptat închisoarea devine o „soluţie detestabilă", dar nece¬ 
sară. Consiliul ecleziastic s-a adaptat şi el foarte repede, mai 
ales că iertarea şi clemenţa sunt atribute esenţiale ale justiţiei 
creştine. Spre deosebire de sistemul de încarcerare francez, de¬ 
scris de M. Foucault, cel românesc nu are în spate o ideologie, 
nici teoreticieni, dar starea închisorilor este practic aceeaşi. Lip¬ 
sa fondurilor necesare întreţinerii sau construirii altora repre¬ 
zintă justificarea principală a puterii. 3 

Pedeapsa-dezonoare 

Pedepsele sunt percepute de unii bărbaţi ca dezonoran¬ 
te. Expunerea în piaţa publică cu strigarea faptei săvârşite 


1 M. Foucault, op. cit., p. 178. 

2 BAR, mss. 1336, f. 17 v , pedeapsă aplicată pentru persoanele care 
întreţin raporturi sexuale cu animalele. 

3 A. Lebigre, op. cit., pp. 167-177. 

atrage dispreţul comunităţii masculine. Acest sentiment al 
onoarei apare mai puţin în lumea femeilor. Dacă bărbaţii con¬ 
sideră bătaia drept un lucru dezonorant, femeile nu cer de¬ 
cât milă şi iertare fără să-şi exprime poziţia. Ele nu se plâng 
niciodată, ci mai curând încearcă diferite tertipuri pentru a 
scăpa. Bătuţi la rândul lor pentru că-şi bat nevestele, băr¬ 
baţii acceptă în faţa instanţei zapisul de împăcare, dar când 
ajung din nou acasă îşi varsă şi mai cumplit furia dezonoa- 
rei suferite: „de la împăciuire încoace mai cu cumplite bă¬ 
tăi şi cazne o bate, închizând-o în casă şi puindu-i lacăt 
prepuindu-o cu nume de curvă“ sună plângerea unei neves¬ 
te la 3 octombrie 1784.' Alteori nemulţumirea se exprimă 
în public, pentru a fi transmisă puterii, deoarece cu o femeie 
care te-a făcut de batjocură în faţa tuturor nu se mai poate 
trăi. Costandin, logofăt din Găeşti, judeţul Vlaşca, recu¬ 
noaşte că, după ce „au pătimit atâta necinste şi pedeapsă, 
în puşcărie şi în butuci multă vreme şi la zid cărând cu 
targa“, nu mai poate trăi cu soţia lui care l-a defăimat prin 
judecăţi şi pe la boieri. Din această cauză, „cu totu răcin- 
du-i-se inima nu poate a se mai lipi de dânsa, încă nici cu 
ochii a o vedea“ 1 2 . 

Recursul la putere are loc în diverse momente din viaţa 
unui cuplu, chiar şi pentru cele mai mici certuri se face apel 
la tribunalul ecleziastic, nu neapărat ca instituţie de sepa¬ 
rare, ci mai degrabă ca instituţie de mediere. Soborul înce¬ 
pe mai întâi cu vorbe duhovniceşti şi exemple biblice. Cum 
ar fi şi greu să convingă, numai cu atât, „prelucrarea" îm¬ 
bracă şi o formă coercitivă. După o bătaie zdravănă sau 
câteva zile de întemniţare, individul acceptă spăşit orice, sem¬ 
nează orice, îşi cere iertare, promite că se va schimba. Cer¬ 
tarea cu bătaie a soţiei greşite nu este văzută de soţ ca o 


1 BAR, mss. 637, ff. 5 V -6 V . 

2 V. A. Urechia, op. cit., III, pp. 516-517, 28 august 1788. 

dezonoare. Nici intervenţia puterii în propriile probleme fa¬ 
miliale nu se percepe ca o ştirbire a autorităţii şefului fami¬ 
liei. Or, prin pedepsirea soţiei, soborul nu face decât să-şi 
atribuie o parte din autoritatea pe care bărbatul o are asu¬ 
pra familiei sale, să împartă cu acesta puterea. Ilinca din ma¬ 
halaua Boteanului, reclamată de soţ că umblă în „lucruri 
rele“, este „dojenită“ de către părinţii clerici cu bătaie şi cu 
câteva zile de închisoare. La capătul acestor zile şi după un 
astfel de tratament, femeia se roagă „cu plângere' 1 şi „tare 
prindere" să fie iertată, promiţând că va fi supusă. La un ase¬ 
menea angajament „au intrat chezaşă Ancuţa, mătuşă-sa, că 
va păzi prinderea şi mă va asculta şi va fi supusă mie ca unui 
bărbat", declară soţul mulţumit. 1 Trebuie precizat încă o dată 
că solicitările vin din partea clasei de jos a societăţii, că bă¬ 
taia se aplică numai acestora. La nivelul clasei boiereşti ră¬ 
mâne doar mănăstirea ca formă de pedeapsă şi pentru boieri, 
şi pentru boieroaice. 

Sentinţa 

Arbitrajul şi voinţa judecătorilor joacă un rol important 
în pronunţarea unei sentinţe. Fiecare amănunt este pus în 
balanţă, cântărit, analizat, chestionat: sexul, vârsta şi con¬ 
stituţia fizică, originea socială, averea, refuzul de a coope¬ 
ra sau de a participa la descâlcirea intrigii conjugale. Toate 
acestea vor hotărî împăcarea, separarea de corp, divorţul, 
dreptul de recăsătorire, întemniţarea, bătaia. Legea este de¬ 
seori invocată ca autoritate, dar luarea unei decizii arată foar¬ 
te clar că raportul dintre practică şi normă înclină în favoarea 
primeia, cu toate că consiliul încearcă înscrierea hotărârii 
în cadrul rigid al legii. Pentru fiecare caz în parte se caută 
la Sfânta Pravilă echivalentul legislativ, dar de multe ori se 


1 BAR, mss. 634, f. 65 r -65 v . 

constată că oamenii şi problemele lor sunt mult mai com¬ 
plicate decât prevederile legii. Aşa că sentinţa se negocia¬ 
ză cu părţile ori de câte ori acestea se prezintă la tribunal: 
mijloace pentru acceptarea unor soluţii de compromis exis¬ 
tă. Experienţa are o mai mare importanţă pentru tribunalul 
ecleziastic decât norma. 1 Prima înfăţişare nu aduce rezol¬ 
varea conflictului decât în cazuri foarte grave sau în litigii 
care nu au de ce să fie amânate. Tergiversările se practică în 
majoritatea proceselor, indiferent de motivul invocat, argu¬ 
mentul fiind răzgândirea părţilor; după ce li se oferă sfaturi 
şi soluţii se presupune că partenerii pot merge mai departe 
împreună; pe de altă parte prima greşeală se iartă mereu, cre- 
zându-se că are cauze independente de vinovat: tinereţea şi 
neştiinţa. Plecând de la aceste principii, cuplurile se perin¬ 
dă de mai multe ori prin faţa soborului înainte de a obţine 
rezolvarea dorită, în speţă divorţul. Primul compromis im¬ 
pus paşnic sau cu forţa este împăcarea. Ea poate fi reimpu- 
să, îndeosebi în cazurile ce reclamă traiul rău. O femeie are 
câştig de cauză numai dacă dovedeşte că bărbatul este o „fia- 
ră“: o bate cu cruzime, o torturează, atacă vecinii care in¬ 
tervin, dă foc casei etc. Există o strânsă legătură între 
siguranţa femeii şi ordinea publică, împreună detenninând 
soarta bărbatului. Biserica nu răspunde într-o primă fază aces¬ 
tor cereri de separare şi pentru că ea defineşte „vrăjmăşia 
vieţii“ ca pe un lucru foarte crud, repetat şi care să lase urme 
fizice. Or, atunci când se prezintă într-o primă instanţă, fe¬ 
meile nu sunt chiar la limita disperării, nu pot proba cu pro¬ 
priul trup că violenţa a provocat răni grave, că bătaia îi poate 
cauza moartea. Din acest motiv, soborul îi sfătuieşte pe soţi 
să se împace prin zapise, să dea jurăminte în faţa icoane- 


1 Pentru raportul între practică şi normă vezi mai ales Simona Cerutti, 
„Normes et pratiques, ou de la legitimite de leur opposition“, în Ber- 
nard Lepetit (dir.) Les formes de l 'experienţe. Une antre histoire sociale , 
Albin Michel, Paris, 19%, pp. 127 149. 

lor, îi pedepseşte atunci când nu vor să se supună. Pedeap¬ 
sa şi jena îi îndeamnă pe unii să accepte şi să promită că 
vor încerca să se schimbe. Despre 164 de cazuri aflăm ex¬ 
plicit că au mai fost judecate de câteva ori, că soţii au schim¬ 
bat scrisori de angajament cu promisiunea că vor încerca să 
se împace. Nu toţi actorii prezenţi în faţa justiţiei pot fi acu¬ 
zaţi de rea-voinţă. Unii dintre ei chiar vor să se schimbe şi 
se arată de bună-credinţă. Majoritatea însă trec prin trei, 
patru astfel de încercări de-a lungul mai multor ani, căci din¬ 
colo de neînţelegerile cotidiene, apariţia urii şi a „scârbei“ 
nu-i mai poate ţine împreună pentru nimic în lume. 

O altă soluţie găsită de tribunal o constituie separarea de 
corp. Ea poate fi văzută ca o prelungire a zapisului de 
împăcare sau drept o altă formă a aceleiaşi soluţii, întrucât 
obiectivul este acelaşi: reconcilierea partenerilor. Perioada 
de separare ţine cont de motiv şi de conduita soţilor, variind 
între şase luni şi trei ani. în mod practic, soţii sunt despărţiţi, 
dar nu divorţaţi, ei locuiesc separat, femeia şi-a recuperat zes¬ 
trea, sau este pe cale s-o repecureze, pe scurt fiecare îşi vede 
de viaţa lui. Cu toate acestea nici unul, nici altul nu se pot 
căsători. Trebuie specificat că raporturile sexuale între soţi 
sunt cu desăvârşire interzise, existenţa lor duce la anularea 
deciziei. Abia după acest răgaz are loc o nouă anchetă, mai 
degrabă o consultare a părţilor, prin care se aprobă împăcarea 
sau divorţul. Separarea de corp se pronunţă şi pe un interval 
indefinit în funcţie de îndeplinirea anumitor condiţii: găsirea 
unui chezaş, împlinirea zestrei sau până când vinovatul „îşi 
va veni în simţire". Această din urmă condiţie ascunde o 
mare doză de libertate acordată, de regulă, soţului care poate 
afirma că s-a schimbat după două zile sau după doi ani. O 
simplă cerere din partea sa şi separarea se suspendă, iar soţia 
este obligată să se reîntoarcă acasă. Deşi interdicţia de recă¬ 
sătorim este clar formulată, populaţia îi dă o cu totul altă 
interpretare şi consideră că separarea de corp are aceeaşi va¬ 
loare ca şi divorţul. 

Divorţul reprezintă o soluţie imediată pentru cazurile de 
părăsire a domiciliului, boală, călugărie, amestecare de sânge, 
curvie, în mare parte, şi devine şi pentru trai rău numai după 
epuizarea celorlalte compromisuri. Dar nici în această etapă 
divorţul nu îmbracă aceeaşi formă pentru ambii membri ai 
cuplului. Dreptul de căsătorie se află în mâinile mitropolitu¬ 
lui, iar el îl acordă în funcţie de obstinenţa, vârsta şi greşe¬ 
lile partenerilor. Astfel, el poate retrage dreptul de recăsătorire 
ambilor parteneri atunci când nici unul, nici altul nu au fă¬ 
cut nici cel mai mic efort pentru a se împăca. La 2 iulie 1793, 
când Zoiţa Fălcoinu se prezintă pentru a doua oară în faţa 
instanţei cerând separare de soţul ei, Nicolae logofătul, mi¬ 
tropolitul hotărăşte separarea acestora, dar ambii pierd drep¬ 
tul de a se recăsători, întrucât pricina invocată de soţ este 
considerată „fără temei" 1 . Neaga şi Anastasie Dascălu din 
Voiculeşti, judeţul Ialomiţa, primesc amândoi dreptul de a 
se recăsători după separare, dată fiind tinereţea lor, cu alte 
cuvinte, ei se află încă la „vârsta patimilor", iar Biserica în¬ 
cearcă s-o înscrie în cadrul legitim al căsătoriei, pentru a evi¬ 
ta păcatul trupesc şi implicit dezordinea sexuală. 2 

Sau, numai unul dintre parteneri poate pierde dreptul de 
a se recăsători dacă el a fost cauza neînţelegerilor din inte¬ 
riorul cuplului ori dacă s-a opus împăcării. în această ulti¬ 
mă situaţie se află Sanda din mahalaua Sfântul Ioan care 
refuză să-l mai primească de bărbat pe Stavri cojocarul. Aces¬ 
ta are toate defectele din lume, curvar, beţiv, risipitor, dar 
are un mare avantaj, nu vrea despărţirea. Mitropolitul in¬ 
sistă pe lângă femeie să treacă cu vederea, să uite şi să-l re¬ 
primească. Cum aceasta nu vrea să se mai reîntoarcă în patul 
conjugal, separarea este acordată, iar Sanda are obligaţia de 
a păstra celibatul. 3 Alteori măsurile sunt chiar mai dure. La 


1 DANIC, mss. 143, ff. 220'-221\ 

2 DANIC, mss. 140, ff. 156 v -157 r . 

3 DANIC, mss. 140, f. 49 r -49 v . 

19 martie 1779, la Mitropolie se prezintă Stana cu soţul ei, 
Istrate din satul Frasin, judeţul Vlaşca, aflaţi în căsătorie de 
cinci ani. Cum soţul este „cam neputincios 44 , Stana cade în 
păcatul trupesc cu un alt bărbat la numai doi ani după nun¬ 
tă. Reclamată de soţ, femeii i se cere să se întoarcă acasă, 
instanţa neluând în considerare neputinţa fizică şi sexuală a 
soţului. Adusă în faţa mitropolitului Grigore, Stana refuză ca¬ 
tegoric să revină la soţul ei, motiv pentru care se decide călu¬ 
gărirea ei cu forţa la mănăstirea Dintrunlemn de peste Olt. 
Măsura se justifică în felul următor: „că iaste şi loc mai de¬ 
părtat şi cu străşnicie şi să poată a să umili şi a-şi veni în con¬ 
ştiinţă, cunoscând greşala ei ce au făcut 44 . Adevăratul motiv 
al exilării îl constituie însă tinereţea care ar fi împins-o, în 
anii următori, să păcătuiască şi cu alţii, punând în pericol or¬ 
dinea publică şi instituţia căsătoriei. în schimb, soţul primeş¬ 
te dreptul de recăsătorire, căci se văzu „om tânăr şi cam 
neputincios 44 . Mila mitropolitului se revarsă asupra acestui băr¬ 
bat, prin acordarea dreptului la viaţă atât cât ar mai avea de 
trăit fără să se gândească că o altă femeie ar proceda în ace¬ 
laşi mod ca şi prima soţie, căci neputinţa este evidentă. Ho¬ 
tărârea finală ia în considerare numai vârsta şi nevoile sexuale 
ale bărbatului, ignorându-le pe cele ale femeii. în acelaşi timp, 
sentinţa pleacă de la prejudecata că o femeie, odată pornită 
pe drumul pierzaniei, nu se mai poate opri niciodată. 1 

O dispensă de recăsătorire poate fi cerută după câţiva ani 
de la separare, motivul invocat fiind tinereţea şi necesitatea 
satisfacerii nevoilor sexuale în interiorul căsătoriei. Un alt 
motiv ar fi sărăcia şi faptul că o femeie nu se descurcă, din 
punct de vedere economic, fără sprijinul financiar al unui băr¬ 
bat; în timp ce un bărbat, mai ales dacă are copii din căsă¬ 
toriile anterioare, nu-i poate creşte fără ajutorul unei femei. 

Fără să vrea, Biserica întreţine acest focar al violenţei do¬ 
mestice tocmai datorită toleranţei arătate comportamentului 


1 Acte judiciare din Ţara Românească , p. 776. 

masculin, dar nu face decât să se înscrie în mentalitatea epocii. 
Cum egalitatea între sexe nu apare decât în secolul XX, 
secolul al XVIII-lea se construieşte în jurul superiorităţii 
bărbaţilor şi, implicit, al inferiorităţii femeilor. Chiar dacă 
beneficiază de anumite facilităţi juridice, femeia rămâne, pen¬ 
tru lumea secolului al XVIII-lea, o fiinţă inferioară, capabi¬ 
lă să cadă mai uşor în păcat decât bărbatul, să greşească mai 
uşor, să nu ştie să aleagă întotdeauna între bine şi rău. 1 Din 
acest motiv, ea trebuie să se afle în permanenţă sub supra¬ 
vegherea lumii masculine înconjurată de „zidurile 44 familiei. 

Hotărârea, indiferent de forma pe care o îmbracă, are în¬ 
totdeauna şi o parte canonică, iar în anafora se specifică „şi 
le-am dat şi canon 44 . Penitenţa şi căinţa capătă o importanţă 
mult mai mare în conştiinţa soborului şi fiecare individ în 
parte este prelucrat din punct de vedere spiritual, explicân- 
du-i-se implicaţiile legământului acceptat la căsătorie, vătă¬ 
marea trupului şi a sufletului prin comiterea unui păcat. 
Excomunicarea este cea mai grea sancţiune de natură ca¬ 
nonică ce poate fi dată unui creştin, dar ea apare foarte rar 
şi se acordă cu precădere celor ce nu mai pot fi salvaţi şi per¬ 
sistă să trăiască în păcat. Alte sancţiuni canonice aplicate 
sunt: post, mătănii, rugăciuni, pierderea dreptului de a se spo¬ 
vedi sau împărtăşi. Pedepsele bisericeşti se aplică în func¬ 
ţie de canoanele Sfântului Vasile, cel mai des invocat de 
justiţia ecleziastică. De altfel, codul de legi îndreptarea 
legii cuprinde - în cea de-a doua parte a sa alături de ho¬ 
tărârile celor mai importante sinoade - canoanele marelui 
sfânt Vasile. Pentru curvie, sfântul Vasile prevede, la cano¬ 
nul 56, următoarea sancţiune: „Preacurvariul ani 15 să nu 


1 Asupra construirii celor două sexe vezi mai ales Joan Scott, „Gen- 
re: Une categorie utile d’analyse historique“, în Les Cahiers du GRIF, 
nr. 37-38,1988,pp. 125-153 ; SusanDwyer Amussen, „Feminin/Mas¬ 
culin: Legenre dans l’Angleterre de l'epoque modeme", în Annales ESC, 
nr. 2, 1985, pp. 269-287. 

se priceştuiască [împărtăşească]: 4 să plângă, 5 să asculte 
dumnezăieştile scripturi, 4 să cază, 2 să stea cu credincio¬ 
şii, împreunându-se cu dinşii numai la rugi; după aceea să 
se priceştuiască.“ Aplicarea acestui canon are consecinţe ex¬ 
trem de grave pentru un credincios atât din punct de vede¬ 
re spiritual, cât şi din punct de vedere social. Pe o perioadă 
de patru ani, creştinul păcătos nu poate să intre în biserică 
şi nici măcar în curtea acesteia, ci la poarta bisericii trebuie 
să ceară iertare tuturor credincioşilor şi să-şi plângă sincer 
păcatele; urmează alţi cinci ani în care păcătosul avansea¬ 
ză către uşile bisericii unde rămâne să asculte sfânta litur¬ 
ghie; alţi patru ani, el are dreptul să asiste la slujbă alături 
de alţi creştini, dar nu asistă la sfârşitul acesteia când i se 
cere să părăsească biserica. Ultima etapă o constituie par¬ 
ticiparea deplină la slujbă, dar şi de data aceasta o altă restric¬ 
ţie se impune, dreptul la împărtăşanie pe care îl va recăpăta 
numai la ispăşirea pedepsei. 1 Punerea în practică a acestui 
tip de pedeapsă atrage după sine participarea întregii comu¬ 
nităţi, căci exilat la porţile bisericii păcătosul este obligat 
să-şi strige păcatul şi să obţină iertarea pentru a trece în ce¬ 
lelalte etape. El se află totodată sub supravegherea preotu¬ 
lui, sub ochii parohiei, pe buzele tuturor. 

Ca şi în plan penal, în plan religios osânda ajunge rareori 
la excomunicare, împărtăşanie sau spovedanie, oprindu-se 
la post, rugăciuni, mătănii şi surghiunul la mănăstire dacă 
îi dăm acestei măsuri aceeaşi valoare ca părinţii clerici. Iată 
şi un exemplu. Zamfira din mahalaua Scaune se plânge pen¬ 
tru a doua oară la Mitropolie de soţul ei, Andrei, care de 19 
ani o bate şi o căzneşte. Timpul a „biruit-o“, iar trupul nu 
mai rezistă răului tratament şi cere ajutoml mitropolitului. 
Hotărârea nu le acordă decât un răgaz de refacere, o separa¬ 
re de corp în care Andrei trebuie să arate că este capabil să 


1 îndreptarea legii , pp. 543 şi 548. 

se schimbe. Pus sub supravegherea preotului parohial, Andrei 
are obligaţia de a urma un program strict, în mijlocul că¬ 
ruia se află biserica şi viaţa spirituală: „şi să meargă la sfân¬ 
ta biserică în toate duminicile şi sărbătorile, să asculte sfintele 
slujbe şi în posturi să să ispovidească după datoria creştineas¬ 
că şi fiind vrednic să să şi precestuiască" 1 . Programul trasat 
aici nu este unul cu totul excepţional, ci ar trebui urmat de 
orice creştin de rând, soborul doreşte numai să-i ordoneze 
viaţa acestui bărbat, sperând că biserica şi exemplul celorlalţi 
enoriaşi îl vor ajuta să se îndrepte. Pe de altă parte, nu se 
poate trece cu vederea faptul că destul de mulţi oameni nu 
trec pe la biserică, nu se spovedesc, nu se împărtăşesc decât 
în situaţii limită, boala sau apropierea morţii, din moment 
ce soborul a fost obligat să intervină la un nivel atât de jos 
şi atât de simplu al vieţii de zi cu zi. El transformă o da¬ 
torie a oricărui creştin într-un canon. Eficienţa pedepselor 
canonice este foarte limitată în condiţiile în care mersul la 
biserică se face destul de rar, iar spovedania şi împărtăşania 
şi mai rar. O serie de pitace domneşti încearcă să-i aducă 
pe enoriaşi la slujbă pentru care Alexandru Ipsilanti înfiinţea¬ 
ză jugul din faţa bisericii, iar Nicolae Mavrogheni merge şi 
mai departe ameninţându-i pe absenteişti cu bătaie fără milă 
şi porunceşte ispravnicilor să-i strângă la biserică, obligân- 
du-i „să se ispovidească şi să se grijească, parte bărbătească 
şi parte femeiască cu copiii lor“ 2 . Mergând la biserică de 
„frica poruncii" şi nu „pentru dragostea lui Dumnezeu", cum 
notează Dionisie Eclesiarhul, norodul revine la vechile obi¬ 
ceiuri odată pericolul înlăturat 3 . 

Hotărârea se transcrie într-o „carte de judecată". Teore¬ 
tic, toţi actorii sociali care au trecut prin instanţă şi care au 


1 BAR, mss. 636, f. 2 V . 

2 V.A. Urechia, op. cit., I, p. 401; 111, p. 48. 

3 Hronograful (1764-1815), ed. Dumitru Bălaşa, Bucureşti, 1987, p. 40. 

câştigat trebuie să primească o astfel de carte cu rezultatul 
cercetării şi cu hotărârea luată, pentru că, în eventualitatea 
reluării procesului, acest tip de acte se cer cu insistenţă de 
către noii judecători. Diferite pitace domneşti din vremea 
lui Alexandru Ipsilanti insistă pe obligativitatea alcătuirii 
de cărţi de judecată pecetluite la mâna împricinaţilor, dova¬ 
dă că judecătorii nu se prea grăbeau să mâzgălească hârtia 
şi să recopieze documentele pentru fiecare individ în parte. 1 
Nici Mitropolia nu prea se ţine de această sarcină, iar la relua¬ 
rea procesului, ceea ce se întâmplă frecvent, se preferă cău¬ 
tarea în condică, fie după anul sugerat de jăluitor, fie după 
numele persoanei care s-a ocupat de anchetarea cazului. 

Protopopii şi preoţii parohiali sunt anunţaţi cu privire la 
hotărârile luate. Măsura urmează mai ales în cazul separă¬ 
rilor dintre soţi, deoarece unii nu mai capătă dreptul de a se 
recăsători, iar alţii nu primesc decât separare de corp pe o 
perioadă limitată de timp. în acelaşi timp, preotul parohial 
trebuie să supravegheze efectuarea pedepsei canonice pri¬ 
mită de vinovat, administrarea împărtăşaniei sau spovedania 
aflându-se între sarcinile sale. El are misiunea de a-i suprave¬ 
ghea pe „păcătoşi 11 în îndeplinirea atât a angajamentelor făcu¬ 
te, cât şi a pedepselor primite. 

Dar o sentinţă nu este niciodată definitivă, autoritatea lu¬ 
crului judecat nu există, procesul reluându-se oricând, deoa¬ 
rece aducerea de noi probe sau de noi argumente duce la 
redeschiderea lui chiar în timpul aceluiaşi domn. 2 

Apelul. Nemulţumit de judecata făcută la Mitropolie şi 
de hotărârea primită, împricinatul poate face recurs la ju¬ 
decata domnească. De exemplu, Vasile şalvaragiul din Bu¬ 
cureşti nemulţumit că mitropolitul îl tot trimite la spătărie, 


1 Val. Al. Georgescu, O. Sachelarie, Judecata domnească în Ţara Ro¬ 
mânească , partea a Il-a, p. 176. 

2 Vezi şi O vid Sachelarie, „Autoritatea hotărârilor judecătoreşti în ve¬ 
chiul drept românesc" în SMIM , tom. VII, 1974, pp. 243-249. 

se adresează domnului cu următoarea petiţie: „Prea înălţa¬ 
te Doamne, Cu lacrimi jăluiesc Măriii Tale pentru soacră-mea 
Tudora, dă aici, că nouă ani sunt de când tot tragu judeca¬ 
tă cu ea, pentru că mi-au luat soţia. Şi din pricina protopo¬ 
pului Stoica nu-i numai îndreptare cum poci dobândi de la 
judecata Prea Sfinţiei Sale Părintelui Mitropolit, ci încă prea 
rău tot sunt jăfuit şi mă trimite pă la spătărie de mă spăi- 
mântă tot cu bătăi ca să nu-mi mai cert soţia 11 '. Ca şi în alte 
cazuri de apel, domnul trimite jalba la Mitropolie şi cere efec¬ 
tuarea unei anchete. De asemenea, mitropolitului i se cere 
să trimită anaforaua cu judecata finală şi cu hotărârea lua¬ 
tă. Plimbarea jalbelor între Mitropolie şi Divan se practică 
frecvent. 

Prestigiul judecăţii domneşti este foarte mare, iar ţăranii 
simpli fac apel la acest tip de judecată în speranţa unor re¬ 
paraţii morale şi materiale neaşteptate, fiind convinşi că toţi 
ceilalţi i-au nedreptăţit. Domnul rămâne judecătorul suprem 
cu autoritatea absolută în probleme de justiţie, având drept 
să schimbe orice hotărâre, să mărească sau să micşoreze pe¬ 
depsele, să pedepsească cu moartea, cu ocna sau cu exilul, 
să ierte. Alexandru Ipsilanti a încercat să limiteze termenul 
de apel la 60 de zile după cercetarea pricinii, termen păs¬ 
trat apoi şi în reglementările din codul de legi 1 2 3 , dar „este 
greu de vorbit, în vechiul nostru drept de procese definitiv 
terminate 143 . 


1 DANIC, mss. 140, ff. 99 v -100 r , 15 iulie 1793. 

2 Val. Al. Georgescu şi O. Sachelarie, Judecata domnească, partea a 
11-a, pp. 182-183; Pravilniceasca Condică, pp. 175-176. 

3 Ibidem, p. 184. 






V 

După divorţ 


„ ...Să-şi ia copiii să şi-i crească “ 

Descendenţii devin subiect de analiză în interiorul unui 
proces pentru divorţ, mai ales atunci când conduita mamei 
este pusă în discuţie. în genere, ei sunt repartizaţi în funcţie 
de sex şi de vârstă, fetele şi sugarii revin mamelor, băieţii 
.şi cei trecuţi de pericolul primilor ani revin taţilor. în cazul 
fetelor, tatăl păstrează obligaţia de a le plăti întreţinerea până 
la vârsta măritişului şi apoi de a se ocupa de înzestrarea şi 
măritarea lor. 

Fără zestre, fără parte din averea comună, fără rude, 
obligate să intre la stăpân pentru a se întreţine, unele mame 
renunţă la copii. „Că este păcat ticăloasa de mine să-i crescu 
copii lui (Hagi Ioniţă, tatăl copiilor - n.n.) cu furca şi să ţiu 
casă cu chirie“, se plânge una dintre ele în jalbă. Dincolo 
de retorica frumoasă şi de ajutor în susţinerea unei cereri, 
se află totuşi o realitate: Ruxandra este mamă a trei copii şi 
cere ajutor pentru creşterea lor 1 . Taţii se află în aceeaşi stare 
de sărăcie, dar sunt bărbaţi şi se presupune că-şi pot găsi o 
slujbă mult mai repede, că se pot descurca mult mai bine 
decât o mamă împovărată cu o droaie de copii. 

Despa din Bucureşti încearcă într-o primă fază să păstreze 
toţi copii asupra sa, dar după ceva timp, în imposibilitatea 
de a se descurca, revine şi cere: „şi fiindcă am făcut cu dânsul 


1 DANIC, mss. 140, ff. 83 r_v , 20 august 1789. 

(soţul, Iancu Gropescu -n.n.) trei fete, însă doao fete care 
sunt mai mari să le ia asupra lui, iar o copilă mai mică să 
rămâe asupra mea să o crescu şi pentru creşterea copilii să-mi 
dea taleri 20“'. Creşterea copiilor nu presupune numai hrană, 
ci multe alte lucruri ce necesită timp, efort susţinut, supra¬ 
veghere, resurse umane şi financiare. Iancu Gropescu nu se 
dedică personal copiilor săi, dar munca lui este mult mai bine 
răsplătită decât munca femeii astfel încât să poată plăti pentru 
întreţinerea pruncului. Cât despre cele două copile, tatăl are 
şansa de a fi „mărişoare“ şi ele pot contribui la treburile din 
gospodărie. Dar îi revine, totuşi, importanta sarcină a supra¬ 
vegherii menită a le păstra onoarea, de a se îngriji de înzes¬ 
trarea şi măritarea lor. 

Când adulterul sau desfrâul feminin constituie motivul de 
divorţ, tribunalul ecleziastic cântăreşte foarte bine posibilitatea 
încredinţării copiilor unei astfel de mame. Unele dintre ele 
nu şi-i doresc, ştiind că ei vor constitui o piedică considerabilă 
atât în găsirea unei slujbe, cât şi într-o posibilă recăsătorire. 
Timp de 15 ani, cât s-a perindat prin lume, Maria din maha¬ 
laua Popa Cozma, Bucureşti, n-a ştiut că are două copile. 
Când Chiţu zidaru cere separarea, Maria îşi aduce aminte de 
copii, de zestre, de casa care ar putea fi a ei în schimbul 
creşterii acestora. „Fire nestatornică" şi „risipitoare", cum este 
descrisă de soţ şi mahalagii, Maria nu poate avea câştig de 
cauză, întrucât viitorul şi grija copiilor primează. Tribunalul 
crede că le e mai bine alături de tatăl lor; cât despre zestre 
rămâne Chiţu a fi „nesupărat pentru acele lucruri de zestre", 
pierdute de femeie datorită comportamentului ei 1 2 . 

Cele două exemple arată implicarea taţilor în creşterea 
copiilor mai mult decât am fi tentaţi să credem. Tribu¬ 
nalul ecleziastic încearcă responsabilizarea ambilor parteneri: 


1 BAR, mss. 636, f. 74 v , 27 septembrie 1781. 

2 DANIC mss. 140, ff. 37 v -38\ 5 iulie 1798. 

femeia păstrează copiii, mai ales în primii ani de viaţă. Odată 
„ridicaţi 14 şi trecuţi de primele boli ale copilăriei, ei sunt 
repartizaţi după sex: fetele rămân pe lângă mama lor, în timp 
ce băieţii sunt daţi în grija tatălui. Dar şi în cazul fetelor, 
tatăl trebuie să-şi asume responsabilitatea măritişului şi a 
înzestrării. Dacă mama îşi exprimă dorinţa de a-i păstra pe 
toţi, atunci tatăl primeşte grija financiară: plata hranei pe 
fiecare zi, haine, „educaţia 11 , „plata dascălilor 11 - „şi copilul 
am găsit cu cale să fie asupra mume-sii, să-l lase în seama 
dascălului să înveţe carte 11 etc 1 . Suma variază în funcţie de 
venitul şi posibilităţile fiecăruia: 10 parale pe fiecare zi, până 
la măritişul fetei, când tatăl o va înzestra „după starea şi pu¬ 
terea lui 11 sau 5 taleri în primul an, după care suma se ridică 
la 10 taleri pe fiecare an 2 3 . 

Deşi am fi tentaţi să preluăm termenul de „la mere 
cruelle 113 , deşi ar putea fi judecate astfel, aceste femei sunt 
sărace şi doar practice. De altminteri, soluţia cedării copi¬ 
ilor sau împărţirii responsabilităţilor nu le aparţine decât 
rareori. Tribunalul ecleziastic se implică activ în trasarea unei 
politici sociale astfel încât minorii să nu fie abandonaţi şi 
să ajungă pe această cale la Orfanotrofie 4 . Biserica Ortodoxă 
nu a avut niciodată o politică socială directă. Nu se ocupă 
direct şi concret de copii, bătrâni, săraci, nevoiaşi; nu are 
instituţiile necesare, nu le-a creat de-a lungul timpului, nu 
are acestă atribuţie înscrisă în misiunea ei pe pământ. Din 


1 D. Stănescu, op. cit. p. 406, 7 mai 1765 

2 BAR, mss. 653, ff. 18 v -19\ 25 iulie 1791; DAN1C, mss. 1558, 
ff. 37 v -38 r . 

3 Kapisch-Zuber, op. cit., p. 249. 

4 Instituţia Orfanotrofie a fost înfiinţată prin hrisovul prinţului Ale¬ 
xandru Ipsilanti, I martie 1781 şi se numără printre măsurile „ iluministe" 
ale acestui despot luminat. Urma să aibă în grijă copii orfani, săraci, 
abandonaţi. Dar, cum veniturile acestei instituţii se bazau pe ajutoarele 
oferite de creştini la „Cutia milelor", ea n-a funcţionat cu adevărat 
mai niciodată. 

acest motiv, politica ei socială se bazează pe familie şi are 
în vedere păstrarea şi acceptarea celui slab de către familie, 
în interiorul familiei, individul poate fi mult mai uşor con¬ 
trolat: tată-soţi-copii, ordine domestică-ordine socială, iată 
piramida prin care Biserica încearcă să impună ordinea în 
comunitate. Observăm cum toate sfaturile, sentinţele, me¬ 
dierile, ordonanţele se coagulează în jurul acestui dezidarat: 
soţia să rămână alături de soţ, chiar dacă traiul rău este de 
notorietate publică, divorţata să-şi primească zestrea, pentru 
a se putea mărita şi reintegra într-o altă familie, sau să revină 
în casa tatălui, în aceeaşi situaţie se află şi văduva, soţul este 
pedepsit că nu-şi îndeplineşte atribuţiile conjugale, este obli¬ 
gat să restituie ceea ce a primit şi mai ales devine parte activă 
în creşterea copiilor. 

Punctul slab al acestei politici constă în inconsecvenţa 
punerii în aplicare. Tribunalul ecleziastic se străduie să me¬ 
dieze, să ofere soluţii, dar mai niciodată nu urmăreşte şi 
rezultatul acestor decizii. Tergiversări, reveniri, reluări, perin¬ 
dări de ani şi ani de zile arată de fapt că zestrea, patrimoniul, 
moştenirea se pierd în certuri, procese, amânări, înfăţişări 
eterne. Inexistenţa autorităţii lucrului judecat face ca procesul 
să fie reluat la o altă instanţă, retrimis la Mitropolie, rejudecat, 
dar, odată schimbată domnia, actorul reia şi procesul. în plus, 
Biserica nu are în teritoriu slujitori capabili şi instruiţi care 
să urmărească îndeplinirea unei porunci, chiar dacă au primit 
această misiune. Astfel încât ceea ce se construieşte la nivelul 
tribunalului eceziastic ajunge să nu aibă întotdeauna impactul 
scontat în interiorul comunităţii. 

Zestrea femeii, darurile bărbatului 

Femeia este proprietara absolută a zestrei primite din par¬ 
tea părinţilor. Din moment ce intră în familia soţului, zes¬ 
trea rămâne în proprietatea sa, dar sub administraţia soţului 

care se bucură de uzufructul acesteia. El este numai adminis¬ 
trator, nu proprietar, şi, în caz de separare sau văduvie, are 
dreptul să păstreze uzufructul, dar nu şi zestrea. Soţia poate 
în orice moment al căsătoriei să-şi reclame soţul care n-a 
fost prea vigilent cu privire la buna administrare a zestrei 
sale şi că după câţiva ani de mariaj s-a cam dus pe apa sâmbe¬ 
tei tot ce adusese în casă. 

La 28 octombrie 1782, Ioana, fata Lechii măcelar, îşi adu¬ 
ce soţul în faţa tribunalului ecleziastic cu gând să divorţe¬ 
ze. Motivele sunt multe şi serioase, după cum singur soţul 
recunoaşte: „şi traiu rău am cu soţia mea, dă o bat şi o căz¬ 
nesc, uneori când sunt în beţie, alteori în trezie, făcând-o şi 
curvă“. Adevărata teamă a soţiei este legată de zestrea pe 
care soţul începuse s-o risipească pe băutură. In faţa instan¬ 
ţei, el se angajează „că măcar un cap dă aţă să nu am a pră¬ 
pădi dintr-această zestre a soţiei mele, ci toată să fie în 
păstrare şi pă deplin“ şi recunoaşte că a cam exagerat cu 
bătaia şi cu băutura mai ales că Ioana „curvă nu este“; pro¬ 
mite că se va schimba şi de băutură se va lăsa. 1 Aşadar, zes¬ 
trea trebuie întotdeauna prezervată, folosită, dar nu risipită, 
pusă în valoare, dar nu vândută. 

Separarea cuplului, prin mijlocirea mitropolitului şi a tri¬ 
bunalului ecleziastic, aduce un nou statut al zestrei şi al daru¬ 
rilor. Cele mai neînsemnate amănunte capătă importanţă în 
ziua procesului: ulucile şi locul casei, rodul viei, chiria vinu¬ 
lui, boarfe peticite, fiare rătăcite, bijuterii sparte, vase incom¬ 
plete. Toate acestea, indiferent de starea lor, sunt revendicate 
de o parte, şi de alta. Maria cere de la Chiţu zidaru locul pe 
care se află casa, susţinând că-i aparţine. Se adaugă alte lu¬ 
cruri din zestre prăpădite de-a lungul vremii printre care se 
află: „1 pilotă, 2 perne mari cu feţele lor, 2 perne mici cu 
feţele lor, 1 căldare de mijloc, 1 ladă seacă“ 2 . Mărunţişurile 


1 BAR, mss. 638, ff. 89 r -90\ 

2 DANIC, mss. 140, ff. 37 r -38 r . 

se transformă în capete de acuzare, Maria pretinzând totul 
indiferent de starea lor. 

Motivul de divorţ joacă un rol important în recuperarea 
zestrei, condiţiile pierderii sau păstrării acesteia fiind bine 
marcate în Pravila ţării. Conform legii, glavele 214 şi 215, 
femeia îşi pierde zestrea şi toate darurile de la nuntă în cazul 
adulterului temeinic dovedit de către soţ şi a curviei asoci¬ 
ate cu prostituţia. 1 Celor două motive le sunt adăugate o serie 
de alte reguli care fixează cu precizie locul şi statutul femei 
în casa soţului. Importante şi des întâlnite în documente ră¬ 
mân cele două amintite mai sus, singurele care în mod real 
o fac pe femeie să-şi piardă zestrea, in toate celelalte pricini 
de divorţ, zestrea o urmează fie în casa părinţilor, fie în casa 
noului soţ. între lege şi practica cotidiană distanţa este foarte 
mare, fiindcă soţul nu se grăbeşte niciodată să restituie ceea 
ce a primit cu ani în urmă. Pe de o parte pentru că zestrea 
fusese risipită şi cheltuită cu mult înaintea divorţului, pe de 
altă parte pentru că nu vrea să-şi ciuntească din propria avere 
pentru a da ceva celei care oricum nu-i mai este soţie. 

Două lucruri sunt importante în recuperarea zestrei. 
Primul, şi cel mai însemnat, îl constitue documentul, foaia 
de zestre ce trebuie păstrată cu sfinţenie, probă incontesta¬ 
bilă în susţinerea pretenţiilor şi fără de care nu se poate face 
mare lucru, a spune „numai cu gura“, fără a avea şi docu¬ 
mentul probator nefiind suficient. După citirea jalbelor şi a 
foii de zestre în faţa consiliului ecleziastic, aceasta din urmă 
este trimisă spre preţuire la starostele de negustori. Exper¬ 
tiza merge repede la staroste, dar se complică atunci când 
la faţa locului se evaluează starea obiectelor, făcându-se dis¬ 
tincţie între cele care „au pierit în casă“, cele „în proastă sta- 
re“ şi „cele ce pot fi încă restituite 11 . Abia după parcurgerea 
acestei etape începe procesul propriu-zis în care soţului i se 


1 îndreptarea legii, pp. 221—224. 

cere restituirea zestrei chiar dacă la mijloc nu este vorba ne¬ 
apărat şi de separarea cuplului, intre restituirea de drept şi 
recuperarea de fapt se află un lung şir de procese, nici una 
din părţi neavând intenţia sau interesul să cedeze. în acest 
moment, intervine al doilea element important în recupera¬ 
rea zestrei: vechilul, o persoană puternică care să reprezin¬ 
te femeia la aceste procese lungi, costisitoare şi epuizante. 
Vechilul poate fi un membru apropiat al familiei, tatăl, fra¬ 
tele, unchiul sau administratorul de pe moşie care este în¬ 
sărcinat şi cu grija acestor pricini. Femeia nu îl însoţeşte decât 
atunci când nu are interesul să grăbească cursul procesului, 
dar, în cea mai mare parte a cazurilor, ea este prezentă ală¬ 
turi de persoana care o reprezintă. 

După lege, soţia are tot dreptul să-şi ceară zestrea, iar băr¬ 
batul indiferent de situaţia sa materială trebuie să-şi asume 
sarcina restituirii aşa cum şi-a asumat-o şi pe cea a însuşi¬ 
rii. Iată cum sună glava 265: „Bărbatul de va hi şi sărac, zes¬ 
trea carea au luat o plăteşte. 1 '* 

Mitropolitul îi sfătuieşte frecvent pe soţi să aibă grijă de 
fostele soţii, rugându-i chiar să cedeze o mică părticică din 
propria avere pentru a le asigura o minimă existenţă. Aceas¬ 
tă rugăminte se prezintă mai degrabă ca un sfat, deoarece 
nu-i poate obliga. Lui Matei, stegar agiesc, i se cere, la des¬ 
părţirea de Maria, să-şi asume grija fostei soţii şi a copilu¬ 
lui ce-1 au împreună. Soţia vrea să primească pentru hrană 
„viişoara lui ce o are la sud Saac“. Matei refuză, „zicându-i 
că atâta acaret are“ şi se arată gata să-i dea 100 de taleri. 
De data aceasta, femeia refuză, pretextând că este „cap de 
femeie şi poate să-i prăpădească". De fapt, ea se foloseşte 
de o stategie, mizând pe inferioritatea ei, pentru a câştiga 
via care în timp i-ar fi adus mai multe venituri decât banii. 
Bărbatul nu se lasă păcălit şi până la urmă nu-i cedează 


1 Ibidem, p. 266. 



414 


DESPRE DIVORŢ 


decât 10 taleri. Documentul nu specifică însă dacă sunt daţi 
o dată pentru totdeauna sau suma trebuia reînnoită în fie¬ 
care lună pentru a asigura creşterea copilului. 1 

La rândul său, soţul pretinde lucrurile furate şi insistă pe 
restituirea acestora sau a contravalorii lor. De exemplu, la 

2 iunie 1798, Anastasie croitorul vrea înapoi tot ceea ce so¬ 
ţia lui, Smaranda, a furat de câte ori a fugit. Printre lucru¬ 
rile enumerate se află multe stofe şi pânzeturi necesare în 
meseria sa. Dacă ar fi să-l credem pe soţ, femeia a furat toa¬ 
tă prăvălia: „35 de coţi de pânză, 1 roche de malteh, 1 roche 
de citera de India, 4 topuri marame, 12 şervete, 1 fes roşu, 

3 peşchire lungi, 6 şervete, 3 cămăşi de pânză, 1 cămaşă de 
borangic, 1 cole dă fir, 1 pereche de conduri etc.“. într-una 
din zile a găsit în târg pe un muşteriu ce tocmai cumpăra¬ 
se opt coţi de stambă şaliu şi pe care i-a recunoscut ime¬ 
diat, după flori, că erau ai lui şi nu l-a lăsat pe bietul om 
până n-a venit cu el la Mitropolie şi a mărturisit în faţa tu¬ 
turor că Smaranda îi vânduse stamba. 2 La separarea, inter¬ 
venită după 20 de ani de căsătorie, Păun bucătarul nu vrea 
să-i restituie zestrea Niţei până când aceasta nu-i dă îna¬ 
poi toate lucrurile zălogite la cârciumă pe băutură, un 
schimb echitabil, consideră soborul, care-i lasă să se des¬ 
păgubească reciproc. 3 

In disperarea obţinerii divorţului, unele femei renunţă la 
tot, plătesc în plus, se angajează şi acceptă orice, numai să 
obţină separarea. Ecaterina Dărasca îi lasă soţului „pe Ştefa¬ 
na ţiganca i doi boi i doao vaci şi o bivoliţă şi celelalte haine 
care s-au răpus în casa dumnealui". în plus, ea se angajează 
să crească copila oarbă pe care tatăl refuză cu înverşunare 
s-o recunoască, îndepărtând-o chiar de la moştenire. 4 


1 DANIC, mss. 143, ff. 193 v -194' şi 208 r . 

2 DANIC, mss. 140, ff. 24*-25 r . 

3 BAR, mss. 644, ff. 40 v ^tl v . 

4 DANIC, mss. 140, ff. 4 V -6 V . 

Copiii, părinţii şi divorţul: 

Costandin Stroiescu vs Bălaşa Cărpinişanu 

Copiii pot deveni, şi ei, obiect de şantaj în negocierea unui 
divorţ, soţiile folosindu-se de calitatea lor de marne pentru 
a cere bani şi hrana necesare în asigurarea existenţei cotidie¬ 
ne a familiei descompuse. Situaţia poate fi mai bine percepu¬ 
tă în rândul boierilor sau negustorilor bogaţi unde astfel de 
cereri au o acoperire materială, iar averea există. Aici, femei¬ 
le socotesc cu grijă cheltuielile presupuse de fiecare zi pentru 
mâncare, haine şi alte mărunţişuri necesare ei, slujnicii, une¬ 
ori şi doicii copilului, apoi cu lista în mână se prezintă la 
tribunal şi cere împlinirea tuturor acestora. Rezolvarea aces¬ 
tor cereri se dovedeşte uneori mai dificilă decât procesul în¬ 
suşi de divorţ pentru că fiecare soţ îşi apără cu înverşunare 
punctul de vedere. 

La 1 septembrie 1732, Costandin Stroiescu se desparte prin 
bună înţelegerea de cea de-a doua soţie, Bălaşa Cărpinişanu. 
în faţa unui număr important de boieri, printre care se numă¬ 
ră Barbu Oteteleşanu, Tănasie Tâmoveanu, Barbu Zătreanu, 
Ilinca Cărpinişanu şi Pârvu Fotache, soţii schimbă zapise de 
separare în care fiecare încearcă să se achite de îndatoririle 
pe care le are faţă de celălalt: soţul restituie zestrea, soţia îi 
dă libertatea de a se recăsători cu cine doreşte. Cu o zi înain¬ 
te, la 30 august 1732, în oraşul Craiovei, soţul restituise, obiect 
cu obiect, zestrea primită fraţilor Cărpinişeni, iar Tănasie Târ- 
noveanu, ispravnicul judeţului, notase cu precizie starea tu¬ 
turor lucrurilor primite cu preţul lor. La rândul ei, Bălaşa a 
insistat ca şi progeniturile ce le au împreună să nu fie uitate 
şi să aibă parte egală în averea tatălui, ca şi cele rezultate 
din prima căsătorie. Tatăl îi primeşte cererea şi le cedează 
pentru hrana lor de zi cu zi un sălaş de ţigani, „adică cinci 
suflete de ţigani de peste 01t“. Ele primesc, în acelaşi timp, 
şi dreptul de a intra în moştenirea paternă la moartea tatălui, 
singura condiţiei impusă fiind aceea de a pune la mijloc, 

alături de restul averii, sălaşul primit. Mama se arată mul¬ 
ţumită de înţelegerea încheiată şi cere ispravnicului să is¬ 
călească în numele ei zapisul, fiindcă ea nu ştie carte. 

Ar părea că lucrurile s-au aranjat şi că fiecare soţ îşi va 
urma propriul destin fără să se mai supere unul pe altul. Lu¬ 
crurile însă nu stau deloc aşa, înţelegerea de mai sus consti¬ 
tuind de fapt începutul proceselor. Sfătuită de rude, Bălaşa 
îşi sporeşte pretenţiile, sub pretextul creşterii copiilor şi „pă- 
rându-mi-se că nu mi s-ar fi dat toate zestrile deplin" îşi asal¬ 
tează fostul soţ cu tot felul de cereri, aducându-1 de data 
aceasta în faţa instanţei la 21 martie 1740. La opt ani de la 
desfacerea căsătoriei, ea reuşeşte să mai stoarcă 100 de taleri, 
iar „pentru tl. 20 şi pentru două vaci mi-au dat casele dum¬ 
nealui din Bucureşti şi la vremea grâului să-mi dea 4 chile 
de grâu cu baniţa de oca 22“. Poziţia fiului supravieţuitor, 
Gheorghiţă, este reîntărită şi, negru pe alb, se notează în zapis 
că va avea parte egală în moştenirea paternă alături de celă- 
lat fiu, Sandu, provenit dintr-o altă căsătorie. 

Jupăneasa nu se arată mulţumită nici de această înţelegere. 
Un an mai târziu, iat-o iar la Mitropolie, susţinând că des¬ 
părţirea lor nu a fost canonică, deci soţul a părăsit-o cu bună 
ştiinţă, pe ea şi pe copii, obligând-o să se descurce singu¬ 
ră, cu alte cuvinte îi era încă dator hrana copiilor pe 12 ani 
de zile. Mitropolitul Neofit analizează cererea şi găsind-o 
dreaptă şi cu cale, încearcă, în prima fază, să-i oblige pe cei 
doi soţi să-şi reia viaţa împreună, după care, nereuşind, îi 
cere postelnicului Stroiescu să-i mai dea dumneaei încă 410 
taleri. Soţul nu are banii şi trebuie să-şi zălogească moşia 
Stroieşti la căpitanul Alecsie şi la egumenul Sofronie al mă¬ 
năstirii Sărindar de la care obţine numai 320 de taleri, insu¬ 
ficient pentru aş achita toată datoria. înglodat în datorii, 
Costandin alege fuga în Moldova, măcar pentru o vreme, 
în speranţa că Bălaşa se va potoli. 

între timp, fiul cel mare devine bărbat în toată regula şi 
preia toate nemulţumirile mamei. în calitate de urmaş al Stro- 

ieştilor, se crede îndreptăţit să revendice moşia şi toate bu¬ 
nurile tatălui său. Mai întâi adună tot ceea ce Costandin Stro- 
iescu lăsase în urmă: şapte boi la Mircea şi la Lepădat de 
la Fierbinţi, 45 de stupi de pe moşia de la Stroieşti lăsaţi în 
grija lui Rizea stuparul, o groapă de grâu, o alta de orz. Bu¬ 
nurile achiziţionate nu-1 mulţumesc în nici un fel şi intră şi 
în posesia moşiei de la Stroieşte fără să ţină cont că se află 
zălogită. Creditorii, indignaţi de atâta îndrăzneală, se gră¬ 
besc să-l tragă pe tată la răspundere, cerând restituirea 
banilor. Urmărit până în Moldova de trimişii celor doi credi¬ 
tori, tatăl redactează o scrisoare virulentă la adresa fiului prin 
care îi arată unde îi este locul: „Fătu mieu Gheorghiţă, să¬ 
nătate îţi pohtesc de la Dumnezeu, să-ţi dăruiască. Alta n-am 
a-ţi lungi cu scrisoarea fără cât auziiu că stăpâneşti tu mo- 
şiia Stroieştilor şi n-ai vrut să laşi să o stăpânească cei ce am 
luat bani dă v-am dat vooă. Câine, de-ţi trebuieşte moşie dă 
banii părintelui şi căpitanului Alexie, că bine ştii tu că acei 
bani vă i-am dat ţie şi măne-ta şi dă pieirea prădăciunii am 
fugit.“ Scrisoarea continuă pe acest ton şi reaminteşte 
toate necazurile pe care le-a tras cu Bălaşa, toate cheltuie¬ 
lile la care a fost obligat. Acum situaţia se prezintă şi mai 
rău, tatăl riscând să fie vândut rob pentru datorii, fără ca fiu¬ 
lui să-i pese, ba chiar cu un pic de ajutor din partea sa: „dar 
tu să iei şi acestea toate şi banii şi să iei şi moşia şi pă mine 
să mă dai să mă închiză şi să mă vânză rob, dar Pravila nu 
zice să vânză feciorul pă părinte, ci zice să vânză părintele 
pa fecior“, îl apostrofează Costandin, ameninţându-1 că 
„în scurtă vreme voi veni şi cu mine vei avea judecata cea 
mai mare“. 

Stroiescu se crede eliberat de nevasta cea rea şi hrăpăreaţă: 
„ci de pieirea măne-ta am fugit din Ţara Rumânească, iar 
acum dacă m-au mântuit Dumnezeu de dânsa, peste puţină 
vreme voiu veni şi eu“‘. Eliberarea a durat aproape 12 ani 


1 BAR, Fond Documente Istorice, LXXXI/ 80, 81, 83b, 84, 85, 86. 

şi a presupus ruina bărbatului, cel puţin aşa reiese din toa¬ 
te documentele păstrate. Cei doi mici boieri s-au purtat prin 
instanţă nu pentru a divorţa, subiect unde au căzut de acord 
foarte repede, ci pentru a elucida problema zestrei şi pe cea 
a copiilor. Bălaşa a invocat totdeauna cheltuielile presupuse 
cu creşterea lor, chiar şi atunci când a rămas numai cu unul 
singur şi acesta a devenit matur, capabil să se descurce sin¬ 
gur. Cererile ei nu au fost niciodată refuzate la Mitropolie, 
toată lumea considerându-1 responsabil pe tată pentru hrana 
copiilor săi şi pentru asigurarea dreptului de moştenire, mai 
ales că nu şi-a negat paternitatea, dovada cea mai bună con- 
stituind-o semnătura pusă pe scrisoarea adresată fiului: „Al 
tău părinte Costandin Stroiescu“. 



Concluzii 


Societatea românească din vremea fanarioţilor este foar¬ 
te puţin cunoscută de către cercetători şi cu atât mai puţin 
de public. Deunăzi, într-un autobuz oarecare din Bucureşti, 
un bătrânel explica pasagerilor că regimul politic actual este 
mai rău decât cel fanariot. Şi pentru că îl priveau miraţi, fără 
să înţeleagă sensul comparaţiei, bătrânul i-a întrebat: „Dar 
voi ştiţi ce-i ăla un fanariot? 11 O tinerică cu un copil în braţe 
a mormăit ca pentru sine: „Am auzit ceva când eram la şcoa¬ 
lă, da’ acum... 11 „Ei, bine 11 , a început bătrânul şi s-a pierdut 
în explicaţii care nu aveau nimic de-a face cu fanarioţii şi 
cu societatea de atunci. Exemplul surprinde nu atât prin lip¬ 
sa informaţiilor, care pentru această perioadă sunt foarte re¬ 
duse, şi au fost distorsionat prezentate chiar în manualele 
şcolare din vremea regimului comunist, ci prin faptul că o 
societate întreagă este redusă la etichete: „epocă întuneca¬ 
tă 11 , „biruri 11 , atât şi nimic mai mult, iar omul lipseşte. Prin 
intermediul acestei cărţi am încercat să restituim o altă fa¬ 
ţetă a acestui secol fanariot întoarsă către individ şi proble¬ 
mele cotidiene. Am studiat aici numai anumite forme ale 
vieţii familiale care nu sunt nici exhaustive şi nici nu epui¬ 
zează complet ceea ce s-ar putea spune despre comporta¬ 
mentele indivizilor. Cartea de faţă ar putea fi urmată de o 
alta, luând în discuţie alte aspecte ale universului cotidian, 
dar plecând de la aceeaşi sursă. 

Omul secolului al XVIII-lea îşi duce existenţa într-un ca¬ 
dru social ale cărui norme sunt stabilite de către principiile 

moralei creştine. Biserica a făcut parte integrantă din viaţa 
individului nu numai ca instituţie de iniţiere în principalele 
rituri de trecere, nu numai ca instanţă de judecată, ci îndeo¬ 
sebi prin prezenţa ei în cotidian. Implicarea ei în viaţa indi¬ 
vidului a avut ca prim efect pozitiv naşterea unei arhive 
capabile să dezvăluie aventura unui cuplu de la primele mo¬ 
mente ale constituirii şi până la frământările din jurul destră¬ 
mării. Silueta ei se întrevede în fiecare etapă: la alegerea 
partenerilor, atunci când stabileşte reguli de natură religioa¬ 
să şi socială, la pregătirea zestrei, la logodnă, la cununie, la 
pronunţarea divorţului. 

O altă caracteristică importantă pentru familia românească 
din epoca fanariotă o constituie preponderenţa componentei 
economice în constituirea, supravieţuirea şi dezmembrarea 
unui cuplu. Negocierile din jurul zestrei devin deseori foarte 
aprige şi surprind modalitatea în care puterea economică a 
unei familii este greu pusă la încercare în condiţiile obliga¬ 
tivităţii măritării tuturor fetelor. Simultan are loc „aranja¬ 
rea" unui sistem de relaţii, util în toate grupurile sociale. 
Nunta devine o afacere dirijată numai de către capul fami¬ 
liei, iar consimţământul şi sentimentele nu sunt decât lucruri 
colaterale şi efemere. Averea redevine o miză în momentul 
separării, când redistribuirea reaprinde spiritele. Instanţa de 
judecată îi acordă locul cuvenit, încercând să nu defavori¬ 
zeze pe nimeni, din acest punct de vedere, şi are grijă ca fe¬ 
meia, cel puţin teoretic, să-şi recupereze zestrea chiar dacă 
nu obţine divorţul. 

Deşi la prima vedere divorţul se acordă foarte repede 
şi pentru orice motiv, idee de care s-au lăsat furaţi mulţi din¬ 
tre călătorii străini, dat fiind faptul că instituţia nu exista în 
mediul lor de origine sau îmbrăca alte forme, la o analiză 
atentă se observă că, de fapt, mitropolitul chibzuieşte înde¬ 
lung şi întoarce pe toate feţele argumentele şi contraargumen- 
tele prezentate de candidaţi. Sintagma „ceea ce Dumnezeu 

a unit, omul să nu despartă 44 pare a fi înscrisă pe frontonul 
instituţiei dacă ne gândim la lungul proces prin care trec so¬ 
ţii, la negocierile, compromisurile şi pedepsele impuse îna¬ 
inte de a capitula în faţa cererilor conjugale. De ce Biserica 
a luptat să ţină împreună nişte vieţi nefericite? De ce a pri¬ 
vit cu indulgenţă violenţa domestică şi desfrâul masculin? 
Un prim răspuns ar fi că ea acţionează în numele unor va¬ 
lori pe care şi le-a asumat şi pe care încearcă să le impună 
societăţii. Astfel, ea percepe societatea plecând de la valo¬ 
rile religiei creştine şi dreptului canonic, de la valorile mo¬ 
rale predicate de numeroşii părinţi ai Bisericii. Chiar dacă 
o căsătorie nu este indisolubilă, familia reprezintă valoarea 
de bază a societăţii pe care Biserica încearcă s-o prezerve 
în orice condiţii, pe care o predică în orice moment. între 
ordinea domestică şi cea socială există o legătură intrinse¬ 
că, una nu poate fi menţinută fără cealaltă, iar supunerea fe¬ 
meii devine esenţială în păstrarea raporturilor sociale. 
Condiţia femeii se construieşte astfel în funcţie de sistemul 
de dominaţie existent în societate, care este unul masculin. 
De aici, imaginea unei femei abuzate, oprimate, supuse, do¬ 
minate şi cea a unui bărbat puternic, dominant, superior. în 
fapt, această imagine frapează cititorul la o primă lectură, 
căci, după o cercetare în profunzime a discursurilor mascu¬ 
line şi feminine, se observă că relaţiile umane sunt mult mai 
complexe. Ele presupun confruntarea, negocierea, violen¬ 
ţa, iar o femeie nu rămâne niciodată în afara acestora, ci par¬ 
ticipă foarte activ la construirea propriei imagini. Chiar dacă 
sistemul îi este defavorabil, femeia se strecoară cu abilita¬ 
te prin labirintul juridic şi încearcă să folosească la maximum 
cele câteva avantaje de care dispune printre care se află şi 
posibilitatea de a se prezenta şi a se apăra în faţa instanţei. 

Cuplul nu trăieşte singur: părinţii, rudele vecinii sunt gala 
oricând să intervină, să-i picure în urechi soţului veninul 

bârfelor, să concilieze sau să despartă, să depună mărturie, 
să mintă, să denunţe. Presiunea celor din jur, unde părinţii 
se află în prim-plan, se observă cu fiecare caz în parte şi se 
manifestă ca prim mijloc de reglare a disputelor familiale, 
în jurul unui conflict izbucnit în mahala se adună vecinii 
care intervin într-o primă etapă ca mijlocitori şi într-o a doua 
etapă ca martori. Mărturia despre relaţiile conjugale scoa¬ 
te în evidenţă importanţa reputaţiei care se construieşte pe 
baza observaţiei, bârfei şi judecăţii vecinilor. Plecând de la 
aceste poziţii esenţiale pe care indivizii le deţin în interio¬ 
rul comunităţii, am putut observa cum se compun adeziu¬ 
nile şi fracturile din interiorul unui sistem social, ca şi 
strategiile de solidaritate şi contra-solidaritate care reglea¬ 
ză polii sociabilităţii. Vecinătatea se dovedeşte a fi o ade¬ 
vărată instituţie, chiar dacă nu a fost validată ca atare din 
punct de vedere politic şi administrativ, dar a funcţionat ca 
un adevărat organism capabil să reglementeze şi să sanc¬ 
ţioneze comportamentele şi atitudinile. 

Despre un proces de „privatizare" nu poate fi încă vorba, 
doar mici forme ici şi colo, la nivelul cel mai de sus al elitei 
sociale. Aici boierii încep să se izoleze de restul lumii prin 
curţi devenite adevărate fortăreţe, nu ştim însă cum se îm¬ 
parte interiorul, dacă apare o „specializare" a încăperilor, 
dacă cei doi soţi au dormitoare separate, dacă apar locuri 
dedicate lecturii în tăcere etc. 1 Elita socială şi omul de rând 
se îndepărtează totuşi din ce în ce mai vizibil unul de altul. 
Dacă la 1730 o boieroaică mai riscă încă o dragoste ilegi¬ 
timă pe uliţele mahalalei, peste doar o jumătate de secol aşa 
ceva nu mai este posibil. Boierii îşi fixaseră foarte bine pozi¬ 
ţia de dominanţi şi privilegiaţi: sunt judecaţi numai de mitro¬ 
polit sau de domn, procesul nu mai este un spectacol public, 
ei cer şi obţin discreţie şi chiar păstrarea secretului. Discursul 


1 Philippe Aries, „Pentru o istorie a vieţii private", în loc. cit., pp. 10-16. 

mitropolitului are alte forme, iar compromisul nu mai poate 
fi impus prin metode coercitive, întrucât un boier se bucură 
de o serie de privilegii printre care se află şi scutirea de orice 
formă de pedeapsă fizică sau de privarea de libertate. Aceasta 
din urmă va fi aplicată numai de domn şi pentru vini foarte 
grave, nu pentru neînţelegeri conjugale. Toate aceste meca¬ 
nisme fac parte dintr-o strategie menită să pună clar în lumi¬ 
nă diferenţele dintre elită şi popor. Boierii vor constitui 
motorul procesului de „privatizare" şi civilizare început acum 
în forme abia perceptibile. 

Viaţa norodului curge mai departe în spaţiul public, iar mo¬ 
dalitatea de organizare a spaţiului de locuit, maniera de func¬ 
ţionare a sistemului juridic scot în evidenţă graniţa fragilă 
dintre public şi intim, impunând de fapt acest tip de existen¬ 
ţă şi respingând orice formă de izolare interioară a individu¬ 
lui. Unele documente, cum ar fi cartea de blestem, mărturia, 
zapisul de împăcare, chezăşia, şi chiar punerea în aplicare a 
pedepsei nu ar avea valoare în afara unui astfel de sistem, ele 
au sens tocmai datorită fragilităţii acestui raport. Etalarea vie¬ 
ţii familiale devine un lucru firesc într-o asemenea societa¬ 
te. în mahala se trăieşte, în mahala se iubeşte, în mahala 
se moare, sub ochii lumii şi cu complicitatea acesteia. Maha¬ 
laua devine un personaj „singular-colectiv" căruia nu i se 
poate ascunde nimic: „ştie toată mahalaua", „a auzit toată ma¬ 
halaua", „a văzut toată mahalaua", iată maniera de perma- 
netă întrepătrundere a publicului cu familialul şi de raportare 
a individului la colectiv. 

S-ar putea presupune că satul este mai rezervat, mai 
„cuminte", dar şi el trăieşte împreună cu individul drama 
divorţului sau bagatelizează istoria unei nunţi. Că este aşa 
o demonstrează multitudinea detaliilor de natură personală 
cunoscute de săteni despre viaţa celuilalt şi pe care le ex¬ 
pun în faţa tribunalului. Izolarea satului face însă ca el să 
nu fie la fel de expus ca şi oraşul, aici nu ajung noutăţile. 

tentaţiile sunt ceva mai reduse, preotul rămâne personajul 
principal care dă tonul vieţii de zi cu zi, relaţiile umane şi 
controlul social se coagulează la nivel local în condiţiile în 
care toată lumea cunoaşte pe toată lumea şi din generaţie 
în generaţie. Nu trebuie însă generalizat şi căzut în cap¬ 
cana satului românesc imobil şi conservator. Trebuie făcu¬ 
tă o netă deosebire între satele concentrate de pildă în jurul 
unui oraş, satele pe teritoriul cărora se află conace boiereşti 
sau centre ale puterii locale şi cele într-adevăr izolate din 
punct de vedere geografic. Ţăranii circulă mai mult decât 
am fi tentaţi să credem: vin la Judecată 44 cu diverse pro¬ 
bleme, pleacă în căutarea unui loc de muncă, fug cu fami¬ 
lii cu tot de frica birului sau dezertează pur şi simplu copleşiţi 
de grijile cotidiene. Fireşte, există şi ţărani care n-au ieşit 
niciodată din satul lor şi care îşi limitează întreaga existen¬ 
ţă la universul rural. Este însă un fenomen căruia ar trebui 
să i se dedice o cercetare întreagă. Datorită surselor noastre, 
am intrat în contact cu ţăranul „călător“, plecat de-acasă să-şi 
rezolve problemele familiale şi care înainte de a ajunge la 
Bucureşti s-a perindat prin judeţ pe la protopopiat sau is- 
prăvnicat. Experienţa judiciară i-a marcat existenţa într-un 
fel sau altul. 

Oraşul conţine prin natura sa mult mai multe tentaţii decât 
satul: cârciuma, cafeneaua, bordelul, jocurile de noroc. Bucu- 
reştiul, pentru că la el ne-am referit pe tot parcursul analizei 
noastre, este un oraş cosmopolit în care oamenii circulă cu 
mare uşurinţă. Izolat de Europa Centrală şi Occidentală până 
către 1780, el se deschide în schimb spre Imperiul Otoman 
de unde primeşte noutăţile în modă, gusturi, mentalităţi. 
Aproape de graniţa cu „lumea balcanică 44 devine un loc de 
refugiu pentru o serie de greci, bulgari, sârbi, aromâni, alba¬ 
nezi, evrei angrenaţi în micul comerţ şi în dezvoltarea meşte¬ 
şugurilor. Implicaţi în afaceri, ei se vor îndrepta încetul cu 
încetul spre un nou mod de viaţă, „privată 44 , dar care va fi 

vizibil mult mai târziu în secolul următor. Pe de altă parte, 
Bucureştiul este centrul puterii laice şi ecleziastice, reşedinţa 
domnilor şi a marilor boieri. „Orăşenii 44 aflaţi în apropierea 
puterii fac mult mai uşor şi mult mai des recurs la putere 
decât ar putea face un sătean „cenzurat 44 în acţiunea sa de 
distanţă, ruşine, sărăcie. Recursul „orăşeanului 44 este unul 
prolific din punctul de vedere al scrisului încă dintr-o pri¬ 
mă fază dacă ţinem cont de faptul că el se adresează direct 
instanţei superioare, tribunalul ecleziastic, spre deosebire de 
ţăran sau de „ceilalţi orăşeni 44 (locuitorii celorlalte oraşe) care 
trec mai întâi prin faţa notabilităţilor locale fără a se con¬ 
semna neapărat în scris întreaga acţiune judiciară. Cu toate 
acestea, nu credem că există nişte valori ale lumii rurale şi 
alte valori ale lumii urbane, mai ales în absenţa unei bur¬ 
ghezii puternice care să-şi definească propria identitate şi 
să-şi impună propriul stil de viaţă. Credem că cele două lumi 
împărtăşesc acelaşi sistem de valori morale, diferenţa apa¬ 
re doar la nivelul asimilării şi al practicării acestora. Mai 
profunde în mediul rural, cu o puternică dezvoltare a unui 
cult al ruşinii şi al unui control social pus în aplicare prin 
intermediul unei instituţii colective: „gura satului 44 . Mai su¬ 
perficial asimilate în lumea urbană ca urmare a modului de 
organizare socială şi spaţială a oraşului. 

Războaiele de la sfârşitul secolului vor aduce pe lângă 
suferinţă şi o mare dezordine morală. Balurile şi petreceri¬ 
le date de ofiţerii ocupaţiilor ruse şi austriece la Iaşi sau Bu¬ 
cureşti, dincolo de caracterul lor monden, impun treptat, 
treptat un alt mod de a gândi şi de a imagina raporturile din¬ 
tre sexe, vizibil mai ales la începutul secolului următor, când 
o nouă „graniţă morală 44 se deschide. 









Glosar 


aba = postav de lână groasă, 
abagiu = cel care face sau vinde abale. 

alagea = stofa orientală ţesută în vergi, din fire de mătase, argint şi 
in, în diferite culori. 

anafora = raport întocmit de cancelaria mitropolitului cu privire la 
o problemă judecătorească prin care se comunica domnului re- 
■ zultatul cercetării şi se propunea soluţia. 

anteriu = haină boierească pusă peste cămaşă, lungă până la gleznă, 
atlaz = stofa fină, lucioasă pe o singură faţă (satin), ţesută din fire 
de mătase, adesea înflorată, 
balaş = rubin. 

belacoasă = stofă preţioasă italienească din fire de mătase şi aur în 
diferite culori. 

besactea = lădiţă frumos lucrată şi ornamentată cu pietre preţioase 
bimbaşă = căpetenie peste o mie de oameni. 

biniş = haină lungă şi luxoasă de ceremonie şi paradă, din postav, 
fără mâneci sau cu mânecile despicate şi îmblănite pe margini, 
bohcealâc = legătură în care erau strânse darurile oferite mirelui sau 
naşilor. 

bogasiu = materie colorată şi lustruită. 

bulucbaşă = comandantul unei unităţi militare cu efectiv de 50-70 
de oameni. 

butcă = caretă, trăsură cu 4 sau 6 cai. 
cacom = hermină. 

canavăţ = pânză rară de mătase din care se făceau anterie. 
caţaveică = haină de jupâneasă, lungă până la genunchi şi îmblăni¬ 
tă cu cacom sau vulpe. 

călţuni = cizme scurte din postav, pâslă sau fetru, 
ceapraz = ciucure de mătase, bumbac sau lână. 

cintieni = şalvari purtaţi de jupânese, lucraţi din ghermeşut sau alte 
materiale. 

ciohodar = slujitor al curţii, 
cit = stambă lustruită şi înflorată, 
clironom = moştenitor, 
condoragiu = pantofar. 

conteş (contoş) = haină boierească de ceremonie foarte elegantă şi 
scumpă. 

diată = testament. 

dulamă = haină lungă boierească de ceremonie încheiată în faţă cu 
ceaprazuri şi uneori cu câte 24 de nasturi de fir. 
epitrop = tutore, dar şi executor testamentar, 
filigea = ceaşcă mică fără toartă şi pusă pe un suport numit zarf (far¬ 
furioară). 

fustaş = ostaş român din garda voievodului, înarmat cu suliţă şi care 
avea misiunea de a păzi interiorul palatului domnesc, 
gevrea = batistă de muselină sau mătase cu broderie în fir de aur şi 
fluturaşi. 

gherdan = şirag, colier, lanţ de aur. 
ghermeşut = postav oriental scump de atlaz înflorat, 
ghiordie = haină scurtă femeiască croită pe talie, mai largă în poale 
cu mânecile strâmte, îmblănită cu sangeap sau samur, 
giubea = haină lungă de postav cu mânecile despicate, lucrată din 
postav. 

glavă = capitol de lege. 
gros = puşcărie, închisoare. 

harhal = salbă, lănţişor purtat la picior după moda turcească, 
hataia = stofa de mătase care avea în ţesătură fire din aur sau argint, 
iminei = pantofi. 

ipohondrie = depresie, deprimare. 

işlic = căciulă orientală lucrată din miel, catifea sau samur, 
izbrănire = desfacere, soluţionare, 
leat = an. 

left = medalion, ban vechi de aur, colier, 
nefer = mercenar în slujba domnului fanariot, 
odobaşa = mic comandant militar, 
pacea (de samur) = blana de la picioarele unui animal, 
paceaură = cârpă ordinară, ca înjurătură devine sinonim cu târfa, 
femeie uşuratică. 

pafta = agrafa dintr-o placă metalică, 
peşchir = pânză de şters mâinile sau faţa. 

pezevenghiu = 1. mijlocitor neonest, codoş. 2. înjurătură trivială, 
posadnică = amantă, uneori îmbracă şi sensul de prostituată, 
preacurvie = adulter. 

protimisis = dreptul de întâietate al vecinilor sau rudelor de a cumpăra 
pământ sau alte bunuri, 
raft = piese de hamaşament. 
saia = postav vcneţian cu ţesături de bumbac, 
saigiu = agent fiscal însărcinat să numere oile pentru perceperea taxei, 
samur = zibelină cu blană neagră şi lucioasă, 
sângeap = blană de jder sau de veveriţă cenuşie, albă sau neagră, 
suia = mâner de sabie, dar şi briceag. 

şamalagea = alagea de mătase şi fir de aur adusă din Asia Mică, mai 
ales din Damasc, 
tafta = mătase lucioasă şi netedă, 
tătarcă = cojoc lung cum purtau tătarii, 
teslim = predare, a preda, a transmite. 

testemel = basma mare pătrată cu câmpul negru, galben-roşcat şi pe 
margine cu flori colorate, 
tivilichie = haină lungă femeiască fără mâneci, 
votru = mijlocitor, proxenet, 
zaceală = paragraf, articol de lege. 

zăbun = haină lungă boierească, fără mâneci, lucrată din sandal de 
Veneţia sau alte stofe scumpe, 
zait = bolnav. 

Acest mic glosar a fost alcătuit cu ajutorul următoarelor lucrări: 
Al. Alexianu, Mode şi veşminte din trecut , Meridiane, Bucureşti, 
1987; Ovid Sachelarie şi Nicolae Stoicescu (coord.), Instituţii feuda - 
le din ţările române. Dicţionar , Editura Academiei Române, Bucu¬ 
reşti, 1988; Lazăr Şăineanu, Influenţa orientală asupra limbei şi 
culturei române , 1. Vorbe populare, 2. Vocabularul , Socec, Bucu¬ 
reşti, 1900; H. Tiktin, Rumânisch-deutsches Worterbuch , voi. I—III, 
Bucureşti, 1903-1924. 



Abrevieri 


AARMSI = Analele Academiei Române. Memoriile Secţiunii Isto¬ 
rice 

AIIAI = Anuarul Institutului de Istorie şi Arheologie „A. D. Xeno- 
pol“, Iaşi 

AG = Arhiva Genealogică 

BAR = Biblioteca Academiei Române 

BOR = Biserica Ortodoxă Română 

DANIC = Direcţia Arhivelor Naţionale Istorice Centrale, Bucureşti 

RESEE = Revue des Etudes Sud-Est Europeennes 

RI = Revista Istorică 

RIR = Revista Istorică Română 

RIS = Revista de Istorie Socială 

SMIM = Studii şi Materiale de Istorie Medie 

SMOD = Studii şi Materiale de Istorie Modernă 

Studii = Studii. Revistă de Istorie 

